(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΔ΄

Τετάρτη, 06 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Ά. Συρίγου και Σ. Πέτσα, σελ.
2. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Καβάλας, το 2ο Γυμνάσιο Καλύμνου και από το 1ο Γυμνάσιο Κέρκυρας, σελ.
3. Ανακοινώνεται ότι τη συνεδρίαση παρακολουθεί από τα θεωρεία των ανώτατων κρατικών λειτουργών ο πρώην Πρόεδρος της Βουλής κ. Νικόλαος Βούτσης, σελ.
4. Ανακοινώνεται επιστολή, προς τον Πρόεδρο της Βουλής των Ελλήνων, κ. Κωνσταντίνο Τασούλα, με την οποία γνωστοποιείτε η ίδρυση Κοινοβουλευτικής Ομάδας υπό τον τίτλο «ΝΕΑ ΑΡΙΣΤΕΡΑ» και ότι Πρόεδρος της Κοινοβουλευτικής Ομάδας ορίζεται ο Βουλευτής Μεσσηνίας Χαρίτσης Αλέξανδρος του Βύρωνα, σελ.

5. Ανακοινώνεται επιστολή του Πρόεδρου της Κοινοβουλευτικής Ομάδας "Νέας Αριστεράς" κ. Αλέξανδρου Χαρίτση, με την οποία μας γνωστοποιεί ότι ορίζει ως Γραμματέα της Κοινοβουλευτικής Ομάδας την κ. Θεοπίστη Πέρκα, Βουλευτή Φλώρινας, και ως Κοινοβουλευτικούς Εκπροσώπους τον κ. Ευκλείδη Τσακαλώτο, Βουλευτή Β1 Βορείου Τομέα Αθηνών, και τον κ. Ηλιόπουλο Αθανάσιο, Βουλευτή Α' Αθηνών, σελ.
6. Ανακοινώνεται επιστολή του Πρόεδρου της Κοινοβουλευτικής Ομάδας "Νέας Αριστεράς" κ. Αλέξανδρου Χαρίτση, με την οποία μας γνωστοποιεί ότι στη συζήτηση του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής» ορίζετε ως Εισηγητής ο κ. Δ. Τζανακόπουλος και ως Κοινοβουλευτικός Εκπρόσωπος ο κ. Ε. Τσακαλώτος, σελ.
7. Ανακοινώνεται επιστολή, προς τον Πρόεδρο της Βουλής κ. Κωνσταντίνου Τασούλα, του Πρόεδρου της Κοινοβουλευτικής Ομάδας "Νέας Αριστεράς" κ. Αλέξανδρου Χαρίτση, με την οποία μας γνωστοποιεί ότι ορίζει τη Γραμματέα της Κοινοβουλευτικής Ομάδας της Νέας Αριστεράς, κ. Θεοπίστη Πέρκα, Βουλευτή Φλώρινας, ως εκπρόσωπό του στη Διάσκεψη των Προέδρων, σελ.
8. Αναφορά στην 6η Δεκέμβρη, επέτειο της εν ψυχρώ δολοφονίας του δεκαπεντάχρονου Αλέξανδρου Γρηγορόπουλου, σελ.
9. Τήρηση ενός λεπτού σιγής από τους Βουλευτές της Πλεύσης Ελευθερίας και κάποιων εκ των λοιπών Βουλευτών στη μνήμη του Αλέξανδρου Γρηγορόπουλου, σελ.
10. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Επαναξιολόγηση της εθνικής θέσης ως προς τη στρατιωτική βοήθεια της Ουκρανίας μέσω του Ευρωπαϊκού Μηχανισμού για την Ειρήνη (EPF)», σελ.
 β) Προς την Υπουργό Πολιτισμού, με θέμα: «Οι πρόσφατες δηλώσεις του Πρωθυπουργού στο Λονδίνο για την επιστροφή των Γλυπτών του Παρθενώνα», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεων Διαρκών Επιτροπών:
 i. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής», σελ.
 ii. H Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας ? Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις», σελ.
 iii. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών ανώτατων και ανώτερων εκπαιδευτικών ιδρυμάτων και άλλων εγκεκριμένων ιδρυμάτων καθώς και τις τροποποιήσεις του παραρτήματος Ι της συμφωνίας», σελ.
2. Κατάθεση σχεδίου νόμου:

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών και Εξωτερικών κατέθεσαν στις 4.12.2023 σχέδιο νόμου: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων, καθώς και της Τροποποίησης του Παραρτήματος Ι της Συμφωνίας», σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής», σελ.
4. Ένσταση αντισυνταγματικότητας Βουλευτών του ΣΥΡΙΖΑ-Προοδευτική Συμμαχία επί του άρθρου 15 του σχεδίου νόμου του Υπ. Εθνικής Οικονομίας και Οικονομικών , σελ.
5. Συζήτηση και λήψη απόφασης επί της ένστασης αντισυνταγματικότητας επί του σχεδίου νόμου του Υπουργείου Εθνικής Οικονομίας και Οικονομικών, σελ.
6. Αίτηση ονομαστικής ψηφοφορίας Βουλευτών της Κοινοβουλευτικής Ομάδας ΠΑΣΟΚ - Κίνημα Αλλαγής επί της αρχής και επί των άρθρων 15, 49 και 50, του νομοσχεδίου του Υπουργείου Εθνικής Οικονομίας και Οικονομικών , σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην 6η Δεκέμβρη, επέτειο της εν ψυχρώ δολοφονίας του δεκαπεντάχρονου Αλέξανδρου Γρηγορόπουλου:
 ΚΑΛΑΜΑΤΙΑΝΟΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΙΜΠΙΛΑΣ Σ. , σελ.
 ΝΟΤΟΠΟΥΛΟΥ Α. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΖΟΥΦΗ Μ. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΡΗΣΤΙΔΗΣ Π. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΖΑΜΠΑΡΑΣ Μ. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΑΚΟΓΙΑΝΝΗ Θ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΟΥΜΠΑΣ Κ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΠΑΣ Ν. , σελ.
 ΠΛΑΚΙΩΤΑΚΗΣ Ι. , σελ.
 ΤΣΑΒΔΑΡΙΔΗΣ Λ. , σελ.

Γ. Επί των επικαίρων ερωτήσεων:
 ΓΕΡΑΠΕΤΡΙΤΗΣ Γ. , σελ.
 ΚΑΖΑΜΙΑΣ Α. , σελ.
 ΜΕΝΔΩΝΗ Σ. , σελ.
 ΟΙΚΟΝΟΜΟΠΟΥΛΟΣ Τ. , σελ.

Δ. Επί του σχεδίου νόμου του Υπουργείου Εθνικής Οικονομίας και Οικονομικών:
 ΑΚΤΥΠΗΣ Δ. , σελ.
 ΑΝΔΡΟΥΛΑΚΗΣ Ν. , σελ.
 ΑΧΜΕΤ Ι. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΟΛΟΥΔΑΚΗ Σ. , σελ.
 ΒΟΡΥΛΛΑΣ Α. , σελ.
 ΓΑΒΡΗΛΟΣ Γ. , σελ.
 ΓΚΙΚΑΣ Σ. , σελ.
 ΔΕΛΒΕΡΟΥΔΗΣ Κ. , σελ.
 ΖΑΜΠΑΡΑΣ Μ. , σελ.
 ΖΕΡΒΕΑΣ Α. , σελ.
 ΘΕΟΧΑΡΗΣ Θ. , σελ.
 ΚΑΒΒΑΔΑΣ Α. , σελ.
 ΚΑΖΑΝΗ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΕΤΑΝΟΣ Χ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΚΚΑΛΗΣ Β. , σελ.
 ΚΟΝΣΟΛΑΣ Ε. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΟΥΛΚΟΥΔΙΝΑΣ Σ. , σελ.
 ΚΟΥΤΣΟΥΜΠΑΣ Δ. , σελ.
 ΚΥΡΙΑΚΗΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Ι. , σελ.
 ΜΑΛΑΜΑ Κ. , σελ.
 ΜΕΤΑΞΑΣ Κ. , σελ.
 ΜΗΤΣΟΤΑΚΗΣ Κ. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΙΜΠΙΛΑΣ Σ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΝΟΤΟΠΟΥΛΟΥ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Θ. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΑΘΑΝΑΣΗΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΠΑΣ Ν. , σελ.
 ΠΑΣΧΑΛΙΔΗΣ Ι. , σελ.
 ΠΟΛΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΖΟΥΦΗ Μ. , σελ.
 ΤΣΑΒΔΑΡΙΔΗΣ Λ. , σελ.
 ΤΣΟΚΑΝΗΣ Χ. , σελ.
 ΦΑΜΕΛΛΟΣ Σ. , σελ.
 ΦΛΩΡΟΣ Κ. , σελ.
 ΦΩΤΙΟΥ Θ. , σελ.
 ΧΑΛΚΙΑΣ Α. , σελ.
 ΧΑΡΙΤΣΗΣ Α. , σελ.
 ΧΝΑΡΗΣ Ε. , σελ.
 ΧΡΗΣΤΙΔΗΣ Π. , σελ.
 ΧΡΗΣΤΙΔΟΥ Ρ. , σελ.
 ΧΡΙΣΤΟΔΟΥΛΑΚΗΣ Ε. , σελ.

Ε. Συζήτηση επί της ένστασης αντισυνταγματικότητας επί του σχεδίου νόμου του Υπουργείου Εθνικής Οικονομίας και Οικονομικών
 ΒΟΡΥΛΛΑΣ Α. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΠΑΣ Ν. , σελ.
 ΠΛΕΥΡΗΣ Α. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΙΑΡΑΣ Κ. , σελ.
 ΧΑΤΖΗΔΑΚΗΣ Κ. , σελ.
 ΧΗΤΑΣ Κ. , σελ.

 ΣΤ. ΠΑΡΕΜΒΑΣΕΙΣ:

 ΑΘΑΝΑΣΙΟΥ Χ., σελ.

 ΧΑΤΖΗΔΑΚΗΣ Δ., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΔ΄

Τετάρτη 6 Δεκεμβρίου 2023

Αθήνα, σήμερα στις 6 Δεκεμβρίου 2023, ημέρα Τετάρτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-12-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΓ΄ συνεδριάσεώς του, της Δευτέρας 4 Δεκεμβρίου 2023, σε ό,τι αφορά την ψήφιση στο σύνολο του σχεδίου νόμου: «Δάνεια: Διαφάνεια, ανταγωνισμός, προστασία των ευάλωτων - Ενσωμάτωση της Οδηγίας (ΕΕ) 2021/2167, επανεισαγωγή του προγράμματος «ΗΡΑΚΛΗΣ» και άλλες επείγουσες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν προχωρήσουμε θα ήθελα να κάνω μερικές ανακοινώσεις προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής».

Επίσης, ανακοινώνω προς το Σώμα το εξής:

«Προς τον Πρόεδρο της Βουλής των Ελλήνων κ. Κωνσταντίνο Τασούλα.

Δήλωση για την ίδρυση της Κοινοβουλευτικής Ομάδας της «Νέας Αριστεράς», σύμφωνα με το άρθρο 16 παράγραφος 3 του Κανονισμού της Βουλής.

Αθήνα 5 Δεκεμβρίου 2023.

Αξιότιμε κύριε Πρόεδρε, με την παρούσα γνωστοποιούμε την ίδρυση Κοινοβουλευτικής Ομάδας υπό τον τίτλο «Νέας Αριστεράς» », σύμφωνα με τα οριζόμενα στην παρ. 3 του άρθρου 16 και στο άρθρο 15 του Κανονισμού της Βουλής προκειμένου να ανακοινωθεί στη Βουλή των Ελλήνων και να καταχωριστεί στα Πρακτικά της συνεδρίασης της Ολομέλειας.

Η Κοινοβουλευτική Ομάδα απαρτίζεται από τους κάτωθι Βουλευτές: Αναγνωστοπούλου Αθανασία του Πέτρου Βουλευτή Αχαΐας, Αχτσιόγλου Ευτυχία του Θεμιστοκλή Βουλευτή Β2΄ Δυτικού Τομέα Αθηνών, Ζεϊμπέκ Χουσεΐν του Χασάν Βουλευτή Ξάνθης, Ηλιόπουλο Αθανάσιο του Κωνσταντίνου Βουλευτή Α΄ Αθηνών, Πέρκα Θεοπίστη του Χαράλαμπου Βουλευτή Φλώρινας, Τζανακόπουλο Δημήτριο του Μόσχου Βουλευτή Α΄ Αθηνών, Τζούφη Μερόπη του Στέφανου Βουλευτή Ιωαννίνων, Τσακαλώτο Ευκλείδη του Στέφανου Βουλευτή Β1΄ Βορείου Τομέα Αθηνών, Φερχάτ Οζγκιούρ του Ναζήφ Βουλευτή Ροδόπης, Φωτίου Θεανώ του Βασιλείου Βουλευτή Β3΄ Νοτίου Τομέα Αθηνών, Χαρίτση Αλέξανδρο του Βύρωνα Βουλευτή Μεσσηνίας.

Πρόεδρος της Κοινοβουλευτικής Ομάδας ορίζεται ο Βουλευτής Μεσσηνίας Χαρίτσης Αλέξανδρος του Βύρωνα.

Με τιμή, ο Πρόεδρος Χαρίτσης Αλέξανδρος, Βουλευτής Μεσσηνίας, και τα μέλη».

Δεν επαναλαμβάνω τα μέλη, διότι τα έχω ήδη αναγνώσει και είναι οι προαναφερθέντες Βουλευτές.

(Στο σημείο αυτό καταχωρίζεται στα Πρακτικά η προαναφερθείσα δήλωση για ίδρυση Κοινοβουλευτικής Ομάδας και ορισμό Προέδρου αυτής, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 4 - 7)

ΑΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Επίσης ανακοινώνω προς το Σώμα τα εξής:

«Προς τον Πρόεδρο της Βουλής των Ελλήνων, Αθήνα 5 Δεκεμβρίου 2023.

Θέμα: Ορισμός Γραμματέα και Κοινοβουλευτικών Εκπροσώπων της Κοινοβουλευτικής Ομάδας της Νέας Αριστεράς.

Αξιότιμε κύριε Πρόεδρε, με την παρούσα επιστολή ορίζω ως Γραμματέα της Κοινοβουλευτικής Ομάδας της Νέας Αριστεράς την κ. Θεοπίστη Πέρκα, Βουλευτή Φλώρινας, και ως Κοινοβουλευτικούς Εκπροσώπους τον κ. Ευκλείδη Τσακαλώτο, Βουλευτή Β1΄ Βορείου Τομέα Αθηνών, και τον κ. Ηλιόπουλο Αθανάσιο, Βουλευτή Α΄ Αθηνών.

Ο Πρόεδρος της Κοινοβουλευτικής Ομάδας Χαρίτσης Αλέξανδρος».

«Προς τον Πρόεδρο της Βουλής των Ελλήνων, Αθήνα 5 Δεκεμβρίου 2023.

Θέμα: Ορισμός εισηγητή και Κοινοβουλευτικού Εκπροσώπου.

Αξιότιμε κύριε Πρόεδρε, σας γνωστοποιούμε ότι στη συζήτηση του σχεδίου νόμου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής» ορίζουμε ως εισηγητή τον Δημήτρη Τζανακόπουλο και ως Κοινοβουλευτικό Εκπρόσωπο τον Ευκλείδη Τσακαλώτο.

Ο Πρόεδρος της Κοινοβουλευτικής Ομάδας Αλέξανδρος Χαρίτσης».

«Προς τον Πρόεδρο της Βουλής των Ελλήνων, Αθήνα 5 Δεκεμβρίου 2023.

Θέμα: Ορισμός Εκπροσώπου στη Διάσκεψη των Προέδρων.

Αξιότιμε κύριε Πρόεδρε, με την παρούσα επιστολή, και σύμφωνα με τα άρθρα 13 και 14 του Κανονισμού της Βουλής, ορίζω τη Γραμματέα της Κοινοβουλευτικής Ομάδας της Νέας Αριστεράς κ. Θεοπίστη Πέρκα, Βουλευτή Φλώρινας, ως εκπρόσωπό μου στη Διάσκεψη των Προέδρων.

Ο Πρόεδρος της Κοινοβουλευτικής Ομάδας Χαρίτσης Αλέξανδρος».

(Στο σημείο αυτό καταχωρίζονται στα Πρακτικά οι προαναφερθείσες επιστολές, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 10 έως 12)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι κατά τη σημερινή συνεδρίαση θα συζητηθούν οι εξής επίκαιρες ερωτήσεις: Η υπ' αριθμόν 464/3-12-2023 επίκαιρη ερώτηση, η οποία θα απαντηθεί από τον Υπουργό Εξωτερικών κ. Γεώργιο Γεραπετρίτη, και η υπ’ αριθμόν 479/4-12-2023 επίκαιρη ερώτηση, η οποία θα απαντηθεί από την Υπουργό Πολιτισμού Στυλιανή Μενδώνη.

Ξεκινάμε με την πρώτη υπ’ αριθμόν 464/3-12-23 πρώτου κύκλου, την οποία προανήγγειλα, επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών με θέμα: «Επαναξιολόγηση της εθνικής θέσης ως προς τη στρατιωτική βοήθεια της Ουκρανίας μέσω του Ευρωπαϊκού Μηχανισμού για την Ειρήνη (EPF)».

Κύριε Οικονομόπουλε, έχετε τον λόγο για την πρωτολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Αξιότιμε κύριε Υπουργέ, μετά την πρόταση του Ύπατου Εκπροσώπου στο Τολέδο για το Ταμείο Στήριξης και μετά τη λήψη απόφασης για πρόσθετη στήριξη 5 δισ., μεσολάβησε η απόφαση της 26ης - 27ης Οκτωβρίου του Ευρωπαϊκού Συμβουλίου όπου τα κράτη-μέλη δεσμεύτηκαν να παρέχουν βιώσιμη στρατιωτική υποστήριξη και υπογράμμισαν την ανάγκη επιτάχυνσης των παραδόσεων. Αντ’ αυτού, είχαμε στο επόμενο διάστημα την απόφαση του Συνταγματικού Δικαστηρίου στη Γερμανία, η οποία έχει περιέλθει σε δύσκολη, σε δυσχερή οικονομική κατάσταση. Στη Γαλλία, την Ισπανία και την Ιταλία για διάφορους λόγους έχουν δηλώσει ότι και αυτοί έχουν πρόβλημα να συνεισφέρουν στον μηχανισμό. Πρόσφατα στις εκλογές στη Σλοβακία έχουμε αλλαγή στάσης. Στην Ολλανδία ενδεχομένως τα ίδια. Περιμένουμε τα αποτελέσματα των εκλογών στις ΗΠΑ, όπου και εκεί ενδέχεται να έχουμε διαφοροποίηση. Όλα τα κράτη, άλλα περισσότερο, άλλα λιγότερο, εκφράζουν αμφιβολίες ως προς το αν αξίζει τον κόπο να εξακολουθούν να στηρίζουν την Ουκρανία. Και όλη αυτή η μονομερής υποστήριξη της Ουκρανίας -και μάλιστα με θανατηφόρο εξοπλισμό- δημιουργεί εύλογο προβληματισμό.

Εφόσον, λοιπόν, το άρθρο 5 παράγραφος 3 της ιδρυτικής απόφασης μάς δίνει τη δυνατότητα να ανακατευθύνουμε τις πιστώσεις σε μη θανατηφόρα μέτρα συνδρομής, ερωτάσθε:

Πρώτον, πώς συνδέεται ο απολογισμός του μέχρι τώρα εξοπλισμού που δόθηκε με τα ανταποδοτικά οφέλη που είχε η πατρίδα μας;

Και δεύτερον, αν αναγνωρίζετε τη σκοπιμότητα τροποποίησης της θέσης της χώρας ως προς τον μηχανισμό με την αξιοποίηση της ρήτρας εποικοδομητικής αποχής από την παροχή θανατηφόρου εξοπλισμού και την ανακατεύθυνση των πιστώσεων που μας αναλογούν βάσει κλείδας 1,3 σε παροχή μη θανατηφόρου τέτοιου, όπως άλλωστε, εξ όσων γνωρίζουμε, έκανε και η Ιταλία και άλλα κράτη.

Και τέλος, πώς θα λειτουργήσουμε ως χώρα προκειμένου να περιοριστούν κατά το δυνατόν οι διπλωματικές επιπτώσεις μεταπολεμικά, γιατί ο πόλεμος φαίνεται να τελειώνει, από την ως τώρα άκριτη υποστήριξη της μιας πλευράς με θανατηφόρο εξοπλισμό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Οικονομόπουλο.

Τον λόγο τώρα έχει για την πρωτολογία του ο Υπουργός Εξωτερικών κ. Γιώργος Γεραπετρίτης.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Πρόεδρε.

Θα ήθελα να ευχαριστήσω τον κύριο Βουλευτή για την επίκαιρη ερώτησή του που μου δίνει την ευκαιρία να τοποθετηθώ στο ζήτημα αυτό, καθώς επίσης και για την επιμέλειά του στα δεδομένα τα οποία υφίστανται σε σχέση με το υπό κρίση ζήτημα.

Θα ήθελα να επισημάνω επί της αρχής, κύριε Βουλευτά, ότι η στήριξη της Ουκρανίας συνιστά για την Ελλάδα ένα ζήτημα αρχής. Η εξωτερική πολιτική την οποία ασκούμε στηρίζεται στις αρχές και τις αξίες του Διεθνούς Δικαίου, όπως έχουν καθιερωθεί ιδίως μέσα από τον Καταστατικό Χάρτη του Οργανισμού Ηνωμένων Εθνών. Η απρόκλητη επίθεση της Ρωσίας στην Ουκρανία συνιστά πέρα από κάθε αμφιβολία παραβίαση των αρχών αυτών ιδίως σε ό,τι αφορά το κομμάτι της εδαφικής ακεραιότητας ενός κράτους-μέλους του Οργανισμού Ηνωμένων Εθνών, μία πραγματικότητα θεσμική πάνω στην οποία οικοδομήθηκε η αρχιτεκτονική ασφαλείας του κόσμου μετά τον Β΄ Παγκόσμιο Πόλεμο. Ακριβώς στο πλαίσιο αυτό η Ευρωπαϊκή Ένωση έχει αποφασίσει να δημιουργήσει το ειδικό ταμείο στήριξης της Ουκρανίας στο πλαίσιο του European Peace Facility, έτσι ώστε να δώσει τη δυνατότητα στην Ουκρανία να αμυνθεί απέναντι σε αυτήν την απρόκλητη επίθεση.

Σε ό,τι δε αφορά την επίκλησή σας στο άρθρο 5 παράγραφος 3 του European Peace Facility, θέλω να επισημάνω ότι η ιστορική του ανάγνωση, όπως προκύπτει εξάλλου και από τη διαδρομή της υιοθέτησής του, έχει την έννοια να δώσει τη δυνατότητα στα κράτη-μέλη τα οποία δεν έχουν ως εκ του Συντάγματός τους τη δυνατότητα για παροχή στρατιωτικού εξοπλισμού, δηλαδή θανατηφόρου εξοπλισμού, να μπορούν να έχουν εναλλακτικές δυνατότητες συνεισφοράς.

Εμείς, κύριε Βουλευτά, σας δηλώνω ότι θα εξακολουθήσουμε να έχουμε μία πολιτική η οποία δεν θα είναι ούτε συγκυριακή ούτε συναλλακτική. Για εμάς το ζήτημα της υποστήριξης του αμυνόμενου απέναντι σε εκείνον ο οποίος επιδιώκει με αναθεωρητική πολιτική να αλλάξει το στάτους κβο συνιστά ένα ζήτημα αρχής στο οποίο θα επιμείνουμε και για τον λόγο αυτό έχουμε μια εποικοδομητική στάση και στις υπό εξέλιξη συζητήσεις για το «Ukraine Assistance Fund», το ειδικό ταμείο στήριξης της Ουκρανίας, και θα συνεχίσουμε να ακολουθούμε την ευρωπαϊκή πολιτική σε ό,τι αφορά τη στήριξη της Ουκρανίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Κύριε Οικονομόπουλε, έχετε τον λόγο για τη δευτερολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ίσως να μην έγινα αρκετά κατανοητός. Υπάρχουν πρόσφατες δηλώσεις -τα μάθαμε από το «POLITICO» για να σας διευκολύνω, αν δεν έχει πέσει στην αντίληψή σας- όπου η Γερμανία που συμμετέχει με 25% στην κλείδα, στον μηχανισμό, δήλωσε απροθυμία. Υπάρχει και το non paper, το οποίο μπορούμε να το θέσουμε υπ’ όψιν σας. Εφόσον, λοιπόν, η Γερμανία, η Ιταλία, η Γαλλία, η Ισπανία, που συμμετέχουν με 60% στον μηχανισμό στήριξης, δηλώνουν πλέον απροθυμία να συνεχίσουν να στηρίζουν, εμείς σε ποια απόφαση της Δύσης αναφέρεστε που θα συνεχίσουμε να συμβάλλουμε; Στο τέλος θα μείνουμε μόνοι μας. Πώς θα γίνει; Τι πρέπει να κάνουμε για να γίνει αντιληπτό ότι δεν είμαστε πλέον στη σωστή πλευρά της ιστορίας;

Ο Υπουργός Εξωτερικών της Ιταλίας διευκρίνισε ότι το νέο πακέτο μπορεί να μην περιλαμβάνει όπλα και μη θανατηφόρο εξοπλισμό και δεν νομίζω ότι στην Ιταλία το Σύνταγμά τους απαγορεύει. Ομολογούν, όμως, και η ίδια η Τζόρτζια Μελόνι ότι και οι Ευρωπαίοι έχουν κουραστεί με την Ουκρανία. Η γενική διευθύντρια του Διεθνούς Νομισματικού Ταμείου δήλωσε ότι πρέπει να προχωρήσουν σε δημοσιονομικές αναπροσαρμογές. Ο Γενικός Γραμματέας του ΝΑΤΟ ο κ. Στόλτενμπεργκ δήλωσε ότι είναι απαραίτητο να προετοιμαστούμε για άσχημα νέα στην Ουκρανία. Τι σημαίνει άσχημα νέα;

Από πότε, κύριε Υπουργέ, το τέλος ενός πολέμου το χαρακτηρίζουμε άσχημα νέα; Η Ελλάδα πάντοτε έδωσε τα φώτα στην οικουμένη, έστειλε φωτιστές του έθνους, δεν έστελνε όπλα.

Κύριε Υπουργέ, η Νίκη δεν επιθυμεί προφανώς να αποδομήσει την εθνική γραμμή καταπολέμησης του αναθεωρητισμού. Όμως, αυτό δεν μπορεί σε καμμία περίπτωση να αποτελεί την κολυμβήθρα του Σιλωάμ για να πετάμε όπλα και χρήματα σε ένα βαρέλι χωρίς πάτο, όταν στη χώρα μας εξακολουθούν σοβαρά ζητήματα που θα έπρεπε να έχουν προτεραιότητα στην κάλυψη.

Ο πόλεμος, κύριε Υπουργέ, κάποτε θα τελειώσει και η Ελλάδα δεν θα βρεθεί απλώς στη λάθος πλευρά της ιστορίας, αλλά θα έχει δώσει όπλα μόνο στη μία πλευρά. Οι σχέσεις με τη Ρωσία κάποτε θα πρέπει να πάρουν τον δρόμο της σταδιακής αποκατάστασης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε, ευχαριστώ, κύριε Βουλευτά.

Με κάθε σεβασμό θα μου επιτρέψετε να πω ότι τα δεδομένα τα οποία παρουσιάσατε δεν είναι απολύτως ακριβή. Δεν έχει υπάρξει καμμία αναθεώρηση εκ μέρους των κρατών-μελών της Ευρωπαϊκής Ένωσης τα οποία αναφέρατε. Υπάρχει πράγματι μια απόφαση του Συνταγματικού Δικαστηρίου της Ομοσπονδιακής Δημοκρατίας της Γερμανίας, με την οποία τίθεται ένα ζήτημα σε ό,τι αφορά τη συνταγματικότητα των δαπανών και του προϋπολογισμού. Αυτό δεν έχει οδηγήσει, προς ώρας τουλάχιστον, σε αναθεώρηση σε ό,τι αφορά την πολιτική της Γερμανίας για το ζήτημα της ενίσχυσης της Ουκρανίας.

Η κόπωση, κύριε Βουλευτά, η οποία μπορεί πράγματι να υφίσταται μετά από δεκαοκτώ μήνες σφοδρού πολέμου στην Ουκρανία δεν πρέπει να αναιρέσει το ηθικό υπόβαθρο της συγκεκριμένης περίπτωσης και το ηθικό υπόβαθρο είναι ένα και μόνο, είναι η απρόκλητη και αντίθετη στο Διεθνές Δίκαιο επίθεση κατά ενός κυρίαρχου κράτους με σκοπό ακριβώς να βάλλει κατά της εδαφικής του ακεραιότητας. Νομίζω ότι τουλάχιστον σε αυτή την ιστορική παραδοχή σε αυτή την Αίθουσα οφείλουμε όλοι να συμφωνήσουμε.

Και αναφέρατε δύο φορές, κύριε Βουλευτά, το ζήτημα της τοποθέτησης της Ελλάδος στη σωστή θέση στην ιστορία, στη σωστή πλευρά της ιστορίας. Με κάθε σεβασμό θα μου επιτρέψετε να αναφέρω ότι η σωστή πλευρά της ιστορίας είναι εκείνη η οποία υποστηρίζει διαχρονικώς το Διεθνές Δίκαιο, τις αρχές και αξίες του Καταστατικού Χάρτη του Οργανισμού Ηνωμένων Εθνών που απαγορεύει την επιθετικότητα, την προσβολή της εθνικής κυριαρχίας και της εδαφικής ακεραιότητας των κρατών-μελών.

Διότι, όπως ξέρετε, κύριε Βουλευτά, κάποια στιγμή εάν έχουμε μια τέτοιου τύπου συναλλακτική πολιτική, με την οποία θα σκεφθούμε ενδεχομένως να κάνουμε μια μετατόπιση σε σχέση με τις αρχές του Διεθνούς Δικαίου, όταν θα βρεθούμε εμείς αμυνόμενοι δεν μπορούμε να προσβλέπουμε σε καμμία απολύτως βοήθεια ακριβώς από το Διεθνές Δίκαιο.

Για την Ελλάδα, κύριε Βουλευτά, η οποία έχει αναδείξει τα τελευταία χρόνια μια πολύ μεγαλύτερη αυτοπεποίθηση και έχει κεφαλαιοποιήσει μια ισχυρή διπλωματική θέση, η προσήλωση στις αρχές και τις αξίες του Διεθνούς Δικαίου είναι εξ ορισμού η σωστή πλευρά της ιστορίας και σε αυτό δεν πρόκειται να κάνουμε την οποιαδήποτε παραχώρηση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Πριν πάμε στην επόμενη επίκαιρη ερώτηση, να διαβάσω μια αίτηση του συναδέλφου, του κ. Άγγελου Συρίγου.

Ο Βουλευτής κ. Άγγελος Συρίγος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Προχωρούμε στη δεύτερη με αριθμό 479/4-12-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας. «Πλεύση Ελευθερίας» κ. Αλέξανδρου Καζαμία**,** προς την Υπουργό Πολιτισμού, με θέμα: «Οι πρόσφατες δηλώσεις του Πρωθυπουργού στο Λονδίνο για την επιστροφή των Γλυπτών του Παρθενώνα».

Ορίστε, κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υπουργέ, στη διάρκεια της επίσκεψής του στη Βρετανία στις 26 - 28 Νοεμβρίου ο κ. Πρωθυπουργός δήλωσε στην τηλεόραση του «BBC» ότι «δεν έχουμε κάνει όση πρόοδο θα θέλαμε στις διαπραγματεύσεις» για την επιστροφή των Γλυπτών του Παρθενώνα. Στην ίδια συνέντευξη είπε, επίσης, επί λέξει ότι «αυτό δεν είναι ένα ζήτημα επιστροφής καλλιτεχνικών δημιουργημάτων, των οποίων την ιδιοκτησία αμφισβητούμε» και κατόπιν τόνισε ξανά: «Αλλά στο δικό μου το μυαλό αυτό δεν είναι θέμα ιδιοκτησίας, είναι ένα επιχείρημα επανένωσης».

Ύστερα ακολούθησε η απρεπής και απαράδεκτη ακύρωση της συνάντησης του κυρίου Πρωθυπουργού με τον Βρετανό ομόλογό του κ. Ρίσι Σούνακ, καθώς και η επιβεβαίωση του Αρχηγού της αξιωματικής αντιπολίτευσης της Βρετανίας κ. Κιρ Στάρμερ ότι θα τηρήσει τον νόμο του 1963 περί μη επιστροφής συλλογών του Βρετανικού Μουσείου.

Όπως γνωρίζετε, κυρία Υπουργέ, υπάρχει μια ζωτικής σημασίας διάκριση ανάμεσα στον δανεισμό των Γλυπτών, που αρκετοί Βρετανοί επίσημοι έχουν κατά καιρούς προτείνει ως συμβιβασμό και στη μόνιμη επιστροφή τους στην Αθήνα. Ο δανεισμός των Γλυπτών από τη Βρετανία σημαίνει εμμέσως αναγνώριση της ιδιοκτησίας τους από το Βρετανικό Μουσείο, κάτι το οποίο κανένας Έλληνας δεν πρόκειται να αποδεχτεί. Γι’ αυτό η διεκδίκηση των Γλυπτών του Παρθενώνα είναι πρωτίστως θέμα προσδιορισμού του κράτους στο οποίο ανήκουν. Δεν αφορά την προσωρινή περιφορά και επίσκεψή τους στην Αθήνα, αλλά τη μόνιμη εγκατάστασή τους στον τόπο στον οποίο ανήκουν.

Σας θυμίζω τέλος, κυρία Υπουργέ, ότι σε επίκαιρη ερώτηση που σας υπέβαλα προ τριμήνου για τις κλοπές εκθεμάτων από το Βρετανικό Μουσείο και τη χαμηλών τόνων αντίδραση της Ελλάδας στο σκάνδαλο αυτό, είχατε υποστηρίξει με βεβαιότητα την ορθότητα και τις θετικές προοπτικές της μυστικής στρατηγικής που υιοθετεί η Κυβέρνηση στο θέμα αυτό.

Και σας ερωτώ σήμερα: Δεδομένου ότι τώρα ο κ. Πρωθυπουργός αναγνώρισε δημόσια ότι οι μυστικές διαπραγματεύσεις με τη Βρετανία δεν έχουν ως τώρα επιφέρει την αναμενόμενη πρόοδο, μήπως είναι πλέον καιρός η Κυβέρνηση να ξανασκεφτεί σοβαρά τη μυστική στρατηγική της και να εξετάσει πιο τολμηρές μεθόδους διεκδίκησης; Και, δεύτερον: Μπορεί η Κυβέρνηση να αποκλείσει τώρα κατηγορηματικά ότι οποιαδήποτε συμφωνία επιστροφής των Γλυπτών του Παρθενώνα στην Ελλάδα δεν πρόκειται ποτέ να γίνει στη βάση δανεισμού ή μίσθωσης, κάτι που εμμέσως θα αναγνώριζε την ιδιοκτησία του Βρετανικού Μουσείου επί των Γλυπτών;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καζαμία.

Κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Βουλευτά για την ερώτησή σας, γιατί μου δίνετε την ευκαιρία να συζητήσουμε ξανά το εθνικό θέμα των Γλυπτών του Παρθενώνα από το Βήμα της Βουλής.

Οι στοχευμένες κινήσεις των τελευταίων ετών σε συνδυασμό με τους πρόσφατους επαναπατρισμούς θραυσμάτων από τον γλυπτό διάκοσμο του Παρθενώνα, αλλά και οι αποκαλύψεις για τα κενά της ασφάλειας στο Βρετανικό Μουσείο έδωσαν αναμφισβήτητα μια νέα δυναμική στο θέμα της επανένωσης όλων των τμημάτων του μοναδικού αυτού μνημείου στην Αθήνα. Την επανένωση την απαιτεί το ίδιο το μνημείο. Ο Παρθενώνας είναι χάσκων και ακρωτηριασμένο μνημείο σήμερα, το οποίο απαιτεί το ίδιο την επανένωση των αρχιτεκτονικών Γλυπτών του. Θυμίζω δεν έχουμε απλώς ιστάμενα γλυπτά που ήταν κάπου πέριξ του Παρθενώνα, είναι αναπόσπαστα τμήματα του ίδιου του μνημείου.

Τα Γλυπτά αυτά –το επαναλαμβάνω- αποτελούν αναπόσπαστο μέρος ενός σύνθετου αρχιτεκτονήματος και ενός μοναδικού καλλιτεχνικού δημιουργήματος και συναποτελούν ενιαία και αδιαίρετη φυσική αισθητική, νοηματική και συμβολική ενότητα.

Η διαρκής δημοσιότητα του θέματος βοηθάει το ελληνικό αίτημα. Η εσφαλμένη κίνηση του Βρετανού Πρωθυπουργού είχε σαν αποτέλεσμα να βρίσκεται το ζήτημα της επανένωσης των Γλυπτών στη διεθνή επικαιρότητα μέρες τώρα.

Όμως, οι διαπραγματεύσεις για τόσο ευαίσθητα θέματα απαιτούν χρόνο, υπομονή και επιμονή και η ελληνική πλευρά διαθέτει και υπομονή και επιμονή. Τονίζει συνεχώς –δεν φοβόμαστε να το πούμε- τη βαρβαρότητα με την οποία έχει συμπεριφερθεί η βρετανική πλευρά στα Γλυπτά του Φειδία.

Κύριε Βουλευτά, η Κυβέρνηση του Κυριάκου Μητσοτάκη από το 2019 εργάζεται με αθόρυβο και συστηματικό τρόπο για την επίτευξη του εθνικού στόχου, δηλαδή την οριστική επιστροφή και επανένωση των Γλυπτών στην Αθήνα, στο Μουσείο της Ακρόπολης. Και αυτή η πολιτική κεφαλαιοποιείται. Το αίτημά μας έχει αποκτήσει διεθνείς διαστάσεις, αναδείχθηκε ως καθολικό, επιτακτικό και επίκαιρο αίτημα της απανταχού κοινωνίας των πολιτών. Σε συμβολικό επίπεδο είναι συνώνυμο της διεθνούς απαίτησης για καθολικό σεβασμό και προάσπιση της κοινής πολιτιστικής κληρονομιάς της ανθρωπότητας.

Η Κυβέρνηση συνομιλεί, ακολουθώντας την εθνική στρατηγική. Πάντοτε στις διαπραγματεύσεις υπάρχει ένα πίσω - μπρος. Σημασία έχει ότι είμαστε απολύτως προσηλωμένοι στην εθνική στρατηγική. Το ελληνικό κράτος δεν αναγνωρίζει στο Βρετανικό Μουσείο οποιοδήποτε δικαίωμα κυριότητας, κατοχής και νομής επί των Γλυπτών. Αντίθετα, οφείλουμε να επιδιώκουμε με κάθε νόμιμο και πρόσφορο τρόπο την οριστική, τη μόνιμη και αμετάκλητη επιστροφή των Γλυπτών και την επανένωσή τους για την αποκατάσταση της ακεραιότητας του ίδιου του Μνημείου του Παρθενώνα, ενός μνημείου οικουμενικών διαστάσεων, ενός μνημείου που ανήκει στην ανθρωπότητα, ολόκληρο και τα Γλυπτά του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υπουργέ.

Τον λόγο τώρα έχει ο κ. Καζαμίας για τη δευτερολογία του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Ευχαριστώ, κυρία Υπουργέ. Η απάντησή σας μου έδωσε την αίσθηση ότι η Κυβέρνηση επιθυμεί να διατηρήσει μια γραμμή συνέχειας στη στρατηγική που ακολούθησε από το 2019, όσον αφορά το εθνικό ζήτημα,- όπως είπατε-, της επιστροφής των Γλυπτών του Παρθενώνα στην Αθήνα.

Η Πλεύση Ελευθερίας, βεβαίως, πρόκειται να υποστηρίξει και υποστηρίζει κάθε σοβαρή πρωτοβουλία για τον σκοπό αυτό. Και όσα θα σας πω τώρα σας παρακαλώ να τα δείτε μέσα στο πλαίσιο μίας συναινετικής αντίληψης για το εθνικό αυτό θέμα.

Φοβόμαστε, όμως, ότι το να διατηρεί κανείς μια γραμμή συνέχειας με μία στρατηγική η οποία, σύμφωνα με τον ίδιο τον Πρωθυπουργό την περασμένη εβδομάδα, δεν επέφερε την προσδοκώμενη πρόοδο, μια στρατηγική η οποία θελημένα ή αθέλητα οδήγησε στην απρεπή αντίδραση του Βρετανού Πρωθυπουργού απέναντι στην προγραμματισμένη συνάντησή του με τον Πρωθυπουργό, είναι μια στρατηγική που αρχίζει να αντιμετωπίζει σοβαρά εμπόδια υλοποίησης. Και νιώθουμε πως είναι ίσως τώρα η κατάλληλη στιγμή να ξανασκεφτεί η Κυβέρνηση αυτή τη στρατηγική πιο σοβαρά.

Υπάρχουν κάποια ζητήματα, όπως ας πούμε τις τελευταίες μέρες η επιστροφή της Υδρίας του Μειδία από τη Βρετανία. Αυτή έγινε με τη μορφή δανείου και όπως σας είπα και στην αρχική μου ερώτηση και όπως γνωρίζετε, κυρία Υπουργέ, το δάνειο εκθεμάτων από το Βρετανικό Μουσείο επιβεβαιώνει την κυριότητα. Δεν δανείζεσαι από κάποιον παρά μόνο αν αναγνωρίζεις ότι αυτός που σου δανείζει έχει κυριότητα, έχει ιδιοκτησία πάνω στο συγκεκριμένο έκθεμα ή στο συγκεκριμένο αντικείμενο. Εδώ το δανειστήκαμε αυτό, που σημαίνει ότι εμμέσως αναγνωρίσαμε την κυριότητα του Βρετανικού Μουσείου, το οποίο κατέχει την Υδρία του Μειδία για διακόσια πενήντα χρόνια και την έχει στα εκθέματα του.

Η υπόθεση της στρατηγικής που πρέπει να ακολουθήσει η ελληνική Κυβέρνηση, κατά τη γνώμη, μας δεν κεφαλαιοποιεί τα πιο σημαντικά διαπραγματευτικά χαρτιά που έχει η ελληνική πλευρά στην προκειμένη περίπτωση. Το πρώτο είναι η βρετανική κοινή γνώμη.

Όπως γνωρίζετε, κυρία Υπουργέ, η βρετανική κοινή γνώμη έχει στραφεί πλέον με πολύ ισχυρή πλειοψηφική τάση υπέρ της επιστροφής των Γλυπτών στην Αθήνα, είναι περίπου 2 προς 1, κοντά στο 60% δείχνουν όλες οι έρευνες γνώμης την επιθυμία των Βρετανών να δουν την επιστροφή των Γλυπτών στην Αθήνα. Και όμως, δεν γίνεται καμμία εκστρατεία από ελληνικής πλευράς η οποία να κινητοποιεί τη βρετανική κοινή γνώμη. Αντιθέτως, όλες οι συνομιλίες γίνονται κεκλεισμένων των θυρών. Ακόμη και ο κ. Γεραπετρίτης, που ήταν δίπλα σας λίγο πριν, πριν τρεις, τέσσερις ημέρες στην επίσκεψή του στο Λονδίνο μίλησε με τον Πρόεδρο του Βρετανικού Μουσείου κεκλεισμένων των θυρών και ήταν πολύ φειδωλός στις δηλώσεις που έκανε μετά για το τι συζητήθηκε μεταξύ τους.

Ένα άλλο στοιχείο που δεν αξιοποιεί η ελληνική Κυβέρνηση είναι το σκάνδαλο της κλοπής των εκθεμάτων. Δεν αναφερόμαστε καθόλου σε αυτό και σας είχα πει στην ερώτησή μου προ τριμήνου –νομίζω- ότι η Νιγηρία το έθεσε ως σοβαρό θέμα. Η Ελλάδα δεν το κάνει και θεωρούμε ότι και αυτό είναι μία προσέγγιση η οποία αδυνατίζει τη διαπραγματευτική δύναμη της χώρας. Δεν μιλάει η Ελλάδα για τη δυνατότητα διερεύνησης, προσφυγής σε διεθνείς οργανισμούς, ούτως ώστε να διεκδικήσει πιο σθεναρά τα Γλυπτά. Αυτό θα ήταν μία πιο μαχητική γραμμή, η οποία πιστεύουμε ότι στην προκειμένη περίπτωση, μπορεί να έχει πιο σημαντικά αποτελέσματα, δεδομένου ότι η ως τώρα στρατηγική δεν έχει αποδώσει.

Και σας λέω, επίσης, ότι η Πλεύση Ελευθερίας έχει καταθέσει και συγκεκριμένες προτάσεις για το τι μπορεί να γίνει τουλάχιστον σε πρώτο στάδιο, όσον αφορά την αναθεώρηση αυτής της στρατηγικής, που είναι η σύσταση διακομματικής επιτροπής της Βουλής για τη διεκδίκηση των Γλυπτών του Παρθενώνα στο πρότυπο της διακομματικής επιτροπής για τη διεκδίκηση των γερμανικών οφειλών. Επίσης, θεωρούμε ότι πρέπει να χρησιμοποιηθεί και το προηγούμενο της επιστροφής από τη Γερμανία δέκα χιλιάδων εξακοσίων αρχαίων νεολιθικών ελληνικών θραυσμάτων στην Ελλάδα, με πρωτοβουλία του τότε προέδρου του γερμανικού μουσείου το 2014.

Θέλω, τέλος, να τονίσω ότι θα θέλαμε να έχουμε από την Πλεύση Ελευθερίας και ιδιαίτερη ενημέρωση από εσάς όσον αφορά την εξέλιξη των διαπραγματεύσεων, διότι μας ενδιαφέρει ιδιαίτερα το θέμα. Παρ’ όλη την κριτική που εκφράζουμε απέναντι στη στρατηγική που ακολουθεί τώρα, μετά τις πρόσφατες εξελίξεις, η Κυβέρνηση, θέλουμε να ξέρετε ότι στηρίζουμε κάθε σοβαρή πρωτοβουλία της Κυβέρνησης στο θέμα αυτό, διότι θεωρούμε ότι είναι πραγματικά εθνικό θέμα στο οποίο πρέπει να υπάρχει μία ενιαία φωνή όλων των κομμάτων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Καζαμία.

Ορίστε, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, αναφερθήκατε στην κοινή γνώμη, αναφερθήκατε στη βρετανική κοινή γνώμη, αναφερθήκατε στους διεθνείς οργανισμούς. Για να δούμε, τα τελευταία χρόνια τι έχει συμβεί. Εάν κάτι έχει συμβεί, κάποια πρόοδος στο θέμα του εθνικού ζητήματος της διεκδίκησης της επανένωσης των Γλυπτών στην Αθήνα, έχει συμβεί αυτά τα τέσσερα χρόνια. Οτιδήποτε ουσιαστικό, ακόμα και το συντριπτικά μεγάλο ποσοστό της βρετανικής κοινής γνώμης, διαμορφώθηκε τα τελευταία χρόνια. Η UNESCO για πρώτη φορά το 2001 πήρε τόσο σαφή και ξεκάθαρη θέση.

Όμως, να μην μπερδεύουμε τους επαναπατρισμούς. Την τετραετία αυτή έχουν γυρίσει με πολύ συντονισμένες προσπάθειες του Υπουργείου Πολιτισμού και γενικότερα της ελληνικής Κυβέρνησης πλήθος κλεμμένων αρχαιοτήτων από το εξωτερικό και συνεχίζουν, έχουμε και άλλα στο επόμενο μέλλον, αλλά να μην τα μπερδεύουμε. Τα δέκα χιλιάδες όστρακα που επεστράφησαν από τη Γερμανία, δηλαδή θραύσματα αγγείων που επεστράφησαν από τη Γερμανία το 2014, δεν μπορούν να συγκριθούν σε κανένα επίπεδο με τα Γλυπτά του Παρθενώνα.

Η ελληνική Κυβέρνηση, λοιπόν, η Κυβέρνηση αυτή έχει πολύ συγκεκριμένη πολιτική, πολύ συγκεκριμένη στρατηγική, την οποία προφανώς προσαρμόζει και αναθεωρεί σε πάρα πολλά πράγματα και γι’ αυτό έχει πετύχει αυτά που πέτυχε. Χρόνια ολόκληρα ακούγαμε για τα θραύσματα από την Ιταλία, ότι θα επιστρέψουν. Πότε επέστρεψαν; Επέστρεψαν στην τετραετία 2019 - 2023. Γιατί; Γιατί δουλέψαμε συστηματικά και αθόρυβα. Χρησιμοποιήσαμε όλα τα εργαλεία που μας δίνει η πολιτιστική διπλωματία.

Αυτή τη στιγμή γενικότερα έχει διαμορφωθεί ένα μοναδικό κλίμα όχι μόνο για την Ελλάδα, ένα γενικότερο διεθνές κλίμα για όλα τα βιαίως απομακρυσθέντα και κλαπέντα πολιτιστικά αγαθά από τις χώρες που τα δημιούργησαν. Αυτό ακριβώς το κλίμα και καλλιεργούμε και εκμεταλλευόμαστε.

Η θέση της ελληνικής Κυβέρνησης σήμερα είναι η ίδια, συνεπής στις «κόκκινες» γραμμές: Η επανένωση των Γλυπτών του Παρθενώνα είναι για εμάς το μείζον και προφανώς, επανένωση μέσω δανεισμού ή μίσθωσης δεν νοείται, αυτό το ξέρετε πολύ καλά, το ξέρουμε όλοι.

Όσον αφορά το θέμα της Υδρίας που αναφέρατε του Μειδία για την έκθεση στο Μουσείο της Ακρόπολης, κατ’ αρχάς, η Υδρία αυτή είναι ένα από τα οκτώ πολύ σημαντικά αρχαία, τα οποία δάνεισε το Βρετανικό Μουσείο. Η συγκεκριμένη Υδρία έχει αποκτηθεί το 1772 από το Βρετανικό Μουσείο και η όποια ιδιοκτησία του Βρετανικού Μουσείου για το συγκεκριμένο δεν αμφισβητείται.

Αυτό, λοιπόν, μας το δάνεισε. Δεν ισχύει σε καμμία περίπτωση τέτοιο θέμα για τα Γλυπτά του Παρθενώνα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Τα Γλυπτά του Παρθενώνα εκλάπησαν από τον Έλγιν και κακοποιήθηκαν, γιατί δεν είναι απλώς ότι εκλάπησαν, αλλά και ότι βανδαλίστηκαν, πριονίστηκαν για να βρεθούν στην Αγγλία, καθώς τα ιστιοφόρα της εποχής δεν μπορούσαν να αντέξουν το μεγάλο τους βάρος. Όμως, και όταν πήγαν στο Βρετανικό Μουσείο κακοποιήθηκαν. Εξακολούθησε μια συμπεριφορά όχι ιδιαίτερα προστατευτική γι’ αυτά. Όλα αυτά τα γνωρίζουμε και γι’ αυτό σας είπα και προηγουμένως ότι δεν μπορούμε να δεχθούμε ούτε κυριότητα ούτε κατοχή ούτε νομή από το Βρετανικό Μουσείο.

Από την άλλη πλευρά, όμως, έχουμε το απόλυτο δικαίωμα, το απόλυτο καθήκον και την απόλυτη υποχρέωση με κάθε πρόσφορο μέσο, αυτό το οποίο πηγάζει από τις διεθνείς συμβάσεις, από τις συνθήκες που έχει υπογράψει η Ελλάδα και η Μεγάλη Βρετανία, να απαιτούμε διαρκώς την επανένωση και τον οριστικό επαναπατρισμό. Και επαναλαμβάνω, δεν τίθεται θέμα ούτε μίσθωσης ούτε δανείου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Πριν προχωρήσουμε, λοιπόν, στο νομοθετικό έργο θα ήθελα να κάνω μία ανακοίνωση προς το Σώμα.

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών και Εξωτερικών κατέθεσαν στις 4-12-2023 σχέδιο νόμου: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων, καθώς και της Τροποποίησης του Παραρτήματος Ι της Συμφωνίας».

Παραπέμπεται στην αρμόδια Διαρκή Επιτροπή.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής».

Η Διάσκεψη των Προέδρων αποφάσισε στη συνεδρίαση στις 30 Νοεμβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παππά, έχετε τον λόγο. Να μιλάτε, γιατί κοίταξα και δεν είδα αντίδραση.

**ΝΙΚΟΛΑΟΣ ΠΑΠΠΑΣ:** Βεβαίως, κύριε Πρόεδρε.

Κύριε Πρόεδρε, θα θέλαμε εκ μέρους του ΣΥΡΙΖΑ - Προοδευτική Συμμαχία να καταθέσουμε ένσταση αντισυνταγματικότητας για το άρθρο 15 του νομοσχεδίου, ειδικά υπό το φως της έκθεσης της Επιστημονικής Υπηρεσίας της Βουλής.

Το Σύνταγμά μας είναι σαφές ότι δεν απαγορεύει να φορολογούνται οι Έλληνες και οι Ελληνίδες με τεκμήρια υπό δύο σοβαρές προϋποθέσεις: αυτά τα τεκμήρια να είναι μαχητά και να βασίζονται σε διδάγματα κοινής πείρας. Εδώ δεν έχουμε διδάγματα κοινής πείρας, υπογραμμίζεται με πάρα πολύ εμφατικό τρόπο από την έκθεση του Επιστημονικού Συμβουλίου της Βουλής. Και αν υπάρχουν κάποια διδάγματα πείρας, θα με συγχωρήσει ο κύριος Υπουργός που θα το πω, αυτά δεν είναι κοινά, διότι δεν είδαμε κόμμα της Αντιπολίτευσης ή έστω έναν φορέα να μοιράζεται τα διδάγματα της πείρας τα οποία έχει ο συγγραφέας του νόμου, ο οποίος μάλλον είναι διαφορετικός από τον συγγραφέα της ανάλυσης συνεπειών ρύθμισης του συγκεκριμένου νομοσχεδίου, η οποία ανάλυση συνεπειών ρύθμισης δεν παραπέμπει σε πραγματικά δεδομένα για τον προσδιορισμό του τεκμαρτού εισοδήματος των αυτοαπασχολούμενων και των ελευθέρων επαγγελματιών με βάση τον κατώτατο μισθό.

Σύμφωνα, λοιπόν, με το άρθρο 21 του Κανονισμού της Βουλής, καταθέτουμε ένσταση αντισυνταγματικότητας, η οποία γνωρίζουμε, κύριε Πρόεδρε, ότι μπορεί βάση του Κανονισμού να συζητηθεί αργότερα. Όμως, καθώς έχουμε ενημερωθεί ότι ο κ. Μητσοτάκης θα είναι στην Εθνική Αντιπροσωπεία και θα τοποθετηθεί επί του νομοσχεδίου, θεωρούμε μείζον να συζητηθεί τώρα η ένσταση αντισυνταγματικότητας, διότι δεν είναι δόκιμο -φαντάζομαι ότι το καταλαβαίνει το Προεδρείο- να ανεβαίνει στο Βήμα ο Πρωθυπουργός και να επικρέμεται η συζήτηση της συνταγματικότητας από την Εθνική Αντιπροσωπεία.

Σας ευχαριστώ πάρα πολύ.

(Η προαναφερθείσα ένσταση αντισυνταγματικότητας του ΣΥΡΙΖΑ - Προοδευτική Συμμαχία καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 41 - 42)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Έγινε αντιληπτό, κύριε Παππά.

Απλά σας απαντώ ότι η διαδικασία την οποία θέτετε για την αίτηση αντισυνταγματικότητας θα συζητηθεί μετά τους δύο πρώτους εισηγητές, προκειμένου πρώτον, να είναι ενήμεροι περισσότερο ο λέγων και ο αντιλέγων και, δεύτερον, για να υπάρξει και η εγγραφή των ομιλητών συναδέλφων που, όπως ανακοίνωσα και ξέρετε κατά πάγια διαδικασία, γίνεται με τους δύο πρώτους ομιλητές. Άρα το αίτημα θα συζητηθεί, κάτι που άκουσαν όλοι. Τα κόμματα θα ορίσουν τους ανθρώπους που θα υπερασπιστούν ή δεν θα υπερασπιστούν την πρότασή σας και στη συνέχεια θα προχωρήσουμε.

Και επειδή ήρθε εδώ η κ. Πέτη Πέρκα, θα ήθελα να πω ότι στην αρχή της συνεδρίασης ανακοίνωσα προς το Σώμα πρώτον, τη συγκρότηση Κοινοβουλευτικής Ομάδος της Νέας Αριστεράς, δεύτερον, τον ορισμό του Προέδρου της Κοινοβουλευτικής Ομάδος της Νέας Αριστεράς, τρίτον, τον ορισμό της Γραμματέως της Κοινοβουλευτικής Ομάδος της Νέας Αριστεράς, τέταρτον, τον ορισμό εκ μέρους του Προέδρου, του κ. Χαρίτση, του Εκπροσώπου της Νέας Αριστεράς στη Διάσκεψη των Προέδρων και, νομίζω χωρίς να παραλείπω κάτι, τον ορισμό των Κοινοβουλευτικών Εκπροσώπων, δηλαδή του κ. Τσακαλώτου και του κ. Νάσου Ηλιόπουλου. Νομίζω πως δεν παρέλειψα κάτι. Αυτά έγιναν στην αρχή. Τα είχα μπροστά μου για να μην παραλείψω κάτι.

Προχωρούμε, λοιπόν, στην ημερήσια διάταξη, όπως προαναφέρθηκε και καλώ στο Βήμα τον εισηγητή της Νέας Δημοκρατίας κ. Ξενοφώντα Μπαραλιάκο για δεκαπέντε λεπτά.

Δεδομένου ότι θα υπάρξει μεγάλη εγγραφή ομιλητών, αλλά και ομιλίες Αρχηγών, παράκληση θερμή από την αρχή για την τήρηση του χρόνου.

Παρακαλώ να ανοίξει το σύστημα ηλεκτρονικής εγγραφής των ομιλητών.

Ορίστε, κύριε Μπαραλιάκο, έχετε τον λόγο για δεκαπέντε λεπτά.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγεται σήμερα στην Ολομέλεια της Βουλής, έπειτα από μια μακρά και εποικοδομητική επεξεργασία στις επιτροπές, η οποία φυσικά είχε εκκινήσει με τη δημόσια διαβούλευση συγκεντρώνοντας μάλιστα πάνω από δύο χιλιάδες οκτακόσια σχόλια και παρατηρήσεις, το νομοσχέδιο: «Μέτρα για τον περιορισμό της φοροδιαφυγής», το οποίο θα αποτελέσει πολλαπλασιαστή ισχύος στις υψηλές προκλήσεις που καλείται να αντιμετωπίσει η ελληνική οικονομία στο μέλλον.

(Θόρυβος στην Αίθουσα)

Κύριε Πρόεδρε, αν μπορούμε, λίγη ησυχία.

Παρακαλώ, κύριοι συνάδελφοι, αν μπορούμε, λίγη ησυχία.

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, παράκληση θερμή να ηρεμήσετε.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Το νομοσχέδιο αυτό θέτει ως προμετωπίδα του την καταπολέμηση της φοροδιαφυγής, δηλαδή την κατά το δυνατόν πραγμάτωση με ρεαλιστικούς όρους της φορολογικής ισότητας και δικαιοσύνης.

Επιτρέψτε μου, όμως, προτού προχωρήσω στην κυρίως εισήγησή μου, να σταθώ σε μια ακόμη μεγάλη επιτυχία που καταγράφει η ελληνική οικονομία, η οποία αποτελεί το επιστέγασμα της εργώδους, εντατικής και πείσμονος προσπάθειας καθ’ όλη τη διακυβέρνησή μας, αλλά και καρπό των θυσιών της ελληνικής κοινωνίας.

Οι οίκος «FITCH» το βράδυ της προηγούμενης Παρασκευής έδωσε την επενδυτική βαθμίδα στην ελληνική οικονομία αναβαθμίζοντας το ελληνικό αξιόχρεο. Πρόκειται για μια εθνική επιτυχία η οποία πιστώνεται στην Κυβέρνηση της Νέας Δημοκρατίας και στον Πρωθυπουργό Κυριάκο Μητσοτάκη και φυσικά ανήκει στο σύνολο των Ελλήνων πολιτών.

Κυρίες και κύριοι συνάδελφοι, το Σύνταγμα της Ελλάδας θεμελιώνει στην παράγραφο 5 του άρθρου 4 την έννοια της φορολογικής ισότητας, μια έννοια πολυεδρική και πολυσήμαντη που τοποθετείται στον πυρήνα του κράτους δικαίου και της φιλελεύθερης κοσμοαντίληψης. Η αρχή αυτή επιβάλλει στον νομοθέτη την ίση μεταχείριση και ειδικότερα τη δίκαιη κατανομή των φορολογικών βαρών. Δεν επιτρέπει αυθαίρετη διάκριση, ευνοϊκή ή δυσμενή, για ορισμένους φορολογούμενους ή κατηγορίες αυτών. Και η αρχή αυτή της φορολογικής ισότητας πρέπει να υπηρετεί την ιδέα της φορολογικής δικαιοσύνης, ειδικότερη έκφανση της οποίας είναι η φοροδοτική ικανότητα των πολιτών, δηλαδή το φορολογικό βάρος να κατανέμεται στους πολίτες ανάλογα με τις οικονομικές τους δυνάμεις.

Με άλλα λόγια πρέπει να διασφαλίσουμε πως δεν θα επιβραβεύεται αυτός που αποκρύπτει εισοδήματα και επιδιώκει να βρίσκεται στην κατώτατη βαθμίδα της φορολογικής βάσης, ενώ ο συνεπής φορολογούμενος θα επιβαρύνεται άμεσα ή έμμεσα. Στόχος μας μέσω αυτής της νομοθετικής πρωτοβουλίας είναι να ενισχύσουμε τη φορολογική δικαιοσύνη, ώστε επιπλέον πόροι να ενισχύσουν τους προϋπολογισμούς σημαντικών τομέων του κοινωνικού κράτους, ενώ ποσό άνω των 100 εκατομμυρίων ευρώ που κατευθυνόταν σε επιδόματα για πολίτες που δεν τα δικαιούνταν, τώρα θα κατευθυνθούν σε εκείνους τους ευάλωτους συμπολίτες μας που πραγματικά έχουν ανάγκη.

Κυρίες και κύριοι συνάδελφοι, με όλες τις παρεμβάσεις του παρόντος νομοσχεδίου θα μπορέσουμε να περιορίσουμε τη φοροδιαφυγή, να καλλιεργήσουμε φορολογική συνείδηση και να στηρίξουμε ανάλογα τις δημόσιες παροχές, ξεκινώντας από την υγεία και την παιδεία, όπως φαίνεται άλλωστε και στον προϋπολογισμό του 2024. Η καταπολέμηση της φοροδιαφυγής και η υψηλότερη φορολογική συμμόρφωση αποτέλεσε ένα από τα βασικά προτάγματα του οικονομικού μας προγράμματος και σήμερα ερχόμαστε να υλοποιήσουμε με συνέπεια αυτή τη δέσμευση, διότι πρωτίστως και κυρίως η φοροδιαφυγή ως ένα εξόχως αντικοινωνικό φαινόμενο πλήττει τους ευάλωτους και τους αδύναμους συμπολίτες μας πριν από οποιοδήποτε άλλο. Η φοροδιαφυγή οδηγεί σε απώλεια κρατικών εσόδων απαραίτητων για τη χρηματοδότηση των δημοσίων υπηρεσιών και υποδομών, οδηγεί σε μείωση των δημοσίων επενδύσεων, υποβαθμίζει την ποιότητα των δημοσίων υπηρεσιών, πλήττοντας έτσι δυσανάλογα τους πολίτες με χαμηλότερα εισοδήματα που εκ των πραγμάτων τις έχουν περισσότερο ανάγκη.

Κυρίες και κύριοι συνάδελφοι, πρώτοι εμείς και ιδίως ο Υπουργός Οικονομικών και οι αρμόδιοι Υφυπουργοί διεμήνυσαν ότι δεν αποτελεί πρόθεσή μας ο δογματισμός. Και το αποδείξαμε εμπράκτως. Καθ’ όλη τη διάρκεια της επεξεργασίας του νομοσχεδίου στην αρμόδια επιτροπή κατατέθησαν γόνιμες σκέψεις και ακούστηκαν με τη δέουσα προσοχή οι απόψεις και οι προτάσεις όλων των φορέων που εκλήθησαν. Άλλωστε, εμείς εξαρχής δηλώσαμε ότι είμαστε ανοιχτοί στον διάλογο και δεν επιμένουμε εμμονικά σε κλειστοφοβικά στεγανά. Παρουσιάστηκαν ενδελεχώς οι έντεκα πρωτοβουλίες για την καταπολέμηση της φοροδιαφυγής, ώστε να μην καταλείπεται καμμία αμφιβολία ότι η νομοθέτηση του παρόντος νομοσχεδίου μπορεί πράγματι να φέρει μεταρρυθμιστικές τομές για ένα πιο δίκαιο, πιο ευέλικτο και πιο αποτελεσματικό σύστημα φορολόγησης.

Παράλληλα καταρρίφθησαν μύθοι, ψεύδη και ανακρίβειες, αλλά κατεδείχθη για πολλοστή φορά με εμφατικό τρόπο η δομική και εγγενής αδυναμία της παρούσας Αντιπολίτευσης, Μείζονος και Ελάσσονος, να ξεφύγει από τα σύνδρομα που την κατατρύχουν χωρίς δομημένη επιχειρηματολογία να καταφεύγει μέχρι σήμερα στην εύκολη, ανέξοδη λύση της λαϊκής της ρητορείας. Άλλωστε, πλέον είναι σαφές ότι η πλειονότητα των πολιτών τάσσεται υπέρ της νομοθετικής πρωτοβουλίας που αναλαμβάνουμε με τόλμη και γενναιότητα, συνεπείς στο μεταρρυθμιστικό μας πρόγραμμα.

Κυρίες και κύριοι συνάδελφοι, ακτινογραφώντας το παρόν νομοσχέδιο, οι κεντρικές παρεμβάσεις που υλοποιούνται επιγραμματικά περιλαμβάνουν την υποχρεωτική ανάρτηση εσόδων και δαπανών στο myDATA εντός του 2024, την απαγόρευση της χρήσης μετρητών στις αγοραπωλησίες ακινήτων, το νέο δίκαιο σύστημα φορολόγησης των ελεύθερων επαγγελματιών, την αύξηση του προστίμου που επιβάλλεται σε επιτηδευματίες και επιχειρήσεις για χρήση μετρητών σε συναλλαγές άνω των 500 ευρώ σε ποσό διπλάσιο της συναλλαγής, τη ρύθμιση της αγοράς των βραχυχρόνιων μισθώσεων, τη διακοπή συνεργασίας των εταιρειών εμπορίας καυσίμων σε παραβάτες λαθρεμπορίας, ενώ ταυτόχρονα μειώνουμε κατά 50% το τέλος επιτηδεύματος για όλους τους ελεύθερους επαγγελματίες, ασχέτως του αν δηλώνουν εισοδήματα υψηλότερα από το ελάχιστο τεκμαρτό καθαρό εισόδημα, με την προοπτική της οριστικής κατάργησής του στα επόμενα δύο χρόνια.

Άλλωστε, η βασική φιλοσοφία του νομοσχεδίου είναι ότι η προσωπική συνεισφορά κάθε ελεύθερου επαγγελματία στην ατομική του επιχείρηση δεν μπορεί να αποτιμάται σε επίπεδο χαμηλότερο από το εισόδημα του μισθωτού που πληρώνεται με τον κατώτατο μισθό. Εισάγεται, μάλιστα, στο σχέδιο νόμου προς άρση αμφισβητήσεων ρητή πρόβλεψη ότι ο ελεύθερος επαγγελματίας μπορεί να αμφισβητήσει το ποσό που προκύπτει από την εφαρμογή του τεκμηρίου της ελάχιστης αμοιβής, πέραν από τους λόγους που προβλέπονταν αρχικώς, δηλαδή ασθένεια, ανωτέρα βία, φυσικές καταστροφές και που καθιστούν το τεκμήριο μαχητό. Απαραίτητη προϋπόθεση είναι να ζητήσει τη διενέργεια ελέγχου από τις φορολογικές αρχές, προκειμένου να αποδειχθεί η ακρίβεια της δήλωσής του για εισόδημα μικρότερο του τεκμαρτού.

Προσθέτουμε στη λίστα των επαγγελματιών που εντάσσονται στο μειωμένο κατά 50% τεκμήριο της ελάχιστης αμοιβής όσους παρουσιάζουν αναπηρία ίση ή μεγαλύτερη του 67%, γονείς μονογονεϊκής οικογένειας με ανήλικα τέκνα, γονείς με εξαρτώμενα τέκνα με ποσοστό νοητικής ή σωματικής αναπηρίας τουλάχιστον 67%, γονείς πολύτεκνων οικογενειών και όσους ασκούν δραστηριότητα και έχουν την κύρια κατοικία σε οικισμούς με πληθυσμό έως πεντακόσιους κατοίκους και σε νησιά με πληθυσμό κάτω από τρεις χιλιάδες εκατό κατοίκους.

Απαλλάσσονται, επίσης, πλήρως από το τεκμήριο όλοι οι αγρότες, όπως επίσης όσοι επαγγελματίες έχουν ποσοστό αναπηρίας 80% και πάνω και όσοι αμείβονται με μπλοκάκι και με έως τρεις εργοδότες. Εδώ πρέπει να τονιστεί ότι οι ελεύθεροι επαγγελματίες με νεοσύστατη επιχειρηματική δραστηριότητα θα έχουν τις ακόλουθες μειώσεις της ελάχιστης αμοιβής, δηλαδή 100% για τα τρία πρώτα χρόνια, 67% για τον τέταρτο χρόνο και 33% για τον πέμπτο χρόνο.

Ταυτόχρονα τροποποιήθηκε μεταξύ άλλων ο τρόπος υπολογισμού της ελάχιστης αμοιβής των ελεύθερων επαγγελματιών με την προσαύξηση λόγω τζίρου στο 5% επί του ποσού κατά το οποίο ο κύκλος εργασιών του υπόχρεου υπερβαίνει τον μέσο ετήσιο κύκλο εργασιών του κωδικού αριθμού δραστηριότητας, στον οποίο ο υπόχρεος πραγματοποιεί τα υψηλότερα έσοδα.

Ειδική μέριμνα θα υπάρξει για εκείνες τις επιχειρηματικές δραστηριότητες όπου εκ του νόμου μπαίνουν χρονικοί περιορισμοί λειτουργίας εντός του φορολογικού έτους, όπως για παράδειγμα τα σχολικά κυλικεία. Οι επαγγελματίες που θα φορολογηθούν για τα φετινά εισοδήματα με το τεκμήριο θα πληρώσουν το 2024 μειωμένη κατά 50% προκαταβολή φόρου υπολογιζόμενη πάνω στη διαφορά τεκμαρτού και δηλωθέντος κέρδους.

Αυστηροποιούνται οι κυρώσεις για νοθεία, λαθρεμπόριο καυσίμων ή παρεμπόδιση ελέγχου και προβλέπεται η σφράγιση της εγκατάστασης για δύο χρόνια, ενώ ορίζεται ότι τα φυσικά και νομικά πρόσωπα των οποίων η εγκατάσταση σφραγίστηκε δεν μπορούν να δραστηριοποιηθούν στη διακίνηση ενεργειακών προϊόντων επίσης για δύο χρόνια από τη διαπίστωση της παράβασης.

Εισάγονται ρυθμίσεις για τη διασφάλιση ισότιμου ανταγωνισμού στην τουριστική αγορά, τη διασταύρωση των εισοδημάτων και την ενίσχυση του κλάδου της βραχυχρόνιας μίσθωσης. Συγκεκριμένα προβλέπεται ότι φυσικά πρόσωπα που διαθέτουν τρία ή περισσότερα ακίνητα σε βραχυχρόνια μίσθωση υποχρεούνται να κάνουν έναρξη επιχειρηματικής δραστηριότητας. Το εισόδημα που αποκτάται από νομικά πρόσωπα από τη βραχυχρόνια μίσθωση ακινήτου θεωρείται εισόδημα από επιχειρηματική δραστηριότητα και υπόκειται σε ΦΠΑ. Αυξάνονται τα πρόστιμα για τη μη εγγραφή στο Μητρώο Ακινήτων Βραχυχρόνιας Διαμονής στο 50% των ακαθαρίστων εσόδων του τελευταίου φορολογικού έτους και κατ’ ελάχιστον 5.000 ευρώ.

Εισάγεται, επίσης, σειρά νέων ρυθμίσεων που περιλαμβάνουν μεταξύ άλλων τη μεγαλύτερη μείωση για δαπάνες αναβάθμισης κτηρίων. Οι δαπάνες για την αγορά προϊόντων και η λήψη υπηρεσιών που σχετίζονται με την ενεργειακή, λειτουργική και αισθητική αναβάθμιση των κτηρίων τα οποία δεν έχουν ενταχθεί και δεν θα ενταχθούν σε πρόγραμμα αναβάθμισης κτηρίων, μειώνουν ισόποσα κατανεμημένες σε περιόδους πέντε ετών τον φόρο εισοδήματος των φυσικών προϊόντων μέχρι του αναλογούντος για κάθε έτος φόρου, με ανώτατο συνολικά όριο δαπάνης τις 16.000 ευρώ.

Επιπλέον, οι δαπάνες για υλικά λαμβάνονται υπ’ όψιν μέχρι ποσού που αντιστοιχεί στο 1/3 του ποσού για δαπάνες υπηρεσιών. Όλες οι δαπάνες θα πρέπει να προκύπτουν από τιμολόγια τα οποία έχουν εξοφληθεί με ηλεκτρονικά μέσα και διαβιβαστεί στην ΑΑΔΕ από τον προμηθευτή μέσω του συστήματος myDATA.

Κυρίες και κύριοι συνάδελφοι, το υπό συζήτηση νομοσχέδιο επιχειρεί μια σπουδαία και φιλόδοξη μεταρρύθμιση, την εξάλειψη χρόνιων στρεβλώσεων και φορολογικών αδικιών στη χώρα μας. Η διεύρυνση των ηλεκτρονικών συναλλαγών, ο περιορισμός της χρήσης των μετρητών, τα αυστηρά μέτρα για την καταπολέμηση του λαθρεμπορίου, ο εκσυγχρονισμός του πλαισίου για τις βραχυχρόνιες μισθώσεις, καθώς και ο δικαιότερος τρόπος φορολόγησης των ελευθέρων επαγγελματιών αποτελούν γενναίες παρεμβάσεις, που αποβλέπουν στην καταπολέμηση της φοροδιαφυγής και την εμπέδωση της φορολογικής δικαιοσύνης.

Το φορολογικό σύστημα που εγκλωβίζει τον ειλικρινή και τον συνεπή, ενώ επιβραβεύει τον συστηματικά και έντεχνα απόντα από τη συνεισφορά στα δημόσια έσοδα αποτελεί μια βραδυφλεγή ωρολογιακή βόμβα στα κοινωνικά θεμέλια. Η διαιώνιση αυτής της αδικίας και ανισότητας οδηγεί στη διάσπαση της κοινωνικής συνοχής και στη διάρρηξη του κοινωνικού συμβολαίου μεταξύ πολιτών και κοινωνίας. Για εμάς η εμπέδωση της φορολογικής συνείδησης είναι συνεκτικός αρμός της κοινωνίας μας και θεμέλιο του κράτους δικαίου.

Το παρόν νομοσχέδιο έχει μόνο έναν αντίπαλο, τη φοροδιαφυγή, και ένα σύμμαχο, την καλλιέργεια της φορολογικής συνείδησης, και τελικά έχει έναν στόχο, την εμπέδωση της φορολογικής δικαιοσύνης που ενισχύει την κοινωνική συνοχή και αποβαίνει προς όφελος των πολλών. Οι ρυθμίσεις εν τέλει του παρόντος νομοσχεδίου είναι το εφαλτήριο για ένα πιο σύγχρονο, πιο δίκαιο, πιο ευέλικτο φορολογικό σύστημα για την πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Παρακαλώ τη γραμματεία, αφού φωτοτυπήσει την πρόταση για αντισυνταγματικότητα την οποία κατέθεσε ο ΣΥΡΙΖΑ - Προοδευτική Συμμαχία, να μοιραστεί στις Κοινοβουλευτικές Ομάδες προκειμένου να ενημερωθούν γιατί μετά τον εισηγητή του ΣΥΡΙΖΑ θα ξεκινήσουμε τη διαδικασία της αίτησης αντισυνταγματικότητας.

Ευχαριστώ και πάλι τον εισηγητή της Πλειοψηφίας που όχι μόνο δεν υπερέβη, αλλά μίλησε λιγότερο από τον χρόνο που εδικαιούτο. Παράκληση θερμή, σε όλους τους εισηγητές και ειδικούς αγορητές να τηρήσουν τον προγραμματισμό αυτόν.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Γεώργιος Γαβρήλος για δεκαπέντε λεπτά.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, με το νομοσχέδιο αυτό που φέρνει η Κυβέρνηση σήμερα έχει καταφέρει να βάλει απέναντί της ολόκληρη την κοινωνία και τον παραγωγικό κόσμο της χώρας. Και δεν έγινε τυχαία αυτό. Όσο κι αν προσπαθήσατε τις τελευταίες μέρες με ένα επικοινωνιακό πογκρόμ και μια επικοινωνιακή καταιγίδα να ενεργοποιήσετε τον κοινωνικό αυτοματισμό, η ελληνική κοινωνία, οι παραγωγικές τάξεις σάς γυρνάνε την πλάτη σε όποιους ισχυρισμούς κι αν προβάλλετε. Και αυτό γιατί; Διότι μόλις έξι μήνες από την ανάληψη της εξουσίας από τη Νέα Δημοκρατία αποκαλύφθηκε το ψέμα σας και η εξαπάτηση αυτού του λαού.

Παρουσιαστήκατε προγραμματικά και είπατε για μείωση των φόρων. Μάλιστα στηρίξατε όλη την προεκλογική περίοδο σε μία δήλωση ενός υποψηφίου του ΣΥΡΙΖΑ - Προοδευτική Συμμαχία και πάνω σε αυτό στήσατε το προεκλογικό σας αφήγημα για στήριξη της μεσαίας τάξης, για στήριξη της επιχειρηματικότητας. Είπατε ψέματα στον ελληνικό λαό. Γι’ αυτό έχετε εκεί έξω όλο τον κόσμο απέναντί σας. Και βέβαια μπορεί εμείς οι μυημένοι στην πολιτική που ακολουθήσατε από το 2019 έως σήμερα να ξέρουμε ότι δεν κάνετε τίποτα έξω από το πλαίσιο και τις ράγες της έκθεσης Πισσαρίδη και γι’ αυτό ήρθατε με κρυφή ατζέντα ενώπιον του ελληνικού λαού, αλλά ο ελληνικός λαός εκεί έξω για μια ακόμη φορά εξαπατήθηκε από το προεκλογικό σας αφήγημα.

Είχατε κρυφή ατζέντα στο εργασιακό. Φέρατε έναν νόμο που μαζί με τον νόμο Βρούτση και τον δικό σας, κύριε Υπουργέ, άλλαξε άρδην τα τελευταία χρόνια το εργασιακό τοπίο της χώρας. Κρυφή ατζέντα στο νομοσχέδιο του Υπουργείου Εσωτερικών: Επαναφέρατε τα καλύτερα χρόνια της Δεξιάς με τοποθέτηση σε καλοπληρωμένες θέσεις ευθύνης των δικών σας golden boys έξω από διαδικασίες ΑΣΕΠ. Κρυφή ατζέντα στο φορολογικό σήμερα. Κρυφή ατζέντα στο ασφαλιστικό: Βάλατε τον Υφυπουργό Εργασίας κ. Τσακλόγλου να μας πει για αλλαγή των ορίων ηλικίας το 2027 και να δει τι αντιδράσεις θα υπάρξουν στην ελληνική κοινωνία. Και βέβαια το μαζέψατε άρον άρον. Την ατζέντα αυτή την αποκρύψατε από τον ελληνικό λαό και γι’ αυτό υπάρχουν και αυτές οι αντιδράσεις.

Και σαν να μην έφταναν όλα αυτά, έρχεται χτες το βράδυ και το Επιστημονικό Συμβούλιο της Βουλής να προβληματιστεί έντονα για πολλά άρθρα από αυτά που φέρνετε με το σημερινό νομοσχέδιο σε σχέση με την συνταγματικότητά τους.

Καταθέσαμε την ένσταση αντισυνταγματικότητας ενώπιον του Σώματος ειδικά για το άρθρο 15, με το οποίο προσπαθείτε να συσχετίσετε τον μισθό του ιδιωτικού υπαλλήλου, τον κατώτερο ή τον ανώτερο μισθό κάθε υπόχρεου με το τεκμαρτό εισόδημα, ζητήματα που έχουν κριθεί άλλωστε από τα ανώτατα δικαστήρια μας και έχει κριθεί η αντισυνταγματικότητά τους. Το επαναφέρετε σε καμμία συσχέτιση ασφαλώς με αυτό που λέει και η απόφαση του Συμβουλίου της Επικρατείας ότι τα διδάγματα κοινής πείρας στην προκειμένη περίπτωση είναι ότι δεν μπορεί να συσχετιστεί ο μισθός με το τεκμαρτό εισόδημα των ελεύθερων επαγγελματιών και με το εισόδημα που μπορεί να έχει ένας επαγγελματίας χωρίς να λαμβάνουμε υπ’ όψιν τις ζημίες, το ρίσκο και όλα αυτά που συνοδεύουν έναν ελεύθερο επαγγελματία στη δραστηριότητά του. Τι έχετε να πείτε γι’ αυτό; Θα ακούσω και τους Βουλευτές της Νέας Δημοκρατίας, αλλά και αυτόν που θα προσπαθήσει να στηρίξει τη συνταγματικότητα του συγκεκριμένου άρθρου. Τι έχει να μας πει, όταν πρόσφατα το 2019 έχουμε δύο αποφάσεις του Συμβουλίου της Επικρατείας επί αυτού του ζητήματος;

Κυρίες και κύριοι συνάδελφοι, καταφέρατε δικηγόρους, ελεύθερους επαγγελματίες, βιοτέχνες, οδηγούς ταξί, περιπτεράδες, γιατρούς, συμβολαιογράφους να τους βάλετε όλους απέναντί σας. Και ήρθαν όλοι αυτοί οι είκοσι ένας φορείς ενώπιον της επιτροπής της Βουλής και εξέφρασαν τις αντιδράσεις τους, τις αντιρρήσεις τους γι’ αυτό το νομοσχέδιο. Μάλιστα πολλοί από αυτούς είναι και στελέχη της Νέας Δημοκρατίας, αλλά δεν μπορούσαν στα μέλη τους να δικαιολογήσουν μια διαφορετική στάση, γιατί επρόκειτο περί ενός νομοσχεδίου που θα έπρεπε να υποστηρίξουν ή όχι, που είναι άδικο, που είναι φορομπηχτικό, που είναι εξοντωτικό για τα μέλη τους, για τους χιλιάδες επαγγελματίες μικρομεσαίους αυτοαπασχολούμενους και που ασφαλώς θα φέρει λουκέτα στις μικρομεσαίες επιχειρήσεις, αυτές που εσείς προεκλογικά είπατε ότι θέλατε να στηρίξετε. Και δεν είναι μόνο αυτό. Να δούμε και πόσες θέσεις εργασίας θα χαθούν από αυτές τις δραστηριότητες που θα λάβουν τέλος σύντομα. Εγώ τουλάχιστον θα έλεγα σε έξι, επτά μήνες από σήμερα.

Όλοι μας το είπαν αυτό ενώπιον της επιτροπής, ότι η ζωή που δίνετε με αυτό το νομοσχέδιο για πολλές από αυτές τις επιχειρήσεις δεν είναι παραπάνω από έξι - επτά μήνες. Αυτή την κατάσταση δημιουργείτε πλέον και στην οικονομία και στην αγορά εργασίας και στην κοινωνία.

Σε αυτό το νομοσχέδιο έχουμε τα εξής παράδοξα: Εφαρμόζεται για τα εισοδήματα του 2023. Πετάτε στον κάλαθο των αχρήστων την όποια αρχή περί αναδρομικότητας κ.λπ.. Γι’ αυτό σας είπα ότι εγείρονται πολλά ζητήματα συνταγματικότητας. Έχουμε την κατάργηση της αναλογικότητας της φορολογίας αφού το τεκμαρτό εφαρμόζεται οριζόντια. Ισοπεδώνει την έννοια της επιχειρηματικότητας. Δεν αποδέχεται την περίπτωση ζημιών ούτε τα έξοδα λειτουργίας μιας δραστηριότητας.

Και τέλος, το σημαντικότερο είναι αυτό, κυρίες και κύριοι συνάδελφοι, ότι η Κυβέρνηση μετά από τεσσεράμισι χρόνια παραδέχεται ότι απέτυχε στην αντιμετώπιση της φοροδιαφυγής και έρχεται με μία διάταξη που μας φέρνει τριάντα - σαράντα χρόνια πίσω να αντιμετωπίσει τη φοροδιαφυγή. Πότε; Στα χρόνια τα δικά της που επικαλείται ότι ψηφιοποίησε το κράτος. Και φέρνει μέτρα και μέσα ελέγχου δεκαετιών πριν. Μαζί με τα ξερά να καούν και τα χλωρά στον κόσμο της μικρής επιχειρηματικότητας! Γιατί το Υπουργείο Οικονομικών επέδειξε μια ανικανότητα αυτά τα τεσσεράμισι χρόνια.

Και τι να το κάνουμε σήμερα αν ο κ. Στουρνάρας, μετά από τεσσεράμισι χρόνια διακυβέρνησης, μάς λέει ότι η φοροδιαφυγή ξεπερνάει τα 10 δισεκατομμύρια ευρώ; Τι να το κάνουμε αν επίσης ο τραπεζίτης μάς λέει ότι στη σφαίρα της παραοικονομίας που κινείται το «μαύρο» χρήμα ξεπερνάει σήμερα τα 40 δισεκατομμύρια ευρώ στη χώρα μας;

Τι έκανε τεσσεράμισι χρόνια η Κυβέρνηση για αυτά τα ζητήματα; Θυμήθηκε σήμερα κάτι που θα μπορούσε να το φέρει πριν τέσσερα χρόνια; Αν πράγματι δεν ήταν έτοιμη ψηφιακά ή αν δεν είχε άλλο πρόγραμμα, άλλο σχέδιο, θα μπορούσε να φέρει αυτό το νομοσχέδιο πριν τέσσερα χρόνια. Αν η πρόθεσή της ήταν να χτυπήσει τη φοροδιαφυγή γιατί δεν το έκανε; Και αναζητά 600 – 700 εκατομμύρια ευρώ από την αντιμετώπιση τάχα, με αυτή τη διάταξη, της φοροδιαφυγής. Θα είχαμε δυόμισι δισεκατομμύρια περίπου στα ταμεία μας, αν είχε φέρει αυτή τη διάταξη πριν από τέσσερα χρόνια. Γιατί δεν τη φέρατε, κύριε Υπουργέ; Και τότε θα μπορούσαμε να δικαιολογήσουμε ότι δεν είχατε έρθει πράγματι στην εξουσία με ένα σχέδιο. Τώρα, μετά από τεσσεράμισι χρόνια, μας φέρνετε αυτό το έκτρωμα;

Πέρασαν, λοιπόν, όπως είπα, έξι μήνες και φάνηκε στον ελληνικό λαό ότι τον εξαπατήσατε. Εκλεγήκατε με σύνθημα τη μείωση των φόρων και έχουμε αύξηση φορολογίας. Εκλεγήκατε με σύνθημα την κατάργηση του τέλους επιτηδεύματος και το μειώνετε, μετά τις πρώτες αντιδράσεις που υπήρξαν για το νομοσχέδιο στη διαβούλευση και στις επιτροπές, κατά 50% μόνο, ενώ είχατε δεσμευτεί ότι θα το καταργήσετε. Γιατί δεν το κάνετε αυτό; Δεν υπάρχει δημοσιονομικός χώρος;

Εμείς έχουμε προτείνει αφορολόγητο στις 10.000 ευρώ και κατάργηση του τέλους επιτηδεύματος. Δεν υπάρχει δημοσιονομικός χώρος; Ή θέλετε υπερπλεονάσματα, προκειμένου να δίνετε κάθε Πάσχα και Χριστούγεννα, να εξαπατάτε τον ελληνικό λαό με τα περιβόητα pass και με τα όποια επιδόματα 150 και 200 ευρώ που δίνετε στον κόσμο και λέτε ότι κάνετε με αυτό κοινωνική πολιτική;

Εκλεγήκατε, κύριε Υπουργέ, με το σύνθημα προς τη μεσαία τάξη ότι θα δει καλύτερες μέρες. Δυστυχώς 1/3 των δικηγόρων πανελλαδικά βρίσκεται σε καθεστώς τυπικών ρυθμίσεων και με την εφορία και με τα ασφαλιστικά ταμεία. Δικηγόροι που στην καλύτερη περίπτωση αν έχουν δουλειά σε ένα μεγάλο δικηγορικό γραφείο το εισόδημά τους δεν ξεπερνά τα 800 ευρώ, δικηγόροι στην Αθήνα, στη Θεσσαλονίκη και στον Πειραιά, γύρω στις δεκατρείς χιλιάδες, που δηλώνουν ως επαγγελματική στέγη την κατοικία τους γιατί δεν μπορούν να μισθώσουν ένα ακίνητο να ανοίξουν γραφείο. Αυτούς φορολογείτε σήμερα οριζόντια, με έναν ελάχιστο φόρο 1.444 ευρώ, αδιαφορώντας αν οι τετρακόσιες εβδομήντα τρεις χιλιάδες αυτοαπασχολούμενοι μπορούν ή έχουν εισοδήματα να καλύψουν αυτόν τον φόρο, το χαρατσιάτικο που επιβάλλετε περί δικαίων και αδίκων, που θα φτάσει, όπως είπαμε, γύρω στα 1.450 ευρώ. Είναι ένα χαράτσι σε εισοδήματα που πολλοί από αυτούς δεν έχουν εισπράξει, είτε είναι αυτοαπασχολούμενοι με δραστηριότητες που προσπαθούν τα τελευταία χρόνια της εργασιακής τους ζωής να πάρουν τη σύνταξή τους καταβάλλοντας κάθε χρόνο όλο και περισσότερες ασφαλιστικές εισφορές. Από 1-1-2024 αυξάνετε και τις ασφαλιστικές εισφορές. Τι λέτε σε αυτούς τους ανθρώπους; Οι δικηγόροι πλήρωναν 175 - 185 ευρώ το 2019. Σήμερα είναι στα 240 ευρώ και από 1-1-2024 έχουμε νέες αυξήσεις. Το ίδιο ισχύει για όλους τους ελεύθερους επαγγελματίες.

Και μέσα σε αυτή τη γενικότερη κατάσταση της ακρίβειας με τα λειτουργικά κόστη να έχουν εκτοξευτεί, τους λέτε: θα σας φορολογήσουμε και έξτρα με 1.450 περίπου ευρώ, όταν έχετε αφήσει τους παρόχους ενέργειας να κάνουν πάρτι τεσσεράμισι χρόνια τώρα κι όταν έχετε αφήσει την αισχροκέρδεια να λεηλατεί τα εισοδήματα του κάθε μέσου νοικοκυριού. Και έρχεστε σήμερα και με επικοινωνιακό τρόπο λέτε από τη μία πλευρά ότι θα πατάξετε την ακρίβεια, βάζοντας τάχα πρόστιμα μετά από τεσσεράμισι χρόνια διακυβέρνησής σας σε δύο μεγάλες εταιρείες. Πότε θα τα εισπράξετε; Και εν πάση περιπτώσει, το ζήτημα είναι πώς θα προστατευτεί ο ελληνικός λαός. Και από την άλλη, βάζετε έναν φόρο κεφαλιάτικο στο σύνολο των ελεύθερων επαγγελματιών και αυτοαπασχολούμενων, γιατί είστε ανίκανοι να πατάξετε τη φοροδιαφυγή. Και το πρόβλημα ξέρετε ποιο είναι; Δεν είναι ότι δεν μπορείτε να βρείτε αυτά τα 600 εκατομμύρια από τους μικρομεσαίους. Το πρόβλημα είναι ότι δεν μπορείτε και δεν θέλετε να αντιμετωπίσετε τη φοροδιαφυγή των 10 δισεκατομμυρίων ευρώ, τα «μεγάλα ψάρια» δεν θέλετε να πιάσετε.

Διυλιστήρια: Τι έχετε κάνει μέχρι σήμερα για να εισπράξετε τους φόρους που εσείς επιβάλατε και θεσπίσατε; Όσον αφορά στους παρόχους ενέργειας τι έχετε κάνει μέχρι σήμερα; Όσον αφορά στα καρτέλ των τροφίμων, στις αλυσίδες τροφίμων στη χώρα τι έχετε κάνει μέχρι σήμερα για να περιορίσετε τα κέρδη τους; Το κεφάλαιο έχει μια αύξηση 5,9%, σύμφωνα με μελέτες και των ευρωπαϊκών συνδικάτων, στη χώρα μας τα τελευταία χρόνια. Αντίθετα, η μισθωτή εργασία υπολείπεται και βαίνει μειούμενη, σε σχέση με το συνολικό ΑΕΠ της χώρας.

Τι θα λάβουν οι εργαζόμενοι, ο κόσμος της μισθωτής εργασίας τα επόμενα χρόνια, όταν ακόμη και με αυτή τη μικρή μεγέθυνση του ΑΕΠ δεν προβλέπονται ιδιαίτερες αυξήσεις; Ποιες; Στους δημοσίους υπαλλήλους, στα 70 ευρώ μεικτά που είναι 40 όταν η ακρίβεια κατατρώει το εισόδημα των νοικοκυριών και στις δεκαοκτώ – είκοσι μέρες πλέον εξαντλείται το εισόδημα του κάθε νοικοκυριού;

Αποδεικνύετε για μια ακόμη φορά, κύριε Υπουργέ, ότι είστε αδιάφοροι για τα πραγματικά προβλήματα των πολλών και της κοινωνίας. Μην κρύβεστε πίσω από το 41% και με αλαζονεία μάς κουνάτε το χέρι εδώ για το αποτέλεσμα που φέρατε στις τελευταίες εκλογές. Δείτε πραγματικά πώς ζει το μέσο νοικοκυριό και τα χαμηλά εισοδήματα της χώρας μας, τα νοικοκυριά με τα πενιχρά εισοδήματα στη χώρα μας. Δεν τους κοιτάτε αυτούς.

Με ποια εργαλεία, κύριε Υπουργέ, θα ελέγξετε τη φοροδιαφυγή, ακόμη και αναφορικά με τον έλεγχο που επιβάλατε, τάχα, το μαχητό τεκμήριο; Ο κ. Πιτσιλής στην επιτροπή μάς είπε ότι έκανε επτά - οκτώ χιλιάδες ελέγχους την προηγούμενη χρονιά σε φυσικά πρόσωπα και αδυνατεί να κάνει περισσότερους. Και σας λέω εγώ: Από τους τετρακόσιους εβδομήντα τρεις χιλιάδες αν οι πενήντα χιλιάδες θελήσουν να ελεγχθούν, πώς θα τους ελέγξετε; Με ποια υποκρισία απευθύνεστε ενώπιον του ελληνικού λαού και λέτε ότι είναι μαχητό αυτό που φέρνετε; Κι εμείς οι νομικοί ξέρουμε ότι αν ξεκινήσει ένας ελεγχόμενος τη διαδικασία πότε θα ολοκληρωθεί; Μετά από τέσσερα πέντε έξι επτά χρόνια. «Παγώνουν», αναστέλλονται οι πληρωμές των φόρων προς το ελληνικό δημόσιο; Ασφαλώς και όχι. Θα κρατήσετε την ίδια πολιτική και τις ίδιες διατάξεις που αφορούν τα τεκμήρια διαβίωσης.

Δεν κάνετε κάτι διαφορετικό εδώ, προκειμένου να πει ο καθένας «Θέλω να ελεγχθώ και θα ξέρω ότι σε τρεις - τέσσερις μήνες θα έχει ολοκληρωθεί η διαδικασία». Πείτε μας, κάνετε κάτι διαφορετικό; Γιατί κοροϊδεύετε τους ελεύθερους επαγγελματίες και τους αυτοαπασχολούμενους ότι θα έχουν δικαίωμα να αποδείξουν το ύψος του εισοδήματός τους; Και γιατί δεν το κάνετε εσείς; Ποιος θα το αποδείξει, ο φορολογούμενος; Εσείς πρέπει να ελέγξετε αυτόν και να δείτε αν φοροδιαφεύγει ή όχι.

Έχετε όλα τα μέσα, σας το είπαμε και στην επιτροπή, το myDATA, ταμειακές μηχανές, τα POS θα συνδεθούν με το Υπουργείο Οικονομικών, τα μέσα διαβίωσης του καθενός. Το Υπουργείο Οικονομικών παντού μπορεί να έχει πρόσβαση, πώς διαβιώνει το κάθε νοικοκυριό, ο καθένας από εμάς. Γιατί δεν μπαίνετε σε αυτή τη διαδικασία ελέγχου κι έρχεστε και ζητάτε κεφαλιάτικο φόρο από όλους, από αυτούς που μπορούν και από αυτούς που δεν μπορούν;

Και να σας πω και κάτι, κύριε Υπουργέ. Αυτοί που φοροδιαφεύγουν δεν θα έχουν καμμία αντίρρηση, δεν έχουν και κανένα πρόβλημα να δώσουν τα 1.444 ευρώ. Κανένα. Ουσιαστικά μιλάμε για μια αυτοπεραίωση από το παρελθόν. Αυτοί όμως που δεν τα έχουν θα βάλουν λουκέτο στην επιχείρησή τους. Αυτοί που δεν τα έχουν εισπράξει αυτά τα χρήματα θα βάλουν λουκέτο στην επιχείρησή τους. Και το ζήτημα είναι μια κοινωνία, μια πολιτεία σοβαρή και ένα κράτος σοβαρό πώς αντιμετωπίζει τον φορολογούμενο, τον αδύναμο φορολογούμενο.

Κύριε Υπουργέ, μεταξύ άλλων διατάξεων, γιατί σας είπα για τα διυλιστήρια, σας είπα και για τους παρόχους ενέργειας που ακόμη δεν έχετε εισπράξει ούτε 1 ευρώ, βλέπουμε στο άρθρο 7 του νομοσχεδίου, για παράδειγμα, ότι οι παραβάσεις έκδοσης αποδείξεων από 500 ευρώ για κάθε παράβαση γίνεται 500 ευρώ για κάθε έλεγχο. Τι υποκρύπτει αυτό;

**ΠΡΟΕΔΡΕΥΩΝ (Αθανάσιος Μπούρας):** Κύριε Γαβρήλο, κλείστε σας παρακαλώ.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κύριε Πρόεδρε.

Ότι κάποιους θέλετε να εξυπηρετήσετε, ακόμη και τους ελέγχους που βρίσκονται σε εξέλιξη. Στο άρθρο 49 και στο άρθρο 50 τι λέει το νομοσχέδιο; Φωτογραφικές διατάξεις για μειώσεις φόρων και προστίμων της τάξεως των 43 εκατομμυρίων ευρώ για μεγάλες και πολύ μεγάλες επιχειρήσεις και για τα μερίσματα, τη φορολόγηση των μετόχων και για τη συγκέντρωση κεφαλαίου. Μειώσεις φόρων για τους μεγάλους μόνο και ο κόσμος έξω υποφέρει.

Έχετε να μας πείτε κάτι γι’ αυτές τις τρεις διατάξεις, άρθρο 7, άρθρο 49 και άρθρο 50; Τι εξυπηρετούν; Ποιους εξυπηρετούν, όταν όλος ο κόσμος βρίσκεται στον δρόμο γι’ αυτό το νομοσχέδιο;

Κυρίες και κύριοι της Κυβέρνησης, ενώ έχετε κάνει την αγορά εργασίας πραγματικά μια ζούγκλα, έχετε δημιουργήσει τόσα προβλήματα στον κόσμο της εργασίας –της μισθωτής εργασίας εννοώ-, δημιουργείτε σήμερα και στους επαγγελματίες τα ίδια προβλήματα. Και δεν το κάνετε για να αντιμετωπίσετε τη φοροδιαφυγή, το κάνετε γιατί η έκθεση Πισσαρίδη σας λέει ότι δεν μπορεί η οικονομία κατά την προσέγγισή του -νεοφιλελεύθερα προτάγματα και προσεγγίσεις- με 19,9% αυτοαπασχολουμένων, χωρίς να απασχολούν και προσωπικό, να είναι ανταγωνιστικοί.

Αυτό το ποσοστό θέλετε να μειώσετε και θέλετε να βάλετε λουκέτο στις μικρές και μεσαίες επιχειρήσεις προς όφελος των μεγάλων, που τελικά αποδείχθηκε ότι δημιουργούν και καρτέλ εις βάρος της κοινωνίας.

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία, κύριε Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Αλλάξτε πολιτικές. Νομίζω ότι έξι μήνες μετά την ανάληψη της δεύτερης θητείας σας έχει αποκαλυφθεί στον ελληνικό λαό και η κρυφή σας ατζέντα και οι αντιλαϊκές σας πολιτικές και είναι ανάγκη ο κόσμος να βγει να αντιδράσει στον δρόμο.

Εμείς εδώ από τη Βουλή με όλα τα μέσα κοινοβουλευτικού ελέγχου θα αντιμετωπίσουμε αυτές τις πολιτικές σας και ετοιμαζόμαστε ως Αξιωματική Αντιπολίτευση με μια σοβαρή, εναλλακτική προγραμματική πρόταση για τη χώρα και με ένα αφήγημα που θα δίνει προοπτική στην ελληνική κοινωνία και στον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής εγγραφής ομιλητών.

Ο Βουλευτής της Νέας Δημοκρατίας κ. Στυλιανός Πέτσας ζητεί ολιγοήμερη άδεια για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι του ΣΥΡΙΖΑ - Προοδευτική Συμμαχία, προβάλλετε αντιρρήσεις συνταγματικότητας και ζητάτε να αποφανθεί η Βουλή. Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής.

Περίπου ενενήντα συνάδελφοι Βουλευτές έχουν εγγραφεί στον κατάλογο ομιλητών. Επομένως θα πρέπει να τηρηθούν οι χρόνοι και θα πω τώρα τη διαδικασία.

Δικαίωμα έχουν να μιλήσουν από την πλευρά του ΣΥΡΙΖΑ - Προοδευτική Συμμαχία ως λέγων ο κ. Θεόφιλος Ξανθόπουλος και ως αντιλέγων από την πλευρά της Πλειοψηφίας, της Νέας Δημοκρατίας, ο κ. Θάνος Πλεύρης, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί και όλοι όσοι ήδη έχουν δηλώσει εκ των Κοινοβουλευτικών Ομάδων ότι θα πάρουν τον λόγο.

Εκ μέρους του ΠΑΣΟΚ - Κινήματος Αλλαγής ο κ. Δουδωνής, εκ μέρους του Κομμουνιστικού Κόμματος Ελλάδας ο κ. Νίκος Καραθανασόπουλος -σας ευχόμαστε χρόνια πολλά για την ονομαστική της εορτή και για να μην τους ονομάσω όλους, γιατί είστε πολλοί που βλέπω, να πω χρόνια πολλά σε όλους τους εορτάζοντες σήμερα και προφανώς και στον πρώην Πρόεδρο της Βουλής τον κ. Βούτση που τιμά σήμερα με την παρουσία του το Κοινοβούλιο, όπως το έκανε πάντα- από την Ελληνική Λύση ο κ. Χήτας από τους Σπαρτιάτες ο κ. Δημητριάδης, από τη Νίκη ο κ. Βορύλλας, από την Πλεύση Ελευθερίας η Πρόεδρος της Πλεύσης Ελευθερίας κ. Ζωή Κωνσταντοπούλου και από τη Νέα Αριστερά ο κ. Δημήτρης Τζανακόπουλος.

Όλοι όσοι ανέφερα έχουν το δικαίωμα του λόγου για πέντε λεπτά. Και επειδή είπα ότι έχουμε ενενήντα συναδέλφους να μιλήσουν και επειδή -εγώ θα το λέω πάντα γιατί είμαι και παλιός- πρέπει να υπερασπιζόμαστε και τον λόγο του Βουλευτού, γιατί αυτός ο χώρος είναι το Βουλευτήριο, είναι το βήμα των Βουλευτών κυρίως, δεν είναι μόνο των Υπουργών, των Αρχηγών και των Κοινοβουλευτικών Εκπροσώπων, παράκληση θερμή για την κατά το δυνατό προσέγγιση στον χρόνο, έτσι ώστε να μπορούν οι πάντες να έχουν το δικαίωμα ομιλίας, για να μην φτάσουμε να μιλάει κάποιος τα μεσάνυχτα, στις 3.00΄ το πρωί, ή εν πάση περιπτώσει πρωί πρωί την επόμενη μέρα.

Λοιπόν και ξεκινάμε, για να μην παίρνω εγώ χρόνο με όσα λέω, και δίνω το λόγο στον λέγοντα εκ μέρους της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, τον κ. Θεόφιλο Ξανθόπουλο, για πέντε λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Παίρνω αφορμή από την αποστροφή του λόγου σας σχετικά με τις συνθήκες που επικρατούν στο Κοινοβούλιο. Είμαστε πλέον εννέα Κοινοβουλευτικές Ομάδες, είναι τεράστιος αριθμός, εννέα επικεφαλής, εννέα κοινοβουλευτικοί εκπρόσωποι και πραγματικά παρατηρήθηκε το φαινόμενο πριν από δυο - τρεις μέρες να ξεκινήσει ο κατάλογος των ομιλητών στις 15.00΄ ή 16.00΄.

Θα έλεγα λοιπόν ως Βουλευτής ότι στη Διάσκεψη των Προέδρων πρέπει να αποφασίσετε να τηρούνται οι χρόνοι που προβλέπει ο Κανονισμός, γιατί αυτό είναι επ’ ωφελεία των Βουλευτών και όπως είπατε, εδώ είναι Βουλευτήριο και δεν είναι αρχηγείο.

**ΠΡΟΕΔΡΕΥΩΝ (Αθανάσιος Μπούρας):** Σβήνω τον χρόνο γι’ αυτά. Σας ευχαριστώ για την επισήμανση. Είναι πράγματι σωστή. Εγώ θα τη λέω πάντα και τυχαίνει πολλά γερμανικά τέτοια νούμερα να τα κάνω εγώ. Εν πάση περιπτώσει, και με διευκολύνετε, αλλά κυρίως, διευκολύνετε τους Βουλευτές.

Έσβησα τον χρόνο γιατί έθεσε ένα διαδικαστικό θέμα, το οποίο είναι για το γενικότερο συμφέρον των Βουλευτών, γιατί όλοι θέλουν να ακούγονται, όλοι θέλουν να ακούγονται κάποιες λογικές ώρες, όλοι θέλουν να φαίνονται στις εκλογικές τους περιφέρειες, γιατί έτσι πρέπει και έτσι είναι το κοινοβουλευτικά και πολιτικά ορθό.

Κύριε Ξανθόπουλε, ολοκληρώσατε αυτήν την παρατήρηση και τώρα ξεκινά ο χρόνος για την τοποθέτησή σας ως λέγοντος.

**ΘΕΟΦΙΛΟΣ ΞΑΝΘΟΠΟΥΛΟΣ:** Υποβάλλουμε ένσταση αντισυνταγματικότητας σύμφωνα με το άρθρο 100 του Κανονισμού της Βουλής, κύριε Πρόεδρε, σε ό,τι αφορά κυρίως το άρθρο 15 του συζητούμενου νομοσχεδίου, με το οποίο εισάγεται ένα νέο σύστημα τεκμαρτού προσδιορισμού του ελάχιστου εισοδήματος από επιχειρηματική δραστηριότητα. Εξαιρούνται βεβαίως οι αγροτικές δραστηριότητες.

Ο υπολογισμός αυτός αφορά τα φυσικά πρόσωπα, με τις εξαιρέσεις που προβλέπει το άρθρο. Το εισόδημα αυτό συναρτάται προς το ετήσιο ποσό του νομοθετημένου μεικτού κατώτατου μισθού ή προς το ποσό που αντιστοιχεί στις μεικτές αποδοχές του υψηλότερα αμειβόμενου υπαλλήλου που απασχολείται από το υπόχρεο φυσικό πρόσωπο έως και 30.000 ευρώ. Το ποσό αυτό προσαυξάνεται, σύμφωνα με τις πρόνοιες που λέει η συγκεκριμένη διάταξη.

Έχουμε την άποψη ότι η προτεινόμενη διάταξη του άρθρου 15 αντίκειται στο άρθρο 4 παράγραφοι 1 και 5 του Συντάγματος, δηλαδή στην αρχή της ισότητας, εν όψει όχι μόνο της ουσιώδους διαφοράς των συνθηκών απασχολήσεως των εν λόγω δύο κατηγοριών προσώπων, αλλά κυρίως λόγω της ριζικής σε συνταγματικό επίπεδο διαφοράς του νομικού καθεστώτος, υπό το οποίο οι μισθωτοί παρέχουν τις υπηρεσίες τους σε σχέση προς τους μη μισθωτούς και δη τους αυτοαπασχολούμενους.

Αντλώ από την Επιστημονική Υπηρεσία της Βουλής τα σχετικά χωρία για να καταδείξω ότι δεν πρόκειται για μια «ιδιοτελή» πολιτικά προσέγγιση που κάνει ο ΣΥΡΙΖΑ, αλλά στηριζόμαστε στον επίσημο βοηθό της νομοθετικής λειτουργίας της Βουλής, που είναι η Επιστημονική Επιτροπή: Οι μισθωτοί και οι μη μισθωτοί λοιπόν τελούν υπό ουσιωδώς διαφορετικές συνθήκες απασχολήσεως και παραγωγής του εισοδήματος.

Πράγματι, κατά τα δεδομένα της κοινής πείρας τα έσοδα των μισθωτών χαρακτηρίζονται από σταθερότητα, καθώς προέρχονται κατά τεκμήριο από έναν εργοδότη και καταβάλλονται περιοδικώς σε όλη τη διάρκεια του χρόνου, σε αντίθεση με τους μη μισθωτούς, των οποίων τα έσοδα συναρτώνται από πλήθος παραγόντων χωρίς να προσδιορίζεται ο ελάχιστος κατώτατος μισθός ή οι αποδοχές του υψηλότερα απασχολούμενου υπαλλήλου. Επομένως, δεν είναι ποτέ σταθερά τα έσοδα αυτά και βεβαίως δεν είναι και ποτέ και οι σταθερές που βαρύνουν τους αυτοαπασχολούμενους. τους ελεύθερους επαγγελματίες.

Άρα το εισόδημα, λοιπόν, κατ’ αρχάς είναι διαρκώς μεταβαλλόμενο και δεν συναρτάται με τους παράγοντες που διαμορφώνουν το ύψος του νομοθετημένου κατώτατου μισθού, όπως επικαλείται η διάταξη του άρθρου 15, ή του μισθού του υψηλότερα αμειβόμενου απασχολούμενου υπαλλήλου, ενώ -και εδώ θέλω να το ακούσει η Εθνική Αντιπροσωπεία- τίποτα δεν αποκλείει να είναι και αρνητικό, δηλαδή να παρουσιάζουν ζημίες οι αυτοαπασχολούμενοι, κυρίως στους τομείς της βιοτεχνίας και του εμπορίου, ενδεχόμενο που αναγνωρίζει και ο φορολογικός νομοθέτης.

Επομένως η επίκληση των διδαγμάτων της κοινής πείρας για τη συναγωγή τεκμηρίου ως προς το ύψος του ελάχιστου καθαρού εισοδήματος από επιχειρηματική δραστηριότητα που αποκτάει ένα φυσικό πρόσωπο βάσει του νομοθετημένου κατώτατου μισθού ή πολύ περισσότερο των αποδοχών του υψηλότερα αμειβόμενου απασχολούμενου υπαλλήλου προσκρούει στην αρχή της ισότητας του άρθρου 4 παράγραφοι 1 και 5 του Συντάγματος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ, κύριε συνάδελφε, σας ευχαριστώ και για τη συνέπεια όχι μόνο στον χρόνο, για την εξοικονόμηση χρόνου.

Τον λόγο τώρα έχει ως αντιλέγων εκ μέρους της Πλειοψηφίας, της Νέας Δημοκρατίας, ο κ. Θάνος Πλεύρης για πέντε λεπτά.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Οι συνάδελφοι του ΣΥΡΙΖΑ έχουν υποβάλει ένσταση αντισυνταγματικότητας για το άρθρο 15, που συνδέεται με το τεκμήριο στους ελεύθερους επαγγελματίες, έχοντας να κάνει με τον κατώτατο μισθό και με τον μισθό του υπαλλήλου τον οποίον απασχολούν.

Διαχρονικά και με σειρά αποφάσεών του το Συμβούλιο της Επικρατείας έχει κρίνει ότι επί της αρχής τα τεκμήρια είναι συνταγματικά, αρκεί να πληρούν δύο βασικούς παράγοντες, δηλαδή να λαμβάνουν υπ’ όψιν τα διδάγματα της κοινής πείρας, και δεύτερον το τεκμήριο αυτό να είναι μαχητό, να έχει δηλαδή τη δυνατότητα ο φορολογούμενος να μπορέσει να αποδείξει αν βρίσκεται σε διαφορετικό πλαίσιο και να φορολογηθεί με βάση τα πραγματικά του εισοδήματα.

Έχει μεγάλο ενδιαφέρον, γιατί και ο εισηγητής του ΣΥΡΙΖΑ αλλά και ο λέγων από την πλευρά του ΣΥΡΙΖΑ δεν μας είπαν από πού, κατά βάση, προήλθαν και αυτές οι αποφάσεις. Ο εισηγητής του ΣΥΡΙΖΑ αναφέρθηκε σε κάποιον που πολιτευόταν -προφανώς εννοεί τον κ. Κατρούγκαλο- ο δε κ. Ξανθόπουλος διάβασε με μεγάλο ενδιαφέρον την επιστημονική θέση του Επιστημονικού Συμβουλίου της Βουλής.

Έχει να κάνει με δύο αποφάσεις, τη 1880 και τη 1889 του 2019, όπου κρίθηκε -και πολύ σωστά- αντισυνταγματικός ο νόμος που εσείς ψηφίσατε. Δεν ήταν κάποιου πολιτευτή σας. Ήταν υπουργού σας, που τον ψηφίσατε εδώ πέρα όλη η Κοινοβουλευτική Ομάδα του ΣΥΡΙΖΑ. Διότι δεν λάμβανε καθόλου υπ’ όψιν αυτό το οποίο διαβάσατε από την Επιστημονική Επιτροπή, ότι η δραστηριότητα του ελεύθερου επαγγελματία εξαρτάται από διαφορετικούς παράγοντες και υπό αυτή την έννοια δεν θα μπορεί να μπει με την έννοια τεκμηρίου στην ίδια ακριβώς κατάσταση με τον μισθωτό.

Ερχόμαστε στις συγκεκριμένες διατάξεις, τις οποίες φέρνει ο αξιότιμος κύριος Υπουργός. Οι συγκεκριμένες διατάξεις πρέπει να δούμε εάν λαμβάνουν υπ’ όψιν τα διδάγματα της κοινής πείρας πρώτον και άρα απαντούν σε μία από τις δύο απαιτήσεις που έχει θέσει η ολομέλεια του Συμβουλίου της Επικρατείας με την 1889 του 2019, και δεύτερον αν το τεκμήριο το συγκεκριμένο είναι απόλυτο, όπως ουσιαστικά ήταν στον νόμο Κατρούγκαλου, ή εάν συνδέεται με τη δυνατότητα του φορολογουμένου να το προσβάλει.

Ως προς τα διδάγματα της κοινής πείρας, εσείς οι ίδιοι, κύριοι συνάδελφοι, αναφερθήκατε στο ότι υπάρχουν μια σειρά από εξαιρέσεις, που αναφέρονται στον ίδιο τον νόμο. Διότι ακριβώς ο νομοθέτης έρχεται εδώ πέρα και βλέπει μια σειρά από εξαιρέσεις που είναι εκτός των διδαγμάτων της κοινής πείρας και παραμένει μόνο στον βασικό κορμό, που έχει να κάνει με το ότι κάποιος ο οποίος έχει μια δραστηριότητα και για πολλά έτη την ασκεί θα βρίσκεται στο επίπεδο του κατώτατου μισθού ή εάν απασχολεί υπαλλήλους, τότε προφανώς τα χρήματα τα οποία μπορεί να έχει ως εισόδημα είναι μεγαλύτερα του υπαλλήλου, βάζοντας και το αντίστοιχο υψηλότερο σημείο στο οποίο μπορεί να πάει.

Βάζοντας, λοιπόν, και μια σειρά από εξαιρέσεις δείχνει ακριβώς ότι η συγκεκριμένη ρύθμιση που έρχεται, στο νομικό επίπεδο, εκτιμά τις συνθήκες της κοινής πείρας και δεν έρχεται να ορίσει μια οριζόντια ρύθμιση. Επομένως το κομμάτι των διδαγμάτων της κοινής πείρας το ικανοποιεί η συγκεκριμένη διάταξη και δεν πάσχει αντισυνταγματικότητας.

Το δεύτερο σκέλος έχει να κάνει με αυτό, αν θέλετε, που είναι και η μεγαλύτερη συζήτηση, που έχει αναπτυχθεί αναφορικώς με το τεκμήριο. Εάν ήταν ένας οριζόντιος φόρος, όπως εσείς λέτε, τότε προφανώς θα υπήρχε θέμα συνταγματικότητας, γιατί δεν μπορούμε να έχουμε έναν απόλυτο οριζόντιο φόρο ως αντικειμενικό κριτήριο χωρίς δυνατότητα προσβολής. Αφ’ ενός στο ίδιο μαχητό τεκμήριο υπάρχουν απευθείας μια σειρά από εξαιρέσεις, που αν υπάγεται ο φορολογούμενος έχει τη δυνατότητα να τις επικαλεστεί και να φορολογηθεί με το εισόδημα το οποίο έχει. Είναι συγκεκριμένες περιπτώσεις, που αναφέρονται μέσα στον ίδιο τον νόμο.

Αλλά παράλληλα υπάρχει και μια γενική αρχή, η δυνατότητα του οποιουδήποτε διαφωνεί με το τεκμήριο και θεωρεί ότι τα εισοδήματα τα οποία έχει το συγκεκριμένο έτος είναι λιγότερα του τεκμηρίου, να ζητήσει τον έλεγχο. Σε αυτή την περίπτωση, και με την υλοποίηση του ελέγχου, θα πληρώσει το ποσό το οποίο του αναλογεί βάσει αυτού που θα ορίσει ο έλεγχος και όχι βάσει του τεκμηρίου.

Υπό αυτή λοιπόν την έννοια, αξιότιμε κύριε Πρόεδρε και κυρίες και κύριοι συνάδελφοι, και ο δεύτερος όρος που θέτει στις δύο αποφάσεις του, τη 1880 και τη 1889 του 2019, το Συμβούλιο της Επικρατείας πληρούνται και η συγκεκριμένη διάταξη δεν πάσχει αντισυνταγματικότητας.

Κυρίες και κύριοι συνάδελφοι, το θέμα εδώ πέρα είναι πολιτικό. Ας φύγουμε από το κομμάτι της συνταγματικότητας ή μη συνταγματικότητας. Έχει λάβει υπ’ όψιν της η διάταξη ότι υπάρχουν συνθήκες και νομολογία του Συμβουλίου της Επικρατείας και θα πρέπει να είναι η διάταξη προσαρμοσμένη σε αυτή τη νομολογία και περισσότερο η κουβέντα που πρέπει να αναπτυχθεί εδώ είναι το πολιτικό σκέλος.

Στο πολιτικό σκέλος προφανώς -και φαντάζομαι θα αναπτυχθεί στην πορεία- θα υπάρξουν και επιχειρήματα για το ορθόν της διάταξης, θα υπάρξουν και επιχειρήματα τα οποία ακούμε και θα έρχονται να λένε ότι η διάταξη η συγκεκριμένη σφάλλει. Ο ίδιος ο κύριος Υπουργός, από την πρώτη στιγμή, στη συγκεκριμένη διάταξη έχει προβεί σε τροποποιήσεις, λαμβάνοντας ακριβώς υπ’ όψιν τη συζήτηση που έχει επακολουθήσει.

Άρα το κομμάτι έχει να κάνει με την πολιτική αντιπαράθεση. Δεν έχει να κάνει με παραβίαση του Συντάγματος. Γι’ αυτόν τον λόγο καλώ τις κυρίες και κυρίους Βουλευτές να καταψηφίσουν την ένσταση αντισυνταγματικότητας που θέτει ο ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη για την ακρίβεια του χρόνου.

Πρώτα θα ολοκληρωθούν οι τοποθετήσεις όλων των κομμάτων. Τον λόγο τώρα έχει εκ μέρους του ΠΑΣΟΚ - Κινήματος Αλλαγής ο κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Ευχαριστώ, κύριε Πρόεδρε.

Κατά την εκτίμησή μας η διάταξη πάσχει πολλαπλώς αντισυνταγματικότητας και αυτό αφορά όχι μόνο στα άρθρα 4 παράγραφοι 1 και 5 αλλά και στο άρθρο 5 παράγραφος 1 του Συντάγματος ως προς την ελεύθερη ανάπτυξη της προσωπικότητας και της συμμετοχής στην κοινωνική και οικονομική ζωή της χώρας.

Θα εξηγηθώ. Ας ξεκινήσουμε από το τι λέει η Επιστημονική Υπηρεσία της Βουλής. Την έχω εδώ μπροστά μου. «Κατά τούτο υφίσταται προβληματισμός ως προς το αν κατά τα ανωτέρω, βάσει του προτεινόμενου τεκμηρίου, μπορεί να θεωρηθεί ότι συμβαδίζει με τα δεδομένα της κοινής πείρας υπό το φως των αποφάσεων 1880 και 1889 του 2019 του Συμβουλίου της Επικρατείας.»

Μια πρώτη παρατήρηση: Οι αποφάσεις του Συμβουλίου της Επικρατείας δεν έχουν χρωματισμό ως προς το αν μας συμφέρουν ή όχι. Οι αποφάσεις του Συμβουλίου της Επικρατείας είναι αποφάσεις του Συμβουλίου της Επικρατείας. Κατά τούτο, να λέμε κατά ποίου νόμου ήταν η απόφαση του Συμβουλίου της Επικρατείας και να το θεωρούμε αυτό επιχείρημα υπέρ της κυβερνητικής πλειοψηφίας το θεωρώ εκ του πονηρού και η εκτίμησή μας είναι ότι είναι ένα άλλοθι για να προχωρείτε βαθύτερα στην αντισυνταγματικότητα.

Πάμε όμως τώρα στην έννοια των διαταγμάτων της κοινής πείρας. Τι λέμε; Λέμε ότι πράγματι υπάρχει μια ουσιώδης διαφορά μισθωτών και ελεύθερων επαγγελματιών και αυτή συναρτάται προς τη σταθερότητα του μισθού, όπως σωστά ελέχθη, και ως προς μία άλλη σειρά παραμέτρων. Αυτό δεν το λέει μόνο το Συμβούλιο της Επικρατείας, το λένε και τα ευρωπαϊκά δικαστήρια, το λέει και το Δικαστήριο της Ευρωπαϊκής Ένωσης.

Σε σχέση με αυτή την ουσιώδη διαφορά, όταν πάει να προσδιοριστεί το ελάχιστο τεκμαρτό εισόδημα για τους ελεύθερους επαγγελματίες, πρέπει όχι απλώς να γίνεται επίκληση απλή, αν θέλετε, της έννοιας των διδαγμάτων της κοινής πείρας, αλλά πρέπει η επίκληση αυτή να είναι ουσιώδης και να συνοδεύεται από εμπειρικά δεδομένα. Ξέρετε, η νομική επιστήμη στρέφεται προς την έννοια των εμπειρικών δεδομένων για τη στήριξη βασικών θέσεων.

Εδώ πέρα έχουμε το εξής οξύμωρο στον νόμο. Στη μεν διάταξη του άρθρου 15 δεν γίνεται καμμία, ούτε απλή, επίκληση των εμπειρικών δεδομένων, η οποία και η απλή αυτή επίκληση χωρίς την παράταξη και την παράσταση και την αναφορά συγκεκριμένων δεδομένων δεν έχει να κάνει με τη συνταγματικότητα. Δηλαδή, να το πούμε αλλιώς, η έννοια των διδαγμάτων της κοινής πείρας και να γίνεται επίκληση της απλώς δεν οδηγεί αυτό σε συνταγματικότητα, αλλά πρέπει να παρατίθενται εμπειρικά δεδομένα. Εδώ πέρα δεν έχουμε καν επίκληση των διδαγμάτων της κοινής πείρας, ούτε στη διάταξη ούτε στην αιτιολογική. Και πού έχουμε μόνο επίκληση των διδαγμάτων της κοινής πείρας; Σε απάντηση σε ένα σχόλιο στη διαβούλευση.

Όπως αντιλαμβάνεστε, δεν έχετε κάνει καμμία προεργασία για να αποδείξετε αυτό το οποίο θέλετε να αποδείξετε. Άρα ούτε εμπειρικά δεδομένα έχουμε ούτε καν απλή επίκληση των διδαγμάτων της κοινής πείρας έχουμε, για να στηρίξετε τη θέση σας. Είναι εντελώς έωλη.

Πάμε όμως τώρα στην ισότητα συμμετοχής στα φορολογικά βάρη, στο άρθρο 4 παράγραφος 5. Για να σκεφτούμε κάτι: Με τον τρόπο με τον οποίο έχει τεθεί η ρύθμιση κάποιος ο οποίος φοροδιαφεύγει, κάποιος δηλαδή ο οποίος βγάζει 70-80.000 και καλύπτεται από το ελάχιστο τεκμαρτό εισόδημα, είναι μια χαρά. Πληρώνει το ελάχιστο τεκμαρτό και καθαρίζει. Κάποιος ο οποίος δεν φοροδιαφεύγει και δεν βγάζει τα 10.900 -θα επανέλθω, κύριε Υπουργέ- τι έχει; Έχει να πληρώσει έναν φόρο, ο οποίος δεν αντιστοιχεί στο πραγματικό του εισόδημα.

Και λέτε, «μαχητό το τεκμήριο». Τι σημαίνει μαχητό τεκμήριο; Μαχητό τεκμήριοξέρουμε γενικότερα τι σημαίνει κατά τη νομολογία: φυλακή, εξωτερικό, ασθένεια. Και λέτε επιπλέον, «Όχι, να ελεγχθεί κατά προτεραιότητα». Να ελεγχθεί κατά προτεραιότητα σημαίνει -γιατί οι ελεγκτικοί μηχανισμοί φαντάζομαι δεν είναι άπειροι- ότι θα ελέγχονται κατά προτεραιότητα αυτοί οι οποίοι το ζητούν, γιατί δεν βγάζουν τα 10.900 ή εν πάση περιπτώσει το ελάχιστο τεκμαρτό εισόδημα, και αφού θα λέγονται αυτοί οι οποίοι δεν τα βγάζουν κατά προτεραιότητα και δεν φοροδιαφεύγουν, δεν θα ελέγχονται κατά προτεραιότητα αυτοί οι οποίοι φοροδιαφεύγουν και κατά τούτο δεν έχουν κανένα λόγο να αμφισβητήσουν το ελάχιστο τεκμαρτό εισόδημα.

Συνεπώς, τους κάνετε περαίωση. Περαίωση τους κάνετε με 1.400 ευρώ. Αυτή είναι η πραγματικότητα. Άρα καμμία ισότητα συμμετοχής στα φορολογικά βάρη. Σκανδαλώδης εύνοια προς αυτούς οι οποίοι φοροδιαφεύγουν.

Ένα λεπτό ακόμα, κύριε Πρόεδρε, και θα είμαι συνεπής.

Πάμε τώρα στην ουσία της υπόθεσης και στο άρθρο 5. Με το να βάζετε ένα τεκμήριο το οποίο δεν αντιστοιχεί στο πραγματικό εισόδημα και να ελέγχετε κατά προτεραιότητα αυτούς οι οποίοι δεν φοροδιαφεύγουν και όχι αυτούς οι οποίοι φοροδιαφεύγουν, πού καταλήγετε; Καταλήγετε σε αυτό που είναι ο βαθύτερος σκοπός σας, συνεπείς προς την ιδεολογία του νεοφιλελευθερισμού. Καταλήγετε στο να θέτετε εκτός αγοράς τους μικρούς, τους φτωχούς, τους μικρομεσαίους.

Και ιδού η απόδειξη, ο κ. Χάρης Θεοχάρης, στον «Οικονομικό Ταχυδρόμο». Κύριε Θεοχάρη, εσείς τα έχετε πει αυτά. Είναι και τίτλος. «Θέλουμε να στραφούμε σε πιο οργανωμένες εταιρικές μορφές από τις ατομικές επιχειρήσεις». Σας ενοχλούν οι μικρομεσαίοι. Σας ενοχλούν και θέλετε να τους κλείσετε. Δεν είναι φορολογικοί οι λόγοι του νομοσχεδίου σας. Η φορολογική του αντισυνταγματικότητα εξυπηρετεί την αντισυνταγματικότητα σε σχέση με τη συμμετοχή της οικονομικής ζωής της χώρας. Και η βαθύτερη αντισυνταγματικότητά του έγκειται στην αντίθεση προς το άρθρο 5 παράγραφος 1. Θέλετε να κλείσετε τους μικρούς, να τους κάνετε είτε άνεργους είτε χαμηλά αμειβόμενους μισθωτούς, και κατά τούτο να αναδιατάξετε την αγορά προς όφελος των μεγάλων συμφερόντων, που με συνέπεια υπηρετείτε. Το καταθέτω στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Δουδωνή.

Τον λόγο τώρα έχει εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας ο κ. Νίκος Καραθανασόπουλος για πέντε λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το Σύνταγμα και οι εκάστοτε ερμηνείες του γίνονται κατά το δοκούν. Ποιο είναι το κριτήριο; Το πώς κάθε φορά το Σύνταγμα θα το προσαρμόζετε στην ικανοποίηση των αναγκών των επιχειρηματικών ομίλων και της άρχουσας τάξης. Γι’ αυτό άλλωστε υπάρχει και αυτή η εναλλαγή των ρόλων. Σήμερα που ο ΣΥΡΙΖΑ είναι Αντιπολίτευση καταθέτει αιτήσεις αντισυνταγματικότητας προς την Κυβέρνηση της Νέας Δημοκρατίας. Όταν η Νέα Δημοκρατία ήταν αντιπολίτευση κατέθετε αιτήσεις αντισυνταγματικότητας προς την κυβέρνηση του ΣΥΡΙΖΑ.

Κριτήριό σας λοιπόν είναι κάθε φορά η ερμηνεία του Συντάγματος με βάση την ικανοποίηση των εκάστοτε αναγκών, συμφερόντων αλλά και σχεδιασμών της άρχουσας τάξης. Μόνο στα λόγια βρίσκεται στο Σύνταγμα η προστασία των λαϊκών αναγκών και των δικαιωμάτων τους. Είναι κενές περιεχομένου οι διακηρύξεις περί ισότητας ή και άλλες εύηχες διακηρύξεις, οι οποίες είναι χωρίς αντίκρισμα όταν αφορούν ανάγκες και δικαιώματα του λαού, ενώ, αντίθετα, η προστασία της καπιταλιστικής ιδιοκτησίας αποτελεί και το ιερό δισκοπότηρο του Συντάγματος και στη βάση αυτών των συγκεκριμένων αναγκών προσαρμόζεται κάθε φορά το Σύνταγμα.

Κριτήριο λοιπόν για το ΚΚΕ είναι η αντισυνταγματικότητα των εκάστοτε διατάξεων που συζητάμε και οι επιπτώσεις τους στα λαϊκά στρώματα. Γι’ αυτό ακριβώς τον λόγο και για το συγκεκριμένο νομοσχέδιο ζητάμε να αποσυρθεί. Διότι είναι βαθύτατα αντιλαϊκό απέναντι στις ανάγκες ιδιαίτερα των αυτοαπασχολούμενων και των επαγγελματιών, με τη νέα φοροεπιδρομή που εξαπολύει απέναντί τους. Γι’ αυτόν ακριβώς τον λόγο η στάση μας είναι ξεκάθαρη. Ζητάμε συνολικά να αποσυρθεί το νομοσχέδιο και δεν επικεντρωνόμαστε απλά και μόνο σε κάποια άρθρα.

Άλλωστε Νέα Δημοκρατία, ΣΥΡΙΖΑ και ΠΑΣΟΚ, και από κυβερνητικές θέσεις αλλά και όχι μόνο, έχουν δώσει εξετάσεις στην εφαρμογή μιας σειράς μεθόδων, εργαλείων αλλά και μέτρων, που επιταχύνουν τη διαρκή φοροεπιδρομή απέναντι στα λαϊκά στρώματα, στους εργαζόμενους, στους συνταξιούχους, στους αυτοαπασχολούμενους, επαγγελματίες, εμπόρους και στους βιοπαλαιστές αγρότες και κτηνοτρόφους.

Από αυτή την άποψη -και ολοκληρώνω, κύριε Πρόεδρε- το ΚΚΕ ψηφίζει υπέρ της συγκεκριμένης πρότασης, αλλά με κριτήριο την αντιλαϊκότητά της και όχι την αντισυνταγματικότητά της.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καραθανασόπουλο.

Τον λόγο τώρα εκ μέρους της Κοινοβουλευτικής Ομάδας της Ελληνικής Λύσης έχει ο κ. Κωνσταντίνος Χήτας για πέντε λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Ξέρετε, συγκράτησα αυτό που είπατε στο ξεκίνημα της διαδικασίας, εσείς κύριε Πρόεδρε, ότι καλείται η Βουλή να αποφασίσει για τη συνταγματικότητα ή όχι του συγκεκριμένου νόμου.

Ακούσαμε, πραγματικά με εντύπωση, τον κ. Πλεύρη να λέει -επειδή ήταν σήμερα ο αντιλέγων, όχι τίποτε άλλο- ότι, εμείς κρίνουμε ότι δεν είναι αντισυνταγματικός ο νόμος. Μάλιστα!

Κύριε Πρόεδρε, ποιος είναι ο κ. Πλεύρης, ο κ. Χήτας, ο κ. Μπούρας, ο οποιοσδήποτε εδώ, που θα κρίνει εάν ένας νόμος είναι συνταγματικός ή δεν είναι συνταγματικός; Είναι δουλειά της Βουλής αυτό; Έχετε μετατρέψει τη Βουλή σε δικαστικό μέγαρο. Προσπαθείτε με δικούς σας τρόπους δικολαβίστικους να αλλάξετε το νόημα των λέξεων και την ουσία των νόμων, όπως εσάς σας συμφέρει.

Τι έπρεπε να έχουμε, κύριε Πρόεδρε, που το έχουμε πει χιλιάδες φορές; Συνταγματικό δικαστήριο! Δεν είναι δουλειά, λοιπόν, ούτε του Πλεύρη, ούτε του Χήτα, ούτε του Μπούρα, ούτε κανενός να κρίνει αν ένας νόμος είναι συνταγματικός ή όχι. Γιατί, λοιπόν, η Ελλάδα είναι η μοναδική χώρα που δεν έχει συνταγματικό δικαστήριο; Πείτε μου εσείς.

Επίσης, είναι και κάτι άλλο, το οποίο το έχουμε πει πάρα πολλές φορές. Έχουμε ένα Σύνταγμα το οποίο το έχετε διαμορφώσει, όπως θέλετε εσείς. Γιατί σε εκατόν είκοσι άρθρα του Συντάγματος, λέει «ως ορίζει ο νόμος». Δηλαδή, δε πάει να λέει το Σύνταγμα, έρχεται ο νόμος και αλλάζει αυτό που λέει το Σύνταγμα, γιατί έτσι ορίζει ο νόμος. Σε διακόσια σημεία, λοιπόν, επαφίεται το «ως ορίζει ο νόμος». Άρα, κάνετε ό,τι θέλετε εσείς.

Τώρα, το προσβαλλόμενο άρθρο προφανέστατα κι έρχεται σε αντίθεση τόσο με το άρθρο 4 του Συντάγματος όσο και κυρίως με την παράγραφο 5. Τι λέει η παράγραφος 5; Οι Έλληνες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους. Τι γίνεται εδώ; Τι γίνεται, κύριε Υπουργέ, εδώ; Το «ανάλογα με τις δυνάμεις τους», πάει περίπατο. Εδώ παραβιάζεται, λοιπόν, κατάφωρα το Σύνταγμα, αφού το επιβαλλόμενο τεκμαρτό κέρδος του ελεύθερου επαγγελματία έρχεται σε αντίθεση με τις δυνάμεις του.

Τι προτείνουμε εμείς και το προτείνουμε στο πρόγραμμά μας. Από το 2019 μπαίνεις στο site, διαβάζεις «πρόγραμμα Ελληνικής Λύσης», μπαίνεις στην κατηγορία «οικονομία» και το διαβάζεις. Προτείνουμε τη φορολόγηση του πραγματικού εισοδήματος μετά την αφαίρεση των εξόδων, για τα οποία έχει ήδη καταβληθεί ο έμμεσος φόρος, ο ΦΠΑ δηλαδή. Κι αυτό όχι μόνο για τους ελεύθερους επαγγελματίες αλλά για όλους τους Έλληνες. Θεωρούμε ότι αυτό είναι το πιο δίκαιο για τους Έλληνες.

Δεν μπορεί, λοιπόν, να πληρώνει ο Έλληνας ταυτόχρονα έμμεσο φόρο, άμεσο φόρο, που πολλές φορές ξεπερνά το 50% του εισοδήματός του. Δεν συμφέρει, όμως, κάτι τέτοιο, για τη δική σας την Κυβέρνηση, να το εφαρμόσετε. Αυτή είναι η δίκαιη λύση, η φορολόγηση που προτείνει η Ελληνική Λύση, γιατί έτσι θα αναγκαστεί να πληρώσει φόρο η παρασιτική ολιγαρχία, την οποία υπηρετείτε.

Πάμε τώρα, γιατί το πρώτο χαστούκι στο δικό σας νομοσχέδιο, κύριε Χατζηδάκη, ήρθε από την Επιστημονική Υπηρεσία της Βουλής, όπως σωστά αναφέρθηκε μέχρι στιγμής. Αυτά που ήδη έχουμε πει, λοιπόν, για αντισυνταγματική σύγκριση ανόμοιων καταστάσεων, μισθωτών και απασχολούμενων, τα επισημαίνει εδώ ρητώς η Επιστημονική Υπηρεσία της Βουλής. Την λαμβάνετε εσείς υπ’ όψιν σας; Όχι! Και ο Κατρούγκαλος δεν την είχε λάβει υπ’ όψιν. Αλλά το Σ.τ.Ε. έλαβε υπ’ όψιν τη γνωμοδότηση της Επιστημονικής Υπηρεσίας της Βουλής. Γιατί τα ίδια κάνατε και εσείς.

Εμείς σήμερα, επειδή έχουμε αποδείξει, πάρα πολλές φορές, στο Κοινοβούλιο ότι δεν έχουμε πολιτικά ή κομματικά συμπλέγματα, θα υπερψηφίσουμε την αίτηση αντισυνταγματικότητας, γιατί υπάρχει αντισυνταγματικότητα. Αλλά να μην ξεχνάτε και τα δικά σας, μην μας το παίζετε αθώες περιστερές. Τα ίδια κάνατε και εσείς. Τα ίδια! Στραγγίξατε τον κοσμάκη κι εσείς. Του ήπιατε το μεδούλι κι εσείς, όπως επιχειρεί να κάνει και τώρα ο Χατζηδάκης με τον δικό του νόμο. Τα ίδια. Γι’ αυτό είστε ίδιοι. Να μην τα ξεχνάτε ποτέ αυτά.

Τι λέει, λοιπόν, η Επιστημονική Επιτροπή της Βουλής; Λέει το εξής: «Υφίσταται προβληματισμός ως προς το εάν η, κατά τα ανωτέρω, βάση του προτεινόμενου τεκμηρίου μπορεί να θεωρηθεί ότι συμβαδίζει με τα δεδομένα της κοινής πείρας, υπό το φως και των αποφάσεων του Σ.τ.Ε. 1880 και 1889/2019. Κρίθηκε ότι οι μισθωτοί και οι μη μισθωτοί τελούν υπό «ουσιωδώς διαφορετικές συνθήκες απασχολήσεως και παραγωγής εισοδήματος»».

Και τι άλλο λέει: «Σε αντίθεση με τους μισθωτούς, το εισόδημα των μη μισθωτών είναι διαρκώς μεταβαλλόμενο».

Και έρχεται ο Χατζηδάκης, παίρνει ένα μεγάλο τσουβάλι, γιατί δεν μπορεί να βρει τους φοροφυγάδες κι επειδή δεν μπορεί να βρει αυτούς που φοροδιαφεύγουν, λέει ελάτε εδώ να σας κόψω το κεφάλι όλων. Όλοι θα την πληρώσετε, όλοι, αφού δεν μπορώ να βρω αυτούς που φοροδιαφεύγουν. Αυτά κάνετε.

Για να μην πω ότι ακόμα και τις αποφάσεις του Σ.τ.Ε. τις γράφετε στα πλέον πεπαλαιωμένα των υποδημάτων σας, ό,τι κι αν αποφασίσει το Σ.τ.Ε..

Θυμάμαι ότι ο πρώην Υπουργός, κ. Πέτσας -κάθεται εκεί- δήλωνε τον Ιούλιο του 2020 ότι δεν χρειάζεται οι συνταξιούχοι να κάνουν προσφυγές για τα αναδρομικά τους και βγαίνει μετά «αναδρομικά μόνο για όσους προσέφυγαν δικαστικά». Συγχαρητήρια. Είναι όλα κομμένα και ραμμένα, όπως τα θέλετε εσείς. Ακορντεόν το Σύνταγμα για να παίζει τις μουσικές τις δικές σας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Χήτα.

Τον λόγο εκ μέρους της Κοινοβουλευτικής Ομάδας των Σπαρτιατών έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, εμείς θεωρούμε πως το άρθρο 15 του παρόντος νομοσχεδίου παραβιάζει δύο θεμελιώδεις συνταγματικές διατάξεις. Το άρθρο 4 παράγραφος 5 που ορίζει ότι όλοι οι Έλληνες συνεισφέρουν στα δημόσια βάρη χωρίς διακρίσεις ανάλογα με τις δυνάμεις τους και το 5 παράγραφος 1 που μιλάει για την ελεύθερη ανάπτυξη της προσωπικότητας και τη συμμετοχή στην οικονομική ζωή της χώρας.

Και εξηγούμαι, διότι αυτό το άρθρο 15 εξισώνει απαραδέκτως τους μισθωτούς με τους ελεύθερους επαγγελματίες, παραβλέποντας τις ουσιώδεις διαφορές, που υπάρχουν στις συνθήκες εργασίας των δύο αυτών κλάδων, ξεχνώντας ότι οι ελεύθεροι επαγγελματίες πληρώνουν ΦΠΑ κι επίσης έχουν μια σειρά από φορολογικές επιβαρύνσεις που δεν τις έχουν οι μισθωτοί, ξεχνώντας επίσης πως οι μισθωτοί δεν έχουν το επιχειρηματικό ρίσκο κι έχουν έναν σταθερό μισθό. Κι αυτά τα οποία τα λέω, δεν τα λέω εγώ, τα λέει η Επιστημονική Υπηρεσία της Βουλής και το Συμβούλιο της Επικρατείας με δύο αποφάσεις του.

Επίσης, να πω και το εξής: Βγαίνετε και μας λέτε ότι θα τιμωρήσετε τη φοροδιαφυγή. Πώς ακριβώς το κάνετε αυτό εδώ; Ο φοροφυγάς ξέρετε, με το μαχητό τεκμήριο βολεύεται, τον συμφέρει. Διότι ακριβώς αν βγάζει περισσότερα δεν θα τα δηλώσει, θα βολευτεί και θα πληρώσει αυτά. Επομένως, αδικείτε κατάφορα όσους βγάζουν λίγα και κυρίως βοηθάτε εμμέσως φοροφυγάδες, διότι αυτοί βολεύονται απ’ αυτή την κατάσταση.

Θέλω να πω και κάτι ακόμα. Βγαίνετε και μας λέτε -και άκουσα και τον κύριο Θεοχάρη να το λέει- πως θα πρέπει να στραφούμε προς νέες μορφές επιχειρηματικότητας. Άρα, λοιπόν, εμμέσως πλην σαφώς, μας αποκάλυψε πως σκοπός του νομοσχεδίου δεν είναι η πάταξη φοροδιαφυγής. Αντιθέτως ποια είναι; Είναι η διάλυση των μικρομεσαίων επιχειρήσεων, είναι η διάλυση ελευθέρων επαγγελματιών και κυρίως η δημιουργία νέων μεγάλων επιχειρήσεων που ουσιαστικά συμφέρει τους μεγαλοκεφαλαιούχους και η καταστροφή των μικρομεσαίων. Αυτό παραδεχθήκατε εμμέσως και τίποτε άλλο. Επομένως, μην μας λέτε λοιπόν ότι πατάτε τη φοροδιαφυγή. Ουσιαστικά θέλετε να διαλύσετε τους μικρομεσαίους.

Και τέλος, επειδή επικαλεστήκατε τα διδάγματα της κοινής πείρας να σας πω πρώτα απ’ όλα στο άρθρο 15 δεν επικαλείστε, δεν υπάρχει καμμία αναφορά στα διδάγματα της κοινής πείρας. Δεν τα αναφέρετε καθόλου, ούτε καν υπάρχει αναφορά.

Και δεύτερον, επειδή μιλάτε γι’ αυτό το θέμα να σας πω ότι τα διδάγματα της κοινής πείρας μας λένε ότι όταν υπάρχει ακρίβεια και όταν υπάρχει οικονομικό πρόβλημα και οικονομική ασφυξία, οι κύκλοι εργασιών των ελευθέρων επαγγελματικών θα μειώνονται, θα έχουν λοιπόν λιγότερα εισοδήματα, όχι περισσότερα. Δεν μπορεί, λοιπόν, να περιμένετε από τον ελεύθερο επαγγελματία σε συνθήκες οικονομικής κρίσεως και ασφυξίας οικονομικής να έχει μεγαλύτερο κύκλο εργασιών. Κι αυτό πάει με τις πραγματικές συνθήκες. Θα πρέπει να το καταλάβουμε. Είναι κάτι το οποίο παραβλέπεται σε αυτό το νομοσχέδιο.

Για όλους αυτούς τους λόγους, λοιπόν, και επειδή θεωρούμε ότι είναι κατάφορα αντισυνταγματικό, εμείς υπερψηφίζουμε την ένσταση αντισυνταγματικότητας και θεωρούμε ότι το νομοσχέδιο αυτό είναι αντισυνταγματικό.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Δημητριάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τέσσερις συνοδοί εκπαιδευτικοί από το 7ο Γυμνάσιο Καβάλας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον κ. Βορύλλα εκ μέρους της Κοινοβουλευτικής Ομάδας Νίκη.

Ορίστε, κύριε Βορύλλα, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Η Νίκη από την πρώτη συνεδρίαση της επιτροπής αναφέρθηκε στην αντισυνταγματικότητα του άρθρου 15, σύμφωνα με τις αποφάσεις του Σ.τ.Ε. 1888/2019 και 1880/2019, τις οποίες επικαλέστηκε σήμερα το Επιστημονικό Συμβούλιο της Βουλής. Η ταύτιση των ατομικών επιχειρήσεων και των μισθωτών, όπως και η θεώρηση του βασικού μισθού ενός μισθωτού ως βάση υπολογισμού του τεκμαρτού εισοδήματος των επαγγελματιών, είναι αντίθετη με το σκεπτικό της απόφασης της ολομέλειας του Συμβουλίου της Επικρατείας Σ.τ.Ε. 1880/2019 και 1888/2019.

Στην εν λόγω απόφαση, μεταξύ άλλων, αναφέρεται ότι τα εισοδήματα των μισθωτών και μη μισθωτών δεν είναι συγκρίσιμα μεγέθη, με δεδομένο πως οι κατηγορίες των μισθωτών και των μη μισθωτών βιώνουν ουσιωδώς διαφορετικές συνθήκες απασχολήσεως και παραγωγής εισοδήματος, οπότε αντίκειται στη συνταγματική αρχή της ισότητας, από της απόψεως της ενιαίας μεταχειρίσεως προσώπων που τελούν υπό διαφορετικές συνθήκες.

Θα πρέπει να σεβαστείτε τη γνωμάτευση της Επιστημονικής Επιτροπής της Βουλής, που έκρινε τη διάταξη αντισυνταγματική, όπως πράξατε και με άλλες προτάσεις.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Συνεχίζουμε με την Πρόεδρο της Κοινοβουλευτικής Ομάδας Πλεύση Ελευθερίας, κ. Ζωή Κωνσταντοπούλου, για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θεμέλιο του πολιτεύματος είναι η λαϊκή κυριαρχία. Αυτό λέει το άρθρο 1 του Συντάγματος, το οποίο επίσης λέει ότι όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα.

Αυτό σημαίνει, κύριε Πρόεδρε και κυρίες και κύριοι Βουλευτές, ότι η Βουλή δεν υπάρχει για τον εαυτό της, οι Βουλευτές δεν υπάρχουν για τον εαυτό τους. Βρισκόμαστε εδώ στο όνομα της κοινωνίας, ασκώντας ιερά καθήκοντα και όχι προνομιακές εξουσίες και αυτό δεν θα πρέπει ποτέ να το ξεχνάμε.

Κύριε Πρόεδρε, σαν σήμερα πριν από δεκαπέντε χρόνια, δολοφονήθηκε από αστυνομικό ο δεκαπεντάχρονος Αλέξανδρος Γρηγορόπουλος. Σήμερα είναι μια επέτειος που η ελληνική κοινωνία θυμάται, που οι ζωντανές και οι νέες και νεότερες γενιές που μεγαλώνουν έχουν βιωματική σύνδεση με την ημέρα αυτή. Είναι μια μέρα χαραγμένη στη σύγχρονη ιστορία.

Και επειδή το «ποτέ ξανά στην αστυνομική βία, ποτέ ξανά στη δολοφονία ανήλικου παιδιού από σφαίρα αστυνομικού» πρέπει να διατρανώνεται και μέσα από τη Βουλή, θα μου επιτρέψετε να αφιερώσω ένα λεπτό από την πεντάλεπτη ομιλία μου στη μνήμη του Αλέξανδρου και να σας καλέσω μαζί να δεσμευτούμε ότι αυτές οι δολοφονίες δεν θα επιτραπούν ποτέ ξανά με ανοχή ή με σιωπή.

(Στο σημείο αυτό όρθιοι οι Βουλευτές της Πλεύσης Ελευθερίας και κάποιοι εκ των λοιπών Βουλευτών τηρούν ενός λεπτού σιγή)

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, ησυχία!

**ΘΕΟΔΩΡΑ ΜΠΑΚΟΓΙΑΝΝΗ:** Το πρότεινε η κ. Κωνσταντοπούλου.

Να μας πείτε εσείς, κύριε Πρόεδρε, τι να κάνουμε.

**ΝΙΚΟΛΑΟΣ ΠΑΠΠΑΣ:** Τι θα κάνει η Βουλή, όμως;

**ΠΡΟΕΔΡΕΥΩΝ (Αθανάσιος Μπούρας):** Είπε η κ. Κωνσταντοπούλου ότι από τον χρόνο που δικαιούται αφιερώνει ένα λεπτό. Είναι δικαίωμά της.

Παρήλθε το λεπτό, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

(Θόρυβος στην Αίθουσα)

**ΔΙΟΝΥΣΙΟΣ ΧΑΤΖΗΔΑΚΗΣ:** Τυπικά, κύριε Πρόεδρε! Δεν έχουν ευαισθησίες μόνοι αυτοί.

**ΘΕΟΔΩΡΑ ΜΠΑΚΟΓΙΑΝΝΗ:** Θεσμικά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν θέλω υποδείξεις. Το τι θα κάνω το γνωρίζω μόνος μου. Σας παρακαλώ θερμά!

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε πρόεδρε.

Θεώρησα υποχρέωσή μου να το κάνω, μιας και δεν έγινε μέχρι αυτή τη στιγμή και δεν υπάρχει λόγος ούτε αντιδράσεων ούτε άλλου είδους παρεμβάσεων. Ας συμφωνήσουμε ότι δεν μπορεί ένα δεκαπεντάχρονο παιδί να δολοφονείται από αστυνομικό. Δεν μπορεί οι υποθέσεις αυτές να εκκρεμούν στα δικαστήρια δεκαπέντε χρόνια και δεν μπορεί να έχουμε επανάληψη αυτών των φαινομένων.

Έρχομαι στην ένσταση αντισυνταγματικότητας, για να πω κωδικοποιημένα τα εξής: Κύριοι του ΣΥΡΙΖΑ, την αντισυνταγματική λειτουργία της Βουλής και της Κυβέρνησης εσείς την έχετε επιτρέψει και υποστυλώσει όλον αυτόν τον καιρό και το συνειδητοποιούμε εμείς, ερχόμενοι στη Βουλή. Και βέβαια, το επιβεβαιώσατε και το επισφραγίσατε εχθές, δίνοντας πολύτιμη συμβολή στον κ. Μητσοτάκη, για να εξοβελίσει από την εξεταστική επιτροπή για το έγκλημα των Τεμπών τη μικρότερη σε δύναμη Κοινοβουλευτική Ομάδα και εμένα, ως εκπρόσωπό της. Διότι δεν θέλατε ούτε εσείς τη διερεύνηση του εγκλήματος.

Την αντισυνταγματικότητα, η οποία συνοψίζεται στο ότι τα νομοσχέδια κατατίθενται νύχτα και αυτό το νομοσχέδιο κατατέθηκε και εστάλη στους Βουλευτές 23.57΄, εσείς την επιτρέπετε, γιατί στις δικές μας διαμαρτυρίες ουδέποτε είστε παρόντες και αρωγοί.

Η αντισυνταγματικότητα του νόμου Κατρούγκαλου, που επικαλεστήκατε με τις αποφάσεις του Συμβουλίου της Επικρατείας υπογραμμίζει πόσο κάνετε τα αντίθετα από αυτά που λέτε.

Και ευτυχώς, έγινε μια νέα Κοινοβουλευτική Ομάδα για να έρθετε και οι μεν και οι δε στη Βουλή και να σας δούμε. Όμως, οι μάχες δίνονται με παρουσία και με αγωνιστική παρέμβαση, όχι με απουσίες, με διαρροές, με δημόσιες σχέσεις και με εξωθεσμικές συναινέσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Κύριοι της Κυβέρνησης, το γνωρίζετε ότι είναι βαρύτατα αντισυνταγματική η πρωτοβουλία σας και ότι ενοχοποιείτε την κοινωνία για τα δικά σας κακώς κείμενα. Ο κ. Μητσοτάκης κατηγόρησε τους αγρότες και είπε ότι φταίνε, γιατί πήραν πολλές αποζημιώσεις. Κατηγόρησε τους Λαρισαίους και είπε ότι φταίνε, γιατί έχει η Λάρισα μπουζούκια. Κατηγόρησε τους ανθρώπους που κάηκαν ζωντανοί στη Δαδιά και είπε ότι φταίνε, γιατί δεν είχαν καμμία δουλειά να είναι…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Αυτά μπορείτε να τα πείτε στην κανονική σας ομιλία. Τώρα είναι επί της αντισυνταγματικότητος. Παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αρκετά πια!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ! Ξέρω τι να κάνω.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πρόεδρε, κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνυπολογίζω τον χρόνο που έγιναν οι παρεμβάσεις και σε μισό λεπτό θα έχω ολοκληρώσει. Μην ανησυχείτε.

Και εσείς τώρα επιτίθεστε στη ραχοκοκαλιά της κοινωνίας και τους βαφτίζετε φοροφυγάδες, ιδρύοντας τεκμήρια για τον μέσο άνθρωπο, ότι εισπράττει 50.000 ευρώ και με βάση αυτά πρέπει να φορολογηθεί.

Δεν είναι απλώς αντισυνταγματικό, αλλά είναι ακραία αντικοινωνικό, εκτρωματικό το νομοσχέδιό σας. Το γνωρίζετε, το γνωρίζει η κοινωνία και αργά ή γρήγορα, θα εισπράξετε τα επίχειρα των ανθρώπων, οι οποίοι -σε πείσμα της δικής σας πολιτικής- και διεκδικούν και ελπίζουν και είναι ζωντανοί και δεν θα σας αφήσουν να προχωρήσετε, όπως ούτε και εμείς.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Κωνσταντοπούλου.

Τον λόγο τώρα έχει για πέντε λεπτά ο Βουλευτής της Νέας Αριστεράς κ. Δημήτρης Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Σαν σήμερα πριν από δεκαπέντε χρόνια ένα κρατικό έγκλημα, η δολοφονία του Αλέξανδρου Γρηγορόπουλου σημάδεψε την οικογένειά του, σημάδεψε τους φίλους του, αλλά σημάδεψε και μία ολόκληρη γενιά, στερώντας τη ζωή από ένα παιδί που σήμερα θα ήταν τριάντα χρονών. Δυστυχώς, ο κρατικός αυταρχισμός, δεκαπέντε χρόνια μετά, καλά κρατεί. Και υπάρχουν πλείστα επεισόδια όλα τα προηγούμενα χρόνια για να το επιβεβαιώσουν αυτό. Νομίζω ότι είναι ανάγκη στην Ελλάδα του 2023 να ανοίξει μια πραγματικά μεγάλη συζήτηση για τον κρατικό αυταρχισμό, για τις δημοκρατικές ελευθερίες, για την ανάγκη οι νέοι άνθρωποι να αναπνεύσουν σε έναν χώρο ελευθερίας και έκφρασης χωρίς τον φόβο των κρατικών εγκλημάτων.

Σε ό,τι αφορά το ζήτημα της ένστασης αντισυνταγματικότητας, ποιο είναι το θέμα που συζητάμε εδώ, κυρίες και κύριοι συνάδελφοι; Συζητάμε αν τηρείται η αρχή της ισότητας, έτσι όπως αυτή αναπτύσσει την κανονιστική της δύναμη στο πεδίο της φορολογίας από το νομοσχέδιο που συζητάμε εδώ, και ειδικά από το άρθρο 15. Γνωρίζουμε καλά ότι ο κοινός νομοθέτης διαθέτει ευρύτατη ευχέρεια για να διαμορφώσει το κατάλληλο φορολογικό σύστημα με στόχο -προσέξτε τι επισημαίνει η Επιστημονική Υπηρεσία της Βουλής- τη διακρίβωση της πραγματικής -εκεί είναι το κρίσιμο σημείο- φοροδοτικής ικανότητας των φορολογουμένων. Επίσης, σύμφωνα με την πάγια νομολογία του Σ.τ.Ε., ξέρουμε ότι η σύλληψη της φορολογητέας ύλης και η διακρίβωση της πραγματικής φορολογικής δυνατότητας, μέσω τεκμηρίων, κατ’ αρχάς δεν αντίκειται στο άρθρο 4 παράγραφος 1 και παράγραφος 5 του Συντάγματος. Κατ’ αρχάς τι σημαίνει; Σημαίνει ότι πρέπει να τηρούνται συγκεκριμένες προϋποθέσεις έτσι ώστε τα τεκμήρια να γίνουν ανεκτά. Ποιες είναι αυτές οι προϋποθέσεις; Πρέπει με τα τεκμήρια να μην επιβάλλεται φορολογική υποχρέωση επί πλασματικής φορολογητέας ύλης, επί μιας φορολογητέας ύλης η οποία δεν υφίσταται στην πραγματικότητα. Πρέπει, λοιπόν, με τα τεκμήρια, με αντικειμενικό, απρόσωπο και καθολικό τρόπο να προσδιορίζεται το πραγματικό εισόδημα του φορολογούμενου, το εισόδημα δηλαδή που μπορεί να φορολογηθεί από τη φορολογική αρχή. Πρέπει να κινούνται τα τεκμήρια στην κατεύθυνση της εξεύρεσης του πραγματικού εισοδήματος.

Τι νομολογεί, λοιπόν, το Συμβούλιο της Επικρατείας; Νομολογεί ότι γίνονται ανεκτά τα τεκμήρια και δεν παραβιάζουν την αρχή της ισότητας. Πότε; Μόνο τότε, όταν τα τεκμήρια ανταποκρίνονται στα διδάγματα της κοινής πείρας, πρώτον, και όταν τα τεκμήρια αυτά είναι μαχητά. Σ' ό,τι αφορά την πρώτη προϋπόθεση, δηλαδή την ανταπόκριση προς τα διδάγματα της κοινής πείρας, αρκεί η επίκληση των διδαγμάτων της κοινής πείρας για να καλύπτεται η προϋπόθεση που θέτει το Συμβούλιο της Επικρατείας; Δηλαδή αρκεί μια απλή αναφορά ότι: σύμφωνα με τα διδάγματα της κοινής πείρας εμείς ορίζουμε το τεκμαρτό εισόδημα στα 10.900 ευρώ; Όχι, δεν αρκεί. Πρώτον, χρειάζεται αναφορά σε συγκεκριμένα εμπειρικά δεδομένα. Και δεύτερον -και αυτό είναι το κυρίως προβληματικό στο νομοσχέδιο- έχει ήδη κριθεί ότι η εξίσωση του μισθωτού με τον μη μισθωτό, τον αυτοαπασχολούμενο, τον ελεύθερο επαγγελματία, ήδη από το Συμβούλιο της Επικρατείας έχει κριθεί ότι δεν ανταποκρίνεται στα διδάγματα της κοινής πείρας. Γιατί; Διότι ο μισθωτός έχει ένα σταθερό εισόδημα, ενώ ο μη μισθωτός έχει ένα διαρκώς μεταβαλλόμενο εισόδημα. Άρα, ήδη από την εξίσωση την οποία κάνετε μεταξύ μισθωτών και μη μισθωτών, μέσω της αναφοράς στον κατώτατο μισθό, βρίσκεστε εκτός Συντάγματος, βρίσκεστε πέρα από τους ορισμούς του Συντάγματος, έτσι όπως αυτοί έχουν εξειδικευθεί ήδη από τη νομολογία του Συμβουλίου της Επικρατείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλλά και κάτι ακόμα, κύριε Χατζηδάκη. Αντιμετωπίζετε ανόμοιες περιπτώσεις με όμοιο τρόπο, πράγμα το οποίο ευθέως παραβιάζει το Σύνταγμα. Γιατί; Διότι φορολογείτε με τον ίδιο τρόπο ελεύθερους επαγγελματίες ή μικρές επιχειρήσεις, οι οποίες μπορεί να παρουσιάζουν ζημιές, μπορεί να έχουν έσοδα της τάξης των 10.000 ευρώ ή μπορεί να έχουν έσοδα των 100.000 ευρώ. Και εδώ είναι ακριβώς η όμοια μεταχείριση ανόμοιων περιπτώσεων, πράγμα το οποίο παραβιάζει ευθέως την αρχή της ισότητας, έτσι όπως αυτή αναπτύσσει την κανονιστική της δύναμη μέσα στο πεδίο της φορολογικής πολιτικής. Θέλω να σας πω, λοιπόν, ότι αυτή η παραβίαση του Συντάγματος συναρτάται ευθέως με την πολιτική την οποία θέλετε να υλοποιήσετε στο πεδίο της φορολόγησης των ελεύθερων επαγγελματιών. Και ποια είναι αυτή; Η πολιτική αυτή έχει όνομα, να απαλλάξετε τους μεγάλους και πολύ μεγάλους φοροδιαφεύγοντες από την ανάγκη της πραγματικής δήλωσης των εισοδημάτων τους, πράγματα τα οποία θα αναφέρω και στην ομιλία μου αναλυτικά.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Και κλείνω με αυτό. Σε ό,τι αφορά τη μαχητικότητα του τεκμηρίου, δεν προσδιορίζετε μέσα στο νομοσχέδιο αν και κατά πόσο το βάρος της απόδειξης, σχετικά με το πραγματικό εισόδημα, το έχει η φορολογική αρχή ή το έχει ο φορολογούμενος, πράγμα το οποίο δημιουργεί πολύ μεγάλες επιφυλάξεις για το αν το τεκμήριο το οποίο θεσπίζεται με το άρθρο 15 είναι πράγματι μαχητό ή είναι απλώς μια πρόφαση για να επιβάλλετε έναν φόρο που δεν αντιστοιχεί στο πραγματικό εισόδημα.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Υπό αυτή την έννοια και υπό το φως των προηγούμενων σκέψεων, εμείς, ως Νέα Αριστερά, θα υπερψηφίσουμε την ένσταση αντισυνταγματικότητας.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τζανακόπουλο.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Νίκος Παππάς. Στη συνέχεια θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας κ. Κώστας Τσιάρας. Και θα κλείσει τη διαδικασία περί αντισυνταγματικότητας ο Υπουργός κ. Χατζηδάκης.

Ορίστε, κύριε Παππά, έχετε τον λόγο για πέντε λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Όπως ειπώθηκε, σύμφωνα με την πάγια νομολογία του Σ.τ.Ε., ο νομοθέτης έχει τη δυνατότητα να διαμορφώνει φορολογικό σύστημα για να διακριβώνει την πραγματική φοροδοτική ικανότητα των Ελλήνων, ακριβώς επειδή αυτή η φοροδοτική ικανότητα αναφέρεται ευθέως και πεντακάθαρα στην παράγραφο 5 του άρθρου 4 του Συντάγματος. Αυτή είναι η παράγραφος η οποία κατάφωρα παραβιάζεται με το συγκεκριμένο νομοθέτημα.

Έκανε πάρα πολύ αναλυτική εισήγηση ο λέγων εκ μέρους της παράταξής μας, αλλά θα ήθελα και εγώ να απευθυνθώ στους Βουλευτές της Πλειοψηφίας, κύριε Πρόεδρε, και να τους πω ότι αν πάρουν τοις μετρητοίς όσα είπε ο κ. Πλεύρης στην τοποθέτησή του, θα πρέπει να υπερψηφίσουν την ένσταση αντισυνταγματικότητας. Διότι οι αποφάσεις του Συμβουλίου της Επικρατείας, κύριε Πλεύρη, είναι εφαρμοστέες. Όταν, λοιπόν, τις επικαλείστε εδώ, νομίζοντας ότι θα χτυπήσετε την Αντιπολίτευση για πολιτικές παρελθόντων ετών, δεν είναι δυνατόν να ξεχνάτε ότι είναι αυτές οι οποίες ευθέως αναφέρονται στην έκθεση της Επιστημονικής Υπηρεσίας της Βουλής, για να θεμελιωθεί ακριβώς το πρόβλημα της αντισυνταγματικότητας, το οποίο φέραμε εμείς στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτές κρίνουν περιπτώσεις…

**ΝΙΚΟΛΑΟΣ ΠΑΠΠΑΣ:** Αναφέρονται, λοιπόν, επειδή είστε και νομικός, κύριε Αθανασίου, αναφέρονται, λοιπόν, ευθέως αυτές οι δύο αποφάσεις, οι οποίες συνδέονται με την αντισυνταγματικότητα της συγκεκριμένης διάταξης. Και ειλικρινώς δεν περίμενα αυτό το πολιτικό λάθος εκ μέρους του κ. Πλεύρη να τις επικαλεστεί, ενώ τους επικαλείται και η Επιστημονική Υπηρεσία της Βουλής για να πει ότι πάσχει στο επίπεδο της συνταγματικότητας η συγκεκριμένη διάταξη.

Τι λέει, λοιπόν, η Επιστημονική Υπηρεσία της Βουλής; Ότι πρέπει να υπάρχει δεδομένη κοινή πείρα. Ούτε δεδομένη, ούτε κοινή, ούτε πείρα υπάρχει. Εάν πιστέψουμε την εισηγητική έκθεση και όσα έχουν κατά καιρούς πει οι Υπουργοί κατά τη διάρκεια της συζήτησης αυτού του νομοσχεδίου, λογικά ένας επαγγελματίας ταξί ο οποίος δουλεύει για δύο χρόνια και ένας επαγγελματίας ταξί ο οποίος δουλεύει για δέκα χρόνια για την ίδια περίοδο στην ίδια πόλη έχουν κατά τεκμήριο διαφορετικά εισοδήματα. Πείτε μου εάν έχετε στοιχειωδώς ένα δεδομένο το οποίο μπορεί να υποστηρίξει αυτόν τον ισχυρισμό. Δεν ακούσαμε τίποτα. Ακούσαμε μόνο επίκληση της δεδομένης κοινής πείρας. Πού θεμελιώνεται, λοιπόν, αυτή η δεδομένη κοινή πείρα; Πουθενά. Δεν τη θεμελιώνετε.

Άκουσα, βεβαίως, και το επιχείρημα ότι εδώ πέρα τα ζητήματα θα κριθούν πολιτικά. Βεβαίως, θα υπάρξει και πολιτική συζήτηση. Προηγείται όμως η συζήτηση επί της συνταγματικότητας, διότι επί του πολιτικού, κυρίες και κύριοι της Πλειοψηφίας, στα κυβερνητικά έδρανα βλέπουμε αυτή τη στιγμή την αιχμή του δόρατος της επίθεσης που έχετε εξαπολύσει απέναντι στη μεσαία τάξη. Εδώ είναι οι Υπουργοί, ο κ. Χατζηδάκης, ο κ. Θεοχάρης, ο κ. Παπαθανάσης ευθαρσώς, ο κ. Σκυλακάκης. Ευθέως επιτίθεστε στη μεσαία τάξη. Και για να την ολοκληρώσετε αυτή την επίθεση, η οποία καταγράφεται στο «ευαγγέλιο» πλέον της οικονομικής σας πολιτικής, το σχέδιο Πισσαρίδη, είστε έτοιμοι να καταπατήσετε και τα δεδομένα της κοινής πείρας, βεβαίως, και τη γνώμη των φορέων και τη γνώμη των κομμάτων και την κοινή λογική και βεβαίως, απ’ ό,τι φαίνεται και απ’ ό,τι διαβλέπω, σε λίγα λεπτά και το ίδιο το Σύνταγμα. Σας καλώ να μην το κάνετε και να δείξετε έστω για μία φορά ότι αντιλαμβάνεστε ότι συγκρούεστε με το σύνολο της κοινωνίας. Ποτέ η δική σας πλειοψηφία από το ’19 και μετά δεν έχει βρεθεί τόσο απομονωμένη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Παππά για τη συνέπεια στον χρόνο.

Τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Κώστας Τσιάρας για πέντε λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Είναι πολύ ενδιαφέρον, κύριε Πρόεδρε, να παρακολουθήσει κανείς όλες τις αγορεύσεις των αξιότιμων συναδέλφων που αφορούσαν ουσιαστικά στην επιχειρηματολογία υπέρ της αντισυνταγματικότητας του άρθρου 15. Γιατί εκεί θα διαπιστώσει κανείς ότι ο πραγματικός λόγος για τον οποίον ετέθη το θέμα της αντισυνταγματικότητας από την πλευρά της Αξιωματικής Αντιπολίτευσης, προφανώς, ήταν ήσσονος σημασίας μπροστά στη συνολική επιχειρηματολογία. Διότι η επιχειρηματολογία αναπτύχθηκε, κυρίως, για πολιτικά ζητήματα και όχι για την ουσία του αν και κατά πόσον μπορεί να τίθενται από τεκμήρια κατά τη διαδικασία της φορολόγησης. Και το λέω αυτό διότι είναι σαν να προσπαθούμε σήμερα να ανακαλύψουμε αν είναι ή δεν είναι μία από τις πλέον ενδεδειγμένες μεθόδους εξεύρεσης της φορολογητέας ύλης η θέσπιση των τεκμηρίων. Δηλαδή σήμερα το ανακαλύπτουμε αυτό;

Το γεγονός ότι υπήρξαν όντως αποφάσεις του Συμβουλίου της Επικρατείας σε διαφορετικές κατευθύνσεις περί της συνταγματικότητας των συγκεκριμένων ρυθμίσεων νομίζω ότι δείχνει και τον δρόμο. Μπορεί βεβαίως να υπήρξε μια επιφύλαξη από την Επιστημονική Επιτροπή της Βουλής, αλλά η πραγματικότητα, κυρίες και κύριοι συνάδελφοι, είναι ότι την ίδια στιγμή που όλοι κοπτόμεθα για το Σύνταγμα, το Σύνταγμα ρητώς αναφέρει ότι είναι προφανές ότι η δικαιότερη κατανομή των φορολογικών βαρών και η πάταξη της φοροδιαφυγής είναι ένα από τα μείζονα ζητήματα που έχει να αντιμετωπίσει η πολιτική εξουσία, η κάθε κυβέρνηση.

Βρήκατε, αλήθεια, κάποιον μαγικό τρόπο όλα αυτά τα χρόνια, προκειμένου να αντιμετωπιστεί η φοροδιαφυγή, για την οποία συζητάτε και για την οποία κάθε φορά έρχεστε και τεκμηριώνετε με συγκεκριμένο πολιτικό λόγο διαφορετικής κατεύθυνσης επιχειρήματα; Αν βρήκατε αυτόν τον μαγικό τρόπο, προφανώς θα έπρεπε να απευθυνθείτε στους αξιότιμους Υπουργούς του Υπουργείου Οικονομικών και να τους πείτε: «Εμείς έχουμε αυτή την πρόταση, η οποία είναι τεκμηριωμένη, είναι συγκεκριμένη, είναι σοβαρή. Ακολουθήστε την, προκειμένου να βρείτε τη φορολογητέα ύλη και επιτέλους να αντιμετωπίσετε τη φοροδιαφυγή».

Επίσης, υπάρχει και ένα ακόμη, κύριε Πρόεδρε. Όσο κι αν ήθελε να το αποφύγει ο Κοινοβουλευτικός Εκπρόσωπος της Αντιπολίτευσης, δεν νομίζω ότι κανείς ξεχνά. Κανείς δεν ξεχνά τον νόμο για το ασφαλιστικό που έφερε η κυβέρνηση του ΣΥΡΙΖΑ με συγκεκριμένη, θα έλεγα, λογική όχι απλά αυτής της κατεύθυνσης, αλλά με πολύ περισσότερη ένταση σε θέματα και ζητήματα τα οποία προφανώς, πρωτίστως και, θα έλεγα, αβίαστα οδηγούσαν σε αντισυνταγματικότητα και σε ζητήματα τα οποία ξέρουμε ότι καταπατήθηκαν εκείνη τη συγκεκριμένη χρονική περίοδο. Και το να έρχεται κανείς σήμερα να ισχυρίζεται ότι όλα αυτά θα τα ξεχάσουμε για να θυμηθούμε το τι συμβαίνει σήμερα, αν δεν αποτελεί ανακολουθία, τουλάχιστον είναι ένα ζήτημα το οποίο τίθεται υπ’ όψιν των Ελλήνων πολιτών.

Η Κυβέρνηση νομίζω ότι έχει ακολουθήσει έναν συγκεκριμένο δρόμο από την προηγούμενη θητεία της μέχρι και σήμερα. Ο δρόμος αυτός είναι να αντιμετωπίσει παθογένειες, που έρχονται από το παρελθόν. Αν πραγματικά σε αυτή την Αίθουσα πιστεύουμε ότι δεν υπάρχει ζήτημα φοροδιαφυγής στην Ελλάδα, ας βγείτε να πείτε και να ισχυριστείτε αυτή τη θέση. Από την άλλη πλευρά, όμως, υπάρχει μια σοβαρή και συστηματική προσπάθεια η οποία γίνεται και μάλιστα πολύ λογικά με τη θέσπιση ουσιαστικά του μαχητού πλέον τεκμηρίου. Δηλαδή όντως όταν υπάρχει ένα ζήτημα, θα μπορεί ο πολίτης να ζητήσει τον έλεγχο προκειμένου να μην επιβληθεί κανένας άδικος φόρος. Όταν, λοιπόν, υπάρχει ακόμη και αυτό, νομίζω ότι η συζήτηση η οποία γίνεται προφανώς παρέλκει.

Κύριε Πρόεδρε, θέμα αντισυνταγματικότητας δεν τίθεται. Είναι ξεκάθαρο. Το τεκμηρίωσε ο αντιλέγων νωρίτερα, ο κ. Πλεύρης. Άρα, λοιπόν, η όποια συζήτηση γίνεται αυτή τη στιγμή μάλλον έχει περισσότερο πολιτικά χαρακτηριστικά και όχι χαρακτηριστικά συνταγματικότητας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Τσιάρα.

Θα κλείσουμε τη συζήτηση επί της ένστασης αντισυνταγματικότητας με την τοποθέτηση του Υπουργού Οικονομίας και Οικονομικών, του κ. Κωστή Χατζηδάκη.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, όποιος διαβάσει αναλυτικά την έκθεση του Επιστημονικού Συμβουλίου της Βουλής, το οποίο, πράγματι, έχει διάφορες παρατηρήσεις επί του νομοσχεδίου, δεν θα δει πουθενά τη λέξη αντισυνταγματικότητα. Το λέω αυτό επειδή κατατέθηκε μία ένσταση, όπως έχετε δικαίωμα φυσικά να καταθέσετε, αντισυνταγματικότητος και με επίκληση του Επιστημονικού Συμβουλίου…

(Θόρυβος στην Αίθουσα)

Διαβάστε. Είναι συμβούλιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπηρεσία.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** …χωρίς να αναφέρεται πουθενά η λέξη αντισυνταγματικότητα.

Επειδή όμως μιλάμε για αντισυνταγματικότητα, καλό είναι να δούμε το Σύνταγμα. Αναφερθήκατε και εσείς στο Σύνταγμα και το διαβάζω για να μου πείτε και εσείς τι καταλαβαίνετε και τι καταλαβαίνουν και οι Έλληνες πολίτες που μας παρακολουθούν. Άρθρο 4 παράγραφος 5: «Οι Έλληνες πολίτες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους».

Πάμε τώρα. Με βάση τα επίσημα στοιχεία της ΑΑΔΕ -τα έχω εδώ, θα τα καταθέσω στη συνέχεια- το 71% του συνόλου των ελεύθερων επαγγελματιών δηλώνει εισόδημα κάτω από τον μισθωτό, που αμείβεται με τον κατώτατο μισθό. Πολλές φορές δε είναι και υπάλληλοί τους. Το πιστεύετε; Το πιστεύουν οι Έλληνες πολίτες;

Άλλα στοιχεία, για να δούμε τη συμβολή με βάση τις δυνατότητες του καθενός στα φορολογικά βάρη. Έχουμε εδώ ελεύθερους επαγγελματίες, είναι τετρακόσιες πενήντα χιλιάδες περίπου, τετρακόσιες τριάντα χιλιάδες, που δηλώνουν εισόδημα αποκλειστικά από το ελεύθερο επάγγελμα και οι οποίοι έχουν μέση φορολογική επιβάρυνση, μαζί με το τέλος επιτηδεύματος που είναι 650 ευρώ, 867 ευρώ.

Ο μέσος συνταξιούχος -φαντάζομαι ενδιαφέρεστε και για τους συνταξιούχους- πληρώνει 938 ευρώ και ο μέσος εργαζόμενος -πολλές φορές εργαζόμενος στους ελεύθερους επαγγελματίες- 1.161 ευρώ. Αυτή την κοινωνική δικαιοσύνη υπερασπίζεστε; Θεωρείτε ότι το Σύνταγμα θεσπίστηκε για να καθαγιάσει τη φοροδιαφυγή;

(Χειροκροτήματα από την πτέρυγα της Νέας Δημοκρατίας)

Και, επίσης, μεταξύ των ίδιων των ελεύθερων επαγγελματιών, επίσης από επίσημα στοιχεία, το 4% των ελευθέρων επαγγελματιών πληρώνει το 51% της συνολικής φορολογίας όλου του κλάδου των ελεύθερων επαγγελματιών.

Πάμε παρακάτω. Εστιάζετε την κριτική σας σε αυτά τα δύο στοιχεία τα οποία επικαλεστήκατε: κοινή πείρα και μαχητό τεκμήριο. Πάμε να τα δούμε σε συντομία.

Όσον αφορά την κοινή πείρα, θα σας πω ότι δεν έχω δει εγώ, τουλάχιστον, με τη δική μου πείρα -δεν ξέρω τι λέει η δική σας- πολλούς εργαζόμενους οι οποίοι να αμείβονται με τον κατώτατο μισθό και οι οποίοι να βγάζουν παραπάνω λεφτά από τα αφεντικά τους. Δεν ξέρω αν υπάρχουν εξαιρέσεις, αλλά πάντως ο κανόνας -και επειδή μπορεί να υπάρχουν εξαιρέσεις για αυτό το κριτήριο μπορεί να είναι μαχητό, αλλά θα έρθω στη συνέχεια- είναι ότι το αφεντικό βγάζει περισσότερα από τον υπάλληλό του. Εσείς τουλάχιστον στην Αριστερά θα έπρεπε να το είχατε αντιληφθεί. Επαναλαμβάνω ότι θα έπρεπε να το είχατε αντιληφθεί.

Όμως, συνεχίζω παραπέρα. Ξέρετε -και θα αναφερθώ μόνο σε ένα κλάδο- το 84% των ιδιοκτητών μπαρ που μπορεί να έχουν και πέντε και δέκα και είκοσι και τριάντα υπαλλήλους δηλώνουν εισόδημα κάτω από το εισόδημα του μισθωτού με τον κατώτατο μισθό. Τι πρέπει να κάνουμε; Να το καταπιούμε αμάσητο; Να πάμε παραπέρα και να πούμε «δεν βαριέσαι», επειδή αυτοί μπορεί να ψηφίζουν τον ένα και τον άλλο; Είναι κριτήριο σύγχρονης πολιτικής και κοινωνικής δικαιοσύνης και ήρθατε σήμερα σύσσωμη η Αντιπολίτευση να κουνήσετε το δάχτυλο;

Και, επίσης, επειδή σχετίζετε στην ένστασή σας την κοινή πείρα με το ότι υποτίθεται το κριτήριο που θεσπίζουμε είναι οριζόντιο. Πώς είναι οριζόντιο; Δεν βλέπετε τις εξαιρέσεις που γίνονται για τους αναπήρους; Δεν βλέπετε τις εξαιρέσεις που γίνονται για τους πολυτέκνους; Δεν βλέπετε τις εξαιρέσεις που γίνονται για τις μονογονεϊκές οικογένειες; Δεν βλέπετε τις εξαιρέσεις που γίνονται για τα μικρά χωριά; Δεν βλέπετε τις εξαιρέσεις που γίνονται για τα νησιά κάτω από τρεις χιλιάδες εκατό κατοίκους; Δεν βλέπετε τις εξαιρέσεις που γίνονται για τους νέους, για τις νεοσύστατες επιχειρήσεις που για τα τρία πρώτα χρόνια δεν υπάγονται καθόλου στο τεκμήριο, στη συνέχεια κατά 33% και στον πέμπτο χρόνο κατά 67%;

Και, επίσης, δεν βλέπετε τις προσαυξήσεις που ακριβώς υπάρχουν για να είναι πιο δίκαιο το τεκμήριο και να μην είναι οριζόντιο; Υπάρχουν προσαυξήσεις λόγω παραπάνω υπαλλήλων, λόγω μισθοδοσίας και λόγω φυσικά τζίρου. Όλα αυτά είναι οριζόντια;

Και, επίσης, είπατε ότι όλοι θα έχουν κάθε λόγο να πάνε στον κατώτατο. Ε, κάνετε λάθος, διότι ακριβώς απελευθερώνονται πόροι από την ΑΑΔΕ, ανθρώπινοι πόροι, για να κάνουν πιο στοχευμένους ελέγχους και, επίσης, εισάγονται διατάξεις για τις λεγόμενες έμμεσες τεχνικές ελέγχου ακριβώς για να εντοπίζονται περισσότερο αυτοί που καταχρώνται των διατάξεων.

Και, επίσης, μιλώντας τώρα για το μαχητό τεκμήριο, πρώτα από όλα, το τεκμήριο είναι κάτι που δεν ισχύει στην ελληνική νομοθεσία και δεν το έχουν εφαρμόσει οι ελληνικές κυβερνήσεις; Είναι κάτι πρωτοφανές; Οι αντικειμενικές αξίες των ακινήτων τι είναι; Πείτε μου. Όταν έρχεσαι και προσδιορίζεις στις αγοραπωλησίες τις αντικειμενικές αξίες των ακινήτων χωρίς να λαμβάνεις υπ’ όψιν τι σου λέει ο αγοραστής και ο πωλητής, είναι ένα τεκμήριο ή δεν είναι; Τα τεκμήρια διαβίωσης που ισχύουν με όλες τις κυβερνήσεις με τον ν.4172/2013 είναι αντικειμενικό κριτήριο ή δεν είναι; Γιατί δεν σας ενόχλησαν αυτά και σας ενοχλεί μόνο τούτο εδώ; Θα ήθελα κατά τη διάρκεια της συζήτησης να έχω μια απάντηση.

Επίσης, πείτε μου τι απαντάτε στο ότι χώρες πιο προηγμένες από εμάς, όπως η Γαλλία και η Ιταλία, έχουν για τους ελεύθερους επαγγελματίες συστήματα τεκμήρια παρόμοια με αυτά που εμείς θεσπίζουμε. Δεν έχουν καταλάβει κι αυτές που πάει ο σύγχρονος κόσμος, έτσι ώστε να ακούσουν τις δικές σας αντιλήψεις και να τις υιοθετήσουν;

Και, επίσης, κυρίες και κύριοι συνάδελφοι, εδώ φέρνουμε έντεκα διαφορετικές παραμέτρους στο νομοσχέδιο, οι οποίες σχετίζονται με τη νέα τεχνολογία, όπως POS, ηλεκτρονική τιμολόγηση, myDATA και ούτω καθεξής. Όμως, την ίδια στιγμή που φέρνουμε αυτές τις παρεμβάσεις και που έχουμε περιορίσει το λεγόμενο κενό ΦΠΑ, την ίδια στιγμή δεν μπορούμε να πιστέψουμε ότι ακριβώς με αυτές τις ρυθμίσεις και μόνο -που θα αντιμετωπίσουν ως ένα βαθμό το πρόβλημα- το πρόβλημα θα εξαλειφθεί, έτσι ώστε εμείς να είμαστε η μόνη χώρα στον πλανήτη που θα βάλουμε όλα τα αυγά μας στο ίδιο καλάθι.

Και, επίσης, να σημειώσω ότι αν δείτε εδώ τον ν.4172/2013 και τα τεκμήρια διαβίωσης, θα δείτε ότι σε πάρα πολλά σημεία οι διατυπώσεις είναι ίδιες για τη μαχητότητα του τεκμηρίου με τον νόμο τον οποίο φέρνουμε σήμερα εδώ. Το δικό μας νομοσχέδιο είναι πιο εξειδικευμένο, πιο συγκεκριμένο και κάνει το τεκμήριο όσο μαχητό θα μπορούσε να είναι. Επομένως καλό θα είναι πριν κάνετε αυτές τις ενστάσεις, να έχετε μια μεγαλύτερη επαφή με τα κείμενα, με τους νόμους που δεν έχουν αμφισβητηθεί από το Συμβούλιο της Επικρατείας –έτσι;-, διότι εμείς πάνω σε αυτό το μονοπάτι βαδίζουμε.

Η νομολογία του Συμβουλίου της Επικρατείας, κυρίες και κύριοι συνάδελφοι, λαμβάνεται απολύτως υπ’ όψιν. Θέλω δε να σας θυμίσω ότι είναι το ίδιο το Συμβούλιο της Επικρατείας που έχει θεωρήσει ως συνταγματικό –τι;- το τέλος επιτηδεύματος, που εμείς καταργούμε σε δύο χρόνια, νωρίτερα από ότι είχαμε υποσχεθεί, και το οποίο είχε πράγματι έναν οριζόντιο χαρακτήρα.

Διερωτώμαι, λοιπόν, πώς είναι δυνατόν να είναι συνταγματικό το τέλος επιτηδεύματος και να είναι αντισυνταγματικός ένας νόμος που θεσπίζει ένα τεκμήριο, το οποίο τεκμήριο έχει θεσπιστεί σε άλλους νόμους προηγουμένως οι οποίοι έχουν θεωρηθεί συνταγματικοί από το Συμβούλιο της Επικρατείας. Πώς;

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, δεν μου τυχαίνει πρώτη φορά να υπάρχει ένσταση αντισυνταγματικότητας σε νομοσχέδιο που φέρνω. Το έζησα στον περιβαλλοντικό νόμο. Κηρύχθηκε συνταγματικός. Το έζησα στον νόμο για τη ΔΕΗ. Κηρύχθηκε συνταγματικός. Το έζησα στον νόμο για τους πιστοποιημένους δικηγόρους και λογιστές. Κηρύχθηκε συνταγματικός. Το έζησα στον νέο νόμο για τον ΕΦΚΑ. Κηρύχθηκε συνταγματικός. Ε, και αυτός ο νόμος θα κηρυχθεί συνταγματικός γιατί είναι ένας δίκαιος νόμος που προσπαθεί να επιβάλλει δίκαια τα φορολογικά βάρη.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, ένα ερώτημα υπάρχει και με αυτό κλείνω: Υπό το φως των διατάξεων του Συντάγματος, αλλά και της κοινής πείρας, θέλετε και θέλουμε όλοι να αντιμετωπίσουμε τη φοροδιαφυγή ή προχωρούμε με ψηφοθηρική λογική; Σας πληροφορώ πάντως ότι και με ψηφοθηρική λογική να προχωρείτε κάνετε λάθος, διότι σε όλες τις δημοσκοπήσεις που έχουν δημοσιευθεί αποδεικνύεται ότι και οι μισοί δικοί σας οπαδοί υποστηρίζουν αυτή τη μεταρρύθμιση της Κυβέρνησης.

Προχωρούμε, λοιπόν, μπροστά μαζί με την πλειοψηφία των Ελλήνων πολιτών και ακολουθώντας τίποτε λιγότερο τίποτα περισσότερο τις επιταγές της ίδιας της συνείδησής μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

Τώρα τον λόγο έχει ο Πρωθυπουργός της Ελλάδος και Πρόεδρος της Νέας Δημοκρατίας, κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Κύριε Πρωθυπουργέ, έχετε τον λόγο.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ πολύ, κύριε Πρόεδρε.

Κατ’ αρχάς, να ευχηθώ, κύριε Τσακαλώτο, κυρία Αχτσιόγλου, καλή αρχή στη Νέα Αριστερά, στην ένατη Κοινοβουλευτική Ομάδα αυτής της Βουλής και προφανώς, κύριε Πρόεδρε, το γεγονός ότι αυξανόμαστε και πληθαίνουμε αυξάνει και τις υποχρεώσεις που έχουμε συζητήσει πολλές φορές να τηρούμε τους χρόνους, έτσι ώστε να μπορούμε να είμαστε σίγουροι ότι όλες οι απόψεις ακούγονται με την επάρκεια που ο κοινοβουλευτικός διάλογος απαιτεί.

Κυρίες και κύριοι Βουλευτές, από αυτό εδώ πέρα το Βήμα τον περασμένο Ιούλιο στις προγραμματικές δηλώσεις της Κυβέρνησης περιέγραφα τον πολυδιάστατο εκσυγχρονισμό της χώρας ως την κεντρική στρατηγική επιδίωξη της νέας μας θητείας, ένα πρόγραμμα φιλόδοξων μεταρρυθμίσεων που θα αντιμετωπίζουν διαχρονικές παθογένειες και που θα βελτιώσουν την καθημερινότητα σε όλα τα πεδία, από την οικονομία, τη λειτουργία του κράτους και την άμυνα μέχρι την υγεία, την παιδεία και την ασφάλεια του πολίτη. Και πρόκειται ακριβώς για την εφαρμογή του σχεδίου που αποτέλεσε -θυμίζω- την κεντρική προεκλογική δέσμευση της παράταξής μας, να οικοδομήσουμε δηλαδή όλοι μαζί μία πατρίδα παραγωγική, κοινωνική, πράσινη, ψηφιακή, μια πατρίδα δίκαιη και ισχυρή, μια πατρίδα που δεν θα είναι ουραγός, αλλά θα πρωταγωνιστεί στην Ευρώπη. Και για να συμβεί αυτό, ένας είναι ο δρόμος: Η αντιπαράθεση με τις στρεβλώσεις του παρελθόντος που εμποδίζουν τον εθνικό βηματισμό του μέλλοντος.

(Χειροκροτήματα από την πτέρυγα της Νέας Δημοκρατίας)

Και ας μην κρυβόμαστε πίσω από το δάχτυλό μας. Είμαι σε αυτή την Αίθουσα είκοσι χρόνια, έχουμε συζητήσει πάρα πολλές φορές για την πληγή της φοροδιαφυγής, μία αντικοινωνική συμπεριφορά, που όλοι συμφωνούμε ότι στερεί έσοδα από τα δημόσια ταμεία και όλοι συμφωνούμε επίσης ότι επιβαρύνει δυσανάλογα αυτούς οι οποίοι δεν μπορούν να αποκρύψουν εισοδήματα. Αν, λοιπόν, μέχρι σήμερα την πρώτη τετραετία η Κυβέρνησή μας και το οικονομικό επιτελείο εστίαζε στην ανακούφιση των πολιτών από τις υπέρογκες υποχρεώσεις που μας κληροδοτήθηκαν από μία διαφορετική οικονομική πολιτική, τώρα στη δεύτερη τετραετία έχει έρθει ο καιρός να κατανείμουμε τα φορολογικά βάρη πιο δίκαια και πιο ισορροπημένα, όπως ακριβώς επιτάσσει το Σύνταγμα.

Μόνο έτσι, εξάλλου, θα μπορέσουμε να μειώσουμε και άλλο τους φορολογικούς συντελεστές στην εργασία, στον φόρο προστιθέμενης αξίας και μόνο έτσι μπορούμε να εξασφαλίσουμε περισσότερους πόρους για υποδομές, για γέφυρες, για δρόμους, για σύγχρονα νοσοκομεία, για σχολεία, για πανεπιστήμια. Και μόνο έτσι θα μπορέσουμε να αυξήσουμε και άλλο μισθούς και συντάξεις, να κρατήσουμε ψηλά την ετοιμότητα των Ενόπλων Δυνάμεων, αλλά και να πυκνώσουμε το δίχτυ προστασίας των πιο ευάλωτων απέναντι στις έκτακτες δυσκολίες. Αυτό, ξέρετε, είναι ένα βαθιά πολιτικό στοίχημα.

Και σε αυτό το βαθιά πολιτικό στοίχημα απαντά το νομοσχέδιο του οποίου η συζήτηση ξεκινά σήμερα στην Ολομέλεια -αντιλαμβάνομαι- με μεγάλο ενδιαφέρον από συναδέλφους οι οποίοι έχουν ήδη εγγραφεί στον κατάλογο των ομιλητών. Είναι ένα νομοσχέδιο το οποίο πιστεύω ότι διακρίνεται και για τόλμη, αλλά και για σύνεση. Έχει έντεκα βασικές ρυθμίσεις οι οποίες έχουν έναν σκοπό, να κλείσουν τα παραθυράκια φοροδιαφυγής σε πολλά και διαφορετικά επίπεδα και αναφέρομαι σε αυτές τις έντεκα ρυθμίσεις, επειδή για λόγους που νομίζω ότι καταλαβαίνουμε όλοι η συζήτηση έχει μονοπωληθεί από το ζήτημα του τεκμηρίου στους ελεύθερους επαγγελματίες.

Αξίζει, όμως, να αφιερώσουμε λίγο περισσότερο χρόνο σε αυτή τη συζήτηση εστιαζόμενοι στις υπόλοιπες δέκα παρεμβάσεις. Νομίζω ότι από μόνες τους έχουν μία ξεχωριστή σημασία, διότι αποκαθιστούν τη διαφάνεια των συναλλαγών με τη βοήθεια πρωτίστως της τεχνολογίας, καταπολεμούν το λαθρεμπόριο, εμποδίζουν τη διακίνηση μετρητών συχνά άγνωστης προέλευσης και διευρύνουν, βέβαια, με δίκαιο τρόπο τη βάση όσων συνεισφέρουν στα φορολογικά έσοδα.

Ουσιαστικά το νομοσχέδιο αυτό είναι ένα νομοσχέδιο το οποίο εκσυγχρονίζει τις σχέσεις του κράτους και του πολίτη, αφού επεκτείνει τις ηλεκτρονικές συναλλαγές, ώστε έξοδα και έσοδα να μπορούν να καταγράφονται με έναν τρόπο αντικειμενικό. Συγκροτεί, επίσης, ένα πλαίσιο το οποίο παρεμβαίνει και σε νέα δεδομένα της εποχής, όπως παραδείγματος χάριν, οι βραχυχρόνιες μισθώσεις. Κυρίως, όμως, συνιστά μια σημαντική μεταρρύθμιση κοινωνικής δικαιοσύνης.

Έτσι, από τους πρώτους μήνες του 2024, όπως έχουμε δεσμευθεί, όλες οι ταμειακές μηχανές θα συνδεθούν με POS, τα οποία θα πρέπει να λειτουργήσουν πια υποχρεωτικά -προσέξτε!- σε ολόκληρη τη λιανική. Αυτό σημαίνει ότι τελειώνουν πια οι επιχειρήσεις δύο ταχυτήτων. Τελειώνουν, όμως, ή περιορίζονται -θα έλεγα, γιατί θέλω να είμαι πολύ προσεκτικός, δεν θα με ακούσετε ποτέ να μιλάω για πάταξη της φοροδιαφυγής, αλλά μόνο για περιορισμό της- και οι πελάτες δύο δυνατοτήτων. Δυσκολεύει το ψευδεπίγραφο δίλημμα «με ή χωρίς απόδειξη», το οποίο τελικά επιβαρύνει όλους. Αρκεί να σκεφτούμε ότι κάθε χρόνο υπολογίζεται ότι στην πατρίδα μας δεν αποδίδεται ΦΠΑ που ξεπερνά τα 4,5 δισεκατομμύρια ευρώ. Είναι ένα βαρύ κόστος το οποίο επωμίζεται ολόκληρη η κοινωνία. Θα έρθω στη συνέχεια πάλι στο ζήτημα του κενού ΦΠΑ και της βελτίωσης που έχουμε πετύχει, γιατί νομίζω ότι εκεί αντικατοπτρίζεται σε μεγάλο βαθμό η ίδια επιτυχημένη φορολογική μας πολιτική.

Παράλληλα, οι εισπράξεις και οι δαπάνες των επιχειρήσεων θα αναρτώνται στην πλατφόρμα myDATA, μία πάρα πολύ σημαντική μεταρρύθμιση και με αυτή τη διαδικασία εκείνοι που θα επιμένουν να φουσκώνουν τις υποχρεώσεις τους θα διαπιστώνουν ότι αυτές δεν θα εκπίπτουν πια με την ίδια ευκολία, όπως συμβαίνει μέχρι σήμερα. Και βέβαια, ανάλογο καμπανάκι θα χτυπά και στις αρχές, όταν θα εντοπίζεται αναντιστοιχία μεταξύ αγορών, πωλήσεων και αποθεμάτων.

Από την άλλη πλευρά, θέλουμε να ενθαρρύνουμε τη στροφή στη φορολογική συνέπεια. Όσοι εφαρμόσουν, για παράδειγμα, έγκαιρα την ηλεκτρονική τιμολόγηση θα έχουν ταχύτερη επιστροφή φόρου και παραγραφή των ανοιχτών τους υποθέσεων σε τρία χρόνια, ενώ θέλουμε να διευκολύνουμε και τις επιχειρήσεις να αποκτήσουν το λογισμικό το οποίο απαιτείται, υπεραποσβέσεις έως και 200% για εξοπλισμό που προσφέρεται κυρίως στις μικρές επιχειρήσεις οι οποίες και αυτές πρέπει να βοηθηθούν, προκειμένου να κάνουν αυτό το αναγκαίο βήμα του ψηφιακού εκσυγχρονισμού. Μιλάμε, συνεπώς, για μία συνεκτική πρωτοβουλία η οποία απλουστεύει και επιταχύνει τις συναλλαγές με όπλο πάντα τη διαφάνεια της ψηφιακής τεχνολογίας.

Και αν όλα αυτά ακούγονται κάπως τεχνικά, θα το ξαναπώ, είναι μέτρα τα οποία εξυγιαίνουν ολόκληρη την αλυσίδα της αγοράς. Και θα ήθελα να ακούσω με πολύ μεγάλη προσοχή πώς τοποθετείται η Αντιπολίτευση τώρα που παρήλθε και η συζήτηση περί αντισυνταγματικότητας στα πιο πολλά άρθρα του νομοσχεδίου, τα οποία ακριβώς αναφέρονται σε τέτοιου είδους παρεμβάσεις, οι οποίες θέλω να τονίσω ότι ήδη απέδειξαν τις δυνατότητές τους, καθώς το κενό ΦΠΑ έχει μειωθεί σημαντικά τα τελευταία χρόνια σε μεγάλο βαθμό, διότι καταφέραμε με οργανωμένες και καλά σχεδιασμένες πολιτικές να προωθήσουμε τις ηλεκτρονικές συναλλαγές. Τεχνολογία, λοιπόν, εδώ είναι ένας πραγματικός σύμμαχος σε αυτό τον αγώνα για περισσότερη φορολογική δικαιοσύνη.

Κυρίες και κύριοι συνάδελφοι, είπα και στην αρχή ότι οι προβλέψεις του νομοσχεδίου λειτουργούν σε πολλές κατευθύνσεις, ενώ παράλληλα ενισχύουμε και τις προσπάθειές μας για την καταπολέμηση του λαθρεμπορίου καυσίμων σε επίπεδο ελέγχων, αλλά και συνεπειών, άλλη μία πονεμένη ιστορία. Ας είμαστε ειλικρινείς μεταξύ μας, τουλάχιστον εμείς οι παλαιότεροι. Πόσες φορές έχουμε συζητήσει για την ανάγκη να περιορίσουμε το λαθρεμπόριο των καυσίμων; Δυστυχώς, τα αποτελέσματα δεν ήταν τα αναμενόμενα. Γι’ αυτό πρέπει να επιμείνουμε και να είμαστε πιο αποτελεσματικοί με πρώτο μέτρο την αυτόματη διακοπή της συνεργασίας κάθε εταιρείας, που παρανομεί από τον κύκλο διακίνησης και εμπορίας του κλάδου.

(Χειροκροτήματα από την πτέρυγα της Νέας Δημοκρατίας)

Στο εξής όποιο φυσικό ή νομικό πρόσωπο εντοπίζεται θα παύει τη δραστηριότητά του για δύο χρόνια, οι εγκαταστάσεις θα σφραγίζονται, ώστε αυτές να μην μπορούν να χρησιμοποιηθούν για προϊόντα που θα έχουν μετονομαστεί, αλλά και οι υπόλοιπες εταιρείες του κλάδου θα υποχρεούνται να ελέγχουν αν οι συνεργάτες τους έχουν σύστημα εισροών και εκροών.

Όμως, ξέρουμε καλά ότι η φοροδιαφυγή έχει αποδειχθεί μέχρι στιγμής Λερναία Ύδρα, ένα από τα πολλά κεφάλια της παραμένει και η χρήση μετρητών από άγνωστες πηγές. Γι’ αυτό και με την ψήφιση του νομοσχεδίου απαγορεύεται πια οποιαδήποτε αγορά ακινήτου με ρευστό, χέρι χέρι, όπως λέγεται.

(Χειροκροτήματα από την πτέρυγα της Νέας Δημοκρατίας)

Εξετάσαμε μαζί με το οικονομικό επιτελείο τα σχετικά στοιχεία. Δυστυχώς αυτή η πρακτική ακολουθείται σήμερα πλήρως ή μερικώς σε μία από τις τέσσερις αγοραπωλησίες που πραγματοποιούνται στη χώρα. Μιλάμε για εκατοντάδες εκατομμύρια, ενδεχομένως δισεκατομμύρια ευρώ, τα οποία διακινούνται σε τσάντες, σε βαλίτσες χωρίς να γνωρίζει κανείς την προέλευσή τους. Από εδώ και στο εξής το τίμημα θα καταβάλλεται αποκλειστικά μέσω τραπέζης. Κι αν κάποιοι επιμένουν σε βαλίτσες με ύποπτα χαρτονομίσματα, ας ξέρουν ένα: Θα θεωρείται άκυρο όποιο συμβόλαιο καταγράφει προκαταβολή ή εξόφληση με μετρητά και οι παραβάτες θα τιμωρούνται με πρόστιμο ίσο με το 10% του ποσού το οποίο θα έχει καταβληθεί, αλλά βέβαια για μία συναλλαγή η οποία δεν θα ισχύσει ποτέ.

(Χειροκροτήματα από την πτέρυγα της Νέας Δημοκρατίας)

Διπλάσιο της αξίας θα είναι επίσης και το πρόστιμο για όσους πληρώνουν με μετρητά για προϊόντα και υπηρεσίες που ξεπερνούν τα 500 ευρώ. Όμως, δεν αρκεί μόνο να κάνουμε τη χρήση μετρητών πιο δύσκολη για τους πολίτες -φαντάζομαι ότι συμφωνούμε στον πυρήνα αυτής της πολιτικής-, αλλά και το ίδιο το κράτος πρέπει να αλλάξει και αυτό τη μέθοδο των πληρωμών του. Το επόμενο διάστημα, λοιπόν, οι περισσότερες κοινωνικές και προνοιακές παροχές θα καταβάλλονται μόνο μέσω καρτών. Είναι ένα ακόμα μέτρο το οποίο σε συνδυασμό με τη διασύνδεση των ταμειακών με τα POS και την επέκτασή τους σε όλη την αλυσίδα της λιανικής θα περιορίσει τη διοχέτευση ρευστού προς και από την παραοικονομία.

Τέλος, υπάρχουν και πρόσφατα καινούργια φαινόμενα στην οικονομική δραστηριότητα, τα οποία το κράτος οφείλει να ρυθμίσει, πολύ περισσότερο όταν αυτές οι δραστηριότητες ανταγωνίζονται συναφείς τομείς, όπως ο τουρισμός, όταν επηρεάζουν κοινωνικές ισορροπίες και την καθημερινότητα σε ολόκληρες γειτονιές. Και αναφέρομαι, βέβαια, στη συνεχή επέκταση των βραχυχρόνιων μισθώσεων.

Σε αυτό το κεφάλαιο πρόθεσή μας και πρόθεση του οικονομικού επιτελείου είναι να ισορροπήσουμε ανάμεσα στην απαραίτητη διευκόλυνση χιλιάδων μικροϊδιοκτητών, οι οποίοι μπορούν να διαθέσουν για κάποιο διάστημα το εξοχικό τους ή ένα διαμέρισμα συμπληρώνοντας νόμιμα το εισόδημά τους. Αυτή είναι μία οικονομική δραστηριότητα η οποία δεν θα εξαφανιστεί και στηρίζει πολύ ιδιοκτήτες ακινήτων. Από την άλλη, όμως, είναι χρέος της πολιτείας να καθορίσει κανόνες, ώστε αυτή η εξέλιξη των καιρών να μη μετατραπεί σε μια ξέφρενη κερδοσκοπία και κυρίως να μη μετατραπεί σε καλυμμένη επιχειρηματική δραστηριότητα.

Με αυτά, λοιπόν, τα κριτήρια το νομοσχέδιο καλεί να καταβάλουν το μερίδιο που τους αναλογεί τους ιδιοκτήτες εκείνους που προσφέρουν παραπάνω από τρία ακίνητα σε βραχυχρόνια μίσθωση. Εδώ δεν συζητάμε πια να νοικιάζεις το σπίτι σου ή το εξοχικό σου. Εδώ μια συμπληρωματική οικονομική δραστηριότητα μετατρέπεται σε πρωτεύουσα επιχειρηματική δραστηριότητα. Δεν τους απαγορεύεται αυτή η δραστηριότητα, αλλά ορίζονται οι προϋποθέσεις. Όσοι εκμεταλλεύονται πολλά ακίνητα, πρέπει να κάνουν έναρξη επιχειρηματικής δραστηριότητας, πληρώνοντας δηλαδή εισφορές, ΦΠΑ, τέλος επιτηδεύματος, όπως ήδη κάνει ο κάθε ιδιοκτήτης μικρού ξενοδοχείου ή ενοικιαζόμενων καταλυμάτων.

Στο ίδιο πλαίσιο, εφόσον όλα τα διαμερίσματα μιας πολυκατοικίας -κι έχουμε αρκετά τέτοια παραδείγματα- διατίθενται για βραχυχρόνια μίσθωση, τότε ευλόγως αυτή η πολυκατοικία θα πρέπει να θεωρείται τουριστικό κατάλυμα, για το οποίο προφανώς χρειάζεται ανάλογη άδεια και προφανώς θα ελέγχεται, όπως όλες οι συναφείς επιχειρήσεις.

Επειδή ακούσαμε αρκετές ενστάσεις περί δήθεν κυνηγητού της μικροϊδιοκτησίας, πιστεύω ότι δεν έχουν θέση σε αυτή τη συζήτηση. Όπως είπα, η ρύθμιση αυτή αφορά μόνο ιδιοκτήτες, αλλά και εταιρείες που εκμεταλλεύονται έναν μεγάλο αριθμό κατοικιών, εκείνους που στην ουσία είναι επιχειρηματίες, αλλά εμφανίζονται ως απλοί πολίτες οι οποίοι τάχα θέλουν να νοικιάζουν τα σπίτια τους. Για να το πω διαφορετικά, πρόκειται, πιστεύω, για μια ισορροπημένη τομή που οριοθετεί έναν αρρύθμιστο χώρο, όπου μεταξύ άλλων παραμονεύει και η εκτεταμένη φοροδιαφυγή.

Κυρίες και κύριοι Βουλευτές, φτάνω έτσι στο κεφάλαιο που αφορά την πιο δίκαιη μέθοδο φορολόγησης των ελεύθερων επαγγελματιών. Και εδώ χαίρομαι γιατί πράγματι, κύριε Υπουργέ, κυρίες και κύριοι συνάδελφοι, αναπτύχθηκε, θεωρώ, ένας γόνιμος και χρήσιμος δημόσιος διάλογος γύρω από το ζήτημα αυτό και έγιναν και σχετικές μετρήσεις της κοινής γνώμης, τις οποίες επικαλέστηκε και ο Υπουργός. Και πιστεύω ότι είναι θετικό ότι η πλειοψηφία της κοινής γνώμης στηρίζει τον πυρήνα του νομοσχεδίου, όπως εξίσου θετικό πιστεύω πως είναι ότι κατατέθηκαν και πάρα πολλά σχόλια στη δημόσια διαβούλευση, σχεδόν τρεις χιλιάδες, πολλά από τα οποία ενσωματώθηκαν στο νομοσχέδιο.

Ας ξεκινήσουμε, όμως, αυτή τη συζήτηση με μία αδιαμφισβήτητη παραδοχή. Σήμερα ο μέσος μισθωτός στη χώρα πληρώνει στο κράτος περισσότερα από όσα καταβάλλει το 85% των ελεύθερων επαγγελματιών. Γιατί συμβαίνει αυτό; Διότι οι μισοί από αυτούς δηλώνουν μηδενικά κέρδη. Επίσης, τρεις στους δέκα επικαλούνται ζημιές επί μία πενταετία και επτά στους δέκα εμφανίζουν έσοδα λιγότερα ακόμα και από τον κατώτατο μισθό. Σας ρωτώ, λοιπόν: Είναι ή δεν είναι παράδοξο αυτό; Θα το πω καθαρά. Είναι κάτι το οποίο όλοι μας μεταξύ μας το γνωρίζουμε, όλοι το συζητάμε, όλοι μπορεί να το ομολογήσουμε, αλλά κανείς δεν έχει κάνει κάτι για να το θεραπεύσει και για πρώτη φορά έρχεται αυτή η Κυβέρνηση και αντιμετωπίζει το πρόβλημα.

(Χειροκροτήματα από την πτέρυγα της Νέας Δημοκρατίας)

Βέβαια, αυτή η στρέβλωση δεν επιβαρύνει μόνο εργαζόμενους μισθωτούς, συνταξιούχους, επιβαρύνει και τους ίδιους τους επαγγελματίες αν αναλογιστείτε ότι μόλις το 4%, τέσσερις στους εκατό ελεύθερους επαγγελματίες, αυτοαπασχολούμενους εισφέρουν τα μισά φορολογικά έσοδα από όσα πληρώνει το σύνολο αυτής της επαγγελματικής κατηγορίας. Γι’ αυτό και ο πυρήνας των νέων ρυθμίσεων γίνεται τώρα απολύτως σαφής, ώστε ένας ελεύθερος επαγγελματίας να μη μπορεί να φορολογείται για εισοδήματα μικρότερα από αυτά που δηλώνει ένας υπάλληλος με τον βασικό μισθό. Αυτό είναι το ποσό το οποίο κρίνουμε ότι ουσιαστικά αντανακλά την ελάχιστη -προσέξτε!- αξία της προσωπικής εργασίας. Και όπως ειπώθηκε αναλυτικά και από τον Υπουργό, αν συντρέχουν λόγοι για να παραμένει στο επάγγελμα, ενώ μπορεί να παρουσιάζει ζημιές, έχει δικαίωμα να διεκδικήσει το δίκαιό του. Το τεκμήριο αυτό είναι, όπως έχει εξηγηθεί αναλυτικά, μαχητό.

Το ύψος, βέβαια, της τελικής εισφοράς θα καθορίζεται και από τα έτη λειτουργίας, από το ύψος της μισθοδοσίας της επιχείρησης, από τον τζίρο της και με τρόπο, μάλιστα, πολύ πιο αναλογικό σε σχέση με την αρχική πρόταση του νομοσχεδίου. Πιστεύω ότι σε αυτό το σημείο σωστά ενσωματώθηκαν παρατηρήσεις οι οποίες έγιναν στη δημόσια διαβούλευση.

Και όσον αφορά τις προσαυξήσεις που προκύπτουν, μην έχετε καμία αμφιβολία ότι και αυτές τελικά θα αφορούν λιγοστές επιχειρήσεις, εταιρείες δηλαδή οι οποίες αν και έχουν υψηλούς τζίρους, 200% ή 300% πάνω από τον μέσο όρο ομοειδών επιχειρήσεων, επιμένουν να δηλώνουν μηδενικό ή ελάχιστο καθαρό εισόδημα.

Και βέβαια, να πω και κάτι. Εγώ δεν καταλαβαίνω γιατί μεγάλες επιχειρήσεις -έχουμε τέτοιες επιχειρήσεις- με 1 εκατομμύριο τζίρο θέλουν να εμφανίζονται ως προσωπικές, ενώ ως μεγαλύτερες, αν αποκτήσουν μια άλλη νομική μορφή, θα μπορούν να έχουν ακόμα χαμηλότερους φορολογικούς συντελεστές. Σε αυτό το επιχείρημα θα πρέπει να απαντήσουν όσοι μας ασκούν κριτική για τις διατάξεις του νομοσχεδίου.

Επόμενο στοιχείο της παρέμβασης -θα το ξαναπώ, το είπε και ο Υπουργός- είναι ότι αυτή δεν είναι -το ξαναλέω- μία οριζόντια παρέμβαση. Οριζόντια παρέμβαση ήταν το τέλος επιτηδεύματος, το οποίο κι αυτό κρίθηκε -επειδή παρακολούθησα την προηγούμενη συζήτηση- συνταγματικό.

(Χειροκροτήματα από την πτέρυγα της Νέας Δημοκρατίας)

Και σωστά επιλέγουμε να μην κάνουμε μια οριζόντια παρέμβαση, διότι δεν μπορούμε να αντιμετωπίζουμε με τον ίδιο τρόπο ουσιαστικά μια εταιρεία με κύκλο εργασιών άνω του ενός εκατομμυρίου με έναν ελαιοχρωματιστή που μπορεί να βγάζει 20.000 ευρώ τον χρόνο ούτε να συγκρίνουμε έναν μεγαλογιατρό του Κολωνακίου με τον ιδιοκτήτη ενός καφενείου στην Ανάφη. Γι’ αυτό και απαλλάσσονται από το όριο βάσης αγρότες, αμειβόμενοι με δελτίο παροχής, επαγγελματίες με σοβαρή αναπηρία.

Παράλληλα, το τεκμαρτό εισόδημα μειώνεται στο μισό για απασχολούμενους σε μικρά χωριά και σε νησιά και βέβαια κλιμακώνεται για όσους ξεκινούν ή βρίσκονται στα πρώτα χρόνια της δραστηριότητάς τους. Ακούσαμε πολλή κριτική και γι’ αυτό. Και λογικό είναι. Ένας νέος δικηγόρος, ένας νέος μηχανικός χρειάζεται όντως κάποια χρόνια για να επενδύσει στη δουλειά του, για να «χτίσει» το γραφείο του. Δεν προσδοκά κανείς άμεσα σε σημαντικά έσοδα, όταν ξεκινάει μια δουλειά. Όμως, ακριβώς το νομοσχέδιο έρχεται και καλύπτει αυτή την ανάγκη, γιατί ουσιαστικά θα αρχίσουν να καταβάλλουν φόρο μόνο όταν η δουλειά τους θα έχει θεμελιωθεί και θα παράγει κέρδη. Αυτό προβλέπουν οι διατάξεις του νομοσχεδίου.

(Χειροκροτήματα από την πτέρυγα της Νέας Δημοκρατίας)

Μειωμένη θα είναι και η βάση φορολόγησης στους γονείς πολύτεκνων ή και μονογονεϊκών οικογενειών, σε όσους έχουν εξαρτημένα τέκνα με αναπηρία, ενώ βέβαια και το τεκμαρτό εισόδημα δεν θα υπολογίζεται όταν προκύπτουν προφανείς αντιξοότητες, σε μεγάλες φυσικές καταστροφές, για παράδειγμα, σε περιπτώσεις νοσηλείας, εγκυμοσύνης, στράτευσης, ακόμα και αν υπάρχουν ειδικές χρονικές συνθήκες λειτουργίας, όπως -ενσωματώθηκε και αυτή η αλλαγή μετά τη διαβούλευση- τα σχολικά κυλικεία.

Ανάλογες προβλέψεις, τέλος, υπάρχουν για όσους ελεύθερους επαγγελματίες έχουν και παράλληλα έσοδα από μισθούς, συντάξεις ή από αγροτικές εργασίες.

Βλέπετε, λοιπόν, ότι αυτή η ρύθμιση είναι κάθε άλλο παρά οριζόντια. Όχι μόνο εξαιρεί ομάδες φορολογουμένων, αλλά αντιμετωπίζει με ευαισθησία και αναλογικότητα κάθε περίπτωση, που μπορεί να έχει ιδιαίτερα χαρακτηριστικά. Με άλλα λόγια είναι μία πρόταση επεξεργασμένη, λεπτομερής, προσαρμοσμένη στην ελληνική πραγματικότητα. Προσέξτε όμως. Είναι προσαρμοσμένη στην αληθινή και όχι στην παραπλανητική επίπλαστη πραγματικότητα που προβάλλει σήμερα όποιος αντιτίθεται σε αυτή τη μεταρρύθμιση.

Αυτό το κόστος της κοινωνικής δικαιοσύνης και του συλλογικού συμφέροντος, κυρίες και κύριοι συνάδελφοι, αυτή η Κυβέρνηση το αναλαμβάνει, όπως ακριβώς είχε υποσχεθεί προεκλογικά.

(Χειροκροτήματα από την πτέρυγα της Νέας Δημοκρατίας)

Μας ασκήθηκε κριτική ότι αιφνιδιάσαμε και ότι δεν μιλήσαμε για τα θέματα αυτά στην προεκλογική περίοδο. Είναι λάθος. Όποιος είχε παρακολουθήσει όλες τις προεκλογικές μου ομιλίες και τις προεκλογικές συνεντεύξεις θα με είχε ακούσει να μιλάω συστηματικά για την ανάγκη καταπολέμησης της φοροδιαφυγής και για τη συσχέτιση της κατάργησης του τέλους επιτηδεύματος με τη βελτίωση της φορολογικής συμμόρφωσης.

Αυτά είπαμε προεκλογικά, αυτά κάνουμε μετεκλογικά!

(Χειροκροτήματα από την πτέρυγα της Νέας Δημοκρατίας)

Για να δούμε και για ποια επιβάρυνση μιλάμε τελικά. Με το νέο σύστημα υπολογίζεται ότι το 17% των επαγγελματιών θα καταβάλει φόρο έως 1.000 ευρώ τον χρόνο και το 54% έως 3.000 ευρώ. Και όσον αφορά τη μεγάλη εικόνα, τη συμμετοχή των ελεύθερων επαγγελματιών και αυτοαπασχολούμενων στα συνολικά έσοδα της χώρας, πού βρίσκεται αυτή σήμερα; Βρίσκεται στο 0,8% του ΑΕΠ. Ποιος είναι ο ευρωπαϊκός μέσος όρος; Είναι 2,1% του ΑΕΠ. Πού πηγαίνουμε; Στο 1,1% του ΑΕΠ. Κάνουμε ένα βήμα σύγκλισης. Στο μέλλον θα υπάρχει ακόμα περισσότερη δουλειά που θα πρέπει να γίνει.

Υπάρχει όμως και κάτι άλλο το οποίο πρέπει να γνωρίζουν οι Ελληνίδες και οι Έλληνες. Με τη ρύθμιση αυτή εξοικονομούνται πόροι περί τα 105 εκατομμύρια ευρώ. Από πού; Από κοινωνικά επιδόματα ευπαθών. Είναι χρήματα τα οποία τώρα θα βρουν τον αληθινό προορισμό τους. Σήμερα θα εισέπρατταν κατά πάσα πιθανότητα -θα έλεγα, μάλλον, με απόλυτη βεβαιότητα- αυτοί που δεν τα δικαιούνται. Είκοσι μία χιλιάδες ελεύθεροι επαγγελματίες είναι ταυτόχρονα δικαιούχοι –προσέξτε- του ελάχιστου εγγυημένου εισοδήματος. Ενώ δηλώνουν, δηλαδή, ότι είναι ενεργοί εργαζόμενοι και επιχειρηματίες, την ίδια ώρα εμφανίζονται περίπου ως άποροι.

Ελάτε να μου πείτε εσείς ότι αυτό είναι κάτι το οποίο είναι δίκαιο και πρέπει να διατηρηθεί!

(Χειροκροτήματα από την πτέρυγα της Νέας Δημοκρατίας)

Συνεπώς όλα αποδεικνύουν την ανάγκη αυτής της σημερινής μεταρρύθμισης, πολύ περισσότερο καθώς πέρα από τις εξαιρέσεις και την αναλογικότητά της, προβλέπεται και κάτι για το οποίο είχαμε δεσμευτεί προεκλογικά και το φέρνουμε μπροστά κατά ένα χρόνο, που δεν είναι άλλο από την κατάργηση του 50% του τέλους επιτηδεύματος.

(Χειροκροτήματα από την πτέρυγα της Νέας Δημοκρατίας)

Είναι ένα πρώτο αντιστάθμισμα και, βέβαια, η υλοποίηση μιας προεκλογικής δέσμευσης με προοπτική και το άλλο 50% να καταργηθεί σε ορίζοντα διετίας.

Να πούμε δύο ακόμα χρήσιμα στοιχεία. Το ένα άκουσα να το αναφέρει και ο Υπουργός στην απάντησή του στη συζήτηση επί της αίτησης αντισυνταγματικότητας που κατατέθηκε από την Αντιπολίτευση. Δεν πρωτοτυπούμε. Θα το ξαναπώ. Αντίστοιχα συστήματα προσδιορισμού του εισοδήματος αυτοαπασχολούμενων και ελεύθερων επαγγελματιών υπάρχουν σε χώρες με πιο προχωρημένη φορολογική διοίκηση από τη δικιά μας, όπως η Ιταλία, η Γαλλία ή το Βέλγιο.

Υπάρχει και το δεύτερο, το οποίο το θεωρώ ακόμα πιο σημαντικό. Τα πρόσθετα έσοδα, τα οποία θα προκύψουν για το δημόσιο εκτιμούμε ότι θα ξεπεράσουν τα 550 εκατομμύρια ευρώ, θα κατευθυνθούν στην υγεία και στην παιδεία, ένα συνολικό συλλογικό πλεόνασμα το οποίο επιστρέφει σε συλλογικές ανάγκες.

(Χειροκροτήματα από την πτέρυγα της Νέας Δημοκρατίας)

Και αυτή ήταν πάντα η στόχευση της οικονομικής πολιτικής της Κυβέρνησης. Νομίζω ότι τα αποτελέσματα είναι παραπάνω από ορατά. Είχα δεσμευτεί προεκλογικά ότι μέχρι το τέλος του 2023 η ελληνική οικονομία θα έχει κλείσει τον κύκλο των αναβαθμίσεων στην επενδυτική βαθμίδα από όλους τους επενδυτικούς οίκους και με την πρόσφατη αναβάθμιση της «FITCH» τήρησα στο ακέραιο αυτή την υπόσχεση.

(Χειροκροτήματα από την πτέρυγα της Νέας Δημοκρατίας)

Η ανεργία έπεσε για πρώτη φορά στο 9.6%, με τους ανέργους μας να περιορίζονται στους τετρακόσιους πενήντα τέσσερις χιλιάδες και σαράντα πέντε χιλιάδες νέες θέσεις εργασίας να έχουν δημιουργηθεί μόνο μέσα στον Οκτώβριο. Και στους δύο αυτούς δείκτες αποτυπώνεται και ο συνδυασμός της ανάπτυξης, με το μέρισμα αυτής της ανάπτυξης να έχει δικαιούχους σε ολόκληρη την ελληνική κοινωνία, δίπλα ασφαλώς σε όσα έρχονται και τα οποία θα έχουμε την ευκαιρία να τα συζητήσουμε πολύ πιο αναλυτικά στη συζήτηση του προϋπολογισμού η οποία θα ξεκινήσει σε δέκα μέρες από τώρα.

Μιλάμε για πρώτες αυξήσεις μετά από παραπάνω από μία δεκαετία σε εξακόσιους εξήντα χιλιάδες δημοσίους υπαλλήλους, για νέες αυξήσεις για δυόμισι εκατομμύρια συνταξιούχους, για νέα αύξηση του βασικού μισθού τον Απρίλιο. Θυμίζω, επίσης, τις νέες ψηφισμένες φοροελαφρύνσεις, με πρώτη το μεγαλύτερο κατά 1.000 ευρώ αφορολόγητο σε ένα εκατομμύριο τριακόσιες χιλιάδες συμπολίτες μας με παιδιά, τον σταθερά χαμηλότερο ΦΠΑ σε συγκοινωνίες, σε πολιτισμό, σε αγαθά που συνδέονται με την υγεία.

Αυτές είναι μόνιμες παρεμβάσεις που ξεπερνούν το 1,6 δισεκατομμύριο ευρώ, χωρίς ταυτόχρονα να σταματούν και τα αναχώματα που η πολιτεία υψώνει στην ακρίβεια, αναχώματα ιδίως υπέρ των πιο ευάλωτων. Ναι, πράγματι, ο παγκόσμιος πληθωρισμός φαίνεται στην Ευρώπη και στην Ελλάδα να παρουσιάζει τάσεις ύφεσης. Μέχρι, όμως, το κύμα αυτό να εξαντληθεί, τα χαμηλά εισοδήματα θα στηρίζονται από την Κυβέρνησή μας.

Αυτόν τον μήνα και πριν από τις γιορτές 2,3 εκατομμύρια συμπολίτες μας θα λάβουν και πάλι έκτακτες ενισχύσεις, που ξεπερνούν τα 350 εκατομμύρια ευρώ.

(Χειροκροτήματα από την πτέρυγα της Νέας Δημοκρατίας)

Μιλάμε για φτωχά νοικοκυριά με παιδιά, για δικαιούχους του ελάχιστου εγγυημένου εισοδήματος, για χαμηλοσυνταξιούχους, για άτομα με αναπηρία.

Αν αθροιστούν οι παραπάνω αριθμοί, αν αθροιστούν και οι στόχοι τους, εύκολα διαπιστώνεται ότι η οικονομική πολιτική αυτής της Κυβέρνησης, παρά τα όσα ισχυρίζεται η Αντιπολίτευση, συντονίζεται με την κοινωνική μας πολιτική. Απευθύνεται τελικά στο σύνολο της ελληνικής κοινωνίας.

Κατά συνέπεια, το σημερινό νομοσχέδιο αποτελεί μία κρίσιμη ψηφίδα αυτού του συνεκτικού σχεδίου, ώστε η συνολική ανάπτυξη να μετατρέπεται σε ατομική ευημερία για κάθε πολίτη, υπό την προϋπόθεση όμως και πάλι ότι η φοροδιαφυγή θα περιοριστεί και ότι ταυτόχρονα η φορολογική συνείδηση όλων θα βελτιωθεί.

Τον δρόμο αυτόν για μας δείχνουν και τα αντικειμενικά στοιχεία. Τα έσοδα από τους άμεσους φόρους στην πατρίδα μας είναι μόλις το 8,5% του ΑΕΠ, ενώ στην Ευρώπη ο μέσος όρος είναι 13%. Στη χώρα μας περίπου το 15% του ΦΠΑ που πληρώνει ο καταναλωτής, δεν αποδίδεται στο κράτος. Αυτοί είναι οι συσχετισμοί οι οποίοι πρέπει να αναστραφούν. Μίλησα για το κενό ΦΠΑ. Το βρήκαμε -και χρόνια πολλά, κύριε Παππά!- στο 23% όταν μας παραδώσατε τη διακυβέρνηση το 2019, έχει πέσει στο 15%. Η προοπτική μας και ο στόχος μας είναι να το πάμε στο 9% που είναι ευρωπαϊκός μέσος όρος έως το 2027.

Όσο για το επιχείρημα που ακούω συνέχεια, ότι τάχα αυτές οι ρυθμίσεις στρέφονται κατά των μικρών, αφήνοντας στο απυρόβλητο δήθεν τους μεγάλους, αυτός ο ισχυρισμός απορρίπτεται από όποιον ασχοληθεί στοιχειωδώς να διαβάσει το νομοσχέδιο το οποίο συζητούμε σήμερα.

Τα ηλεκτρονικά στοιχεία, το myDATA, η αντιμετώπιση του λαθρεμπορίου καυσίμων, η διακίνηση μετρητών για αγορά ακινήτων αφορούν τους μικρούς;

Ποιος ισχυρίζεται ότι παράλληλα θα πάψουν να υφίστανται όλα τα άλλα μέσα τα οποία διαθέτουν πια οι φορολογικές αρχές, όπως οι διαρκείς διασταυρώσεις και οι έλεγχοι;

Η αλήθεια είναι ότι η επανάσταση των μεγάλων δεδομένων και οι νέοι αλγόριθμοι που έχουμε στη διάθεσή μας, δίνουν τη δυνατότητα στην Ανεξάρτητη Αρχή Δημοσίων Εσόδων να μπορεί να κάνει πολύ πιο στοχευμένους ελέγχους, με πολύ μεγαλύτερη ακρίβεια και να κατανέμει έτσι πολύ πιο αποτελεσματικά τις δυνάμεις της. Γι’ αυτό και θα το ξαναπώ: Για να ευοδωθεί αυτή η μεγάλη εθνική προσπάθεια, πρέπει πρώτα εμείς, οι πολιτικές δυνάμεις σε αυτή την Αίθουσα, να πάψουμε να συμφωνούμε στις διακηρύξεις, αλλά να διαφωνούμε μόλις κάποιος επιχειρεί αυτές τις διακηρύξεις να τις κάνει πράξη. Πολιτική ευθύνη σημαίνει και πολιτικό θάρρος απέναντι σε οποιοδήποτε πολιτικό κόστος.

(Χειροκροτήματα από την πτέρυγα της Νέας Δημοκρατίας)

Τα όσα συζητούμε σήμερα, πράγματι, προσφέρονται για μια νέα αρχή, δίνοντας αύριο με την ψήφο μας ρητές απαντήσεις. Εσείς όλοι θα πρέπει να δώσετε ρητές απαντήσεις σε συγκεκριμένες ερωτήσεις:

Πρέπει για όλες τις υπηρεσίες να κόβονται πραγματικές αποδείξεις;

Τα έσοδα και τα έξοδα των επιχειρήσεων πρέπει ή δεν πρέπει να κατατίθενται ηλεκτρονικά;

Να κλείνουν επιτέλους οριστικά όσοι κάνουν λαθρεμπόριο καυσίμων;

Συμφωνείτε ή όχι να περιορίσουμε την κυκλοφορία του μαύρου χρήματος;

Θέλουμε καθαρούς κανόνες στις βραχυχρόνιες μισθώσεις ενισχύοντας τους μικροϊδιοκτήτες;

Συμφωνούμε ότι αυτές δεν πρέπει να μετατραπούν σε μια ζούγκλα όπου θα κυριαρχούν τα μεγάλα επιχειρηματικά συμφέροντα;

Είμαστε τελικά όλοι υπέρ της βάσης του κατώτατου μισθού, της αξίας της εργασίας, ώστε οι ελεύθεροι επαγγελματίες να συμμετέχουν στις κοινές υποχρεώσεις;

Επιθυμούμε να έχουν δικαίωμα να ζητούν έλεγχο αν θεωρούν ότι το κράτος τούς αδικεί;

Και, τέλος, λέμε τελικά ναι ή όχι στην κατάργηση του τέλους επιτηδεύματος ως αντιστάθμισμα για τις πολιτικές αυτές τις οποίες υλοποιούμε;

Θα περιμένω, λοιπόν, καθαρές θέσεις μακριά από τις όποιες συνηθισμένες κολακείες και τα εύκολα συνθήματα. Όμως φοβάμαι ότι δυστυχώς συγκροτείται πάλι μία αντιπολίτευση του «όχι σε όλα» και «ναι στο τίποτα». Ελπίζω ειλικρινά αυτή τη φορά, κύριε Πρόεδρε, να διαψευστώ και όχι γιατί αυτό είναι κάτι το οποίο θα μας ευνοούσε κομματικά. Το αντίθετο, όσο περισσότεροι πολεμάμε αυτές τις μεγάλες διαχρονικές παθογένειες, τόσο πιο εύκολα αυτές θα υποχωρήσουν.

Και κλείνω, γνωρίζοντας ότι αυτή η μάχη κατά της φοροδιαφυγής δεν θα είναι ούτε σύντομη ούτε εύκολη, όπως και ότι η φορολογική δικαιοσύνη συνιστά τελικά μία διεκδίκηση διαρκείας, αλλά είναι κάτι το οποίο βαθιά πιστεύω. Η ισονομία απέναντι στους φόρους μάς βοηθά τελικά να μειώνουμε τους φόρους για όλους. Θα επιμείνω όμως ότι και οι δύο αυτοί βραχίονες στηρίζουν τη συλλογική ανάπτυξη και την κοινωνική συνοχή, παράλληλους στόχους τους οποίους υπηρετεί και αυτό το νομοσχέδιο, ένα σημαντικό βήμα προόδου το οποίο πραγματικά αξίζει να το κάνουμε όλοι μαζί.

Σας ευχαριστώ.

(Στο σημείο αυτό οι Βουλευτές της Νέας Δημοκρατίας όρθιοι χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Πριν καλέσω στο Βήμα τον Πρόεδρο της Κοινοβουλευτικής Ομάδας του ΣΥΡΙΖΑ, κ. Φάμελλο, επιτρέψτε μου να κάνω δύο ανακοινώσεις.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα εννέα μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Καλύμνου.

Τους καλωσορίζουμε!

(Χειροκροτήματα από όλες τις πτέρυγες της Βουλής)

Επίσης παρακολουθούν τη συνεδρίαση από τα άνω δυτικά θεωρεία, αφού επίσης ενημερώθηκαν για την ιστορία του κτηρίου και την οργάνωση και λειτουργία της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» εξήντα μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Κέρκυρας.

Τους καλωσορίζουμε!

(Χειροκροτήματα από όλες τις πτέρυγες της Βουλής)

Επίσης, καλωσορίζουμε τον κ. Νίκο Βούτση, αγαπητό συνάδελφο και φίλο και πρώην Πρόεδρο της Βουλής, που παρακολουθεί από τα θεωρεία των ανώτατων κρατικών λειτουργών. Χρόνια σας πολλά!

(Χειροκροτήματα)

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, υποθέτω ότι την ώρα που χειροκροτούσαμε όλοι προηγουμένως, χειροκροτούσαμε τους μαθητές από την Κάλυμνο και από την Κέρκυρα και όχι τον κ. Μητσοτάκη που το έβαλε πάλι στα πόδια, για να μην ακούσει την κριτική της Αντιπολίτευσης. Αυτό είναι το πολιτικό μέγεθος, δυστυχώς, της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς τη νέα γενιά πάντοτε καλωσορίζουμε και ευχόμαστε χρόνια πολλά σε όλους όσοι γιορτάζουν σήμερα. Όμως σήμερα δυστυχώς είναι η δέκατη πέμπτη μαύρη επέτειος της εν ψυχρώ δολοφονίας του δεκαπεντάχρονου Αλέξανδρου Γρηγορόπουλου. Η 6η Δεκέμβρη θα είναι πάντα η μέρα του Αλέξη, που σήμερα θα ήταν τριάντα χρονών, θα είναι η μέρα της γενιάς του, αλλά και γενικότερα της νέας γενιάς που εξεγείρεται και διεκδικεί, μιας γενιάς που ενηλικιώθηκε βίαια το 2008 και που στη συνέχεια είδε τα όνειρά της να συνθλίβονται από μια δεκαετία χρεοκοπίας και οικονομικής κρίσης όπου μας οδήγησε ο τότε δικομματισμός, μιας γενιάς που αναγκάστηκε να φύγει στο εξωτερικό να ζητήσει καλύτερο μέλλον, μιας γενιάς, όπως και η σημερινή νεολαία, που εξακολουθεί να ζει στην ανασφάλεια, σε ανισότητες που μεγαλώνουν με περιορισμένα δικαιώματα, με δουλειές δεκατριών ωρών, με υπερωρίες σε ρεπό. Σε όλη αυτή τη νεολαία οφείλουμε να υποσχεθούμε και να εγγυηθούμε ότι κάθε αύριο θα είναι καλύτερο από το χθες.

Και προφανώς το αύριο δεν μπορεί να περιλαμβάνει μια αναχρονιστική συζήτηση για ιδιωτικά πανεπιστήμια, δεν μπορεί να περιλαμβάνει μια δημοκρατία υποβαθμισμένη, μία Ελλάδα με παρακολουθήσεις, με ανεξάρτητες αρχές υποβαθμισμένες, την επιστημονική γνώση και την έρευνα υποβαθμισμένες. Αυτή όμως είναι η κυβερνητική πραγματικότητα.

Οφείλω, όμως, να πω και μια κουβέντα για την τραγική εξέλιξη της γυναικοκτονίας της σαραντατριάχρονης στη Σαλαμίνα. Δεν θέλω να υποτιμήσω ούτε το θέμα του νομοσχεδίου ούτε το θέμα της γυναικοκτονίας. Θεωρώ όμως και πρέπει να το πούμε από τώρα ότι ως ένα βασικό θέμα συζήτησης στο επόμενο νομοσχέδιο του Υπουργείου Δικαιοσύνης οφείλει η Κυβέρνηση να θέσει τη νομική κατοχύρωση του όρου της γυναικοκτονίας. Το οφείλουμε και νομίζω ότι καταλαβαίνετε γιατί.

Κυρίες και κύριοι Βουλευτές, θα αναφερθώ για πολύ λίγο και στο επικείμενο Ανώτατο Συμβούλιο Συνεργασίας με την Τουρκία. Όπως έχουμε τονίσει, εμείς στηρίζουμε σταθερά τον διάλογο με την Τουρκία στη βάση του Διεθνούς Δικαίου, για τη μείωση της έντασης και για την οικοδόμηση εμπιστοσύνης και συνεργασίας. Υπογραμμίζουμε όμως ότι ο διάλογος αυτός προκειμένου να εξυπηρετεί και τα συμφέροντα της χώρας μας αλλά και την ειρήνη πρέπει να έχει βάση μία συγκεκριμένη στρατηγική, πρέπει να έχει αρχή, μέση και τέλος.

Πρώτον, πρέπει να έχει ξεκάθαρες κόκκινες γραμμές για τη μη αποστρατικοποίηση και την προάσπιση της κυριαρχίας.

Δεύτερον, πρέπει να έχει μια σαφή προοπτική: την οριοθέτηση μόνο της διαφοράς για υφαλοκρηπίδα και ΑΟΖ στο Διεθνές Δικαστήριο. Και εδώ απαντώντας και στη σημερινή συνέντευξη του κ. Ερντογάν θέλω να υπενθυμίσω τη διαχρονική και σταθερή θέση της χώρας μας ότι η υφαλοκρηπίδα και η ΑΟΖ είναι το μόνο νομικό θέμα που θέλουμε να παραπεμφθεί στο Διεθνές Δικαστήριο της Χάγης.

Τρίτον, ο διάλογος αυτός οφείλει να έχει με σαφήνεια και τους όρους από τους οποίους θα ξεκινήσουν και θα προχωρήσουν οι διερευνητικές συνομιλίες, που δεν έχουν καθοριστεί μέχρι σήμερα.

Και τέταρτον, να αξιοποιήσει τις συμμαχίες μας για να πειστεί και η Τουρκία και να δεσμευτεί μακροπρόθεσμα στον διάλογο τον ελληνοτουρκικό και τον ευρωτουρκικό, να μην μπορεί δηλαδή να επανέλθει στην ένταση χρησιμοποιώντας το συγχωροχάρτι του διαλόγου -για να είμαστε λίγο ξεκάθαροι- και να δοθεί σαφώς το μήνυμα προς τον κ. Ερντογάν και όλες τις κατευθύνσεις, της σημασίας επανεκκίνησης των συνομιλιών για μια δίκαιη και βιώσιμη λύση του Κυπριακού εκεί όπου διακόπηκαν, στο Κραν Μοντανά, αυτού του διεθνούς ζητήματος εισβολής και κατοχής, όπως το είχε χαρακτηρίσει τότε και ο Αλέξης Τσίπρας. Αυτό σημαίνει υπεύθυνη στάση στα εθνικά θέματα.

Δεν ακολουθούμε τον δρόμο του κ. Μητσοτάκη που εκμεταλλεύεται εδώ και χρόνια τα θέματα εξωτερικής πολιτικής για να επιτεθεί στον ΣΥΡΙΖΑ ως εθνική εξαίρεση -τα θυμάστε- για το ότι ο πατριωτισμός αποτελεί ξένη λέξη. Ξέρετε ποιο είναι το αποτέλεσμα αυτής της πατριδοκαπηλίας; Σήμερα να υπάρχει πρόσφορο έδαφος και στην κοινή γνώμη για θέσεις όπως αυτές του κ. Σαμαρά, που τίθεται κατά του διαλόγου. Αυτά είναι τα αποτελέσματα της Νέας Δημοκρατίας και των πολιτικών τους. Εμείς δεν θα ακολουθήσουμε τη Νέα Δημοκρατία σε αυτόν τον ολισθηρό δρόμο, αλλά και θα αντιταχθούμε σε οποιαδήποτε θέση κινείται εις βάρος των εθνικών συμφερόντων.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Κυρίες και κύριοι Βουλευτές, οφείλω να μπω στα θέματα του νομοσχεδίου και λόγω του χρόνου. Κακώς -πρέπει να ομολογήσω, να κάνω μια αυτοκριτική- την προηγούμενη βδομάδα υποθέσαμε ότι όλη τη δημιουργικότητα της υποκρισίας και της αδικίας την είχε αξιοποιήσει ο κ. Χατζηδάκης στο προηγούμενο νομοσχέδιο, τότε -ξέρετε- που ξεπέρασε τον εαυτό του, που έλεγε ότι θα προστατεύσει τους δανειολήπτες και επί της ουσίας ευνοούσε τους servicers και τους διαχειριστές και έδινε και ασυλία στα στελέχη του ΤΑΙΠΕΔ. Σήμερα, λοιπόν, μας αποδεικνύει ο κ. Χατζηδάκης ότι μπορεί ακόμη και καλύτερα. Τώρα, για να είμαστε ακριβείς, μπορεί ακόμη και χειρότερα είναι το σωστό.

Φέρνει, λοιπόν, ένα νομοσχέδιο το οποίο έχει τίτλο καταπολέμηση της φοροδιαφυγής, «μέτρα για τον περιορισμό της φοροδιαφυγής», αλλά στην ουσία δεν την καταπολεμά. Οφείλω να πω -και αυτό είναι πολύ ανησυχητικό- ότι και τη συντηρεί και ωθεί στη φοροδιαφυγή. Πρώτον, ξανά με διαδικασίες εξπρές, δηλαδή με υποβάθμιση της Βουλής και του κοινοβουλευτισμού. Το νομοσχέδιο αυτό συζητήθηκε στη Βουλή μέσα σε έξι μέρες. Η διαβούλευσή του τελείωσε και την επόμενη μέρα, σε ένα εικοσιτετράωρο, μπήκε στη συζήτηση. Για να καταλάβετε πόση σημασία δίνει ο κ. Χατζηδάκης στη διαβούλευση, στο open gov., στα εργαλεία της κοινωνικής συμμετοχής. Στα παλιά τους τα παπούτσια τα έχουν γραμμένα! Το επιβεβαιώσαμε σε μια σειρά νομοσχεδίων.

Έγινε ουσιαστική συζήτηση; Προφανώς και όχι. Δεν ενδιαφέρει ούτε με τους φορείς να κάνει συζήτηση. Τι την ενδιαφέρει; Η προπαγάνδα και τα μέσα ενημέρωσης. Εκεί βέβαια έχει προνομιακή σχέση. Προσπαθεί πάλι να σπείρει κοινωνικό αυτοματισμό, όπως έκανε και την περίοδο –θυμάμαι- 2010 – 2014, τότε που έστρεψε τους επαγγελματίες εναντίον των μισθωτών. «Παλιά μου τέχνη κόσκινο» για τον κ. Χατζηδάκη και τον κ. Μητσοτάκη. Τώρα στο στόχαστρο μπαίνουν οι επαγγελματίες, οι ατομικές επιχειρήσεις και οι επιστήμονες.

Αν διαβάσει κάποιος τον τίτλο, θα πει: Προφανώς και πρέπει να καταπολεμηθεί η φοροδιαφυγή, προφανώς και πρέπει να πληρώνουν φόρους και οι επαγγελματίες όπως πληρώνουν και οι εργαζόμενοι και προφανώς πρέπει να υπάρχουν πόροι για την παιδεία και την υγεία. Κάνει όμως κάτι τέτοιο ο κ. Χατζηδάκης; Όχι. Κάνει ακριβώς το αντίθετο. Δηλαδή βαφτίζει περιορισμό της φοροδιαφυγής ένα οριζόντιο χαράτσι, το οποίο μπαίνει σε όλους τους επαγγελματίες, τις μικρομεσαίες επιχειρήσεις, τις ατομικές επιχειρήσεις και επιστήμονες, το οποίο αναπαράγει την αναχρονιστική λογική των τεκμηρίων –δηλαδή, πάμε προς τα πίσω αντί να πηγαίνουμε προς τα μπροστά- και πέφτει επί δικαίων και αδίκων, όχι για να ενισχυθούν οι κοινωνικές δαπάνες, αλλά για να ενισχυθούν οι απευθείας αναθέσεις, στις οποίες πράγματι πήραμε χρυσό βραβείο κατά την προηγούμενη περίοδο. Επικαλέστηκαν ακόμα και την πανδημία για να κάνουν αναθέσεις δισεκατομμυρίων σε «ημέτερους». Αυτό κάνει, δηλαδή βάζει ένα χαράτσι ιδιαίτερα σε ευάλωτες κοινωνικές ομάδες -γιατί εκεί έχει σημασία να το αξιολογήσουμε-, για να τακτοποιήσει συμφέροντα, με αδιαφάνεια.

Και έχει και ένα άλλο «χτύπημα», για να είμαστε λίγο ξεκάθαροι. Δεν είναι μόνο φοροεισπρακτικό. Ο σκοπός είναι να χτυπήσει τη μικρομεσαία επιχειρηματικότητα, δηλαδή, την αναδιάρθρωση της οικονομίας. Αυτός είναι ο στόχος τους. Πρακτικά να υποτιμήσει το εθνικό παραγωγικό δυναμικό, να υποτιμήσει τους επιστήμονες και τις μικρές και ατομικές επιχειρήσεις, για να ενισχύσει πολυεθνικές και επιχειρήσεις που λειτουργούν ολιγοπωλιακά, άρα να συγκεντρώσει την αγορά. Και θα το περιγράψουμε αυτό.

Τώρα ένα ερώτημα είναι: γιατί η Νέα Δημοκρατία η οποία περηφανεύεται ότι ψηφιοποίησε το ελληνικό κράτος δεν μπορεί να ελέγξει τη φοροδιαφυγή; Δεν ξέρουμε, πρέπει να μας δώσουν απαντήσεις. Υπάρχει βέβαια μια δικαιολογία μάλλον ότι δεν πρόλαβε, απ’ ό,τι κατάλαβα, το τελευταίο τετράμηνο -πεντάμηνο που είναι ο κ. Χατζηδάκης στο Υπουργείο. Αλλά το ερώτημα είναι: Είναι Κυβέρνηση πέντε μηνών ή είναι Κυβέρνηση σχεδόν πέντε ετών; Γιατί γι’ αυτό πρέπει να απολογηθεί η Κυβέρνηση. Μπορεί ένας τάχατες εκσυγχρονιστής και άριστος Πρωθυπουργός να επικαλείται ότι δεν πρόλαβε πέντε χρόνια να δημιουργήσει ελεγκτικές αρχές και ψηφιακά εργαλεία για την καταπολέμηση της φοροδιαφυγής; Γιατί, από ό,τι βλέπω εδώ, ο κ. Στουρνάρας σε πρόσφατο δημοσίευμα λέει ότι χάνουμε 18 δισεκατομμύρια από τη φοροδιαφυγή. Συγκρίνετε λιγάκι τα λεφτά που έχουν βάλει να διαχειριστούν, ή εν πάση περιπτώσει, να κερδίσουν από τους μικρομεσαίους με τα 18 δισεκατομμύρια του κ. Στουρνάρα, να ψάχνουν να βρουν πού είναι μαζί με τα υπόλοιπα 60 που λείπουν από τη αγορά, μεταξύ κατανάλωσης και δήλωσης.

Έρχεται όμως με έναν πολύ υποκριτικό τρόπο και λέει: Πρώτον, κατηγορεί τον ΣΥΡΙΖΑ προεκλογικά ότι ετοιμάζει φορολογικά εργαλεία προς τους ελεύθερους επαγγελματίες. Το θυμάστε αυτό. Και δεύτερον, στο πρόγραμμα της Νέας Δημοκρατίας -δεν το είπε αυτό ο κ. Μητσοτάκης που μίλησε πριν από λίγο-, σελίδα 6, για όποιον ενδιαφέρεται, μιλάει για εξορθολογισμό και αναπροσαρμογή των τεκμηρίων. Και έρχεται και βάζει και επιπλέον φορολόγηση και αναχρονιστικά τεκμήρια επιπλέον. Αντί δηλαδή να μειώσει φόρους, όπως υποσχέθηκε, και να μειώσει ή να αφαιρέσει τεκμήρια, προσθέτει φόρους και εισάγει νέα τεκμήρια. Είναι αυτό συνέπεια; Νομίζω ότι σήμερα συζητάμε για ένα νομοσχέδιο το οποίο είναι η απόδειξη της ασυνέπειας: πρώτον, με υποκρισία, δεύτερον, με αδικία, τρίτον, με ανεπάρκεια και τέταρτον, με αναχρονισμό. Σε αυτά είναι συνεπής ο κ. Μητσοτάκης. Είναι συνεπής και στην υποκρισία και στην αδικία και στην ανεπάρκεια και στον αναχρονισμό.

Μία βέβαια από τις πιο εντυπωσιακές διαστάσεις του νομοσχεδίου είναι αυτή η εκσυγχρονιστική διάταξη ότι εφαρμόζεται αναδρομικά. Αυτό και αν είναι εκσυγχρονισμός! Γιατί τον έχουμε ακούσει να μιλάει γι’ αυτό. Δηλαδή το σταθερό φορολογικό σύστημα, το οποίο θα προσελκύσει και επενδύσεις, είναι να αλλάζεις το φορολογικό πλαίσιο τον τελευταίο μήνα, τις τελευταίες μέρες του χρόνου για τον χρόνο που πέρασε! Αυτό είναι πράγματι πολύ εκσυγχρονιστικό!

Και βέβαια πρέπει να ξεκαθαρίσουμε ότι όλα αυτά δεν συζητώνται σε μια περίοδο που η χώρα έχει ανάγκη από φορολογικά έσοδα, είναι σε μνημόνιο, είναι σε επιτήρηση, σε υποχρεωτική λιτότητα. Όχι. Είναι από μία Κυβέρνηση που παρέλαβε γεμάτα ταμεία, προγραμματισμό της οικονομίας, χαμηλά επιτόκια από την κυβέρνηση του ΣΥΡΙΖΑ, και καταντάει τώρα να φέρνει μόνο φορολογικές πολιτικές και νέα μέτρα.

Και έχει βέβαια και έναν μεγάλο βαθμό υποκρισίας, γιατί –προσέξτε- ποιοι είναι οι άριστοι οι οποίοι θέλουν να περάσουμε σε ενάρετο κύκλο οικονομίας; Είναι αυτοί που το κόμμα τους χρωστάει πάνω από 400 εκατομμύρια ευρώ δανεικά και αγύριστα. Αυτοί είναι οι άριστοι και σε αυτόν τον ενάρετο κύκλο μάς οδηγούν και μας καλούν!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Περιληπτικά λοιπόν, κύριε Χατζηδάκη, γιατί εγώ θέλω να σας τα θέσω για να τα απαντήσετε, το νομοσχέδιο κάνει τα εξής: Πρώτον, παραδέχεται ότι απέτυχε στην καταπολέμηση της φοροδιαφυγής τεσσεράμισι χρόνια ο κ. Μητσοτάκης. Ένα το κρατούμενο.

Δεύτερον, απαξιώνει όλα τα βήματα ψηφιακού εκσυγχρονισμού. Μας έλεγε προηγουμένως για το myDATA. Μα, εδώ έρχεται και κάνει ένα τεκμαρτό εργαλείο εισοδήματος που δεν αναγνωρίζει τα έσοδα - έξοδα ούτε την καταγραφή, η οποία έχει ξεκινήσει, και την ψηφιοποίηση.

Τρίτον, εισάγει ένα αναχρονιστικό χαράτσι -γιατί προφανώς είναι αναχρονιστικό να γυρίζεις προς τα πίσω και να βάζεις τεκμήρια- στο εισόδημα.

Τέταρτον, ωθεί σε περαιτέρω φοροδιαφυγή. Διότι τα μεγάλα εισοδήματα δεν είναι ανάγκη να πηγαίνουν πλέον σε αναλυτική καταγραφή εσόδων-εξόδων διότι μπορούν να κατέβουν στο ταβάνι των 50.000 ευρώ και να φορολογηθούν για λιγότερα.

Επιπλέον όμως συντρίβει άδικα τα μικρά εισοδήματα και μάλιστα πολλούς κλάδους και θα συζητήσουμε γι’ αυτούς -να πούμε ας πούμε για τα ταξί και τις λαϊκές αγορές ή για τα περίπτερα; Θα συζητήσουμε γι’ αυτούς-, αλλά αποφεύγει την φορολόγηση των υπερκερδών και των μεγάλων επιχειρήσεων. Διότι πρέπει να μας απαντήσει τι έχει κάνει για το ρεύμα, τι έχει κάνει για τα πετρέλαια, τι έχει κάνει για τις τράπεζες, τι έχει κάνει για τις τηλεπικοινωνίες και για τις αλυσίδες σουπερμάρκετ. Για αυτά πρέπει να απαντήσει, και θα μιλήσουμε εμείς συγκεκριμένα. Και πάνω απ’ όλα ωθεί σε αναδιάρθρωση την αγορά, εις βάρος της μικρομεσαίας επιχειρηματικότητας.

Είναι δεδομένο ότι υπάρχει θέμα αντισυνταγματικότητας. Εμείς το βάλαμε, παρ’ ότι ήταν σε πολύ μεγάλη πίεση χρόνου η συζήτηση. Το αναγνωρίζουμε αυτό, μας το επισήμανε και η Επιστημονική Υπηρεσία της Βουλής.

Αλλά, κυρίες και κύριοι συνάδελφοι, είναι ξεκάθαρο ότι για να συζητάμε τέτοια σοβαρά θέματα, χρειάζεται να περνά και λίγος χρόνος μεταξύ των επιτροπών. Δεν μπορεί η δεύτερη ανάγνωση να γίνεται την επόμενη μέρα της συζήτησης κατ’ άρθρον και να περιμένετε να κάνουμε σοβαρή κοινοβουλευτική συζήτηση. Το θέμα της αντισυνταγματικότητας το έφερε και η Επιστημονική Υπηρεσία της Βουλής και ο δικηγορικός σύλλογος και υποθέτω ότι θα επανέλθει στη δημόσια ατζέντα.

Το άρθρο 15 είναι ξεκάθαρο ότι αντίκειται στο Σύνταγμα και στην αρχή της ισότητας. Διότι εδώ τελικά δεν καταφέρνει η Κυβέρνηση να δώσει αυτό που λέμε ίση συμμετοχή στα δημόσια βάρη. Εισάγει διακρίσεις. Το λέει βέβαια και η Επιστημονική Υπηρεσία της Βουλής σε πολλά ζητήματα και στον νομοθετημένο κατώτατο και σε όλα τα υπόλοιπα που δεν έχει, ας πούμε, ίδιες δυνατότητες για τους επαγγελματίες και τους μισθωτούς, δηλαδή, εκπτώσεις από εισόδημα.

Έχει κι άλλα ζητήματα θέσει η Επιστημονική Υπηρεσία της Βουλής. Στο άρθρο 6, για την κύρωση επιβολής προστίμου, δεν τηρείται η αρχή της αναλογικότητας.

Στο άρθρο 8, επίσης, δεν τηρείται η αρχή της αναλογικότητας.

Στο άρθρο 14 δεν ισχύει η αρχή της ασφάλειας δικαίου. Δεν θέλω να μπλέξω με νομικές περιγραφές, αλλά όλα αυτά υπάρχουν ξεκάθαρα.

Να το πούμε απλά. Ο ΣΥΡΙΖΑ ζητά όλα τα άρθρα τα οποία αφορούν τους ελεύθερους επαγγελματίες, μικρομεσαίες επιχειρήσεις και επιστήμονες να αποσυρθούν και να γίνει νέος διάλογος εξαρχής για ένα σύστημα το οποίο θα είναι δίκαιο, θα είναι σταθερό, θα έχει διαφάνεια και θα αξιοποιεί την καινοτομία και τη σύγχρονη τεχνολογία.

Οι κεφαλικοί φόροι είναι ξεκάθαρο ότι δεν αντιστοιχούν σε μια ευρωπαϊκή χώρα και είναι ακριβώς το αντίθετο με το ψευδοεκσυγχρονιστικό προφίλ του κ. Μητσοτάκη. Όλοι εμείς που έχουμε συμμετάσχει σε αυτόν τον δημόσιο διάλογο συναινούμε στην καταπολέμηση της φοροδιαφυγής και πρέπει να γίνει όχι με λύσεις του ποδαριού βέβαια, αλλά με κάποια επιστημονικά εργαλεία και όχι με λύσεις που αντιστοιχούν σε Μπανανία. Και χρησιμοποιώ αυτόν τον όρο, διότι είναι αγαπημένος του κ. Μητσοτάκη που λέει ότι δεν θα γίνουμε Μπανανία. Προς τα πίσω πάει την Ελλάδα με το νομοσχέδιο αυτό.

Δεν μπορεί δηλαδή αιφνιδιαστικά τετρακόσιες εβδομήντα χιλιάδες και μπορεί να είναι και παραπάνω αυτοαπασχολούμενοι να πληρώσουν επιπλέον τουλάχιστον 1.100 ευρώ και αν βάλετε και το τέλος επιτηδεύματος, 1.500 ευρώ και με όλες τις προσαυξήσεις όλο και παραπάνω, γιατί ο μέσος όρος δεν θα είναι 1.400 ευρώ, θα είναι πολύ παραπάνω, και ίσως να πληρώσουν και πρόστιμα, γιατί δεν θα έχουν ηλεκτρονικές δαπάνες στο 30% του τεκμαρτού, αφού μπαίνει τέλος του χρόνου αυτή η ρύθμιση.

Ακόμα καλύτερος είναι ο εμπαιγμός για το δήθεν μαχητό. Το είπε και ο κ. Μητσοτάκης. Δηλαδή μας λέει ότι αν γίνουν πρόσφυγες, θα πάει η ΑΑΔΕ να ελέγξει, ενώ ο κ. Πιτσιλής μας είπε ότι δεν μπορεί να πάει να ελέγξει, γιατί δεν έχει στελέχη. Άρα δηλαδή δεν θα κάνει ούτε τον έλεγχο στις μεγάλες επιχειρήσεις ούτε τον έλεγχο του μαχητού τεκμηρίου. Αυτό έχουν παραδεχθεί μέσα στη Βουλή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τι λέει ουσιαστικά; Πληρώστε ένα ποσό να τελειώνουμε. Αυτόν τον εκβιασμό κάνει, τσουβαλιάζοντας τους ΚΑΔ. Και ήρθε ο Ιατρικός Σύλλογος, ο κ. Πατούλης, και λέει «Μα, είναι δυνατόν να πηγαίνω και να βάζω μαζί τον παθολόγο με τον χειρουργό ή τον μικροβιολόγο με τον αναισθησιολόγο που δεν έχει ιατρείο;». Αυτά ακριβώς έχουν μπει. Και προσαυξάνει βέβαια και το τεκμήριο με τις τριετίες.

Εδώ ειλικρινά θέλω να μου απαντήσει ο κ. Χατζηδάκης, αν έχει την εμπειρία του ταξί. Όταν βγαίνει στην πιάτσα για να σταματήσει ένα ταξί, παίρνεις αυτόν που έχει περισσότερες τριετίες και του βγάζεις μεγαλύτερο τεκμαρτό εισόδημα ή όποιον έχει σειρά στην πιάτσα;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Διότι εδώ οι άνθρωποι είναι αστοιχείωτοι. Βάζουν τεκμήριο χρόνων και τριετία στα τεκμήρια εισοδήματος του ταξί. Στη λαϊκή αγορά δηλαδή πηγαίνεις και με βάση τα χρόνια εμπειρίας του πωλητή ή του ιδιοκτήτη του πάγκου στις λαϊκές αγορές οδηγείσαι σε περισσότερες αγορές, άρα εισοδήματα, άρα τεκμαρτή φορολόγηση;

Αυτά είναι μέσα στο νομοσχέδιο από τους εκσυγχρονιστές -τρομάρα τους!-, οι οποίοι δεν έχουν ιδέα τι γίνεται στην πραγματική αγορά. Ξέρετε όμως πού έχουν ιδέα; Στο πώς θα μεταφέρουν αυτή την αγορά στα μεγάλα συμφέροντα. Σε αυτό έχουν πάρα πολύ καλή ιδέα, γιατί αυτό είναι που κάνει ο κ. Χατζηδάκης σταθερά εδώ και χρόνια και με τις ιδιωτικοποιήσεις πολλών δημόσιων κλάδων, αλλά και με την αγορά και τους μικρομεσαίους.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ότι έχουν βάλει στο μάτι κάποιους κλάδους το ξέρουμε. Για τον κλάδο των ταξί, οφείλω να πω κάτι πάρα πολύ απλό. Για ποιον λόγο άραγε η Κυβέρνηση Μητσοτάκη δεν εφαρμόζει τις πολύ σωστές διατάξεις που άφησε η κυβέρνηση του ΣΥΡΙΖΑ, ώστε να προστατέψει τον κλάδο και από τον αθέμιτο ανταγωνισμό από τις εταιρείες; Ξέρετε γιατί; Γιατί θέλει να τους οδηγήσει όλους προς τα εκεί, να τους χρεοκοπήσει, να μην μπορούν να πληρώσουν τις δόσεις και τη ρύθμιση και να οδηγηθούν τελικά στο να υπάρχουν μόνο εταιρείες διαχείρισης των ταξί και όχι οι Έλληνες επαγγελματίες.

Εδώ βέβαια πρέπει να προσθέσω ότι έχει και άλλα αντικίνητρα για τον εκσυγχρονισμό της οικονομίας το νομοσχέδιο. Για παράδειγμα, το όριο των 50.000. Βάζει τις μεγάλες επιχειρήσεις να δηλώνουν λιγότερα για να πηγαίνουν στο τεκμαρτό. Ξέρετε τι είναι αυτό; Αυτοπεραίωση. Τους κάνει και χατίρια σε όσους βγάζουν πολλά. Πετάει τα δεδομένα του myDATA απολύτως στο καλάθι και έχει αντικίνητρο εργασίας.

Αντί δηλαδή να λέμε στον επιχειρηματία και στην ατομική επιχείρηση ότι θα έχεις κίνητρα για τους εργαζόμενους, τους λες ότι θα πληρώνεις περισσότερο φόρο αν έχεις εργαζόμενους και θα πληρώνεις και περισσότερο φόρο όσο περισσότερο μισθό παίρνουν οι εργαζόμενοί σου.

Αυτό πρακτικά τι λέει; «Κατέβασε τους μισθούς και απόλυσε τους εργαζόμενους». Αυτή είναι η εντολή που δίνει ο κ. Χατζηδάκης αυτήν τη στιγμή στους επιχειρηματίες, για να βάλω επιπλέον και την εντολή και την πρόταση του κ. Τσακλόγλου -μην την ξεχνάτε-, που είναι η στρατηγική της Κυβέρνησης, οι επιστήμονες της χώρας και οι δικηγόροι να γίνουν τελικά ντελιβεράδες. Το είπε. Δεν το είπε; Δημόσια το είπε. Δεν του ξέφυγε. Το έχουν συζητήσει. Να είστε σίγουροι ότι το έχουν συζητήσει. Αυτή είναι η δική τους στρατηγική.

Η πραγματική όμως συζήτηση του νομοσχεδίου δεν είναι να μαζευτούν ούτε καν τα 716 εκατομμύρια, ο στόχος που έχουν βάλει. Είναι φοροεισπρακτικό το νομοσχέδιο. Αν θέλανε πάντως να κάνουν κάτι, θα πηγαίναμε στα 18 δισεκατομμύρια που έχει ήδη ανακοινώσει ο κ. Στουρνάρας. Εξάλλου δεν το λέει μόνο ο ΣΥΡΙΖΑ αυτό. Το λέει ο κ. Μασούτης, ο Πρόεδρος της Ένωσης Επιμελητηρίων.

Έφυγε ο κ. Μπρατάκος που ήθελα να τον ρωτήσω αν τον ξέρει τον κ. Μασούτη. Θυμάστε τότε που έκαναν αλλαγή στα επιμελητήρια και έβαλαν τον κ. Μασούτη; Αλλά, κύριε Χατζηδάκη, πείτε μας εσείς. Τελικά έχει δίκιο ο πρόεδρος των επιμελητηρίων; Δεν είναι βέβαια ο πρόεδρος των επιμελητηρίων μόνο, είναι και οι πρόεδροι όλων των επαγγελματικών ενώσεων και όλων των μικρομεσαίων και της ΓΣΕΒΕΕ και των επιμελητηρίων που τους βρήκαμε και χθες στη διαδήλωση. Δεν καταπολεμείται η φοροδιαφυγή με τα ψευτοεργαλεία του κ. Χατζηδάκη. Άλλοι την πληρώνουν.

Η ουσία λοιπόν, είναι ότι η Κυβέρνηση θέλει να τιμωρήσει τους ελεύθερους επαγγελματίες, όπως τιμωρεί τους επιστήμονες -θα δούμε στο νομοσχέδιο αύριο- και πρακτικά να οδηγήσει τη μισθωτή εργασία στις μεγάλες επιχειρήσεις. Αυτό κάνει και το κάνει είτε με εταιρείες ταξί, όπως αναφέρθηκα, είτε με εταιρείες δικηγόρων είτε με εταιρείες μηχανικών είτε με εταιρείες συμβολαιογράφων. Αυτό ακριβώς κάνει. Και ωθεί και το μικροεμπόριο στις εμπορικές αλυσίδες.

Και προσέξτε, εκτός από αυτήν την αναδιάρθρωση, κάνει και κάτι ακόμα. Τους οδηγεί όλους στα χέρια –για να πω την αλήθεια, στα νύχια- των τραπεζών και των εισπρακτικών εταιρειών και των servicers. Διότι μπαίνουν όλοι στην υποχρέωση πρώτον, των προμηθειών λόγω των καρτών και δεν ελέγχει τα επιτόκια και τις προμήθειες στις κάρτες και στις υποχρεώσεις του δανεισμού και των κόκκινων δανείων και κατ’ επέκταση, στη μεταφορά των επιχειρήσεων όλο και περισσότερο σε συγκέντρωση και σε ολιγοπώλια. Αυτήν την αναδιάρθρωση κάνει.

Για πολλοστή φορά ο κ. Μητσοτάκης αγνοεί συστάσεις για τις ηλεκτρονικές πληρωμές και άλλα μέτρα που αναφέρει ο Διοικητής της Τράπεζας της Ελλάδος, γιατί τώρα μας είπε ότι θα πάρουμε ένα φοβερό μέτρο, αυτό της σύνδεσης, λέει, των ταμειακών με POS. Και μου κάνει ιδιαίτερη εντύπωση αυτό. Θεωρούν ότι είμαστε τόσο αδιάβαστοι όσο είναι οι ίδιοι;

Καταθέτω λοιπόν ξανά στα Πρακτικά, όπως είχα κάνει τον Ιούλιο, την ανακοίνωση ότι η Κυβέρνηση αναβάλλει εκ νέου τη σύνδεση ταμειακών με POS, γιατί αυτό είναι ένα σενάριο πάνω από έναν χρόνο.

Οι άριστοι που τάχατες εκσυγχρόνισαν και ψηφιοποίησαν την οικονομία έχουν ακυρώσει την πρωτοβουλία αυτή εδώ και έναν χρόνο και την πάνε όλο και προς τα πίσω. Είναι ανίκανοι να κάνουν ακόμα και αυτό που είναι ένα πολύ σωστό μέτρο, αν μειώσεις και τα επιτόκια και τις προμήθειες των τραπεζών. Δεν το κάνουν όμως.

Καταλαβαίνετε ακριβώς τι κάνουν; Μην μας παρουσιάζουν ότι κάνουν κάτι καινούργιο. Από αναβολή σε αναβολή. Το δημοσίευμα αυτό είναι του Ιουνίου και είναι άλλη μια αναβολή. Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό λοιπόν είναι το νομοσχέδιο. Να πω όμως την αλήθεια, δεν είναι μόνο αυτό. Έχει και κάτι δωράκια μέσα 43 εκατομμύρια ευρώ μείωση φόρου ξέρετε πού; Στη συγκέντρωση κεφαλαίου και στις πωλήσεις μετοχών. Ενώ βάζουν φοροεισπρακτικό χαράτσι, να το πω έτσι, στους μικρούς και μικρομεσαίους, έρχονται και ελαφρύνουν τον φόρο από τη συγκέντρωση κεφαλαίου και από τις πωλήσεις μετοχών. Μόνο αυτό; Όχι.

Έχουν στο άρθρο 7 και την αλλαγή του προστίμου που ενώ ήταν 500 ευρώ ανά παράβαση, το κάνουν 500 ανά φορολογικό έλεγχο. Λέει ότι είναι νομοτεχνική διόρθωση, για να καταλάβετε την ανεπάρκειά τους. Το συγκεκριμένο άρθρο το έχουν αλλάξει τρεις φορές. Δεν το είδαν τώρα. Το ζήτημα είναι να έρθει ο κ. Χατζηδάκης να μας πει ποιον εξυπηρετεί αυτή η ρύθμιση. Τουλάχιστον τότε θα τους πιστέψουμε, γιατί σίγουρα κάπως έτσι είναι οι δουλίτσες.

Όμως υπάρχει πραγματικά μια δίκαιη κατανομή φορολογικών εσόδων; Λύνουν το θέμα της φορολόγησης; Εγώ θα πω ένα παράδειγμα. Κύριε Γαβρήλο, 716 εκατομμύρια συζητάμε ότι είναι ο στόχος τυπικά για το νομοσχέδιο αυτό. Μάλιστα. Ξέρετε ποια ήταν τα κέρδη των δύο διυλιστηρίων της χώρας το 2022, για να μιλήσουμε λίγο ξεκάθαρα και ελληνικά, ειλικρινά; Τρία δισεκατομμύρια ευρώ.

Συζητάμε τώρα για ένα χαράτσι που θα συντρίψει τη μικρομεσαία αγορά, που δεν θα μπορέσουν να πληρώσουν τις δόσεις -άμα περάσει τα 2 με 3 χιλιάρικα επιπλέον φόρος για τους μικρομεσαίους δεν βγαίνει, είναι ξεκάθαρο- ένα χαράτσι που θα οδηγήσει σε μεταφορά ιδιοκτησίας για πολλές επιχειρήσεις και κλείσιμο πολλών γραφείων, ενώ υπήρχαν δύο επιχειρήσεις, που είχαν το τετραπλάσιο αυτού του ποσού κέρδη το 2022 και από αυτά, με βάση τον κώδικα της Ευρωπαϊκής Ένωσης, τα υπερκέρδη ήταν 2,6 δισεκατομμύρια, δηλαδή τα άδικα, τα επιπλέον της συνηθισμένης κερδοφορίας.

Τι έχει κάνει τώρα η Κυβέρνηση γι’ αυτό; Για να το πούμε λίγο απλά. Επέβαλε τον μικρότερο συντελεστή που έλεγε η Ευρωπαϊκή Ένωση, δεν τον επέβαλε για το 2023 αλλά μόνο για το 2022, πέρασε μια ρύθμιση –αν μπορείτε να το πιστέψετε- ώστε ο φόρος που θα πληρώσουν να περνάει στα έξοδα της επόμενης χρονιάς. Άρα δημιουργεί έκπτωση φόρου για το 2023. Δεν τους φορολογούν για το 2023, που έχουν πάλι υπερκέρδη, και τους κάνει και έκπτωση φόρου γύρω στα 185 εκατομμύρια.

Για να καταλάβετε όμως την αντιστοίχιση με το χαράτσι: 700 εκατομμύρια το χαράτσι, μόνο η έκπτωση φόρου άλλα 185 εκατομμύρια και η μη φορολόγηση της τάξης των 2 δισεκατομμυρίων για τα δύο διυλιστήρια, για δύο μόνο επιχειρήσεις. Και το κόστος το πληρώνουν όλοι, και οι επαγγελματίες, και η οικονομία, και η κοινωνία. Αυτή είναι η πραγματικότητα Μητσοτάκη.

Αν θέλετε, λοιπόν, μια πρόταση -γιατί λέτε ότι δεν έχουμε προτάσεις- εμείς λέμε το απλό, φέρτε, κύριε Χατζηδάκη, μία ρύθμιση σήμερα, που να φορολογεί για το 2023 τα δύο διυλιστήρια, για τα υπερκέρδη που έχουν και το 2023 και να αφαιρεί τη συγκεκριμένη έκπτωση φόρου που έχετε κάνει με την εισαγωγή ως έξοδο της δαπάνης της έκτακτης φορολόγησης. Σας πληροφορώ ότι αυτό το έχουμε υπολογίσει και είναι ισόποσο με το χαράτσι που βάζει το σημερινό νομοσχέδιο. Διότι εμείς έχουμε προτάσεις με συγκεκριμένη στόχευση και ποσοτικοποιημένες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τώρα βέβαια θα μας πει ο κ. Χατζηδάκης ότι βάζει ρυθμίσεις για το λαθρεμπόριο των καυσίμων. Εφόσον του μιλάμε για καύσιμα θα μας πει γι’ αυτό. Μάλιστα. Συμφωνούμε ότι πρέπει να καταπολεμηθεί το λαθρεμπόριο. Όμως, κύριε Χατζηδάκη -δεν ξέρω αν πρέπει να κάνω την κριτική σε εσάς ή στον κ. Σταϊκούρα- η απάντησή μας είναι «Όποιος θέλει να ζυμώσει, δέκα μέρες κοσκινίζει».

Διαβάζουμε αυτές τις μέρες -και θα το καταθέσω, είμαι υποχρεωμένος, νομίζω είναι της εφημερίδας «ΚΑΘΗΜΕΡΙΝΗ»- ένα δημοσίευμα, το οποίο για το συγκεκριμένο θέμα λέει το εξής: «Ατελείωτο πάρτι στο λαθρεμπόριο καυσίμων, διπλασιάστηκαν οι πειραγμένες αντλίες σε τέσσερα έτη». Ξέρετε ποιος ήταν κυβέρνηση τα τελευταία τέσσερα έτη, που μιλάγαμε εμείς και οι πρατηριούχοι για λαθρεμπόριο; Ο κ. Μητσοτάκης με τον κ. Σταϊκούρα τότε στο Υπουργείο Οικονομικών. Το καταθέτω για τα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα έρχεται η Κυβέρνηση, η οποία άφησε τέσσερα χρόνια το λαθρεμπόριο καυσίμων, να μιλήσει σήμερα για μέτρα κατά του λαθρεμπορίου, ενώ υπάρχουν εταιρείες βιτρίνας με εικονικά τιμολόγια, βυτιοφόρα που διοχετεύουν καύσιμα από άλλες χώρες που δεν ελέγχονται και δεν σταματάνε στα σύνορα, πετρέλαιο θέρμανσης το οποίο διακινείται ως κίνησης.

Μάλιστα η Κυβέρνηση αρνείται –αν δεν κάνω λάθος, κύριε Παππά, από το 2021- να εφαρμόσει τα μέτρα της «εργαλειοθήκης», που λέγαμε τότε, της Ευρωπαϊκής Ένωσης για μείωση του ειδικού φόρου κατανάλωσης, που αποτρέπει και το λαθρεμπόριο, γιατί δεν το κάνει πλέον ελεγκτικό, γιατί δεν υπάρχει φοροαποφυγή διά του λαθρεμπορίου. Γιατί κι αυτό ήταν μέτρο που πρότεινε η Κομισιόν και ο ΣΥΡΙΖΑ από την περίοδο που βγαίναμε από την πανδημία. Δεν τα άκουσαν όλα αυτά και μεθαύριο βέβαια θα έρθουν να μας πουν ότι δεν μπορούμε να το καταπολεμήσουμε, γιατί δεν έχουμε ελεγκτές.

Μας μιλάνε δε για μια μελέτη η οποία ολοκληρώθηκε, το μνημόνιο ΑΑΔΕ-ΣΕΕΠΕ, αποτελέσματα της οποία εισάγετε στο νομοσχέδιο. Να σας πω πότε έπρεπε να τελειώσει; Γιατί έχω εδώ το δημοσίευμα. Τον Ιανουάριο του 2022. Έρχονται δηλαδή οι άριστοι και μας λένε ότι κάνουν κάτι σημαντικό, όταν έχουν δύο χρόνια καθυστέρηση στη συγκεκριμένη μελέτη, για την οποία πρέπει να βγει υπουργική απόφαση για την καταπολέμηση του λαθρεμπορίου, και θέλουν να τους πούμε και μπράβο. Δυστυχώς έχετε αποτύχει και σε αυτό, μετεξεταστέοι και σε αυτό, κύριε Χατζηδάκη.

Υπάρχει κι ένα άλλο θέμα -και θα πρέπει να κλείνω σιγά-σιγά- με τη βραχυχρόνια μίσθωση. Μας είπε τώρα ο κ. Μητσοτάκης ότι προσπαθούν να παρέμβουν, έχουν κάποια μέτρα φορολογικά για το Airbnb. Προσέξτε. Είναι πράγματι μια μερική φορολογική προσέγγιση, αλλά δεν έχει καμμία στρατηγική.

Ο ΣΥΡΙΖΑ έχει ήδη, εδώ και καιρό –θυμάμαι μια εκδήλωση με τον Αλέξη Τσίπρα στο Περιστέρι- ανακοινώσει συγκεκριμένη στρατηγική που αντιμετωπίζει και το θέμα του αθέμιτου ανταγωνισμού με τον τουριστικό κλάδο και το θέμα της έλλειψης κατοικίας, άρα των τιμών ενοικίων και της στέγασης, που απασχολεί πάρα πολλούς πολίτες σε περιοχές όπου υπάρχει μεγάλη ανάπτυξη και πίεση από το Airbnb.

Δεν παίρνει μέτρα σε αυτά, πόσα Airbnb μπορεί να έχει ο καθένας, ποιες εταιρείες διαχειρίζονται εμμέσως τουριστικό αντικείμενο διά του Airbnb. Όχι, σε αυτό δεν παίρνει καμμία πρωτοβουλία, κανένα μέτρο, με αποτέλεσμα να αμφισβητείται και το κόστος στέγασης. Διότι είναι ένα σοβαρό πρόβλημα η στέγη. Το έχει πει ο κ. Χατζηδάκης, με την ευκαιρία άλλου καπέλου, σε άλλο Υπουργείο. Έχει πει ότι υπάρχει θέμα στέγης στους νέους. Δεν το έχει λύσει βέβαια, αλλά το έχει αναγνωρίσει. Και τελικά η Κυβέρνηση τι κάνει; Μια τρύπα στο νερό και στο θέμα αυτό.

Υπάρχει σοβαρό πρόβλημα με τον ανταγωνισμό, όσον αφορά τα ζητήματα του τουρισμού, γιατί μπαίνει κι ένας νέος φόρος στον τουρισμό. Να κάνω ένα μικρό σχόλιο και γι’ αυτόν. Είναι τίμιος φόρος; Πρώτα απ’ όλα θυμάστε ότι αυτό είχε ξεκινήσει τότε με τις πλημμύρες στη Θεσσαλία, αν δεν κάνω λάθος, που έψαχναν να βρουν πού θα βρουν πόρους για να χρηματοδοτήσουν το έλλειμμα που οι ίδιοι δημιούργησαν. Να το πούμε αυτό. Το δημοσιονομικό αποτύπωμα των πλημμυρών είναι τόσο μεγάλο, γιατί ο κ. Μητσοτάκης δεν πήρε τα μέτρα που του είχαμε εμείς παραδώσει, με αποτέλεσμα να είναι αθωράκιστη η κοινωνία. Μην το ξεχνάτε αυτό. Είναι δική τους ευθύνη και το μέγεθος του κόστους. Αλλά εμάς μας ενδιαφέρουν πρώτα απ’ όλα οι ζωές, το περιβάλλον και η περιουσία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έρχεται, λοιπόν, τώρα να συζητήσει για το ζήτημα του τέλους ανθεκτικότητας. Προσέξτε λοιπόν. Είναι ένα σωστά σχεδιασμένο μέτρο; Ψάξαμε να βρούμε λίγο κάποια στοιχεία. Πρώτον, συνδέεται ας πούμε με ένα άλλο εναλλακτικό εργαλείο τουρισμού ή με μεταφορά η επιμήκυνση της χρονικής περιόδου στον τουρισμό; Όχι. Συνδέεται τουλάχιστον με μια κατανομή της τουριστικής ζήτησης και των εσόδων; Όχι. Δηλαδή το ίδιο τέλος ισχύει για το ξενοδοχείο ίδιας κατηγορίας, όπου και αν βρίσκεται. Πρακτικά αυτό σημαίνει ότι οι τιμές ενός πεντάστερου ξενοδοχείου στην Τρίπολη είναι ίδιες με ένα πεντάστερο ξενοδοχείο στο κέντρο της Αθήνας.

Τόσα ξέρουμε ή τόσα κάνουμε ότι ξέρουμε. Διότι δεν μπορεί να μην ξέρουμε ότι μια πολυτελής βίλα στη Μύκονο εβδομήντα τετραγωνικών έχει διαφορετικά έσοδα από ένα κτήριο εβδομήντα τετραγωνικών στην Ανατολική Μακεδονία-Θράκη. Το ξέρουμε. Αλλά το χαράτσι πρέπει να πέσει στους ευάλωτους, να τους αδυνατίσει περισσότερο. Και αυτό κάνουνε.

Αυτό λοιπόν είναι ένα σοβαρό ζήτημα, για να μην πω ότι δεν έχει καμμία στόχευση, παραδείγματος χάριν, στα πράσινα καταλύματα, που θα μπορούσε να δώσει ένα κίνητρο, όταν έχουμε δηλαδή μια πράσινη τουριστική επιχειρηματικότητα.

Υπάρχουν λοιπόν εισπρακτικές και άδικες λύσεις, κυρίες και κύριοι Βουλευτές, σε αυτό το νομοσχέδιο, που δεν προάγουν την φορολογική συνείδηση, και δεν δημιουργούν φορολογική συμμόρφωση, και δεν αξίζουν σε μια χώρα, η οποία με πολλές θυσίες του λαού και της οικονομίας βγήκε από μια κρίση, την οποία οφείλω να πω από τη μία μεριά ότι καμμία άλλη χώρα της Ευρώπης δεν βίωσε, αλλά από την άλλη μεριά οφείλω να πω ότι κάποιοι από τους υπαίτιους της κρίσης κάθονται σήμερα στα υπουργικά έδρανα.

Δεν ξεχνάω τις πολιτικές που εφαρμόστηκαν και από τον κ. Χατζηδάκη και από τον κ. Μητσοτάκη τότε, που ήθελε να απολύσει τους εργαζόμενους στον δημόσιο τομέα και κατάφερε σε ορισμένους κλάδους να μειώσει την απασχόληση.

Εμείς επαναλαμβάνουμε πρέπει να αποσύρετε τις διατάξεις για τους ελεύθερους επαγγελματίες και να κάνουμε έναν διάλογο για ένα δίκαιο φορολογικό σύστημα, το οποίο πρακτικά να σωρεύει φορολογικά έσοδα συνολικά, όχι μόνο από τη βάση της πυραμίδας, δίκαια δηλαδή, και να μην αφήνετε την κορυφή, δηλαδή τις μεγάλες επιχειρήσεις, ανέπαφες, για παράδειγμα.

Εμείς θέλουμε ένα φορολογικό σύστημα το οποίο να έχει μια ξεκάθαρη, προοδευτική, κλιμακωτή φορολόγηση για όλους τους πολίτες, χωρίς καμμία διάκριση. Και θέλουμε να έχει αφορολόγητο για όλους, το οποίο ήταν και προγραμματική μας δέσμευση, και πρέπει να έχει και ακατάσχετο για τους ελεύθερους επαγγελματίες και για τις μικρές επιχειρήσεις.

Εδώ λοιπόν θέλω να πω -και το λέω και προς τους συναδέλφους του ΠΑΣΟΚ - ΚΙΝΑΛ- ότι υπάρχει ρύθμιση για το προοδευτικό ακατάσχετο, το οποίο εμείς είχαμε νομοθετήσει το 2019 και το οποίο πάγωσε η Κυβέρνηση της Νέας Δημοκρατίας, επικαλούμενη και την πανδημία, αλλά δεν πάγωσε τις κατασχέσεις. Προσέξτε. Έχει παγώσει το ακατάσχετο των επιχειρηματιών, αλλά δεν έχει παγώσει τις κατασχέσεις. Και έτσι οδηγείται σε μια νέα κρίση η αγορά.

Και βέβαια εμείς είναι προφανές ότι θέλουμε να συζητήσουμε για τη δίκαιη φορολόγηση, κύριε Χατζηδάκη, αλλά θα σας πω ορισμένα παραδείγματα. Για τα καύσιμα και τα διυλιστήρια είπα. Με αυτές εταιρείες ρεύματος τι θα γίνει; Από τα 2,2 δισεκατομμύρια υπερκέρδη στην παραγωγή ρεύματος, όταν ανοίξατε εσείς το Χρηματιστήριο Ενέργειας, χωρίς ρύθμιση και έλεγχο, παρ’ ότι εμείς σας το λέγαμε ότι θέλει ρυθμιστικά εργαλεία και άλλο ρόλο της ΔΕΗ -δημόσιο έλεγχο στην ενέργεια χρειάζεται και δημόσιο χαρακτήρα στη ΔΕΗ χρειάζεται- εσείς αφήσατε τα golden boys να κάνουν παιχνίδι. Αλλά από εκείνα τα 2,2 δισεκατομμύρια κέρδη, μόνο 350 εκατομμύρια έχουν επιστρέψει στους καταναλωτές. Και πάλι δεν ξέρω αν πήγαν στους καταναλωτές. Επέστρεψαν, ας πούμε, στο δημόσιο.

Από τις εταιρείες προμήθειας το 1 δισεκατομμύριο, που έγινε παιχνίδι; 1 δισεκατομμύριο σε δύο μήνες έκαναν παιχνίδι, όταν άλλαξαν τότε την κατάργηση της ρήτρας, τάχατες, που την έβαλαν μέσα στα τιμολόγια. Μήπως θα μας πείτε κάτι για τα πολύχρωμα τιμολόγια, το ουράνιο τόξο που έχουν μπροστά τους τώρα οι καταναλωτές; Μπερδεύετε τους καταναλωτές, που δεν μπορούν να κατανοήσουν σίγουρα αυτό το οποίο έχετε εξαγγείλει.

Αλλά τι κάνουν, κυρίες και κύριοι Βουλευτές; Επαναφέρουν τη ρήτρα αναπροσαρμογής, την οποίαν την είχαν κρύψει για λίγο στα τιμολόγια, αλλά αφήνουν πάλι τα υπερκέρδη στη χονδρεμπορική αγορά, όπου πάλι θα παίζουν παιχνίδι τα golden boys και θα ανεβάζουν τις τιμές, ένα ολιγοπώλιο τεσσάρων-πέντε εταιρειών, που θα πληρώνουν με διάφορα χρώματα, με όλα τα χρώματα του ουράνιου τόξου οι ίδιοι καταναλωτές, τα ίδια υποζύγια, οι ίδιοι οι οποίοι σήμερα βλάπτονται από τις ρυθμίσεις του κ. Χατζηδάκη.

Βλέπετε, λοιπόν, ότι είναι ίδιος ο στόχος πάντα για τον κ. Μητσοτάκη και τον κ. Χατζηδάκη; Και είναι πολύ αποτελεσματικός -αν θέλετε- ο κ. Χατζηδάκης στο να βάζει στο μάτι νοικοκυριά, μικρομεσαίους, ατομικές επιχειρήσεις, την παραγωγική βάση της χώρας.

Γιατί; Γιατί υπηρετεί άλλα συμφέροντα, μεγάλα πολυεθνικά, ολιγοπωλιακά συμφέροντα που δεν αποτελούν το συμφέρον της παραγωγικής Ελλάδας, της αναπτυξιακής Ελλάδας, της σύγχρονης Ελλάδας, της καινοτόμας Ελλάδας που δεν μπορεί να κρατήσει τα παιδιά της εδώ. Αυτός είναι ο κ. Χατζηδάκης. Τον ξέρουμε. Να πω την αλήθεια, δεν περίμενα κάτι καλύτερο.

Εσείς, λοιπόν, περιορίζεστε σε επικοινωνιακές εξαγγελίες κι αυτό που με λυπεί περισσότερο είναι ότι γυρίζετε τη χώρα προς τα πίσω, όταν φτάνετε σε σημείο, ακόμα και την όποια ψηφιοποίηση είχε προχωρήσει να την πετάτε στον κάλαθο των αχρήστων. Και δεν προχωράμε με τα ψηφιακά εργαλεία και τα πραγματικά κριτήρια που βλέπουμε ότι ζητάει και ο κ. Μασούτης.

Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μόνο που μπορώ να πω είναι ότι αυτή η Κυβέρνηση δεν είναι απλά ψευτοεκσυγχρονιστική. Είναι μια Κυβέρνηση άδικη και αναχρονιστική. Γι’ αυτό και πρέπει να δούμε εμείς από τη μεριά μας -και το λέω προς όλους τους χώρους και προς την κοινωνία- ότι σήμερα χρειάζεται μια άλλη συμμαχία, όχι μόνο που να κινείται, ας πούμε, στον προοδευτικό χώρο, αλλά να διευρύνει τη συζήτηση και στον δημοκρατικό χώρο εν γένει. Πρέπει να συζητήσουμε για μια άλλη συμμαχία. Διότι σήμερα στην Ελλάδα πλήττεται και η δικαιοσύνη και η επιστήμη και η οικονομία και αμφισβητείται η επιβίωση. Και όταν αμφισβητείται η επιβίωση της κοινωνίας μας, τότε όλοι πρέπει να υπερβούμε κομματικά όρια, να κάνουμε συμμαχίες και να δώσουμε προοπτική. Και η προοπτική πρέπει να είναι ξεκάθαρα προοδευτική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, εγκαινιάζουμε μια νέα τακτική με τη σημερινή συνεδρίαση; Δεν θυμάμαι στο παρελθόν, εκτός εάν υπήρχε κάποιος έκτακτος λόγος, να διακόπτεται η ενιαία διαδικασία εισηγητών και ειδικών αγορητών και να παρεμβαίνουν ενδιάμεσα οι πολιτικοί Αρχηγοί και ο Πρωθυπουργός. Και να πείτε ότι δεν υπάρχει χρόνος; Και αύριο μέρα είναι. Άρα για ποιο λόγο να επισπεύδουμε μια τέτοια διαδικασία, διακόπτοντας την κανονική ροή και εξέλιξη της κατάστασης;

**ΠΡΟΕΔΡΕΥΩΝ (Ιωάννης Πλακιωτάκης):** Γνωρίζετε πολύ καλά ότι βάσει Κανονισμού έχουν δικαίωμα οι πολιτικοί Αρχηγοί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι όμως να διακόπτεται η ενιαία διαδικασία εισηγητών και ειδικών αγορητών και να παρεμβαίνουν. Δεν έχει νόημα αυτό και ανοίγουμε ένα κακό προηγούμενο με αυτή τη διαδικασία.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Πρόεδρος του ΠΑΣΟΚ - Κινήματος Αλλαγής κ. Νίκος Ανδρουλάκης.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Να του ευχηθούμε βεβαίως και χρόνια πολλά για την ονομαστική του εορτή, όπως και σε όλους τους εορτάζοντες και τις εορτάζουσες.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Σας ευχαριστώ πολύ για τις ευχές σας. Εύχομαι υγεία και ευημερία σε εσάς και στις οικογένειές σας.

Αγαπητές και αγαπητοί συνάδελφοι, η παρουσία του Πρωθυπουργού σήμερα ήταν μάλλον περιττή, όχι μόνο γιατί δεν έμεινε να συζητήσουμε το κορυφαίο αυτό ζήτημα που αφορά τη φορολογική πολιτική της Κυβέρνησης και το οποίο πλήττει χιλιάδες Έλληνες πολίτες και μικρομεσαίες επιχειρήσεις, αλλά για έναν ακόμα λόγο, ότι αυτά που είπε τα είχαμε ακούσει ακριβώς λέξη προς λέξη προεκλογικά. Ό,τι είπε σήμερα ο κ. Μητσοτάκης ήταν στο πρόγραμμα της Νέας Δημοκρατίας.

Ξέρετε, σήμερα δεν κρίνεται μόνο η πολιτική μας φιλοσοφία, πώς προσεγγίζουμε ιδεολογικά, κοινωνικά τη φορολογική πολιτική και τους θεσμούς. Κρίνεται και η αξιοπιστία μας. Ο Πρωθυπουργός σήμερα, μίλησε περιφρονώντας τη νοημοσύνη των Βουλευτών. Εμείς δεν είμαστε λωτοφάγοι να χειροκροτάμε όπως οι Βουλευτές της Νέας Δημοκρατίας. Εμείς έχουμε μνήμη. Ουδέποτε είπε κάτι από όλες αυτές τις εξαγγελίες προεκλογικά.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Τίποτα δεν είπε. Ίσα-ίσα που κλείνατε το μάτι στη φοροδιαφυγή και στη φοροαποφυγή κλείνατε το μάτι.

Και μάλιστα εμείς είχαμε την αξιοπιστία να πούμε προεκλογικά ό,τι θα πω σήμερα. Μπορείτε να τα βρείτε στις ομιλίες μας και στις συνεντεύξεις μας. Τα στελέχη του ΠΑΣΟΚ δεχθήκαμε και έναν ασύμμετρο πόλεμο μεταξύ πρώτων και δεύτερων εκλογών από τα μίντια που σας στηρίζουν, ότι δήθεν είχαμε «σχέδιο Κατρούγκαλου», «φοροεπιδρομή», «θα χτυπούσαμε την επιχειρηματικότητα, τους μεσαίους, τους αδύναμους, τους ελεύθερους επαγγελματίες». Και τελικά, μάλλον όλοι αυτοί σήμερα δεν λένε ότι είναι αναξιόπιστος ο κ. Μητσοτάκης, αλλά δήθεν γενναίος που κάνει κάποιες διορθώσεις; Εγώ τσαπατσουλιές θα τις έλεγα.

Αυτό δεν είναι μεταρρύθμιση. Μεταρρύθμιση είναι αυτό που συζητιέται με τους κοινωνικούς φορείς στην επιτροπή. Και βέβαια περιφρόνηση της λογικής είναι να λέει ότι δεν το διαβάσαμε, κιόλας, το νομοσχέδιο. Μια σοβαρή Αντιπολίτευση, όχι μόνο διαβάζει το νομοσχέδιο, κύριε Χατζηδάκη, σας διορθώνει κιόλας.

Και ξέρετε πάρα πολύ καλά ότι αυτό που είπε ο κ. Μητσοτάκης ότι οι διορθώσεις σας σχετικά με την αρχική εξαίρεση από τη μείωση των τεκμηρίων όσων ζουν σε χωριά με έως πεντακόσιους κατοίκους στην νησιωτική Ελλάδα έγιναν χάρη στην παρέμβαση του εισηγητή μας κ. Κουκουλόπουλου σας το είπε και το διορθώσατε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλιώς η μισή ορεινή Κρήτη, η Ρόδος και πολλά άλλα μεγάλα νησιά, στη Νάξο, στη Λέσβο, στη Χίο, μεγάλα χωριά, θα ήταν εντός, θα τα φορολογούσατε κανονικά. Τώρα τους βγάλατε εκτός, μετά απ’ τις δικές μας παρατηρήσεις. Αυτό δείχνει τη διάθεση, όχι μόνο να συνδιαμορφώσουμε αλλά και να συζητήσουμε. Αυτό, όμως, δεν μπορεί να είναι μονόπλευρο.

Επίσης, η Κυβέρνηση βάζει ένα ηθικό κίνητρο. Μας προτρέπει να το αποδεχτούμε με το επιχείρημα ότι τα προυπολογιζόμενα έσοδα των 550 εκατομμυρίων θα τα δώσουμε, λέει, για την υγεία και την παιδεία. Άραγε γιατί ξαφνικά οι αρχικές εκτιμήσεις από τα 700 έγιναν 550 εκατομμύρια; Θα δούμε πως θα καταλήξουν στο τέλος. Τώρα περιμένατε για να καταλάβετε τις ανάγκες της υγείας και της παιδείας; Όταν έχετε φέρει τη χώρα σε χειρότερη θέση στις ιδιωτικές δαπάνες υγείας, να είναι η δεύτερη, καθώς μας περνάει μόνο η Βουλγαρία; Ή τα χθεσινά που ακούσαμε, ότι στον διαγωνισμό PISA μεταξύ των τριάντα οχτώ χωρών του ΟΟΣΑ, και άλλων σαράντα τριών χωρών σε όλο τον κόσμο, το 2022 οι επιδόσεις των Ελλήνων μαθητών στην κατανόηση κειμένου, στα μαθηματικά, τις φυσικές επιστήμες, δείχνουν να είναι οι χειρότερες της τελευταίας δεκαετίας; Και μας λέτε τώρα ότι βάζετε ένα ηθικό κίνητρο, τα χρήματα αυτά να πάνε στο κοινωνικό κράτος.

Ανακοινώστε, σας παρακαλώ, αύριο το πρωί πόσα από τα 36 δισεκατομμύρια ευρώ του Ταμείου Ανάκαμψης πήγαν στην υγεία και την παιδεία

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για να καταλάβει ο ελληνικός λαός ότι δεν έχετε καμμία προτεραιότητα να στηρίξετε τις μεγάλες ανισότητες, τις μαθησιακές αδυναμίες, την ισχυρή δημόσια παιδεία, την ισχυρή δημόσια υγεία που έχουν ανάγκη οι αδύναμοι και η μεσαία τάξη.

Λέτε ότι είναι μέτρα για τον περιορισμό της φοροδιαφυγής. Αυτό δεν είναι φορολογική μεταρρύθμιση, είναι φορολογικές διευθετήσεις που συνιστούν ομολογία της αποτυχίας σας. Τι κάνατε πέντε χρόνια; Τώρα ξυπνήσατε; Πέντε χρόνια Κυβέρνηση είσαστε, τώρα καταλάβετε ότι είναι 10 δισεκατομμύρια η φοροδιαφυγή; Τι κάνατε για να την περιορίσετε; Όλη την ώρα ακούμε για σύνδεση ταμειακών μηχανών και POS. Εσείς είστε πέντε χρόνια, γιατί δεν το κάνατε για να έχουμε περιορίσει τη φοροδιαφυγή και να μιλάμε με καλύτερους όρους σήμερα;

Σύμφωνα με τις μελέτες, λοιπόν, το μέγεθος της «μαύρης οικονομίας» ως ποσοστό του ΑΕΠ το 2015 ξεπερνούσε το 22%. Οκτώ χρόνια μετά, η παραοικονομία εξακολουθεί να ξεπερνά το 20% του ΑΕΠ.

Όμως, εδώ υπάρχει ένα νέο δεδομένο, μεταξύ του 2015 και σήμερα μεσολάβησε και η πανδημία, που βοήθησε όλες τις χώρες να αυξήσουν τις ηλεκτρονικές τους συναλλαγές. Άρα, έχετε κάνει μια τρύπα στο νερό. Αυτή είναι η πραγματικότητα.

Επίσης, φέρνετε ένα σχέδιο νόμου με διαδικασίες fast track. Τόσο ξαφνικά που ούτε στην Οικονομική και Κοινωνική Επιτροπή δεν πραγματοποιήθηκε διαβούλευση. Αν θέλατε, λοιπόν, πραγματική μεταρρύθμιση, θα έπρεπε οι εταίροι, οι φορείς, οι πολιτικές δυνάμεις να κάτσουμε σε ένα τραπέζι και να συζητήσουμε ένα τεράστιο ζήτημα που αφορά την ελληνική κοινωνία. Διότι δημιουργεί πολύ μεγάλες αδικίες και στο επιχειρείν και στη ζωή και στο κοινωνικό κράτος, διότι και λείπουν έσοδα αλλά υπάρχει και κάτι άλλο, τα πραγματικά σας έσοδα τα πληρώνουν οι πιο φτωχοί Έλληνες από τους έμμεσους φόρους.

Όμως, κατά την προσφιλή σας πρακτική, ενεργοποιείτε ή προσπαθείτε να ενεργοποιήσετε έναν κοινωνικό αυτοματισμό, τον γνωστό, που καταλήγει στο «διαίρει και βασίλευε».

Προσπαθείτε να βάλετε τους μισθωτούς και τους συνταξιούχους -που σηκώνουν, πραγματικά, όπως είπατε, τα μεγαλύτερα φορολογικά βάρη- απέναντι στους ελεύθερους επαγγελματίες και τη μικρομεσαία επιχείρηση, τους αυτοαπασχολούμενους, χαρακτηρίζοντας αυτούς συλλήβδην φοροφυγάδες. Διότι αυτό είναι η ουσία: Συλλήβδην φοροφυγάδες τους χαρακτηρίζει αυτό το νομοσχέδιο.

Στο παρελθόν ήταν οι εργαζόμενοι του ιδιωτικού τομέα εναντίον των δημοσίων υπαλλήλων, όπως ήταν το κεντρικό σας αφήγημα. Τελικά, πού καταλήγουμε; Ούτε αξιολόγηση φέρατε στο δημόσιο, ούτε αξιολόγηση φέρατε στους διοικητές των νοσοκομείων, ούτε αυτό το νομοσχέδιο φέρνει φορολογική δικαιοσύνη. Όλα είναι ένα επικοινωνιακό περιτύλιγμα.

Γι’ αυτό, ο Πρωθυπουργός δεν είχε το θάρρος και τη γενναιότητα να μείνει εδώ, για να ακούσει τη γνήσια φωνή της πραγματικής και δημιουργικής Αντιπολίτευσης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, θα έχουμε την ευκαιρία να τα πούμε και στον προϋπολογισμό!

Αυτό το νομοσχέδιο που μας παρουσιάζετε ως τη μεγάλη μεταρρύθμιση, αντί να πολεμά τη φοροδιαφυγή, τη νομιμοποιεί και ιδιαίτερα, για τους πολύ μεγάλους φοροφυγάδες. Έχετε το θράσος, όταν σας ασκούμε κριτική για αυτές τις μεθοδεύσεις, να μας λέτε λαϊκιστές. Προεκλογικά, όμως, αποδεικνύεται ότι εσείς ήσασταν οι λαϊκιστές, διότι χαϊδεύατε τα αυτιά όλων. Και ως Κυβέρνηση και προεκλογικά.

Τι μας είπε ο Πρωθυπουργός; Μας το είπε και σήμερα. Είπε: «Είχα εξαγγείλει την αλλαγή στη φορολόγηση των ελευθέρων επαγγελματιών». Ποιος την είχε εξαγγείλει; Λέει «να αυξηθεί η φορολογική συμμόρφωση».

Α! Εμπεριστατωμένο πρόγραμμα, αξιόπιστο, συγκεκριμένο, με μέτρα. Αυτό είναι η πολιτική της Νέας Δημοκρατίας.

Όμως, ξέρουμε πολύ καλά όλοι οι συνάδελφοι γιατί συμβαίνει αυτό. Νιώθετε την ασφάλεια της θωράκισης από τα media. Γνωρίζετε πάρα πολύ καλά ότι δεν θα δούμε βιντεάκια σήμερα το βράδυ με το τι λέγατε και το τι κάνατε. Τα βλέπουμε σε πολλές άλλες περιπτώσεις.

Εμείς, λοιπόν, επειδή ό,τι λέμε κάνουμε -και το λέω για άλλη μια φορά- θέλω να σας πω ότι η πολιτική σας πλήττει τη μεσαία τάξη, τους αδύναμους και τη νέα γενιά, διότι δεν δημιουργεί κουλτούρα φορολογικής συνείδησης. Πώς να τη δημιουργήσει, άλλωστε, όταν με ένα πολύ μικρό αντίτιμο ένας φοροφυγάς των 100.000 και 200.000 ευρώ νομότυπα θα είναι εντάξει; Πώς δημιουργείται αυτή η φορολογική συνείδηση απέναντι σε έναν δικηγόρο που έκλεισε το γραφείο του και έγινε γραφείο το σπίτι του; Πώς δημιουργείται αυτή η φορολογική συνείδηση; Πώς δημιουργείται, όταν εξισώνεις ένα κατάστημα στο κέντρο των Αθηνών, το ίδιο με ένα κατάστημα σε μια φτωχή περιοχή της ελληνικής περιφέρειας;

Πώς δημιουργείται η φορολογική συνείδηση, όταν μιλάτε εδώ και χρόνια για διασύνδεση των ταμειακών μηχανών με τα POS; Ο κ. Πιερρακάκης με το μεγάλο σχέδιο εκσυγχρονισμού και ψηφιακής σύγκλισης με τις ευρωπαϊκές χώρες γιατί δεν χρησιμοποίησε αυτά τα ψηφιακά εργαλεία; Πέντε χρόνια Κυβέρνηση, που λέγατε ότι μας ζήλευαν οι Ιάπωνες -αν θυμάστε- λίγο πριν την τραγωδία των Τεμπών; Είχαν και αυτό το επιχείρημα. Πήγαν, λέει, στην Ιαπωνία και ζήλεψαν οι Ιάπωνες την ψηφιακή σύγκλιση της Κυβέρνησης της Νέας Δημοκρατίας. Μετά από την τραγωδία και τη μη υλοποίηση της 717 σταματήσατε να το λέτε.

Σήμερα τι έχετε να πείτε; Σε αυτή, λοιπόν, τη σύγχρονη εποχή, όπου όλα αυτά τα εργαλεία είναι στην προτεραιότητα του αγώνα κατά της φοροαποφυγής σε όλον τον δυτικό κόσμο και έχετε κάνει τα ελάχιστα, έρχεστε σήμερα να μας παρουσιάσετε ως επιτυχία τα 10 δισεκατομμύρια;

Σας λέω, λοιπόν, ότι ούτε λωτοφάγοι είμαστε και μνήμη έχουμε και είμαστε υπέρ της συναίνεσης, αλλά μιας συναίνεσης που λέει, βεβαίως, ότι θέλουμε να χρησιμοποιήσουμε όλες αυτές τις τεχνικές, όπως είναι το myDATA, η αυτόματη σύνδεση ταμειακών μηχανών με το Υπουργείο Οικονομικών. Πώς να γίνουν;

Εμείς είμαστε στην όχθη της λογικής και της προόδου. Εσείς δεν τα κάνατε και πάτε τώρα με τα ξεπερασμένα εργαλεία των τεκμηρίων, που ανήκουν βέβαια σε παλαιότερες δεκαετίες.

Γι’ αυτό, λοιπόν, αυτό που φέρατε είναι και αναχρονιστικό, είναι και αναποτελεσματικό και θα αποδειχθεί στην πράξη από τα έσοδα που θα φέρει και από το ότι δεν θα δημιουργήσει κουλτούρα και φορολογική συνείδηση, που έχουμε ανάγκη στην ελληνική κοινωνία.

Κυρίες και κύριοι συνάδελφοι, αιφνιδιάσατε τους πάντες, καθώς θα φορολογηθούν εισοδήματα του 2023 με έναν νέο τρόπο, φέρνοντας προ τετελεσμένων γεγονότων εμπόρους, ελεύθερους επαγγελματίες, επιστήμονες, οι οποίοι κινδυνεύουν με πρόστιμο 22%, εάν δεν συγκεντρώσουν ηλεκτρονικές αποδείξεις για το 30% του εισοδήματός τους, πράγμα που είναι εξαιρετικά δύσκολο, όπως καταλαβαίνετε, μέχρι το τέλος του χρόνου.

Επιβάλλει οριζόντια φορολόγηση το σχέδιο αυτό για μη υπαρκτό εισόδημα, (κατώτερος μισθός επί δεκατέσσερις) και εξομοιώνει τις επιχειρήσεις με τον μέσο συντελεστή του κάθε κλάδου σε όλη την Ελλάδα, ανεξαρτήτως πού είναι η επιχείρηση. Το τεκμήριο καταλαμβάνει εξίσου ένα παραδοσιακό καφενείο στην επαρχία με μια μεγάλη καφετέρια στο Κολωνάκι.

Και μάλιστα, πρέπει να πούμε ότι, όπως θεσπίζετε τη μείωση του τεκμηρίου για τους πολύτεκνους, πρέπει να το επεκτείνετε και για τους τρίτεκνους. Στην Ελλάδα, οι οικογένειες με δύο παιδιά υπόκεινται σχεδόν στους ίδιους φορολογικούς συντελεστές με τις οικογένειες χωρίς παιδιά. Αν δείτε τα παραδείγματα σε άλλες χώρες, είναι εκκωφαντικά. Στην Ιρλανδία, η φορολογία μεταξύ μιας οικογένειας με δύο παιδιά και μιας οικογένειας χωρίς παιδιά είναι δεκατέσσερις μονάδες, στο Βέλγιο δεκαπέντε, στην Πορτογαλία δέκα.

Πώς, λοιπόν, θα αντιμετωπίσετε το δημογραφικό; Πώς θα αντιμετωπίσετε το δημογραφικό, όταν αυτές οι χώρες, που έχουν ανάλογα δημογραφικά προβλήματα και έχουν καλύτερο δημογραφικό από εμάς, έχουν πάρει γενναίες αποφάσεις; Με τα οριζόντια και άδικα μέτρα; Δεν νομίζω. Τους επιστήμονες μετά από πέντε έτη δραστηριότητας, τις νέες μητέρες που εργάζονται περιστασιακά, δίνοντας βάρος στην ανατροφή των παιδιών τους, όσους κάνουν μεταπτυχιακές σπουδές ή έχουν άλλες πηγές εισοδημάτων χωρίς να εργάζονται και διατηρούν την ιδιότητα, για να έχουν κοινωνική ασφάλιση και υγειονομική περίθαλψη;

Είναι ένα νομοσχέδιο που δεν αντιμετωπίζει τη φοροδιαφυγή, αλλά έχει μόνο εισπρακτικό χαρακτήρα, ενώ η Ελλάδα χάνει 8% των εσόδων από εταιρικούς φόρους εξαιτίας της μετατόπισης των κερδών από μεγάλες εταιρείες σε φορολογικούς παραδείσους. Δεν κάνετε τίποτα.

Ως προς το μαχητό του τεκμηρίου, η Κυβέρνηση αποδεικνύει την απουσία της πολιτικής βούλησης για ουσιαστικούς ελέγχους. Αυτό λέει. Το είπαν προηγουμένως οι συνάδελφοι. Όταν από τον μηχανισμό δεν έχουμε τις δυνατότητες, τι πάτε να κάνετε; Ποιον κοροϊδεύετε; Αυτούς που θέλουν να βρουν το δίκιο τους ή αυτούς που πρέπει να πιάσουμε, διότι είναι πολύ μεγάλοι φοροφυγάδες;

Με βάση το σχέδιο νόμου, ο ελεύθερος επαγγελματίας μπορεί να ζητήσει τη διενέργεια ελέγχου από τις φορολογικές αρχές, προκειμένου να αποδειχθεί η ακρίβεια της δήλωσής του για εισόδημα μικρότερο του τεκμαρτού. Συνεπώς, οι έλεγχοι θα πρέπει να επικεντρωθούν σε αυτούς. Με τους άλλους τι θα κάνουμε, όταν λέμε ότι δεν υπάρχει προσωπικό, ελεγκτές; Δηλαδή, αν αύριο το πρωί, μερικές χιλιάδες πάνε στο μάχιμο τεκμαρτό, με τους μεγάλους φοροφυγάδες ο μηχανισμός θα αντέξει; Όλα αυτά τα έχετε σχεδιάσει; Μάλλον τα έχετε σχεδιάσει, όπως τα χωριά με τους πεντακόσιους κατοίκους σε πολύ λίγα μέρη της χώρας και αυτό ευτυχώς που το είδαμε και το διορθώσαμε.

Η άποψή μας, λοιπόν, είναι ότι αυτό το σχέδιο νόμου είναι χάδι στους μεγάλους φοροφυγάδες, διότι τους επιτρέπετε με πολύ λίγα χρήματα να είναι νομότυποι. Με την πρότασή σας, κάποιος που έχει εισοδήματα ακόμα και 100.000 ευρώ μπορεί πλέον να κρύβεται με ένα ελάχιστο τεκμαρτό εισόδημα. Και ξέρετε ότι, όταν έχεις χίλιους διακόσιους πενήντα ελεγκτές, τι να πρωτοκάνεις, για να πάμε στα θέματα του μηχανισμού; Διότι αυτές είναι οι δυνατότητες, εκτός αν έχετε ένα άλλο σχέδιο -να μας το πείτε σήμερα- για το πώς θα πετύχει αυτός ο μηχανισμός, που τον θεωρούμε άδικο, ατελέσφορο και οριζόντιο.

Το νομοσχέδιο, επίσης, τιμωρεί επιχειρήσεις που απασχολούν εργαζόμενους, προσαυξάνοντας το φορολογητέο εισόδημα. Τελικά, φορολογεί το επάγγελμα και όχι το εισόδημα. Αυτό είναι μια διαφορετική προσέγγιση που έχουμε εμείς σε σχέση με εσάς. Είναι δυνατόν να φορολογείς το επάγγελμα και όχι το μέγεθος του εισοδήματος, επειδή δηλώνεις ανικανότητα να δημιουργήσεις μηχανισμούς με σύγχρονα μέσα;

Την ίδια στιγμή έχετε επιλέξει να αφαιρέσετε -ακούστε, παρακαλώ- 43 εκατομμύρια ευρώ φόρο από την πλάτη των πιο ισχυρών, μειώνοντας τον συντελεστή φόρου συγκέντρωσης κεφαλαίου και τον φόρο πώλησης εισηγμένων μετοχών.

Εδώ δεν χρειάζονται λεφτά για το κοινωνικό κράτος, κύριε Μητσοτάκη; Εδώ τα 43 εκατομμύρια τα έχουμε για να τα δώσουμε; Αυτά δεν χρειάζονται για την παιδεία μας και την υγεία μας;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ας αφήσουμε, λοιπόν, τις κοροϊδίες.

Επίσης, είχατε πει για 716 εκατομμύρια ευρώ, σήμερα ακούσαμε για 550 και προχθές ήταν 600. Από τα 10 δισεκατομμύρια ευρώ ληξιπρόθεσμες οφειλές, το πρώτο εξάμηνο στον e-ΕΦΚΑ είναι πάνω από 600 εκατομμύρια ευρώ. Αυτό είναι στοιχείο που αποδεικνύει πως δεν έχουν όλοι οι ελεύθεροι επαγγελματίες και οι μικρές επιχειρήσεις, κέρδη, την ώρα που στο νομοσχέδιο απαγορεύεται πρακτικά ένας ελεύθερος επαγγελματίας ή αυτοαπασχολούμενος να παρουσιάζει ζημίες.

Από την άλλη πλευρά, από το λαθρεμπόριο καυσίμων το δημόσιο χάνει κάθε χρόνο 300 εκατομμύρια ευρώ. Ακούσαμε διάφορες εξαγγελίες. Τι συμβαίνει σήμερα; Οι λαθρέμποροι καρπώνονται τη διαφορά του ΦΠΑ και του ειδικού φόρου κατανάλωσης μεταξύ των διαφορετικών τύπων καυσίμων, για αυτό και το μεγάλο πάρτι γίνεται στο ναυτιλιακό καύσιμο που είναι αδασμολόγητο. Σας υπενθυμίζω ότι το πρώτο ολοκληρωμένο πακέτο μέτρων για την καταπολέμηση αυτού του λαθρεμπορίου θεσμοθετήθηκε το 2009 από την κυβέρνηση του ΠΑΣΟΚ, με βασικό μέτρο την εγκατάσταση συστήματος εισροών-εκροών στα πρατήρια και ακολούθως σε ολόκληρη την εφοδιαστική αλυσίδα καυσίμων, με χρονοδιάγραμμα ολοκλήρωσης το 2014, που δυστυχώς όμως -και για αυτό έχουμε ευθύνη όλοι- εκκρεμεί έως σήμερα. Σχετικά με αυτό έχετε να μας πείτε κάτι; Έτσι αντιμετωπίζεται το πρόβλημα. Με αυτόν τον μηχανισμό χτυπάς τη μεγάλη φοροαποφυγή, το λαθρεμπόριο καυσίμων.

Σας καλώ, λοιπόν, άμεσα να εφαρμόσετε αυτό το μέτρο. Να το κάνετε άμεσα, αν πραγματικά θέλετε έσοδα για το κοινωνικό κράτος και δεν δημιουργείτε ηθικά άλλοθι. Άμεσα εφαρμόστε το μέτρο σε όλη την εφοδιαστική αλυσίδα, από την κορυφή μέχρι τα πρατήρια. Εκεί θα δούμε, κύριε Χατζηδάκη, ποιες είναι οι πραγματικές σας διαθέσεις. Ποιους υπηρετείτε, τους πολλούς ή αυτούς που καταφεύγουν σε αυτές τις πρακτικές για να βγάζουν εκατομμύρια ευρώ;

Το νομοσχέδιο είναι αναχρονιστικό. Διότι με τα σύγχρονα ψηφιακά μέσα μπορούμε να ελέγξουμε ανά πάσα στιγμή τα οικονομικά δεδομένα μιας επιχείρησης, πραγματοποιώντας γρήγορες και αξιόπιστες διασταυρώσεις εισοδημάτων, περιουσιακής κατάστασης και τραπεζικών λογαριασμών. Όπως είπα και πριν, ακόμη και σήμερα ακούμε λόγια και λόγια, αλλά δεν έχετε καταφέρει να συνδέσετε τα POS με τις ταμειακές μηχανές. Και μάλιστα, όπως έμαθα από την επιτροπή, κάποιοι ειδικοί έλεγαν ότι είναι πολύ δύσκολο να το πετύχετε αυτό τους επόμενους μήνες. Να μας πείτε αν δεσμεύεστε ότι θα γίνει τους επόμενους μήνες, δηλαδή, τον Φεβρουάριο, όπως είπατε.

Επίσης, υπάρχουν διατάξεις στο νομοσχέδιο που αφορούν πλέον την υποχρεωτικότητα των ηλεκτρονικών βιβλίων. Αυτό είναι σωστό. Το στηρίζουμε. Πρέπει να υπάρχει. Όχι έσοδα λιγότερα από αυτά που αναρτώνται στο myDATA, όχι έξοδα περισσότερα από αυτά που δηλώνουν στο myDATA. Βεβαίως, για να είμαι δίκαιος -γιατί είναι πολύ σωστό αυτό- υπάρχουν κάποια τεχνικά ζητήματα που λένε εκπρόσωποι των μικρομεσαίων επιχειρήσεων, τα οποία πρέπει να αντιμετωπίσετε για να αποφεύγονται ποινές που προκύπτουν λόγω τεχνικών σφαλμάτων.

Επίσης, ακούσαμε ότι υπάρχουν εταιρείες ξένων παρόχων που προσφέρουν υπηρεσίες στην Ελλάδα, οι οποίοι δεν έχουν προβεί σε κανένα βήμα ενημέρωσης των τερματικών τους. Και θα πρέπει οι έλεγχοι να είναι τέτοιοι ώστε να μη δημιουργηθεί αθέμιτος ανταγωνισμός. Εμάς, όπως καταλαβαίνετε, από αυτό το πακέτο προτάσεων -και νομίζω ότι είναι μια δίκαιη κριτική- οι θέσεις μας είναι ξεκάθαρες. Εμείς επιδιώκουμε να υπάρξει ένα διακομματικό consensus για δίκαιη φορολόγηση και για αξιόπιστους μηχανισμούς, γιατί η φοροδιαφυγή για το ΠΑΣΟΚ δημιουργεί τεράστιες κοινωνικές αδικίες, απώλειες εισοδημάτων για το δημόσιο που θα μπορούσαν να στηρίξουν, αυτό που λέμε συνεχώς, δημόσια παιδεία, δημόσια υγεία, κοινωνική κατοικία -για να πέσει το κόστος των ενοικίων, που είναι ο μεγάλος βραχνάς για τη μεσαία τάξη και τη νέα γενιά- και βέβαια τις υποδομές της χώρας.

Χρειάζεται, όμως, να δοθούν κίνητρα στους καταναλωτές για να αξιοποιούν περισσότερο ηλεκτρονικές συναλλαγές και να αναζητούν απόδειξη. Για αυτό σας προτείνουμε έναν μηχανισμό ανταπόδοσης, τόσο σε ατομικό επίπεδο, με μεμονωμένα κίνητρα στους φορολογουμένους, για ηλεκτρονικές πληρωμές που πραγματοποιούνται όσο και σε συλλογικό επίπεδο, με προβλέψεις για επενδύσεις στο κοινωνικό κράτος. Και όταν πετυχαίνουν τους στόχους αύξησης της φορολογητέας ύλης από την αξιοποίηση των ηλεκτρονικών αυτών μεθόδων πληρωμής, τα χρήματα αυτά θα πηγαίνουν στους τομείς που είπαμε προηγουμένως. Άρα, πρέπει να βρούμε ένα πλαίσιο με ισχυρά κίνητρα.

Λέμε ειδικότερα ότι για να δούμε σημαντική ώθηση στις ηλεκτρονικές πληρωμές, προτείνεται τα κίνητρα αυτά να είναι σε νομικά και φυσικά πρόσωπα που εμπίπτουν σε κατηγορίες υψηλού ρίσκου φοροδιαφυγής -όλοι καταλαβαίνουμε και γνωρίζουμε από τα στοιχεία ποιες είναι αυτές οι κατηγορίες υψηλού ρίσκου φοροδιαφυγής- οι οποίες θα εξασφαλίζουν κλιμακωτά προνομιακή πρόσβαση, παραδείγματος χάριν, σε ένα σύστημα γρήγορης εκκαθάρισης και επιστροφής ΦΠΑ. Αυτό είναι ένα ισχυρό κίνητρο για να ζητούν αποδείξεις από τομείς της οικονομίας που υπάρχει υψηλό ρίσκο φοροαποφυγής.

Επίσης, να γίνει αξιοποίηση ψηφιακών μέσων από τις φορολογικές αρχές για εντοπισμό και φορολόγηση αδήλωτων εισοδημάτων. Να γίνει αξιοποίηση του συστήματος ανταλλαγής πληροφοριών μεταξύ κρατών για εντοπισμό φορολογητέας ύλης. Και η Ευρωπαϊκή Ένωση προχωρά σε αυτόν τον τομέα. Εφαρμογή των ειδικών τεχνικών ελέγχου σε περιπτώσεις που συστηματικά δηλώνονται ζημιές ή πολύ χαμηλά κέρδη. Συνεργασία με διεθνείς φορείς και οργανισμούς για την υιοθέτηση βέλτιστων πρακτικών καταπολέμησης της φοροαποφυγής. Και συμμετοχή της Ελλάδας σε πρωτοβουλίες εναντίον της μετατόπισης κερδών σε φορολογικούς παραδείσους. Είναι μια συζήτηση μεγάλη στην Ευρωπαϊκή Ένωση. Πρέπει να πρωτοστατήσουμε σε αυτόν τον τομέα, διότι πια κι εμείς έχουμε μεγάλο κόστος στα έσοδα. Πάνω από όλα χρειαζόμαστε μια γενναία φορολογική μεταρρύθμιση, με σκοπό τη μείωση των άδικων έμμεσων φόρων και τη δικαιότερη κατανομή των άμεσων φόρων.

Ακούστε, λοιπόν, εδώ την τραγωδία της χώρας μας. Η σχέση έμμεσων και άμεσων φόρων μεταξύ 2012-2021 πήγε από το 1,28 στο 1,83. Το μεγαλύτερο μέρος των άμεσων φόρων καταβάλλεται από μισθωτούς και συνταξιούχους, που τους επιβαρύνετε ακόμη περισσότερο, αφού δεν προσαρμόζετε τα όρια των φορολογικών κλιμακίων, με αποτέλεσμα να εξανεμίζονται οι πενιχρές συντάξεις που πήραν.

Άκουσα τον κ. Μητσοτάκη να λέει για αυξήσεις. Θα εξανεμιστούν και αυτές, διότι δεν εντάσσονται σε μια στρατηγική που αφορά την αύξηση του πληθωρισμού. Επίσης, οι φόροι των νομικών προσώπων, σύμφωνα με τις προβλέψεις του προϋπολογισμού του 2024, θα μειωθούν κατά 294 εκατομμύρια ευρώ, όταν οι φόροι επί αγαθών και υπηρεσιών θα αυξηθούν κατά 1,4 δισεκατομμύριο ευρώ και ο φόρος εισοδήματος κατά 959 εκατομμύρια ευρώ.

Εδώ λοιπόν τι φαίνεται; Φαίνεται ότι η Κυβέρνησή σας με προκλητικό τρόπο έχει προχωρήσει σε σκανδαλώδεις φοροαπαλλαγές υπέρ εχόντων και κατεχόντων, με πιο χαρακτηριστικές περιπτώσεις: τη μείωση του φόρου στα διανεμόμενα κέρδη των μετόχων από 10% στο 5% -τον δεύτερο, παρακαλώ, χαμηλότερο συντελεστή σε όλη την Ευρωπαϊκή Ένωση-, την εκτίναξη του αφορολόγητου ορίου στις γονικές παροχές στις 800.000 ευρώ ανά γονέα ή παππού, και μπορεί να φτάσει και τα 4,8 εκατομμύρια ευρώ. Αυτά αφορούν κάποιον αδύναμο Έλληνα; Αφορούν τη μεσαία τάξη; Δεν πρέπει αυτά τα χρήματα να εισρεύσουν στα ταμεία, αφού έχουμε τόσες πολλές ανάγκες;

Σας καλώ λοιπόν σήμερα αυτά να αντιμετωπιστούν. Αφορολόγητο έως 400.000 ευρώ ανά γονέα. Είναι δίκαιο. Κάντε το πράξη σήμερα, κύριε Χατζηδάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και αν μας απαντήσετε ότι είναι μικρό το φορολογικό αποτύπωμα, θα σας πάω ξανά στο θέμα της φορολογικής συνείδησης, της αξιοπιστίας, της κουλτούρας. Δεν μπορεί να νιώθει ένας πολίτης που έχει ένα περίπτερο, ότι κάποιοι μεταβιβάζουν 4 εκατομμύρια ευρώ κινητά, ακίνητα, μετοχές στα παιδιά και τα εγγόνια τους αφορολόγητα.

Για την προνομιακή, λοιπόν, αυτή φοροελάφρυνση, θέλω να πω και κάτι άλλο ως παράδειγμα. Θα αναφέρω ποδοσφαιριστές και προπονητές ουσιαστικά μεγάλων συλλόγων -γιατί αυτούς αφορούν οι μεγάλες μετεγγραφές- και τη φορολόγηση των υψηλότερων αμοιβών τους με συντελεστή 22% ανεξάρτητα ύψους. Είναι αυτό δίκαιο σε μια χώρα που πέρασε δεκαπέντε χρόνια τέτοια οικονομική κρίση και τόσα προβλήματα; Δεν πρέπει να πληρώσουν κάτι παραπάνω; Στο 22%;

Για την προνομιακή φορολόγηση των μπόνους που λαμβάνουν τα golden boys είπατε κάτι; Τίποτα. Για την προνομιακή ρύθμιση της φορολόγησης των Ευρωπαίων συνταξιούχων που θα εγκατασταθούν στη χώρα με 7% ως κίνητρο εγκατάστασης, την ώρα που οι Έλληνες συνταξιούχοι καταβάλλουν, πέραν του φόρου, και εισφορά αλληλεγγύης, ενώ υπερφορολογούνται και τα αναδρομικά τους, είπατε κάτι; Έχουμε και τα τεράστια προβλήματα με τα θέματα κατοικίας, που αυτές οι πολιτικές τα ενισχύουν ακόμη περαιτέρω.

Για την απαλλαγή από τον φόρο υπεραξίας στις μεταβιβάσεις μεταξύ θυγατρικών και πολυεθνικών οντοτήτων που εγκαθίστανται στη χώρα μας.

Για τα κίνητρα προς τους εκατομμυριούχους να μεταφέρουν στη χώρα μας τη φορολογική τους κατοικία με ευνοϊκή φορολόγηση 100.000 ευρώ ανεξαρτήτως ύψους εισοδήματος. Είναι και αυτό δίκαιο;

Κυρίες και κύριοι, το ΠΑΣΟΚ στέκεται στο πλευρό της μικρομεσαίας επιχειρηματικότητας με λύσεις και προτάσεις. Έχουμε μια άλλη λογική. Εμείς θέλουμε να είναι οι μικρομεσαίες επιχειρήσεις και ισχυρές και ανταγωνιστικές. Γι’ αυτό καταθέτουμε μια δέσμη προτάσεων: Τριετής απαλλαγή από τον φόρο πραγματοποιούμενων κερδών. Κίνητρο για τη δημιουργία νέων επιχειρηματικών σχημάτων για την ανάπτυξη αλυσίδας αξίας. Για τα σωρευμένα χρέη σε εφορίες, ασφαλιστικά ταμεία, ΕΦΚΑ, λέμε εκατόν είκοσι δόσεις με κούρεμα 30% για τους συνεπείς. Εφαρμογή της ευρωπαϊκής οδηγίας για δημιουργία μηχανισμού έγκαιρης προειδοποίησης για πιθανή αφερεγγυότητα και επισήμανση της ανάγκης άμεσης αντίδρασης μέσω των επιμελητηρίων. Καθιέρωση του ακατάσχετου λογαριασμού, ώστε να μπορούν να ανταποκριθούν βραχυπρόθεσμα στα προβλήματα ρευστότητας. Κατάργηση του τέλους επιτηδεύματος.

Κυρίες και κύριοι συνάδελφοι, εμείς απορρίπτουμε τον πυρήνα του νομοσχεδίου, διότι και το διαβάσαμε και το μετρήσαμε. Και λέμε ότι το απορρίπτουμε γιατί είναι οριζόντιο βάσει τεκμηρίων και δεν διασφαλίζει την φορολογική δικαιοσύνη. Πρέπει, λοιπόν, να είμαστε ξεκάθαροι. Διαφωνούμε στον πυρήνα. Συμφωνούμε όμως και σε κάποια πράγματα και θα τα ψηφίσουμε. Γιατί μας ρωτήσατε: «Διαφωνείτε σε όλα; Είναι μαύρο – άσπρο;». Όχι. Αυτά που συμφωνούμε θα τα ψηφίσουμε.

Συμφωνούμε, λοιπόν, στη θετική στόχευση, όπως αυτή που ενισχύει τις ηλεκτρονικές συναλλαγές, εκείνες που βάζουν κανόνες και όρια στην ανεξέλεγκτη πορεία των βραχυχρόνιων μισθώσεων τύπου Airbnb. Αλλά προσέξτε. Λέτε από δύο και πάνω ή τρία, τέσσερα, πέντε, έξι. Το ίδιο είναι να έχεις τρεις γκαρσονιέρες στα Εξάρχεια και δύο εξοχικά στη Μύκονο, κύριε Χατζηδάκη; Αυτό θέλω να σκεφτείτε. Όπως, λοιπόν, διορθώσατε αυτό που σας είπε ο εισηγητής μας, ο κ. Κουκουλόπουλος, σας καλώ να διορθώσετε και αυτό. Διότι μπορεί να έχεις ένα εξοχικό στη Μύκονο και να βγάζεις όσα βγάζουν πενήντα γκαρσονιέρες στην Αθήνα.

Επίσης, θετικό θεωρούμε ότι είναι πολύ σημαντικό να προχωρήσετε και στην κατάργηση ή αναστολή της golden visa, δηλαδή ναι, να μπουν περιορισμοί στη βραχυχρόνια μίσθωση, αλλά και κατάργηση ή αναστολή στην golden visa που δημιουργεί το τεράστιο ζήτημα της κατοικίας ιδιαίτερα στα μεγάλα αστικά κέντρα, στρεβλώνοντας την αγορά ακινήτων.

Ακόμα περιμένω μια απάντηση από την Κυβέρνηση για όλες αυτές τις προτάσεις που έχουμε καταθέσει και προσωπικά από τον ίδιο τον Πρωθυπουργό, ο οποίος μας έκανε μαθήματα κοινοβουλευτικής δράσης και του έχω καταθέσει εδώ και μήνες μία ερώτηση για το κόστος στέγασης και δεν έχει έρθει να απαντήσει. Γιατί, κύριε Χατζηδάκη; Αφού είπε ότι δεν κάνουμε πολλές ερωτήσεις. Έστω τη μία που του κατέθεσα, θα έρθει να την κουβεντιάσουμε; Για να του εξηγήσω τι σημαίνει κοινωνική κατοικία στην Αυστρία…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…στο Βέλγιο, στην Ισπανία, στην Πορτογαλία, στην Ιταλία και πώς το Ταμείο Ανάκαμψης, τα φορολογικά κίνητρα, η «πράσινη» μετάβαση βοήθησε αυτές τις πολιτικές μείωσης του κόστους ζωής ιδιαίτερα για τους αδύναμους και τη νέα γενιά που σήμερα δεν μπορεί να έρθει να σπουδάσει στην Αθήνα. Ας έρθει, λοιπόν, να τα συζητήσουμε όλα αυτά.

Στόχος του ΠΑΣΟΚ είναι ένα δίκαιο φορολογικό. Μια ανταγωνιστική παραγωγική βάση που θα βελτιώσει με καλές θέσεις εργασίας το μέλλον της νέας γενιάς, για να έχουμε και ευημερία και αισιοδοξία και πραγματική ελπίδα για το μέλλον.

Αγαπητοί συνάδελφοι, κλείνοντας, δεν μπορώ να μην αναφερθώ για δύο λεπτά στην αυριανή συνάντηση του Πρωθυπουργού με τον Πρόεδρο της Τουρκίας. Διαβάσαμε σήμερα μια συνέντευξή του. Τι μας είπε ο κ. Ερντογάν; «Δεν σας απειλούμε, αν δεν μας απειλήσετε». Μας κοροϊδεύει ο κ. Ερντογάν, όπως καταλαβαίνετε. Μάλλον δεν ξέρει τι σημαίνει casus belli και ότι εμείς απειλούμε την Τουρκία. Υπονοεί ο κ. Ερντογάν ότι αύριο θα θέσει το θέμα αποστρατικοποίησης των νησιών. Αυτό εννοεί ο κ. Ερντογάν με αυτήν την ατάκα, ότι απειλούμε εμείς την Τουρκία, επειδή η Τουρκία θεωρεί ότι βάσει Συνθηκών, που είναι ξεκάθαρες, έχουμε κάθε δικαίωμα -και από το Μοντρέ και από όλα αυτά που έχουμε υπογράψει και με άλλες χώρες- να έχουμε εξοπλισμό, στρατό και περιφρούρηση των κυριαρχικών μας δικαιωμάτων, όπως επιτρέπει το Διεθνές Δίκαιο και οι Συνθήκες. Τι άλλο έλεγε ο κ. Ερντογάν; «Όλα στη Χάγη». Άρα, ούτε συνυποσχετικό, ούτε συζήτηση για το ένα και μόνο θέμα που θέτουμε, χάραξη θαλασσίων ζωνών. Όλα στο τραπέζι. Τούρκικο παζάρι ο κ. Ερντογάν.

Παρ’ όλα, λοιπόν, αυτά -διότι ωραίες είναι οι συναντήσεις, ωραία είναι τα πρωτοσέλιδα, ωραία είναι να λέμε ότι δεν υπάρχει κρίση, αλλά τη βιώνουν την κρίση στα Βαρώσια οι Ελληνοκύπριοι με τις πρακτικές του ψευδοκράτους και του ίδιου του Ερντογάν, με τις δηλώσεις του, διότι δεν είναι μόνο το Αιγαίο και η Ανατολική Μεσόγειος, είναι και το Κυπριακό,- εγώ σας λέω ότι χάνουμε χρόνο. Δεν λέω να μη συζητάμε, αλλά χάνουμε χρόνο. Και θα σας πω ποιο είναι το λάθος, κατά την ταπεινή μας άποψη, διότι έχουμε χειριστεί αυτά τα θέματα και το Ελσίνκι με αξιοπιστία, εθνική αξιοπρέπεια.

Τι πρέπει να γίνει; Δεν υπάρχει ευρωπαϊκή προοπτική της Τουρκίας. Όσο συνεχίζεται το ίδιο στόρι, ποιους βοηθάτε; Γερμανία, Βέλγιο, Ολλανδία μέσα από ένα έωλο αφήγημα μιας δήθεν ευρωπαϊκής προοπτικής να κάνουν διμερείς οικονομικές σχέσεις με την Τουρκία και όλα τα άλλα πάνε περίπατο. Όλη αυτή η στρατηγική επιτρέπει στη Γερμανία και σε άλλες χώρες να βάζουν το τεράστιο ζήτημα της τουρκικής προκλητικότητας κάτω από το χαλί. Να κάνουν τους ευρωπαϊκούς λαούς να μη βλέπουν τον ελέφαντα που είναι στο δωμάτιο.

Γι’ αυτό, λοιπόν, εμείς έχουμε μια σταθερή θέση. Πρέπει να πρωταγωνιστήσει η ελληνική εξωτερική πολιτική για να σταματήσει αυτή η κοροϊδία της δήθεν ευρωπαϊκής προοπτικής. Δεν υπάρχει ευρωπαϊκή προοπτική για μία χώρα που καταπατά τα ανθρώπινα δικαιώματα στο εσωτερικό της και τα κυριαρχικά δικαιώματα χωρών της Ευρωπαϊκής Ένωσης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι υπάρχει, λοιπόν; Τι πρέπει να συζητήσουμε με τους εταίρους μας; Γιατί δεν είναι διμερές το πρόβλημα, είναι ευρωτουρκικό το ζήτημα. Πρέπει όλοι να συνειδητοποιήσουν ότι πρέπει να βάλουν το χέρι στην τσέπη για να πληρώσουν την ασφάλεια στην Κύπρο, στην Ελλάδα, στη Φινλανδία, στη Σουηδία, πέρα από το ΝΑΤΟ, με τον Ευρωστρατό, την κοινή εξωτερική πολιτική.

Και στις ευρωτουρκικές σχέσεις δεν είναι μόνο το μεταναστευτικό, είναι και άλλα θέματα. Γι’ αυτό εμείς προτείνουμε ότι πρέπει να ανοίξει διάλογος μιας νέας εμπορικής συμφωνίας με την Τουρκία, που θα είναι το καρότο, με την αναβάθμιση της τελωνειακής ένωσης του 1995. Αυτό δεν ήθελε η Τουρκία; Ας πάρει αυτό, από τη στιγμή που δεν υπάρχει καμμία ευρωπαϊκή προοπτική και εμείς να πάρουμε έναν μηχανισμό αυτοματοποιημένων οικονομικών κυρώσεων. Διότι σήμερα χρειάζεται ομοφωνία για να έχουμε κυρώσεις. Εγώ το έχω πει πολλές φορές. Εγώ διαφωνώ με την ομοφωνία στα θέματα εξωτερικής πολιτικής. Να μείνει μόνο το βέτο για τις ενταξιακές διαπραγματεύσεις. Να έχει δύναμη η χώρα του βέτο, όταν είναι να μπει μια χώρα στην Ευρωπαϊκή Ένωση. Αυτό υπάρχει. Αυτό δεν μπορεί να καταργηθεί, γιατί είναι ζωτικό σημείο που αφορά τους ευρωπαϊκούς κανόνες, τις ευρωπαϊκές συνθήκες. Αλλά να μην υπάρχει ομοφωνία στις κυρώσεις.

Και επειδή υπάρχουν χώρες όπως η Ουγγαρία με τον Όρμπαν, η Ολλανδία τώρα που δεν ξέρουμε τι θα κάνουν, εμείς θέλουμε αυτόν τον αυτοματοποιημένο μηχανισμό. Όποτε η Τουρκία καταπατά ανθρώπινα δικαιώματα μέσα στο εσωτερικό της Τουρκία ή κυριαρχικά δικαιώματα ευρωπαϊκών χωρών, να λειτουργεί απευθείας ένα πλαίσιο ισχυρών οικονομικών κυρώσεων που θα κάνουν την Τουρκία μια χώρα βαθιά οικονομικά εξαρτώμενη από την Ευρωπαϊκή Ένωση να αποδέχεται το Διεθνές Δίκαιο…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…και όχι να πληρώνει ο ελληνικός λαός δισεκατομμύρια όπλα σε Γερμανία, Γαλλία και κάποιοι να κάνουν τους Πόντιους Πιλάτους. Αυτό για εμάς είναι μια ολοκληρωμένη εξωτερική πολιτική και μια σύγχρονη προσέγγιση μαζί με -επιτέλους- το εμπάργκο όπλων των ευρωπαϊκών κρατών και της Αμερικής προς τον ταραξία Ερντογάν.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Πρόεδρο.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, επειδή άκουσα τον κ. Ανδρουλάκη σε όλη την ομιλία του, να του πω ότι διαφωνώ σε δύο ζητήματα:

Το πρώτο είναι ότι δεν είναι διμερές, δεν είναι ευρωπαϊκό ζήτημα τα ελληνοτουρκικά. Κάνουμε λάθος. Εάν περιμένουμε από την Ευρώπη και το ΝΑΤΟ να σώσει την Ελλάδα, ζήτω που καήκαμε. Είναι διμερές. Τα σύνορα της Ελλάδος τα φυλάει ο Ελληνικός Στρατός. Δυστυχώς, η Ευρώπη δεν έχει ευρωπαϊκό στρατό. Το αν έχει εργαλεία άλλα το συζητάμε, ναι. Όμως, ο στρατός φυλάει τα σύνορα. Όταν η Ευρώπη αποκτήσει αυτόφωτη οντότητα -και πρέπει να αποκτήσει- και έχει στρατό, ο ευρωπαϊκός στρατός θα τεθεί απέναντι στον τουρκικό ή σε όποιον άλλο στρατό.

Το δεύτερο στο οποίο έχω και εδώ μια διαφωνία είναι ότι η Τουρκία δεν είναι καθόλου εξαρτώμενη από την Ευρωπαϊκή Ένωση. Μάλλον δεν τα ξέρουμε καλά ή δεν τα λέμε καλά. Οι μεγαλύτερες επενδύσεις ευρωπαϊκών εταιρειών είναι στην Τουρκία. Κατασκευάζουν αυτοκίνητα ευρωπαϊκά, γιαπωνέζικα, αμερικανικά, ηλεκτρικές κουζίνες. Η Τουρκία είναι η πρώτη χώρα σε ηλεκτρονικές συσκευές παραγωγής. Οι εταιρείες είναι ευρωπαϊκές. Άρα, δεν θα μπορούσαν ποτέ οι Ευρωπαίοι να είναι φίλοι μας πυροβολώντας τα πόδια τους. Δεν γίνεται, γιατί έχουν τεράστια οικονομικά συμφέροντα. Θέλω απλά, όταν λέμε κάποια πράγματα εδώ μέσα, να αντιλαμβάνεται και η Κυβέρνηση τα αυτονόητα.

Θα κάνω ένα σχόλιο για τον Ερντογάν σε λίγο, αλλά ακούγοντας τον Πρωθυπουργό εξεπλάγην και είδα ότι όλοι οι πολιτικοί Αρχηγοί έφυγαν, κύριε Θεοχάρη, γιατί και ο Πρωθυπουργός έφυγε, αλλά και ο κ. Χατζηδάκης έφυγε, και ήθελα να του πω ότι μάλλον το data system, το myDATA που λέει, δεν το έχει ψάξει. Δεν λειτουργεί, έχει προβλήματα. Ήρθε εδώ και επαίρεται ότι έχουμε ένα σύστημα myDATA, μπορούμε να το ανεβάζουμε. Έχει προβλήματα, δεν δουλεύει, δεν εργάζεται. Πώς το λένε; Ρωτήστε λογιστές. Ο Πρωθυπουργός μπορεί να μην έχει δικό του λογιστή, να του κάνουν τα γραφεία τα μεγάλα τη δουλειά του. Όμως, επειδή είμαστε επιχειρηματίες, ξέρουμε, αντιλαμβανόμαστε. Δεν υπάρχει myDATA.

Βέβαια, όπως ο ίδιος είπε, ότι νούμερο παρέθεσε εδώ μέσα είναι εκτίμηση. Ακούστε. Δεν είναι μελέτη. Άκουσα 300-400 εκατομμύρια να λέει ο κ. Ανδρουλάκης από τα καύσιμα. Δεν είναι 300 ή 400 εκατομμύρια. Κανείς δεν ξέρει πόσα είναι. Είναι τουλάχιστον 400, 500. Άλλοι λένε 1 δισεκατομμύριο. Κανείς δεν ξέρει. Σαράντα χρόνια δεν έμαθε αυτό το κράτος πόσα χρήματα μπορεί να εισπράξει από το λαθρεμπόριο πετρελαίου και καυσίμων. Κανείς δεν ξέρει.

(Χειροκροτήματα από την πτέρυγα της Ελληνικής Λύσης)

Και πάμε, λοιπόν, σε αυτό που είπε ο Πρωθυπουργός, στο λαθρεμπόριο. Χάρηκα όταν τον άκουσα να λέει ότι θα χτυπήσει το λαθρεμπόριο. Και δεν σχολιάζω τα όσα είπε. Δεν ήρθα να πω μια ομιλία γραμμένη που μου την έδωσαν για να πω αυτά που λένε οι άλλοι. Όχι. Είπε, λοιπόν, ότι θα χτυπήσει το λαθρεμπόριο. Και τον ρωτώ: Ποιον κυνηγάς όταν θες να χτυπήσεις το λαθρεμπόριο και τον λαθρέμπορα; Διότι άλλο είναι ο λαθροδιακινητής και άλλο ο λαθρέμπορος. Είναι διαφορετικές έννοιες. Διότι αν μιλάει για το βενζινάδικο ο Πρωθυπουργός, πείτε του ότι αυτός είναι λαθροδιακινητής, δεν είναι λαθρέμπορος. Είναι λαθροδιακινητής μαζί με τον φορτηγατζή που μεταφέρει το λαθραίο καύσιμο. Λαθρέμπορος, αν θέλει να μάθει ποιος είναι ο Πρωθυπουργός, να κάνει ινχηλάτηση, που την ξεκίνησε ο ΣΥΡΙΖΑ και δεν την υλοποίησε ποτέ. Πού μπορείς να ανιχνεύσεις το λαθρεμπόριο; Από την πηγή. Πού είναι η πηγή; Στους κολλητούς σας φίλους, εφοπλιστές, που κάνουν λαθρεμπόριο ή εμπόριο πετρελαίου, όχι στο βυτιοφόρο. Θα πιάσετε ένα βυτιοφόρο, δύο βυτιοφόρα. Πού είναι τα GPS; Βάλτε GPS στα βυτιοφόρα. Τα έχω πει δεκαπέντε φορές γιατί έχουμε κάνει διδακτορικό στο λαθρεμπόριο για την πάταξή του εμείς στην Ελληνική Λύση με συγκεκριμένες προτάσεις.

Και πάμε και στο τελευταίο τώρα. Πάλι δεν ξέρει ο Πρωθυπουργός. Πάλι πιάνεται και ο Υπουργός και οι δικοί του ότι είναι άσχετοι ή κάνουν τους άσχετους. Είπε ο Πρωθυπουργός ότι θα τιμωρηθούν με κλείσιμο της επιχείρησης. Καλά, δεν ξέρει ο Πρωθυπουργός ότι ένα πρατήριο βενζίνης έχει υπεύθυνο τον κ. Χατζηδάκη και όταν του το κλείνουν μπαίνει υπεύθυνος ο κ. Χήτας και ανοίγει νέα εταιρεία με άλλη πινακίδα; Του κλείνεις για τον Χατζηδάκη, δεν του κλείνεις για τον Χήτα. Οι αυτοφωράκηδες, οι μπροστινοί που λένε πολλές φορές, οι διαχειριστές. Ούτε αυτό το ξέρει ο Πρωθυπουργός; Τα βασικά δεν ξέρει, αν δεν τα ξέρει αυτά. Πώς κυβερνάει την Ελλάδα δεν το καταλαβαίνω.

Πάμε στο επόμενο. Ήρθε για τα ακίνητα. Τι μας είπε; Και χειροκροτούσε από κάτω η Νέα Δημοκρατία. Είπε ότι δεν θα γίνει αγοραπωλησία εκτός τραπέζης ακινήτων. Θέτω, λοιπόν, δυο ερωτήματα: Θέλεις να αγοράσεις ένα ακίνητο, έχει αντικειμενική αξία 250.000 ευρώ και το πουλάει ο άλλος 700.000 ευρώ. Θα πάει να βάλει τα «μαύρα» ο άλλος, τα 450.000 ή 500.000 στην τράπεζα; Τι είναι αυτά που λέει; Τι είναι αυτά που λέτε; Και στην τελική είμαστε η μοναδική χώρα που έχει αντικειμενική αξία ένα ακίνητο. Σε καμμία ευρωπαϊκή χώρα δεν ισχύει. Γιατί έρχεστε εδώ και επικαλείστε την Ευρώπη, αλλά η Ευρώπη έχει άλλα μέτρα. Πώς θα πάρετε το μαύρο χρήμα από αυτόν που αγοράζει το ακίνητο; Πείτε μου εσείς. Πείτε μου. Κοροϊδεύετε τον ελληνικό λαό και σας πιστεύει κιόλας, γιατί δεν είναι υποχρεωμένος να ξέρει ο άλλος. Τα 500 μαύρα τα υπόλοιπα πώς θα τα πάρει το κράτος; Πείτε μου εσείς. Μέσω τραπέζης; Βρε, για χαζούς περνάτε τους Έλληνες –στα σοβαρά μιλάμε- για ανόητους ή για φελλούς; Ούτε χαζοί είναι ούτε ανόητοι ούτε φελλοί. Εσείς νομίζετε ότι είναι ανόητοι και με αυτό που κάνετε δολοφονείτε την οικονομία, τους ελεύθερους επαγγελματίες και αυτοκτονείτε πολιτικά. Θα πάθετε ό,τι έπαθε ο ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Πάμε στο άλλο. Ακούστε τώρα. Όλα αυτά που λέει ο Πρωθυπουργός για τη φοροδιαφυγή, δεν τα κάνει για τη φοροδιαφυγή, τα κάνει για τα μετρητά. Σας το ξεκαθαρίζω. Μαζεύονται τα μετρητά όχι μόνο στην Ελλάδα, αλλά παγκοσμίως.

Όμως, στην Ελλάδα ισχύει κάτι άλλο. Γιατί πρέπει να γίνονται όλα μέσω τραπεζών; Για να οικονομάνε οι φίλοι της Νέας Δημοκρατίας, οι τραπεζίτες, γιατί παίρνουν προμήθειες. Σε κάθε συναλλαγή παίρνει προμήθεια η τράπεζα. Και είμαστε η μοναδική ευρωπαϊκή χώρα και πάλι που έχει τόσες πολλές προμήθειες. Άρα, η Νέα Δημοκρατία νομοθετεί όχι για το συμφέρον των πολιτών, αλλά για το συμφέρον των τραπεζιτών. Αυτή είναι η αλήθεια. Υποχρεωτικά 30%, λέει, να κάνουμε συναλλαγές ηλεκτρονικά. Γιατί; Δεν κατάλαβα.

(Χειροκροτήματα από την πτέρυγα της Ελληνικής Λύσης)

Αφήστε το χρήμα να ρεύσει. Αφήστε να κινηθεί η αγορά. Δώστε κίνητρα και θα σας πω γιατί το λέω αυτό. Θέλατε μια αχρήματη κοινωνία. Ναι, δεν μπορεί να γίνει αχρήματη η κοινωνία. Δεν μπορεί. Από την εποχή των σπηλαίων υπήρχε ανταλλακτική οικονομία, την κάναμε με χρήματα. Άλλος είναι ο σκοπός, ο έλεγχος του ανθρώπου και του κοινωνικού συνόλου για κάθε έκφανση και λειτουργία της ζωής του. Αυτό εμείς δεν θα το επιτρέψουμε ποτέ: Ελευθερία και δικαιώματα ανθρώπινα δεν θα παραβιαστούν.

(Χειροκροτήματα από την πτέρυγα της Ελληνικής Λύσης)

Και, μάλιστα, συνάντησα έναν υπερήλικα σε ηλικία γύρω στα εβδομήντα οχτώ, ογδόντα -υπερήλικας δεν είναι, λίγο μεγάλος άνθρωπος- και μου λέει: «Να σου πω, μιλάτε για το φορολογικό». Ελεύθερος επαγγελματίας είναι σαράντα χρόνια ο άνθρωπος. Μου λέει: «Για να σου πω. Μπορείς να πεις κάτι στη Βουλή;», «Μπορώ». «Θα το πεις;», μου λέει. Λέγεται Νικολάου Σταύρος. «Θα το πω», του λέω. «Δεν θα το πεις». «Θα το πω». «Ωραία, θα πας και θα πεις το εξής». Το διαβάζω: «Μιας και μιλάτε εσείς οι Βουλευτές και οι Υπουργοί για φοροδιαφυγή και παράνομο χρήμα, κάντε έναν έλεγχο των «πόθεν έσχες» σας όλοι πώς έχετε τα ακίνητα και τα λεφτά στις τράπεζες». Κι έμεινα άναυδος. Τι να του πεις του ανθρώπου; Δεν μπορούσα να του απαντήσω. Έχει άδικο; Δεν έχει άδικο. Αν είχε άδικο, δεν θα το έλεγε. Έχει απόλυτο δίκιο.

Όταν, λοιπόν, ο ελληνικός λαός κοιτάει τη Βουλή, τι σκέφτεται; Ότι δεν ελέγχεται από κανέναν κανένας εδώ μέσα. Και όταν λέω εδώ μέσα, αναφέρομαι κυρίως στα κόμματα που εξουσίασαν, κυβέρνησαν, γιατί αυτοί έχουν δομές και αρμούς εξουσίας.

Είπε ο Πρωθυπουργός ότι πρέπει να αποκτήσουν φορολογική συνείδηση οι Έλληνες και να κόβουν αποδείξεις. Εξαιρετικός, σωστός και θα έλεγα καίριος στην άποψή του. Εδώ κάνετε το εξής λάθος: Θα βάλετε την εφορία, λέει, να κυνηγάει όσους δεν κόβουν αποδείξεις. Πάλι κάνετε λάθος. Η λύση είναι μία. Δώστε κίνητρα να ζητάει ο πολίτης αποδείξεις. Ποιο είναι το κίνητρο; Ό,τι αγοράζω μπαίνει στα έξοδά μου, ό,τι αγοράζω. Και ο καφές που θα αγοράσω θα μπει στα έξοδά μου. Τι έσοδα έχω; 10 ευρώ. Τι έξοδα έχω; 8 ευρώ. Φορολογώ τα 2 ευρώ και έχω προεισπράξει ήδη τον ΦΠΑ. Το καταλαβαίνουμε αυτό; Να σας το εξηγήσω. Γιατί έχετε μελετήσει πόσα παίρνετε εσείς;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν δουλεύει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στην Αμερική δουλεύει. Στην Αμερική δουλεύει, αλλά εδώ δεν δουλεύει.

Πώς να δουλέψει στην Ελλάδα αφού έχει Υπουργούς εσάς, κύριε Θεοχάρη, που δεν ξέρει τα βασικά οικονομικά στοιχεία σας και θα σας το αποδείξω τώρα γιατί δεν ξέρετε.

Πείτε μου τώρα –διακόπτω, θα μιλήσετε εσείς- πόσο είναι το χρήμα που χάνουμε από το λαθρεμπόριο καυσίμων;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ακριβώς;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακριβώς θα μου το πείτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν γίνεται ακριβώς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ε, τι Υπουργός είστε αν δεν ξέρετε πόσο είναι ακριβώς; Άρα, δεν κάνεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** 300 εκατομμύρια.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πόσο; 300; 1 δισεκατομμύριο λέγατε προχθές. Είναι 300; Σίγουρος είστε; Το γράφουμε στα Πρακτικά; Είπε ο κ. Θεοχάρης ότι είναι 300 εκατομμύρια.

Αν είναι 300 δισεκατομμύρια, κύριε Θεοχάρη, σας βάζω και ένα στοίχημα εγώ ότι κάνετε λάθος. Είναι πολλαπλάσιο το ποσό. Δεν μπορεί να είναι 300 εκατομμύρια. Το είπε ο κ. Ανδρουλάκης. Το κλέψατε από εκεί. Δεν είναι έτσι. Έτσι κερδίζετε, όμως, παίρνοντας τις αποδείξεις. Παίρνετε κάθε ημέρα τον ΦΠΑ σίγουρα. Και δεν περιμένετε τον υδραυλικό. Θα κόψει ο υδραυλικός, θα κόψει ο ηλεκτρολόγος, θα κόψει ο εισοδηματίας. Θα κόψουν όλοι αποδείξεις. Το κάνουν οι Αμερικανοί. Οι Αμερικανοί είναι αποτυχημένοι, οι Έλληνες είναι πετυχημένοι στην οικονομία. Τι να κάνουμε τώρα; Εντάξει, το αμερικανικό κράτος είναι χειρότερο από το ελληνικό. Αυτό μάθαμε από τον κ. Θεοχάρη σήμερα.

Πάμε στο άλλο. Ο Πρωθυπουργός εδώ έκανε το εξής λάθος: Συνέκρινε και σύγκρινε ανόμοια πράγματα. Ήρθε και μας είπε το εξής, ότι το ελληνικό φορολογικό σύστημα είναι ευρωπαϊκό. Κάνετε λάθος! Το ελληνικό φορολογικό σύστημα δεν έχει καμμία σχέση με το ευρωπαϊκό. Στη Γερμανία –που το ξέρω καλά- δεν έχει καμμία σχέση, γιατί το ελληνικό φορολογικό σύστημα στηρίζεται στους έμμεσους φόρους –έμμεσους φόρους!- ενώ το παραγωγικό μοντέλο της Γερμανίας και των άλλων χωρών στηρίζεται σε άλλου είδους εισοδήματα και φόρους. Καμμία σχέση! Άρα, όταν συγκρίνεις τη Mercedes με το Zastava, αυτοκίνητα και τα δυο, αλλά άλλο Mercedes, άλλο Zastava και δυστυχώς, την Ελλάδα την κάνατε Zastava, ενώ ήταν Mercedes και είναι Mercedes!

(Χειροκροτήματα από την πτέρυγα της Ελληνικής Λύσης)

**ΔΙΟΝΥΣΙΟΣ ΧΑΤΖΗΔΑΚΗΣ:** Τα περισσότερα αυτοκίνητα είναι Mercedes!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε, λοιπόν και εδώ –ακούστε!- το 2019 είχε πει ο Πρωθυπουργός ότι θα καταργούσε το τέλος επιτηδεύματος για όλους το 2023.

Το καταργήσατε, κύριε Θεοχάρη; Για όλους; Όχι. Για μερικούς, για όλους όχι. Το 2019 το είπε. Το 2023. Με δέκα χρόνια συμβιβάζεστε, το 2033, να το κάνετε; Άντε, να σας δώσουμε και δέκα χρόνια αβάντζο, που λένε και στο χωριό μου. Σας δίνουμε άλλα δέκα χρόνια! Δεν θα κυβερνάτε, όμως, θα κυβερνάει η Ελληνική Λύση και θα το υλοποιήσει πάραυτα, γιατί δεν κοροϊδεύουμε κανέναν! Ξέρουμε από βασικά πράγματα της οικονομίας.

(Χειροκροτήματα από την πτέρυγα της Ελληνικής Λύσης)

Είπε ο Πρωθυπουργός το εξής αμίμητο για τις είκοσι μία χιλιάδες ελεύθερους επαγγελματίες που εισπράττουν το ελάχιστο εγγυημένο εισόδημα. Και τι έκανε ο Πρωθυπουργός; Έκανε μία βαναυσότητα, ξέρετε, τους τσουβάλιασε όλους ως εν δυνάμει φοροφυγάδες. Αυτό είπε, άφησε υπονοούμενο ότι φοροδιαφεύγουν είκοσι μία χιλιάδες ελεύθεροι επαγγελματίες. Γιατί δεν τους ελέγχετε; Δεν μπορείτε, δεν μπορούν οι υπηρεσίες, ωραία. Και πώς θα ελέγξετε άλλες σαράντα χιλιάδες, οι οποίοι θα πουν «εγώ δεν βγάζω τόσο, μην μου βάζετε τεκμήριο, μην μου βάζετε αυτό το θέμα, ελάτε να με ελέγξετε». Υπάρχουν αντιφάσεις και αυτό είναι που πραγματικά με προβληματίζει ιδιαίτερα.

Ακούστε: Με τη ρύθμιση αυτή, κύριε Θεοχάρη, πόσα λεφτά προσδοκάτε να πάρετε, 400 εκατομμύρια ευρώ; Είναι 400 εκατομμύρια ευρώ; Όχι, ρωτάω, τόσα είναι. Μα, στην επιτροπή αυτό είπατε, όχι εσείς, το λέτε 400 εκατομμύρια ευρώ. Η απώλεια πόση είναι; Είναι 4 δισεκατομμύρια ευρώ. Κόψτε αποδείξεις! Βάλτε τον Έλληνα να κόψει αποδείξεις, αντί για τα 400 εκατομμύρια ευρώ, θα πάρετε 4 δισεκατομμύρια ευρώ. Βάλτε, δώστε κίνητρα! Απλά πράγματα είναι.

Είπατε για τεκμήρια ελευθέρων επαγγελματιών στην Ευρώπη. Ακούστε τώρα, συνέλληνες, πώς σας δουλεύει ο Πρωθυπουργός, σας κοροϊδεύει, σας εμπαίζει. Ήρθε ο κ. Θεοχάρης να πει ότι δεν είναι καλά τα νούμερα, γιατί δεν ξέρουν τα νούμερα και οι ίδιοι.

Πόσο είναι το όριο εσόδων στην Ιταλία, κύριε Θεοχάρη, του ελεύθερου επαγγελματία για όλες τις δραστηριότητες; Το νούμερο είναι 85.000 ευρώ. Πόσο είναι το όριο στη Γαλλία για εμπορία, κύριε Θεοχάρη; Είναι 188.000 ευρώ. Για παροχή υπηρεσίας 77.000 ευρώ. Στη Σλοβενία που είναι φτωχότερη από εμάς θεωρητικά; Είναι 50.000 ευρώ. Δυστυχώς, κύριε Θεοχάρη, μπλέξαμε άσχημα με εσάς. Συγκρίνετε συνεχώς ανόμοια πράγματα. Δεν στέκουν λογικά οι συγκρίσεις που κάνετε. Οι συγκρίσεις που καταθέτει ο Πρωθυπουργός σήμερα πραγματικά ήταν απογοητευτικές. Γι’ αυτό ήταν και λίγο χαμηλών τόνων, κατάλαβε το λάθος που κάνει, αλλά όταν καταλαβαίνεις ένα λάθος που κάνεις, το διορθώνεις. Δεν το αναπαράγεις και το υπερασπίζεσαι.

Και θα πω και το εξής, γιατί φτιάξατε ένα ασύμβατο με τη λογική κράτος. Έχω μπροστά μου–εντάξει, μπορείτε να λέτε ό,τι θέλετε, θα σας πω, όμως, κάτι το συγκεκριμένο τώρα και θέλω απαντήσεις- τον ν.4804/2021. Ακούστε τι λέει ο νόμος, κύριοι συνάδελφοι, το διαβάζω αυτούσιο: «Ασυμβίβαστο λόγω οφειλών: Αν ο οφειλέτης του οικείου δήμου ή των νομικών προσώπων της παραγράφου 1 εκλεγεί δήμαρχος, δημοτικός σύμβουλος, ή σύμβουλος, ή πρόεδρος δημοτικής κοινότητας, οφείλει να εξοφλήσει ή να ρυθμίσει την οφειλή του, εφόσον αυτή υπερβαίνει τα 300 ευρώ εντός προθεσμίας δέκα ημερών». Τι λέει ο νομοθέτης, η Νέα Δημοκρατία; Ότι όταν κάποιος χρωστά 300 ευρώ στον δήμο, σε δέκα μέρες, αν δεν τα εξοφλήσει, χάνει την αντιδημαρχία, τον δήμο, φεύγει από δημοτικός σύμβουλος, φεύγει, χάνει τη θέση του. Ε, η Νέα Δημοκρατία που χρωστάει 450 εκατομμύρια ευρώ δάνεια και άλλα 400 εκατομμύρια ευρώ το ΠΑΣΟΚ, γιατί παίρνουν μέρος στις εκλογές; Για πείτε μου τον λόγο!

(Χειροκροτήματα από την πτέρυγα της Ελληνικής Λύσης)

Για 300 ευρώ λέει ο ν.4804/2021 της Νέας Δημοκρατίας χάνει ο δήμαρχος, ο δημοτικός σύμβουλος την καρέκλα του. Εσείς είστε σφηνωμένοι, σβερκωμένοι στον Έλληνα σαράντα χρόνια μαζί με το ΠΑΣΟΚ, χρεοκοπήσατε την Ελλάδα, χρωστάτε δάνεια και δεν παραιτείστε! Ε, παραιτηθείτε, επιτέλους, να ησυχάσει η Ελλάδα και ο τόπος! Εφαρμόστε τον νόμο που οι ίδιοι ψηφίσατε!

(Χειροκροτήματα από την πτέρυγα της Ελληνικής Λύσης)

Δεν θα πω για ποιον λόγο το φορολογικό νομοσχέδιο για εμένα είναι απαράδεκτο. Θα δώσω, όμως, μερικά παραδείγματα, κύριε Υπουργέ και θέλω απαντήσεις. Ήθελα τον Πρωθυπουργό, αλλά δεν είναι εδώ.

Ξεκινάτε με ένα επιχείρημα λογικοφανές, το σωστό αίτιο –δίκιο έχετε- ότι δηλαδή, οι ελεύθεροι επαγγελματίες δηλώνουν λίγα, δεν δηλώνουν αυτά που βγάζουν. Ως έναν βαθμό μπορεί να έχετε και δίκιο. Και καταλήγετε, όμως, στο εσφαλμένο αιτιατό. Τι λέτε; Την τεκμαρτή φορολόγηση όλων, επί δικαίων και αδίκων, δηλαδή επειδή το 20% των παιδιών της νεαρής ηλικίας έχουν προβεί σε εγκληματικές ενέργειες, να τους τιμωρήσουμε και τους εκατό πιτσιρικάδες για να τελειώνει η ιστορία, αυτό μου λέτε τώρα.

(Χειροκροτήματα από την πτέρυγα της Ελληνικής Λύσης)

Δείτε, λοιπόν, την ανοησία της επιλογής σας, επί δικαίων και αδίκων. Έστω, λοιπόν, κύριε Υπουργέ, ότι μία εταιρεία άλφα αγοράσει μετοχές άλλης εταιρείας βήτα που έχει έδρα εντός Ευρωπαϊκής Ενώσεως, Γερμανία, Γαλλία, έναντι 200.000 ευρώ, κύριε Θεοχάρη -είναι ερώτηση για δυνατούς λύτες- και αποκτά το 10% του μετοχικού της κεφαλαίου. Μετά από τρία χρόνια και ενώ η εταιρεία έχει ανεβάσει κερδοφορία, η εταιρεία πουλάει το μερίδιό της για 5 εκατομμύρια ευρώ. Γνωρίζετε πόσο φόρο θα πληρώσει η εταιρεία αυτή; Ξέρει ο ελληνικός λαός; Έβγαλε 5 εκατομμύρια ευρώ σε τρία χρόνια. Είναι εικονικές αυτές οι αγοραπωλησίες που γίνονται, οι περίεργες, που λέτε, επενδύσεις. Ξέρετε; Έχει 4.800.000 ευρώ κέρδη. Μηδέν! Μηδέν! Χτυπήστε αλύπητα τους πλουσίους, τα λαμόγια και αφήστε τους ελεύθερους επαγγελματίες ανέγγιχτους! Βρείτε τα λεφτά από εκεί!

(Χειροκροτήματα από την πτέρυγα της Ελληνικής Λύσης)

Έστω ένας ηλεκτρολόγος, που συνήθως έχει 6.000 ευρώ κέρδη δηλωμένα, κόψει επιπλέον τιμολόγια 5.000 ευρώ προς διάφορες εταιρείες. Οι εταιρείες αυτές θα εκπέσουν 22% και ο ηλεκτρολόγος θα πληρώσει φόρο για τα αντίστοιχα εισοδήματα με 9%. Το δημόσιο δηλαδή θα χάσει 13% από τη συναλλαγή αυτή. Δηλαδή κάνετε εγκλήματα φορολογικά, είναι λάθη αυτά που κάνετε.

Και στην τελική, για πείτε μου, ρε παιδιά, μισό λεπτό, από ποια οικονομική θεωρία προκύπτει ότι τα χρόνια λειτουργίας μιας επιχείρησης φέρνουν επιπλέον κέρδη; Ο ταξιτζής δηλαδή -λέτε τον ταξιτζή- σε δεκατρία χρόνια θα βγάζει παραπάνω κέρδη. Τι είστε; Ο Νοστράδαμος ή μέντιουμ; Δεν κατάλαβα, πού τα έχετε δει αυτά; Σε ποια θεωρία; Πείτε μου, ποιος το είπε; Ποιος μεγάλος οικονομολόγος, να τον ακολουθήσουμε και εμείς; Γιατί αυτά είναι φαυλότητα, δεν είναι λογικά πράγματα αυτά. Και από πού προκύπτει ότι ο μέσος ΚΑΔ μπορεί να είναι και η δίκαιη φορολόγηση;

Κάνετε σύγκριση με μισθωτούς, κύριε Θεοχάρη.

Κύριε Πρωθυπουργέ, κάνετε σύγκριση με τους μισθωτούς, που με μία μέση φορολόγηση 15.000 ευρώ τεκμαρτό έχουν αφορολόγητο 8.300 ευρώ. Άρα, τα 7.000 ευρώ έχουν φόρο 9%, δηλαδή 650 ευρώ φόρο. Σε αναντιστοιχία, στην ατομική επιχείρηση η φορολογία είναι πάνω από 2.000 ευρώ. Πώς συγκρίνετε ανόμοια πράγματα; Δεν είναι το ίδιο, «μισθωτοί και μισθωτοί και μισθωτοί». Φορολογείς τον μεν, φορολογείς τον δε, αλλά πρέπει να βάλεις αυτό που λέγαμε παλιά, αντικειμενικά κριτήρια. Δεν υπάρχει τίποτα!

Δεν θα πω για τους μισθούς στην Ελλάδα, θα υπενθυμίσω τι παίρνουν οι ελεύθεροι επαγγελματίες σε άλλες χώρες της Ευρώπης. Τέσσερα επαγγέλματα, μηχανικός, προγραμματιστής, γραμματέας, λογιστής. Σελίδα ΕΦΚΑ: Πόσα έπαιρναν το 2021; Στην Ελλάδα ο μηχανικός έπαιρνε 1.326 ευρώ, στη Γερμανία 5.440 ευρώ, δηλαδή 3.500 ευρώ διαφορά. Στην Ελλάδα ο προγραμματιστής έπαιρνε 2.820 ευρώ, στη Γερμανία 4.740 ευρώ. Στην Ελλάδα ο γραμματέας έπαιρνε 1.342 ευρώ, στη Γερμανία 3.200 ευρώ. Δηλαδή, δεν μπορείς να συγκρίνεις ανόμοια πράγματα. Δυστυχώς, αυτή είναι η πραγματικότητα. Έρχεστε εδώ και θέτετε ζητήματα που είναι ασύγκριτα μεταξύ τους, δεν συγκρίνονται.

Και θα σας πω, κύριε Θεοχάρη, τι έλεγε ο Austin O’ Malley. Τον ξέρετε τον Austin O’ Malley; Μεγάλη μορφή, διανοούμενος ήξερε και οικονομικά ο άνθρωπος. Το διαβάζω όπως το λέει, κύριε Πρωθυπουργέ, κύριε Θεοχάρη: «όταν βάζεις φόρους και όταν κουρεύεις πρόβατο, καλό είναι να σταματάς πριν γδάρεις το πετσί». Ο πολιτικός κουρεύει το πρόβατο, ο πολιτικάντης το γδέρνει. Αποφασίστε τι είστε, πολιτικοί ή πολιτικάντηδες; Να σας δω εδώ θέλω, γιατί το έχετε γδάρει και το αρνί και το κατσίκι, τα έχετε γδάρει όλα πλέον. Δεν έχει λεφτά ο Έλληνας!

(Χειροκροτήματα από την πτέρυγα της Ελληνικής Λύσης)

Και πάμε, για να κλείνουμε σιγά-σιγά, στον κ. Φάμελλο. Είπε ο κ. Φάμελλος ότι είναι υπέρ του διαλόγου με την Τουρκία. Για μισό λεπτό, ρε παιδιά, μισό λεπτό. Να συζητήσουμε τι δηλαδή; Τι να συζητήσω εγώ με τον Τούρκο που διεκδικεί το Αιγαίο και τη Θράκη; Τι μπορώ να συζητήσω, πείτε μου. Και να σας πω και κάτι; Αποδέχτηκε ελαφρά τη καρδία ο ΣΥΡΙΖΑ τη Χάγη, όπως και το ΠΑΣΟΚ την αποδέχεται. Και εγώ ρωτώ, κύριε Κουκουλόπουλε -είστε παλιός στην πολιτική- θα πας στη Χάγη, χωρίς να κάνεις δώδεκα ναυτικά μίλια και ΑΟΖ; Θα πας με τα έξι ναυτικά μίλια;

Άρα, λοιπόν, απεμπολείς το εθνικό σου δικαίωμα με βάση το Διεθνές Δίκαιο και προσφεύγεις σε μία Χάγη στα έξι ναυτικά μίλια. Αυτό είναι έγκλημα! Έξι ναυτικά μίλια, ΑΟΖ και βλέπουμε τη Χάγη!

(Χειροκροτήματα από την πτέρυγα της Ελληνικής Λύσης)

Διαφορετικά, πηγαίνεις με μειονέκτημα στη Χάγη! Να τα ξεκαθαρίσουμε λίγο εδώ μέσα, γιατί ο ελληνικός λαός πρέπει να μάθει την αλήθεια. Δεν μπορείς να παίζεις με αυτά τα θέματα. Το Διεθνές Δίκαιο είναι ξεκάθαρο.

Όσο για το ποιος είναι ο Τούρκος, θα πω κάτι που λένε στο χωριό μου. Ήδη ο τουρκικός Τύπος σήμερα μιλάει για τη συνάντηση. Και δεν μπορώ να καταλάβω, κύριε Θεοχάρη, πώς τα καταπίνουμε τόσο εύκολα. Βγαίνει, δηλαδή, ο Ερντογάν και λέει: «καλέ μου φίλε, Κυριάκο». «Καλέ μου φίλε, Κυριάκο»! Αφού βούρκωσα! Όταν άκουσα τον Ερντογάν να λέει «καλέ μου, φίλε…», λέω «Θεέ μου, έρχεται ο φίλος μου από το εξωτερικό να τον αγκαλιάσω, έρχεται ο Ερντογάν»! «Καλέ μου, φίλε…» να μιλήσουμε για όλα τα θέματα. Και για την τουρκική μειονότητα στη Θράκη να μιλήσουμε, λέει! Και μόνο από αυτό, έπρεπε να μην έρθει καθόλου στην Ελλάδα. Είναι ωμή παραβίαση της Συνθήκης της Λωζάνης. Παραβίαση της Συνθήκης της Λωζάνης φραστικά από τον ίδιο τον Πρόεδρο της Τουρκίας!

(Χειροκροτήματα από την πτέρυγα της Ελληνικής Λύσης)

Και πετάει και το άλλο: «Κυριάκο, φίλε μου, δεν σας απειλούμε αν δεν μας απειλήσετε». Και ρωτώ εγώ τον κ. Ερντογάν: Η Τουρκία διεκδικεί Αιγαίο, Κύπρο, Θράκη, όλα αυτά μαζί. Η Ελλάδα διεκδικεί Κωνσταντινούπολη; Από τι τον απειλούμε εμείς; Εμείς έχουμε το δικαίωμα να λέμε «πάλι με χρόνια, με καιρούς, πάλι δικά μας θα’ ναι» ως ιστορικό, πολιτισμικό και πολιτιστικό αναφαίρετο δικαίωμα. Οι Μογγόλοι από πού έχουν αυτό το δικαίωμα; Δεν το καταλαβαίνω! Από τις στέπες στη Μογγολία ήταν, μην παρεξηγούνται κάποιοι!

(Χειροκροτήματα από την πτέρυγα της Ελληνικής Λύσης)

Και βέβαια, εκεί η απάντηση του κ. Μαρινάκη ήταν να πέσεις κάτω από τα γέλια. Θα σας πω τι είπε ο Κυβερνητικός Εκπρόσωπος, κύριε Υπουργέ μου -γι’ αυτό έφυγε ο Πρωθυπουργός, δεν ήθελε να τα ακούσει τώρα, γιατί ήξερε τι θα ακούσει-, ο κ. Μαρινάκης -όχι ο Βαγγέλης, αυτός δεν πήγε στην Αδειλίνη, θα πάει, λέει, εγώ μιλάω για τον Μαρινάκη, τον Κυβερνητικό Εκπρόσωπο- χθες. Θα σας πω εγώ τι είπε ο άνθρωπος. Δεν ξέρουμε, λέει, αν ο Ερντογάν θα πάει στη Θράκη. Η ελληνική Κυβέρνηση μέχρι χθες δεν γνώριζε αν ο Ερντογάν θα πάει στη Θράκη. Σε ποια χώρα σε επίσημη επίσκεψη δεν υπάρχει πρόγραμμα με βάση το πρωτόκολλο και το διπλωματικό έθος; Μόνο στην Ελλάδα! Σε καμμία άλλη χώρα, εκτός από αυτή που είναι πλέον Μπανανία. Είμαστε Μπανανία, κάτι που καταγγείλαμε και το ξαναλέμε. Είμαστε Μπανανία!

Και ερωτώ -εδώ είναι η είδηση-βόμβα!- την ελληνική Κυβέρνηση. Η Τουρκία έχει στείλει τρεις επιστολές στον ΟΗΕ, οι οποίες είναι ανηρτημένες στην ιστοσελίδα του ΟΗΕ επισήμως για την αποστρατικοποίηση στο Αιγαίο. Πρόκειται για επιστολές με δήθεν ιστορικά και νομικά επιχειρήματα από τα μέσα Σεπτεμβρίου του 2022 και λέει ότι είναι υποχρεωμένη η ελληνική Κυβέρνηση να κάνει αποστρατικοποίηση με βάση το Διεθνές Δίκαιο. Το Υπουργείο Εξωτερικών μέχρι και σήμερα, πέρασε ένας ολόκληρος χρόνος, δεν έχει στείλει απαντητική επιστολή, που σημαίνει και de facto, αλλά και de jure νομιμοποίηση της αποστρατικοποίησης του Αιγαίου από την πίσω πόρτα. Καταλαβαίνετε τι κάνετε; Καταλαβαίνετε τι έγκλημα κάνατε από το 2022;

Δεν θα πω για το τουρκολιβυκό μνημόνιο που το κατάπιατε και αυτό! Ούτε και εκεί απαντήσατε. Άρα, λοιπόν, κάποιοι ανοίγουν κερκόπορτες. Ας ψάξει ο ίδιος ο Πρωθυπουργός τους Υπουργούς του τι κάνουν, γιατί δεν απαντούν και γιατί αφήνουν ρήγματα στην εξωτερική πολιτική. Αυτή είναι κερκόπορτα!

Και να θυμάστε κάτι που έλεγε πάντοτε ο θυμόσοφος λαός: Η Τουρκία είναι ακόρεστη, κύριε Ναύαρχέ μου! Τι έλεγε, λοιπόν, πάντα ο λαός μας; Θα σας πω εγώ: Τούρκο είδες, λέει; Γρόσια θέλει. Κι άλλο Τούρκο είδες; Κι άλλα γρόσια θέλει! Όσες φορές κι αν συναντήσετε τον Ερντογάν, άλλες τόσες θα διεκδικεί! Απλά -γιατί ο κ. Ανδρουλάκης έκανε ένα λάθος- το 1995 το ΑΕΠ της Ελλάδος ήταν λίγο μικρότερο από της Τουρκίας -το 1995!- και μεγαλύτερο από όλες τις χώρες των Βαλκανίων μαζί επί Ανδρέα Παπανδρέου. Πριν, γιατί ο Σημίτης τα «τσαλάκωσε» μετά. Για τον Σημίτη με τα Ίμια και το Ελσίνκι, που έλεγε και ο Ανδρουλάκης εδώ, μακριά! Το ΑΕΠ της Ελλάδος αντιστοιχεί στο ένα τέταρτο της Τουρκίας. Τις πταίει γι’ αυτό; Ποιοι κυβέρνησαν; ΠΑΣΟΚ, ΣΥΡΙΖΑ, Νέα Δημοκρατία! Εσείς κυβερνήσατε, εσείς να απολογηθείτε! Και υστερούμε πλέον και από της Ρουμανίας. Και η Ρουμανία μάς πέρασε! Και η Ρουμανία!

(Χειροκροτήματα από την πτέρυγα της Ελληνικής Λύσης)

Δεν θα μιλήσω για την ακρίβεια. Θα πω, όμως, το εξής σε όλους τους Έλληνες. Όταν πάτε, Έλληνές μου, στο σουπερμάρκετ και βλέπετε το ελαιόλαδο 20 ευρώ και όταν δεν θα μπορείτε να πάρετε το γάλα του παιδιού σας, να ξέρετε ποιοι φταίνε. Αυτοί φταίνε, αυτοί! Γιατί πηγαίνετε στην ταμία και πείτε «μα, πήραμε πιστοληπτική ικανότητα, επενδυτική βαθμίδα, δεν θα έχουμε καλύτερα προϊόντα;». Αυτά είναι παραμύθια και σανός για τους Έλληνες! Η ακρίβεια τσεκουρώνει τα πλατιά λαϊκά στρώματα, τσεκουρώνει τον εργαζόμενο, τον εργάτη, τον μεροκαματιάρη και όχι τους πλούσιους φίλους σας! Νομοθετήστε υπέρ των φτωχών και όχι των πλουσίων! Επιτέλους κάποια στιγμή να προστατεύσουμε το εισόδημα του Έλληνα πολίτη.

(Χειροκροτήματα από την πτέρυγα της Ελληνικής Λύσης)

Γιατί δημιουργήσατε μια ιδιότυπη δημοκρατία. Είναι η δημοκρατία η δική σας, η δημοκρατία των ολιγαρχών και των πολύ φτωχών Ελλήνων. Αυτό θα το αντιστρέψουμε. Θα κάνουμε μια πλέρια δημοκρατία, όπου οι πλούσιοι θα είναι πολλοί και οι φτωχοί θα είναι ελάχιστοι! Αυτή είναι η επιτυχία της δημοκρατίας, αυτή είναι η δημοκρατία!

(Χειροκροτήματα από την πτέρυγα της Ελληνικής Λύσης)

Και θα ήθελα να πω κάτι για το ρεύμα. Κύριε Θεοχάρη, θα δώσω μερικές απάτες για το ρεύμα, πώς δηλαδή εξαπατούν τον κόσμο οι πάροχοι ενέργειας, μπας και πάτε και τους βάλετε και χέρι. Όμως, δικοί σας άνθρωποι είναι, τι χέρι να βάλετε; Ακούστε, λοιπόν. Πολλοί πάροχοι ανακοίνωσαν τη βασική τιμή χρέωσης για το «πράσινο» τιμολόγιο. Αυτή την τιμή την κλειδώνουν για έξι μήνες, λέει, για το «πράσινο» τιμολόγιο. Όμως, αυτό που δεν ξέρει ο καταναλωτής είναι ότι από μήνα σε μήνα θα αλλάζει το ποσοστό έκπτωσης. Παραδείγματος χάριν, τα δώδεκα λεπτά -έχω παράδειγμα μπροστά μου- που προσφέρει ως βασική τιμή ένας πάροχος προκύπτει από μία έκπτωση 50%. Η βασική τιμή, δηλαδή, είναι 24. Τον Ιανουάριο η έκπτωση θα είναι 50. Άρα, ξεκινάς με 12 λεπτά. Τα 24 λεπτά, όμως, είναι υποχρεωτικά και θα μείνουν σταθερά σε έξι μήνες, που θα τα πληρώσεις στο τέλος, μετά από έξι μήνες. Μιλάμε για κοινούς κλέφτες, για κανονικούς απατεώνες. Και έβαλαν και μπλοκάκια. Πήρε ο θείος μου ο Στέλιος από το χωριό και λέει «παιδί μου», λέει, «μου έστειλαν κάτι εξισώσεις να κάνω, εγώ δεν ξέρω από αυτά, «χ» στο τετράγωνο μείον 4, μείον 5…». Τους κάνατε μαθηματικούς τους ανθρώπους για να πληρώνουν το ρεύμα! Είμαστε με τα καλά μας; Είναι κράτος αυτό; Πραγματικά απορώ πώς ακόμη και τώρα ο Έλληνας υπομένει αγόγγυστα!

Και κλείνοντας, κύριε Θεοχάρη μου, να κάνω μια ερώτηση, γιατί από το ΠΑΣΟΚ προέρχεστε κι εσείς, από το σημιτικό ΠΑΣΟΚ. Αυτό είναι το «κακό» ΠΑΣΟΚ για μένα, το «καλό» ΠΑΣΟΚ ήταν άλλο: εθνική ανεξαρτησία, λαϊκή κυριαρχία. Να κάνω, λοιπόν, μια ερώτηση: Με τη Νέα Δημοκρατία του κ. Μητσοτάκη γιατί όλοι αυτοί οι κομπιναδόροι και οι λοιποί έχουν ασυλία; Να σας πω γιατί. Δικάστηκε για τα εξοπλιστικά ο Παπαντωνίου. Γιατί δεν πήγε το κράτος; Δικάστηκε για τα εξοπλιστικά ο Παπαντωνίου και δεν εκπροσωπήθηκε το ελληνικό κράτος. Γιατί, κύριοι της Νέας Δημοκρατίας;

Άλλο θέμα. Η «SIEMENS» έκανε μία σύμβαση εκατομμυρίων ευρώ με εσάς. Και με τη «SIEMENS» για να διαγράψετε τα χρέη της, που ήταν δισεκατομμύρια ευρώ η κομπίνα και το λάδωμα, κάνατε μία συμφωνία, ότι θα κάνει ένα εργοστάσιο εξακοσίων ατόμων. Το εργοστάσιο, κύριε Θεοχάρη μου; Πού είναι το εργοστάσιο; Εδώ το εργοστάσιο, εκεί το εργοστάσιο, πού είναι το εργοστάσιο; Γιατί χαϊδεύετε όλα αυτά τα σκανδαλάκια των παλιών πασόκων, των σημιτικών, των «καλών» παιδιών που έχετε περιθάλψει εκεί στη Νέα Δημοκρατία; Για ποιον λόγο; Πείτε μου εσείς! Πείτε μου σε ποιο σοβαρό κράτος γίνεται αυτό το πράγμα!

Απλά φτιάξατε ένα κράτος σαν τον Αλ Καπόνε. Ξέρετε πώς έγινε πλούσιος ο Αλ Καπόνε; Θα σας το πω εγώ τώρα. Το 1920 επιβλήθηκε ποτοαπαγόρευση στις Ηνωμένες Πολιτείες. Αποφασίζει η κυβέρνηση των Αμερικανών να απαγορεύσει τα ποτά. Τι έκανε, λοιπόν, ο Αλ Καπόνε; Να σας πω εγώ. Ξεκινάει, λοιπόν, μια συμφωνία με γιατρούς και το ουίσκι το βαφτίζει «φάρμακο». Έγραφαν συνταγές οι γιατροί και έπαιρναν από την εταιρεία του το φάρμακο, το ουίσκι. Και το δεύτερο που έκανε, επειδή στην ποτοαπαγόρευση ήθελαν μπύρα, έκανε ένα brand «near beer», «κοντά στη μπύρα». Έτσι κάνατε με το λαθρεμπόριο πετρελαίου με τους φίλους σας. Αυτοί βάζουν χρώμα σήμερα και το ναυτικό πετρέλαιο γίνεται πετρέλαιο κίνησης.

Επαναλαμβάνω, λοιπόν, ότι αν δεν σταματήσετε αυτή την ιστορία και δεν κυνηγήσετε πραγματικά το ψέμα, τους κλέφτες, τους απατεώνες, τους λωποδύτες, θα ρέει αίμα ελεύθερων επαγγελματιών, αγροτών, εργατών κι εσείς θα επιχαίρεστε για τις μεγάλες επιλογές σας! Κάνετε λάθος, κάνετε εγκλήματα! Είστε η Κυβέρνηση της ψυχολογικής βίας των φτωχών, της χειρότερης βίας, που, όπως έλεγε και ο Γκάντι, η χειρότερη μορφή βίας είναι η φτωχή βία, η βία των φτωχών!

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Ξέρετε, αυτό με την golden visa πρέπει να τελειώσει. Έχει δίκιο ο κ. Ανδρουλάκης. Το λέω κι εγώ εδώ και δύο χρόνια. Όσον αφορά αυτή την ιστορία με την golden visa, σταματήστε επιτέλους! Δημιουργήσατε μία φούσκα ακινήτων. Ένα απλό ακίνητο που κάνει 200.000, το πουλάνε πλέον 700.000. Ξέρετε γιατί; Διότι κατασκευάσατε μαζί με το Airbnb και τη golden visa μια τεράστια φούσκα, η οποία αν σκάσει, ζήτω που καήκαμε! Ήδη στις Ηνωμένες Πολιτείες και στη Γερμανία υπάρχει κίνδυνος με τη φούσκα αυτή. Προειδοποιώ ότι θα σκάσει η φούσκα των ακινήτων! Σταματήστε τη golden visa τώρα! Είμαστε φιλοξενούμενοι στην Ελλάδα. Δεν έχουν σπίτια να νοικιάσουν οι φοιτητές και οι Έλληνες, γιατί είναι πανάκριβα. Κόψτε το επιτέλους!

(Χειροκροτήματα από την πτέρυγα της Ελληνικής Λύσης)

Κι επειδή μας ρωτά και ο ναύαρχος πολλές φορές «Εσείς τι είστε;», λέμε ότι εμείς διαφέρουμε από τη Νέα Δημοκρατία, γιατί εσείς δεν είστε η παράταξη της Νέας Δημοκρατίας. Εμείς είμαστε υπέρ του κοινωνικού ριζοσπαστικού φιλελευθερισμού με κρατική επιστασία. Τελείως διαφορετικά πράγματα! Είμαστε υπέρ της επιχειρηματικότητας -καθαρά και ξάστερα- αλλά με γνώμονα τον υγιή ανταγωνισμό. Είμαστε μέσα στο πλαίσιο των δημοκρατικών κανόνων της κοινωνίας και της αγοράς. Εσείς οι νεοφιλελεύθεροι υποσχόσασταν μεροληπτική συμπεριφορά στους ελεύθερους επαγγελματίες και τώρα τους τσακίζετε και τους κόβετε το κεφάλι. Λειτουργείτε εις βάρος των ελευθέρων επαγγελματιών. Ξέρετε γιατί; Υπηρετείτε την ολιγαρχία και όχι τον Έλληνα πολίτη, όχι τον φτωχό, τον μικρομεσαίο. Εκεί διαφέρουμε.

Και γρήγορα, πολύ γρήγορα, θα σας δώσω μια συμβουλή. Ξεγελάτε τον Έλληνα. Τον ξεγελάσατε σε δύο εκλογικές αναμετρήσεις με τη βοήθεια των μέσων ενημερώσεως, αλλά όπως έλεγε και ο Αβραάμ Λίνκολν, μπορεί να τους ξεγελάς όλους για λίγο καιρό, λίγους για όλον τον καιρό, πολλούς όχι για πολύ καιρό.

(Χειροκροτήματα από την πτέρυγα της Ελληνικής Λύσης)

Και ο Έλληνας κατάλαβε, και ο ελεύθερος επαγγελματίας και ο μικρομεσαίος. Τον ξεγελάσατε, τον κοροϊδέψατε και τώρα τον γδέρνετε.

(Χειροκροτήματα από την πτέρυγα της Ελληνικής Λύσης)

Πριν τον γδάρετε, όμως, να θυμάστε ότι υπάρχει λύση και έχει ονοματεπώνυμο. Είναι η φωνή της παρατάξεως, της λαϊκής, πατριωτικής, εθνικής, κοινωνικής Δεξιάς. Είναι η φωνή της Ελληνικής Λύσης και ακούγεται από την Κύπρο μέχρι τον Έβρο και όπου υπάρχει ελληνισμός!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Βασίλειος Στίγκας, Πρόεδρος της Κοινοβουλευτικής Ομάδας των Σπαρτιατών.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, προηγουμένως άκουσα τον προλαλήσαντα που είπε κάτι το οποίο εμείς οι Σπαρτιάτες κατά κόρον το λέμε και το έχουμε πει και από αυτό το Βήμα. Όσον αφορά στις σχέσεις μας με την Τουρκία, δεν πιστεύουμε στην ελληνοτουρκική φιλία. Το έχουμε πει πάρα πολλές φορές. Όμως, είπε επί λέξει αυτό που είχα πει εγώ -και το επαναλαμβάνω- ότι δηλαδή με την Τουρκία δεν έχουμε να πούμε τίποτα, πλην όμως πρώτα θα επεκτείνουμε στα δώδεκα ναυτικά μίλια τα χωρικά μας ύδατα, θα χαράξουμε την ΑΟΖ και μετά θα συζητήσουμε οτιδήποτε άλλο νομίζει η Τουρκία ότι πρέπει να συζητήσουμε. Το να μας αντιγράφουν καλό είναι, δεν είναι κακό.

Πάμε στο σημερινό μας θέμα. Τα νέα φορολογικά μέτρα που προωθείτε, κύριοι της Κυβέρνησης, δεν επαρκούν και παράλληλα σε καμμία περίπτωση δεν καταπολεμούν τη φοροδιαφυγή. Αντίθετα, πλήττουν σε μεγάλο βαθμό τους ελεύθερους επαγγελματίες, τους επιστήμονες και τις μικρομεσαίες επιχειρήσεις που ασκούν ατομική δραστηριότητα. Προστατεύετε τα μεγάλα εισοδήματα και τις πολυεθνικές εταιρείες.

Εάν πράγματι επιδιώκατε και επιθυμούσατε να καταπολεμήσετε τη φοροδιαφυγή, όπως λέτε, θα έπρεπε να αξιοποιήσετε τα σύγχρονα εργαλεία ελέγχου οικονομικών υπηρεσιών που επαίρεστε και διατυμπανίζετε ότι έχετε στη διάθεσή σας και να μην καταφεύγετε σε παλαιές πρακτικές θέσπισης τεκμηρίων που ενεργούν τόσο ισοπεδωτικά, όσο και άδικα, σε αυτές τις επαγγελματικές κατηγορίες. Η εισαγωγή του φορολογητέου τεκμαρτού εισοδήματος, δηλαδή η φορολόγηση για εισοδήματα που δεν έχουν αποκτηθεί, κατευθύνουν σε σημαντική οικονομική επιβάρυνση το μεγαλύτερο τμήμα των ελεύθερων επαγγελματιών, των μικρομεσαίων επιχειρήσεων, αλλά και των επιστημόνων, η οποία έρχεται να προστεθεί στα ήδη υπάρχοντα οικονομικά τους προβλήματα ως αποτέλεσμα της πολύχρονης οικονομικής και κοινωνικής κρίσης λόγω της ακρίβειας, της πανδημίας, των μνημονίων, του πληθωρισμού, της ενεργειακής κρίσης και πολλών άλλων παραγόντων.

Η Κυβέρνηση, δυστυχώς, δεν λαμβάνει τίποτα υπ’ όψιν της και αγνοεί τα στοιχεία που η ίδια διαθέτει και τα οποία αποδεικνύουν ότι ένα σημαντικό τμήμα του ενεργού δυναμικού της οικονομίας θα πληγεί άμεσα με αυτό το φορολογικό νομοσχέδιο και θα οδηγήσει πολλούς συμπολίτες μας και άλλους στην εξαθλίωση και στην ανεργία.

Πιο συγκεκριμένα, η μεσαία τάξη είναι αυτή που θα πληγεί περισσότερο και θα αδυνατεί να ανταποκριθεί ακόμη και σε βασικές υποχρεώσεις, μιας και έχει σημαντικές οφειλές προς το δημόσιο, τα ασφαλιστικά ταμεία, τις τράπεζες και έχει απωλέσει ευνοϊκές ρυθμίσεις οφειλών με κίνδυνο τη λήψη καταδιωκτικών μέτρων εις βάρος τους.

Μάλιστα, προκειμένου να στηρίξετε τις επιλογές σας, χαρακτηρίζετε όλους τους ελεύθερους επαγγελματίες ως φοροφυγάδες και αναξιόπιστους ως προς τις οικονομικές τους δοσοληψίες και, ταυτόχρονα, χρησιμοποιείτε ισοπεδωτικού χαρακτήρα κριτήρια και επιχειρήματα, για να δικαιολογήσετε τον προσδιορισμό του τεκμαρτού φορολογητέου εισοδήματος.

Θα είμαι σχετικά σύντομος. Θα ήθελα να απαντήσω στον ίδιο τον Πρωθυπουργό. Άκουσα με πάρα πολλή προσοχή αυτά που είπε, αλλά θεωρώ ότι τα περισσότερα από αυτά που είπε είναι και ανεφάρμοστα, αλλά και ψέματα. Είπε ότι προεκλογικά μίλησε για τη φοροδιαφυγή. Όμως, δεν μίλησε για τη φοροεπιδρομή σε εκατομμύρια μικρομεσαίες επιχειρήσεις. Θα έλεγα ότι ήμουν νιός και γέρασα. Από το 1974 πήγαινα από μικρό παιδί στον πατέρα μου που ήταν ελεύθερος επαγγελματίας και τον παρακολουθούσα. Πήγαινα από κοντά τα καλοκαίρια.

Από εκείνα τα χρόνια θυμάμαι πολύ καλά, κύριε Υπουργέ, όλες τις κυβερνήσεις μέχρι σήμερα επί σαράντα εννέα χρόνια να λένε ότι θα πιάσουμε τη φοροδιαφυγή. Συνεχώς έλεγαν ότι θα πιάσουμε τη φοροδιαφυγή. Έχουμε φτάσει στο 2023 και ακόμα λέτε ότι θα πιάσετε τη φοροδιαφυγή. Και είμαι σίγουρος ότι και τα επόμενα χρόνια και στο τέλος της τετραετίας, και της επόμενης και της παραεπόμενης, πάλι θα μιλάτε για φοροδιαφυγή.

Αν είχατε τολμήσει να πείτε ότι θα επιτεθείτε με τέτοιο μένος -όπως είχε επιτεθεί βεβαίως και ο ΣΥΡΙΖΑ το διάστημα 2015 - 2019- στους ελεύθερους επαγγελματίες και στους μικρομεσαίους, όπως κατά λάθος πιθανόν το είπε ο Κατρούγκαλος πριν τις εκλογές, τότε αυτή τη στιγμή μπορεί να μην ήσασταν και κυβέρνηση.

Είπε επίσης -και υπάρχει και μέσα στο νομοσχέδιο- ότι θα μειωθεί το 50% του τέλους επιτηδεύματος. Αυτό ήταν μια φορομπηχτική πολιτική. Ξεκίνησε πριν από κάποια χρόνια που μπήκαμε στα μνημόνια. Και ακόμα, δηλαδή, μέσα στα μνημόνια είμαστε.

Γιατί, κύριε Υπουργέ, δεν το καταργείτε τελείως, να πάρει μια ανάσα η αγορά; Τι σημαίνει αυτό το 50%; Και πιθανόν, λέτε, ότι στο τέλος της τετραετίας θα το καταργήσετε.

Είμαι σίγουρος ότι δεν θα καταργηθεί και το είχα πει στη δευτερολογία μου, νομίζω, τότε στις προγραμματικές δηλώσεις της Κυβέρνησης που είχατε πει ότι στο τέλος της τετραετίας θα φτάσει ο μισθός 1.500 ευρώ. Εγώ το είχα αντικρούσει αυτό. Είχα πει ότι δεν υπάρχει καμμία περίπτωση ο μέσος μισθός να φτάσει στα 1.500 ευρώ.

Εδώ υπάρχει ένα δημοσίευμα από την «ΚΥΡΙΑΚΑΤΙΚΗ ΔΗΜΟΚΡΑΤΙΑ» το οποίο λέει ότι ο πληθωρισμός χαλάει το όνειρο για μέσο μισθό 1.500 ευρώ. Ήδη από τώρα, από τους πέντε μήνες που είσαστε Κυβέρνηση, άρχισαν τα όργανα, πόσω μάλλον στο τέλος της περίφημης αυτής τετραετίας.

Αυτό το καταθέτω εδώ στα Πρακτικά, για να υπάρχει.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, υπάρχει ένας ληστρικός φόρος που είναι ακατανόητος και για μας τους Έλληνες βεβαίως εδώ, αλλά δεν υπάρχει και στο διεθνές προσκήνιο. Είναι η λεγόμενη προκαταβολή φόρου.

Από πού και ως πού, κύριε Υπουργέ, υπάρχει προκαταβολή φόρου; Από πού και ως πού; Και θα ήθελα μια απάντηση όταν ολοκληρώσω την ομιλία μου. Από πού και ως πού πρέπει ο μικρομεσαίος επιχειρηματίας ή και μεγάλες επιχειρήσεις να χρηματοδοτούν την κυβέρνηση; Πού ακούστηκε αυτό; Ναι, βγάλτε τον φόρο εισοδήματος να τον πληρώσει, αν μπορεί να τον πληρώσει ή δεν μπορεί να τον πληρώσει. Όμως, να τον πληρώσει. Αυτός είναι ο φόρος εισοδήματος, αυτό είναι. Ούτε φόρος επιτηδεύματος, αλλά ούτε και προκαταβολή φόρου.

Επίσης, αυτή η περιβόητη προκαταβολή φόρου ενσωματώνεται με τον φόρο εισοδήματος. Βεβαίως θα είναι κάποιες δόσεις που θα πρέπει να πληρώσει ο φορολογούμενος. Εάν, όμως, λόγω αδυναμίας δεν μπορεί να πληρώσει τις δόσεις του, αυτομάτως μαζί με τον φόρο εισοδήματος θα πρέπει να πληρώσει και πρόστιμο και για την προκαταβολή φόρου, με την οποία χρηματοδοτεί εσάς, το κράτος. Δεν υπάρχει δικαιολογία σε αυτό.

Εμείς, οι Σπαρτιάτες, προτείνουμε να το καταργήσετε. Δεν υπάρχει λόγος να βασανίζετε άλλο τη μικρομεσαία τάξη και τους ελεύθερους επαγγελματίες.

Επίσης, είπε ο κύριος Πρωθυπουργός ότι θα δώσει 500 εκατομμύρια για την υγεία και την παιδεία. Για ποια παιδεία; Τι μαθαίνουν τα ελληνόπουλα; Δεν καταλαβαίνω πώς προωθείται η παιδεία; Πώς προωθείται η φιλοπατρία; Τι προωθείτε με αυτή τη λεγόμενη «παιδεία» που έχετε; Και θέλετε να ρίξετε και 500 εκατομμύρια, που δεν θα τα ρίξετε. Δεν υπάρχει ούτε μία πιθανότητα στο εκατομμύριο να γίνει αυτό. Εδώ είμαστε, θα το δείτε.

Ρώτησα την Υφυπουργό σας γιατί έβαψαν με τα χρώματα των ΛΟΑΤΚΙ το σχολείο στην Κόρινθο και μου είπε «είσαι αδιάβαστος, κύριε Πρόεδρε, τα χρώματα των ΛΟΑΤΚΙ είναι έξι», αυτά ήταν πέντε, δεν ξέρω και εγώ τι. Διάφορα έλεγε. Αυτή είναι η παιδεία στην οποία θέλετε να ρίξετε και 500 εκατομμύρια; Δεν νομίζω.

Κανονικά θα έπρεπε να δώσετε αυτά που χρωστάτε, αυτά που χρωστάει η Νέα Δημοκρατία, το ΠΑΣΟΚ και ενδεχομένως θα φτάσει τώρα κοντά και ο ΣΥΡΙΖΑ, στην παιδεία, αλλά όχι να κάνετε αφαίμαξη από τις επιχειρήσεις και να τα χρησιμοποιείτε κάπου αλλού.

Επίσης, ένα μεγάλο ψέμα που υπάρχει είναι τα λεγόμενα POS. Είπε ο κύριος Πρωθυπουργός ότι θα υπάρχουν σε όλες τις επιχειρήσεις. Εντάξει, να το δεχθούμε αυτό. Αυτό τι είναι όμως; Ελληνική πατέντα; Ευρωπαϊκή πατέντα;

Γνωρίζετε, κύριε Θεοχάρη, ότι στην Ευρώπη δεν είναι υποχρεωτικό; Να μου απαντήσετε και σε αυτό μετά. Εγώ έζησα στην Ευρώπη. Ένα απλό κούρεμα πήγα και έκανα σε ένα κουρείο και δεν είχε μηχάνημα και το διασταύρωσα σε πάρα πολλές περιπτώσεις. Οποιαδήποτε μικρή επιχείρηση δεν ήταν υποχρεωτικό να έχει POS. Ζητούσαν μόνο μετρητά, δεν δέχονταν κάρτες. Εδώ γιατί εξοντώνετε τους μικρομεσαίους με αυτόν τον τρόπο; Για να πάει, δηλαδή, κάποιος σε ένα περίπτερο να πάρει ένα μπουκάλι νερό, ένα πακέτο τσίχλες, πρέπει να περάσει από την τράπεζα; Γιατί το κάνετε αυτό το πράγμα; Είναι εγκληματικό. Δεν το καταλαβαίνετε; Να πω ότι είναι μεγάλες επιχειρήσεις που κάνουν μεγάλους τζίρους, εντάξει ας υποθέσουμε να πάνε από τις τράπεζες, αφού όλα για τις τράπεζες γίνονται. Οι μικρομεσαίες επιχειρήσεις, ένα ζαχαροπλαστείο, ένα περίπτερο, ένα μίνι μάρκετ ή οτιδήποτε θα πρέπει να περνάνε οπωσδήποτε από τη μέγκενη των τραπεζών;

Επίσης έχετε πάει σε άλλα λαθροκαταστήματα, όπως τα λέω εγώ, στο κέντρο της Αθήνας, να δούμε, κύριε Υπουργέ, αν έχουν POS, αν έχουν ταμειακές μηχανές, αν πληρώνουν φόρο εισοδήματος και ΦΠΑ. Δώστε μας μια απάντηση και σε αυτό. Δώστε μας στοιχεία. Κάτω στη Ζήνωνος, στη Μενάνδρου, στην Ευριπίδου, κινέζικα, πακιστανικά, ινδικά, ό,τι μπορεί να φανταστεί ο καθένας. Βεβαίως Έλληνες δεν πατάνε. Μόνο οι ίδιοι και οι συμπατριώτες τους πάνε σε αυτά τα καταστήματα για να ψωνίσουν.

Επίσης, μια που ανέφερα αυτά τα καταστήματα, έχετε προσδιορίσει τα χρήματα που στέλνουν στις πατρίδες τους; Αυτό δεν λέγεται φοροδιαφυγή; Μόνο για εμάς τους Έλληνες είναι η φοροδιαφυγή;

Ένας παλιός Πρωθυπουργός είχε πει ότι είμαστε τεμπέληδες, ότι είμαστε ανάξιοι, ότι είμαστε χίλια δυο πράγματα. Και βεβαίως η κάθε ελληνική κυβέρνηση όλους τους ελεύθερους επαγγελματίες, όπως ήμουν και εγώ επί σειρά ετών, μας κατονομάζετε ως φοροφυγάδες. Πάει κάποιος στην εφορία να ανοίξει ένα κατάστημα, να ανοίξει ΑΦΜ, να κάνει όλες τις διαδικασίες και αυτομάτως νιώθει ότι στα χέρια του πρέπει να έχει χειροπέδες, ότι είναι φοροκλέφτης. Έτσι τους βλέπετε τους ελεύθερους επαγγελματίες. Θέλω να σας πω από προσωπική εμπειρία, καθώς έχω συζητήσει με πάρα πολύ κόσμο επί σειρά ετών που ήμουνα ελεύθερος επαγγελματίας, ότι όταν η φορολογία είναι χαμηλή, ο περισσότερος κόσμος δεν θέλει να φοροδιαφύγει. Προτιμά να πληρώσει τον ΦΠΑ, να πληρώσει τον φόρο εισοδήματος και να είναι κύριος και έτσι να υπάρχει και ανάπτυξη.

Εσείς όμως το κάνετε πολύ διαφορετικά. Πρέπει όλα να περνάνε μέσα από τις τράπεζες όπως είπαμε, οι προμήθειες, οι εργατοώρες, αφού πρέπει κάποιος να πάει να καταθέτει τα χαρτιά, να παίρνει χρήματα κ.λπ.. Επίσης δεν έχετε πει ότι οι τράπεζες λειτουργούν με ληστρικό τρόπο έναντι των επιχειρήσεων. Δεν το λέτε αυτό. Προφανώς γιατί αγαπάτε ιδιαίτερα τις τράπεζες.

Και δώστε μου και πάλι μια απάντηση υπεύθυνη από το Υπουργείο: Πόσο είναι τα επιτόκια καταθέσεων και πόσο είναι τα επιτόκια χορηγήσεων; Εγώ ως ελεύθερος επαγγελματίας το έζησα. Όταν μπήκαμε στα μνημόνια, είχα πάρει ένα μικρό επιχειρηματικό δάνειο 15 χιλιάδων ευρώ -δεν θυμάμαι τώρα το επιτόκιο- και όταν μπήκαμε στα μνημόνια που εσείς υπογράψατε και όλοι οι υπόλοιποι, ανέβηκαν αυτομάτως και τα επιτόκια και όταν διαμαρτυρήθηκα, δεν μπορούσαν να μου δώσουν απάντηση. Υποτίθεται είπα ότι «είμαστε δύσκολα όλες οι επιχειρήσεις, άρα και εσείς πρέπει να κατεβάσετε λίγο τα επιτόκια». Και αντί να τα κατεβάσουν, τα ανέβασαν.

Επίσης είπε ο κύριος Πρωθυπουργός: Καμμία αγοραπωλησία ακινήτου χωρίς μετρητά. Να τα και εδώ πάλι! Πάλι και εδώ έχουμε τις τράπεζες και αν μου επιτραπεί η έκφραση τους αιώνιους νταβατζήδες αυτής της χώρας που έχουν πάρει 240 δισεκατομμύρια και εξακολουθούν να διαφεντεύουν αυτή τη χώρα.

Είπε ακόμα ο κύριος Πρωθυπουργός ότι οι ελεύθεροι επαγγελματίες δηλώνουν λιγότερα από τους μισθωτούς. Επιχειρεί βεβαίως η Κυβέρνηση να ταυτίσει τους ελεύθερους επαγγελματίες με τους μισθωτούς, ενώ γνωρίζει πάρα πολύ καλά ότι είναι μία διαφορετική κατηγορία. Δεν έχουν σχέση και όσον αφορά τα εισοδήματα, αλλά και τον τρόπο εργασίας οι μισθωτοί με τους επιχειρηματίες.

Κύριε Υπουργέ, κατηγορείτε τους ελεύθερους επαγγελματίες ότι δεν τα δηλώνουν όλα ή δηλώνουν πολύ λίγα. Γνωρίζετε ότι εδώ και δεκατρία, δεκατέσσερα χρόνια που έχουμε μπει στα μνημόνια, πολλοί έχουν γίνει κατ’ ανάγκη επιχειρηματίες; Και όταν λέω κατ’ ανάγκη, εννοώ ότι δεν μπορούν να βρουν αλλού δουλειά και αναγκαστικά με λίγα διαθέσιμα που έχουν, προσπαθούν να γίνουν επιχειρηματίες, μπας και έχουν δουλειά κάθε μέρα. Αυτό τι σημαίνει; Ότι έχουν κέρδη; Θέλετε να σας κατονομάσω εγώ πάρα πολλούς επιχειρηματίες οι οποίοι μπαίνουν μέσα κάθε μήνα και κάνουν υπομονή εδώ και δεκατρία, δεκατέσσερα χρόνια; Δεν τα φέρνουν βόλτα. Και υπάρχουν και πάρα πολλοί επιχειρηματίες οι οποίοι μπορεί να πληρώνουν το προσωπικό τους ή να πληρώνουν κάποιες άλλες υποχρεώσεις και στο τέλος της ημέρας να φεύγουν από την επιχείρησή τους χωρίς μία, με άδειες τσέπες. Δεν το γνωρίζετε αυτό; Αυτός τι είναι; Φοροφυγάς; Κλέφτης; Απατεώνας;

Ένα άλλο παραμύθι βεβαίως των ελληνικών κυβερνήσεων είναι η πιστοληπτική ικανότητα: «ο τάδε οίκος μάς αναβάθμισε» και «πάμε έτσι» και «πάμε αλλιώς» και «πάμε διαφορετικά». Δηλαδή έχουμε αυτό που λέγαμε παλιά ότι ευημερούν οι αριθμοί, αλλά πεθαίνουν οι άνθρωποι. Και στην Ελλάδα εδώ πεθαίνουμε.

Πώς γίνεται, κύριε Υπουργέ, να μας αξιολογούν οι ξένοι οίκοι και να μας ανεβάζουν ψηλά και εδώ να έχουν φτάσει 120 δισεκατομμύρια τα ληξιπρόθεσμα χρέη; Αν ήταν έτσι, θα πήγαινε πολύ καλά η οικονομία και εδώ δεν θα είχαμε τόσα ληξιπρόθεσμα, δεν θα είχαμε αυτή τη δυστυχία, δεν θα είχε φτάσει το δημόσιο χρέος 400 δισεκατομμύρια -μπορεί να είναι και 430 εκατομμύρια, δεν θυμάμαι ακριβώς, αλλά κάπου εκεί είναι. Άρα δεν πάμε καλά. Αυτές οι αναβαθμίσεις τι σκοπό έχουν;

Υπάρχει πάρα πολύς κόσμος, μεγάλο μέρος του πληθυσμού που ζει με 400 ή 600 ευρώ και βεβαίως με κουπόνια σοβιετικού τύπου. Εάν με ρωτήσετε αν αυτά εδώ τα γνωρίζω, θα σας πω ότι ναι, τα γνωρίζω, τα γνωρίζω πάρα πολύ καλά, γιατί από μικρό παιδί μέχρι πρότινος ήμουν ελεύθερος επαγγελματίας. Τα έχω βιώσει, τα ξέρω καλά εγώ ο ίδιος. Επομένως εσείς ως κυβέρνηση μόνο νούμερα ξέρετε, δεν ξέρετε τίποτα άλλο, δεν μπορείτε να σκύψετε, να δείτε μέσα στην κοινωνία τι γίνεται.

Είχα πει στον κ. Χατζηδάκη αν ξέρει πού πέφτει η κεντρική λαχαναγορά των Αθηνών και είμαι σίγουρος ότι δεν ξέρει πού πέφτει. Πώς να καταλάβετε τον κόσμο, πώς να αντιληφθείτε την ελληνική πραγματικότητα;

Είπε επίσης ο κύριος Πρωθυπουργός ότι υπάρχουν μεγάλες επιχειρήσεις, αν θέλουμε βέβαια να κλείσουμε τις μεγάλες επιχειρήσεις που φοροδιαφεύγουν. Βεβαίως αν πιάσετε κάποιες μεγάλες επιχειρήσεις που οι περισσότερες είναι γνωστών συμφερόντων των κυβερνήσεων, αυτές δεν τις πειράζουμε! Ας υποθέσουμε ότι βρίσκουμε κάποιες άλλες. Θα τις κλείσετε, μπορείτε να τις κλείσετε; Δεν μπορείτε να τις κλείσετε, με τίποτα. Όπως και τίποτα δεν μπορείτε να κάνετε με την αισχροκέρδεια.

Και επαναλαμβάνω για μια φορά ακόμα ότι ως άνθρωπος της αγοράς γνωρίζω πολύ καλά το τι συμβαίνει, πόση αισχροκέρδεια υπάρχει αυτή τη στιγμή στη χώρα και υποφέρει ο πολύς κόσμος. Στην επιχείρησή μου, για παράδειγμα, όταν χρειαζόταν κάποια προϊόντα να παραγγείλεις και δεν έβρισκα κάποια προϊόντα, τότε ήξερα ότι σε δέκα μέρες, σε δύο εβδομάδες θα έρθουν αυτά τα προϊόντα που ζήτησα, αλλά ήμουν 1.000% σίγουρος ότι θα ήταν με αυξήσεις.

Επομένως, να το πούμε λίγο απλά και κατανοητά. Επειδή στις χώρες της Ευρώπης, απ’ όσο μαθαίνω, πέφτουν οι τιμές και εδώ ανεβαίνουν, ξέρετε σε ποια περίπτωση θα μπορούσε να φρενάρει κατά κάποιον τρόπο λίγο η αισχροκέρδεια; Με το να τους στείλετε στη φυλακή, κύριε Υπουργέ. Ξέρετε ποιοι είναι. Να τους περάσετε χειροπέδες. Γιατί υπάρχουν άνθρωποι που δεν έχουν να δώσουν ένα μπουκάλι γάλα στο παιδί τους, υπάρχουν ελληνόπουλα που δεν έχουν να πάρουν ένα κουλούρι στο σχολείο. Και αυτοί αισχροκερδούν! Είναι απαράδεκτο, ντροπή για όλους μας, όχι μόνο για την Κυβέρνησή σας! Έχει φτάσει 20 ευρώ το ελαιόλαδο, για όνομα του Θεού! Πώς θα ζήσει μια οικογένεια;

Επίσης θα μπορούσατε και εσείς ως Κυβέρνηση -το έχω πει πάρα πολλές φορές από αυτό εδώ το Βήμα- να μειώσετε τον ΦΠΑ. Βρείτε από αλλού αυτά τα έσοδα που ενδεχομένως μπορεί να λείπουν, μειώστε τον ΦΠΑ. Επί καραντίνας στη Γερμανία, για παράδειγμα, και σε άλλες ευρωπαϊκές χώρες μείωσαν τον ΦΠΑ για να βοηθήσουν τους καταναλωτές που δεν είχαν δουλειά, που ήταν κλεισμένοι μέσα στα σπίτια τους. Εμείς γιατί δεν το κάνουμε αυτό; Δεν είναι μόνο τα είδη βασικής ανάγκης, αλλά υπάρχουν κι άλλα πράγματα. Μειώστε τον ΦΠΑ. Γιατί πρέπει να υπάρχουν είδη που είναι στο 24% ή ακόμα και στο 13%; Σε ολόκληρη την Ευρώπη είναι γύρω στο 7%, τουλάχιστον για τα είδη πρώτης ανάγκης, στα τρόφιμα για παράδειγμα. Γιατί πρέπει να είναι στο 24%;

Κάνω και μια γρήγορη αναδρομή, για να καταλάβει ο ελληνικός λαός την ακρίβεια. Ξανάρχομαι πίσω στα παιδικά μου χρόνια. Όταν μου έλεγε ο πατέρας μου να κόψω ένα τιμολόγιο, χειρόγραφο βέβαια εκείνη την εποχή, βάζαμε 2,4% χαρτόσημο και 3,6% φόρο κύκλου εργασιών. Έτσι το λέγανε. Όλο αυτό, κυρίες και κύριοι, μας έκανε 6% επιβάρυνση του προϊόντος. Και τώρα έχουμε 24%! Δηλαδή αν ένα προϊόν είχε 1 ευρώ η επιβάρυνσή του ήταν 6 δραχμές τότε. Τώρα το προϊόν τού 1 ευρώ πάει στο 24%.

Κλείνοντας θα ήθελα να πω ότι η χώρα μας πραγματικά έχει ανάγκη από τον πρωτογενή τομέα, έχει ανάγκη από την παραγωγή. Δεν θα το κρύψω. Κάποιος δικός σας, ο Υπουργός κ. Δένδιας είπε πρόσφατα σε μια ομιλία -και πρέπει να το πω- ότι πρέπει να αναπτύξουμε την εγχώρια βιομηχανία και ειδικά την αμυντική βιομηχανία. Εδώ θα βρουν δουλειά τα Ελληνόπουλα, εδώ θα έρθουν οι Έλληνες, τα καλύτερα μυαλά από όλη την Ευρώπη, για να δουλέψουν. Θα πρέπει να είναι ντροπή για τη χώρα μας όταν η Τουρκία όσον αφορά την εγχώρια αμυντική της βιομηχανία είναι στο 70% σε εξοπλισμούς και εμείς είμαστε μόνο στο 9%. Δεν κάνουμε τίποτα, δεν παράγουμε τίποτα και όλα τα φέρνουμε μέσα και τα πληρώνουμε.

Και μία πρόταση που κάναμε για τον Νομό Έβρου, κύριε Υπουργέ, αν μπορεί να γίνει αυτό από εσάς -γιατί από εμάς θα μπορούσε να γίνει- είναι να καλέσετε μεγάλες βιομηχανίες και να στηθούν εκεί, στις Θερμοπύλες της Ελλάδος, στον Έβρο. Μάλιστα κάποιοι μας λοιδόρησαν, μας κορόιδεψαν γι’ αυτή την πρόταση. Δεν πειράζει. Εμείς είμαστε επίμονοι και την ξανακάνουμε: Να καλέσετε μεγάλες επιχειρήσεις να εγκατασταθούν στον Έβρο και για δέκα χρόνια τουλάχιστον να μην πληρώσουν ούτε 1 ευρώ φόρο. Κάποιοι βέβαια, αυτοί που μας κορόιδευαν, λέγανε ότι θα έρθουν επιχειρήσεις και οι Έλληνες θα δουλεύουν με 600 ευρώ. Όχι, δεν θα δουλεύουν με 600 ευρώ, θα υπάρχει ένας βασικός μισθός τουλάχιστον 1.000 ευρώ και πάνω, και όποιος θέλει ας έρθει. Αυτές είναι οι προτάσεις μας.

Και ένα τελευταίο. Το έχω πει και θα το ξαναπώ ότι εδώ και πολλά χρόνια πολλοί συνάδελφοι από εδώ μέσα ή και που δεν είναι εδώ μέσα, έχουν ψηφίσει τα λεγόμενα μνημόνια. Ο κόσμος όμως ψάχνει πολλές φορές να βρει και δεν μπορεί να βρει κάποιες αιτίες για το γιατί εδώ και δεκατρία χρόνια έχει βυθιστεί η Ελλάδα στο χάος, δεν υπάρχει ανάπτυξη, έχουν φύγει οι νέοι μας στο εξωτερικό και χρωστάμε σε όποιον λέμε καλημέρα. Όμως, κάποιοι αρουραίοι εδώ των υπονόμων, ένας συγκεκριμένος, -και εγώ δεν φοβάμαι να μιλήσω με ονόματα, πάντα θα μιλάω με ονόματα και πάντα θα λέω και την αλήθεια, γιατί με στοιχεία πάντα μιλάω- ήταν οι πρωτεργάτες των μνημονίων. Να μας βλέπει ο κόσμος από την τηλεόραση, για να θυμούνται οι παλιοί και να μαθαίνουν οι νέοι ποιοι μας οδήγησαν εδώ, σε αυτή την ανείπωτη καταστροφή.

Το 2010, μαζί με τον Γιώργο Παπανδρέου που είχε πει «λεφτά υπάρχουν» και μετά ότι πρέπει να μπούμε στον μηχανισμό στήριξης, μεταξύ αυτών που ψήφισαν το πρώτο εθνοκτόνο μνημόνιο ήταν και οι Βουλευτές του ΛΑΟΣ. Γνωρίζουμε ποιοι είναι, και οι δύο είναι και Υπουργοί σήμερα της Κυβέρνησης. Αλλά αυτός που κρύβεται και δεν το λέει ονομάζεται Κυριάκος Βελόπουλος, αυτός που είπε προηγουμένως ότι θέλει να κυβερνήσει. Θέλει να κυβερνήσει αυτός που έβαλε την υπογραφή του για τις χιλιάδες αυτοκτονίες των Ελλήνων, που καταστράφηκαν επιχειρήσεις, που ακόμα και σήμερα, μετά από τόσα χρόνια, δεν μπορεί να συνέλθει η χώρα! Κυριάκος Βελόπουλος, με υπογραφή. Θα το φωνάζουμε και θα το ξαναφωνάζουμε. Και οτιδήποτε άλλα στοιχεία υπάρχουν γι’ αυτούς που κοροϊδεύουν τον ελληνικό λαό εμείς πάντα θα τα λέμε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος της Κοινοβουλευτικής Ομάδας του κόμματος Νίκη κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφο, μία παροιμία παλαιοτέρων εποχών έλεγε «κάλλιο γνώση παρά γρόσι» και υποδήλωνε αυτή η παροιμία την έμφυτο, θα έλεγα, φιλομάθεια του λαού μας. Σήμερα όμως τα πράγματα δεν είναι έτσι. Και να πω ότι πάντοτε μιας υλικής κατάρρευσης προηγείται μια πνευματική ήττα. Και η πνευματική μας ήττα, η καθίζηση, είναι στα γράμματα.

Δημοσιεύτηκε σε πολλές εφημερίδες, έχω μπροστά μου την εφημερίδα «ΕΣΤΙΑ», μια μελέτη του ΟΟΣΑ για έναν διαγωνισμό PISA, όπως λέγεται, σε μαθητές όλου του κόσμου, με θέμα τις φυσικές επιστήμες, τα μαθηματικά και την κατανόηση κειμένου. Η εφημερίδα γράφει ότι μεγάλη, παταγώδης αποτυχία παρουσιάστηκε στους μαθητές της λεγόμενης Δύσεως -μεταξύ αυτών ως σκωληκοειδής απόφυση και η Ελλάδα- και βέβαια οι Έλληνες μαθητές σε αυτούς τους τομείς κατέλαβαν την τεσσαρακοστή τέταρτη θέση ανάμεσα σε ογδόντα χώρες.

Είχα διαβάσει παλαιότερα ένα βιβλίο του μακαρίτη πια Μιχαήλ Δερτούζου, με τίτλο «Ανολοκλήρωτη Επανάσταση», ο οποίος υπήρξε καθηγητής στο MIT, στην Αμερική, στη Μασαχουσέτη, κι ο οποίος προφητικώς, θα έλεγα, έγραφε τότε, προ τριακονταετίας –επαναλαμβάνω- τα εξής:

«Σε ολόκληρο τον κόσμο αγέλες πολιτικών οδηγούμενες από αυτούς των ΗΠΑ επαναλαμβάνουν το ακατάληπτο δόγμα του συρμού ότι εκατομμύρια παιδιά σε χιλιάδες σχολεία πρέπει να είναι διασυνδεδεμένα. Μπορείτε να αισθανθείτε τη ζέση τους; Δεν είναι τόσο υπεύθυνο και μοντέρνο να θέσουμε τη νέα τεχνολογία στην υπηρεσία του ευγενικότερου κοινωνικού στόχου της εκπαίδευσης των παιδιών μας; Όχι ακριβώς. Μετά από τριάντα πέντε χρόνια πειραματισμών με τους υπολογιστές σε διάφορους τομείς της εκπαίδευσης, δεν έχει βρεθεί ακόμη απάντηση στο κεντρικό ερώτημα. Οι υπολογιστές είναι πράγματι αποτελεσματικοί στην εκπαίδευση;». Γράφει ο σοφός καθηγητής: «Τα στοιχεία από πολυάριθμες μελέτες πάνω στο αν οι υπολογιστές βελτιώνουν την ουσιαστική μαθησιακή διαδικασία είναι συντριπτικά εκκρεμή. Ας ασχοληθούμε απλώς με μια στατιστική από τον σωρό των στοιχείων. Οι Αμερικανοί μαθητές γυμνασίου και λυκείου κατατάσσονται σταθερά από δωδέκατοι μέχρι δέκατοι όγδοοι διεθνώς στις ικανότητες που εμφανίζουν στα μαθηματικά και τη φυσική, ενώ οι Ασιάτες μαθητές έρχονται πρώτοι», πράγμα που συμβαίνει και σήμερα. «Κι όμως οι Αμερικανοί μαθητές» και αν αλλάξουμε τη λέξη και βάλουμε «και Έλληνες», ισχύει απόλυτα, «έχουν πολύ μεγαλύτερη πρόσβαση σε υπολογιστές απ’ ό,τι οι αντίστοιχοι Ασιάτες. Τι είναι αυτό που κάνουν οι Ασιάτες εκπαιδευτικοί χωρίς την τεχνολογία που καλό θα ήταν να μιμηθούν οι Αμερικανοί εκπαιδευτικοί; Ένας λόγος που οι απόψεις συνεχίζουν να είναι διχασμένες έχει άμεση σχέση με αυτό που κάνουν καλύτερα οι άνθρωποι δάσκαλοι». Να το κρυφό, να το μυστικό. «Δηλαδή να ανάβουν την φλόγα στην ψυχή του μαθητή, να τον στηρίζουν και να αποτελούν πρότυπο. Κανένα από αυτά τα χαρακτηριστικά δεν μεταφέρεται εύκολα μέσω της πληροφορικής».

Μας λέει εν ολίγοις ο σοφός καθηγητής αυτό που είναι και ο ορισμός παιδείας και μας τον έχει κληροδοτήσει ο Πλούταρχος στο Περί Παίδων Αγωγής έργο του «Παιδεία εστί ου την υδρία πληρώσαι, αλλά ανάψαι αυτήν». Η παιδεία δεν είναι το γέμισμα ενός άδειου δοχείου, ο εγκέφαλος του μαθητή που σήμερα τον γεμίζουμε με σκόρπιες γνώσεις και πληροφορίες, αλλά είναι άναμμα ψυχής, είναι φως.

Πάντοτε στην παράδοσή μας η παιδεία συνδέεται με το φως. Ακόμη και η λέξη δάσκαλος, κατά μια μάλλον παρετυμολογική ερμηνεία, σημαίνει φως. Λένε ότι παράγεται από το συνηρημένο ρήμα δάω-ῶ που σημαίνει φωτίζω, εξ ου και η δάδα, εξ ου και το δαδί. Και εξάλλου όλα όσα συνδέονται με την παιδεία στην παράδοσή μας παραπέμπουν στο φως. Η λέξη αίθουσα παράγεται από το αρχαιοελληνικό ρήμα αίθω που σημαίνει φωτίζω. Από εδώ είναι ο αίθριος, ο φωτεινός, εξ ου και αίθουσα.

Να πάω στην αυριανή, ως προλογικές σκέψεις, συνάντηση. Υποδέχεται ο κ. Μητσοτάκης τον Τούρκο Πρόεδρο Ερντογάν για διάλογο που δεν υποστηρίχθηκε από καμμία εθνική στρατηγική. Η προσωρινή εκλογική αυτοδυναμία της Νέας Δημοκρατίας έφερε στην Κυβέρνηση πολιτική αλαζονεία που μπορεί να θέσει σε κίνδυνο τα μακροπρόθεσμα ελληνικά κυριαρχικά συμφέροντα.

Ο κ. Μητσοτάκης έβγαλε την Κύπρο από την εξίσωση της ελληνοτουρκικής προσέγγισης και ξεκίνησε ένα μυστικό πολιτικό διάλογο χωρίς εξουσιοδότηση από τον ελληνικό λαό, αντί να επιδιώξει μια ξεκάθαρη νομική λύση για την ΑΟΖ, με τη σύμπραξη της Ευρωπαϊκής Ενώσεως, στο πλαίσιο του διεθνούς δικαίου της θάλασσας.

Η τουρκική πολιτική εξάλλου δεν άλλαξε έναντι της Ελλάδος, όσο και αν βαυκαλίζεται περί του αντιθέτου ο κύριος Πρωθυπουργός και να επισημαίνει το καλό κλίμα στις ελληνοτουρκικές σχέσεις. «Ο γκρίζος λύκος και αν εγέρασε και άσπρισε το μαλλί του μήτε τη γνώμη άλλαξε μήτε την κεφαλή του», λέει ο θυμόσοφος λαός μας.

Το casus belli, η γαλάζια λεγόμενη πατρίδα, το τουρκολιβυκό μνημόνιο, η στρατιά του Αιγαίου και αναφορές σε δήθεν μειονότητες είναι μερικά από τα ζητήματα που παραμένουν να μας θυμίζουν τις τουρκικές απειλές, ενώ αντίθετα η πολιτική της Κυβέρνησης της Νέας Δημοκρατίας ήταν μια συνεχής πολιτική διολίσθηση από το 2019.

Μετά τις εκλογές δε και επί ένα εξάμηνο η Κυβέρνηση δεν ενημέρωσε την Εθνική Αντιπροσωπεία και φέρει αποκλειστικά ευθύνη για τη μη ενεργοποίηση του συνταγματικώς προβλεπόμενου Εθνικού Συμβουλίου Εξωτερικής Πολιτικής.

Και υποβάλλουμε τρία ερωτήματα στην Κυβέρνηση.

Παραιτήθηκε η Ελλάδα από το δικαίωμα της επέκτασης των χωρικών υδάτων στο Αιγαίο πέρα από τα έξι μίλια;

Δεύτερον, γιατί δεν δέχεται ο κύριος Πρωθυπουργός δημοσιογράφους για να υποβάλουν ερωτήσεις μετά τη συζήτηση που θα έχει με τον κ. Ερντογάν; Μήπως φοβάται ότι θα αποκαλυφθεί κάποια εθνική μειοδοσία; Είναι πρωτοφανές αυτό, να μην υποβάλουν ερωτήσεις δημοσιογράφοι σε μια τόσο μα τόσο σοβαρή συνάντηση.

Και τρίτον, αποδέχεται η Κυβέρνηση τη λύση δύο κρατών στην Κύπρο; Ξεχνάμε ότι για τον ελληνισμό της Κύπρου η Ελλάδα δεν είναι μια άλλη χώρα, αλλά η μητέρα πατρίδα και καμμία μάνα δεν εγκαταλείπει τα παιδιά της.

Αγαπητοί μου, έρχομαι στο συζητούμενο, από τις 30-11-2023 πρώτη η Νίκη επεσήμανε μέσω του Βουλευτή της κ. Ανδρέα Βορύλλα την αντισυνταγματικότητα του άρθρου 15 κατά τη διάρκεια της πρώτης συνεδρίασης της Διαρκούς Επιτροπής Οικονομικών Υποθέσεων. Αυτό πρέπει να αναγνωριστεί. Σήμερα 6-12-2023, κατά τη διάρκεια συζήτησης στη Βουλή για το νέο φορολογικό νομοσχέδιο, ο Ανδρέας Βορύλλας θα ζητήσει, όπως το ζητάμε και εμείς, τον σεβασμό της γνωμάτευσης της επιστημονικής αρχής της Βουλής που έκρινε τη διάταξη 1880 και 1888 του 2019 αντισυνταγματική. Καταθέτω στα Πρακτικά την απόφαση του Συμβουλίου της Επικρατείας.

(Στο σημείο αυτό ο Πρόεδρος της Νίκης κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στο υπό συζήτηση σχέδιο νόμου «Μέτρα για τον περιορισμό της φοροδιαφυγής» με την πρώτη ανάγνωση γίνεται αμέσως αντιληπτό ότι η Κυβέρνηση βρίσκεται σε πλήρες αδιέξοδο, αφού αδυνατεί να προτείνει ένα ολοκληρωμένο σχέδιο για τη δραστική μείωση της φοροδιαφυγής.

Αποδεικνύεται περίτρανα από τις προτεινόμενες διατάξεις ότι επιλέγει τον εύκολο δρόμο των οριζόντιων φοροεισπρακτικών μέτρων που απέτυχαν παταγωδώς τα προηγούμενα χρόνια, διαχέοντας σε όλους τους πολίτες φορολογικά βάρη που δεν τους αναλογούν.

Η Κυβέρνηση κάτω από την πίεση ενίσχυσης των δημοσίων εσόδων αφ’ ενός, για να πιάσει τους στόχους του συμφώνου σταθερότητας και αφ’ ετέρου, για την αντιμετώπιση της σημερινής οικονομικής συγκυρίας, με την ανάγκη στήριξης της κοινωνίας λόγω της εξοντωτικής ακρίβειας, ανατρέπει κάθε έννοια φορολογικής δικαιοσύνης και φέρνει προς ψήφιση διατάξεις που στοχεύουν τα χαμηλά εισοδήματα, τους αυτοαπασχολούμενους και τους ελεύθερους επαγγελματίες.

Από τα στοιχεία των εθνικών λογαριασμών της ΕΛΣΤΑΤ που παρουσίασε ο Διοικητής της Τραπέζης της Ελλάδος προκύπτει ότι το συνολικό εισόδημα που δηλώνουν τα νοικοκυριά στις φορολογικές τους δηλώσεις υπολείπεται σημαντικά της κατανάλωσής τους. Η απόκλιση που δείχνει και το μέγεθος της παραοικονομίας κινείται πάνω από τα 40 δισεκατομμύρια, ετησίως μάλιστα.

Επομένως, μια πρώτη επισήμανση που ευλόγως μπορούμε να κάνουμε είναι ότι το οικονομικό επιτελείο γνωρίζει το ύψος της φοροδιαφυγής, αλλά αδυνατεί να βρει την πηγή προέλευσης των εισοδημάτων. Κανείς δεν αμφισβητεί ότι η καταπολέμηση της φοροδιαφυγής πρέπει να καταστεί βασική προτεραιότητα της πολιτείας, όμως αυτό δεν νομιμοποιεί την Κυβέρνηση να επιβάλλει άδικα και αναποτελεσματικά μέτρα, στοχοποιώντας συγκεκριμένες κοινωνικές ομάδες με σκοπό να πετύχει εντέχνως τη διεύρυνση της φορολογικής βάσης και των άμεσων φόρων.

Δυστυχώς τέτοια μέτρα είναι βέβαιο ότι θα αποτύχουν γιατί διαχέουν τις ευθύνες χωρίς καμμία διάκριση, ενώ οι φορολογούμενοι δεν είναι διατεθειμένοι να παραβούν τον νόμο ούτε έχουν τις ίδιες δυνατότητες γι’ αυτό.

Σήμερα ζητούμενο είναι να καθιερωθεί ένα απλό, δίκαιο και κυρίως σταθερό φορολογικό σύστημα, που να βασίζεται στις διασταυρώσεις μέσω ψηφιακής τεχνολογίας, καθώς και στην επαγγελματική κατάρτιση του φοροεισπρακτικού μηχανισμού, ένα σύστημα που θα επιρρίπτει τα φορολογικά βάρη με διαφάνεια και δικαιοσύνη και θα εμπεδώνει τη φορολογική συνείδηση στους πολίτες.

Αιχμή του δόρατος στο νομοσχέδιο αλλά και διάταξη που ξεσήκωσε τους επιτηδευματίες, γιατί καλούνται χωρίς καμμιά διάκριση να σηκώσουν το βάρος της κυβερνητικής ανικανότητας, είναι το άρθρο 15, που προσδιορίζει τεκμαρτά φορολογικά βάρη στους μη έχοντες μικροεπαγγελματίες. Η Κυβέρνηση, για να πείσει την κοινή γνώμη, επικαλείται ότι με βάση τα στατιστικά στοιχεία της ΑΑΔΕ και του Γενικού Λογιστηρίου του Κράτους το 71% των ελεύθερων επαγγελματιών δηλώνει εισόδημα χαμηλότερο από τον κατώτατο μισθό, ενώ το 85% των αμιγώς ελευθέρων επαγγελματιών δηλώνει ετήσιο εισόδημα κάτω από τις 10.000 ευρώ.

Ο σχεδιασμός όμως της διάταξης δεν μένει μόνο στον προσδιορισμό μιας ελάχιστης αμοιβής, αλλά είναι δυναμικός και προβλέπει περαιτέρω αύξηση του τεκμαρτού εισοδήματος, που εξαρτάται από το ύψος του τζίρου, τον αριθμό των υπαλλήλων και τα χρόνια άσκησης της δραστηριότητας.

Μάλιστα με το άρθρο 19 του νομοσχεδίου το οικονομικό επιτελείο θέλει να κυνηγήσει και να τιμωρήσει παρακαλώ τον επαγγελματία σε τέτοιο βαθμό που φορολογεί τεκμαρτά και την έναρξη μονοπρόσωπης εταιρείας που τυχόν θα δημιουργηθεί από το κλείσιμο ατομικής δραστηριότητας, στην προσπάθειά του θιγόμενου επαγγελματία να αποφύγει τη δυσβάσταχτη φορολογία.

Στο άρθρο 20 του νομοσχεδίου προβλέπεται για το 2024 μείωση της προκαταβολής φόρου, όταν το τεκμαρτώς προσδιορισθέν εισόδημα υπερβαίνει το δηλωθέν. Είναι όμως αδιανόητο από τη μια να καυχάται ο Υπουργός Οικονομικών για την αναβάθμιση της ελληνικής οικονομίας, που θα ανοίξει τον δρόμο για εύκολο και φθηνό δανεισμό τραπεζών και επιχειρήσεων, και από την άλλη η ίδια η πολιτεία να στερεί τη ρευστότητα των επιχειρήσεων, διατηρώντας ακόμη την προκαταβολή φόρου για μελλοντικά κέρδη.

Επιτέλους πρέπει να ακολουθήσουμε την κοινή ευρωπαϊκή πρακτική, καταργώντας την προκαταβολή φόρου εισοδήματος, που δεν υπάρχει σε άλλες χώρες της Ευρωπαϊκής Ενώσεως. Προτείνουμε, λοιπόν, την οριστική κατάργησή της, ξεκινώντας άμεσα, αμέσως, από το 2023 με τις ατομικές επιχειρήσεις, τους ελεύθερους επαγγελματίες και τους αυτοαπασχολούμενους.

Με το άρθρο 3 του νομοσχεδίου το οικονομικό επιτελείο θεσπίζει την απαγόρευση της χρήσης μετρητών στις αγοραπωλησίες ακινήτων για να χτυπηθεί η φοροδιαφυγή. Το τίμημα θα καταβάλλεται αποκλειστικά με τραπεζικά μέσα πληρωμής. Πρέπει να επισημάνουμε ότι η εφαρμογή του μέτρου δεν επιφέρει καμμία ουσιαστική διαφοροποίηση στην πραγματική κατάσταση των συγκεκριμένων συναλλαγών. Ούτως ή άλλως η διακίνηση των χρημάτων για την αποπληρωμή του τιμήματος πώλησης που αναγράφεται επί του συμβολαίου αγοραπωλησίας, είτε γίνει μέσω τραπέζης είτε με μετρητά, αποτελεί εμφανή συναλλαγή, που υποχρεωτικά αναγράφεται στις φορολογικές δηλώσεις και αποτελεί τεκμήριο για τους αγοραστές. Η φοροδιαφυγή στα ακίνητα έχει να κάνει με το υπερτίμημα πώλησης που δίνεται κάτω από το τραπέζι μέσω μετρητών. Σε αυτό βοηθάει το γεγονός ότι το Υπουργείο Οικονομικών δεν έχει προσαρμόσει τις αντικειμενικές αξίες, με αποτέλεσμα να υπολείπονται κατά πολύ των πραγματικών εμπορικών αξιών.

Επαίρεται και καυχιέται η Κυβέρνηση ότι θα αυξηθούν οι έλεγχοι και μάλιστα με αυτοματοποιημένο τρόπο, με τη χρήση μεθόδων ψηφιακής τεχνολογίας, ώστε να επιλέγονται και να στοχοποιούνται οι πλέον επικίνδυνες για τη φοροδιαφυγή ομάδες. Η αύξηση των ελέγχων με αυτοματοποιημένο τρόπο αποτελεί βεβαίως ένα σημαντικό εργαλείο, που αποδίδει άμεσα αποτελέσματα στην πάταξη της φοροδιαφυγής.

Δημιουργεί όμως μεγαλύτερα προβλήματα και ταλαιπωρεί τους πολίτες όταν ο προσανατολισμός δεν βρίσκεται προς τη σωστή κατεύθυνση ή απλά συγκεντρώνουμε στοιχεία που να παραμένουν αναξιοποίητα. Για παράδειγμα στέλνονται εδώ και αρκετά χρόνια στη Γενική Γραμματεία Πληροφοριακών Συστημάτων από τους φορείς εκκαθάρισης συναλλαγών όλες οι συναλλαγές των πολιτών με στοιχεία οικονομικού και φορολογικού ενδιαφέροντος. Ειδικά οι εταιρείες υπέβαλαν εδώ και δεκαετίες τις γνωστές συγκεντρωτικές καταστάσεις των πελατών και των προμηθευτών τους. Οι διασταυρώσεις που γίνονταν, ήταν μάλλον περιορισμένες και γενικά δεν απέδωσαν τα αναμενόμενα αποτελέσματα. Αντίστοιχα χάνονται από τις υπηρεσίες απίστευτες χιλιάδες εργατοώρες σε φορολογικούς ελέγχους που δεν χρήζουν πραγματικού φορολογικού ενδιαφέροντος.

Χαρακτηριστικό παράδειγμα οι εντολές ελέγχου που βγαίνουν σωρηδόν την τελευταία στιγμή για τις χρήσεις που είναι υπό παραγραφή λόγω πενταετίας.

Είναι γεγονός ότι τα φορολογικά έσοδα δεν προέρχονται μόνο από την πραγματική ανάπτυξη της οικονομίας αλλά από την υπερείσπραξη έμμεσων φόρων λόγω της ακρίβειας και του πληθωρισμού. Συγκεκριμένα η ανάγκη για την επίτευξη του στόχου για πρωτογενές πλεόνασμα 2,1% του ΑΕΠ σύμφωνα με το πρόγραμμα σταθερότητας, αυξημένο δηλαδή κατά μία ποσοστιαία μονάδα σε σχέση με το 2023, δεν θα αποτελεί επίτευγμα επιδέξιων χειρισμών της Κυβέρνησης, αλλά ωμή αφαίμαξη των πολιτών τόσο από την αύξηση των εισπραττόμενων έμμεσων φόρων λόγω της εκτόξευσης στα ύψη των τιμών βασικών προϊόντων όσο και από τα οριζόντια φοροεισπρακτικά μέτρα.

Η εφαρμογή ενός ολοκληρωμένου ηλεκτρονικού συστήματος διαβίβασης των συναλλαγών στην ΑΑΔΕ μέσω του οποίου θα υπάρχει δυνατότητα ηλεκτρονικής παρακολούθησης, καταγραφής, αξιολόγησης και διασταύρωσης κυρίως πληροφοριών ώστε να αποφευχθούν περιπτώσεις φοροαποφυγής, αποτελεί εξέλιξη προς τη σωστή κατεύθυνση.

Επίσης, υπάρχει η πλατφόρμα διαβίβασης των συναλλαγών στην ΑΑΔΕ, η λεγόμενη myDATA. Εδώ θέλω να πω κάτι ως εκπαιδευτικός δάσκαλος.

Είναι κακό, επίδειξη γραικυλισμού -με συγχωρείτε- να χρησιμοποιούμε συνεχώς ξένους όρους για να χαρακτηρίζουμε πράγματα που συμβαίνουν στην πατρίδα μας. Έχουμε στα σχολεία το mySchool, λες και ντρεπόμαστε να πούμε «το σχολείο μου», έχουμε το myDATA, τα δεδομένα μου. Ακούμε για Super League, λες και μας πειράζει το Α΄ Εθνική. Επιτέλους λίγο σεβασμό στην ελληνική γλώσσα. Δεν χρειάζονται ξενικοί όροι. Επαναλαμβάνω, κάποτε αυτό το πράγμα ο Λατίνος ποιητής και συγγραφέας ο Κικέρων το χαρακτήρισε ως γραικυλισμό. Και ο Παπαδιαμάντης έρχεται και μας λέει ότι υπάρχουν πολλοί γραικύλοι τη σήμερον.

Ωστόσο, λοιπόν -συνεχίζω- είναι γνωστό πως η πλατφόρμα διαβίβασης των συναλλαγών στην ΑΑΔΕ παρουσιάζει προβλήματα. Είναι άδικο να επιβάλλονται βαριά πρόστιμα, όταν αφ’ ενός υπάρχουν ακόμη τεχνικά προβλήματα και αφ’ ετέρου οι επαγγελματίες δεν έχουν επαρκώς κατανοήσει την εφαρμογή. Προτείνουμε την επανεξέταση του άρθρου 8, να εφαρμοστεί μόνο στο σκέλος των εσόδων και εφόσον επιλυθούν τα τεχνικά προβλήματα.

Η Νίκη μένοντας πιστή στις αρχές της για ένα δίκαιο φορολογικό σύστημα που θα επιρρίπτει με δικαιοσύνη τα φορολογικά βάρη στους πολίτες, προτείνει έστω και την ύστατη στιγμή να υιοθετηθούν συνδυαστικά μέτρα που πρέπει να σχεδιαστούν με γνώμονα την αποτελεσματική καταπολέμηση της φοροδιαφυγής, που ταλανίζει δεκαετίες τους Έλληνες πολίτες. Τα μέτρα αυτά πρέπει να εστιάζουν στα εξής σημεία: Εν όψει της πλήρους εφαρμογής του ολοκληρωμένου ηλεκτρονικού συστήματος ελέγχου των συναλλαγών από την ΑΑΔΕ, που ξεκίνησε υποχρεωτικά από το έτος 2022, είναι πρόδηλο ότι οι ελεγκτικές υπηρεσίες πρέπει να επικεντρωθούν στους ελέγχους των επιχειρήσεων που δεν διαβιβάζουν στοιχεία στην ΑΑΔΕ. Είναι απαραίτητη η διενέργεια φορολογικών ελέγχων για διαφυγόντες φόρους, εισοδήματος και ΦΠΑ. Ο ηλεκτρονικός έλεγχος των βιβλίων και στοιχείων θα έχει ουσιαστικά αποτελέσματα για τη συρρίκνωση της παραοικονομίας, μόνο εάν συνδυάζεται με τη θεσμοθέτηση κινήτρων για τη μη διενέργεια παράνομων συναλλαγών. Πρέπει επομένως παράλληλα να προχωρήσει η σταδιακή μείωση των φορολογικών συντελεστών που θα κλιμακώνεται με επιπρόσθετη μείωση συνδεόμενη με την αύξηση του τζίρου των επιχειρήσεων, σε συνδυασμό με την αύξηση των κερδών τους, σωστή διαχείριση και γρήγορη αξιοποίηση τόσο των πληροφοριών όσο και των αποδεικτικών στοιχείων που τίθενται στη διάθεση των οικονομικών υπηρεσιών.

Δηλαδή απαιτείται η άμεση προώθηση της αυτοματοποίησης και ψηφιοποίησης των ελέγχων της ΑΑΔΕ με αξιοποίηση των πλέον σύγχρονων ψηφιακών τεχνολογιών, αλλά όχι με τις μεθόδους που εφαρμόζονται έως σήμερα. Είναι απαραίτητη, λοιπόν, η χρήση φίλτρων διαχωρισμού των τελικών πληροφοριών που στέλνονται στα κατά τόπους ελεγκτικά κέντρα, γιατί παρατηρείται το φαινόμενο να ταλαιπωρούνται οι φορολογούμενοι και οι υπηρεσίες με ελέγχους που δεν αποφέρουν κανένα αποτέλεσμα λόγω των πληροφοριών που διαβιβάζονται για διασταύρωση και εξαγωγή συμπερασμάτων, καθότι δεν αφορούν σε ομοειδή οικονομικά στοιχεία.

Προχωρούμε: Αλλαγή στόχευσης των φορολογικών ελέγχων με μεγαλύτερο βάρος στον προληπτικό έλεγχο, με σκοπό τον έλεγχο της διακίνησης των αγαθών μετά την εφαρμογή και του ψηφιακού δελτίου αποστολής. Ακόμη υποχρεωτικός φορολογικός έλεγχος όλων των επιχειρήσεων, στις οποίες συμμετέχουν φυσικά πρόσωπα που εξακριβώθηκε η συμμετοχή τους σε κυκλώματα φοροδιαφυγής. Καταπολέμηση της λαθρεμπορίας καυσίμων με επέκταση του συστήματος εισροών εκροών από τα διυλιστήρια μέχρι και τα πρατήρια. Φορολόγηση των κερδών επί της αγοραπωλησίας κρυπτονομισμάτων. Είναι σοβαρό έλλειμμα του οικονομικού επιτελείου της Κυβέρνησης να μην έχει ακόμα αντιμετωπίσει τον τρόπο φορολόγησης της υπεραξίας που προκύπτει από τις αγοραπωλησίες κρυπτονομισμάτων. Φορολογικός «ΤΕΙΡΕΣΙΑΣ» για επιχειρήσεις που αποδεδειγμένα είναι εκδότες πλαστών και εικονικών φορολογικών στοιχείων, σύμφωνα με τις διατάξεις του άρθρου 16 του ν.4174/2013.

Επιπλέον αλλαγή στον τρόπο ελέγχου των πολυεθνικών εταιρειών και των μεγάλων εγχώριων ομίλων που δραστηριοποιούνται στη χώρα μας. Πρέπει οι φορολογικοί έλεγχοι στις εταιρείες που ανήκουν στον ίδιο όμιλο να διενεργούνται ταυτόχρονα από εξειδικευμένους εφοριακούς υπαλλήλους ώστε μέσω των κατάλληλων διασταυρώσεων να αντιμετωπιστούν φαινόμενα ενδεχόμενης φοροδιαφυγής. Απαιτείται επάρκεια εξειδικευμένων γνώσεων για τον έλεγχο των πολύπλοκων ενδοομιλικών συναλλαγών, που διαμορφώνουν το κόστος των αγαθών και υπηρεσιών και μεταφέρουν εντέχνως κέρδη στο εξωτερικό.

Παράλληλα, καθιέρωση νέου συστήματος ελέγχου με πραγματικά και όχι τεκμαρτά εισοδήματα. Πιστεύουμε ότι η μείωση της φοροδιαφυγής μπορεί να γίνει μόνο μέσα από ένα εκσυγχρονισμένο ηλεκτρονικό έλεγχο της διακίνησης του διαθέσιμου εισοδήματος κάθε φορολογούμενου, δηλαδή, καταγραφή και συστηματική παρακολούθηση της αυξομείωσης των τραπεζικών διαθεσίμων, που μπορεί να γίνεται μόνο με τα δηλωμένα και φορολογημένα εισοδήματα. Με τον τρόπο αυτό κανείς δεν μπορεί να αποφύγει τον ηλεκτρονικό έλεγχο και τη λογοδοσία για την περιουσία του.

Η Νίκη εκτός από τα προτεινόμενα μέτρα για την πάταξη της φοροδιαφυγής θα προτείνει στην Κυβέρνηση και ένα μέτρο για την ανακούφιση των πολιτών από την εξοντωτική κυριολεκτικά ακρίβεια που κοντεύει να διαλύσει εις τα εξ ων συνετέθη την κοινωνία μας. Ποιο είναι αυτό; Ο μηδενισμός του ΦΠΑ επιλεκτικά και στοχευμένα σε συγκεκριμένα καταναλωτικά αγαθά πρώτης ανάγκης που έχουν άμεση σχέση με τον βιοπορισμό μιας απλής λαϊκής οικογένειας.

Σε όλη τη χρονική περίοδο μέχρι σήμερα η Κυβέρνηση για να τιθασεύσει τον πληθωρισμό έχει θεσμοθετήσει μέτρα που δεν έχουν φέρει αποτελέσματα, διότι η ακρίβεια συνεχίζει να τραβάει την ανηφόρα. Για να έχει αποτέλεσμα η θέσπιση του πλαφόν στο περιθώριο κέρδους θα πρέπει εκ των προτέρων να έχει εξασφαλίσει η Κυβέρνηση και τους μηχανισμούς εκείνους που θα μπορούσαν να ελέγξουν όλο το κύκλωμα της αγοράς από την παραγωγή μέχρι τη διάθεση του προϊόντος.

Όμως, ο ελεγκτικός μηχανισμός είναι ανεπαρκής για να καλύψει την ελληνική επικράτεια. Η επιβολή προστίμων που διαφημίζει συνεχώς η Κυβέρνηση δεν πείθει κανέναν και κυρίως, τους πολίτες που αντιμετωπίζουν συνεχείς αυξήσεις στα είδη διατροφής. Και είναι θλιβερό το φαινόμενο να είμαστε παράδειγμα προς αποφυγήν στην Ευρωπαϊκή Ένωση, ως κράτος-μέλος με πολύ χαμηλούς μισθούς και υπερβολικά, βέβαια, υψηλές τιμές στα είδη πρώτης ανάγκης.

Επομένως, είναι μονόδρομος η μείωση του ΦΠΑ και προτείνουμε μηδενισμό, γιατί η απλή μείωση του ΦΠΑ, ενδεχομένως -μάλλον, σίγουρα- θα απορροφηθεί από τους μεσάζοντες, για να μην περάσει στην κατανάλωση. Ο μηδενισμός, όμως, του ΦΠΑ είναι εύκολα ελεγχόμενος από τον ελεγκτικό μηχανισμό και είναι βέβαιο ότι θα μειώσει αντίστοιχα τις τιμές των αγαθών.

Η Νίκη θα αγωνιστεί για ένα δίκαιο και αποτελεσματικό φορολογικό σύστημα, που θα δημιουργήσει σχέσεις αμοιβαίας εμπιστοσύνης και συνέπειας και θα διασφαλίζει την εκπλήρωση των φορολογικών υποχρεώσεων από όλους τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Να κλείσω επιλογικώς, κυρίες και κύριοι συνάδελφοι. Σήμερα είναι του Αγίου Νικολάου, προστάτη και του ενδόξου Πολεμικού Ναυτικού μας. Τούτη την εποχή, που μας «εκύκλωσαν αι του βίου ζάλαι, ώσπερ μέλισσαι κηρίον», που λέει και η εκκλησιαστική υμνωδία, ανασασμός και ψυχαγωγία είναι η ενασχόληση με την εθνική μας ιστορία.

Όπως σημειώνει ο Πολύβιος στην αρχή της «Ιστορίας» του, αποκλειστικός προορισμός της ιστορίας είναι ο φρονηματισμός αρχόντων και αρχομένων, «διά το μηδεμίαν ετοιμοτέραν είναι τοις ανθρώποις διόρθωσιν της των προγεγενημένων πράξεων επιστήμης». Τίποτε, δηλαδή, δεν διορθώνει ευκολότερα τους ανθρώπους όσο η γνώση του παρελθόντος.

Δεν υπάρχει αμφιβολία ότι ένα μεγάλο μέρος της κακοδαιμονίας μας, των εθνικών μας συμφορών οφείλεται στην έλλειψη ιστορικών γνώσεων, που αποτελούν μαθήματα πολύτιμα, διδάγματα αιώνια για την επιβίωσή μας, κυρίως για αυτούς που διαχειρίζονται -και πολιτικούς και στρατιωτικούς- τις τύχες του έθνους μας. Η ιστορία μας δεν είναι μόνο αγωγή της ψυχής, αλλά και ανάσα ελευθερίας και ηρωισμού τώρα που ζούμε σε περιρρέουσα ατμόσφαιρα γεμάτη κινδύνους.

Και αναφέρομαι κυρίως στον εξ Ανατολών κίνδυνο και το πεδίο όπου θα κριθούν τα πάντα -είναι γνωστό αυτό- είναι το της θαλάσσης κράτος. «Μέγα το της θαλάσσης κράτος», έλεγε και ο Θουκυδίδης. Και αυτό είναι το Αιγαίο. Δεν περνάει μέρα, θα έλεγα, που δεν θα ακουστούν οι περί γαλάζιας πατρίδας ονειροφαντασιώσεις των Τούρκων. Το γαλανόλευκο πέλαγός μας, το Αιγαίο, είναι αυτό που εποφθαλμιούν.

Αυτό είναι το μαρμαρένιο αλώνι μας, αγαπητοί μου. Η ιστορία μάς διδάσκει ότι όσο είμαστε ισχυροί στη θάλασσα, ναυμαχώντας και κατατροπώνοντας τους εισβολείς, κερδίζουμε πολέμους. Θυμίζω τη Σαλαμίνα, το αήττητο ναυτικό των Βυζαντινών, με το υγρό…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, θα παρακαλούσα να συντομεύετε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Συντομεύω, κυρία Πρόεδρε. Ολοκληρώνω σε ένα λεπτό. Μια αναφορά κάνω στο Πολεμικό Ναυτικό, που σήμερα εορτάζει.

Θυμίζω τους ναυάρχους των Βαλκανικών Πολέμων και βέβαια, την ιστορία του Ναυτικού το 1940 στην Αδριατική. Χωρίς το ναυτικό, το έθνος μας δεν θα μεγαλουργούσε. Είναι γνωστό ότι το 1912, το τότε φτωχό και ανυπόληπτο διεθνώς κράτος της αψόγου στάσεως, με αστραπιαίες κινήσεις, αγόρασε και έστησε απέναντι από τον τουρκικό στόλο αξιόμαχα αντιτορπιλικά. Χάρη σε αυτά τρύπωσαν οι Τούρκοι στα Δαρδανέλια και δεν φάνηκαν ξανά από τότε μέχρι σήμερα.

Να σημειώσουμε ακόμη ότι, παρ’ όλες αυτές τις αγορές, οι Τούρκοι υπερείχαν τότε και σε εκτόπισμα και σε πυροβολικό. Υστερούσαν, όμως, σε κάτι: Στο ανθρώπινο εκτόπισμα. Πάνω στα ελληνικά καράβια πολεμούσε πάντοτε η ναυτοσύνη του 1821, με πρώτο και καλύτερο τον Ναύαρχο Παύλο Κουντουριώτη, ο οποίος, όταν έγινε η ναυμαχία της Έλλης στις 3 Δεκεμβρίου του 1912, επισκέφθηκε όλους τους πύργους του «Αβέρωφ» και για να εμψυχώσει τους πυροβολητές, είπε στους ναύτες τούτα τα αθάνατα λόγια, που και σήμερα είναι επικαιρότατα: «Πίστη στον Θεό, πίστη στο έθνος, πίστη στη νίκη μας».

Και πρέπει και εμείς, όπως έλεγε ο Παύλος Κουντουριώτης, να φανούμε αντάξιοι των προγόνων μας, αν θέλουμε να ζήσει ο ελληνισμός, αγαπητοί μου.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν καλέσω στο Βήμα τον επόμενο ομιλητή, που είναι ο κ. Πάρις Κουκουλόπουλος, ειδικός αγορητής του ΠΑΣΟΚ - Κινήματος Αλλαγής, ανακοινώνεται στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις».

Κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κυρία Πρόεδρε.

Ήθελα, λοιπόν, ότι, αν είχα πάει στη δοξολογία του Αγίου Νικολάου, που είναι, μεταξύ άλλων, πολιούχος και στην Κοζάνη, θα είχα προλάβει.

Μη βάζετε το χρονόμετρο. Το λέω, να μη νομίζετε ότι είπαμε κάτι ιδιαίτερο με την κυρία Πρόεδρο.

**ΠΡΟΕΔΡΕΥΟΥΣΑ (Όλγα Γεροβασίλη):** Απολύτως τα προλαβαίνετε, διότι συνέβη αυτό που συνέβη με τους Αρχηγούς σήμερα...

**ΠΑΡΙΣ ΚΟΥΚΟΥΛΟΠΟΥΛΟΣ:** Θα ευχηθώ, λοιπόν, χρόνια πολλά σε όλες και όλους που γιορτάζουν και στην πόλη μου, φυσικά.

Κυρίες και κύριοι συνάδελφοι, μιλώντας το πρωί ο Πρωθυπουργός, υπεραμυνόμενος του νομοσχεδίου, είπε κάτι πρωτοφανές πραγματικά. Αρνήθηκε ότι τα φορολογικά μέτρα είναι οριζόντια. Όταν εισάγεις ένα ενιαίο κριτήριο για έναν χειρουργό, για παράδειγμα, που κάνει τριψήφιο αριθμό χειρουργείων ετησίως, με ένα καφενείο στην ορεινή Αργιθέα, πώς ονομάζεται; Όταν στο ενδιάμεσο έχεις μια φοβερή πανσπερμία επαγγελμάτων, με διάχυση σε όλη τη χώρα, πώς ονομάζεται αυτό;

Είχε προηγηθεί ο Υπουργός, ο οποίος, προσπάθησε να μας πείσει ότι δεν είναι αναχρονισμός. Ο Πρωθυπουργός αρνήθηκε το οριζόντιο, άρα άδικο τεκμήριο. Ο Υπουργός αρνήθηκε, με τη σειρά του, τον αναχρονιστικό χαρακτήρα, ότι γυρνάμε πίσω στην εποχή των τεκμηρίων, προτάσσοντας το τεκμήριο διαβίωσης. Τι σχέση έχει το τεκμήριο διαβίωσης με τον αυθαίρετο ορισμό σε αυτή την πανσπερμία, όπως είπα, επαγγελμάτων και τόπων; Το τεκμήριο διαβίωσης, δηλαδή αν έχει ένας τρία δίλιτρα καινούργια και αμεταχείριστα, που λένε, αυτοκίνητα στο σπίτι του και μένει σε ένα σπίτι τάδε τετραγωνικών, δεν είναι ένα τεκμήριο για να τον καλέσεις και να ζητήσεις έναν έλεγχο να παράσχει τα πραγματικά στοιχεία για τη διαβίωσή του; Τι σχέση έχει αυτό το πράγμα με αυτό που γίνεται εδώ πέρα;

Και βέβαια, ο παριστάμενος Υφυπουργός το τερμάτισε χθες. Υπεραμυνόμενος του εκσυγχρονιστικού, του μεταρρυθμιστικού χαρακτήρα που έχει το νομοσχέδιο, παρομοίωσε τις αντιδράσεις που υπάρχουν έξω για την προσπάθεια της Κυβέρνησης με το ασφαλιστικό Γιαννίτση. Τότε, λέει, ότι η Κυβέρνηση δεν τόλμησε να το προωθήσει, ενώ τώρα η Κυβέρνηση το προωθεί. Παρομοίασε αυτή την προσπάθεια με εκείνη την απόπειρα που ήταν πραγματικά ανολοκλήρωτη τότε.

Πραγματικά, κυρίες και κύριοι συνάδελφοι, ο χαρακτήρας είναι αναχρονιστικός και άδικος και από πλευράς μεταρρυθμιστικής, για να επανέλθουμε λίγο στα του νομοσχεδίου, πρέπει να πούμε μια καθαρή κουβέντα για την ξέρουν όλοι. Το νομοσχέδιο αυτό είναι μια στρατηγική ήττα της συντεταγμένης πολιτείας από την ώρα που στο ζήτημα της φορολογίας εγκαταλείπει τον λογιστικό προσδιορισμό.

Ο λογιστικός προσδιορισμός, έσοδα-έξοδα δηλαδή, καθιερώθηκε επιτέλους στην Ελλάδα το 2010. Ολοκληρώθηκε αυτή η μεγάλη μεταρρύθμιση με τους νέους συντελεστές το 2013 -τα ξέρετε, κύριε Υφυπουργέ- και σε αυτούς σε μεγάλο βαθμό οφείλεται το ότι πάνε τόσο καλά τα έσοδα από τους έμμεσους φόρους, με τους οποίους, φυσικά, εμείς διαφωνούμε κατά τα άλλα -έτερον εκάτερον- ακριβώς γιατί έχει κατοχυρωθεί θεσμικά ο άγραφος νόμος της φορολογίας, που λέγεται «συγκρουόμενα συμφέροντα», ό,τι είναι για μένα έσοδο είναι για σένα έξοδο και ανάποδα.

Γι’ αυτό βγάζει από το τραπέζι μόνο τους ελευθεροεπαγγελματίες η Κυβέρνηση και είναι ένας τεράστιος αναχρονισμός αυτό που κάνει. Είναι αντιμεταρρύθμιση, δεν είναι μεταρρύθμιση. Βέβαια, όπως ήδη ειπώθηκε, ελάχιστα είναι φορολογικό το νομοσχέδιο. Κατ’ ουσίαν, η Κυβέρνηση με τον τίτλο -με τον κωδικό, αν θέλετε- «καταπολέμηση της φοροδιαφυγής» κήρυξε πόλεμο στο ελεύθερο επάγγελμα. Περί αυτού πρόκειται. Έχει κηρύξει πόλεμο στο ελεύθερο επάγγελμα.

Δεν θα πω ότι το απαγορεύει, αλλά κάπου εκεί φτάνει.

Θύμα, όσο και αν διαρρηγνύει τα ιμάτιά της η Κυβέρνηση με πίνακες, με μέσους όρους και με τα υπόλοιπα, είναι η ύπαιθρος γενικά. Οι κύριοι της Κυβέρνησης πρέπει να έχουν πολλά χρόνια, μάλλον, να πάνε σε χωριό -και ειδικά σε χωριό άνω των πεντακοσίων κατοίκων- για να ανεβοκατεβάζουν έτσι αυθαίρετα τα διάφορα όρια. Η ύπαιθρος, της οποίας το δράμα της συρρίκνωσης αναδείχθηκε με την απογραφή, είναι το πρώτο μεγάλο θύμα αυτής της αντιμεταρρύθμισης. Το λέω αυτό διότι απαγορεύεται να ασκηθεί ουσιαστικά επαγγελματική δραστηριότητα σε χωριό άνω των πεντακοσίων κατοίκων.

Το δεύτερο μεγάλο θύμα -και μένω στην απογραφή και κατ’ επέκταση στο δημογραφικό- είναι οι τρίτεκνοι. Τους αρνείται η Κυβέρνηση, παρά την πρότασή μας, να τους συμπεριλάβει σε απαλλακτικές ρυθμίσεις, όπως κάνει με τους πολυτέκνους. Για ποιον λόγο; Και μιλάμε για μια χώρα που έχει τέτοιο δημογραφικό πρόβλημα. Θύματα είναι οι πλησίον της σύνταξης. Αυτός που κρατάει ένα μικρομάγαζο δηλαδή για να συμπληρώσει τα ένσημά του. Και θεωρείτε ότι οι περισσότεροι φτάνουν εισόδημα στα 50 χιλιάρικα -φοβερά πράγματα συμβαίνουν εδώ- μέσω τριετιών, μέσω των μέσων όρων ΚΑΔ και όλων των υπολοίπων. Οι δικηγόροι που δουλεύουν από το σπίτι είναι πάνω από δέκα χιλιάδες. Δουλεύουν από το σπίτι. Είναι νέα παιδιά. Δεν μπορούν να κάνουν εκκίνηση επαγγέλματος. Δεν μπορούν να δουλέψουν σε στεγασμένο χώρο.

Στοχοποιούνται οι υδραυλικοί, οι ηλεκτρολόγοι, οι κομμωτές. Πρόκειται για τρία επαγγέλματα για τα οποία υπάρχει διαρκής υπαινιγμός ότι φοροδιαφεύγουν. Εμείς στις συναντήσεις με αυτούς τους κλάδους ξέρετε τι πήραμε; Πήραμε μια μεγάλη αλήθεια. Από τα μνημονιακά μέτρα και στη συνέχεια από τον νόμο Κατρούγκαλου οι ηλεκτρολόγοι, για παράδειγμα, ήταν δεκαέξι χιλιάδες εγγεγραμμένοι στο μητρώο και τώρα είναι έξι χιλιάδες εγγεγραμμένοι. Οι δέκα χιλιάδες πέρασαν στην άτυπη εργασία. Το ίδιο συμβαίνει και με τους υδραυλικούς και με τους κομμωτές και τις κομμώτριες. Αυτοί οι κλάδοι, λοιπόν, αν τους συναντήσουμε και μιλήσουμε ειλικρινά μαζί τους, διαμαρτύρονται ότι αντιμετωπίζουν και αθέμιτο ανταγωνισμό μεταξύ των άλλων. Και αυτό είναι ένα κομμάτι που θα μεγαλώσει. Όσοι δεν έχουν κάνει εταιρεία είναι που αδικούνται, όπως οι πωλητές λαϊκών αγορών συλλήβδην και οι παραγωγοί.

Να συμφωνήσουμε κάτι σε αυτή την Αίθουσα, κυρίες και κύριοι συνάδελφοι, οι λαϊκές αγορές τι είναι πρώτα από όλα; Είναι άντρο φοροδιαφυγής ή είναι το τελευταίο ανάχωμα στη λεηλασία των εισοδημάτων και στην ακρίβεια; Τι είναι; Είναι το τελευταίο καταφύγιο που έχει ο καταναλωτής σήμερα για να βρει προϊόντα σε ικανοποιητικές τιμές και σε ποιότητα. Και εμείς αντιμετωπίζουμε τις λαϊκές αγορές ως άντρο φοροδιαφυγής. Και κηρύσσουμε απηνή πόλεμο και στις λαϊκές αγορές και στους παραγωγούς που πουλάνε απευθείας τα προϊόντα χωρίς διαμεσολάβηση και χωρίς μεσάζοντα.

Για τους ταξιτζήδες -ποιους ταξιτζήδες; Όχι όλους. Όσοι δεν είναι συμβεβλημένοι με πλατφόρμες, με εταιρείες- όπως και για όλα τα προαναφερθέντα επαγγέλματα -όσοι έχουν συστήσει εταιρείες είναι «ok»- για τα περίπτερα συλλήβδην, για τα ψιλικατζίδικα, για τα μικρομάγαζα, όπως είπα, η αποφασιστικότητα της Κυβέρνησης είναι πραγματικά φοβερή, εμφανίζεται άκαμπτη και παραγνωρίζει και θυσιάζει μια σειρά από πράγματα. Θυσιάζει, όπως είπα, τον λογιστικό προσδιορισμό, που είναι μια κορυφαία κατάκτηση της ελληνικής πολιτείας, ειδικά για το ελεύθερο επάγγελμα και παίρνει τη στάμπα του αναχρονιστή, μια Κυβέρνηση που επαίρεται για το αντίθετο. Θυσίασε τις στοιχειώδεις αρχές του δημοκρατικού διαλόγου, όπως αναδείχθηκε στην ακρόαση φορέων. Δίνει απαλλακτικό στους φοροφυγάδες. Περαίωση είναι πρακτικά. Περί περαίωσης πρόκειται. Όσους κινούνται πάνω από 10.900 ευρώ, ή τα αντίστοιχα νούμερα που βγαίνουν ανά κατηγορία, ουσιαστικά τους καλεί σε μια περαίωση, αφού επισείει την απειλή ελέγχου μόνο σε αυτούς που θα δηλώσουν κάτω από 2.900 ευρώ.

Προσέξτε κάτι. Ο έλεγχος -άλλη μία μεγάλη οπισθοχώρηση και ήττα- έχει δύο προβλήματα. Πρώτον, υπάρχουν σοβαρά προβλήματα στην ΑΑΔΕ. Μας τα είπε ο διοικητής προχθές σε ερώτησή μας. Μας είπε ότι πέρσι έκανε είκοσι πέντε χιλιάδες τακτικούς ελέγχους και πενήντα τρεις χιλιάδες επιτόπιους ελέγχους. Εκεί περίπου φτάνει η δυνατότητα.

Φανταστείτε, λοιπόν, ένας τέτοιος αριθμός να δηλώσει κάτω από 10.900. Με βάση τον νόμο, πρέπει να υποστούν εξονυχιστικό, εξαντλητικό έλεγχο τεκμηρίων διαβίωσης και όλα τα υπόλοιπα, διότι αυτομάτως το 10.800 θεωρείται αίτηση για να ελεγχθείς από την κορυφή ως τα νύχια. Είναι τραγικά πράγματα.

Ουσιαστικά καταργούμε και την κορυφαία, αν θέλετε, αποστολή του κράτους που είναι ο έλεγχος, την καταργούμε. Κινδυνεύουν να χάσουμε το δικαίωμα του κράτους. Ξέρετε πώς ορίζει ο σχετικός νόμος, τι λέξη έχει μπει για τον έλεγχο; «Η φορολογική αρχή έχει απόλυτη εξουσία στον έλεγχο». Αυτή τη φράση χρησιμοποιεί ο σχετικός νόμος. Και απεμπολείται. Φτάνουμε στα όρια της απεμπόλησης ενός τέτοιου πραγματικά δικαιώματος. Στοχοποιούνται όσοι έχουν υπάλληλο. Θυσιάζεται ο έλεγχος, όπως είπαμε. Θυσιάζει την αξιοπιστία της η Κυβέρνηση από κάθε άποψη. Μάλλον συγγνώμη, τρωθείσα είναι και η αξιοπιστία, γιατί προφανώς δεν ισχύει αυτό που μας είπε ο Πρωθυπουργός ότι τα υπαινίχθηκε αυτά προεκλογικά.

Χθες το βράδυ δέχθηκα τηλεφώνημα από έναν συμπατριώτη μου, έναν από τους πολλούς. Όλοι έχουμε τέτοια εμπειρία. Σε μία συνάντηση σε ένα καφενείο με είχε ρωτήσει: «Δώσ’ μου έναν λόγο να ψηφίσω ΠΑΣΟΚ, γιατί εγώ θα ψηφίσω Νέα Δημοκρατία». Του λέω «για ποιον λόγο;». «Γιατί είμαι ελευθεροεπαγγελματίας», μου λέει, «γι’ αυτό». Με πήρε χθες αμήχανος. Δεν τον πήρα εγώ, αυτός με πήρε. Είναι ένας από τους εκατοντάδες χιλιάδες που το αφήγημα της Κυβέρνησης το δέχθηκαν ως ειλικρινές και σήμερα τους συμπεριφέρεστε με αυτόν τον τρόπο.

Αν ήσασταν πιο αξιόπιστοι, κύριε Υπουργέ, θα ήταν πολύ πιο αποτελεσματικό για τη συμμετοχή του κόσμου στις ευρωεκλογές. Αν μειώνατε τις ανισότητες, πολύ περισσότερους θα είχαμε στις κάλπες από όσους θα φέρει η επιστολική ψήφος με όποιον τρόπο καθιερωθεί. Γιατί για συγκεκριμένους λόγους αποστασιοποιείται ο κόσμος από την πολιτική και απέχει από τις εκλογές.

Χαμένη είναι βέβαια και η σοβαρότητα, γιατί οι παραλείψεις του νομοσχεδίου είναι ατελείωτες, κυρίες και κύριοι συνάδελφοι. Δεν είναι μόνο τα χωριά κάτω των πεντακοσίων κατοίκων που επισημάναμε και διορθώνετε. Αν δείτε την έκθεση της Επιστημονικής Υπηρεσίας, που αποτέλεσε αφορμή για την αντισυνταγματικότητα το πρωί, θα δείτε μια σειρά παρατηρήσεις μέσα που δείχνουν ότι πραγματικά το νομοσχέδιο έγινε με διαδικασία γιατί είχε έναν στόχο, αυτό που είπαμε από την αρχή: Κηρύττει πόλεμο στο ελεύθερο επάγγελμα.

Εδώ υπάρχει ένα κορυφαίο ερώτημα. Γιατί; Δεν θέλω να επαναλάβω αυτά που ειπώθηκαν. Ειπώθηκαν αρκετά και από τους πολιτικούς Αρχηγούς και στη διαδικασία της αντισυνταγματικότητας. Ποιος είναι ο ρόλος αυτών των στρωμάτων στην ανοικοδόμηση της μεταπολεμικής Ελλάδας; Είναι θετικός ή αρνητικός; Μήπως ήταν πρωταγωνιστές αυτά τα επαγγέλματα ακριβώς στο κτίσιμο της Ελλάδας για να τους συμπεριφερόμαστε έτσι με αυτόν τον τρόπο σήμερα; Αυτό είναι το μεγάλο ερώτημα.

Γιατί θεωρείτε, χωρίς να το αποδεικνύετε, ότι είναι διαρθρωτική αδυναμία της χώρας η άσκηση ελεύθερου επαγγέλματος; Από πού προκύπτει αυτό; Από πού προκύπτει ότι βελτιώνονται οι υπηρεσίες ή ωφελείται ο πολίτης εάν γίνουν όλοι υπάλληλοι εταιρειών; Από πού προκύπτει αυτό; Γιατί συμπεριφέρεστε έτσι σε όλον τον κόσμο; Αυτό είναι το μεγάλο ερώτημα. Αυτό είναι το μεγάλο ερώτημα, κυρίες και κύριοι.

Η Κυβέρνηση αμύνεται σε όλα αυτά με δύο τρόπους. Απ’ τη μια, μας μιλάει για φοροδιαφυγή. «Όχι», λέει, «κάνετε λάθος, τη φοροδιαφυγή θέλω να χτυπήσω». Από την άλλη, διαρκώς μας ρωτάει τι προτείνουμε. Απαντάμε: Ως προς τη φοροδιαφυγή είναι δέκα δισεκατομμύρια, κατά την Τράπεζα Ελλάδος. Με το 5% ασχολείται. Και αμφισβητούμε, όχι κακόπιστα, τεκμηριώσαμε στην επιτροπή γιατί θα είναι μακριά εισπρακτικά από τον στόχο η Κυβέρνηση.

Όταν, λοιπόν, η Κυβέρνηση μιλάει για φοροδιαφυγή, πρέπει να θυμάται τι καθυστερήσεις έχει σημειώσει μέχρι τώρα στα POS, στην ενσωμάτωση οδηγιών, στην καθυστέρηση της εισαγωγής τού συστήματος εισροών-εκροών στο σύνολο της εφοδιαστικής αλυσίδας, στη φορολόγηση των υπερκερδών στις πλατφόρμες.

Πρέπει, λοιπόν, να θυμάται τι φοροαπαλλαγές έχει κάνει, αυτές για τις οποίες μας στοχοποίησε προεκλογικά μεταξύ πρώτης και δεύτερης αναμέτρησης. Άφησε τον ΣΥΡΙΖΑ, γιατί είχε ξεμπερδέψει με τον Κατρούγκαλο «σημαία» που τον χτυπούσε, δίνοντας σήμα πραγματικά σε όλον τον κόσμο που σήμερα του συμπεριφέρεται έτσι και μετά φοβούμενοι την εκτίναξη του ΠΑΣΟΚ, με τα φιλικά προς αυτή μέσα στοχοποίησε το ΠΑΣΟΚ ονομάζοντάς μας φορομπήχτες -γιατί;- για θέσεις που είχαμε αναρτημένες φαρδιά πλατιά στο πρόγραμμά μας. Έτσι;

Δεν υπάρχει, λοιπόν, κανένα ζήτημα φορολογίας. Ας πάω καλύτερα στις προτάσεις, γιατί προτάσεις έχουμε κάνει πάρα πολλές. Τις είπε και ο Πρόεδρος νωρίτερα. Δεν χρειάζεται να τις επαναλάβω. Εγώ θα εστιάσω την προσοχή σε δύο-τρεις, για τις οποίες μιλήσαμε και στην επιτροπή. Πρόκειται για προτάσεις σε όλα. Ασχοληθήκαμε πραγματικά πολύ με το νομοσχέδιο.

Έχουμε προτείνει τεκμηριωμένα ο «ΉΦΑΙΣΤΟΣ» που νομοθετήθηκε το 2009 να εφαρμοστεί σε όλη την αλυσίδα. Τα ψηφίζουμε αυτά τα άρθρα για το γάλα. Τα θεωρούμε, όμως, ελλιπή. Έχουμε προτείνει την προώθηση των ηλεκτρονικών συναλλαγών με συγκεκριμένα κίνητρα. Τα ψηφίζουμε τα μέτρα. Τα θεωρούμε, όμως, ελλιπέστατα. Έχουμε προτείνει να επικεντρωθούμε στην ταχεία ενσωμάτωση ευρωπαϊκών οδηγιών. Το τόνισε ο Νίκος Ανδρουλάκης νωρίτερα.

Προσέξτε εδώ ένα στοιχείο για να ξέρουμε γιατί μιλάμε. Τον Σεπτέμβρη μήνα ψηφίσαμε την ενσωμάτωση μιας τέτοιας οδηγίας για συνεργασίες μεταξύ κρατών. Την ενσωματώσαμε δυόμισι χρόνια μετά. Μάρτιος του 2021 ήταν η οδηγία, είχε ψηφιστεί και δημοσιευτεί στο ΦΕΚ της Ευρωπαϊκής Ένωσης, δυόμισι χρόνια μετά ενσωματώθηκε στην Ελλάδα. Προσέξτε τι σημαίνει να επιταχύνουμε.

Εμείς δεν λέμε γενικολογίες. Μιλάμε πάντα συγκεκριμένα. Μόνο από τρία μνημόνια συνεργασίας με δύο πλατφόρμες βραχυχρόνιας μίσθωσης που συνήψε η ΑΑΔΕ εισήλθαν στα κρατικά ταμεία, μόνο το 2022, 100 εκατομμύρια μη προϋπολογισθέντα. Φανταστείτε τι γίνεται σε όλες τις πλατφόρμες. Φορολογούνται οι πλατφόρμες; Ποιες και πόσες;

Δεν το βάζω ως καταγγελία, κύριε Υπουργέ μου, αυτό τώρα. Τονίζω την ανάγκη να επιταχύνουμε. Έχουμε πλατφόρμες στα ντελίβερι, πλατφόρμες στα ταξί, πλατφόρμες παντού. Όλα μέσω πλατφορμών γίνονται. Φορολογούνται αυτές οι πλατφόρμες; Δεν το βάζω με μια έννοια καταγγελτική. Μας δίνει εργαλεία η Ευρωπαϊκή Ένωση και σας είπα ένα κορυφαίο παράδειγμα που δίνει μέτρο δυνατοτήτων, αν θέλουμε πραγματικά να συλλάβουμε τη φοροδιαφυγή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κουκουλόπουλε, συγγνώμη για τη διακοπή. Θα παρακαλούσα και εσάς και τους επόμενους ειδικούς αγορητές να τηρούν τον χρόνο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κυρία Πρόεδρε, αλλά πρέπει να πούμε δυο κουβέντες μονάχα. Δαπάνησα δύο λεπτά χωρίς λόγο στην αρχή για άλλο λόγο.

Να πω, λοιπόν, ότι από τη μεριά μας, κυρία Πρόεδρε, όπως σας είπα, προσήλθα με προτάσεις και όπως και στην προηγούμενη συνεδρίαση και όπως θα συνεχίσουμε και με συγκεκριμένες τροπολογίες. Εμείς έχουμε εντελώς άλλη αντίληψη για όλον αυτόν τον κόσμο.

Εξάλλου έχουμε μια βιωματική σχέση. Εγώ είμαι ιδρυτικό μέλος του ΠΑΣΟΚ και θέλω να πω σε όσους δεν το ξέρουν ότι στο κάλεσμα του Ανδρέα οι πρώτοι που ανταποκρίθηκαν ήταν τρεις μεγάλες ομάδες, οι αγρότες, οι επαγγελματίες και οι νέοι. Αυτές είναι οι τρεις μεγάλες ομάδες που ανταποκρίθηκαν στο κάλεσμα του Ανδρέα Παπανδρέου. Έχουμε μια βιωματική σχέση. Ξέρουμε καλά ποιος είναι αυτός ο κόσμος.

Δεν είναι τυχαίες οι πρωτοβουλίες που πήραμε για το ιδιωτικό χρέος και σήμερα τις συμπληρώσαμε. Επαναφέραμε την τροπολογία για τον ακατάσχετο λογαριασμό και καταθέσαμε μία ακόμα τροπολογία για να σταματήσουν, να μπει ανάχωμα στη δημιουργία νέων ληξιπρόθεσμων χρεών. Προτείνουμε εξορθολογισμό προστίμων με ρεαλιστικό και λογικό τρόπο, σύννομο, έτσι ώστε να σταματήσει να προστίθεται τέτοιος όγκος ληξιπρόθεσμων κάθε εβδομάδα, κάθε μήνα. Είμαστε συνεπείς με αυτό που κάνουμε, όχι γιατί πρόκειται για μια εκλογική πελατεία -μην παρεξηγηθούμε- απλά ξέρουμε τι συμβαίνει στην κοινωνία και έχουμε μια βασική αρχή. Πρέπει να απεγκλωβίζουμε δυνάμεις και όχι να κρατάμε εγκλωβισμένη τη μισή κοινωνία σε μια παγίδα χρέους, σε μια παγίδα υποχρεώσεων, στις οποίες δεν μπορούν να ανταπεξέλθουν, γιατί πολύ απλά πιστεύουμε ότι η χώρα μας χρειάζεται όλους και ότι μόνο όλοι μαζί μπορούμε να τη σηκώσουμε ψηλά την πατρίδα.

Τους χρειαζόμαστε όλους τους Έλληνες και τα παιδιά τους και αυτό κάνουμε και με αυτές τις τροπολογίες και θα συνεχίσουμε και στο ασφαλιστικό με ανάλογη τροπολογία, για να ξέρετε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενος ομιλητής είναι ο ειδικός αγορητής του Κομμουνιστικού Κόμματος Ελλάδας, ο κ. Χρήστος Τσοκάνης.

Θα παρακαλέσω και εσάς, όπως και τους επόμενους ειδικούς αγορητές, για την τήρηση των χρόνων. Έχει φθάσει απόγευμα, η λίστα των ομιλητών, των Βουλευτών δεν έχει ανοίξει ακόμη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Φταίει το Προεδρείο γι’ αυτό με τη διαδικασία που ακολούθησε, όχι οι εισηγητές και οι ειδικοί αγορητές!

**ΠΡΟΕΔΡΕΥΟΥΣΑ (Όλγα Γεροβασίλη):** Έχει γίνει το ανορθολογικό και είχατε δίκιο ότι προηγήθηκαν οι Πρόεδροι. Θα συμφωνήσω στα αίτια. Τώρα πάμε να αντιμετωπίσουμε το παρακάτω. Συμφωνώ μαζί σας, αλλά στο παρακάτω, εν πάση περιπτώσει, ας είμαστε όλοι λίγο πιο προσεκτικοί με τον χρόνο, για να τελειώσει αύριο -πότε θα τελειώσει και λοιπά- το νομοσχέδιο.

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Θα ήθελα μερικώς την ανοχή σας, κυρία Πρόεδρε.

Καλησπέρα σε όλες και όλους!

Τα λόγια που μου έρχονται στο μυαλό από την παρουσία τόσο των εκπροσώπων της Κυβέρνησης μέχρι τώρα όσο και των πολιτικών Αρχηγών που ακούστηκαν και των αγορητών είναι «στο ίδιο έργο θεατές». Από το πρωί παρακολουθούμε ένα πολιτικό γαϊτανάκι των κομμάτων του ευρωμονόδρομου και του νατοϊκού τόξου, που δεν κάνουν τίποτε άλλο παρά να προσπαθούν να συγκαλύψουν ή να εξασφαλίσουν τους όρους και τις προϋποθέσεις, για να χωνέψει ο λαός αυτή τη μεγάλη φοροεπιδρομή που έχει ξετυλιχθεί το τελευταίο διάστημα στις πλάτες του. Και το κάνουν όλοι ανεξαιρέτως!

Δεκαπέντε χρόνια μετά τη δολοφονία του Αλέξανδρου Γρηγορόπουλου η επίθεση στη ζωή και τα δικαιώματα του λαού και της νεολαίας συνεχίζεται ασταμάτητη. Μέσα σε αυτά τα δεκαπέντε χρόνια οι κυβερνήσεις κεφαλαίου και το κράτος του έχει προκαλέσει αναρίθμητες «Κοιλάδες των Τεμπών», γιατί βλέπει τις ζωές του λαού μας ως κόστος. Συμμετέχει σε πολεμικούς σχεδιασμούς που σπέρνουν τον θάνατο στη γειτονιά μας και προκλητικά προσπαθεί να νομιμοποιήσει τη θηριωδία σε βάρος του παλαιστινιακού λαού και της ελευθερίας του, του δικαιώματός του να έχει πατρίδα και να ορίσει την τύχη του. Ρημάζει τον φυσικό πλούτο για να ενισχύσει τους «πράσινους» επιχειρηματικούς ομίλους, αφήνοντας τον λαό μας τελείως απροστάτευτο και τους κόπους μιας ζωής στις πλημμύρες, τους σεισμούς, τις πυρκαγιές. Έχει εξελίξει μεθόδους και μέσα παρακολούθησης, καταγραφής και καταστολής, πατώντας πάνω στο αντιδραστικό πλαίσιο της Ευρωπαϊκής Ένωσης. Θάβει, συκοφαντεί, ποινικοποιεί κάθε λαϊκή αντίδραση, τον δίκαιο αγώνα του λαού μας.

Σήμερα η Κυβέρνηση της Νέας Δημοκρατίας φέρνει στη Βουλή φορολογικό νομοσχέδιο-ταφόπλακα των ελευθέρων επαγγελματιών. Αγνοεί επιδεικτικά τις αντιδράσεις του κινήματος και την αγανάκτηση του λαού μας και βάζει το απαράδεκτο δίλημμα στους αυτοαπασχολούμενους, «διαλέξτε πώς θα σας αρπάξουμε το εισόδημα».

Την απάντηση την έδωσαν χθες χιλιάδες λαού στο Σύνταγμα, όπου βροντοφώναξαν: «Οι επαγγελματίες έχουμε φωνή! Αυτό το νομοσχέδιο να αποσυρθεί!». Χαιρετίζουμε και από αυτό το Βήμα τον δίκαιο αγώνα τους. Είμαστε στο πλευρό όλων αυτών που δουλεύουν ήλιο με ήλιο, χωρίς να έχουν το δικαίωμα να αρρωστήσουν, τον χρόνο να δουν τα παιδιά τους να μεγαλώνουν, τη δυνατότητα να περάσουν χρόνο με τις οικογένειές τους. Έχουν μετατραπεί σε μηχανές που δεν δουλεύουν για να ζήσουν, αλλά ζουν για να δουλεύουν πρωί, βράδυ.

Για όλους αυτούς, όμως, το ΚΚΕ είναι εδώ και προειδοποιεί την Κυβέρνηση ότι ακόμα και αν ψηφιστεί το νομοσχέδιο-έκτρωμα στη Βουλή, θα ανατραπεί στους δρόμους του αγώνα, της ρήξης και της ανατροπής.

Το νομοσχέδιο δεν θα εφαρμοστεί, γιατί θα το ανατρέψει η μεγάλη συμμαχία που αναπτύσσεται ανάμεσα στους μικρούς αυτοαπασχολούμενους, την εργατική τάξη της χώρας μας και τους μικρούς αγρότες της υπαίθρου. Γνωρίζουμε καλά όλοι μας ότι όσο θα υπάρχει εκμετάλλευση ανθρώπου από άνθρωπο κι όσο πιο αχόρταγος και απάνθρωπος θα γίνεται ο καπιταλισμός, τόσο θα υπάρχουν κυβερνήσεις, είτε φιλελεύθερες είτε σοσιαλδημοκρατικές, που θα πετούν έξω από τον στίβο της ζωής τούς μικρούς αυτοαπασχολούμενους επαγγελματίες.

Το φορολογικό νομοσχέδιο μπορούσε κάλλιστα να είχε τον τίτλο «Ο θάνατος του εμποράκου». Χτυπά καθαρά το ήδη λεηλατημένα εισόδημα των πιο μικρών, των πιο ευάλωτων, αυτών που γεμίζουν τις λίστες των οφειλετών σε εφορία, ταμεία, τράπεζες, παρόχους ενέργειας, τις λίστες των πλειστηριασμών και άλλων μέτρων αναγκαστικής είσπραξης.

Το νομοσχέδιο πάει, βέβαια, και παραπέρα, αφού το ψηφιακό σύστημα λειτουργίας που καθιερώνει, ηλεκτρονικά βιβλία, myDATA, ηλεκτρονικά δελτία αποστολής, διασυνδέσεις polls, ταμειακών μηχανών, θα αποδειχτεί λαβύρινθος για κάθε μικρή επιχείρηση που δεν διαθέτει οργανωμένο λογιστήριο κι ενώ τα πρόστιμα θα πέφτουν βροχή το ένα μετά το άλλο, υπερχρεώνοντας τον ήδη επιβαρυμένο προϋπολογισμό των μικρών αυτοαπασχολούμενων.

Τα ψηφιακά δεδομένα που θα συλλέγονται θα αξιοποιούνται όχι μόνο για φορολογικές ανάγκες, αλλά και για την ίδια την επέκταση των μεγάλων επιχειρήσεων στην αγορά, αφού αυτές έχουν τόσο τα κεφάλαια όσο και την απαιτούμενη κρατική στήριξη να επενδύσουν στις νέες ευκαιρίες που θα προκύπτουν.

Επιπλέον, το νομοσχέδιο εισάγει τη ρουφιανιά ως κρατική πολιτική, τη χρηματική επιβράβευση προσώπων κατόπιν επώνυμης καταγγελίας, αφού ο καταγγέλλων, ο ρουφιάνος θα λαμβάνει το ποσό των 100 έως 3.000 ευρώ μετά από απόφαση του διοικητή της ΑΔΕΕ.

Σήμερα είναι φανερή η οργή και η τεράστια αγανάκτηση του κόσμου από την πρώτη μέρα που το νομοσχέδιο δόθηκε σε δημόσια διαβούλευση, στοιχεία που είναι φανερά ακόμα και σε κόσμο που ψήφισε τη Νέα Δημοκρατία στις εκλογές. Και δικαίως είναι αγανακτισμένος ο κόσμος, γιατί προεκλογικά για να αρπάξετε την ψήφο του λαού υποσχόσασταν ότι δεν θα προχωρήσετε σε αυξήσεις φόρων. Είπατε ψέματα και θα απολογηθείτε στον λαό μας. Πρόκειται για μία κατά μέτωπο επίθεση στους πιο ευάλωτους οικονομικά επαγγελματίες και στις πιο μικρές των ατομικών επιχειρήσεων. Γι’ αυτό δηλώνουμε εξαρχής ότι καταψηφίζουμε το νομοσχέδιο στο σύνολό του. Καταγγέλλουμε τη στοχοποίηση των ελεύθερων επαγγελματιών και τη φοροεπιδρομή στα δικαιώματα και τις ζωές τους.

Το κόμμα μας προειδοποιούσε τους μικρούς επαγγελματίες ότι έρχεται φοροεπιδρομή και πριν και αμέσως μετά τις εκλογές. Έρχεται με το περίβλημα της διεύρυνσης της φορολογικής βάσης που αποτελεί προαπαιτούμενο για την εκταμίευση των δόσεων του Ταμείου Ανάκαμψης, κάτι που εξηγεί και τη στάση των «ΣΥΡΙΖΑ 1», «ΣΥΡΙΖΑ 2» και ΠΑΣΟΚ που αποδέχονται πλήρως τις κατευθύνσεις και προτεραιότητες του υπερμνημονίου της Ευρωπαϊκής Ένωσης.

Από την πρώτη στιγμή φάνηκε η στρατηγική σύγκλιση των αστικών κομμάτων στη φοροεπίθεση. Χαρακτηριστική είναι η πλήρης υιοθέτηση από τον «ΣΥΡΙΖΑ 1» και «ΣΥΡΙΖΑ 2» και το ΠΑΣΟΚ του βασικού προσχήματος της Κυβέρνησης περί αντιμετώπισης της φοροδιαφυγής. Άλλωστε, ήταν ο ΣΥΡΙΖΑ που διατήρησε όλα τα εργαλεία της φορομπηχτικής πολιτικής, αφού ανέλαβε να γεμίσει τα ταμεία μέσω της αφαίμαξης των λαϊκών στρωμάτων με τα «μαξιλάρια» ασφαλείας των 37 δισεκατομμυρίων και τα «ματωμένα» πλεονάσματα. Διατήρησε την κατάργηση του αφορολόγητου στους μικρούς επαγγελματίες, επέβαλε τη ληστρική αύξηση της εισφοράς 20% επί των κερδών στον ΕΦΚΑ και ψήφισε τους ηλεκτρονικούς πλειστηριασμούς, με τους οποίους ο λαός χάνει σήμερα τα σπίτια και τα μαγαζιά του.

Όμως, και το ΠΑΣΟΚ τι έκανε ως κυβέρνηση στα χρόνια της βαθιάς καπιταλιστικής κρίσης για τους ελεύθερους επαγγελματίες; Επέβαλε φορολογία από το πρώτο ευρώ, καθιέρωσε το τέλος επιτηδεύματος, καλούσε όλα τα χρόνια σε περαίωση, συνάφεια, αυτοέλεγχο βιβλίων με την απειλή λουκέτων και προστίμων.

Γενικότερα, όλες οι κυβερνήσεις εφάρμοσαν ληστρικές πολιτικές σε βάρος των μικρών αυτοαπασχολούμενων ελεύθερων επαγγελματιών. Η Κυβέρνηση της Νέας Δημοκρατίας όλο αυτό το διάστημα έχει προχωρήσει προκλητικά σε ένα επικοινωνιακό μπαράζ με αριθμητικά στοιχεία, λαθροχειρίες και μπόλικο κοινωνικό αυτοματισμό. Προσπαθεί να βάλει τμήματα του λαού να συγκρούονται μεταξύ τους και το κεφάλαιο σαν την αλεπού να φεύγει με την κότα στο τσουβάλι.

Κάτω από τη λαϊκή κατακραυγή, βέβαια, κάνατε μια προσπάθεια για δήθεν βελτιώσεις από το αρχικό κείμενο της διαβούλευσης. Οι μικροελαφρύνσεις, όμως, δεν αλλάζουν σε τίποτα τον πυρήνα και τις βασικές στοχεύσεις του νομοσχεδίου. Μάλιστα, σήμερα τι λέτε; Όποιος θέλει μπορεί να ζητήσει έλεγχο από το κράτος προκειμένου να αποφύγει την τεκμαρτή φορολόγηση. Την ίδια στιγμή, όμως, βάζετε ως δεδομένο για κάθε μικρό επαγγελματία το τεκμήριο της φοροδιαφυγής, ότι είναι δηλαδή κλέφτης και απατεώνας.

Εμείς πάντως μένουμε σταθεροί στη θέση μας για απόσυρση του τεκμαρτού τρόπου φορολόγησης και φορολόγηση των επαγγελματιών αποκλειστικά από το βιβλίο εσόδων-εξόδων και σας καλούμε, αφού έχετε όπως λέτε όλα τα απαραίτητα εργαλεία, να ξεκινήσετε τους ελέγχους εκεί που βγαίνουν τα μεγάλα κέρδη δισεκατομμυρίων, όπου όλες οι κυβερνήσεις που κυβέρνησαν και κυβερνούν τη χώρα ανεξαιρέτως, κάνετε τα στραβά μάτια.

Το Υπουργείο αναφέρει πως πάνω από έξι στους δέκα επαγγελματίες θα πληρώσουν παραπάνω φόρο κατά περίπου 1.500 ευρώ ο καθένας. Για τα πιο μικρά εισοδήματα, ας μην το συζητήσουμε καλύτερα, αφού οι αυξήσεις που προκύπτουν είναι πολύ μεγαλύτερες. Οι αυξήσεις στο τεκμαρτό εισόδημα θα φέρουν περικοπές σε επιδόματα που έως τώρα έλυναν βασικές ανάγκες στους μικρούς αυτοαπασχολούμενους, όπως τα επιδόματα ενοικίου, παιδιών, θέρμανσης, διακοπών. Η ανάγκη που θα προκύψει για συγκέντρωση φορολογικών αποδείξεων με κάρτα στο νέο υψηλό τεκμαρτό εισόδημα θα οδηγήσει τον επαγγελματία να πληρώσει επιπλέον πρόστιμο 22% στη διαφορά αποδείξεων που δεν συγκεντρώθηκαν αντικειμενικά.

Άρα μιλάμε για ένα απροκάλυπτο χαράτσωμα που θα οδηγήσει χιλιάδες μικρούς επαγγελματίες σε νέες περιπέτειες, χρέη και λουκέτα. Προκαλεί, στην κυριολεξία, η Κυβέρνηση όταν μιλάει για μεταφορά ζημιών τη στιγμή που φορολογεί τεκμαρτά στη δήλωση τον φορολογούμενο επαγγελματία, ενώ με το σύστημα του 5% στη διαφορά από τον μέσο όρο του τζίρου υπάρχουν κλάδοι που θα οδηγηθούν οριστικά στη χρεοκοπία.

Ο σκοπός σας είναι ξεκάθαρος: λουκέτο στις μικρές επιχειρήσεις και ένταξη των μικρών επιχειρηματιών στη μισθωτή εργασία, αύξηση των εσόδων από τους άδικους φόρους, τα πρόστιμα και τη μη καταβολή επιδομάτων στους αυτοαπασχολούμενους.

Την ίδια στιγμή μιλάτε, όμως, για φορολογική δικαιοσύνη, όταν το μεγάλο κεφάλαιο, οι μεγάλες επιχειρήσεις, οι βιομήχανοι, εφοπλιστές, τραπεζίτες, όχι μόνο δεν πληρώνουν φόρους, αλλά αντίθετα μπουκώνονται με ζεστό χρήμα που βγαίνει από τους κόπους και τη φορολόγηση του λαού, ενώ συνεισφέρουν μόλις το 5% στα έσοδα από φόρους.

Για να θυμηθούμε όλοι μας τις τεράστιες φοροαπαλλαγές στον κλάδο των εφοπλιστών, τον αναβαλλόμενο φόρο των τραπεζών, τις φοροαπαλλαγές και διευκολύνσεις των στρατηγικών επενδυτών που εντάχθηκαν στους αναπτυξιακούς νόμους των ΣΥΡΙΖΑ και της Νέας Δημοκρατίας, τις offshore εταιρείες, τους φορολογικούς παραδείσους, τις τριγωνικές συναλλαγές! Δέκα χιλιάδες επιχειρηματικοί όμιλοι χρωστούν σήμερα 85 δισεκατομμύρια ευρώ που θεωρούνται από την Κυβέρνηση μη εισπρακτέα, ενώ το 2022 αυξήθηκαν 303% τα καθαρά κέρδη των εισηγμένων στο Χρηματιστήριο, φτάνοντας τα 10,4 δισεκατομμύρια. Το 2023, το πρώτο κιόλας εξάμηνο, τα κέρδη έχουν φτάσει τα 5 δισεκατομμύρια μοιράζοντας μερίσματα 2,5 δισεκατομμύρια για το 2022, ενώ αναμένονται περίπου 3 δισεκατομμύρια για το 2023, με ρεκόρ δεκαπενταετίας. Σημειώστε το. Την ίδια στιγμή ο φόρος μερισμάτων μειώθηκε από το 15% στο 10% επί κυβερνήσεως ΣΥΡΙΖΑ και από το 10% στο 5% επί Κυβερνήσεως της Νέας Δημοκρατίας.

Σήμερα το νομοσχέδιο, που φορολογεί τους μικρούς αυτοαπασχολούμενους, μειώνει το φόρο συγκέντρωσης κεφαλαίου από το 0,5% στο 0,2% και τον φόρο πώλησης μετοχών από το 2‰ στο 1‰. Αυτό που σκόπιμα αποκρύπτει η Κυβέρνηση είναι ότι οι επαγγελματίες πληρώνουν ήδη δυσανάλογους φόρους. Φορολογούνται από το πρώτο ευρώ σύμφωνα με τα τεκμήρια διαβίωσης. Πληρώνουν τέλος επιτηδεύματος, πληρώνουν ΕΝΦΙΑ πληρώνουν τέλη και φόρους στους δήμους, πληρώνουν στα σωματεία, πληρώνουν στα επιμελητήρια, πληρώνουν στις τράπεζες προμήθειες, τόκους, πρόστιμα, έξοδα φακέλων, πληρώνουν σε τακτά διαστήματα για αλλαγή εξοπλισμού και εκσυγχρονισμού των επιχειρήσεών τους, προκειμένου να επιβιώσουν. Πλήρωσαν και πληρώνουν την καπιταλιστική κρίση, την υγειονομική κρίση λόγω πανδημίας με ζημιές, διακοπές, λουκέτα και πρόστιμα. Πληρώνουν με τις ίδιες τους τις ζωές, με εμφράγματα, εγκεφαλικά, ψυχολογικά προβλήματα. Πληρώνουν μαζί με τους εργαζόμενους και τους μικρούς αγρότες και τους συνταξιούχους το 95% των κρατικών φορολογικών εσόδων με νόμους όλων των προηγούμενων κυβερνήσεων. Οι ελεύθεροι επαγγελματίες θα πληρώσουν με οριστικό λουκέτο και ξεκλήρισμα αν το νομοσχέδιό σας υιοθετηθεί από το Κοινοβούλιο.

Ένα μεγάλο μέρος των επαγγελματιών εργάζεται σήμερα με οριακά εισοδήματα και κάποιοι είναι με το ένα πόδι στην ανεργία. Να θυμηθούμε όλοι μας ότι πάνω από διακόσιες χιλιάδες επιχειρήσεις έκλεισαν τα χρόνια των μνημονίων και η πλειοψηφία τους μικρές, τετρακόσιες χιλιάδες έφτασαν οι οφειλέτες σε εφορία, ΟΑΕΕ και τράπεζες. Οι αυτοαπασχολούμενοι χωρίς προσωπικό μειώθηκαν από το 2011 στο 2023 κατά 20% περίπου -εκατόν είκοσι χιλιάδες- και στην πλειοψηφία τους έκλεισαν. Το πρώτο τρίμηνο του 2023 ένας στους τρεις επαγγελματίες έχει τουλάχιστον μία καθυστερούμενη οφειλή σε εφορία, ΕΦΚΑ, τράπεζες, παρόχους και προμηθευτές και το 42% των αυτοαπασχολούμενων χωρίς προσωπικό δηλώνει το 2022 μείωση τζίρου σε χρονιά εκτόξευσης των εξόδων λόγω ακρίβειας σε ενέργεια, μεταφορές και πρώτες ύλες. Οι λίστες των πλειστηριασμών είναι γεμάτες από εν ενεργεία και πρώην επαγγελματίες.

Αυτούς κυνηγά η Κυβέρνηση και δεν μπορεί να το κρύψει. Ο λόγος είναι η διασφάλιση ματωμένων πλεονασμάτων σε βάρος του λαού κάτι που φαίνεται ξεκάθαρα στον κρατικό προϋπολογισμό που θα έρθει προς ψήφιση με αυξημένα δημοσιονομικά πλεονάσματα και αύξηση των φορολογικών εσόδων κατά 6,2 δισεκατομμύρια. Είναι κοροϊδία ότι με την αύξηση της φορολογίας η Κυβέρνηση θα κάνει κοινωνική πολιτική. Δεν πρόκειται να ενισχυθούν ούτε η υγεία, ούτε η παιδεία, ούτε η πρόνοια, ούτε η ασφάλεια, κάτι που φαίνεται ξεκάθαρα από τα σχετικά κονδύλια στον κρατικό προϋπολογισμό. Η Κυβέρνηση μαζεύει χρήμα για τους ομίλους, επιδοτεί την ίδια τη λειτουργία τους, φοροαπαλλάσσει και θωρακίζει την κερδοφορία τους, δημιουργεί νέα επενδυτικά πεδία τσακίζοντας τους μικρούς αυτοαπασχολούμενους, ενώ φορτώνει φόρους και χαράτσια στον λαό μας. Προχωράει γρήγορα στα προαπαιτούμενα του Ταμείου Ανάκαμψης και με το σημερινό νομοσχέδιο σκοπός της είναι να μειωθούν οι αυτοαπασχολούμενοι και να συγκεντρωθούν οι δουλειές σε ισχυρές εταιρείες με μεγάλο τζίρο.

Και μπορεί να τσακώνονται σήμερα τα κόμματα του συστήματος για το ποιος είναι ο σωτήρας της μεσαίας τάξης, έχουν όμως τις ίδιες στρατηγικές προτεραιότητες, τη θωράκιση της καπιταλιστικής κερδοφορίας. Γι’ αυτούς οι μικροί αυτοαπασχολούμενοι είναι πρόβλημα για την ανταγωνιστικότητα της ελληνικής οικονομίας.

Το ΚΚΕ υποστηρίζει τη στήριξη του εισοδήματος των αυτοαπασχολούμενων επαγγελματιών, όπως και των μισθωτών και των αγροτών βιοπαλαιστών. Στηρίζουμε τις δίκαιες κινητοποιήσεις των μικρών αυτοαπασχολούμενων που δίνουν τη μάχη να επιβιώσουν απέναντι στον ανταγωνισμό των μεγάλων και απέναντι σε ένα κράτος εχθρικό για τη μεγάλη πλειοψηφία του λαού μας και φιλικό στο να κάνει τα χατίρια στους επιχειρηματικούς ομίλους.

Ως ΚΚΕ πήραμε την πρωτοβουλία και καταθέσαμε τη Δευτέρα στις 28 Νοέμβρη πρόταση νόμου στη Βουλή με τίτλο: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου».

Η πρότασή μας στοχεύει στη δίκαιη φορολόγηση και ανακούφιση των μικρών αυτοαπασχολουμένων επαγγελματιών. Ήδη με το άρθρο 1 ορίζεται ο τρόπος φορολόγησης των μη μισθωτών, αυτοαπασχολούμενων, να γίνεται αποκλειστικά βάσει των δηλωθέντων στο βιβλίο εσόδων - εξόδων και ότι αποκλείεται η εισαγωγή τεκμηρίων ή η θέσπιση τεκμαρτού εισοδήματος βάσει οποιουδήποτε κριτηρίου.

Η πρότασή μας βάζει στο επίκεντρο τα αιτήματα που αποτυπώνουν τις ανάγκες της μεγάλης πλειοψηφίας σε αυτή τη φάση, που προβάλλουν οι περισσότεροι φορείς των επαγγελματιών. Επαναφέρει το αφορολόγητο στις 12.000 ευρώ συν 3.000 ευρώ για κάθε ανήλικο προστατευόμενο τέκνο.

Η πρότασή μας μιλάει για κατάργηση του τέλους επιτηδεύματος, για κατάργηση της τραπεζικής προμήθειας στις συναλλαγές, για ακατάσχετο επαγγελματικό λογαριασμό απεριόριστο για όλους τους επαγγελματίες.

Επαναφέρουμε αναγκαίες ρυθμίσεις που έχουμε καταθέσει στο παρελθόν, και τις έχουν αρνηθεί όλα τα κόμματα, για τη δραστική μείωση των χρεών, διαγραφής των τόκων και ευνοϊκών ρυθμίσεων, σύμφωνα με τη δυνατότητα του καθενός, στα συσσωρευμένα χρέη προς την εφορία, τα ταμεία και τις τράπεζες.

Ξέρουμε καλά όλοι μας πως για να σωθεί ο λαός πρέπει να χάσει το κεφάλαιο, τα μονοπώλια, οι πολυεθνικές, και σε αυτόν τον αγώνα, αυτό το μέτωπο, μαζί με την εργατική τάξη, τη μικρομεσαία αγροτιά και τους μικρούς αυτοαπασχολούμενους το κόμμα μας θα είναι παρόν, γιατί γνωρίζουμε όλοι μας ότι όταν ο λαός βρίσκεται μπροστά στο ξεκλήρισμα και τη φοροληστεία, έχει δύο επιλογές: ή την υποταγή ή τον ξεσηκωμό. Και σε αυτόν τον ξεσηκωμό καλούμε τον λαό μας, γιατί μόνο ο λαός μπορεί να σώσει τον λαό στον δρόμο της ανατροπής.

Ολοκληρώνοντας την τοποθέτησή μας θέλουμε να πούμε πως το ΚΚΕ ζήτησε επανειλημμένα από την Κυβέρνηση να αποσύρει το νομοσχέδιο. Από τη στιγμή όμως που αυτό δεν το κάνει, το κόμμα μας θα καταθέσει αίτημα για τη διεξαγωγή ονομαστικής ψηφοφορίας.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η Πρόεδρος της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Πολιτική ευθύνη σημαίνει πολιτικό θάρρος» είπε ο Πρωθυπουργός και απήλθε.

Εμείς λέμε: Πολιτική ευθύνη σημαίνει ήθος, σημαίνει συνέπεια, σημαίνει ευθύτητα, δράση στο φως και όχι στο σκοτάδι, σημαίνει πολιτικές πρωτοβουλίες και όχι παρακολουθήσεις και υποκλοπές, σημαίνει λογοδοσία και ανάληψη ευθύνης, σημαίνει αυτοκριτική και αυτοπεριορισμό.

Ο κύριος Πρωθυπουργός ξεκίνησε την ομιλία του λέγοντας πόσο θα πρέπει πια όλοι να σεβόμαστε τον χρόνο και στη συνέχεια μίλησε ανενόχλητος τριάντα έξι λεπτά από τα είκοσι που είχε στη διάθεσή του, ακριβώς όπως και ο κ. Χατζηδάκης μίλησε δέκα λεπτά ανενόχλητος από τα πέντε που είχε στη διάθεσή του. Αλλά έτσι είναι, ο χρόνος είναι κάτι σχετικό, όπως και η συνέπεια, όπως και οι κανόνες. Για άλλους ισχύουν και για άλλους δεν ισχύουν. Για την Κυβέρνηση όλα είναι σχετικά και όλα είναι επιφανειακά, όλα είναι επικοινωνιακά.

Μπορείτε να λέτε, κύριε Μητσοτάκη, ότι σας ενδιαφέρει η ασφάλεια των πολιτών, αλλά τους έχετε εγκαταλείψει στην απόλυτη ανασφάλεια, να μην ξέρουν εάν θα συγκρουστούν δύο τρένα εκεί που θα μπορούσατε και οφείλατε να το έχετε προβλέψει και αποτρέψει, να μην ξέρουν αν θα καταρρεύσει μία γέφυρα εν ώρα εργασιών, ένα στάδιο εν ώρα αγώνα ή συναυλίας, να μην ξέρουν αν τα παιδιά τους είναι ασφαλή, να μην ξέρουν αν θα είναι τα επόμενα θύματα αστυνομικής δολοφονικής βίας.

Ανασφάλεια σε κάθε επίπεδο. Τρίτο θύμα νεαρός Ρομά δεκαεπτά ετών μέσα σε δύο χρόνια πυροβολημένος από σφαίρα αστυνομικού. Στην επίκαιρη ερώτηση που κατέθεσα ο Υπουργός της Κυβέρνησης Μητσοτάκη μου απάντησε ότι αυτά δεν είναι αστυνομικά εγκλήματα ούτε υπάρχει εγκληματική δράση του κράτους. Είναι μεμονωμένα, λέει, περιστατικά, για τα οποία ευθύνονται οι εκάστοτε επίορκοι αστυνομικοί.

Έτσι δίνετε το έναυσμα για τη λογοδοσία, για το τέλος της ατιμωρησίας; Έτσι αναλαμβάνετε την πολιτική ευθύνη για το γεγονός ότι δεκαπέντε χρόνια μετά τη δολοφονία του Αλέξανδρου Γρηγορόπουλου δεν είναι ακόμη αυτονόητο ότι ένας αστυνομικός δεν θα σηκώσει το όπλο και δεν θα πυροβολήσει έναν αθώο πολίτη, ένα παιδί, έναν έφηβο, έναν μετέφηβο, ένα άτομο που ανήκει σε ευάλωτη ομάδα και κοινωνική κατηγορία; Θα καταθέσω στα Πρακτικά την επίκαιρη ερώτηση. Το μήνυμα δεν το δίνετε έτσι ούτε αυτό είναι πολιτική ευθύνη.

Όπως θα μου επιτρέψετε να σας πω ότι η εικόνα και οι αντιδράσεις των Βουλευτών της Νέας Δημοκρατίας όταν τηρήθηκε ενός λεπτού σιγή στη μνήμη του Αλέξανδρου Γρηγορόπουλου είναι πραγματικά αποκαλυπτική, αλλά και απολύτως αποκαρδιωτική. Μπορεί να λέει λοιπόν ο κ. Μητσοτάκης, αλλά σημασία έχει τι κάνει.

Μπορείτε να λέτε, κύριε Μητσοτάκη, ότι ενδιαφέρεστε για τα άτομα με αναπηρία, να ισχυρίζεστε ότι φέρνετε διατάξεις με το νομοσχέδιο αυτό ευεργετικές και να κάνετε επετειακά βίντεο επικοινωνίας με άτομα με αναπηρία, όμως η πικρή αλήθεια είναι ότι τα άτομα με αναπηρία είναι εγκαταλελειμμένα, ότι πασχίζουν ακόμα και για τα δέοντα και για τη δέουσα φαρμακευτική υποστήριξη πολλές φορές και ότι οι εργασίες της Ολομέλειας της Βουλής, αλλά και των επιτροπών, ακόμη και σήμερα δεν διερμηνεύονται στη νοηματική γλώσσα για τους κωφούς συμπολίτες μας, μολονότι αυτό είναι απολύτως εφικτό. Σας το έχω ζητήσει από τον Ιούλιο. Όταν ήμουν Πρόεδρος της Βουλής είχα δώσει εντολή και εφαρμοζόταν για όλες τις συνεδριάσεις και εσείς φέρετε την ευθύνη για το ότι αυτό δεν συμβαίνει σήμερα.

Μπορείτε να λέτε ότι είστε κατά της έμφυλης βίας και να κάνετε επικοινωνιακά και πάλι βίντεο με θύμα κακοποίησης, η πικρή αλήθεια όμως είναι ότι αρνείστε πεισματικά να θεσμοθετήσετε το έγκλημα της γυναικοκτονίας και σνομπάρετε την περαιτέρω ποινικοποίηση, σνομπάρετε και τον κοινοβουλευτικό έλεγχο και δεν ήρθατε να απαντήσετε στην επίκαιρη ερώτηση που κατέθεσα στις 27 Νοεμβρίου για το αν θα ποινικοποιήσετε επιτέλους ως ξεχωριστό έγκλημα τη γυναικοκτονία. Δεν ήρθατε, κύριε Πρωθυπουργέ. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και χθες είχαμε άλλη μία γυναικοκτονία, άλλη μία γυναίκα θύμα για το γεγονός ότι είναι γυναίκα, άλλη μια γυναίκα που αποτάθηκε στις αρχές που δεν κατάφεραν να την προστατεύσουν.

Και επιμένετε ακόμη και σήμερα να λέτε ότι δεν χρειάζεται κάτι περαιτέρω ποινικά, ότι δεν χρειάζεται τίποτε παραπάνω και ότι δεν χρειάστηκε και δεν χρειαζόταν καν να τιμηθεί και η ημέρα κατά της έμφυλης βίας στην ώρα της. Ακόμη και αυτό αναβλήθηκε.

Μπορεί να λέτε ότι θα γίνει διερεύνηση για το έγκλημα των Τεμπών, ότι δεν θα υπάρξει συγκάλυψη και τίποτε δεν θα κουκουλωθεί, όμως χτες αποκαλύφθηκε με τον πιο περίτρανο τρόπο και σε όλη της την έκταση η αμετακίνητη, αμετανόητη στυγνή πρόθεσή σας να κουκουλώσετε το έγκλημα και τις ευθύνες σας, να συγκαλύψετε τις παραμέτρους που οδηγούν σε εσάς και στους Υπουργούς σας και να το κάνετε αυτό μετερχόμενοι τις πιο χυδαίες επιθέσεις, τις πιο αντικοινοβουλευτικές, αντιδεοντολογικές, μισογυνικές, αποτρόπαιες συμπεριφορές, εξαπολύοντας σαν ύαινες τους Βουλευτές της κυβερνητικής πλειοψηφίας για να με βγάλουν πάση θυσία από την εξεταστική επιτροπή, για το ανοσιούργημα να υπερασπίζομαι αφιλοκερδώς οικογένειες θυμάτων, να είμαι στο πλευρό τους, να τάσσομαι με τη διεκδίκησή τους για δικαιοσύνη και για αλήθεια.

Αυτό ήταν τόσο ενοχλητικό που έπρεπε να γίνουν εκείνα, κύριε Μητσοτάκη, που σας εκθέτουν. Και θα ήθελα μια απάντησή σας όταν δείτε την εικόνα των Βουλευτών σας -αν και είμαι σίγουρη ότι την ξέρετε καλά- όταν δείτε τον κ. Μαρκόπουλο να βρίζει χυδαία και να λοιδορεί, όταν δείτε τον κ. Πλεύρη να ωρύεται και να χτυπάει το χέρι του. Να μου απαντήσετε, είστε περήφανος γι’ αυτή την εικόνα, για αυτούς τους Βουλευτές, για αυτούς τους πολιτικούς άνδρες που με αυτό τον τρόπο οδηγούν στα άκρα συμπεριφορές που δεν είναι ανεκτές στην κοινωνία;

Το μπούλινγκ, ο προπηλακισμός, η συκοφαντία, η ύβρις, η λοιδορία, είναι βαρύτατα αντικοινοβουλευτικές συμπεριφορές. Αλλά εσείς τις επιστρατεύετε κατά προτίμηση εναντίον γυναικών δυστυχώς, κατά προτίμηση εναντίον της μοναδικής γυναίκας πολιτικής Αρχηγού. Και το κάνετε συνειδητά, απολύτως αποφασισμένα, γιατί δεν θέλατε και δεν θέλετε να ρισκάρετε την παρουσία μου στην επιτροπή. Δεν θέλετε να ρισκάρετε αυτό που υποτίθεται ό,τι διαφημίζετε, την ανάληψη της πολιτικής ευθύνης, την ανάληψη δηλαδή της υποχρέωσης λογοδοσίας. Γιατί δεν υπάρχει πολιτική ευθύνη χωρίς λογοδοσία. Και για την περίπτωση του εγκλήματος των Τεμπών βεβαίως δεν υπάρχει και πολιτική ευθύνη χωρίς τιμωρία.

Έχετε τόση σχέση με τη συνέπεια όση σχέση έχει με την πάταξη της φοροδιαφυγής το νομοσχέδιό σας. Έχετε τόση σχέση με την πολιτική ευθύνη, όση σχέση έχει με τον περιορισμό της φοροδιαφυγής το νομοσχέδιο σας. Τον περιορισμό της διαφυγής, της φοροδιαφυγής, την πάταξη της φοροδιαφυγής οι κυβερνήσεις του κόμματός σας και άλλων πρώην κυβερνητικών κομμάτων τον ευαγγελίζονται την ίδια ακριβώς ώρα που διαπλέκονται αμετανόητα με οικονομικούς παράγοντες, την ίδια ώρα που τα παίρνουν, την ίδια ώρα που εκταμιεύουν αμύθητα ποσά σε ανύπαρκτα έργα, την ίδια ώρα που εισπράττουν μίζες και δώρα από τη «SIEMENS», την ίδια ώρα που κρατούν στην τσέπη και στο χέρι τη λίστα Λαγκάρντ, την ίδια ώρα που βρίσκονται οι ίδιοι στη λίστα Λαγκάρντ όπως ο Υπουργός σας, ο κ. Παπασταύρου -που έχει περίοπτη θέση σε αυτή την Κυβέρνηση η οποία θα πατάξει τη φοροδιαφυγή όπως μας λέτε- την ίδια ώρα που χρωστάτε και δεν πληρώνετε, την ίδια ώρα που μετέρχεστε όλα τα κόλπα της ασυλίας και της ατιμωρησίας, της αξιοποίησης μέχρι τέλους των άκρων ορίων του Συντάγματος για να μην λογοδοτήσετε.

Έχετε μάθει να αντιμεταθέτετε τις ευθύνες σας στην κοινωνία. Έχετε μάθει να ενοχοποιείτε την κοινωνία. Έχετε μάθει να κατηγορείτε τους πολίτες και την κοινωνία και έχετε μάθει να το κάνετε και τζάμπα, γιατί ποτέ δεν λογοδοτείτε ούτε γι’ αυτό. Έχετε μάθει να μιλάτε για την ελεύθερη αγορά την ώρα που είστε κρατικοσυντήρητοι. Έχετε μάθει να επιτιμάτε ανθρώπους που βγάζουν το ψωμί τους την ώρα που εσείς εισπράττετε κρατικές αποζημιώσεις και κυβερνητικούς μισθούς για χρόνια και δεκαετίες. Έχετε μάθει, τελικώς, ότι οι κοινωνικοί αυτοματισμοί είναι ένα εργαλείο που θεωρείτε ότι θα σας επιτρέψει να προελάσετε με μια πολιτική βαθιά αντικοινωνική, που καμμία σχέση δεν έχει φυσικά με την πάταξη ούτε και τον περιορισμό της φοροδιαφυγής.

(Στο σημείο αυτό την Προεδρική Έδρα καταλαμβάνει o ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ**)

Είπε ο κ. Πρωθυπουργός και το είπε και ο κ. Υπουργός Οικονομικών, ο κ. Χατζηδάκης, ο Υπουργός Μεταφορών που θα έπρεπε να ελεγχθεί για το έγκλημα των Τεμπών -ήταν στα τέσσερα προτεινόμενα πρόσωπα, αλλά καταψηφίσατε τον έλεγχο- ο Υπουργός που ξεπούλησε πριν τα μνημόνια ακόμα, τον ΟΤΕ και την «ΟΛΥΜΠΙΑΚΗ», με τα θαυμάσια αποτελέσματα να μην έχουμε ούτε δημόσιες επικοινωνίες κρατικά ελεγχόμενες ούτε δημόσιο αερομεταφορέα, ο Υπουργός που καταγγέλθηκε από το Δικηγορικό Σύλλογο ότι τέσσερα χρόνια δεν είχε πληρώσει ούτε τις εισφορές του στο Σύλλογο, αυτά τα 150 ευρώ που όλοι οι δικηγόροι πληρώνουν, ο κ. Χατζηδάκης δεν τα είχε πληρώσει, αλλά αισθάνεται την ελευθεριότητα να κουνάει το δάχτυλο και να κατηγορεί τους δικηγόρους ότι φοροδιαφεύγουν. Να κατηγορεί ο κ. Χατζηδάκης, ο επαγγελματίας πολιτικός, κυβερνητικός, νεοδημοκρατικός παράγων, να κατηγορεί τους μαχόμενους δικηγόρους που δίνουν αγώνα για τους συμπολίτες μας και βγάζουν το ψωμί τους με πραγματικό ιδρώτα.

Είπανε, λοιπόν, και ο κ. Μητσοτάκης και ο κ. Χατζηδάκης ότι το 71% δηλώνει εισόδημα κάτω από τον μισθωτό που παίρνει κατώτατο μισθό. Δεν είπατε, βέβαια, ότι διαιρείτε τα εισοδήματα των ελεύθερων επαγγελματιών διά δεκατέσσερα, σαν να είναι ιδιωτικοί υπάλληλοι και τους βάζετε με αυτά τα κριτήρια. Δεν γνωρίζετε ότι δεν έχουν πάγιο μισθό οι μαχόμενοι ελεύθεροι επαγγελματίες; Δεν γνωρίζετε ότι ο αγώνας και η αγωνία τους κάθε μήνα είναι να βγάλουν τα έξοδα, να μπορέσουν να πληρώσουν τις υποχρεώσεις, να πληρώσουν εργαζόμενους, να κρατήσουν την αξιοπρέπειά τους και να κρατήσουν το επάγγελμά τους; Δεν το ξέρετε αυτό; Δεν ξέρετε πόσοι δικηγόροι, που τους εμφανίζετε ως προνομιούχους και εκλεκτούς, κατέθεσαν της λίστας Λαγκάρντ. Σας το ρώτησα ξανά και ξανά και δεν απαντήσατε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν απάντησε ο Βερβεσός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν απαντήσατε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν είμαι Πρόεδρος του Δικηγορικού Συλλόγου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να μιμηθείτε τους έτερους Βουλευτές της Νέας Δημοκρατίας; Παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε. Αςμην γίνεται διάλογος. Κύριε Υπουργέ, θα τοποθετηθείτε αργότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν απαντήσατε, λοιπόν. Και ξέρετε αυτή την τεχνική του πελταστή, φυλάξτε την για άλλους, κύριε Θεοχάρη.

Λέτε, λοιπόν, ότι το 71% των ελεύθερων επαγγελματιών και των αυτοαπασχολούμενων ανθρώπων είναι φοροφυγάδες; Αυτό λέτε; Γιατί αν λέτε αυτό, θα πρέπει να απαντήσετε, γιατί να είναι φοροφυγάδες το 71%. Ποια φορολογική συνείδηση χτίσατε με τις πολιτικές σας και ποιο φορολογικό υπόδειγμα δώσατε όταν βλέπει τα παραδείγματα σας ο μέσος πολίτης, βλέπει το 1 εκατομμύριο που ξέχασε να δηλώσει η κ. Ντόρα Μπακογιάννη στο πόθεν έσχες; Περασμένα ξεχασμένα; Ο πολιτικός είναι το υπόδειγμα. Ο πολιτικός χτίζει το παράδειγμα της ευθύνης.

Έχετε ή δεν έχετε σχεδιάσει την οικονομία και το φορολογικό σύστημα αντιμετωπίζοντας de facto τους ελεύθερους επαγγελματίες και τους αυτοαπασχολούμενους ανθρώπους σαν φοροφυγάδες, ενώ ξέρετε ότι μέσω των ηλεκτρονικών συναλλαγών δεν είναι καν δυνατή η φοροδιαφυγή αυτή την οποία υπαινίσσεστε; Έχετε ή δεν έχετε αποτύχει στην οικονομική πολιτική όταν ο μέσος πολίτης δεν μπορεί να τα βγάλει πέρα, κύριοι;

Τι σόι Κυβέρνηση είστε που δεν αντιλαμβάνεστε πως όταν η πλειοψηφία της κοινωνίας πασχίζει να κρατήσει το επάγγελμά της, να κρατήσει το εισόδημά της, να κρατήσει το σπίτι της, να κρατήσει όρθια την οικογένεια -οι νέοι δεν καταφέρνουν να κάνουν οικογένεια- παραπονείστε σαν να είναι ξένο προς εσάς το δημογραφικό πρόβλημα; Όταν, όμως, λέει στον Υπουργό σας ένας δημοσιογράφος -πώς του ήρθε και εκείνου- νέος δικηγόρος βγάζει λιγότερα από έναν εργαζόμενο ντελίβερι, που και οι εργαζόμενοι ντελίβερι εργάζονται σε εξαιρετικά επισφαλείς συνθήκες και χάνουν τη ζωή τους και τραυματίζονται συχνότατα, γιατί τους έχετε και αυτούς σε συνθήκες ανασφάλειας, όταν λοιπόν ακούει ο Υφυπουργός Εργασίας Τσακλόγλου ότι βγάζει λιγότερα ο νέος επιστήμονας, που έχει μοχθήσει για το πτυχίο του και για την άδεια ασκήσεως επαγγέλματος, λέει: Και γιατί δεν πάει να γίνει ντελιβεράς; Γιατί δεν του λέτε αυτό; Και κάνει και γκριμάτσα ο Υφυπουργός. Και καμμία ευθύνη δεν αναλαμβάνει ο Πρωθυπουργός ούτε και ήρθε να απαντήσει στην επίκαιρη ερώτηση που του έκανα για την κυβερνητική αλαζονεία, υποκρισία και αμετροέπεια. Την καταθέτω στα Πρακτικά για την ιστορία και αυτή. Και περιμένω τον κ. Μητσοτάκη να έρθει να μας πει ότι εμείς η ομάδα των έξι Βουλευτών έχουμε μηχανισμό παραγωγής επίκαιρων ερωτήσεων και δεν μπορεί ο κ. Μητσοτάκης του 41% και των εκατόν πενήντα οκτώ Βουλευτών να έρθει να απαντήσει ούτε σε μία εδώ και πέντε μήνες.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι άλλο είπε ο Πρωθυπουργός; Είπε ότι είκοσι μία χιλιάδες ελεύθεροι επαγγελματίες είναι δικαιούχοι του ελάχιστου εγγυημένου εισοδήματος. Συνεπώς το συμπέρασμά σας είναι ότι ψεύδονται, ότι είναι και αυτοί φοροφυγάδες ή ότι υπάρχει σοβαρό πρόβλημα επιβίωσης στους ελεύθερους επαγγελματίες; Ξέρετε πόσοι δικηγόροι κατέθεσαν τις ταυτότητές τους την περίοδο των μνημονίων; Ξέρετε πόσοι αυτοκτόνησαν από ταράτσες, κύριε Θεοχάρη, γιατί σ’ αυτό το σημείο με διακόψατε πριν; Ξέρετε; Γιατί εμείς ξέρουμε. Τις τραγικές αυτές ιστορίες τις ξέρουμε και δεν επιτρέπεται όταν υπάρχουν αυτά τα τραγικά παραδείγματα που δεν είναι μειοψηφικά ούτε μεμονωμένα να έρχεται ο κ. Μητσοτάκης, ο κ. Χατζηδάκης, ο κ. Παπασταύρου, ο κ. Θεοχάρης και να παριστάνουν τους τιμητές με τον ίδιο τρόπο που παρίστανε τον τιμητή ο κ. Βενιζέλος με την επιβολή του χαρατσιού στους πολίτες, που τους είπατε -τότε ήσασταν σε εκείνη την κυβέρνηση- «μαζί τα φάγαμε». Το δεξί χέρι του κ. Παπακωνσταντίνου ήσασταν. «Μαζί τα φάγαμε» τους είπατε.

Και την ώρα που έλεγε ο κ. Βενιζέλος…

**ΔΙΟΝΥΣΙΟΣ ΧΑΤΖΗΔΑΚΗΣ:** Ο Πάγκαλος το είπε, όχι ο Βενιζέλος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …ο κ. Πάγκαλος, ο κ. Βενιζέλος και ο κ. Παπακωνσταντίνου το «Μαζί τα φάγαμε και πρέπει να πληρώσετε χαράτσι μέσω της ΔΕΗ», την ίδια ώρα είχανε στην τσέπη τους τη λίστα Λαγκάρντ, από την οποία, κατά κυριολεξία, μπορούσατε να έχετε την «ακτινογραφία» του μαύρου χρήματος, της διαφθοράς και της διαπλοκής στη χώρα και από την οποία δεν εισπράξατε ούτε ένα ευρώ, ούτε εσείς, ούτε οι επόμενοι, ούτε εσείς και οι τωρινοί.

Το φορολογικό νομοσχέδιο που το ονομάζετε: «νομοσχέδιο κατά της φοροδιαφυγής», ένα ακόμη νομοσχέδιο που κατατέθηκε νύχτα, είναι εκδικητικό. Επιβάλλετε αναδρομικό φόρο. Θα φορολογηθούν οι αυτοαπασχολούμενοι για το 2023, ενώ το φέρνετε Δεκέμβριο. Και αυτό δεν είναι ούτε καν fair play. Δεν είναι ούτε καν ευθεία συμπεριφορά να επιβάλεις αναδρομικά. Μπορεί να επιτρέπεται θεωρητικά, αλλά ηθικά και πολιτικά είναι ανεπίτρεπτο να αιφνιδιάζεις αναδρομικά, κάτι στο οποίο έχετε μάθει.

Είναι ανεπίτρεπτο να χρησιμοποιείτε ως επιχείρημα ότι κάποιοι δηλώνουν επί πενταετία ζημίες. Δεν γνωρίζετε, σας διέφυγε ότι μέσα στα τελευταία πέντε χρόνια είχαμε τρία χρόνια επιβολή μέτρων κατά του κορωνοϊού; Δεν γνωρίζετε, σας διέφυγε ότι συνομολογήσατε τις ζημιές των ελευθέρων επαγγελματιών και των αυτοαπασχολουμένων, όταν τους περιορίσατε τη δραστηριότητα και απαγορεύσατε πάρα πολλές λειτουργίες για τον περιορισμό της πανδημίας; Τα ξεχάσατε αυτά; Κι έρχεται και ο κ. Μητσοτάκης και λέει: «δηλώνουν πέντε χρόνια ζημίες». Σοβαρά; Έπρεπε, δηλαδή, να δηλώνουν κέρδη το 2020, το 2021 και το 2022 οι αυτοαπασχολούμενοι, με κλειστές τις επιχειρήσεις σε πάρα πολύ μεγάλα διαστήματα και με πολύ σοβαρούς περιορισμούς και κυβερνητικούς και κοινωνικούς;

Επιβάλλετε τεκμήρια και λέτε: «Ο μέσος αυτοαπασχολούμενος κερδίζει, έχει εισοδήματα καθαρά 50.000 ευρώ». Σοβαρά; Πού ζείτε, κύριε Θεοχάρη; Πού ζείτε; Ποιος έχει 50.000 ευρώ καθαρά εισοδήματα; Έχετε πάρει είδηση -σίγουρα έχετε πάρει είδηση, το τρομακτικό είναι ότι προσπαθείτε να το κρύψετε- ότι στην πλειοψηφία τους οι αυτοαπασχολούμενοι άνθρωποι πασχίζουν;

Και το αντιμετωπίζετε με αυτή τη λογική που εξέφρασε ο κύριος Πρωθυπουργός, άκρως νεοφιλελεύθερη, άκρως αντικοινωνική, ότι πρέπει να εξετάσουν αν συντρέχουν λόγοι να παραμείνουν στο επάγγελμα; Δηλαδή, συνομολογείτε ότι τους εξαναγκάζετε σε έξοδο από το επάγγελμα της επιλογής τους με τεχνητούς τρόπους και με την επιβολή τεκμηρίων και λέτε υποκριτικά: «είναι μαχητό το τεκμήριο, μπορεί να ζητήσει έλεγχο».

Σοβαρά; Ο έλεγχος είναι προαίρεση του φορολογούμενου; Δεν είναι υποχρέωση του κράτους; Δεν μας έχετε πει ότι θα έχετε ελεγκτικούς μηχανισμούς, ότι έχετε στήσει ψηφιακό κράτος, ότι υπάρχει διαφάνεια παντού; Δεν μας τα έχετε πει όλα αυτά; Μετά λέτε: Ιδιωτικός έλεγχος προς ανατροπή τεκμηρίων;

Είστε οι ίδιοι, βέβαια, που κάποτε σκαρφιστήκατε και επιβάλλατε τεκμήριο στα παιδιά. Το παιδί ως τεκμήριο! Οι δικές σας πολιτικές είναι, αυτές που δεχθήκατε να εφαρμόσετε πειθήνια και τώρα κλαίτε για το δημογραφικό. Μειώσατε, λέτε, την ανεργία. Έχετε υπ’ όψιν πόσοι έχουν μεταναστεύσει, νέοι επιστήμονες, νέοι άνθρωποι; Έτσι, δυστυχώς, επιτεύχθηκε πολύ μεγάλο ποσοστό της υποτιθέμενης μείωσης της ανεργίας.

Και κατά τ’ άλλα επικαλείστε δημοσκοπήσεις ότι δήθεν η κοινωνία είναι μαζί σας σε αυτό. Μα, στην κοινωνία λέτε ότι πατάσσετε τη φοροδιαφυγή. Όλοι μαζί σας είμαστε σε αυτό, μόνο που δεν το κάνετε. Απλώς το διαφημίζετε, όπως και όλα τα άλλα. Όλα είναι περιτύλιγμα, όλα είναι σελοφάν, όλα είναι βίντεο καλοστημένα και καλοσκηνοθετημένα ή κακοσκηνοθετημένα, αλλά τίποτε δεν είναι πραγματικό.

Μέσα σε όλο αυτό, πραγματική είναι η νοοτροπία σας, αυτή του καταδοτισμού. Ενισχύετε τον δοσιλογισμό και τον καταδοτισμό και επιβραβεύετε την καταγγελία φοροδιαφυγής, η οποία αμείβεται από εσάς με έκπτωση φόρου. Τι ντροπή! Τι ντροπή! Τι κοινωνική συνείδηση χτίζετε έτσι; Του ενός που δείχνει τον άλλο, με την κουκούλα ή χωρίς κουκούλα; Τι κοινωνική συνύπαρξη ονειρεύεστε με αυτές τις πρωτοβουλίες; Αυτό θέλετε για την κοινωνία, τον έναν να δείχνει τον άλλον, αντί εσείς να ελέγχετε, να εμπνέετε και να εγγυάσθε;

Θα κλείσω την τοποθέτησή μου μιλώντας για τους δικηγόρους. Το νομοσχέδιο σας φυσικά δεν αφορά ούτε μόνο τους δικηγόρους, ούτε μόνο τους γιατρούς, ούτε μόνο τους ταξιτζήδες, ούτε μόνο τους κουρείς, ούτε μόνο τους εμπόρους των λαϊκών, ούτε μόνον τους βιοτέχνες. Αφορά συνολικά την κοινωνία. Θα μιλήσω, όμως, για τους δικηγόρους ως μαχόμενη δικηγόρος και θα σας πω ότι οι λέξεις: «μαχόμενος δικηγόρος», «μαχόμενη δικηγόρος», «μάχιμη και μαχόμενη δικηγορία» δεν είναι τυχαίες.

Ο δικηγόρος είναι εκείνος που μάχεται στο πλευρό του πολίτη για να τον υπερασπιστεί απέναντι στην αδικία, απέναντι στην αυθαιρεσία, απέναντι στην αναλγησία, απέναντι στη βία, κρατική ή μη, απέναντι στην αρνησιδικία, απέναντι στην κλοπή της περιουσίας του, απέναντι στους πλειστηριασμούς, απέναντι στις κατασχέσεις, απέναντι στην παρενόχληση των εισπρακτικών.

Ο δικηγόρος είναι εκείνος που υπερασπίζεται και μάχεται. Και πολλές φορές -κύριε Θεοχάρη, δεν θα το ξέρετε βέβαια αυτό- το κάνει με πολύ κόστος. Υπάρχουν δικηγόροι που άφησαν την τελευταία τους πνοή μέσα στις δικαστικές αίθουσες. Το κάνει με πάθος. Το κάνει με πίστη στη δικαιοσύνη. Κάτι που κάποιους μας ενέπνευσε και μας εμπνέει ακόμη. Και το κάνει με την πεποίθηση ότι αυτό το οποίο ορίζει και πρέπει να ορίζει τις ζωές μας δεν είναι το δίκαιο του ισχυρού, που εσείς εφαρμόζετε, αλλά η ισχύς του δικαίου.

Κύριε Μητσοτάκη και κύριε Θεοχάρη, εκ μέρους όλων των δικηγόρων, έχω να σας πω ότι κάποιοι δικηγόροι νέοι, μαχόμενοι, επιστήμονες, κάποιοι δικηγόροι που δεν έβαλαν κυβερνητική γραβάτα και κουστούμι και δεν στρογγυλοκάθισαν στα κυβερνητικά έδρανα, κάποιοι τέτοιοι δικηγόροι είναι εκείνοι οι οποίοι θα ρίξουν και αυτό το νομοσχέδιο σας, θα το ρίξουν και δικαστικά και κοινωνικά και καλό είναι αυτό να το συνειδητοποιήσετε, να προετοιμαστείτε και να φροντίσετε να το αποσύρετε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στον επόμενο ειδικό αγορητή, ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ ο κ. Παππάς.

Ορίστε, κύριε Παππά, και χρόνια σας πολλά, έχετε τον λόγο για ένα λεπτό.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Δεν θα κάνω χρήση του δικαιώματος της ομιλίας μου σήμερα είναι περασμένη η ώρα. Θα πρέπει, νομίζω, όλες οι πολιτικές δυνάμεις να βρούμε έναν τρόπο να λειτουργεί η διαδικασία και να είναι παραγωγική και για τους Βουλευτές. Είναι 16.20΄ το απόγευμα και δεν έχουμε μπει στον κατάλογο των ομιλητών. Παίρνω τον λόγο για να καταθέσω κάποια στοιχεία, τα οποία ελπίζω να συμβάλουν μόνο για ένα λεπτό.

Οι επιχειρήσεις οι οποίες έχουν μηδενική δήλωση εισοδημάτων κερδών ή ζημιές είναι το 65%, οπότε σταματήστε να χρησιμοποιείτε το 71% των απασχολουμένων.

Δεύτερον, η χώρα μας έχει 15% του φόρου εισοδήματος, με βάση τα επίσημα στοιχεία της EUROSTAT από τους αυτοαπασχολούμενους, τη στιγμή που ο μέσος όρος είναι 5,8%. Θα τα καταθέσω.

Τρίτον, επειδή κομπορρημονείτε για τη μείωση του κενού ΦΠΑ, είμαστε στο 3,2%. Ο μέσος όρος στο 4,8%, με την Ιταλία και την Κύπρο να είναι στο επίπεδο του 9% και 10%.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καταθέστε το, κύριε Παππά, ώστε να λάβουν γνώση όσοι χρειάζονται.

Καλούμε στο Βήμα τον ειδικό αγορητή της Ελληνικής Λύσης, τον κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κυρίες και κύριοι συνάδελφοι, το σημερινό σχέδιο νόμου αποτελεί ένα ακόμη μνημείο φοροεπιδρομής και παραπληροφόρησης, με θύματά του αυτή τη φορά τους ελεύθερους επαγγελματίες.

Στον τίτλο του αναφέρεται η λέξη «φοροδιαφυγή» για να νομιμοποιήσει το νέο χαράτσι, θυμίζοντας τον Γιώργο Παπανδρέου, ο οποίος μας εξευτέλιζε διεθνώς, κατηγορώντας μας ως διεφθαρμένους φοροφυγάδες, για να μας χρεοκοπήσει και να μας οδηγήσει εντελώς άδικα, χωρίς κανένα λόγο στο ΔΝΤ. Δεν γίνεται βέβαια καμμία αναφορά στη φοροαποφυγή των -σε εισαγωγικά φυσικά- «αδιάφθορων» πλουσίων, από την οποία η χώρα μας χάνει τεράστια ποσά κάθε χρόνο, αλλά μόνο στη φοροδιαφυγή των -επίσης σε εισαγωγικά- «διεφθαρμένων» πτωχών.

Παρεμπιπτόντως, πρόκειται επίσης για την υπεξαίρεση της ψήφου των ελευθέρων επαγγελματιών, εκ μέρους της Νέας Δημοκρατίας, τους οποίους ενώ προεκλογικά εκθείαζε και υποσχόταν χαμηλούς φόρους, σήμερα τους βρίζει και τους κατηγορεί ως φοροφυγάδες για να τους αυξήσει τους φόρους.

Έχει δε το θράσος πραγματικά η Κυβέρνηση να ισχυρίζεται ότι, αν δεν κερδίζουν οι ελεύθεροι επαγγελματίες αυτά που τους επιβάλλει, θα πρέπει να κλείσουν, όταν η Νέα Δημοκρατία έχει ετήσια έσοδα 13 εκατομμύρια, έξοδα 57 εκατομμύρια και ζημίες 44,5 εκατομμύρια το 2022, με χρέη 435,5 εκατομμύρια, όταν είναι δηλαδή η ίδια αθεράπευτα χρεοκοπημένη, αλλά δεν κλείνει, αφού ακόμη κι αν έδινε όλα τα έσοδα της, με τα χρέη της άτοκα, υποθετικά, θα χρειαζόταν σχεδόν τριάντα τέσσερα χρόνια για να τα εξοφλήσει. Το χειρότερο βέβαια είναι ότι τα χρέη της αυξάνονται κάθε χρόνο γεωμετρικά, αφού αυξάνονται συνεχώς οι ζημίες της.

Συνεχίζοντας με τα περιεχόμενα του νομοσχεδίου, το Πρώτο Μέρος είναι εισαγωγικό, ενώ στο Δεύτερο Μέρος, το Κεφάλαιο Α΄ αφορά στην προώθηση των ηλεκτρονικών συναλλαγών και του ψηφιακού χρήματος στις αγορές ακινήτων, πρόστιμα για μη έκδοση αποδείξεων κ.λπ..

Στο Κεφάλαιο Β΄ περιγράφονται τα μέτρα για την αύξηση της φορολόγησης των ελεύθερων επαγγελματιών, ενώ αυτά τα έσοδα υπόσχεται η Κυβέρνηση πως θα τα διαθέσει στην κοινωνία, κατά τις γνωστές γκεμπελικές τακτικές. Είναι πολύ γνωστές. Στην πραγματικότητα θα διατεθούν για τους αυξανόμενους φόρους στο μη βιώσιμο χρέος μας, που κλιμακώνεται και να χρηματοδοτείται με ομόλογα, με τα γραμμάτια δημοσίου με 3,8% επιτόκιο και με τα ρέπος που έχουν εκτοξευθεί στο 1,4 τρισεκατομμύριο το χρόνο!

Ο Υπουργός δεν είναι εδώ. Αν ήταν όμως, θα τον ρωτούσα γιατί δεν εκδίδει…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εδώ είμαι, σας ακούω.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Α, εδώ είστε, συγγνώμη.

Θα ρωτούσα γιατί δεν εκδίδει η Κυβέρνηση ομόλογα στη θέση τους, αφού έχουμε επενδυτική βαθμίδα και θα μπορούσε να τα εκδώσει φθηνότερα;

Στο ίδιο Δεύτερο Μέρος, το Κεφάλαιο Γ΄ αφορά στη λαθρεμπορία καυσίμων, ενώ το Κεφάλαιο Δ΄ διαπραγματεύεται την εγκατάσταση καμερών κατά τη διάρκεια των φορολογικών και τελωνειακών ελέγχων.

Συνεχίζοντας με το Τρίτο Μέρος, αυτό αφορά τη φορολόγηση ακινήτων, όπως επίσης στη μάστιγα των Airbnb, που συνδέονται με τους πλειστηριασμούς και με την αύξηση των ενοικίων, που πλήττουν περισσότερο την κοινωνία από την όποια φοροδιαφυγή ή έστω χαμηλή φορολόγηση.

Η πιο σημαντική διάταξη του συγκεκριμένου κεφαλαίου είναι αυτή που εισάγει το τέλος ανθεκτικότητας στην κλιματική κρίση, αντικαθιστώντας το τέλος διαμονής ανάλογα με το είδος του καταλύματος. Το βασικό ερώτημα εδώ είναι πού εξυπηρετεί αυτό το τέλος και γιατί επιβάλλεται, ενώ αν το μέλημα της Κυβέρνησης ήταν το περιβάλλον, θα ήταν καλύτερα να επιβάλει πράσινο φόρο στις αεροπορικές εταιρείες, όπως έχει κάνει η Γαλλία, την οποία χρησιμοποίησε και προηγουμένως ως υπόδειγμα.

Στο Τέταρτο Μέρος, τώρα υπάρχουν τροπολογίες για επιμέρους θέματα του ΦΠΑ, με διάφορα διαδικαστικά που περιπλέκουν και που δίνουν τη δυνατότητα σε επιτήδειους, που υπάρχουν αρκετοί, να τα εκμεταλλεύονται.

Τέλος, στο Πέμπτο Μέρος, υπάρχουν κάποιες επιμέρους ρυθμίσεις, κυρίως φοροαπαλλαγές για μεταβιβάσεις μετοχών και συγκέντρωση κεφαλαίων. Εδώ σε αυτό το μέρος, τα άρθρα 49 και 50 είναι δυο προκλητικές μειώσεις, ενώ οι ελεύθεροι επαγγελματίες αφανίζονται με το ίδιο νομοσχέδιο, μείωση δηλαδή του φόρου συγκέντρωσης κεφαλαίου, ύψους 22 εκατομμυρίων και μείωση του φόρου πώλησης εισηγμένων μετοχών, ύψους 21 εκατομμυρίων.

Όλα για τους πολύ πλουσίους λοιπόν, γεγονός που οδηγεί στο συμπέρασμα ότι η Νέα Δημοκρατία θέλει ως ψηφοφόρους της τους φτωχούς των επιδομάτων ελεημοσύνης, τους χαμηλόμισθους υπαλλήλους, τα καρτέλ που στηρίζει και τους πολύ πλούσιους. Αδιαφορεί δηλαδή εντελώς για τους ελεύθερους επαγγελματίες και τη μεσαία τάξη, όπως άλλωστε και ο ΣΥΡΙΖΑ στο παρελθόν.

Περαιτέρω θα επικεντρωθούμε στο Κεφάλαιο Β΄ του Δεύτερου Μέρους, αφού πρόκειται για το πλέον σκανδαλώδες μέρος του νομοσχεδίου. Εν προκειμένω, ο παραλογισμός των διατάξεων που αφορούν τον καθορισμό του τεκμαρτού εισοδήματος στο συγκεκριμένο κεφάλαιο είναι ο εξής, κυρίως στο άρθρο 15.

Πρώτον, δεν λαμβάνονται καν υπ’ όψιν οι καθαρές αποδοχές του αμειβόμενου με τον κατώτατο μισθό, αλλά οι μεικτές, με ετήσια και άρα με δεκατετράμηνη βάση υπολογισμού.

Δεύτερον, η Κυβέρνηση θεωρεί ότι όσο περισσότερα χρόνια ασκεί κάποιος ένα συγκεκριμένο επάγγελμα, τόσο περισσότερα χρήματα πρέπει να κερδίζει, απαγορεύοντας ουσιαστικά διά νόμου την οικονομική αποτυχία. Ειλικρινά αυτό είναι για γέλια.

Τρίτον, ο νέος τεκμαρτός τρόπος υπολογισμού του καθαρού εισοδήματος συμπαρασύρει μια σειρά άλλων πραγμάτων, όπως την τυχόν λήψη προνοιακών και κοινωνικών επιδομάτων, την απαίτηση για την κάλυψη του 30% των εισοδημάτων με ηλεκτρονικές πληρωμές- δαπάνες και το κυριότερο, την προκαταβολή φόρου, η οποία αποτελεί έτσι κι αλλιώς ένα απαράδεκτο φοροεισπρακτικό μέσον. Αντί δε η Κυβέρνηση να καταργήσει την προκαταβολή φόρου ή έστω να την αφήσει ανεπηρέαστη από αυτά τα τεκμήρια, κοροϊδεύει με τη μείωσή της κατά 50% για το φορολογικό έτος 2023, στο άρθρο 20, αλλά μόνο για τη διαφορά μεταξύ δηλωθέντος και τεκμαρτού εισοδήματος. Αυτό και αν είναι κοροϊδία! Οφείλουμε να σημειώσουμε εδώ ότι οι ελεύθεροι επαγγελματίες δεν έχουν αφορολόγητο όριο, παρά το ότι στην πλειονότητα των κρατών- μελών της Ευρωπαϊκής Ένωσης ισχύει το αφορολόγητο, όπως και στους μισθωτούς.

Τέταρτον, το εξοργιστικό, ο νέος τεκμαρτός τρόπος υπολογισμού του καθαρού εισοδήματος ισχύει ουσιαστικά αναδρομικά για το φορολογικό έτος 2023, αναδρομικά, αν και το νομοθετικό πλαίσιο θα ψηφιστεί τώρα, το Δεκέμβρη του 2023, δηλαδή στο τέλος του φορολογικού έτους. Αν είναι δυνατόν!

Σαν να μην έφταναν δε όλα αυτά, προβλέπεται στο άρθρο 19 πως σε περίπτωση που συστήσουν μονοπρόσωπες εταιρικές μορφές οι ελεύθεροι επαγγελματίες θα φορολογούνται έως και το φορολογικό έτος 2026 ως επιτηδευματίες. Ο απόλυτος παραλογισμός!

Σε κάθε περίπτωση όλο το ύφος του νομοσχεδίου τεκμηριώνει πως ο στόχος της Κυβέρνησης είναι καθαρά εισπρακτικός, ότι θέλει δηλαδή να αφανίσει κυριολεκτικά τους Έλληνες αυτοαπασχολούμενους και επιτηδευματίες, που καλώς ή κακώς αποτελούν τη βάση της οικονομίας μας, να τους οδηγήσει έμμεσα στην υπαλληλοποίηση -αν μας επιτρέπεται αυτή η λέξη- προς όφελος των μεγάλων εγχώριων και πολυεθνικών εταιρειών.

Εμείς πάντως ως Ελληνική Λύση είμαστε κάθετα αντίθετοι σε κάθε είδους τεκμήρια, όπως όσον αφορά στα τεκμήρια διαβίωσης που πρέπει επίσης να καταργηθούν. Πόσω μάλλον είμαστε αντίθετοι στα τεκμήρια αυθαίρετης κερδοφορίας, που δρομολογούνται με το σημερινό νομοσχέδιο, σε μία εποχή που οι Έλληνες υπερφορολογούνται με τη διατήρηση των ίδιων φορολογικών συντελεστών στις αυξημένες τιμές, ενώ τους ληστεύουν, τόσο τα καρτέλ, όσο και οι τράπεζες, εκτός από το κράτος.

Μας συγκίνησε, βέβαια, η αναφορά του κυρίου Υπουργού, του κ. Χατζηδάκη, όσον αφορά στα τεκμήρια των ελευθέρων επαγγελματιών -πραγματικά μας συγκίνησε- αφού ισχυρίστηκε ότι του το επιβάλλει η συνείδησή του. Μάλιστα, η συνείδησή του. Ο Υφυπουργός τώρα, ο κ. Θεοχάρης, κατέθεσε διάφορα διαγράμματα, λέγοντας πως οι φόροι που πλήρωσαν οι ελεύθεροι επαγγελματίες ήταν στο 2,1% του ΑΕΠ στην Ευρωπαϊκή Ένωση το 2021, όταν στην Ελλάδα είναι 0,8%. Άρα γι’ αυτό πρέπει να αυξηθούν. Ως ποσοστό δε των συνολικών φορολογικών εσόδων στο 5,2% στην Ευρωπαϊκή Ένωση, ενώ στο 2,2% στην Ελλάδα, οπότε επίσης πρέπει να αυξηθούν γι’ αυτόν τον λόγο σύμφωνα με τον ίδιο.

Συμπέρανε, λοιπόν, με τον συνήθη αυθαίρετο τρόπο της Κυβέρνησης ότι οφείλεται στη φοροδιαφυγή αυτή η διαφορά, όταν ασφαλώς γνωρίζει πως οι μέσες αμοιβές των ελευθέρων επαγγελματιών στην Ευρωπαϊκή Ένωση από τις οποίες προέρχονται τα φορολογικά έσοδα είναι πολύ υψηλότερες σε σχέση με την Ελλάδα. Όπως, επίσης, και οι σχεδόν τριπλάσιοι μέσοι μισθοί στην Ευρωπαϊκή Ένωση, καθώς επίσης το κατά κεφαλήν εισόδημα όπου είμαστε σχεδόν οι τελευταίοι.

Οι φόροι επιχειρήσεων και ιδιωτών, άλλωστε, είναι στο 13% του ΑΕΠ στην Ευρωπαϊκή Ένωση, ενώ στην Ελλάδα στο 8,5% του ΑΕΠ, επειδή προφανώς η χώρα μας έχει φτωχοποιηθεί εντελώς από την Κυβέρνηση και τις μεθόδους της, ενώ το φορολογικό μας σύστημα στηρίζεται κυρίως στους έμμεσους φόρους, σε αυτούς δηλαδή οι οποίοι είναι πολύ χειρότεροι για τα χαμηλότερα εισοδηματικά στρώματα.

Εύλογα, λοιπόν, είναι επίσης χαμηλότεροι στην Ελλάδα και οι φόροι των ελευθέρων επαγγελματιών συγκριτικά με την Ευρωπαϊκή Ένωση. Οπότε σίγουρα δεν αποδεικνύεται έτσι η μεγαλύτερη φοροδιαφυγή των Ελλήνων.

Ακόμη χειρότερα, ο Υφυπουργός ισχυρίστηκε πως το γεγονός ότι αυξάνονται τα έξοδα των ελευθέρων επαγγελματιών παράλληλα με τα έσοδά τους τεκμηριώνει πως φοροδιαφεύγουν, ενώ ακόμη κι ένας μαθητής του γυμνασίου γνωρίζει ότι σε όλες τις επιχειρήσεις η άνοδος των εσόδων, του τζίρου της δηλαδή καλύτερα, συνοδεύεται από μία ανάλογη αύξηση των εξόδων. Το γνωρίζουμε όλοι. Δεν υπάρχει κανένας που να ισχυρίζεται ότι δεν το γνωρίζει.

Σε κάθε περίπτωση, ένα φορολογικό νομοσχέδιο που αυξάνει στην ουσία το τέλος επιτηδεύματος από τα 650 ευρώ στα 2.310 ευρώ για τον επαγγελματία δωδεκαετίας και άνω, ενώ αντιστοιχεί σε φορολογητέο εισόδημα 21.180 ευρώ ενός μισθωτού με δύο παιδιά είτε εισπράξει είτε όχι ο ελεύθερος επαγγελματίας, είναι εγκληματικό. Οπότε πραγματικά θα έπρεπε να αποσυρθεί αμέσως.

Όπως πολύ σωστά γράφεται δε, ενώ ο νόμος Κατρούγκαλου απαγόρευε de facto στους επαγγελματίες να κερδίζουν περισσότερα από τον κατώτατο μισθό, το φορολογικό νομοσχέδιο - έκτρωμα του κ. Χατζηδάκη τους απαγορεύει να κερδίζουν λιγότερα από τον κατώτατο μισθό, γεγονός που σημαίνει πως και τα δύο αποτελούν, δυστυχώς, τον ορισμό του φορολογικού παραλογισμού.

Το άρθρο 15 τώρα είναι το πλέον κομβικό, επειδή αυτό αφορά στην απαίτηση λειτουργίας με κέρδος και φορολόγηση που καθορίζεται διοικητικά. Εδώ πρόκειται για μία μη φιλελεύθερη πολιτική φοροεισπρακτικής εξόντωσης, ενώ έχει δίκαια προκαλέσει τη μεγαλύτερη θύελλα αντιδράσεων στο νομοσχέδιο εναντίον του οποίου και μάλιστα σε υπερθετικό βαθμό ήταν και στην επιτροπή όλοι οι φορείς. Ανεξαιρέτως, όλοι οι φορείς ήταν εναντίον του συγκεκριμένου νομοσχεδίου.

Για να έχουμε τώρα μία γενικότερη εικόνα, η φορολογία στη χώρα μας έχει αυξηθεί σημαντικά τα τελευταία χρόνια ως ποσοστό του ΑΕΠ, κυρίως λόγω της έμμεσης φορολογίας στην οποία δεν αναφέρεται κανείς, στο 25,3% το 2021 με στοιχεία της Παγκόσμιας Τράπεζας από 19,8% το 2009 όσο είναι σήμερα ο μέσος όρος στην Ευρωπαϊκή Ένωση. Ας μην λέμε, λοιπόν, ότι οι Έλληνες είναι φοροφυγάδες συγκριτικά με την υπόλοιπη Ευρωπαϊκή Ένωση. Ευρίσκεται, επίσης, επάνω από το μέσον όρο της Ευρωζώνης την υψηλότερη από πολλές χώρες της Ευρωπαϊκής Ένωσης, ενώ η κατά κεφαλήν φοροδιαφυγή στην Ελλάδα ασφαλώς δεν είναι η μεγαλύτερη στην Ευρώπη έχοντας καταθέσει για όλα όσα λέμε πίνακες στα Πρακτικά που τα τεκμηριώνουν. Τους καταθέσαμε στις επιτροπές και δεν υπάρχει λόγος να τους ξανακαταθέσουμε εδώ.

Σύμφωνα τώρα με πρόσφατη μελέτη της Eurobank, οι ελεύθεροι επαγγελματίες είναι περίπου 630.000 και δηλώνουν συνολικά εισόδημα 11,9 δισεκατομμύρια. Άρα δηλώνουν κατά μέσον όρο 18.700 ευρώ ο καθένας ετήσια και 1.560 ευρώ μηνιαία. Επομένως, δηλώνουν περισσότερα από το τεκμαρτό, όχι μηδενικά ή πολύ χαμηλά όπως ισχυρίζεται, ψευδώς, ο Υπουργός για να πείσει.

Όσον αφορά δε στους μισθωτούς, είναι 2,48 εκατομμύρια και δηλώνουν συνολικό εισόδημα 35,7 δισεκατομμύρια. Οπότε, οι μισθωτοί δηλώνουν κατά μέσον όρο 14.473 ευρώ ετήσια ή 1.198 μηνιαία και άρα λιγότερα από τους ελεύθερους επαγγελματίες. Αυτή είναι δυστυχώς η αλήθεια την οποία πρέπει κανείς πάντοτε να λέει.

Με βάση δε μια άλλη έρευνα, οι ελεύθεροι επαγγελματίες πληρώνουν φόρους 1,6 δισεκατομμύριο στα 10,7 δισεκατομμύρια εισόδημα, οπότε 15,3% ή κατά μέσον όρο 2.609 ευρώ. Με δεδομένο ότι οι μισθωτοί πληρώνουν 1.486 ευρώ κατά μέσο, όρο οι ελεύθεροι επαγγελματίες πληρώνουν σχεδόν τα διπλά, χωρίς βέβαια αυτό να σημαίνει πως δεν υπάρχουν επαγγέλματα που δηλώνουν χαμηλά έσοδα, αλλά αυτό δεν συνεπάγεται πως πρέπει να τους κατηγορήσει και να τους τιμωρήσει κανείς όλους.

Δεν επιτρέπεται δε να προβαίνουμε σε υποθέσεις και γενικεύσεις χωρίς στοιχεία, χωρίς αριθμούς, σημειώνοντας πως οι μέσες δαπάνες ενός νοικοκυριού στην Ελλάδα σύμφωνα με την ΕΛΣΤΑΤ είναι 19.400 ευρώ ετήσια, ενώ μπορεί να υπάρχει δεύτερο και τρίτο εισόδημα στην οικογένεια, οπότε να μην αναρωτιέται κανείς πώς βγαίνει μια οικογένεια.

Κλείνοντας, ο Υφυπουργός θέλησε να μας πείσει με μια δημοσκόπηση, πιθανότατα κατά παραγγελία, ότι σχεδόν το 50% των ελευθέρων επαγγελματιών είναι υπέρ της τεκμαρτής φορολόγησής τους, πως είναι δηλαδή αντίθετοι με τις απόψεις των συλλογικών τους φορέων. Δηλαδή, οι ελεύθεροι επαγγελματίες, κατά τη δημοσκόπηση αυτή, συμφωνούν να επιβαρύνεται με τον ίδιο φόρο ένα μικρό μαγαζί ή ένας δικηγόρος στην παραμεθόριο σε ένα μικρό χωριό, με αυτούς της Αθήνας ή ένας ταξιτζής να πληρώνει υψηλότερο φόρο μετά από δέκα χρόνια επειδή θα έχει περισσότερους πελάτες. Άρα όσο πιο πολύ καιρό δουλεύει ο ταξιτζής τόσο πιο πολλούς πελάτες θα έχει. Αν είναι δυνατόν!

Είναι δυνατόν, αλήθεια, να πειστεί κανείς για κάτι τέτοιο, πόσω μάλλον όταν γράφεται ότι τα τεκμήρια δεν είναι μεταρρύθμιση -γράφεται παντού στον Τύπο- άλλα οθωμανισμός, ενώ αναφέρεται πως ακόμη και η Ευρωπαϊκή Ένωση είναι αντίθετη με το νομοσχέδιο; Αλήθεια, κύριε Υπουργέ, ισχύει πως η Ευρωπαϊκή Ένωση είναι αντίθετη με το νομοσχέδιο;

Τέλος, θα παρακαλούσαμε για μία ακόμη φορά να αντιμετωπίζονται ως πολύτεκνοι αυτοί που έχουν τρία παιδιά και άνω, όπως στο άρθρο 17 του σημερινού νομοσχεδίου. Είναι άδικο, ειδικά υπό τις σημερινές συνθήκες, να θεωρείται μία οικογένεια πολύτεκνη όταν έχει από τέσσερα παιδιά και άνω, πόσω μάλλον όταν το δημογραφικό μας πρόβλημα είναι ίσως το μεγαλύτερο όλων των άλλων και δυστυχώς μεγεθύνεται κάθε φορά.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο ειδικό αγορητή, τον κ. Χαλκιά Αθανάσιο, από την Κοινοβουλευτική Ομάδα των Σπαρτιατών .

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω την ομιλία απευθύνοντας ένα χαιρετισμό προς το Πολεμικό και Εμπορικό μας Ναυτικό, τους ναυτικούς μας, αυτούς που παλεύουν καθημερινά με τα κύματα για να έχουν ένα επίπεδο αξιοπρεπούς διαβίωσης και τους οποίους ως χώρα υποτιμούμε συνεχώς, αφού δεν αναγνωρίζουμε τους κόπους τους και τους δίνουμε μια σύνταξη της πείνας.

Η 6η Δεκεμβρίου αποτελεί ημέρα εορτασμού του Αγίου Νικολάου, του προστάτη της ναυτοσύνης, παραδοσιακού πυλώνα της ελληνικής οικονομίας από αρχής κόσμου, ενός κλάδου που τα τελευταία χρόνια βιώνει δυσμενέστατες οικονομικές συνθήκες προσπαθώντας να επιβιώσει σε ένα έντονο, ανταγωνιστικό περιβάλλον. Είναι σημαντικό να δώσουμε πίσω στην ελληνική ναυτιλία την αίγλη που είχε στην προ κρίσης εποχή.

Τα τελευταία χρόνια βλέπουμε ολοένα και περισσότερα ελληνικά πλοία να πλέουν στη μεσόγειο και άλλες θάλασσες έχοντας σημαία άλλων χωρών. Και πώς να μην έχουν άλλωστε αφού εμείς σαν κράτος δεν έχουμε δώσει κανένα κίνητρο, την ίδια στιγμή που βλέπουμε τα ναυπηγεία μας να κάθονται στην απραξία. Στην Ελλάδα δίνουμε αντικίνητρα για να πλέει κάποιος κυματίζοντας την ελληνική σημαία. Στο τέλος δεν θα μείνει καμμία ναυτιλιακή επιχείρηση στη χώρα, όπως δεν θα μείνει όρθια και καμμία μικρομεσαία επιχείρηση αν ψηφιστεί το νομοσχέδιο που συζητάμε σήμερα.

Πέραν των άρθρων εκείνων που ρυθμίζουν κατά βάση διοικητικά ζητήματα των φορολογικών και τελωνειακών αρχών, μέσα από αυτό το νομοσχέδιο επιχειρείται μια άνευ όρων φορολογική αφαίμαξη των ελευθέρων επαγγελματιών και αυτοαπασχολούμενων στη βάση αυθαίρετων και παράλογων γενικεύσεων, όπως είναι η εισαγωγή του ελάχιστου ποσού καθαρού εισοδήματος. Η εισαγωγή ειδικά του άρθρου 15 είναι απαράδεκτη. Και το συγκεκριμένο άρθρο καθώς και όλα όσα σχετίζονται με αυτό πρέπει να καταψηφιστούν. Το νομοσχέδιο αυτό θα μείνει στην ιστορία ως επιστροφή στο φορολογικό μεσαίωνα.

Ας δούμε όμως τις αιτίες που οδήγησαν στο απονενοημένο αυτό νομοσχέδιο για το οποίο η Κυβέρνηση δεν θα πρέπει να νιώθει περήφανη. Αφού η Κυβέρνηση ασκούσε μέχρι τώρα επιδοματική πολιτική, τώρα προσπαθεί να καλύψει το κενό, που με τα λάθη της δημιούργησε, με φόρους. Δηλαδή αφού τόσο καιρό έδινε χρήματα από τον προϋπολογισμό για κάλυψη της κάθε λογής ακρίβειας, τώρα με τους φόρους ζητά να πάρει πίσω από τους πολίτες αυτά που η ίδια τους έδωσε. Πρόκειται για τη λογική του τύπου «στα δίνω για να μου τα ξαναδώσεις». Το αποτέλεσμα; Μια οπή εν τω ύδατι, δηλαδή μια τρύπα στο νερό.

Ας δούμε το παράδειγμα της ακρίβειας στην ενέργεια και της σχετικής επιδοματικής που θα μπορούσε κάλλιστα να λυθεί αλλιώς, με ωφέλεια του φορολογούμενου. Οι τιμές του ρεύματος εκτοξεύτηκαν στα ύψη πριν την έναρξη του πολέμου στην Ουκρανία. Το θυμόμαστε καλά αυτό. Οι εκ των υστέρων δικαιολογίες ότι ευθύνονταν τάχα ο πόλεμος για την αύξηση της τιμής της ενέργειας, ήταν γράμμα κενό, δηλαδή μελάνι για να θολωθούν τα νερά, ώστε να μην μπορούν να βρουν οι πολίτες τα αίτια των ληστρικών ενεργειακών τιμολογίων που τους επιβλήθηκαν.

Η περιβόητη ρήτρα αναπροσαρμογής υπήρχε στα τιμολόγια της ΔΕΗ και των διαφόρων ιδιωτών παρόχων από το καλοκαίρι του 2021 και εμφανίστηκε στους καταναλωτές την κατάλληλη στιγμή ως κεραυνός εν αιθρία για να τους αδειάσει τις τσέπες. Όμως η ρήτρα αναπροσαρμογής είναι αποτέλεσμα του Χρηματιστηρίου Ενέργειας, επιστέγασμα και κορυφαίο δημιούργημα της κυβερνήσεως του ΣΥΡΙΖΑ, το οποίο έμελλε να γνωρίσει τις μεγαλύτερες του δόξες επί Κυβερνήσεως Μητσοτάκη.

Ακούστε εν συντομία πώς λειτουργεί το χρηματιστήριο ενέργειας. Ας πούμε ότι για μια μέρα ζητείται μια ποσότητα ενέργειας για να καλυφθούν οι ανάγκες της χώρας. Η κάθε παραγωγός εταιρεία προσφέρει ένα ποσό ενέργειας σε μια συγκεκριμένη τιμή και ανά ώρα μέσα στην ημέρα. Αρχικά γίνονται οι φθηνότερες προσφορές από τους παραγωγούς με ποσά ενέργειας και αντίστοιχες τιμές. Δεν καλύπτεται όμως έτσι όλη η αναγκαία ποσότητα που ζητείται για την ημέρα και έτσι προσέρχονται και οι παραγωγοί με ακριβότερες τιμές και προσφέρουν κι αυτοί νέες ποσότητες ενέργειας σε μεγαλύτερες τιμές. Εάν στο τέλος απομένει μια ελάχιστη ποσότητα για να καλυφθεί το απαιτούμενο ποσό ενέργειας για την ημέρα και ανά ώρα, τότε ο τελευταίος παραγωγός προσφέρει αυτό το ποσό ενέργειας σε υψηλότατη τιμή. Αυτή είναι και η λεγόμενη οριακή τιμή συστήματος, που πρόσφατα μετονομάστηκε σε τιμή εκκαθάρισης αγοράς, δηλαδή η υψηλότερη τιμή που προσφέρθηκε ανεξαρτήτως του αν αφορά αυτό μια μικρή ποσότητα ενέργειας. Τότε όλοι οι παραγωγοί πληρώνονται με αυτή την οριακή τιμή συστήματος, που είναι η ακριβότερη ανεξάρτητα των χαμηλών τιμών που αυτοί αρχικά προσέφεραν.

Η λεγόμενη αγορά εξισορρόπησης στο Χρηματιστήριο Ενέργειας λειτουργεί συμπληρωματικά για να καλύψει ανάγκες ενέργειας, που δεν είχαν προβλεφθεί ότι θα υπάρξουν. Έτσι όταν διαπιστωθεί στην πράξη ότι η ενέργεια δεν επαρκεί, ζητούνται νέα ποσά ενέργειας και εξισορροπείται η επάρκεια ενέργειας, δεν εξισορροπούνται όμως οι τιμές που εκτινάσσονται κυριολεκτικά στον ουρανό σε αυτή την αγορά. Αυτά συμβαίνουν όταν υπάρχει έλλειψη επάρκειας ηλεκτρικής ενέργειας, πράγμα συχνό στην χώρα μας και επίσης όταν στις γύρω χώρες υπάρχουν υψηλές τιμές οπότε η εισαγωγή ενέργειας από αυτές κρίνεται ασύμφορη, δύο συνθήκες ιδανικές για κερδοσκοπία.

Η Ένωση Βιομηχανικών Καταναλωτών Ενέργειας στις 15-2-2021 προέβη σε καταγγελία ότι υπάρχει καρτέλ στην αγορά ηλεκτρικής ενέργειας, το οποίο χειραγωγεί τις τιμές της αγοράς ηλεκτρικής ενέργειας, στο οποίο συμμετέχει και η ΔΕΗ. Την καταγγελία καταθέτω στα Πρακτικά.

(Στο σημείο αυτό ο Βουλευτής κ. Αθανάσιος Χαλκιάς, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά ουδείς ασχολήθηκε με το θέμα. Η υπόθεση πέρασε εντελώς στα ψιλά. Θα έπρεπε συνεπώς η Κυβέρνηση να ασχοληθεί με τη διόρθωση της λειτουργίας του Χρηματιστηρίου Ενέργειας, ώστε να εξαφανιστούν οι κερδοσκοπικές στρεβλώσεις στην αγορά αυτή και όχι να καταφύγει στη λύση των επιδοτήσεων.

Διότι τώρα τι πέτυχε; Πέτυχε να δώσει επιδότηση ώστε να μην στεναχωρήσει τις εταιρείες ενέργειας στο να μεγιστοποιήσουν τα κέρδη τους λαμβάνοντας χρήματα από τον προϋπολογισμό, που τώρα επιζητεί να καλύψει με την φορολογία. Το ίδιο ακριβώς έχει συμβεί και με όλες τις άλλες επιδοτήσεις, τα λεγόμενα «Pass». Αντί η Κυβέρνηση να λύσει τα προβλήματα στη ρίζα τους, προχώρησε σε επιδοτήσεις που δημιούργησαν τρύπες στα δημόσια οικονομικά και τώρα προσπαθεί εναγωνίως να τις καλύψει με τη φορολογία.

Θα πρέπει λοιπόν να ενημερώσουμε τους πολίτες της χώρας μας ότι πρέπει να μην πιστεύουν την Κυβέρνηση και δώρα φέρουσα, διότι οι επιδοτήσεις προέρχονται από τον προϋπολογισμό και έχουν αντίτιμο το οποίο θα τους ζητηθεί πίσω διά της φορολογίας.

Το φορολογικό νομοσχέδιο στηρίζεται στην απαρχαιωμένη μέθοδο των τεκμηρίων και δεν πρόκειται να λειτουργήσει, όπως έχει αποδείξει η ιστορία των τεκμηρίων αυτών, παρά μόνο ίσως για ένα χρονικό διάστημα στην αρχή. Σε βάθος χρόνου θα πάψει να φέρνει τα προσδοκώμενα αποτελέσματα. Αυτό θα συμβεί γιατί στη φύση λειτουργεί ο λεγόμενος νόμος της ανατροφοδότησης ή ανάδρασης. Όταν κάποιος βλέπει ότι κάτι δεν το συμφέρει να το κάνει, αναδιπλώνεται προς τα πίσω και έτσι παύει να πέφτει θύμα φόρων που δεν έχει τη δυνατότητα να πληρώσει.

Κλασικό παράδειγμα υπήρξαν τα τεκμήρια στα αυτοκίνητα. Οι πολίτες που δεν μπορούσαν να καλύψουν με τα εισοδήματά τους τα τεκμήρια του κυβισμού των αυτοκινήτων, κατέφυγαν σε μικρότερα αυτοκίνητα. Έτσι έπαψαν να πληρώνουν άδικους φόρους. Το ίδιο και με τα επαίσχυντα τεκμήρια στα παιδιά. Όσοι πολίτες δεν μπορούσαν να καλύψουν τέτοια τεκμήρια, έπαψαν να κάνουν παιδιά. Αποτέλεσμα ήταν να κορυφωθεί η υπογεννητικότητα της χώρας. Το ίδιο θα συμβεί και τώρα. Οι επιτηδευματίες που δεν μπορούν να ανταποκριθούν στα τεκμήρια, δεν θα πληρώσουν, απλά θα πάψουν να προσπαθούν να επιβιώσουν οικονομικά με αυτόν τον τρόπο και θα βρεθούν ακόμα και στην ανεργία, καθόσον στην πλειονότητά τους δεν είναι μεγαλοεπαγγελματίες και έτσι τα έσοδα του φορολογικού νομοσχεδίου δεν θα είναι τα προσδοκώμενα.

Αλλά μήπως η διάλυση των μικρών και μεσαίων επαγγελματιών, των μικρών και μεσαίων επιχειρήσεων, που τόσα χρόνια αποτελούν τη ραχοκοκαλιά της ελληνικής οικονομίας, είναι ένας από τους στόχους του φορολογικού νομοσχεδίου; Σας διαβάζω απόσπασμα από τη Βίβλο Ψηφιακού Μετασχηματισμού 2020 - 2025, έκδοση του Ιουνίου 2021 του Υπουργείου Ψηφιακής Διακυβέρνησης, σελίδα 348, το όποιο απόσπασμα καταθέτω στα Πρακτικά. Αυτά που θα πω, δεν τα λέω εγώ, αλλά το ίδιο το Υπουργείο Ψηφιακής Διακυβέρνησης.

(Στο σημείο αυτό ο Βουλευτής κ. Αθανάσιος Χαλκιάς, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η παράγραφος 9.11. «Τομέας Οικονομικών», υποπαράγραφος 9.11.1. «Στρατηγικές Κατευθύνσεις και Στόχοι».

Τίτλος: «Οικονομική πολιτική και ιδιωτικό χρέος». Διαβάζω: «Στρατηγική κατεύθυνση του ψηφιακού μετασχηματισμού αποτελεί η επανεκκίνηση της ελληνικής οικονομίας και η εδραίωση κλίματος εμπιστοσύνης στην αγορά με την αξιοποίηση των ψηφιακών τεχνολογιών, που θα επιτρέψουν μεταξύ άλλων την καλύτερη παρακολούθηση των οικονομικών συναλλαγών, των φορολογικών υποχρεώσεων, της φορολογικής παραβατικότητας και του αθέμιτου ανταγωνισμού».

Και ερωτώ, κύριοι της Κυβέρνησης: Τελικά με τα τεκμήρια θα πραγματοποιηθεί η αξιοποίηση των ψηφιακών τεχνολογιών, που θα επιτρέψουν μεταξύ άλλων την καλύτερη παρακολούθηση των οικονομικών συναλλαγών, των φορολογικών υποχρεώσεων, της φορολογικής παραβατικότητας και του αθέμιτου ανταγωνισμού;

Την καταγγελία της Ένωσης Βιομηχανικών Καταναλωτών Ενέργειας για καρτέλ στην αγορά ηλεκτρικής ενέργειας το οποίο χειραγωγεί τις τιμές και αυτή με τα τεκμήρια θα τη διερευνήσετε; Με τα τεκμήρια θα λύσετε το πρόβλημα του αθέμιτου ανταγωνισμού;

Η εισαγωγή τεκμηρίων στο φορολογικό νομοσχέδιο αποτελεί απόδειξη ότι δυστυχώς αυτά που εσείς οι ίδιοι θέτετε ως στόχο της ψηφιακής πολιτικής σας αδυνατείτε να τα πραγματοποιήσετε. Η εισαγωγή τεκμηρίων στο φορολογικό νομοσχέδιο συνιστά επιστροφή στο αραμπά και όχι αξιοποίηση της τεχνολογίας της πληροφορικής.

Η λύση των φορολογικών προβλημάτων θα επέλθει με τον ψηφιακό μετασχηματισμό και τους ηλεκτρονικούς ελέγχους και διασταυρώσεις και όχι με τα απαρχαιωμένα τεκμήρια, που διαλύουν τους μικρούς και μεσαίους επαγγελματίες και επιχειρήσεις. Είμαστε θετικοί στην εξέλιξη και εφαρμογή της τεχνολογίας για καλούς και ωφέλιμους όμως σκοπούς, όπως την υγεία, την παιδεία, την κατάργηση της γραφειοκρατίας και την πραγματική και ουσιαστική ωφέλεια των πολιτών. Το διευκρινίζουμε αυτό γιατί η τεχνολογία είναι δίκοπο μαχαίρι και μπορεί να εφαρμοστεί και για αρνητικούς σκοπούς στους οποίους θα μας βρείτε κάθετα αντίθετους.

Το νομοσχέδιο είναι πλήρες αντιδημοκρατικών και αυταρχικών διατάξεων που φτάνουν στα όρια του παραλογισμού, προκειμένου να συλλεχθούν έσοδα με οποιονδήποτε τρόπο, αγνοώντας τις δυσκολίες επιβίωσης της πλειονότητας των επιτηδευματιών που θεωρούνται a priori φοροφυγάδες. Καλούνται μάλιστα, αν αμφισβητούν το αυθαίρετο τεκμαρτό εισόδημα, να ζητήσουν έλεγχο προφανώς σε βάθος χρόνου ο οποίος θα σταματήσει φυσικά για όλη τη διάρκεια του ελέγχου τη λειτουργία της επαγγελματικής τους δραστηριότητας. Επομένως ζητείται από τον επιτηδευματία να αυτοκτονήσει οικονομικά και επαγγελματικά, προκειμένου να αποδείξει ότι δεν είναι ελέφαντας. Από την άλλη μεριά τι θα γίνει αν ένας μεγάλος αριθμός επαγγελματιών ζητήσει τον έλεγχο; Οι φορολογικές αρχές δεν θα μπορέσουν να πραγματοποιήσουν μαζικούς ελέγχους, οπότε θα οδηγηθούμε σε τραγελαφικές καταστάσεις.

Τουλάχιστον, για να βελτιώσετε σε κάτι αυτό το απαράδεκτο νομοσχέδιο, θα έπρεπε να γίνονται δεκτές οι δηλώσεις των επαγγελματιών για εισόδημα μικρότερο του τεκμαρτού και οι φορολογικές αρχές να έχουν δικαίωμα για έλεγχο, ο οποίος θα αποφασίζεται δειγματοληπτικά, αποφεύγοντας έτσι το αναμενόμενο χάος στις φορολογικές υπηρεσίες. Δεν το κάνατε ούτε αυτό μολονότι σας το ζητήσαμε στην επιτροπή.

Σε άλλη παράγραφο του νομοσχεδίου υπολογίζεται το τεκμαρτό εισόδημα με πρόσθεση ενός επιπλέον ποσού που και αυτό υπολογίζεται με ποσοστό επί του ποσού κατά το οποίο ο κύκλος εργασιών του υπόχρεου υπερβαίνει τον μέσο ετήσιο κύκλο εργασιών του κωδικού αριθμού δραστηριότητας ΚΑΔ. Μα, καλά δεν αντιλαμβάνεστε ότι τα εισοδήματα των επαγγελματιών σχηματίζουν αυτόν τον μέσο όρο και συνεπώς το να ζητάτε να συμμετέχει ένα ποσοστό από το ποσόν που υπερβαίνει τον μέσο όρο στο τεκμαρτό εισόδημα κάθε επαγγελματία είναι όπως το να εξαναγκάζετε τους επαγγελματίες να προσπαθούν να μειώσουν το ποσό αυτό για να αποφύγουν το υψηλό τεκμήριο, πράγμα που θα οδηγήσει σε πτωτική τάση τον μέσο όρο και επομένως θα μειώσει την φορολογητέα ύλη, πράγμα που επίσης θα μειώσει και τα αναμενόμενα φορολογικά έσοδα;

Σε αυτό το νομοσχέδιο υπάρχουν και άλλα αξιοπερίεργα. Για τον προσδιορισμό του μέσου όρου του προηγούμενου εδαφίου -είναι ο μέσος όρος του ΚΑΔ που μόλις ανέφερα- δεν λαμβάνονται υπ’ όψιν οι επιτηδευματίες με μηδενικό κύκλο εργασιών. Όπως τόνισα και στην επιτροπή, εδώ καταργείται η λογική. Μέσος όρος χωρίς την συμμετοχή όλων των αριθμών ακόμα και των μηδενικών δεν υπάρχει. Είναι ένα νομοσχέδιο που δεν τηρεί τις στοιχειώδεις αρχές της λογικής. Εμφανέστατα είναι νομοσχέδιο καθαρά εισπρακτικής λογικής με το αν αυτή είναι άδικη να μην απασχολεί τον συντάκτη του νομοσχεδίου.

Σε άλλο σημείο αναφέρεται μέσα στο νομοσχέδιο ότι για να υπολογιστεί το τεκμαρτό εισόδημα λαμβάνονται υπ’ όψιν οι μεικτές αποδοχές του υψηλότερα αμειβόμενου υπαλλήλου που απασχολείται από τον επαγγελματία συν το 10% του ετήσιου κόστους που καταβάλλει ο φορολογούμενος για όλη τη μισθοδοσία του προσωπικού που απασχολεί. Για όνομα του Θεού, πού ζείτε, κύριοι της Κυβέρνησης; Δεν γνωρίζετε ότι ιδιαίτερα σε ζοφερά καιρούς και μάλιστα ακρίβειας, που ζούμε σήμερα, πολλοί ελεύθεροι επαγγελματίες, μικρές αλλά και μεγάλες επιχειρήσεις, περνούν φάσεις κατά τις οποίες για αρκετό καιρό μόλις και καλύπτουν τις μισθολογικές ανάγκες και δεν έχουν έσοδα; Τι ζητάτε να αρμέξετε εσείς; Μια αγελάδα που είναι αδυνατισμένη και είναι αμφίβολο αν θα επιβιώσει;

Και τέλος, έχουμε το περιβόητο τέλος επιτηδεύματος. Δεν αρκεί, κύριοι της Κυβέρνησης, η μείωσή του κατά 50%. Αυτά είναι μικροπρέπειες. Καταργήστε το επιτέλους να τελειώνουμε. Ειδικά αυτά τα ποσά 325 ευρώ και 300 θα έπρεπε να μηδενιστούν, να καταργηθούν εντελώς, αφού αφορούν ομάδες επιτηδευματιών στις οποίες ανήκουν άτομα τα οποία δεν είναι καθόλου βέβαιο ότι μπορούν να καλύψουν έστω τα έξοδα διαβίωσής τους και εσείς τους ζητάτε να πληρώσουν τέλος επιτηδεύματος. Οι ομάδες αυτές δεν συνιστώνται από μεγαλοεπαγγελματίες, αλλά στην πλειονότητά τους αποτελούνται από συμπολίτες μας που ωθήθηκαν αναγκαστικά να επιλέξουν τον ρόλο του επιτηδευματία στην προσπάθειά τους να αποφύγουν την ανεργία. Δεν αποτελούν επιτυχημένους επαγγελματίες, αλλά ανθρώπους της βιοπάλης που επιδιώκουν ένα μεροκάματο, αν και όποτε το βρουν αυτό, στην προσπάθειά τους να καλύψουν τα έξοδά τους. Δεν πρέπει να συγχέουμε τον απλό επιτηδευματία της βιοπάλης με τον επιτυχημένο μεγαλοεπαγγελματία.

Επιπλέον ζητάτε από φυσικά πρόσωπα με δραστηριότητα επιτηδευματία, τα οποία μπορούν να έχουν έγγραφη σύμβαση μέχρι τρία φυσικά ή και νομικά πρόσωπα, να πληρώσουν 400 ή 500 ευρώ ανάλογα με τον πληθυσμό της περιοχής που ευρίσκονται. Μα, οι πολίτες αυτοί είναι στην ουσία εργαζόμενοι με συμβάσεις από εργοδότες που δεν τους προσλαμβάνουν αλλιώς παρά μόνο με δελτίο παροχής υπηρεσιών. Αυτό, εξάλλου, αποδεικνύει το γεγονός ότι έχουν μία έως τρεις συμβάσεις. Είναι επομένως σα να ζητάτε από εργαζόμενους με σχέση εξάρτησης από τον εργοδότη να πληρώσουν τέλος επιτηδεύματος. Πρόκειται για ακριβώς ισοδύναμη περίπτωση.

Εν κατακλείδι το προς ψήφιση νομοσχέδιο είναι αντιδημοκρατικό, βάρβαρο και ανάλγητο για τους επιτηδευματίες συμπολίτες μας. Καταστρέφει τους μικρούς και μεσαίους επαγγελματίες που για χρόνια στηρίζουν την οικονομία μας. Επιπλέον επιστρέφει την ελληνική κοινωνία σε φορολογικό μεσαίωνα. Να αποφασίσει τέλος η Κυβέρνηση και ο καθένας από εμάς, όλα τα κόμματα, με ποιους είμαστε. Είμαστε με τον λαό ή τους τραπεζίτες; Είμαστε με τον λαό ή με τις μεγάλες επιχειρήσεις και τα συμφέροντα; Οι Σπαρτιάτες είμαστε με τον λαό. Για τους λόγους αυτούς το καταψηφίζουμε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ειδικό αγορητή επιτρέψτε μου μία ανακοίνωση.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών ανώτατων και ανώτερων εκπαιδευτικών ιδρυμάτων και άλλων εγκεκριμένων ιδρυμάτων καθώς και τις τροποποιήσεις του παραρτήματος της συμφωνίας».

Τον λόγο έχει ο κ. Ανδρέας Βορύλλας ειδικός αγορητής της Κοινοβουλευτικής Ομάδας της Νίκης.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα σε συζήτηση περί του σχεδίου νόμου του Υπουργείου Εθνικής Οικονομίας και Οικονομικών με τίτλο: «Μέτρα για τον περιορισμό της φοροδιαφυγής».

Η θέση της Νίκης είναι ότι το φορολογικό σύστημα επιβάλλεται να έχει ως βασική αρχή τον δίκαιο επιμερισμό των φορολογικών βαρών στους πολίτες του. Αυτό επιτυγχάνεται με μια φορολογική πολιτική που στοχεύει στον περιορισμό της φοροδιαφυγής όχι μόνο των μικρών, αλλά και των πολύ μεγάλων επιχειρήσεων.

Διαβάζοντας το προτεινόμενο νομοσχέδιο, κάποιος που ζει εκτός Ελλάδας θα πίστευε ότι το 100% της φοροδιαφυγής προέρχεται από ατομικές επιχειρήσεις και από τους ελεύθερους επαγγελματίες. Πιστεύουμε ότι αυτό δεν είναι αληθές. Άλλωστε οι προτεινόμενες διατάξεις με τον ορισμό του ελάχιστου τεκμαιρόμενου κέρδους θα αποδώσουν μόλις 600 εκατομμύρια ευρώ, όπως δήλωσε και ο κύριος Υπουργός Εθνικής Οικονομίας και Οικονομικών.

Να θυμίσουμε ότι πρόσφατα ο Διοικητής της Τράπεζας της Ελλάδος κ. Γιάννης Στουρνάρας, αναφερόμενος στη φοροδιαφυγή, επεσήμανε ότι τα έσοδα τα οποία δηλώνουμε είναι 80 δισεκατομμύρια ευρώ και η κατανάλωση είναι 140 δισεκατομμύρια ευρώ, άρα η φοροδιαφυγή είναι σαφώς μεγαλύτερη. Θεωρούμε πως υπάρχει και η φοροδιαφυγή των μεγάλων πολυεθνικών και εγχώριων ομίλων που μέσω πολύπλοκων συναλλαγών, εικονικών δαπανών και ενδοομιλικών τιμολογήσεων μπορούν να μεταφέρουν τα κέρδη τους στο εξωτερικό, κυρίως σε χώρες με ελάχιστη φορολογία. Οι προσπάθειες της Κυβέρνησης και των φορολογικών αρχών θα πρέπει να στραφούν στην αντιμετώπιση της φοροδιαφυγής και των μεγάλων ομίλων και πολυεθνικών.

Να τονίσουμε ότι στο παρόν φορολογικό νομοσχέδιο δεν περιλαμβάνεται ούτε ένα άρθρο που να αντιμετωπίζει τη φοροδιαφυγή των μεγάλων πολυεθνικών εταιρειών και των μεγάλων εγχώριων ομίλων που δραστηριοποιούνται στη χώρα μας. Αντίθετα, ευνοούνται από τα άρθρα 49 και 50.

Σύμφωνα με τα στατιστικά της ΑΑΔΕ και του Γενικού Λογιστηρίου του Κράτους, το 71% των ελεύθερων επαγγελματιών δηλώνει εισόδημα χαμηλότερο από τον κατώτατο μισθό. Θα θέλαμε να δούμε στατιστικά στοιχεία φοροδιαφυγής και από άλλους επαγγελματικούς κλάδους και κυρίως από τις μεγάλες πολυεθνικές εταιρείες.

Ας δούμε αναλυτικά το προτεινόμενο νομοσχέδιο και ορισμένες βασικές διατάξεις του. Η προτεινόμενη φορολόγηση των φυσικών προσώπων που έχουν ατομική επιχείρηση, τους ελεύθερους επαγγελματίες και τους αυτοαπασχολούμενους στα άρθρα 15 έως 20 παρουσιάζει πολλές αδυναμίες, αδικίες και ελαττώματα από πρακτικής, οικονομικής και νομικής απόψεως και οι συνέπειές τους θα είναι οι εξής: Οι ατομικές επιχειρήσεις θα λογίζεται ότι έχουν πάντοτε κέρδη και κατά συνέπεια δεν θα γίνονται δεκτές τυχόν ζημίες για συμψηφισμό με μελλοντικά κέρδη. Οι ατομικές επιχειρήσεις δεν θα κάνουν πλέον επενδύσεις, μιας και δεν θα μπορούν να αξιοποιήσουν τις αποσβέσεις που θα προκύψουν από την πραγματοποίηση της επένδυσης. Οι ατομικές επιχειρήσεις θα εξωθηθούν να προτιμήσουν να πραγματοποιούν έξοδα άνευ αποδείξεων, ώστε να λάβουν εκπτώσεις επί των δαπανών, που έτσι κι αλλιώς δεν θα μπορούν να αξιοποιήσουν λογιστικά. Πολλοί μικροί επιτηδευματίες και επιτηδευματίες συμπληρωματικού εισοδήματος θα προτιμήσουν να διακόψουν τη δραστηριότητά τους, οπότε θα αναζητήσουν μισθωτή εργασία ή θα προστεθούν στους ανέργους ή άλλοι θα διακόψουν ψευδώς, εργαζόμενοι απολύτως παράνομα. Πολλές εκ των ατομικών επιχειρήσεων θα μετασχηματιστούν σε άλλες νομικές μορφές, ΙΚΕ, ΕΠΕ, ΟΕ, που θα επιτρέπεται ο λογιστικός προσδιορισμός του φόρου εισοδήματος, οπότε θα είναι εκτός του πεδίου εφαρμογής του παρόντος νόμου. Το μέτρο θα φέρει πρόσκαιρο δημοσιονομικό αποτέλεσμα λόγω του αιφνιδιασμού από την εφαρμογή του στο 2023, αλλά η όποια εισπρακτική αποτελεσματικότητά του θα περιοριστεί κατακόρυφα κατά τα επόμενα έτη από τις εξ ανάγκης διορθωτικές κινήσεις που θα πραγματοποιήσει η αγορά.

Η τεκμαρτή φορολογία διαχρονικά έχει αποδειχθεί πως δεν αποδίδει, μιας και ευνοεί εν τέλει τη φοροδιαφυγή. Ο μη λογιστικός προσδιορισμός των κερδών με επαναφορά οριζόντιων μέτρων φορολογίας αποτελεί επιστημονικά αποδεδειγμένα άδικο φόρο και όχι δίκαιο, όπως επικαλείται η Κυβέρνηση. Οι μέθοδοι υπολογισμού κλιμάκωσης των τεκμαρτών εισοδημάτων στερούνται επιστημονικής βάσης σε πολλά σημεία τους, με κυριότερο τη διασύνδεση του βασικού μισθού ενός μισθωτού με τον καθορισμό ελάχιστου τεκμαιρόμενου κέρδους, που είναι παντελώς αβάσιμη. Η ταύτιση των ατομικών επιχειρήσεων και των μισθωτών, όπως και η θεώρηση του βασικού μισθού ενός μισθωτού ως βάση υπολογισμού του τεκμαρτού εισοδήματος των επαγγελματιών, είναι αντίθετη με το σκεπτικό της απόφασης της Ολομέλειας του Συμβουλίου της Επικρατείας Σ.τ.Ε. 1880 και 1888/2019.

Στην εν λόγω απόφαση, μεταξύ άλλων, αναφέρεται ότι τα εισοδήματα των μισθωτών και μη μισθωτών δεν είναι συγκρίσιμα μεγέθη, δεδομένου ότι οι κατηγορίες των μισθωτών και των μη μισθωτών βιώνουν ουσιωδώς διαφορετικές συνθήκες απασχόλησης και παραγωγής εισοδήματος, οπότε αντίκειται στη συνταγματική αρχή της ισότητας από της απόψεως της ενιαίας μεταχείρισης προσώπων που τελούν υπό διαφορετικές συνθήκες.

Πιστεύουμε ότι αν ψηφιστεί ως έχει το παρόν νομοσχέδιο, θα υπάρξουν μαζικές προσφυγές στο Συμβούλιο της Επικρατείας. Είναι πολύ πιθανό ορισμένα άρθρα του νόμου να κριθούν αντισυνταγματικά στο σύνολό τους ή εν μέρει, προκαλώντας μεγάλα προβλήματα στις φορολογικές αρχές, στη δημόσια διοίκηση και φυσικά στους φορολογούμενους πολίτες και στις επιχειρήσεις.

Προτείνουμε την καθιέρωση ενός απλού συστήματος φορολογίας εισοδήματος για τα φυσικά πρόσωπα, μισθωτούς, ελεύθερους επαγγελματίες, τους αυτοαπασχολούμενους και τις ατομικές επιχειρήσεις με τη φορολόγηση του καθαρού εισοδήματος, έσοδα-έξοδα για όλους. Έτσι μόνο θα υπάρχει σημαντικό κίνητρο για την απαίτηση απόδειξης από τον καταναλωτή, καθώς θα αντισταθμιστεί το κίνητρο απόκρυψης συναλλαγής και αποφυγής του ΦΠΑ και από την πλευρά του καταναλωτή, ο οποίος θα είναι διατεθειμένος να πληρώσει το ΦΠΑ για να έχει όφελος από τη φορολογία εισοδήματος.

Για τους λόγους που αναφέραμε παραπάνω είμαστε αντίθετοι με τον καθορισμό ελάχιστου τεκμαιρόμενου κέρδους, οπότε προτείνουμε την πλήρη διαγραφή των άρθρων 15 έως 20.

Ειδικά για το άρθρο 20 που αναφέρεται στην προκαταβολή φόρου, σήμερα η προκαταβολή φόρου ανέρχεται στο 80% του τρέχοντος φόρου εισοδήματος. Δεν είναι δυνατό να φορολογούμε τα πιθανά κέρδη της επόμενης χρονιάς, στερώντας κρίσιμη ρευστότητα από τις επιχειρήσεις μας. Η προκαταβολή φόρου εισοδήματος για το επόμενο έτος δεν υπάρχει σε άλλες χώρες της Ευρωπαϊκής Ένωσης. Δεν είναι λογικό να επιδιώκουμε τη μείωση της φοροδιαφυγής, αλλά να προεισπράττουμε φόρο για εισοδήματα, για κέρδη που απλά δεν υπάρχουν.

Προτείνουμε την οριστική κατάργηση της προκαταβολής φόρου εισοδήματος για τους ελεύθερους επαγγελματίες, τους αυτοαπασχολούμενους και τις ατομικές επιχειρήσεις και στη συνέχεια και σταδιακά για τις υπόλοιπες νομικές μορφές.

Επί του άρθρου, 8 κατ’ αρχάς συμφωνούμε με την υποχρέωση της ηλεκτρονικής διαβίβασης δεδομένων στην Ανεξάρτητη Αρχή Δημοσίων Εσόδων μέσω της πλατφόρμας myDATA. Είναι ένα χρήσιμο εργαλείο για την καταπολέμηση της φοροδιαφυγής. Θα δώσει πλήθος πληροφοριών στις φορολογικές αρχές σε πραγματικό χρόνο που με την κατάλληλη αξιοποίησή τους θα περιορίσει την απόκρυψη φορολογητέας ύλης.

Ωστόσο, σχετικά με τις προβλεπόμενες κυρώσεις του εν λόγω άρθρου περί της υποχρέωσης ηλεκτρονικής διαβίβασης δεδομένων στην Ανεξάρτητη Αρχή Δημοσίων Εσόδων μέσω της πλατφόρμας myDATA, είναι ευρέως γνωστό ότι η εφαρμογή παρουσιάζει πολλές αδυναμίες και ελαττώματα από πρακτικής και λειτουργικής απόψεως μέχρι και σήμερα, έστω κι αν βελτιώνεται σε κάποια σημεία.

Αν η διάταξη ψηφιστεί ως έχει, θα έχουμε σοβαρά προβλήματα στις επιχειρήσεις. Τα κυριότερα είναι τα εξής: Όλες οι επιχειρήσεις θα είναι εκτεθειμένες σε δυσθεώρητα πρόστιμα. Υπάρχουν εκατοντάδες καθημερινές περιπτώσεις ακουσίων λαθών που θα μετασχηματιστούν αυτομάτως σε χρηματικές ποινές. Το κόστος από την απώλεια ατελείωτων ωρών σε διαδικασίες ελέγχου και ηλεκτρονικής γραφειοκρατίας ειδικά για τις μικρές και μεσαίες επιχειρήσεις θα είναι μεγάλο, με επίπτωση στη βιωσιμότητα τους. Το μέγεθος των προστίμων καθιστά τον χαρακτήρα των προστίμων αυτών περισσότερο φοροεισπρακτικό παρά αποτρεπτικό. Η πλατφόρμα ως προς τον χαρακτηρισμό των εξόδων είναι χαώδης, ανεφάρμοστη και πλήρως προβληματική. Πλήρη απλοποίηση της διαβίβασης των εσόδων στο myDATA ως προϋπόθεση για επιβολή κυρώσεων. Έκδοση απλού, πλήρους και αναλυτικού οδηγού-εγχειριδίου διαβίβασης των εσόδων. Επιβολή προστίμων μόνο στη με δόλο, συστηματική μη διαβίβαση εσόδων.

Λαθρεμπόριο καυσίμων: Άπιαστο όνειρο της τελευταίας δεκαετίας. Σχετικά με τη λαθρεμπορία καυσίμων και τις προτεινόμενες διατάξεις, τα άρθρα 21 έως 23 του νομοσχεδίου θεωρούμε ότι κινούνται προς τη θετική κατεύθυνση, ειδικά το μέτρο που σε περιπτώσεις λαθρεμπορίας, νοθείας και παρέμβασης στα συστήματα εισροών-εκροών προβλέπεται αφαίρεση της άδειας λειτουργίας που θα διαρκεί δύο έτη με την αναγραφή επί του σφραγισμένου χώρου «Κλειστό λόγω παραποίησης μηχανισμών».

Ωστόσο, οι προτεινόμενες διατάξεις δεν είναι αρκετές για να περιορίσουν δραστικά τη λαθρεμπορία. Κατά τη γνώμη μας θα έπρεπε να λειτουργήσει αποτελεσματικά το σύστημα εισροών-εκροών στο σύνολο της αγοράς καυσίμων, δηλαδή στα διυλιστήρια, στις εταιρείες εμπορίας καυσίμων και στα πρατήρια και να διαβιβάζει σε πραγματικούς χρόνους τα δεδομένα online.

Συσχέτιση των ημερήσιων εισπράξεων των πρατηρίων με τις εκροές καυσίμων. Δεδομένου ότι η πλειοψηφία των πολιτών πλέον πληρώνει με χρεωστικές ή πιστωτικές κάρτες στα πρατήρια, προφανώς και δεν είναι δυνατόν ένα πρατήριο να έχει ημερήσιες εισπράξεις από κάρτες -για παράδειγμα- 20.000 ευρώ και οι εκροές να είναι χίλια λίτρα καυσίμου.

Να παρακολουθούνται αποτελεσματικά από τις τελωνειακές αρχές πού καταλήγουν ορισμένα χημικά προϊόντα -διαλύτες- που χρησιμεύουν για τη νοθεία καυσίμων. Πιθανόν θα πρέπει να καταρτιστεί ένα ειδικό μητρώο με αυτά τα χημικά προϊόντα-διαλύτες που χρησιμεύουν για νοθεία και ποιοι είναι πραγματικά οι τελικοί αποδέκτες τους. Παρακολούθηση των τιμών, που δηλώνουν τα διυλιστήρια και τα πρατήρια, σε πραγματικό χρόνο. Πιθανές μεγάλες αποκλίσεις στις τιμές εξετάζονται ενδελεχώς, ειδικά αν οι τιμές πρατηρίων είναι χαμηλότερες από τις τιμές των διυλιστηρίων. Να ενισχυθούν οι τελωνειακές αρχές με ειδικευμένο προσωπικό και μέσα, ειδικά κατά τον έλεγχο πετρελαιοφόρων πλοίων τάνκερ κατά την εκφόρτωση πετρελαίου αλλά και κατά τη λήψη ναυτιλιακού πετρελαίου.

Επί της αρχής συμφωνούμε με το άρθρο 3 του νομοσχεδίου περί της υποχρέωσης καταβολής του τιμήματος στις αγοραπωλησίες ακινήτων, αποκλειστικά με τραπεζικά μέσα πληρωμής. Αυτό που θα έπρεπε να απασχολήσει το οικονομικό επιτελείο δεν είναι το επίσημο τίμημα του συμβολαίου, που ούτως ή άλλως είναι εμφανές, ανεξάρτητα του τρόπου πληρωμής, αλλά η φοροδιαφυγή στο υπερβάλλον τίμημα που δεν δηλώνεται και φυσικά δεν φορολογείται.

Είναι γνωστό ότι εδώ και δεκαετίες υπάρχει μεγάλη διαφορά στις αντικειμενικές αξίες που δηλώνουν στα επίσημα συμβόλαια και στις πραγματικές εμπορικές τιμές που γίνονται οι μεταβιβάσεις ακινήτων.

Τέλος, για να μην γίνεται διάκριση μεταξύ των φορολογούμενων πολιτών και των μεταναστών που διαβιούν στη χώρα μας, προτείνουμε την προσθήκη άρθρου που να θεσμοθετεί τη φορολόγηση των εμβασμάτων των μεταναστών προς τις χώρες τους, στην πηγή συναλλαγής με συντελεστή 20% για τα ποσά που δεν δικαιολογούνται, με βάση τη φορολογική τους δήλωση. Μην ξεχνάμε πως με επίσημα στοιχεία το ποσόν των εμβασμάτων είναι 1 δισεκατομμύριο ευρώ.

Πιστεύουμε ότι το παρόν φορολογικό νομοσχέδιο κινείται σε λάθος κατεύθυνση. Είναι μεροληπτικό και άδικο. Δεν θα περιορίσει τη φοροδιαφυγή. Κατανέμει τα φορολογικά βάρη με άνισο τρόπο και θα προκαλέσει δυσβάσταχτα βάρη στις μικρομεσαίες επιχειρήσεις, που είναι η ραχοκοκαλιά της οικονομίας μας, ενώ, κατά τη γνώμη μας, παρουσιάζει και νομικά ελαττώματα.

Καλούμε την Κυβέρνηση να λάβει υπ’ όψιν τις προτάσεις μας και να βελτιώσει το παρόν νομοσχέδιο, με βάση τα όσα πρότειναν οι φορείς, για το καλό του ταλαιπωρημένου λαού μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Βορύλλα.

Τον λόγο έχει τώρα ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι. Χωρίς περιστροφές, δηλώνουμε ότι καταψηφίζουμε το παρόν νομοσχέδιο και στεκόμαστε στο πλευρό των επαγγελματιών, αυτοαπασχολούμενων, επιστημόνων στη νέα επίθεση που δέχονται από την Κυβέρνησή σας.

Για τα περί δήθεν φορολογικής δικαιοσύνης, που αναμασούν ως «καραμέλα», πολλές μέρες τώρα κυβερνητικά στελέχη, Υπουργοί, αλλά και ο ίδιος ο Πρωθυπουργός σήμερα, όχι μόνο δεν πείθουν, αλλά αποτελούν πρόκληση και εμπαιγμό για τους επαγγελματίες. Διότι το νομοσχέδιό σας, όχι μόνο δεν εξασφαλίζει φορολογική δικαιοσύνη, όπως εσείς λέτε φυσικά, λες και μπορεί να υπάρξει πραγματική φορολογική δικαιοσύνη στο άδικο αυτό βαθιά εκμεταλλευτικό σύστημα, το οποίο όλοι σας υπηρετείτε, αλλά αντίθετα, αποτελεί μια ακόμα σελίδα στην αντιλαϊκή επίθεση που έχετε εξαπολύσει ενάντια στα λαϊκά στρώματα. Στην προκειμένη περίπτωση έχετε εξαπολύσει επίθεση ενάντια στους μικρούς επαγγελματίες, στους αυτοαπασχολούμενους, στους επιστήμονες, στους βιοτέχνες, στους εμπόρους. Δικαίως έχει συναντήσει την οργή τους. Δικαίως έχει προκαλέσει αλλεπάλληλες κινητοποιήσεις. Δικαίως ζητάνε την απόσυρσή του.

Η δήθεν φορολογική δικαιοσύνη, που επικαλείστε, είναι το πιο σύντομο ανέκδοτο. Κυνηγάτε και πάλι τη «μαρίδα» και όχι αυτούς που κατά τεκμήριο συγκεντρώνουν τον πλούτο που παράγεται σε αυτή εδώ την χώρα. Κυνηγάτε αυτούς που παλεύουν να εξασφαλίσουν τα απαραίτητα, για να ζήσουν τις οικογένειές τους και όχι αυτούς που περνάνε «ζωή χαρισάμενη», που λέει και ο λαός μας.

Όσο κι αν προσπαθείτε, αυτό δεν μπορείτε να το κρύψετε. Μάλιστα, για να δικαιολογήσετε αυτή την επίθεση, θέτετε ξανά και ξανά το εξής πονηρό ερώτημα: Πώς γίνεται η πλειοψηφία των ελεύθερων επαγγελματιών να δηλώνει εισόδημα κάτω από τον κατώτατο μισθό; Φαίνεται να έχει κολλήσει η βελόνα σας σε αυτό. Η απάντηση ξέρετε πάρα πολύ καλά πως βρίσκεται στη δική σας πολιτική η οποία, ως συνέχεια βέβαια των προηγούμενων, έχει οδηγήσει ελεύθερους επαγγελματίες, όπως και μισθωτούς, να ζουν με τα εντελώς ελάχιστα.

Όμως, τα πραγματικά ερωτήματα για τη φορολογία είναι άλλα και ας κάνετε, κύριοι της Κυβέρνησης, πως δεν καταλαβαίνετε.

Σας ρωτάμε λοιπόν: Τι φορολογία πληρώνει σήμερα το μεγάλο κεφάλαιο συνολικά και τι ο ελληνικός λαός; Πόσα είναι τα κρατικά έσοδα από τις πολύ μεγάλες καπιταλιστικές επιχειρήσεις και πόσα από το λαϊκό εισόδημα; Τι πληρώνουν οι ανώνυμες εταιρείες και οι ιδιοκτήτες τους και τι πληρώνουν οι μισθωτοί και οι αυτοαπασχολούμενοι επαγγελματίες;

Επιβεβαιώνεται από όλα τα στοιχεία και από το σχέδιο του νέου κρατικού προϋπολογισμού ότι ο λαός -που είναι οι εργάτες, οι υπάλληλοι, οι συνταξιούχοι, οι αυτοαπασχολούμενοι επαγγελματίες και οι επιστήμονες, η μικρομεσαία αγροτιά- συνεχίζουν να πληρώνουν το 95% των κρατικών φορολογικών εσόδων. Και μάλιστα, με το ισχύον φορολογικό πλαίσιο που έχετε διαμορφώσει, εισπράττετε φορολογικά έσοδα με τους πλέον άδικους τρόπους, καταρχάς με τους έμμεσους φόρους οι οποίοι αποτελούν σχεδόν το 60% των φορολογικών εσόδων, και πάλι δεν σας φτάνουν και θέλετε και παραπάνω.

Από την άλλη, κρύβετε επιμελώς ότι το μεγάλο κεφάλαιο πληρώνει ελάχιστα, μόλις το 5%, των φορολογικών εσόδων, κι αυτά με το στανιό. Εδώ, όμως, για εσάς δεν υπάρχει κανένα πρόβλημα γιατί έχετε πάρει όλα τα μέτρα ώστε αυτή να γίνεται νομότυπα, με το γράμμα, όπως λέμε, του νόμου.

Γιατί να πρωτομιλήσει κανείς; Για την εθελοντική φορολογία των εφοπλιστών και τις δεκάδες ειδικές φοροαπαλλαγές που τους εξασφαλίσατε; Για την πατέντα του αναβαλλόμενου φόρου των τραπεζών; Για τους λεγόμενους «στρατηγικούς επενδυτές» που έχουν ενταχθεί στους αναπτυξιακούς νόμους, και τους δικούς σας και του ΣΥΡΙΖΑ πριν, οι οποίοι φοροαπαλλάσσονται για χρόνια ολόκληρα; Ακόμα και στα μερίσματα, η φορολογία γι’ αυτούς έχει μειωθεί στο 5% με διαδοχικούς νόμους όλων των κυβερνήσεων. Ο ΣΥΡΙΖΑ μείωσε τη φορολογία στα μερίσματα στο 10% κι εσείς της Νέας Δημοκρατίας την πήγατε στο 5%.

Ακόμα και σε αυτό το φορολογικό νομοσχέδιο που συζητάμε σήμερα δίνετε ένα ακόμα δωράκι στο μεγάλο κεφάλαιο, με τα δύο τελευταία άρθρα του νομοσχεδίου, αφού μειώνετε για μια ακόμη φορά τόσο τον φόρο συγκέντρωσης κεφαλαίου, όσο και τον φόρο για τις αγοραπωλησίες μετοχών.

Δεν κρατιόσαστε ούτε για τα μάτια του κόσμου και έχετε το θράσος να μιλάτε για φορολογική δικαιοσύνη. Κι αυτά είναι τα νόμιμα. Και για να έχουμε καλό ερώτημα, έτσι όπως μας τα λέτε εδώ μέσα, εσείς εμφανίζεστε να θεωρείτε ότι σε ό,τι αφορά το μεγάλο κεφάλαιο δεν υπάρχει καμμία φοροδιαφυγή. Αλήθεια; Δεν έχετε ακούσει τίποτε για τους φορολογικούς παραδείσους; Προφανώς και έχετε ακούσει, αλλά όπως φαίνεται δεν ιδρώνει το αυτάκι σας. Εσείς μόνο τους μικροεπαγγελματίες, τους ταξιτζήδες, τους μεροκαματιάρηδες κυνηγάτε. Στους μεγάλους ασυλία.

Πάμε παρακάτω. Δημοσιεύετε μια σειρά πίνακες με το τι δηλώνουν οι ελεύθεροι επαγγελματίες, υπονοώντας ότι δεν πληρώνουν καθόλου φόρους. Είναι όμως έτσι τα πράγματα; Ξέρετε πολύ καλά ότι η μεγάλη πλειοψηφία των επαγγελματιών πληρώνουν ήδη φόρους δυσανάλογους με το εισόδημά τους. Υπάρχουν τεκμήρια διαβίωσης. Πληρώνουν φόρο εισοδήματος από το πρώτο ευρώ, αφού για τους επαγγελματίες δεν ισχύουν οι εκπτώσεις φόρου. Πληρώνουν τέλος επιτηδεύματος. Και τώρα με τον τεκταινόμενο φόρο που επιβάλλετε, εκατοντάδες χιλιάδες θα πληρώνουν πολλά περισσότερα.

Τους οδηγείτε σε νέα χρέη, σε νέα αδιέξοδα, ειδικά αυτούς που όντως έχουν μικρά εισοδήματα, αυτούς που έτσι κι αλλιώς δυσκολεύονται να τα βγάλουν πέρα. Αρνείστε ότι υπάρχουν επαγγελματίες στην Ελλάδα που οι μικρο-επιχειρήσεις τους βγάζουν ελάχιστα κέρδη; Είναι οι ίδιοι που εσείς ονομάζετε «διαρθρωτικό πρόβλημα της χώρας». Άρα αναγνωρίζετε και εσείς ότι υπάρχουν, εδώ που τα λέμε. Το δείχνουν άλλωστε και τα ίδια τα στοιχεία σας, αυτά που σκόπιμα δεν δημοσιεύετε. Για πείτε μας πώς γίνεται μέσα σε δώδεκα χρόνια να έχουν μειωθεί οι αυτοαπασχολούμενοι χωρίς προσωπικό κατά εκατόν είκοσι χιλιάδες. Τι έγιναν όλοι αυτοί; Μήπως μεγαλοεπιχειρηματίες; Όλοι αυτοί, λοιπόν, οι οποίοι χρωστάνε σε τράπεζες, χρωστάνε στην εφορία, οι χιλιάδες που μπαινοβγαίνουν στις ρυθμίσεις, δηλαδή, σχεδόν το ένα τρίτο των επαγγελματιών, όπως λένε τα στοιχεία σας, οι χιλιάδες που είναι στις λίστες των πλειστηριασμών, τι ακριβώς είναι; Είναι μήπως μεγαλο-εισοδηματίες που κρύβουν εισοδήματα στο μαξιλάρι τους, κάτω από το στρώμα;

Ξέρετε πολύ καλά πως δεν είναι έτσι. Κι όμως αυτούς επιδιώκετε να υπερφορολογήσετε σήμερα. Οι άλλοι, αυτοί που πιθανά έχουν κέρδη πολλαπλάσια, ακόμα κι αν φοροδιαφεύγουν, προφανώς δεν δηλώνουν εισοδήματα κάτω από τον βασικό μισθό. Αυτούς τους δεύτερους ελάχιστα τους αφορά το νομοσχέδιό σας. Αλλά για πείτε μας την αλήθεια. Ακόμα και εκεί που μπορεί να υπάρχει φοροδιαφυγή για λόγους επιβίωσης πώς την αντιμετωπίζετε; Γιατί αν θέλατε να την αντιμετωπίσετε ουσιαστικά, θα εξασφαλίζατε ένα στοιχειώδες πλαίσιο προστασίας όλων των μικρών εισοδημάτων, ώστε να μπορούν αυτοί που όντως έχουν ανάγκη να ζουν τις οικογένειές τους και να μπορούν να ανταπεξέλθουν στοιχειωδώς στα έξοδα της μικρο-επιχείρησής τους, στον ανταγωνισμό που τους τσακίζει κυριολεκτικά.

Η πρόταση νόμου που το ΚΚΕ κατέθεσε τις προηγούμενες μέρες θέτει ακριβώς αυτό το πλαίσιο προστασίας για τους επαγγελματίες, για τους αυτοαπασχολούμενους επιστήμονες. Εξασφαλίζει κατ’ αρχάς το αυτονόητο: την επανένταξη των επαγγελματιών σε αφορολόγητο όριο ύψους 12.000 ευρώ, προσαυξημένο κατά 3.000 για κάθε παιδί. Κατοχυρώνει ως φορολογητέα ύλη αποκλειστικά τα κέρδη μιας μικρής επιχείρησης μέσω του βιβλίου εσόδων εξόδων και καταργεί κάθε τεκμαρτό τρόπο φορολόγησης. Επίσης, μια σειρά χαράτσια και κεφαλικούς φόρους, όπως το τέλος επιτηδεύματος. Διαγράφει μια σειρά χρέη που τόσο άδικα φορτώσατε και εσείς και όλες οι προηγούμενες Κυβερνήσεις στους επαγγελματίες είτε με τα μνημόνια είτε με τα lockdown κ.λπ..

Αυτά, λοιπόν, τα μέτρα είναι τα στοιχειώδη για να υπάρξει έστω και ένα ίχνος φορολογικής δικαιοσύνης. Αλλά τα αρνείστε. Δεν μας εκπλήσσει γιατί σκοπός σας είναι να εισπράξετε ακριβώς από τους μη έχοντες για να συνεχίσετε να ταΐζετε μόνο τους έχοντες και κατέχοντες. Γιατί κάπως έτσι εξασφαλίζετε τις παχυλές χρηματοδοτήσεις για τις πράσινες, για τις ψηφιακές και όλες τις άλλες μπίζνες των διαφόρων επιχειρηματικών ομίλων.

Αρκετά πια με την κοροϊδία. Ξέρετε πάρα πολύ καλά ότι η φορολογική συμμόρφωση των επαγγελματιών, η φορο-αφαίμαξη τους για να την πούμε με το πραγματικό της όνομα, βρίσκεται στους σχεδιασμούς σας εδώ και πάρα πολύ καιρό. Συμπεριλαμβανόταν στις προτάσεις της εαρινής έκθεσης της Κομισιόν. Το θεωρούν βλέπετε προαπαιτούμενο για τις εκταμιεύσεις των δόσεων του Ταμείου Ανάκαμψης. Ναι πρόκειται για την ίδια αυτή την Ευρωπαϊκή Ένωση που λειτουργεί και ως ληστρικός τοκογλύφος. Για την Ευρωπαϊκή Ένωση μιλάμε των μονοπωλίων και των πλουσίων, αυτού του λάκκου των λεόντων για τους εργατοϋπαλλήλους, για τους αγρότες, για τους επαγγελματίες αυτοαπασχολούμενους, για τους επιστήμονες.

Το σχέδιό σας για το φορολογικό ήταν στην ίδια ακριβώς λίστα με τις εργασιακές σχέσεις λάστιχο και την δωδεκάωρη μισθωτή σκλαβιά που νομοθετήσατε μόλις λίγους μήνες πριν σε βάρος των εργαζομένων. Ήταν οργανικό μέρος του αντιλαϊκού προγράμματος που υλοποιείτε από καιρό προκειμένου να εξυπηρετήσετε τους στόχους σας: την εξασφάλιση των δημοσιονομικών πλεονασμάτων που προβλέπει ο νέος κρατικός προϋπολογισμός και με την αύξηση των φορολογικών εσόδων. Δεν πρωτοτυπείτε, κύριοι της Νέας Δημοκρατίας. Στην ίδια δυστυχώς κατεύθυνση έχουν κινηθεί και οι άλλες Κυβερνήσεις τα προηγούμενα χρόνια, όποτε βέβαια το επέβαλαν τα συμφέροντα του μεγάλου κεφαλαίου. Οι προηγούμενες, δηλαδή, κυβερνήσεις της Νέας Δημοκρατίας και οι κυβερνήσεις του ΣΥΡΙΖΑ και του ΠΑΣΟΚ που σήμερα μάλιστα εμφανίζονται να διαφωνούν με το νομοσχέδιο αφού έχουν βγει από την Κυβέρνηση και είναι στην Αντιπολίτευση.

Ο ΣΥΡΙΖΑ λέει μάλιστα ότι θεωρεί κοινωνικά δίκαιο να έχουν οι επαγγελματίες αφορολόγητο όριο. Τότε γιατί δεν το εφάρμοζε ως Κυβέρνηση; Απαντάει ότι τότε, λέει, ήταν τα ταμεία άδεια. Μα αυτό ακριβώς είναι το πρόβλημα, του λέμε εμείς. Ότι ανέλαβε να τα γεμίσει με το υστέρημα των μισθωτών και των αυτοαπασχολούμενων. Έτσι έπιασε τα ματωμένα πλεονάσματα, έτσι έπιασε τα μαξιλάρια ασφαλείας για τα οποία κοκορευόταν και κοκορεύεται ακόμα στη συνέχεια.

Τα ίδια και το ΠΑΣΟΚ το οποίο αποτέλεσε βασικό πυλώνα των μνημονιακών Κυβερνήσεων που φορο-αφαίμαξαν επαγγελματίες ακριβώς στη χειρότερη στιγμή για αυτούς. Την ώρα, δηλαδή, της κρίσης, της πιο γενικευμένης αναδουλειάς, οδηγώντας χιλιάδες στο λουκέτο. Ήσασταν όλοι σας συνέταιροι στο έγκλημα. Μαζί κινείστε στην ίδια κατεύθυνση στήριξης του μεγάλου κεφαλαίου. Όλοι μαζί πίνετε νερό στο όνομα του ευρωμονόδρομου, της ενίσχυσης της ανταγωνιστικότητας των μεγάλων επιχειρηματικών ομίλων.

Για να πάμε όμως και λίγο παραπέρα. Γιατί κατά τη γνώμη μας οι στόχοι σας δεν είναι μόνο εισπρακτικοί. Δεν σας ενδιαφέρουν μόνο οι αυξημένες φορολογικές εισπράξεις. Σας ενδιαφέρει ταυτόχρονα να διαμορφώσετε κι εκείνες τις προϋποθέσεις που θα οδηγήσουν σε νέο γύρο συγκεντροποίησης του κεφαλαίου, μονοπώλησης της αγοράς. Να διαμορφώσετε, δηλαδή, τους όρους σταδιακού εκτοπισμού όλων εκείνων των μικρο-επιχειρήσεων που εσείς θεωρείτε ως μειονέκτημα της ελληνικής καπιταλιστικής οικονομίας στη σκακιέρα του διεθνούς ανταγωνισμού και να ανοίξετε νέα πεδία βέβαια κερδοφορίας για τους μεγάλους παίκτες. Το παραδέχεστε και εσείς στην έκθεση Πισσαρίδη. Το επιβεβαιώνουν και μια σειρά πρόσφατες δηλώσεις πρωτοκλασάτων στελεχών του συστήματος. Όλα αυτά τα φιντάνια επισημαίνουν ότι σε συνθήκες οξυμένου ανταγωνισμού και διαφαινόμενης νέας κρίσης οι χιλιάδες πολύ μικρές επιχειρήσεις αποτελούν σοβαρό πρόβλημα και έτσι αποφασίσατε να τις λιώσετε. Κι έτσι με ένα σμπάρο, δύο τρυγόνια.

Σε αυτή τη διπλή κατεύθυνση κινείται το νομοσχέδιό σας. Για παράδειγμα τα ψηφιακά συστήματα λειτουργίας που καθίστανται υποχρεωτικά δεν αποτελούν μόνο ένα σύγχρονο φοροεισπρακτικό εργαλείο. Αποτελούν και μια άμεση αντικειμενική καταγραφή της ίδιας της κίνησης της οικονομίας της αγοράς και πώλησης εμπορευμάτων. Αυτή ακριβώς η αντικειμενική εικόνα της αγοράς αποτελεί μάννα εξ ουρανού για την εξασφάλιση στοχευμένων, ασφαλών επενδύσεων σε κάθε κλάδο της οικονομίας. Και αλήθεια ποιος μπορεί να κάνει τέτοιου είδους επενδύσεις αν όχι οι μεγάλες επιχειρήσεις που έχουν τα κεφάλαια αλλά και την κρατική και ευρωενωσιακή στήριξη για να επεκταθούν; Διπλή, επομένως, η στόχευση του νομοσχεδίου, πολλαπλάσιες όμως οι συνέπειες για τους χιλιάδες επαγγελματίες, για τις πολύ μικρές επιχειρήσεις που θα βρεθούν πλέον σε πολύ ασφυκτικές συνθήκες ανταγωνισμού.

Εμείς απευθυνόμαστε σε όλους αυτούς τους εκατοντάδες χιλιάδες αυτοαπασχολούμενους επαγγελματίες, επιστήμονες, σε αυτούς που βρίσκονται για μια ακόμα φορά στο στόχαστρο της επίθεσής σας, δηλαδή, ανεξαίρετα σε όλους όσοι αισθάνονται ότι στη ρωμαϊκή αρένα της αγοράς και της κυριαρχίας των μονοπωλίων, με τις αντιλαϊκές πολιτικές που τη συνοδεύουν, η ανασφάλεια και τα αδιέξοδα είναι πλέον κανονικότητα της εγκατάλειψής τους, που βλέπουν πως το εισόδημά τους, οι ανάγκες οι δικές τους και των οικογενειών τους, βρίσκονται διαρκώς υπό αίρεση, ότι τα συμφέροντά τους βρίσκονται στον αντίποδα των στόχων της κυρίαρχης πολιτικής.

Έφτασε η ώρα να αμφισβητήσουν αυτή την πολιτική καθώς και τα κόμματα που την προωθούν. Ο δρόμος της αντίστασης, της οργάνωσης, της πάλης, του αγώνα για την υπεράσπιση του λαϊκού εισοδήματος είναι, πλέον, μονόδρομος. Σε αυτό τον δρόμο μπορούν να συναντηθούν και με τις υπόλοιπες εργατικές λαϊκές δυνάμεις που πλήττονται από αυτή την πολιτική. Και εκεί μπροστά βρίσκεται το ΚΚΕ για να ανοίξει ο δρόμος της πραγματικής ελπίδας.

Σας ευχαριστώ.

Και μέσα στον χρόνο, κύριε Πρόεδρε. «Δεν μου κάνατε χάρη» όπως λέει η κ. Κωνσταντοπούλου.

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως.

Ευχαριστούμε τον κ. Δημήτρη Κουτσούμπα.

Συνεχίζουμε με τον επόμενο ειδικό αγορητή, τον κ. Δημήτρη Τζανακόπουλο, από την Κοινοβουλευτική Ομάδα «Νέα Αριστερά».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι σήμερα, προκαταρκτικά, οφείλουμε να το κάνουμε αυτό το σχόλιο, καθώς έγινε κάτι το οποίο δεν συνηθίζεται στην κοινοβουλευτική πρακτική: Διακόπηκε η σειρά των εισηγητών και αγορητών του νομοσχεδίου για να μιλήσουν οι πολιτικοί Αρχηγοί, μετά την πρωτοβουλία του Πρωθυπουργού, του κ. Μητσοτάκη, να λάβει τον λόγο μετά τον δεύτερο εισηγητή. Και έχουμε φτάσει έξι παρά τέταρτο και μόλις τώρα ολοκληρώνεται ο κύκλος των εισηγητών και των αγορητών, πράγμα το οποίο εκτιμώ ότι απαξιώνει και την ίδια την κοινοβουλευτική λειτουργία. Επομένως, θα πρέπει, ενδεχομένως, στη Διάσκεψη των Προέδρων να ληφθούν κάποια μέτρα έτσι ώστε να μπορεί η λειτουργία του Κοινοβουλίου να ακολουθεί -αν θέλετε- την επιταγή να ακούγονται πρώτα οι Βουλευτές και στη συνέχεια να υπάρχουν οι κεντρικές πολιτικές παρεμβάσεις των πολιτικών Αρχηγών, αλλά και του Πρωθυπουργού.

Θα αναφερθώ τώρα στο ζήτημα που μας απασχολεί, στο σημερινό νομοσχέδιο. Κοιτάξτε, κυρίες και κύριοι συνάδελφοι, είναι δεδομένο ότι το φορολογικό σύστημα στην Ελλάδα παρουσιάζει διαχρονικές στρεβλώσεις που σχετίζονται με τις στρατηγικές απόσπασης συναίνεσης του ελληνικού κράτους, αλλά και της ελληνικής οικονομικής και πολιτικής ελίτ τα τελευταία περίπου εβδομήντα χρόνια. Ποια είναι τα βασικά χαρακτηριστικά αυτού του φορολογικού συστήματος και ποιες είναι ακριβώς οι βασικές στρεβλώσεις του;

Πρώτο χαρακτηριστικό: Τεράστια επιβάρυνση των μισθωτών και των συνταξιούχων, οι οποίοι πληρώνουν την πλειονότητα των φόρων. Αυτό είναι το πρώτο χαρακτηριστικό.

Δεύτερο χαρακτηριστικό: Ελάχιστη συμμετοχή στα φορολογικά βάρη των μεγάλων επιχειρήσεων. Δεν είναι καθόλου τυχαίο ότι οι φόροι επί των κερδών των ανωνύμων εταιρειών σήμερα -με στοιχεία του 2022- βρίσκονται στο επίπεδο, μόλις, του 3% των συνολικών φορολογικών εσόδων του ελληνικού κράτους, πράγμα το οποίο φέρνει την Ελλάδα στην προτελευταία θέση -σε ό,τι αφορά τη συμμετοχή των εταιρικών κερδών των ανωνύμων εταιρειών στα φορολογικά έσοδα- από όλες τις χώρες μέλη του ΟΟΣΑ, εκτός από μία, τη Λετονία.

Αυτή είναι η πραγματικότητα σήμερα. Η Ελλάδα φορολογεί τα κέρδη των μεγάλων και πολύ μεγάλων εταιρειών και επιχειρηματικών ομίλων με τη χαμηλότερη επιβάρυνση, σε σχέση με όλες τις χώρες του ΟΟΣΑ. Δεν μιλάμε για την Ευρώπη πια. Αυτή, επίσης, είναι μια διαχρονική στρέβλωση.

Το τρίτο προβληματικό χαρακτηριστικό του ελληνικού φορολογικού συστήματος, αφορά τη σχέση μεταξύ άμεσων και έμμεσων φόρων. Εδώ και περίπου εβδομήντα χρόνια η ισορροπία είναι η εξής: Το 60% των φορολογικών εσόδων προκύπτει από έμμεσους φόρους, ενώ μόλις το 40% προκύπτει από άμεσους φόρους, σε πλήρη αντίθεση με τα ισχύοντα στην Ευρώπη και σε οποιαδήποτε άλλη ανεπτυγμένη καπιταλιστική χώρα μπορεί κανείς να αναφέρει. Και είναι απολύτως δεδομένο ότι αυτή η ανισορροπία, μεταξύ της επιβάρυνσης από έμμεσους και της επιβάρυνσης από άμεσους φόρους, είναι ένα από τα πλέον άδικα χαρακτηριστικά του φορολογικού συστήματος, παρά το γεγονός ότι διάφοροι Υπουργοί της Κυβέρνησης, όταν γινόταν η συζήτηση για την εκτόξευση των εσόδων από ΦΠΑ λόγω του πληθωρισμού και της ταχύτατης αύξησης των τιμών, μάς έλεγαν ότι ο φόρος προστιθέμενης αξίας ως έμμεσος φόρος είναι δίκαιος. Στην πραγματικότητα, όμως, όλοι γνωρίζουν ότι η έμμεση φορολογία είναι η πιο άδικη φορολογία, για τον απλούστατο λόγο ότι επιβαρύνει με τον ίδιο συντελεστή όλους όσους καταναλώνουν, ανεξαρτήτως του εισοδήματος τους. Δεν υπάρχει ούτε ένας οικονομολόγος σε ολόκληρο τον κόσμο, που θα σας έλεγε ότι η έμμεση φορολογία είναι πιο δίκαιη από την άμεση φορολογία.

Άρα, λοιπόν, έχουμε ένα άδικο φορολογικό σύστημα, το οποίο επιβαρύνει κατά κύριο λόγο τα μικρά και τα μεσαία εισοδήματα.

Το ερώτημα, λοιπόν, κυρίες και κύριοι συνάδελφοι και κύριε Υπουργέ, που πρέπει να απαντηθεί σήμερα, είναι: Αντιμετωπίζει η φορολογική πολιτική της Νέας Δημοκρατίας, η συνολική φορολογική πολιτική της Νέας Δημοκρατίας, αυτές τις διαχρονικές στρεβλώσεις, αυτές τις διαχρονικές ανισότητες, τη μεγάλη και πολύ μεγάλη φοροδιαφυγή, που είναι ένα από τα βασικά χαρακτηριστικά του ελληνικού φορολογικού συστήματος;

Ας δούμε μία-μία τις στρεβλώσεις αυτές. Φόρος εισοδήματος: Τη δεκαετία του ’50 μισθωτοί και συνταξιούχοι επιβαρύνονταν με περίπου το 70% των φόρων. Πόσο επιβαρύνονται σήμερα, μετά από τεσσεράμισι με πέντε χρόνια, περίπου, διακυβέρνησης της Νέας Δημοκρατίας; Ακριβώς, το ίδιο, 70%! Από τα 11 δισεκατομμύρια ευρώ, τα οποία πήρε το ελληνικό κράτος από τον φόρο εισοδήματος, τα 7,5 δισεκατομμύρια ευρώ πληρώθηκαν από μισθωτούς και συνταξιούχους.

Σχετικά με τη φοροδιαφυγή των μεγάλων επιχειρήσεων ή τις νόμιμες φοροαπαλλαγές των μεγάλων επιχειρήσεων, ποιες είναι οι πρωτοβουλίες τις οποίες έχει πάρει η Νέα Δημοκρατία; Σας είπα προηγουμένως ότι 3% μόλις είναι η συμμετοχή των κερδών των ανωνύμων εταιρειών στα συνολικά φορολογικά έσοδα. Ποιες είναι οι πρωτοβουλίες, που έχει πάρει η Νέα Δημοκρατία, σε σχέση με τις μεγάλες επιχειρήσεις αλλά και με τα υψηλά εισοδήματα;

Πρώτον, μείωση του συντελεστή της φορολογίας των κερδών στο 20%. Δεύτερον, μείωση της φορολογίας των μερισμάτων επί των κερδών στο 5%. Είναι ίσως ο χαμηλότερος συντελεστής φορολόγησης των μερισμάτων σε ολόκληρη την Ευρώπη. Φοροαπαλλαγή για γονικές παροχές, που φτάνει ακόμα και τα 3,2 εκατομμύρια ευρώ για ένα ζευγάρι. Και πείτε μου, αυτή η κίνηση ευνοεί τα μικρά και τα μεσαία εισοδήματα; Ξέρετε πολλούς μισθωτούς ή ελεύθερους επαγγελματίες των κατώτερων εισοδηματικά στρωμάτων, που έχουν δυνατότητα να προχωρήσουν σε γονικές παροχές ύψους 3,2 εκατομμυρίων ευρώ; Εγώ δεν ξέρω κανέναν. Ξέρω μόνο κάποιους Υπουργούς της Νέας Δημοκρατίας, κάποιους μεγαλοεπιχειρηματίες και διάφορους επαγγελματίες φοροφυγάδες, οι οποίοι μπορούν να κάνουν τέτοιου τύπου μεταβιβάσεις.

Να πάμε λίγο παρακάτω; Μείωση του φόρου στις χρηματιστηριακές συναλλαγές. Επίσης, μηδενισμός της φορολογίας στα funds, σε όλες τις μεταβιβάσεις δανείων οι οποίες γίνονται.

Αυτές είναι μερικές από τις κεντρικές πολιτικές επιλογές στη φορολογική πολιτική της Νέας Δημοκρατίας. Ποιο είναι το αποτέλεσμα; Θα σας πω ποιο είναι το αποτέλεσμα. Επειδή υπάρχουν διαφορές ανάλογα με τον συσχετισμό δύναμης, ανάλογα με τη δυνατότητα που έχεις να διαμορφώνεις διαφορετικές πολιτικές, παρά το γεγονός ότι το πλαίσιο είναι εξαιρετικά επιθετικό στον σύγχρονο χρηματοπιστωτικοποιημένο και παγκοσμιοποιημένο καπιταλισμό, το αποτέλεσμα είναι το 2019 τα κέρδη μετά φόρων των εισηγμένων στο χρηματιστήριο εταιρειών ήταν περίπου στο 1% του ΑΕΠ. Σήμερα, με στοιχεία του 2022, τα κέρδη των εισηγμένων στο χρηματιστήριο εταιρειών βρίσκονται -μετά φόρων πάντα- στο 5% του ΑΕΠ. Αυτό είναι πενταπλασιασμός των κερδών των μεγάλων και πολύ μεγάλων επιχειρήσεων και επιχειρηματικών ομίλων, χωρίς αυτό να έχει καμμία επιρροή στο ύψος του φόρου που αυτές οι εταιρείες καταβάλλουν στο ελληνικό δημόσιο.

Άρα, λοιπόν, έχουμε μια πολιτική η οποία οδηγεί στην αφαίμαξη των λαϊκών στρωμάτων, των μισθωτών, των συνταξιούχων και μέσω του πληθωρισμού, αλλά και των μικρών ελεύθερων επαγγελματιών, των επιστημόνων και στην πραγματικότητα ευνοεί τους μεγάλους και πολύ μεγάλους φορολογικούς ομίλους.

Ποιο είναι το αποτέλεσμα της πολιτικής σας σε σχέση με την κατανομή μεταξύ άμεσων και έμμεσων φόρων; Σας είπα ότι διαχρονικά εδώ και εβδομήντα χρόνια η ισορροπία αυτή ήταν περίπου στο «60 - 40» και από όλους τονίζεται ότι είναι μια στρέβλωση του φορολογικού συστήματος. Στοιχεία 2022: Το 58% των φορολογικών εσόδων του ελληνικού κράτους προήλθε από το ΦΠΑ και από τα διάφορα τέλη και τους ειδικούς φόρους κατανάλωσης, δηλαδή από έμμεσους φόρους. Η ισορροπία παραμένει η ίδια με αυτήν που υπήρχε το 1970, για να μην μιλήσω για την τρομερή επιβάρυνση που έχει η μεγάλη πλειοψηφία των πολιτών και των λαϊκών στρωμάτων από την αφαίμαξη που υφίσταται λόγω του υψηλού πληθωρισμού για την οποία έχουμε κάνει λόγο όλα τα τελευταία χρόνια.

Το σημερινό νομοσχέδιο πού κινείται; Κινείται σε μια κατεύθυνση περιορισμού των στρεβλώσεων και των ανισοτήτων ή κινείται στην ίδια κατεύθυνση που κινούνταν και τα προηγούμενα φορολογικά μέτρα της Κυβέρνησης; Η δική μας γνώμη είναι ότι κινείται στην ίδια κατεύθυνση της αναπαραγωγής των ανισοτήτων και της αφαίμαξης λαϊκών στρωμάτων. Στην πραγματικότητα αποτελεί μια ομολογία αποτυχίας και θα σας πω γιατί αποτελεί ομολογία αποτυχίας. Στην εποχή της ψηφιακής μετάδοσης, της τεχνητής νοημοσύνης, των σύγχρονων εργαλείων διασταύρωσης των εισοδημάτων -μάλιστα διαφημίζετε κιόλας την ψηφιοποίηση του ελληνικού κράτους-, η Κυβέρνηση επιλέγει να επιστρέψει σε μια πολιτική της δεκαετίας του ʼ90, δηλαδή να επιστρέψει στην πολιτική των τεκμηρίων, ένα μέτρο που είναι εξ ορισμού οριζόντιο, παρά την αποτυχημένη προσπάθεια να μας αποδείξετε ότι δεν είναι τέτοιο. Διότι όταν αντιμετωπίζεις ένα καφενείο στην Αθήνα και ένα καφενείο στη Λαμία με δύο εργαζόμενους με τον ίδιο ακριβώς τρόπο, το μέτρο το οποίο του επιβάλλεις ως φορολογικό είναι εξ ορισμού οριζόντιο.

Αποδέχεστε με το νομοσχέδιο αυτό την αδυναμία σας να προσδιορίσετε το πραγματικό εισόδημα ελευθέρων επαγγελματιών, μικρών επιχειρήσεων και ισοπεδώνετε τις διαφορές μεταξύ πολλών και διαφορετικών δραστηριοτήτων. Τι κάνετε; Αντιμετωπίζετε με τον ίδιο τρόπο έναν μεγαλογιατρό, ο οποίος μπορεί να έχει και εισοδήματα της τάξης των 200 και 400 χιλιάδων ευρώ, να δηλώνει λιγότερα από 10.000 ευρώ, όλα τα υπόλοιπα να είναι αδήλωτα εισοδήματα -μιλάμε για τεράστια ποσά και τα ξέρετε πάρα πολύ καλά-, με τον ίδιο τρόπο έναν γιατρό ο οποίος προσπαθεί να συντηρήσει ένα μικρό ιατρείο σε μια επαρχιακή πόλη, ένα μικρό καφενείο, μια βιοτεχνία, η οποία μπορεί στο προηγούμενο έτος να έχει ζημιές. Με τον ίδιο ακριβώς τρόπο αντιμετωπίζετε όλες αυτές τις περιπτώσεις. Άρα, λοιπόν, είναι εξ ορισμού μια οριζόντια πολιτική κεφαλικού φόρου αυτή την οποία επιβάλλετε.

Δεν έχουμε, λοιπόν, να κάνουμε με ένα νομοσχέδιο καταπολέμησης της φοροδιαφυγής. Έχουμε να κάνουμε με ένα φοροεισπρακτικό νομοσχέδιο, το οποίο μάλιστα δεν κατευθύνεται και δεν εντοπίζει τους πραγματικά μεγάλους φοροφυγάδες στην ελληνική οικονομία. Έχουμε να κάνουμε με ρυθμίσεις που όχι απλά κλείνουν το μάτι στη φοροδιαφυγή, αλλά στην πραγματικότητα την νομιμοποιούν. Τι τους λέτε; Δεν έχει σημασία αν αποκρύπτεις εισοδήματα 200, 250, 300 χιλιάδων ευρώ, θα πληρώσεις το τεκμαρτό με βάση τη συσχέτιση που κάνετε με τον κατώτατο μισθό και τελείωσες. Στην πραγματικότητα είναι ένα νομοσχέδιο περαίωσης. Αυτό κάνετε.

Υπάρχει λύση στο πρόβλημα της φοροδιαφυγής; Βεβαίως και υπάρχει, αλλά χρειάζεται μια εντελώς διαφορετική πολιτική. Η σύγχρονη φοροδιαφυγή είναι τριών ειδών. Πρώτον, μεγάλες επιχειρήσεις που συναλλάσσονται με φορολογικούς παραδείσους, είτε εντός, είτε εκτός ΕΕ και χρησιμοποιούν πολύπλοκες τεχνικές τριγωνικών συναλλαγών, οι οποίες οδηγούν είτε σε μείωση –φαινομενική- των κερδών τους, είτε σε μεταφορά των κερδών τους σε περιοχές με χαμηλότερους συντελεστές φορολόγησης. Η δεύτερη τεχνική φοροδιαφυγής αφορά κυρίως τους πλούσιους, τα ανώτερα και ανώτατα εισοδηματικά κλιμάκια, που ξέρετε πάρα πολύ καλά ότι μεταφέρουν τις προσωπικές τους δαπάνες ως εταιρικά έξοδα, έτσι ώστε να μειώνουν πλασματικά το ύψος των κερδών τους. Το τρίτο φυσικά είναι η παραδοσιακή φοροδιαφυγή των αδήλωτων εξατομικευμένων συναλλαγών.

Προφανώς κάθε μορφή φοροδιαφυγής θέλει ειδικό χειρισμό, ένα, όμως, είναι δεδομένο. Με το σημερινό νομοσχέδιο δεν αντιμετωπίζεται καμμία από τις τρεις μορφές αυτές της φοροδιαφυγής. Αντίθετα εισάγετε την πρακτική της περαίωσης και επιβαρύνετε τα χαμηλότερα εισοδήματα, ενώ ταυτόχρονα νομιμοποιείτε τη μεγάλη και πολύ μεγάλη φοροδιαφυγή.

Χρειάζεται άλλη πολιτική που απαιτεί τη συνολική αναδιοργάνωση λειτουργίας της ΑΔΑΕ, με αξιοποίηση των ψηφιακών δυνατοτήτων, των διασταυρώσεων, των δειγματοληπτικών ελέγχων, την απλοποίηση της νομοθεσίας, τη διαγραφή χρεών που δεν μπορούν πλέον να εισπραχθούν, έτσι ώστε οι φορολογικοί έλεγχοι να μπορέσουν να εστιάσουν στις πραγματικά μεγάλες υποθέσεις που μπορούν να αποφέρουν έσοδα στο ελληνικό δημόσιο.

Θα ήθελα να πω και πολλά ακόμα, όμως για να δείτε και λίγο την υποκρισία ή ένα είδος εξαπάτησης, κύριε Υπουργέ, που κάνετε, διαφημίζετε διάφορες άσφαιρες πρωτοβουλίες μέσα στο νομοσχέδιό σας. Μια από αυτές είναι η πρωτοβουλία να πείτε -θετικό κατ’ αρχάς- ότι όλες οι αγοραπωλησίες ακινήτων θα γίνονται μέσω τραπεζικών συναλλαγών. Γιατί είναι άσφαιρη αυτή η πρωτοβουλία; Το ξέρετε πάρα πολύ καλά. Διότι στην πραγματικότητα αυτό το οποίο γίνεται στις αγοραπωλησίες ακινήτων είναι το εξής: Υπολογίζεται ένα οικονομικό τίμημα και στη συνέχεια το υπόλοιπο του τιμήματος πληρώνεται με μετρητά. Εκεί είναι το πρόβλημα, το οποίο πρόβλημα θα εξακολουθήσετε να το έχετε. Θα ορίζουν την τιμή του ακινήτου δήθεν στα 300.000 ευρώ, θα κάνουν με τραπεζική συναλλαγή αυτή την αγοραπωλησία στα 300.000 ευρώ και τα 200.000 ευρώ θα είναι από την πίσω πόρτα. Είναι δώρον άδωρον αυτό που κάνετε, αν δεν μπορέσετε να υποστηρίξετε και να ενισχύσετε τους ελεγκτικούς μηχανισμούς. Επομένως, μην κοροϊδεύετε τον κόσμο σε σχέση με αυτό.

Κλείνω. Στεγαστική κρίση, το μεγάλο πρόβλημα της επόμενης δεκαετίας, το οποίο θα το αντιμετωπίσουν κυρίως οι νεότερες γενιές στα μεγάλα αστικά κέντρα. Έχουμε αρνητική πρωτιά στη χώρα στα κόστη στέγασης. Ένα στα τρία νοικοκυριά δίνει πάνω από το 50% του εισοδήματός του για κόστος στέγασης.

Έχουμε 40% αυξήσεις στα ενοίκια από το 2018. Και νομίζω ότι η βραχυχρόνια μίσθωση είναι ένας από τους βασικούς αν όχι ο βασικός παράγοντας της εκτόξευσης του κόστους των ακινήτων είτε μιλάμε για τις τιμές αγοράς και πώλησης είτε μιλάμε για τα ενοίκια. Ποια είναι τα αποτελεσματικά μέτρα πολιτικής; Προφανώς όχι αυτά που παίρνετε στο παρόν νομοσχέδιο. Θέλει μία πολύ πιο επιθετική και μία πολύ πιο αποφασιστική πολιτική. Καθολική απαγόρευση της βραχυχρόνιας μίσθωσης για νομικά πρόσωπα που κάνουν τη χρήση αυτής της διαδικασίας και στην πραγματικότητα λειτουργούν ως τουριστικά καταλύματα, αποφεύγοντας όλες τις ρυθμίσεις του νόμου που επιβάλλουν συγκεκριμένους όρους και συνθήκες λειτουργίας. Επομένως, καθολική απαγόρευση για νομικά πρόσωπα της βραχυχρόνιας μίσθωσης. Καθολική απαγόρευση για ακίνητα τα οποία έχουν προέλθει μέσω της διαδικασίας της Golden Visa, ώστε να συμμετέχουν σε βραχυχρόνια μίσθωση και φυσικά κατάργηση της Golden Visa στο εξής. Ενώ τρίτο σημείο ότι και στα ίδια τα φυσικά πρόσωπα να μην επιτρέπεται η βραχυχρόνια μίσθωση για περισσότερα από τρία ακίνητα.

Θέλετε λοιπόν να καταπολεμήσετε την κατάσταση που έχει διαμορφωθεί στο πεδίο της στέγης; Θέλετε να καταπολεμήσετε τη στεγαστική κρίση; Ιδού πεδίο δόξης λαμπρό. Όμως, στην πραγματικότητα δεν θέλετε να κάνετε αυτό, αλλά θέλετε να συνεχίσετε αυτή την λογική της επιδότησης της κερδοσκοπικής επίθεσης στην στεγαστική αγορά στη χώρα.

Με όλες αυτές τις σκέψεις προφανώς από την πλευρά της Νέας Αριστεράς θα καταψηφίσουμε το νομοσχέδιο, ενώ θα σας καλούσαμε κιόλας να το αποσύρετε. Όμως είμαστε απολύτως βέβαιοι ότι δεν πρόκειται να το κάνετε, διότι υπηρετεί συγκεκριμένα συμφέροντα τα οποία έχετε υπηρετήσει με την πολιτική σας όλα αυτά τα χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε τώρα στον κατάλογο των ομιλητών.

Καλούμε στο Βήμα τον πρώτο ομιλητή, κ. Γεώργιο Κωτσό, από τη Νέα Δημοκρατία.

Θα ακολουθήσει η κ. Μάλαμα, η κ. Λιακούλη, ο κ. Μεταξάς και ο κ. Μπούμπας, η πρώτη πεντάδα.

Κύριε Κωτσό, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, συζητούμε ένα νομοσχέδιο με τίτλο: «Μέτρα για τον περιορισμό της φοροδιαφυγής». Γιατί το λέω αυτό; Από τις αρχές της δεκαετίας του ʼ80 που παρακολουθώ την πολιτική ζωή του τόπου, θυμάμαι ένα κυρίαρχο σύνθημα που είχαν όλα τα κόμματα προεκλογικά στις προγραμματικές τους θέσεις, ήταν «η πάταξη της φοροδιαφυγής». Και αυτός ήταν και ένας στόχος μεγάλος διαχρονικά όλων των κυβερνήσεων. Το καταφέραμε; Όλοι; Προφανώς και όχι. Νομίζω σε αυτό μπορούμε να συμφωνήσουμε. Η φοροδιαφυγή εξακολουθεί να υπάρχει, να υφίσταται και να συνιστά ένα οικονομικό, φορολογικό, κοινωνικό πρόβλημα, ένα πρόβλημα κοινωνικής δικαιοσύνης και οφείλουμε όλοι μας να σκύψουμε σοβαρά πάνω σε αυτή τη δύσκολη άσκηση, διότι εάν ήταν εύκολη η άσκηση θα είχε λυθεί το ζήτημα προ πολλού από τις κυβερνήσεις που διαχρονικά πέρασαν από την πατρίδα μας.

Τι έρχεται να κάνει, λοιπόν, η Κυβέρνηση μας με το σημερινό νομοθέτημα; Να περιορίσει τη φοροδιαφυγή. Και θα ήθελα να εστιάσω σε αυτό που κυρίως μονοπώλησε τη σημερινή συζήτηση, που είναι το τεκμαρτό εισόδημα. Ποια είναι η βασική λογική του τεκμαρτού εισοδήματος; Ότι δεν μπορεί ένας επιχειρηματίας ή ένας αυτοαπασχολούμενος να έχει εισόδημα μικρότερο του ανειδίκευτου εργάτη. Έχει βάση αυτή η λογική; Έχει. Και βέβαια, μέσα από τη συγκεκριμένη θέσπιση του τεκμαρτού εισοδήματος, προσπαθεί η Κυβέρνηση να φορολογήσει μια μεγάλη μερίδα αυτοαπασχολούμενων και επαγγελματιών, που όπως ανέφεραν οι Υπουργοί με τα νούμερα που έδωσαν, δηλώνουν μηδενικά ή πενιχρά εισοδήματα.

Η επιχειρηματολογία είναι από τα κόμματα της Αντιπολίτευσης, ότι με αυτό τον τρόπο άδικα φορολογούνται οι επιχειρηματίες και οι αυτοαπασχολούμενοι. Θα ήταν άδικο εάν ήταν οριζόντιο και αν ίσχυε για όλους και δεν τους έδινε τη δυνατότητα να το αμφισβητήσουν. Είναι μαχητό λοιπόν. Δίνεται η δυνατότητα στον όποιον πιστεύει αλλά και έχει χαμηλότερο εισόδημα να το αμφισβητήσει και να ζητήσει έλεγχο. Είναι βέβαιο και θεωρώ ότι το πιστεύετε και εσείς ότι ελάχιστοι θα ζητήσουν έλεγχο.

Ένα άλλο επιχείρημα που επίσης χρησιμοποιεί η Αντιπολίτευση είναι ότι μέσα από αυτή τη διαδικασία θα κλείσουν πάρα πολλές επιχειρήσεις. Άρα τι είναι σαν να παραδέχεστε; Ότι οι περισσότερες από αυτές τις επιχειρήσεις υπάρχουν διότι φοροδιαφεύγουν. Διότι αν δεν φοροδιαφεύγουν, δεν έχουν κανένα πρόβλημα να ζητήσουν έλεγχο και να αποδείξουν το δίκιο τους. Αν δεν μπορούν να το αποδείξουν σημαίνει ότι φοροδιαφεύγουν.

Ένα άλλο επιχείρημα που χρησιμοποιείτε επίσης είναι ότι με αυτό τον τρόπο, λέει, επιχειρείτε να φορολογήσετε κυρίως τα χαμηλά εισοδήματα και αφήνετε όσους δηλώσουν πάνω από 10.920 ανεξέλεγκτους. Είναι έτσι ή μήπως μέσα από τη συγκεκριμένη διαδικασία θα απελευθερωθεί έμψυχο δυναμικό του ελεγκτικού μηχανισμού, για να μπορέσει να επικεντρωθεί στα πολύ μεγαλύτερα εισοδήματα; Που είναι ο στόχος. Γιατί πάρα πολλοί έκτισαν πολιτικές καριέρες και πολιτικό αφήγημα στη λογική «θα φορολογήσουμε το μεγάλο κεφάλαιο», κ.ο.κ..

Άρα λοιπόν, απελευθερωμένος ο ελεγκτικός μηχανισμός από μία πολύ μεγάλη φορολογητέα ύλη που πλέον με το τεκμαρτό εισόδημα δεν θα υπάρχει λόγος να ελεγχθεί, θα εστιάσει στα πολύ μεγάλα εισοδήματα, στο πολύ μεγάλο κεφάλαιο όπως λέτε και εσείς. Κι έπειτα για να δούμε, είναι το μόνο μέτρο που παίρνει το συγκεκριμένο νομοσχέδιο; Εκεί μόνο εστιάζεται ή υπάρχουν και άλλα ζητήματα που εκσυγχρονίζουν το φορολογικό μας σύστημα; Ολοκληρώνεται ή δεν ολοκληρώνεται η διασύνδεση των ταμειακών μηχανών με τα POS; Το νομοσχέδιο το προβλέπει. Θα λειτουργήσει προς τη θετική κατεύθυνση του να αποφύγουμε τη φοροδιαφυγή ή να έχουμε τη δήλωση του συνόλου των εισοδημάτων; Βεβαίως, το επιτυγχάνει.

Η επέκταση του συστήματος ηλεκτρονικών πληρωμών και στους υπόλοιπους κλάδους της λιανικής, λειτουργεί προς τη θετική κατεύθυνση; Εγώ λέω ναι. Η εφαρμογή υποχρεωτικότητας στο σύστημα του myDATA για ηλεκτρονική υποβολή παραστατικών προς την ΑΔΑΕ τόσο ως προς τα έξοδα όσο και ως προς τα έσοδα είναι προς τη θετική κατεύθυνση; Είναι.

Η αγοραπωλησία των ακινήτων αναλύθηκε σε πολύ μεγάλο βαθμό ότι πρέπει πλέον να περνά μέσα από το τραπεζικό σύστημα. Το ότι ενεργοποιείται το ψηφιακό δελτίο αποστολής πιλοτικά στις αρχές του 2024 και πλήρως έως το τέλος του έτους είναι προς τη θετική κατεύθυνση ή δεν είναι; Το ψηφιακό δελτίο αποστολής είναι ένα ακόμη όπλο στη φαρέτρα μας για την καταπολέμηση της φοροδιαφυγής, κυρίως για τη διακίνηση των αγαθών; Η αύξηση του προστύμματος χρήσης των μετρητών άνω των 500 ευρώ λειτουργεί προς θετική κατεύθυνση; Εγώ λέω ότι ναι, θα λειτουργήσει. Η πληρωμή των προνοιακών επιδομάτων μέσω πιστωτικών καρτών, είναι ένα μέτρο θετικό; Είναι. Η επιβολή της διακοπής της συνεργασίας με εκείνους που λαθραία διακινούν καύσιμα μιας και πολύ μεγάλος λόγος έχει γίνει κατά καιρούς για τα διυλιστήρια, για τη λαθραία διακίνηση καυσίμων, κινείται ή όχι προς την σωστή κατεύθυνση; Και βέβαια, η ρύθμιση των βραχυχρόνιων μισθώσεων είναι προς τη σωστή κατεύθυνση και αυτό.

Ποια είναι η βασική μας επιδίωξη για να καταλήξω; Η συγκεκριμένη νομοθετική πρωτοβουλία προσπαθεί να δημιουργήσει μια εντονότερη αίσθηση κοινωνικής δικαιοσύνης και φορολογικής δικαιοσύνης, που θα ευνοήσει συνολικά τους πολίτες και μέσα από την αύξηση των εσόδων θα μπορέσει να χρηματοδοτήσει κρίσιμους τομείς της ζωής μας, την παιδεία, την υγεία, την αμυντική μας θωράκιση κ.ο.κ..

Θεωρώ, λοιπόν, αγαπητές και αγαπητοί συνάδελφοι, ότι αν το δούμε στο σύνολό του το νομοσχέδιο και κυρίως με κοινή λογική, αλλά και με γνώση δύσκολα θα μπορέσουμε να αποφύγουμε την ψήφισή του. Εγώ το στηρίζω, κύριε Υπουργέ, διότι θεωρώ ότι κινείται προς τη σωστή κατεύθυνση και θα συμβάλει αποφασιστικά στη μείωση της φοροδιαφυγής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα, η κ. Κυριακή Μάλαμα από τον ΣΥΡΙΖΑ - Προοδευτική Συμμαχία.

Να σας ενημερώσω ότι η σημερινή συνεδρίαση θα συνεχιστεί μέχρι το νούμερο πενήντα. Τελευταία ομιλήτρια θα είναι η κ. Μερόπη Τζούφη. Βέβαια, υπολείπονται Κοινοβουλευτικοί, οι οποίοι προφανώς θα μιλήσουν αύριο.

Για να μην χρονοτριβούμε, κυρία Μάλαμα, έχετε τον λόγο για επτά λεπτά. Όσο μπορούμε να αυτοπεριοριζόμαστε με τον χρόνο και αυτό ισχύει για όλους.

**ΚΥΡΙΑΚΗ ΜΑΛΑΜΑ:** Ευχαριστώ κύριε Πρόεδρε.

Κυρίες και κύριοι Βουλευτές, σήμερα θα έπρεπε η Κυβέρνηση να ζητήσει μια μεγάλη συγγνώμη από τους ελεύθερους επαγγελματίες, από τους ανθρώπους του μόχθου που περνάνε τη μέρα τους μέσα στο κρύο, στον πάγκο της λαϊκής, που κοπιάζουν από το πρωί μέχρι το βράδυ στο ταξί, στο μαγαζί, στο γραφείο, στο γιαπί και σε πολλές άλλες θέσεις επαγγελμάτων. Θα έπρεπε να ζητήσει, λοιπόν, συγγνώμη, γιατί τους αποκαλεί φοροφυγάδες και κλέφτες την ώρα που με θράσος καλύπτει την εταιρική φοροδιαφυγή, τη φοροαποφυγή των πολυεθνικών εταιρειών, τη διάβρωση της φορολογικής βάσης και τις τριγωνικές συναλλαγές των μεγάλων.

Και για να μην λέμε γενικότητες, την ώρα που φορολογείτε με τεκμήριο τα κομμωτήρια της γειτονιάς φερ’ ειπείν, τα οποία έχετε στοχοποιήσει όλες αυτές τις μέρες, καλύπτετε την «ΕΛΛΗΝΙΚΟΣ ΧΡΥΣΟΣ». Αγνοείτε επί τέσσερα χρόνια τις επισημάνσεις μας. Κάνετε ότι δεν μας ακούτε όταν σας λέμε ότι πρέπει να τους ελέγξετε, γιατί δηλώνουν κάθε χρόνο ζημίες εκατομμυρίων την ώρα που στον Καναδά η μητρική τους εταιρεία διανέμει μερίσματα εκατομμυρίων ευρώ στους μετόχους. Σας είπαμε να ελέγξετε το χαρτοφυλάκιο δανεισμού της «ΕΛΛΗΝΙΚΟΣ ΧΡΥΣΟΣ», η οποία ενδέχεται να προβαίνει σε ενδοομιλικά δάνεια που πιθανόν να παραπέμπουν στη διάβρωση της φορολογικής βάσης. Σας το θέσαμε στον κοινοβουλευτικό έλεγχο επίσημα και μας απαντήσατε ότι η αρμόδια υπηρεσία Ερευνών και Διασφάλισης Δημοσίων Εσόδων, δεν έχει διενεργήσει έλεγχο προς την «ΕΛΛΗΝΙΚΟΣ ΧΡΥΣΟΣ» και το σχετικό έγγραφο το καταθέτω και στα Πρακτικά.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για εσάς, λοιπόν, φοροφυγάς είναι ο ελεύθερος επαγγελματίας της γειτονιάς και η πολυεθνική εταιρεία που κατά τη δική της δημόσια δήλωση συσσωρεύει ζημίες εκατοντάδων εκατομμυρίων είναι στρατηγικός επενδυτής. Έτσι την χαρακτηρίζετε, την χαρακτηρίζετε στρατηγικό επενδυτή. Εάν, λοιπόν, αυτό δεν είναι ύβρις απέναντι στον ελληνικό λαό, τότε τι είναι;

Λέτε ότι οι ελεύθεροι επαγγελματίες κλέβουν και γι’ αυτό θα τους βάλετε χαράτσι, αλλά όχι σε όλους, μόνο σε εκείνους που δηλώνουν μέχρι 30.000 ευρώ, μόνο σε εκείνους θα ισχύουν τα εξοντωτικά αυτά τεκμήρια. Οι άλλοι με τα υψηλά εισοδήματα; Τι θα γίνει με αυτούς; Πολύ απλά μένουν στο απυρόβλητο και ακόμη χειρότερα. Τους λέτε, μπορείτε να φοροδιαφύγετε όσοι πραγματικά κερδίζετε πολλά, αρκεί να δηλώσετε τόσα όσα το τεκμήριο για να ξεφύγετε από κάθε έλεγχο.

Η Κυβέρνηση πριν από τις εκλογές κινητοποίησε κάθε δυνατή προπαγάνδα για να πείσει τους ελεύθερους επαγγελματίες ότι ο ΣΥΡΙΖΑ είναι το κόμμα των φόρων. Τώρα, οι εκπρόσωποι του κυβερνώντος κόμματος αποφεύγουν να συναντηθούν με τους φορείς των ελεύθερων επαγγελματιών, για να γλιτώσουν το πολιτικό κόστος.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Τι θα πείτε, κύριε της Κυβέρνησης, στους επαγγελματίες τώρα τα Χριστούγεννα που σίγουρα θα επισκεφτείτε έτσι για τις χριστουγεννιάτικες αγορές, για τις φωτογραφίες; Τι θα τους πείτε; Τι θα πείτε στους αυτοαπασχολούμενους τεχνίτες που τους αποκαλείτε φοροφυγάδες, άλλα αφήνετε στο απυρόβλητο τις μεγάλες τεχνικές εταιρείες με τις εκατοντάδες χιλιάδες ευρώ τζίρο; Τι θα πείτε;

Βάζετε κεφαλικό φόρο σε κάθε ελεύθερο επαγγελματία, αυτοαπασχολούμενο, επιστήμονα, καλλιτέχνη, πωλητή λαϊκής αγοράς, οδηγό ταξί τουλάχιστον 2.200 ευρώ με αναδρομικότητα. Αυτός ο φόρος πώς θα καλυφθεί; Πού ήταν γραμμένο στο προεκλογικό σας πρόγραμμα, κύριοι της Κυβέρνησης; Τι έχετε να πείτε γι’ αυτή την κοροϊδία, για τα ασύστολα ψέματα; Κυριολεκτικά ασύστολα τα ψέματα σας απέναντι σε έναν ολόκληρο κόσμο που κακώς σας πίστεψε και νόμιζε ότι θα τους μειώσετε τους φόρους, αλλά που σήμερα άναυδος συνειδητοποιεί το μέγεθος του ψέματός σας.

Πείτε, λοιπόν, στο μικρό μπακάλικο της Χαλκιδικής, γιατί θα πληρώσει τέτοιον φόρο την ώρα που οι μεγάλες αλυσίδες δεν πληρώνουν δεκάρα και όχι μόνο αυτό, αλλά στέλνουν και τα υπερκέρδη τους στο εξωτερικό. Ζητήστε μια μεγάλη συγγνώμη από τους ανθρώπους του μόχθου γι’ αυτές τις αυταπάτες που καλλιεργήσατε.

Και να μας πείτε ευθαρσώς τώρα εδώ γιατί δεν ελέγχετε τις πολυεθνικές εταιρείες με παθητικούς ισολογισμούς, όπως η «ΕΛΛΗΝΙΚΟΣ ΧΡΥΣΟΣ», που σας είπα προηγουμένως και όχι μόνο αυτό τους δίνετε και επιδοτήσεις εκατοντάδων εκατομμυρίων μέσω του Ταμείου Ανάκαμψης.

Παράλληλα, αν θέλετε έστω και τώρα να διατηρήσετε ένα ίχνος πολιτικής ειλικρίνειας, θα πρέπει να καταργήσετε το τέλος επιτηδεύματος και την προκαταβολή φόρου σε όλους. Θεσπίστε αφορολόγητο όριο και για τους ελεύθερους επαγγελματίες, εφόσον θέλετε να εξισώσετε τα εισοδήματά τους με εκείνα της μισθωτής εργασίας .

Θα ήθελα να κλείσω με κάτι που αφορά τα τουριστικά καταλύματα. Δεκαπλασιάζετε τον φόρο διαμονής και λέτε ότι θα χρηματοδοτήσει την αποκατάσταση των φυσικών καταστροφών. Και σας ρωτάμε το εξής, γιατί δεν εφαρμόζετε την φορολογία στα υπερκέρδη των ενεργειακών εταιρειών για να χρηματοδοτήσετε την προστασία του περιβάλλοντος και την αποκατάσταση των φυσικών καταστροφών; Γιατί μειώνετε την ανταγωνιστικότητα του ελληνικού τουρισμού και αφήνετε στο απυρόβλητο τους λίγους, πολύ μεγάλους παίκτες με τα τεράστια κέρδη, με τα πολυπληθή λογιστήρια και με τις δεκάδες θυγατρικές σε Ελλάδα και εξωτερικό;

Ξεκινήστε τη μάχη ενάντια στη φοροδιαφυγή από την κορυφή και ζητήστε και μία μεγάλη συγγνώμη από όλους εκείνους που κοροϊδέψατε με τα γνωστά σας ψέματα για να σας ψηφίσουν.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε και για την τήρηση του χρόνου.

Τον λόγο τώρα έχει η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ένα άδικο, αναποτελεσματικό και αναχρονιστικό νομοσχέδιο λέμε εμείς ότι φέρνετε σήμερα προς ψήφιση στη Βουλή. Και εσείς ακόμη αναρωτιέστε για ποιον λόγο εμείς τα λέμε αυτά τα κακά πράγματα την ώρα που η Ελλάδα βρίσκεται στους δρόμους έξω από το παραθύρι σας και το παντζούρι σας δεν το ανοίγετε για να δείτε. Ήρθε η ασφάλεια της Βουλής. Γύρισε γύρω - γύρω τις Κοινοβουλευτικές Ομάδες. Εσείς δεν το ξέρετε αυτό, κύριε Υπουργέ; Μας είπε να κλείσουμε τα παντζούρια. Γιατί μας είπε να κλείσουμε τα παντζούρια; Δεν υπάρχει κανένας κίνδυνος. Μέσα είναι κλεισμένος, όμως, ο κόσμος όλος, λέτε. Κανένας δεν κουνήθηκε, λέτε. Όλοι έχουν αναγνωρίσει ότι το νομοσχέδιο σας είναι μια χαρά. Άρα, τι έχουμε να φοβόμαστε;

Ξεσηκώσατε την Ελλάδα πάλι και τη βγάλατε στους δρόμους. Αυτή είναι η αλήθεια. Για μία ακόμη φορά βγάλατε τον κόσμο, τον κοσμάκη, που έλεγε ο λαϊκός ποιητής. Έξω στους δρόμους τους βγάλατε όλους με ένα αναποτελεσματικό, άδικο και αναχρονιστικό νομοσχέδιο και προσποιήστε μέσα σε αυτήν την Αίθουσα της Βουλής ότι τα πάντα είναι ωραία και δεν υπάρχει και κανένα άλλο πρόβλημα την ώρα που δεν μπορείτε να ελέγξετε οι ίδιοι τα e-mail. Τα e-mail δεν μπορείτε να τα ελέγξετε τα δικά σας που λαμβάνετε, δεν μπορούμε να τα ελέγξουμε εμείς από τις φωνές όλων των ανθρώπων, πολιτών, φορέων, των πάντων όλων όμως, που διαμαρτύρονται για τον τρόπο με τον οποίο διαχειρίζεστε. Ποιοι; Εσείς. Και μας αναγκάζετε και εμάς να λεγόμαστε και εμείς μαζί με εσάς Εθνική Αντιπροσωπεία.

Πρώτη φορά είδα εγώ Εθνική Αντιπροσωπεία να λειτουργεί σε βάρος αυτών που αντιπροσωπεύει. Ωραία Εθνική Αντιπροσωπεία, λοιπόν, έχετε φτιάξει και οδηγείτε και το Σώμα της Βουλής σε τέτοιες στοχοποιήσεις!

Γιατί, είναι αήθης η στοχοποίηση ολόκληρων πολιτικών κοινωνικών ομάδων ως φοροφυγάδων. «Διαίρει και βασίλευε», είναι το δόγμα σας! Και τι κάνετε; Σπέρνετε τη διχόνοια ανάμεσα στον ελληνικό λαό. Τι υπονοείτε; Σαν τους παλιούς φιλολόγους: «Διά τούτον τον λόγο λέγω». Και τι λέτε; Ότι κάποιοι τα «παίρνουν και τα τρώνε». Αυτό τους λέτε, με απλά λόγια, χωρίς να διαχωρίζετε αν είναι ο δικηγόρος της «Κολοπετινίτσας» ή της Ελασσόνας, των Φαρσάλων και της συνοικίας, σε σχέση με τον «μεγαλοδικηγόρο» του Κολωνακίου και άλλων περιοχών, για να μην ενοχοποιούμε μόνο το όμορφο Κολωνάκι, παραρτήματα μεγάλων δικηγορικών εταιρειών, παράδειγμα, μεγάλων ιατρικών κέντρων, άλλο παράδειγμα, μεγάλων επιχειρήσεων του εξωτερικού με διεθνή δραστηριότητα, άλλο παράδειγμα.

Άρα, το ίδιο είναι όλα. Αυτά τους λέτε, ότι είναι. Γι’ αυτό τους ξεσηκώνετε, γι’ αυτό έρχεται η Ασφάλεια της Βουλής, γι’ αυτό μας λέει να κατεβάσουμε τα παντζούρια. Νομίζω ότι κι εσείς κατεβάσατε τα παντζούρια στα δικά σας γραφεία, όχι μόνο εμείς.

Άρα σήμερα συζητάμε -λέει- «περί όνου σκιάς». Πράγματα απλά. Είναι τεχνικές επιλογές που θα κάνουν καλύτερο το σύστημα, για να γλιτώσει ο τόπος τη φοροδιαφυγή. Μπράβο, ωραίο τρόπο βρήκατε να γλυτώσει ο τόπος τη φοροδιαφυγή! Και πώς το βρήκατε αυτό; Με μια σειρά από παραμύθια, «τεχνικές λεπτομέρειες» τις ονομάζετε, που λέτε για τους μικρούς και μεσαίους. Τους χτυπάτε πάλι στο μαλακό υπογάστριο, έτσι ώστε -το σχέδιό σας αυτό είναι- να μην απομείνει ούτε ένας για δείγμα. Να πει ένας «μικρός» ελεύθερος επαγγελματίας, κυρίως της περιφέρειας –και το τονίζω αυτό- «δεν αντέχω άλλο αυτό το φορτίο, δεν μπορώ να τα βγάλω πέρα, καλύτερα να γίνω υπάλληλος σε μια εταιρεία, να μου πληρώνει και τις ασφαλιστικές μου εισφορές, να παίρνω οκτώ κατοστάρικα τον μήνα και να ζήσω σαν άνθρωπος λίγο κι εγώ και να έχω μια ποιότητα ζωής». Αυτή είναι η ιστορία. Αυτό είναι το σχέδιό σας. Αυτά πάτε να κάνετε. Και βεβαίως προσπαθείτε να ταΐσετε τον κόσμο «κουτόχορτο».

Ήρθε ο κύριος Πρωθυπουργός σήμερα. Άλλα ήθελα να πω, άλλα θα πω, γιατί τον άκουσα τέσσερις φορές –τις μέτρησα και τις έγραψα- στη διάρκεια της ομιλίας του που προσπάθησε να πείσει το Σώμα των Βουλευτών ότι είχε εξαγγείλει προεκλογικώς η Νέα Δημοκρατία, αυτά που σήμερα φέρνει. «Και με συνέπεια», λέει ο κ. Μητσοτάκης, «ερχόμεθα να πούμε στον ελληνικό λαό ότι εμείς υλοποιούμε το πρόγραμμά μας».

Ποιο πρόγραμμά σας ακριβώς; Είπαμε εμείς στο ΠΑΣΟΚ για τα μερίσματα των μεγάλων εκατομμυριούχων, των μερισματούχων σε μεγάλες πολυεθνικές εταιρείες και τι «ξύλο είχαμε φάει» από την ίδια τη Νέα Δημοκρατία. Είναι πρωτοφανές! Τολμήσαμε να μιλήσουμε για το ένα και μας λέγατε «φορομπήχτες» και τώρα η «φορομπηχτική» σας λογική και τακτική και μεθοδολογία και πράξη και εφαρμογή είναι άνευ προηγουμένου. Ποιος μιλάει σε ποιον; Και μας κουνάτε και το δάχτυλο;

Για δείξτε μου, λοιπόν, το περιβόητο προεκλογικό πρόγραμμά σας. Γι’ αυτό έχουμε τα Πρακτικά της Βουλής.

Κύριε Υπουργέ, τηλεφωνείτε φαντάζομαι στη γραμματέα σας για να σας το φέρει.

Φέρτε το προεκλογικό πρόγραμμα, λοιπόν, εδώ. Να το καταθέσετε στα Πρακτικά, για να δούμε κι εμείς σε ποια σειρά, σε ποια λέξη, σε ποιο κεφάλαιο και σε ποια σελίδα, λέτε γι’ αυτό το φορολογικό νομοσχέδιο που φέρνετε σήμερα, για να πούμε κι εμείς: «Μπαρντόν, λάθος κάναμε λοιπόν, μας συγχωρείτε πολύ».

Το άλλο που μου κάνει μεγάλη εντύπωση -και δεν μπορώ να αντισταθώ να μην το πω- είναι πως φέρεστε σαν να είστε χθεσινοί, σαν να εκλεγήκατε τον Ιούνη και πήρατε τώρα τα ηνία της χώρας από τον «κακό» ΣΥΡΙΖΑ. Εσάς σας τα έχω μαζεμένα, για άλλη φορά όμως.

Σήμερα θα πω για εσάς. Αφού, λοιπόν, εσείς θητεύετε σχεδόν πέντε ολόκληρα χρόνια στο τιμόνι της εξουσίας της χώρας κι εσείς που μιλάτε για τη μία μεγάλη μεταρρύθμιση –και αυτήν προβάλλετε όπου βρεθείτε και όπου σταθείτε- του ψηφιακού κράτους, ποιον κατηγορείτε για το ότι δεν συνδεθήκατε με τα POS; Το σύμπαν; Τον «κακό» θεό; Την κακιά μοίρα; Δεν μπορώ να καταλάβω, τα μηχανάκια γιατί δεν τα συνδέσατε, εσείς οι «ψηφιακοί επαναστάτες»; Τι κάνατε πέντε ολόκληρα χρόνια;

Λοιπόν, να μην τα πολυλέμε εδώ. Δεν χρειάζεται να πούμε πολλά σήμερα, κυρίες και κύριοι συνάδελφοι. Τα είπαν όλα οι φορείς στην ακρόαση των φορέων. Υπάρχουν κοινοβουλευτικές διαδικασίες οι οποίες μπαίνουν στον πυρήνα ενός θέματος κι αυτό αναδεικνύουν. Ο πολύς κόσμος βέβαια δεν μπορεί να τα παρακολουθήσει, γι’ αυτό είμαστε υποχρεωμένοι αυτά να τα αναδεικνύουμε.

Η ΓΣΕΒΕΕ με τέσσερις λέξεις στην ακρόαση φορέων τα είπε όλα. Είπε: «Η επιχειρηματολογία περί ορισμού φοροδιαφυγής είναι αίολη. Δεν θα λύσετε κανένα πρόβλημα φοροδιαφυγής, τουναντίον, δημιουργείτε προϋποθέσεις για τη διαιώνιση και διεύρυνσή του». Αυτό σας είπαν οι άνθρωποι που έρχονται εδώ και οι οποίοι δεν έχουν κόμμα ή χρώμα και είναι πάνω από αυτά. Δεν ακούτε όμως κανέναν.

Δυστυχώς, αυτό που κάνετε είναι να τιμωρείτε τους επιχειρηματίες. Τιμωρείτε ακόμα και τις επιχειρήσεις που απασχολούν εργαζομένους προσαυξάνοντας το φορολογητέο εισόδημα. Φορολογείται τελικά το επάγγελμα και όχι το εισόδημα. Χαϊδεύετε τους μεγάλους φοροφυγάδες. Η Ελλάδα χάνει την ίδια ώρα το 8% των εσόδων από εταιρικούς φόρους. Σε ό,τι αφορά τέλος τη μείωση κατά 50% του τέλους επιτηδεύματος, θα ήθελα να πω πως είναι το τυράκι στη φάκα του νομοσχεδίου. Το τέλος επιτηδεύματος είναι ο μοναδικός φόρος παγκοσμίως που δεν φορολογεί ούτε το εισόδημα, ούτε την περιουσία, αλλά την προσδοκία του μικροεπιχειρηματία ότι την επόμενη χρονιά δεν θα πάει από άποψη κερδοφορίας χειρότερα από την τρέχουσα. Αυτά κάνετε με το ψευδεπίγραφο νομοσχέδιό σας. Αυτά φέρνετε. Δεν ακούτε. Δεν ακούτε. Τι να σας πούμε; Εμάς δεν μας ακούτε. Προκοπή δεν θα βρείτε, αλλά μαζί σας δεν θα βρει και ο ελληνικός λαός.

Ανοίξτε τα παράθυρα, σηκώστε τα παντζούρια, έξω είναι η Ελλάδα και φωνάζει σε εσάς και σε εμάς, στην Εθνική Αντιπροσωπεία η οποία θα πρέπει να τους αντιπροσωπεύει. Αντί αυτών, έχετε γίνει πολύ καλοί τροχονόμοι των μεγάλων συμφερόντων κι αυτό εμείς είμαστε εδώ για να το αλλάξουμε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα θα πάρει ο κ. Κωνσταντίνος-Βασίλειος Μεταξάς. Αμέσως μετά θα πάρει τον λόγο η ειδική αγορήτρια της Πλεύσης Ελευθερίας, καθώς ήταν σε υποχρέωση και δεν μπορούσε να βρίσκεται εδώ.

Παρακαλώ, κύριε συνάδελφε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, σε όλη τη διάρκεια της συζήτησης του νομοσχεδίου της Κυβέρνησης τόσο μέσα στη Βουλή, όσο κυρίως έξω, μέσα από τους μεγάλους αγώνες που αναπτύσσονται στον δρόμο από τους συλλόγους των αυτοαπασχολουμένων και τους φορείς των επαγγελματιών -και αυτή τη στιγμή έξω από τη Βουλή γίνεται μια ακόμα πραγματικά μεγάλη κινητοποίηση- κατέπεσε η προσπάθεια να παρουσιαστεί η νέα νομοθετική ρύθμιση της Κυβέρνησης ενάντια στους μικρούς ΕΒΕ, όπως αναφέρει ο τίτλος της, ως δήθεν μέτρα για τον περιορισμό της φοροδιαφυγής.

Αποδείχτηκε, κύριοι και κυρίες της Νέας Δημοκρατίας, ότι σκοπός και της δικής σας Κυβέρνησης είναι η εξόντωση των αυτοαπασχολούμενων, όπως άλλωστε επιτάσσουν οι επιταγές των μονοπωλίων, των μεγάλων επιχειρηματικών ομίλων τόσο της Ελλάδας, όσο και της Ευρωπαϊκής Ένωσης. Τα συμφέροντά τους εξυπηρετείτε και με αυτή σας την πρωτοβουλία κάνοντας πράξη τις σαφείς οδηγίες τους.

Για παράδειγμα τι λέει ο Σύνδεσμος Ελλήνων Βιομηχάνων για τους αυτοαπασχολούμενους; Διαβάζουμε ανάλυση από το 2017 ακόμα, με τίτλο: «Η φτώχεια των εθνών». Έγραφαν από τον ΣΕΒ, λοιπόν: «Η Ελλάδα έχει το μεγαλύτερο ποσοστό αυτοαπασχολουμένων κατά 34% από όλες τις ανεπτυγμένες χώρες του κόσμου. Αυτό είναι ένδειξη υπανάπτυξης της οικονομίας και καθήλωσης του πληθυσμού σε ένα σχετικά χαμηλό βιοτικό επίπεδο, σύμφωνα με τη διεθνή βιβλιογραφία. Οι αριθμοί αυτοί είναι εντυπωσιακοί ως προς τις αρνητικές επιπτώσεις και τις συνέπειες από το έλλειμμα προσαρμοστικότητας της ελληνικής οικονομίας στις σύγχρονες μεθόδους οργάνωσης της παραγωγής. Απορεί κανείς για τι είδους ανάπτυξη μιλάνε τα σχέδια εθνικής αναπτυξιακής στρατηγικής, όταν η οργάνωση της παραγωγής ακολουθεί σε μεγάλο βαθμό το πρότυπο της μικρής οικογενειακής και ατομικής επιχείρησης. Αυτό είναι το αποτέλεσμα της πολιτικής προστατευτισμού που ασκείται». Αυτά λέει ο Σύνδεσμος Ελλήνων Βιομηχάνων.

Και φυσικά οι βασικοί κρίκοι της καπιταλιστικής οικονομίας είναι αλφαδιασμένοι σε αυτή την κατεύθυνση.

Για παράδειγμα, ο Διοικητής της Τράπεζας της Ελλάδας έλεγε πριν από μερικούς μήνες για τη χώρα μας: «Η εκτεταμένη παρουσία μονοπρόσωπων και πολύ μικρών επιχειρήσεων αποτελεί κυρίαρχο και προβληματικό χαρακτηριστικό».

Ποιο είναι, λοιπόν, πέραν όλων των άλλων, ένα βασικό προβληματικό χαρακτηριστικό; Αυτό είναι το κομμάτι της αγοράς που ακόμα βρίσκεται στον χώρο δραστηριότητας των μικρών ΕΒΕ και το όποιο κομμάτι της αγοράς στερούνται οι μεγάλοι επιχειρηματικοί όμιλοι. Βλέπετε, δυσκολεύονται να θεριέψουν ακόμα περισσότερο τα ματωμένα κέρδη τους, να αυξήσουν την ανταγωνιστικότητά τους, όσο δεν αρπάζουν επιθετικά -και δεν υπάρχει άλλος τρόπος- όλο και μεγαλύτερο κομμάτι της καπιταλιστικής αγοράς, και της εσωτερικής και της εξωτερικής.

Διάφορα στοιχεία το αποδεικνύουν, όπως, για παράδειγμα, το στοιχείο της αυτοαπασχόλησης σε σχέση με τη συνολική απασχόληση, που στην Ελλάδα είναι στο 34%, με βάση στοιχεία της Παγκόσμιας Τράπεζας, ενώ την ίδια στιγμή τα αντίστοιχα ποσοστά είναι: στην Ευρωπαϊκή Ένωση 15,7%, στις Ηνωμένες Πολιτείες 7% και στις χώρες του ΟΟΣΑ 15,5%.

Χαρακτηριστικός είναι ο πονοκέφαλος για τους μεγάλους επιχειρηματικούς ομίλους στο εμπόριο, όπου, σύμφωνα με τα στοιχεία της ΕΛΣΤΑΤ, το 2009 οι πολύ μικρές επιχειρήσεις στον κλάδο των λιανεμπορικών επιχειρήσεων αντιπροσώπευαν περίπου το 97,8% του συνόλου των επιχειρήσεων. Το 2020, που έκλεισαν πάρα πολλές, το ποσοστό αυτό παραμένει σχεδόν το ίδιο, 97,36%, παρ’ όλη την επίθεση σας, την επίθεση όλων των κυβερνήσεων αυτό το διάστημα. Οι επιχειρήσεις φυσικά φυτοζωούν και τώρα τους δίνετε τη χαριστική βολή. Φυτοζωούν από την επίθεση που τους έχετε κάνει όλοι όσοι κυβερνήσατε τα προηγούμενα χρόνια.

Μην πέφτετε από τα σύννεφα που τα στοιχεία που παρουσιάζονται, κύριοι της Κυβέρνησης, δείχνουν μια τραγική οικονομική κατάσταση για την πλειοψηφία των αυτοαπασχολούμενων. Πόσο μάλλον, μην τα χρησιμοποιείτε προπαγανδιστικά για να δικαιολογήσετε τη νέα επίθεση σας, μία επίθεση, βέβαια, που εξαγγέλθηκε και πριν τις εκλογές. Μάλιστα, είχαν εξαγγελθεί και οι λεπτομέρειες, η αιτιολόγηση, ακόμα και η πρόφαση. Αναφέρομαι φυσικά στις γνωστές δηλώσεις Κατρούγκαλου, που τώρα εφαρμόζει καρμπόν η Νέα Δημοκρατία με το παρόν νομοσχέδιο.

Είναι η ίδια επιχειρηματολογία που είχε θέσει ο πρώην Υπουργός της Κυβέρνησης του ΣΥΡΙΖΑ, κάτι που αποδεικνύει αυτό που έλεγε τότε προεκλογικά το ΚΚΕ, πως όποιος και αν έβγαινε στο τιμόνι της κυβερνητικής διαχείρισης, είχε προδιαγεγραμμένο σχέδιο, ακριβώς επειδή έχετε όλοι σας την ίδια στρατηγική και απέναντι στους αυτοαπασχολούμενους.

Αυτή εφαρμόζατε όλα τα προηγούμενα χρόνια εναλλάξ -κι ας μην πάμε πολύ παλιά- τα τελευταία δεκαπέντε χρόνια με τη διαδοχική φορο-ληστεία, την κατάργηση του αφορολογήτου, την επιβολή του ΕΝΦΙΑ, του τέλους επιτηδεύματος και τη συνεχή αύξησή του, με τις κατασχέσεις ακόμα και των εργαλείων της δουλειάς των αυτοαπασχολούμενων -πού να ξεχαστούν τα εκβιαστικά ραβασάκια που έστελνε ο ΟΑΕ τότε-, με τους νόμους για την απελευθέρωση της αγοράς, δηλαδή, το άνοιγμα σε μεγάλους ομίλους για να πετάξουν τους επαγγελματίες έξω από συγκεκριμένους κλάδους, με την κατάργηση της κυριακάτικης αργίας, με το ασφαλιστικό, τον νόμο Κατρούγκαλου, τη συνέχεια με τους νόμους της Νέας Δημοκρατίας για την ιδιωτικοποίηση της κοινωνικής ασφάλισης, με τους τρεις πυλώνες, τη μετατροπή της ασφάλισης σε ατομική επενδυτική υπόθεση όπως λέτε, με τη ληστεία των αποθεματικών, τη μείωση των συντάξεων, την αύξηση των ορίων μέχρι και τα εβδομήντα τέσσερα. Και όλα αυτά σε συνθήκες που η αναλογία στη συγκέντρωση φόρων είναι 95% από τις λαϊκές οικογένειες και μόλις 5% από τις εταιρίες, αναλογία που είναι ίδια από όλες τις κυβερνήσεις που περάσαμε.

Δεν αναφέρομαι αναλυτικά στην ακρίβεια, στο τσάκισμα της παιδείας, της υγείας και όλα τα υπόλοιπα μέτρα όλων των κυβερνήσεων σας, που χτυπάνε εξίσου και τους αυτοαπασχολούμενους, όπως όλο τον λαό. Ούτε αναφέρομαι αναλυτικά στη φορο-ασυλία του κεφαλαίου, τον αναβαλλόμενο φόρο, τη συνταγματική κατοχύρωση του εθελοντικού φόρου για τους εφοπλιστές, τα προκλητικά προνόμια γενικότερα της νόμιμης φοροδιαφυγής που όμως τα βαφτίζατε και τα βαφτίζετε όλοι σας «αναπτυξιακά εργαλεία».

Ε, λοιπόν, μετά από όλα αυτά, πραγματικά θέλει θράσος να βγαίνετε και να κουνάτε το δάχτυλο στους αυτοαπασχολούμενους λέγοντάς τους ότι τους χαϊδεύετε τα αυτιά όλα αυτά τα χρόνια. Δηλαδή, αν αυτό είναι χάιδεμα αυτιών, φαντάσου πώς θα ήταν τα πράγματα, αν βγάζετε βούρδουλα. Βέβαια, ομολογείτε ότι η επίθεση και συνέχεια, ότι ακόμα δεν έχετε βγάλει τον βούρδουλα. Κι όσο κι αν προσπαθείτε να φέρετε σε αντιπαράθεση τους αυτοαπασχολούμενους με την εργατική τάξη, τους αγρότες, τα υπόλοιπα λαϊκά στρώματα, δεν θα τα καταφέρετε, προβάλλοντας τις περισσότερες φορές στοιχεία προϊόντα αλχημείας, όπως για παράδειγμα η με στόμφο απορία σας πώς ένας από απασχολούμενος στον κλάδο του επισιτισμού, που κατά τα άλλα δουλεύει μόνο σεζόν, δηλαδή κάποιους μήνες τον χρόνο, κάτι που αλλάζει ανάλογα με τη χρονιά και την περιοχή από διάφορους παράγοντες, φωνάζετε πώς είναι δυνατόν να έχει αυτός πολύ χαμηλό εισόδημα.

Σας λέμε: Δεν θα καταφέρετε να σπάσετε τον κοινό αγώνα, τη συμμαχία που μπορούν και πρέπει να αναπτύξουν οι μικροί επαγγελματίες, έμποροι, βιοτέχνες με τους εργαζόμενους, τους βιοπαλαιστές αγρότες. Τις ημέρες αυτές καταφέρατε να δώσετε επιπλέον επιχειρήματα για την ανάγκη αυτής της μεγάλης συμπόρευσης. Οι μεγάλες κινητοποιήσεις σε όλη την Ελλάδα αφήνουν τεράστια παρακαταθήκη και είναι ελπίδα για τη συνέχεια.

Η πρόταση νόμου που κατέθεσε το ΚΚΕ εισάγει διατάξεις που στοχεύουν αφ’ ενός στην πραγματικά δίκαιη φορολόγηση των μη μισθωτών αυτοαπασχολούμενων επαγγελματιών και αφ’ετέρου στην ανακούφιση των αυτοαπασχολούμενων της πόλης και της υπαίθρου με μια σειρά συγκεκριμένα μέτρα.

Το νομοσχέδιό σας είναι ληστρικό, το καταψηφίζουμε, το έχουν καταψηφίσει και οι δεκάδες χιλιάδες αυτοαπασχολούμενοι έξω από δω, στους δρόμους σε όλη την Ελλάδα. Στην πρώτη γραμμή στον αγώνα για την επιβίωσή τους, μαζί τους θα είναι το ΚΚΕ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τώρα έχει ο κ. Μπούμπας Κωνσταντίνος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε, και να ευχαριστήσω την Πλεύση Ελευθερίας για την παραχώρηση της θέσης.

Ακούστε να δείτε, για μία ακόμη φορά, κύριε Υπουργέ, φέρνετε ένα τελείως επιδερμικό νομοσχέδιο επί του πρακτέου, διότι, αν δούμε πραγματικά πώς βάλλεται η ραχοκοκαλιά της οικονομίας, η οποία συνεισφέρει περίπου το 96% του ΑΕΠ, δεν είναι απλά ραχοκοκαλιά, είναι κάτι περισσότερο. Οι μικρομεσαίες επιχειρήσεις οικογενειακού χαρακτήρα είναι αυτές που απορροφούν όλους τους κραδασμούς και όλα τα φαινόμενα αυτά και της αισχροκέρδειας, αλλά και της ανεργίας που δεν μπορούν να ορθοποδήσουν.

Λέει ο κ. Χατζηδάκης: «Το πιστεύετε ότι κάποιος εργοδότης μπορεί να δηλώνει λιγότερα από ότι οι μισθωτοί υπάλληλοί του;». Κι όμως, σε κάποιες περιοχές, όπως και στην εκλογική περιφέρεια, κάποιος εργοδότης που είναι ευαίσθητος με τους δικούς του υπαλλήλους, προτιμάει πρώτα να πληρώνονται αυτοί και μετά αυτός να μπορέσει να επιβιώσει και να ορθοποδήσει.

Μια χώρα με εκατόν τέσσερις φόρους, με φορολογικούς συντελεστές για τον μέσο έγγαμο εργαζόμενο στο 33,2%, όταν ο μέσος όρος του ΟΟΣΑ είναι 24,6%. Δηλαδή, η απόκλιση είναι μεγάλη.

Υψηλοί έμμεσοι φόροι. Είναι η πέμπτη χώρα στη Γηραιά η Ελλάδα σε συντελεστή φόρου προστιθέμενης αξίας, αντίστοιχος συντελεστής 12,5% στην Κύπρο, στο νησί της Αφροδίτης, βεβαίως, γιατί προσελκύει επενδυτικό ενδιαφέρον. Η χώρα χάνει 5 δισεκατομμύρια ετησίως από ΦΠΑ. Γιατί άραγε; Με φόρο προστιθέμενης αξίας, αλλά και με τον ειδικό φόρο κατανάλωσης όπου είναι 0,70 ευρώ στο λίτρο, όταν μέσος όρος είναι 0,33 ευρώ στην Ευρώπη και κυρίως σε Ρουμανία και Βουλγαρία που έχουμε και τη μεγάλη διαρροή προς αυτές τις δύο χώρες, με φοροδιαφυγή τεράστια, και πρέπει κάποια στιγμή να το δούμε και υπάρχει λύση.

Μάλιστα εμείς, πριν από χρόνια, το θέσαμε αυτό, κύριε Υπουργέ, στον κ. Βεσυρόπουλο, όπου σε παραμεθόριες περιοχές με το σύστημα «ΉΦΑΙΣΤΟΣ» για εισροών και εκροών καυσίμων, ελέγχονται τα καύσιμα. Μας είπε η Κυβέρνησή σας ότι δεν μπορεί, παρά μόνο στη νησιωτική Ελλάδα βάσει κοινοτικής ευρωπαϊκής οδηγίας. Οι Ιταλοί το κάνανε στην Τεργέστη πριν από χρόνια. Πώς το κάνανε οι Ιταλοί, προκειμένου να μην πηγαίνουν οι ομοεθνείς τους στη γειτονική Κροατία; Η Ιταλία δεν είναι μέλος της Ευρωπαϊκής Ένωσης και δεν έγινε αυτό κοντά στη Βενετία, στη χερσαία Ιταλία; Εδώ γιατί;

Υπάρχει τεράστια φοροδιαφυγή γι’ αυτό που έλεγε ο Πρωθυπουργός με το λαθρεμπόριο καυσίμων. Εδώ μιλάμε για πάνω από 300 εκατομμύρια ευρώ ετησίως από λαθρεμπόριο καυσίμων και στη δική μου εκλογική περιφέρεια, στις Σέρρες, η greek mafia, μαζί με τη βουλγαρική, καλά κρατεί με τους χημικούς διαλύτες.

Τα ξεχάσαμε αυτά; Ξεχάσαμε τα βυτία με τους χημικούς διαλύτες όπου, αν γίνει νοθεία στο καύσιμο της τάξης του 30%, δεν μπορεί καν να εντοπιστεί από τον κρατικό μηχανισμό η νοθεία στην αντλία; Πάνω από 120 εκατομμύρια ευρώ -προσέξτε το νούμερο- ετησίως είναι από τις πειραγμένες αντλίες, όπως λέει η επιστημονική έρευνα, και δεν θα βάλουν ποτέ βενζίνη στα ρεζερβουάρ τους οι μεροκαματιάρηδες βιοπαλαιστές συμπατριώτες μας.

Άρα, λοιπόν, ένα λαθρεμπόριο καυσίμων από το αφορολόγητο ναυτιλιακό πετρέλαιο των εφοπλιστών, που αλλάζει χέρια, μπαίνει σε βυτία, έρχεται στον Ασπρόπυργο -τότε με αφορμή εκείνη την πυρκαγιά- και διοχετεύεται ως πετρέλαιο κίνησης; Τώρα ανακαλύψαμε την Αμερική; Σε πόσα πρατήρια υγρών καυσίμων δεν έχουν επιβληθεί πρόστιμα και συνεχίζουν να λειτουργούν;

Και αυτά τα περιβόητα πρόστιμα για τις δύο πολυεθνικές που μας ανακοινώσατε πριν από λίγες μέρες, να πούμε ότι είναι σε μία δικαστική διαδικασία, διότι και οι δύο έχουν κύκλο εργασιών πάνω από 350 εκατομμύρια ευρώ. Σιγά μην τα εισπράξετε, θα πει ο λαός. Κι αν τα εισπράξετε, θα γίνει σε βάθος χρόνου.

Τώρα είναι πολλά αυτά τα ζητήματα για τα οποία μπορούμε να μιλήσουμε. Όταν εμείς στην Ελληνική Λύση σας προτείνουμε οριζόντιο φόρο, όπως η Ρουμανία, δεν το βγάζουμε από το μυαλό μας. Εδώ διαβάζω προσεκτικά τον Στέφανο Μήτσιο, ο οποίος είναι επικεφαλής του φορολογικού τμήματος. Πριν από χρόνια ο άνθρωπος εντόπισε το μεγάλο πρόβλημα της φοροδιαφυγής και τι λέει; Απλοποιήστε τον νόμο, χαμηλώστε και τον συντελεστή του φόρου. Τα λένε επαΐοντες. Τα λέει το «επίσταμαι», τα λένε εξειδικευμένοι. Λένε ότι η πολυπλοκότητα που υπάρχει και η πολυνομία φέρνουν αυτά τα οδυνηρά αποτελέσματα. Θέλει απλοποίηση του γραφειοκρατικού συστήματος, για να υπερκεράσεις γραφειοκρατικά εμπόδια στον νέο επιχειρηματία.

Για ποιον νέο νόμο μιλάτε, όταν σήμερα χάνονται τα προνόμια από κάρτα ανεργίας στους εθνοφύλακες, οι οποίοι παίρνουν 250 ευρώ το μήνα, χάνονται στους αγρότες, χάνονται στους εργάτες γης, που το φέραμε ως επίκαιρη και προχθές; Έτσι δεν χτυπάς τη φοροδιαφυγή, με αυτό τον επιδερμικό τρόπο, χτυπώντας τη ραχοκοκαλιά της οικονομίας που είναι η μικρομεσαία επιχείρηση, η οποία το μόνο που έχει να κάνει είναι να πληρώνει το τέλος επιτηδεύματος που το μειώνετε, τον ΕΝΦΙΑ που έγινε ένα μόνιμο χαράτσι -ουδέν μονιμότερον του προσωρινού στην Ελλάδα- και ο οποίος καταβάλει προκαταβολή φόρου για την επόμενη χρονιά. Δίνετε μία περίοδο χάριτος για τους νέους επιχειρηματίες τρία χρόνια. Ε, και; Έτσι δεν μπορεί να ορθοποδήσει μια μικρομεσαία επιχείρηση.

Κλείσανε τα τελευταία χρόνια δύο χιλιάδες διακόσια ογδόντα έξι μικρά παντοπωλεία. Τα σουπερμάρκετ έχουν αυξηθεί. Είναι άλλα διακόσια παραπάνω. Έχουν πάει περίπου στις δύο χιλιάδες επτακόσιες.

Φέρνετε ένα νομοσχέδιο με ένα νέο νόμο φορολογικό. Πρέπει να πούμε ότι ανοίγουν μικρές επιχειρήσεις και ήταν αρκετές. Διότι τα στοιχεία λένε ότι ανοίγουν πλέον μικρές επιχειρήσεις, οικογενειακού κυρίως χαρακτήρα και κλείνουν λιγότερες. Ανοίγουν διακόσιες τριάντα έξι και κλείνουν σαράντα πέντε σε σαρανταοκτάωρη βάση. Και ενώ τώρα ανοίγουν μικρές επιχειρήσεις, φέρνετε έναν νόμο –λαιμητόμο, όπου θα τους κατακρεουργήσετε, με αποτέλεσμα το επιχειρείν στην Ελλάδα να πηγαίνει συνεχώς πίσω, με μια πολυνομία και με μία φορομπηχτική πολιτική επιδερμικού χαρακτήρα. Με περαίωση και με όλα αυτά τα τερτίπια που δημιουργήσαμε τόσα χρόνια, «έλα δώσε μου τώρα και καθάρισες», δουλειά δεν γίνεται, όσο και αν αναβαθμιστεί η ελληνική οικονομία με τις περιβόητες βαθμίδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουν κλείσει από το 2008 διακόσιες πενήντα χιλιάδες μικρές επιχειρήσεις. Σας λέει κάτι το νούμερο; Έχουν χαθεί σύμφωνα με το Επιστημονικό Ινστιτούτο της ΓΣΕΒΕΕ οκτακόσιες χιλιάδες θέσεις εργασίας.

Πού να πάμε τώρα, στους πλειστηριασμούς; Όταν με την ανοχή σας υπάρχει γραπτή εντολή να υποστηριχθούν οι τράπεζες από την ίδια τη δικαστική εξουσία -θα ανοίξω ένα άλλο κεφάλαιο- και δεν αντιδρούμε ως εκπρόσωποι της κοινωνίας, πιστεύετε ότι ο λαός θα εμπιστευθεί τους πολιτικούς, που θα είναι προς όφελός τους, εναντίον των τραπεζών; Τώρα, μη γελιόμαστε! Οι πλειστηριασμοί καλά κρατούν δυστυχώς στα μεγάλα funds. Ούτε το σχέδιο «ΗΡΑΚΛΗΣ» έκανε κάτι. Κάτι έκανε ο νόμος Κατσέλη, αλλά δεν έχει αποδώσει.

Εγώ ρωτώ το εξής, γιατί είστε πολλοί νομικοί. Αν κάποιος δηλώσει την εργασία του, για να βγει από τον περιβόητο «νόμο προστασίας» και ξαναχάσει την εργασία του, με το φαινόμενο της ανεργίας δεν μπορεί να ξαναμπεί στη ρύθμιση. Αυτό εσείς το θεωρείτε κοινωνικά δίκαιο; Όταν αυτή τη στιγμή στις σχολές δικαστών έδιναν εντολή να βγάλετε υποχείρια και να βγάλετε φταίχτες τους δανειολήπτες και να στηρίξετε τις τράπεζες με γραπτή εντολή και κείμενο επιμόρφωσης, εσείς περιμένετε να υπάρχει δικαίωση από πλευράς του κόσμου, να μας εμπιστευθεί;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και ολοκληρώνω με κάτι τελευταίο. Διότι τώρα που θα έρθει και ο φίλος μας ο Ερντογάν, θέλω να ρωτήσω τον Πρωθυπουργό το εξής: Θα έχει το σθένος, την παρρησία, το θάρρος, την τόλμη να βάλει το θέμα του πυρηνικού αντιδραστήρα που σε λίγο καιρό οι Τούρκοι θα μπουν σε πυρηνικό πρόγραμμα με τέσσερις αντιδραστήρες των 1.200 μεγαβάτ, που ελέγχουν οι Ρώσοι και η «ROSATOM», για σαράντα εννέα χρόνια; Θα τολμήσει; Οι Τούρκοι παραβιάζουν τη συνθήκη…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μπούμπα, ολοκληρώσατε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** …και μαζί ο κόλπος του Αλί Αγά που παραβιάζει τη συνθήκη της Βασιλείας με τη διάλυση των πλοίων. Αν τολμάει ο Πρωθυπουργός, στη συνάντηση με τον Ερντογάν ας τα θίξει αυτά τα θέματα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μπούμπα, σας παρακαλώ, έχετε περάσει τα εννέα λεπτά.

Θέλετε να περνάτε τα εννέα λεπτά;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, τελείωσα.

**ΠΡΟΕΔΡΕΥΩΝ (Γεώργιος Γεωργαντάς):** Επτά λεπτά είναι η ομιλία. Έχουμε μια μικρή ανοχή. Δεν θα επιτρέψω σε κανέναν να περάσει τα οκτώ λεπτά από εδώ και πέρα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η ειδική αγορήτρια της Πλεύσης Ελευθερίας, η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Με αυτή την ατελέσφορη νομοπαραγωγική διαδικασία, δυστυχώς αναγκαζόμαστε να βρισκόμαστε και στις επιτροπές και στην Ολομέλεια, να χάνουμε τη σειρά μας, να πρέπει να απολογούμαστε γιατί ερχόμαστε με κάποια καθυστέρηση. Πρέπει να κάνουμε περισσότερες από δύο και τρεις εισηγήσεις μέσα στην ίδια μέρα για να μπορέσουμε να εκπροσωπήσουμε τον κόσμο που τίμησε με την ψήφο του την Πλεύση Ελευθερίας - Ζωή Κωνσταντοπούλου για τα αυτονόητα δικαιώματα των ανθρώπων και τα δικά μας.

Σήμερα συζητάμε ένα νομοσχέδιο που αφορά δήθεν στη μείωση της φορολογίας για τους συνεπείς φορολογουμένους και την καθιέρωση τεκμηρίων από την οικονομία του διαμοιρασμού.

Σήμερα, την ώρα αυτή που μιλάμε, σείεται το ελληνικό Κοινοβούλιο από τις φωνές των ανθρώπων που θυμίζουν το αποτρόπαιο έγκλημα της αφαίρεσης της ζωής του δεκαπεντάχρονου Αλέξανδρου Γρηγορόπουλου. Στη μνήμη του κάθε τέτοια μέρα οι διαδηλώσεις έρχονται να θυμίσουν τις παθογένειες της ελληνικής πολιτείας, τη σφαίρα που μπορεί να τρυπήσει και το δικό μας παιδί, όπως διαπερνά τη δημοκρατία και τα στοιχειώδη δικαιώματα της συνταγματικής πολιτείας.

Είναι μια σκοτεινή μέρα όμως για τη δημοκρατία για έναν ακόμα λόγο, γιατί ακόμα κλυδωνιζόμαστε από τη βίαιη αποπομπή της Προέδρου μας, της Ζωής Κωνσταντοπούλου από την Εξεταστική Επιτροπή για το έγκλημα των Τεμπών. Με έναν πραξικοπηματικό τρόπο, με αλαζονεία, έπαρση, ύβρεις, οι Βουλευτές της πλειοψηφούσας δύναμης, του κυβερνώντος κόμματος απέπεμψαν την νομικό, την εξαίρετη νομικό και Πρόεδρο της Κοινοβουλευτικής μας Ομάδας.

Αυτό το νομοσχέδιο συζητείται ωστόσο λίγες μόλις ημέρες μετά την ψήφιση ενός άλλου επαίσχυντου νομοσχεδίου, που αφορούσε στα δάνεια των Ελλήνων πολιτών, στην επέκταση του εύρους των τοκογλύφων που τους νομιμοποιήσατε, κύριοι της Κυβέρνησης, για να μπορούν να βάζουν το μαχαίρι ακόμα πιο βαθιά στην πληγή της ελληνικής κοινωνίας.

Και έρχεστε σήμερα να αποδομήσετε με μία ακόμη πράξη σας, την πρόθεση νομοθέτησης αυτού του επαίσχυντου επίσης νομοσχεδίου, την ελληνική οικονομία. Γιατί η ραχοκοκαλιά της ελληνικής οικονομίας είναι και ο ελεύθερος επαγγελματίας και αυτόν στοχοποιείτε.

Δήθεν υπερασπίζεστε τη διαφάνεια. Δήθεν με τη διάταξη του άρθρου 3 θα καταπολεμήσετε τη διακίνηση του μαύρου χρήματος. Πώς θα το πετύχετε αυτό; Απαγορεύετε τα μετρητά και επί ποινή ακυρότητας των συμβολαιογραφικών πράξεων μεταβίβασης.

Έρχεται η ίδια η Επιστημονική Υπηρεσία της Βουλής να αποδομήσει τον όλο σας συλλογισμό. Με τη συγκεκριμένη διάταξη μιλάτε για την κατάργηση των μετρητών και η ίδια η Επιστημονική Υπηρεσία έρχεται να σας πει ότι σε μια τέτοια περίπτωση πώλησης ακινήτου με πίστωση του τιμήματος, θα μπορεί μερική ή ολική εξόφληση του τιμήματος να γίνει με μη τραπεζικό μέσο πληρωμής όταν υπάρχει πίστωση, δηλαδή κάποιο καιρό μετά. Άρα, τι ακριβώς έχετε πετύχει, για να το καταλάβουμε κι εμείς. Και μάλιστα, η σύνταξη της εξοφλητικής πράξης μπορεί σε κάθε περίπτωση να συμβεί με ιδιωτικό έγγραφο βεβαίας χρονολογίας. Άρα, δεν χρειάζεται καν συμβολαιογραφικό έγγραφο το οποίο να πάσχει ακυρότητας, εάν η αποπληρωμή του πιστοποιημένου τιμήματος θα γίνει με καταβολή μετρητών. Πραγματικά, η ίδια Επιστημονική Υπηρεσία έχει αποδομήσει όλο σας τον συλλογισμό.

Σε σχέση με τις κυρώσεις για την παράβαση της υποχρέωσης προς ηλεκτρονική διαβίβαση δεδομένων. Προσκρούει στην αρχή της αναλογικότητας και τις κυρώσεις, επίσης, για τη χρήση μετρητών άνω του προβλεπόμενου ορίου. Τα πρόστιμα και οι κυρώσεις πραγματικά ξεπερνούν την ανθρώπινη φαντασία.

Τι άλλο κάνετε, λοιπόν, για να χτυπήσετε τη φοροδιαφυγή; Έρχεστε και με σκανδαλώδη τρόπο δημιουργείτε τεκμήρια, με μια παγκόσμια πρωτοτυπία, σε σχέση με το εισόδημα των ελευθέρων επαγγελματιών. Εδώ καταργήσατε, λοιπόν, το τεκμήριο αθωότητας, την βασική αρχή της δικαιοσύνης, ότι καλύτερα ένας ένοχος εκτός φυλακής παρά ένας αθώος στη φυλακή. Αμφισβητεί ο κ. Χατζηδάκης, μας λέει, το τεκμαρτό ανύπαρκτο εισόδημα γιατί δεν διανοείται ότι ο ελεύθερος επαγγελματίας μπορεί να βγάλει λιγότερα ή και σχεδόν καθόλου ή πάντως λιγότερα από έναν υπάλληλό του.

Σας έθεσα στην πρώτη επιτροπή το ερώτημα που κατ’ αντικειμενική κρίση οφείλατε και έπρεπε να έχετε απαντήσει και δεν απαντήσατε. Απολογισμός Νέας Δημοκρατίας έτος 2022. Αμοιβές προσωπικού 2.131.561 ευρώ. Έλλειμμα κόμματος μείον 44.591.660,80. Γιατί δεν το κλείσατε, κύριοι, το κατάστημα της Νέας Δημοκρατίας; Οφείλετε και παρ’ όλα αυτά μπορείτε και πληρώνετε το προσωπικό σας. Πώς ακριβώς αντιμετωπίζετε με τον ίδιο τρόπο και με τα ίδια επιχειρήματα τον ελεύθερο επαγγελματία, όταν εσείς οι ίδιοι με το παράδειγμά σας κάνετε ακριβώς το ίδιο για το οποίο κατηγορείτε τον ελεύθερο επαγγελματία και τον τιμωρείτε και με ένα κριτήριο ενοχής; Δεν απαντήσατε και δεν θα απαντήσετε ποτέ.

Πρακτικά, με τον φορέα επαναμίσθωσης ακινήτων που φέρατε και ψηφίσατε στο προηγούμενο νομοσχέδιο επιδιώξατε να γίνετε όλοι ενοικιαστές στα σπίτια μας, στα σπίτια που οι ελεύθεροι επαγγελματίες χρησιμοποιούν και κυρίως οι δικηγόροι, για την έδρα τους. Γιατί με την ακρίβεια που υπάρχει και με τη δήθεν αναβάθμιση της οικονομίας μας, που είναι ανύπαρκτη στην ελληνική πραγματικότητα, επιχειρείτε με έναν τρόπο να μας πείσετε ότι δίκαια μας φορολογείτε.

Πρόκειται, λοιπόν, για ένα συνονθύλευμα αντισυνταγματικών διατάξεων που οδηγεί μετά το έκτρωμα Κατρούγκαλου στον οριστικό θάνατο του μικροεπαγγελματία, του αυτοαπασχολούμενου, χάριν της πολιτικής δραστικής μείωσης του αριθμού των επαγγελματιών, των ελεύθερων επαγγελματιών, μέσω της αναγκαστικής αποχώρησης από την επιχειρηματική - επαγγελματική δράση, η ενάσκηση της οποίας πλέον καθίσταται οδυνηρή, επώδυνη, ατελέσφορη.

Η φερόμενη ως ratio legis του νομοσχεδίου, η πάταξη της φοροδιαφυγής, καταρρίπτεται από τους αμείλικτους αριθμούς που η ίδια η Κυβέρνηση επικαλείται. Τα μετρηθέντα ως αδήλωτα, κυκλοφορήσαντα στην αγορά το τελευταίο έτος 60 δισεκατομμύρια ευρώ, που αποτελούν το επίδικο μη φορολογηθέν μαύρο εισόδημα που οριοθετεί την ετήσια φοροδιαφυγή -εφόσον οι τραπεζικές καταθέσεις, σύμφωνα με την Τράπεζα της Ελλάδας, δεν αναλώθηκαν- δεν αγγίζονται με το φιλόδοξου τίτλου νομοσχέδιο.

Με ένα μέσο συντελεστή φορολόγησης 22% οι διαφυγόντες φόροι ανάγονται σε 12,5 δισεκατομμύρια ευρώ ετησίως, από τα οποία το επίμαχο νομοσχέδιο υπολογίζει να εισπράξει 580 εκατομμύρια, μας είπε σήμερα ο Πρωθυπουργός, κατά πολύ υποπολλαπλάσιο του στόχου. Οι κολοσσιαίες επιχειρηματικές κερδοφορίες, καθώς και οι ισχυρές ζημιογόνες χρήσεις σε συγκεκριμένους κλάδους δεν αγγίζονται, προκειμένου να διαφημιστούν συλλήβδην οι ελεύθεροι επαγγελματίες ως φοροφυγάδες, υπαίτιοι για την άρνηση του κράτους να κάνει πραγματικούς ελέγχους και να διαπιστώσει τα αληθή εισοδήματα εκάστου.

Μάλιστα, με έναν κραυγαλέο τρόπο φέρνετε σε ψήφιση με τα άρθρα 49 και 50 τη μείωση συντελεστή φόρου συγκέντρωσης κεφαλαίων, τη μείωση συντελεστή φόρου πώλησης εισηγμένων μετοχών και πάλι δίνοντας χάρισμα στα μεγάλα κεφάλαια, στις μονοπωλιακές επιχειρήσεις, σε όσους σε καμμία περίπτωση δεν θα έπρεπε να τυγχάνουν αυτής της ευνοϊκής ρύθμισης.

Οι κολοσσιαίες, λοιπόν, επιχειρηματικές κερδοφορίες δεν αγγίζονται με το παρόν νομοσχέδιο. Οι καταγγελλόμενοι ως κατ’ εξοχήν και a priori φοροφυγάδες εκατοντάδες χιλιάδες μαχόμενοι επαγγελματίες που προσπαθούν σε συνθήκες άκρατου ανταγωνισμού, ενεργειακής εκτίναξης, του λειτουργικού κόστους και διετούς ταμειακής αδράνειας λόγω της πανδημίας, αντιμετωπίζονται από την Κυβέρνηση με αμφιβόλου συνταγματικότητας οριζόντια και αντικειμενικά κριτήρια που συνιστούν το τελειωτικό χτύπημα στις πλείστες των περιπτώσεων.

Ουδεμία, βεβαίως, δικαιολογία έχει η κυβερνητική αποτυχία στον ελεγκτικό εντοπισμό της μεγάλης φοροδιαφυγής και της προελεύσεως του αδήλωτου πλούτου που καθημερινώς παρελαύνει στον κοινωνικό βίο. Η υιοθέτηση εν έτει 2023 αναχρονιστικών μεθόδων, όπως τα αντικειμενικά κριτήρια, συνιστά αποκαρδιωτική ομολογία αποτυχίας και άρνησης να χρησιμοποιηθούν σύγχρονα ελεγκτικά εργαλεία που επιτρέπουν σε άμεσο χρόνο την απόκτηση εικόνας της περιουσιακής κατάστασης κάθε φορολογούμενου.

Η παραπλανητική δε αντιμετώπιση των ελεύθερων επαγγελματιών και ατομικών επιχειρήσεων με όρους μισθωτών αντιστρατεύεται την αδήριτη πραγματικότητα και τη νομικώς διάφορη θέση τους. Ουδεμία σχέση έχει ο αγωνιζόμενος σε συνθήκες ελεύθερης οικονομίας επαγγελματίας, που διατηρεί επαγγελματική έδρα, προσωπικό πάγιο εξοπλισμό, καταβάλει ασφαλιστικές εισφορές, κάποιοι κλάδοι προκαταβάλουν φόρου και ΦΠΑ, αντιμετωπίζουν περιόδους απραξίας και υποαπασχόλησης, με τον μισθωτό εργαζόμενο σε ιδιωτικό ή δημόσιο τομέα.

Το Συμβούλιο της Επικρατείας έχει κρίνει με δύο αποφάσεις της ολομέλειάς του που κήρυξαν αντισυνταγματικό τον ν.4387/2016, τον νόμο Κατρούγκαλου, ότι η υπαγωγή μισθωτών και ελευθέρων επαγγελματιών σε ενιαίους κανόνες ασφαλιστικών εισφορών είναι αντίθετη προς την αρχή της ισότητας, καθόσον τελούν σε ουσιωδώς διαφορετικές συνθήκες.

Περαιτέρω, οι μισθωτοί φορολογούνται επί τη βάσει των καθαρών αποδοχών τους, ήτοι μετά την αφαίρεση των νομίμων κρατήσεων. Αντιθέτως, το τεκμαρτό εισόδημα των ελευθέρων επαγγελματιών είναι το μεικτό εισόδημα, συμπεριλαμβανομένων των αναλογουσών ασφαλιστικών εισφορών. Και μάλιστα, αυτό συμβαίνει σε μία εποχή που πριν λίγους μήνες ακόμα έχω γίνει πολλές φορές μάρτυρας ελευθέρων επαγγελματιών που χάνουν την ασφαλιστική τους ικανότητα για πολύ μικρά ποσά οφειλών. Είναι κραυγαλέο να ζητάτε από τον ελεύθερο επαγγελματία με έναν τεκμαρτό τρόπο, σε παγκόσμια πρωτοτυπία, φόρους για εισόδημα που δεν έχει, ενώ στον ίδιο χρόνο του στερείτε την ασφαλιστική του ικανότητα.

Είστε το ίδιο κράτος που τον αντιμετωπίζετε ως παρία, όταν επί πολλές ώρες προσπαθεί στο τετραψήφιο νούμερο 1555 του ΕΦΚΑ να κλείσει ένα ραντεβού για θέματα υγείας του και τελικά τον αναγκάζετε να συνομιλεί με τον αυτόματο τηλεφωνητή. Γιατί υποστελεχώνονται φυσικά και οι υπηρεσίες του ΕΦΚΑ, όπως και όλες οι υπηρεσίες του το κράτος, γιατί καταργείτε τη στελέχωση των δημοσίων υπηρεσιών για να μπορέσετε να ανταπεξέλθετε στους δημοσιονομικούς στόχους που θέλετε να πετύχετε όπως λέτε και του παράνομου χρέους, του δημόσιου χρέους που συνεχίζετε να πληρώνετε και μάλιστα και πριν την ώρα του.

Σε αυτόν, λοιπόν, τον επαγγελματία στερείτε το δικαίωμα στα φάρμακά του, στερείτε το δικαίωμα να κλείσει ένα ραντεβού να μπορέσει να ανταπεξέλθει έγκαιρα σε θέματα της υγείας του. Γιατί δεν έχουν, βλέπετε, οι ελεύθεροι επαγγελματίες ιδιωτική ασφάλιση. Εσείς μπορεί να έχετε, κύριοι Υπουργοί και Υφυπουργοί της Κυβέρνησης. Οι ελεύθεροι επαγγελματίες, όμως, δεν έχουν. Περιμένουν επί δώδεκα και δεκατέσσερις ώρες στα επείγοντα περιστατικά για να βγει το πόρισμα μιας ιατρικής εξέτασης για θέμα υγείας. Περιμένουν στον αυτόματο τηλεφωνητή, κλείνουν ραντεβού, αναβάλλονται τα ραντεβού, ματαιώνονται τα ραντεβού, για επείγοντα θέματα υγείας τους. Σε αυτό τον ελεύθερο επαγγελματία που δεν του εξασφαλίζετε αυτά για τα οποία έχει πληρώσει αδρά ασφαλιστικές εισφορές, σε αυτόν απευθύνεστε και θέλετε να τον φορολογήσετε με τεκμαρτά εισοδήματα.

Είναι επίσης παγκόσμια πρωτοτυπία. Γιατί σε άλλα κράτη μέλη της Ευρωπαϊκής Ένωσης προφανώς και τον σέβονται στο θέμα της πρόνοιας και της υγείας. Εσείς δεν τον σέβεστε. Και τι μας λέτε; Ότι από τους πόρους που θα εξοικονομήσετε, θα δώσετε τα χρήματα στην υγεία και την παιδεία. Σε ποια παιδεία, σε αυτή που πέφτουν τα ταβάνια στα κεφάλια των μαθητών; Εκεί που δεν έχετε αναγκαίο προσωπικό ακόμα και στα ειδικά σχολεία με προβλήματα υγείας των παιδιών τους; Σε αυτούς λοιπόν τους ελεύθερους επαγγελματίες απευθύνεστε, αυτούς φτωχοποιείτε κάθε μέρα και αυτούς θέλετε να εξολοθρεύσετε, προκειμένου να πετύχετε εταιρείες να αναλάβουν τη θέση τους και να καταργήσετε την αυτοαπασχόληση.

Είχα περισσότερα να πω, αλλά σέβομαι τον χρόνο των άλλων ομιλητών και πρακτικά σίγουρα σε αυτή την Αίθουσα έχουμε πει πολλές φορές τα ίδια επιχειρήματα σε σχέση με τον αυτοαπασχολουμένο, τον οποίο πραγματικά ονειδίζετε και πραγματικά τον φέρνετε στο σημείο εκείνο που θα χρειαστεί να κλείσει τα βιβλία του και να εγκαταλείψει το επάγγελμά του, ακόμα και αυτή την χώρα, να φύγει από τη χώρα του.

Ευχαριστώ πολύ, κύριε Πρόεδρε και για την ανοχή σας. Να είστε καλά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κυρία συνάδελφε.

Τον λόγο τώρα έχει ο κύριος Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, το κατατεθέν σχέδιο νόμου του Υπουργείου Οικονομικών με ονομασία «Μέτρα για τον περιορισμό της φοροδιαφυγής», θα έπρεπε να ονομάζεται «Μέτρα για την εξόντωση των ελεύθερων επαγγελματιών, των αυτοαπασχολούμενων και της μεσαίας τάξης». Ένα τερατώδες νομοσχέδιο βρίσκεται ενώπιον μας, ένα νομοσχέδιο το οποίο επιχειρεί να εξαλείψει τη μεσαία τάξη.

Δεκάδες επαγγελματικοί φορείς έχουν εκφράσει τον αποτροπιασμό και τη σθεναρή αντίθεσή τους στο κατάφωρα άδικο αυτό νομοσχέδιο. Πρόκειται για νομοσχέδιο επαναφοράς μας στην οθωμανική λογική του κεφαλικού φόρου. Τι λέει στους Έλληνες το ελληνόφωνο κράτος, το οποίο δυστυχώς είναι τόσο εχθρικό στο ελληνικό έθνος; Έχετε, δεν έχετε, θα κόψετε το κεφάλι σας για να πληρώσετε τον κεφαλικό φόρο που εμείς σας επιβάλουμε.

Και βεβαίως αυτό το τερατούργημα του Υπουργού, κ. Χατζηδάκη, αποτελεί την πλέον τρανταχτή περίπτωση εξαπάτησης του εκλογικού σώματος. Είχε αλήθεια ο κ. Μητσοτάκης δεσμευθεί προεκλογικώς ότι θα φέρει προς ψήφιση μετεκλογικώς αυτό το εξοντωτικό για τους ελεύθερους επαγγελματίες νομοσχέδιο; Όχι. Αντιθέτως εκμεταλλευόμενος την ιδιαιτέρως ύποπτη προεκλογική φιλαλήθεια του κ. Κατρούγκαλου του ΣΥΡΙΖΑ περί αυξήσεων των ασφαλιστικών εισφορών στο 20% του εισοδήματος των ελεύθερων επαγγελματιών, παρέστησε τον πρόμαχο των ελευθέρων επαγγελματιών.

Τι είχε πει ο κ. Μητσοτάκης στην τελευταία προεκλογική του συγκέντρωση; Είχε πει κατά λέξη τα εξής: «Έσπευσαν να τον διαγράψουν», αναφερόμενος στον κ. Κατρούγκαλο, «γιατί ήταν μαρτυριάρης και αποκάλυψε το σχέδιό τους. Γι’ αυτό όσοι σκέπτονται να απέχουν, να σηκωθούν την Κυριακή και να πάνε να ψηφίσουν, γιατί ο κίνδυνος μιας νέας φοροκαταιγίδας υπάρχει».

Και τώρα έρχεται ο κ. Μητσοτάκης και η Κυβέρνησή του και εφαρμόζει με άλλη μορφή μετεκλογικώς τη φοροκαταιγίδα που προεκλογικώς καταδίκαζε. Προφανώς αυτή η άγρια επίθεση κατά της μεσαίας τάξης και των ελεύθερων επαγγελματιών σχετίζεται άμεσα με την καλά κρυμμένη εκ μέρους της Κυβερνήσεως Μητσοτάκη παραδοχή ότι το ταμείο είναι μείον. Παρά την κυβερνητική προπαγάνδα και τη συνενοχή των μέσων μαζικής εξαπάτησης σε αυτή του περί θετικού δήθεν οικονομικού κλίματος και περί ανθίσεως της ελληνικής οικονομίας, η πραγματικότητα είναι τελείως διαφορετική.

Πρέπει να βρεθούν επειγόντως λεφτά ώστε να ικανοποιηθεί η ακόρεστη όρεξη των ελληνόφωνων ολιγαρχών και βεβαίως των διορισμένων στο δημόσιο κομματικών στρατών. Και επειδή πρέπει να βρεθούν τα χρήματα αυτά, πρέπει να θυσιαστεί η μεσαία τάξη όπως συνέβη και με τα επαίσχυντα και εχθρικά προς τα δικαιώματα του ελληνικού λαού υπογραφέντα μνημόνια.

Και κάτι τελευταίο σχετικό με την αυριανή επίσκεψη του κ. Ερντογάν στην Αθήνα. Λάβαμε την περασμένη Παρασκευή τη διαβεβαίωση εκ μέρους του αρμόδιου Υπουργού, του κ. Γεραπετρίτη, ότι η όποια συζήτηση δεν θα έχει σχέση με ζητήματα κυριαρχίας και των ελληνικών κυριαρχικών δικαιωμάτων. Ευελπιστούμε τουλάχιστον ότι αυτή η δέσμευση θα τηρηθεί. Από εκεί και πέρα η θέση των Σπαρτιατών και της συντριπτικής πλειοψηφίας του ελληνικού λαού είναι ότι ο Ρετζέπ Ταγίπ Ερντογάν είναι ανεπιθύμητος.

Είναι ανεπιθύμητος επειδή το κράτος του οποίου προΐσταται κατέχει το 40% της μαρτυρικής Κύπρου μας, επειδή απειλεί ευθέως με πόλεμο τη χώρα μας εάν ασκήσουμε το νόμιμο δικαίωμά μας να επεκτείνουμε τα χωρικά μας ύδατα στα δώδεκα ναυτικά μίλια, επειδή εποικίζει τη χώρα με αλλόφυλους και αλλόθρησκους προσπαθώντας να αλλοιώσει την πληθυσμιακή της, επειδή είναι ένα κράτος το οποίο έχει στενότατες σχέσεις με τρομοκρατικές οργανώσεις όπως η Χαμάς και ο ISIS.

Χάραξη γραμμών βάσεως, επέκταση των χωρικών υδάτων στα δώδεκα ναυτικά μίλια, ανακήρυξη αποκλειστικής οικονομικής ζώνης και μετά μονομερής προσφυγή στο Διεθνές Δικαστήριο του Αμβούργου, όχι της Χάγης που είναι πολιτικό δικαστήριο, όπως έχουμε δικαίωμα με το εθιμικό δίκαιο. Αυτός είναι ο μόνος δρόμος για μια ανεξάρτητη, για μια ελληνοπρεπή εξωτερική πολιτική η οποία βασίζεται στο Διεθνές Δίκαιο και είναι μακριά από φοβικά σύνδρομα.

Το άρθρο 15 του εν λόγω νομοσχεδίου αποτελεί ευθεία επίθεση κατά της μεσαίας τάξεως. Η καθιέρωση ελάχιστου ποσού καθαρού εισοδήματος από την άσκηση της ατομικής επιχειρηματικής δραστηριότητας αποτελεί ένα κομμουνιστικής έμπνευσης, ξεκάθαρα αντισυνταγματικό και αντιλαϊκό μέτρο.

Ελληνίδες και Έλληνες σε επτά μήνες έχουμε εκλογές για το ευρωπαϊκό κοινοβούλιο. Τιμωρήστε τους, τιμωρήστε την αλαζονεία του καθεστώτος Μητσοτάκη στείλτε τους στραγγαλιστές της μεσαίας τάξεως εκεί όπου πρέπει, στον κάλαθο της πολιτικής ιστορίας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο τώρα έχει ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ**: Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για μια ακόμη φορά καλούμαστε να ψηφίσουμε ένα νομοσχέδιο το οποίο αυτοακυρώνει τον προσδιορισμό του ή αν θέλετε τον σκοπό του για περιορισμό της φοροδιαφυγής. Η αλήθεια είναι ότι διαπιστώνουμε έναν μετριασμό στον τίτλο που μιλά πλέον για περιορισμό και όχι για πάταξη της φοροδιαφυγής, την οποία ακούμε ως επωδό επί σειρά ετών. Φαίνεται ότι η σωστή χρονική σειρά για την Κυβέρνηση είναι αρχικά η πολυετής και ανελέητη πάταξη της φοροδιαφυγής και στη συνέχεια ο περιορισμός της.

Βέβαια για να λειτουργήσει το οποιοδήποτε μέτρο αντιμετώπισης της φοροδιαφυγής, το πρώτο πράγμα που οφείλετε να γνωρίζετε είναι από ποιους γίνεται η φοροδιαφυγή, σε τι ύψος ανέρχεται και μάλιστα ανά κατηγορία επαγγέλματος και με ποιον ακριβώς τρόπο γίνεται. Η απόλυτη ανικανότητα της Κυβέρνησης να προσεγγίσει με αποτελεσματικό τρόπο όσους φοροδιαφεύγουν, οδηγεί όχι μόνο σε μία ουτοπία αλλά ζημιώνει και τους πολίτες που βρίσκονται ήδη στα όρια της επαγγελματικής και οικονομικής τους επιβίωσης, αν όχι και της απόλυτης καταστροφής.

Σύμφωνα λοιπόν με τα άρθρα 15, 16 και 17 του νομοσχεδίου οι ελεύθεροι επαγγελματίες, οι αυτοαπασχολούμενοι και οι ατομικές επιχειρήσεις υποχρεούνται πλέον να δηλώνουν ως πραγματικό εισόδημα αυτό που τεκμαίρεται ότι απέκτησαν, ανεξαρτήτως εάν όντως τα απέκτησαν, ενώ στις περισσότερες των περιπτώσεων δεν το απέκτησαν.

Επιτέλους, κυρίες και κύριοι της Νέας Δημοκρατίας, κυβερνάτε αυτή τη χώρα συνολικά πάνω από είκοσι χρόνια και αρκείστε μοιρολατρικά στη διαπίστωση ότι υπάρχει μεγάλη φοροδιαφυγή, ενώ φυσικά εσείς δεν έχετε καμμία ευθύνη για αυτό και το μόνο μέτρο που έρχεστε να εφαρμόσετε είναι η επιβολή ενός οριζόντιου, άδικου, επιστημονικά απαράδεκτου τεκμηρίου ως έκφραση δημόσιας παραδοχής ότι έχετε αποτύχει πλήρως και δεν μπορείτε να κάνετε πλέον τίποτα ουσιαστικό για τον περιορισμό της.

Πριν όμως αναλύσουμε περαιτέρω το εν λόγω θέμα θα θέλαμε να σταθούμε λίγο στη βάση, να μιλήσουμε επιτέλους για τους απλούς πολίτες. Διότι κάθε δημόσια ηλεκτρονική διαβούλευση γίνεται θεσμικά για έναν συγκεκριμένο σκοπό, για να αξιολογήσει η πολιτεία τα σχόλια, τα επιχειρήματα, τις αντιδράσεις, αλλά και τις προτάσεις των πολιτών, τους οποίους καλό θα είναι να μη τους θυμόμαστε μόνο κατά την προεκλογική περίοδο.

Κυρίες και κύριοι συνάδελφοι, στη δημόσια διαβούλευση του συγκεκριμένου νομοσχεδίου διαπιστώσαμε πραγματικά την κατάθεση πάρα πολλών απόψεων αγωνίας, αλλά και θυμού απλών πολιτών και επαγγελματιών με προτάσεις πλήρως εμπεριστατωμένες που θα ζήλευαν ίσως και ειδικοί επιστημονικοί συνεργάτες όλων των παρατάξεων. Θα είναι μια ακόμα μεγάλη ήττα για τη δημοκρατία, αν δεν αφουγκραστούμε, αν δεν αξιολογήσουμε, αν δεν ακούσουμε τις τόσο εύστοχες παρατηρήσεις των πολιτών μας.

Δειγματοληπτικά, λόγω έλλειψης χρόνου, θα σταχυολογήσουμε τα ελάχιστα, και να μας συγχωρέσουν εκ των προτέρων για αυτό, αναφέροντας δύο μόνο σχόλια απλών πολιτών. Διαβάζω: «Δεν αντιμετωπίζει καθόλου τη φοροδιαφυγή, αντίθετα της κλείνει κανονικότατα το μάτι. Λέει σε οποιονδήποτε εισπράττει μαύρα χρήματα «συνέχισε, δεν μπορώ να σε βρω, αλλά δώσε μου κάτι παραπάνω και είμαστε εντάξει», κάτι σαν την πάλαι ποτέ φορολογική περαίωση, ένα είδος μαφιόζικης συναλλαγής δηλαδή». Άλλος: «Δεν αναγνωρίζει τη ζημία σε μια επιχείρηση ως απότοκο ανατροπών σε προσωπική κλίμακα ή ως αποτέλεσμα ετών που έχουν πραγματοποιηθεί πολλές δαπάνες ανανέωσης εξοπλισμού ή βελτίωσης της επιχείρησης».

Σχόλια και προτάσεις στη δημόσια ηλεκτρονική διαβούλευση κατέθεσαν εκτός από τους χιλιάδες απλούς πολίτες τα επαγγελματικά και τεχνικά επιμελητήρια της χώρας, πάρα πολλοί πρωτοβάθμιοι σύλλογοι και πανελλήνιες ομοσπονδίες γιατρών, οδοντιάτρων, δικηγόρων, συμβολαιογράφων, μηχανικών, εκπαιδευτών οδήγησης, φυσικοθεραπευτών, διατροφολόγων, ξενοδόχων, ιδιοκτητών ταξί και πολλών άλλων. Τι να πρωτοπούμε; Η λίστα είναι ατελείωτη. Οι μόνοι βέβαια που λείπουν από αυτή τη λίστα, ξέρετε, είναι οι εκπρόσωποι των μεγάλων ομίλων και πολυεθνικών, των αεροπορικών εταιρειών, των εφοπλιστών κ.λπ., οι οποίοι πιθανόν αρκέστηκαν και στην αποστολή ευχαριστηρίων επιστολών.

Αγαπητοί κυρίες και κύριοι συνάδελφοι, εκπροσωπούμε ή όχι τους Έλληνες πολίτες; Ακούμε με προσοχή τι θέλουν να μας πουν ή κλείνουμε τα αυτιά μας και χαρακτηρίζουμε κατά τεκμήριο ενόχους και φοροφυγάδες όλους τους μικρομεσαίους επαγγελματίες και αυτοαπασχολούμενους, λόγω της ανικανότητάς μας να αντιμετωπίσουμε πραγματικά τη φοροδιαφυγή;

Και σαν να μην έφταναν όλα αυτά με μια προσεκτικότερη ματιά ανακαλύψαμε και σημεία εισόδου μέσω του συγκεκριμένου νομοσχεδίου και μιας άλλης ατζέντας, όπως αυτής της σταδιακής εγκαθίδρυσης της αχρήματης κοινωνίας και της εργαλειοποίησης της κλιματικής κρίσης με στόχο τον απόλυτο έλεγχο, αλλά και την οικονομική εξαθλίωση του πολίτη. Ειδικότερα το άρθρο 6 περί κυρώσεων για χρήση μετρητών άνω του προβλεπόμενου ορίου όχι μόνο οριοθετεί τις συναλλαγές μετρητών στα 500 ευρώ, αλλά επιβάλλει ποινή διπλάσια του ποσού συναλλαγής στην περίπτωση υπέρβασης του ορίου αυτού. Εύλογα αναρωτιόμαστε τι εξυπηρετεί άραγε ένα τέτοιο μέτρο. Ελπίζει μήπως η Κυβέρνηση ότι, καταργώντας σταδιακά τα μετρητά, θα πατάξει τη φοροδιαφυγή; Σε τι στοιχεία το βασίζει αυτό; Εδώ απέδειξε ότι επιβάλει ποινές, πρόστιμα και τεκμαρτά χαράτσια, επειδή δεν έχει ιδέα από πού προέρχεται τέλος πάντων αυτή η φοροδιαφυγή.

Να υπενθυμίσουμε ότι και το σκάνδαλο της λίστας Λαγκάρντ, για το οποίο βέβαια αθωώθηκαν όλοι, δεν προέκυψε φυσικά από τη χρήση μετρητών. Όπως έχουν ήδη αποφανθεί οι ειδικοί σε διεθνή συνέδρια η κατάργηση ή ο περιορισμός των μετρητών φέρνει πενιχρά αποτελέσματα σχετικά με τον επιδιωκόμενο περιορισμό της φοροδιαφυγής και της παραοικονομίας, ενώ λειτουργώντας ως απλό εργαλείο κατά των πολιτών για την επιβολή του κρατικού ελέγχου μπορεί να αποδειχθεί και αντιπαραγωγική.

Για την οικονομία του χρόνου αλλάζουμε θέμα και σχολιάζουμε το άρθρο 30 στο οποίο προβλέπεται το τέλος ανθεκτικότητας στην κλιματική κρίση, το οποίο έρχεται να αντικαταστήσει το τέλος διαμονής και επιβάλλεται ανάλογα με την εποχή και το είδος του καταλύματος. Αδυνατούμε πραγματικά να καταλάβουμε τι ακριβώς εξυπηρετεί το συγκεκριμένο πράσινο χαράτσι. Ποια θα είναι η ανταποδοτικότητά του; Πώς ακριβώς θα γίνει η καταβολή του; Με ποια κριτήρια έγινε ο καθορισμός διαφορετικού ύψους ανά εποχή και η διαβάθμιση του ύψους του ανάλογα με το επίπεδο των αστεριών για τα ξενοδοχεία και των τετραγωνικών μέτρων για τα airbnb και όχι συναρτήσει της πραγματικής τιμής διανυκτέρευσης; Αναφέρουμε για παράδειγμα πώς είναι δυνατόν να εξισώνεται μια μονοκατοικία μακροχρόνιας μίσθωσης ογδόντα πέντε τετραγωνικά μέτρα σε ένα απομακρυσμένο χωριό με ένα πεντάστερο ξενοδοχείο στη Μύκονο.

Κατ’ αρχάς το τέλος αυτό είναι από τη βάση του λάθος. Το μεγαλύτερο μερίδιο ευθύνης όσον αφορά την κλιματική κρίση, όπως ξέρουμε, τον ορισμό της οποίας θα πρέπει κάποια στιγμή να τον διευκρινίσουμε, αναλογεί στις μεγάλες βιομηχανίες και κυρίως τις ευρισκόμενες εκτός Ελλάδας, αν αναλογιστούμε το μέγεθος της βαριάς βιομηχανίας στις οικονομικά αναπτυγμένες χώρες. Γιατί δεν επιβάλλεται το συγκεκριμένο τέλος ανθεκτικότητας στην κλιματική κρίση στις μεγάλες βιομηχανίες και στις αεροπορικές εταιρείες, ενώ για ακόμη μια φορά το βάρος πέφτει στον απλό πολίτη, όπως ακριβώς συμβαίνει και με τους λογαριασμούς του ΔΕΔΔΗΕ;

Κυρίες και κύριοι συνάδελφοι, η Νίκη λέει όχι στα οριζόντια μέτρα μέσω τεκμηρίων και ζητούμε δίκαιη φορολόγηση των ελεύθερων επαγγελματιών και των αυτοαπασχολούμενων επί καθαρών εισοδημάτων. Λέμε όχι στην ποινικοποίηση του ελεύθερου επαγγελματία και του αυτοαπασχολούμενου, όχι σε νέα χαράτσια, όχι στο τέλος επιτηδεύματος, όχι σε τέλη κλιματικών ή οποιωνδήποτε άλλων κρίσεων για τις οποίες δεν ευθύνεται ο Έλληνας πολίτης, όχι στον παραλογισμό της κατάργησης των μετρητών και όλων όσων έπονται.

Η Νίκη καταψηφίζει το παρόν νομοσχέδιο επί του συνόλου το οποίο εξ ορισμού είναι προβληματικό. Ζητούμε την απόσυρση και την εκ νέου σύνταξή του σε συνεργασία με εκπροσώπους επαγγελματικών σωματείων, αλλά και έγκριτων μελετητών και επιστημόνων που πραγματικά θα συμβάλουν με υγιή τρόπο αφ’ ενός στην πάταξη της φοροδιαφυγής και αφ’ ετέρου στη δίκαιη και παραγωγική βιωσιμότητα όλων των επαγγελμάτων και κατ’ επέκταση της οικονομίας της πατρίδας μας.

Σας ευχαριστώ.

**ΠΡΟΕΔΡΕΥΝΩΝ (Γεώργιος Γεωργαντάς):** Τον λόγο τώρα έχει η κ. Φωτίου Θεανώ και ακολουθεί ο κ. Φλώρος Κωνσταντίνος.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μιλήσω αποκλειστικά για τις διατάξεις που αφορούν τις βραχυχρόνιες μισθώσεις τύπου airbnb γιατί τον τελευταίο καιρό ο κ. Μητσοτάκης εμφανίστηκε σε πολλές τηλεοπτικές συνεντεύξεις να ανησυχεί πολύ για τους νέους που δεν μπορούν να αποκτήσουν σπίτι, γιατί το airbnb, όπως είπε, έχει εκτινάξει τις τιμές ενοικίασης και αγοράς ακινήτων και υποσχέθηκε να φέρει σύντομα έναν νόμο για να το ελέγξει. Αντί για αυτό έφερε αυτό το φοροεισπρακτικό νομοσχέδιο που θα αποδείξω ότι ενισχύει και πολλαπλασιάζει τη βραχυχρόνια μίσθωση έναντι της μακροχρόνιας.

Γιατί πράγματι το Airbnb είναι ο βασικός παράγοντας για τις υπερτιμημένες τιμές ενοικίασης και αγοράς ακινήτων, τη λεγόμενη φούσκα ακινήτων, που συμβάλλει τα μέγιστα στη στεγαστική κρίση την οποία βιώνει η χώρα μας. Σήμερα είμαστε πρώτοι στην Ευρώπη –προσέξτε- σε ποσοστό πληθυσμού που βρίσκεται σε στεγαστική κρίση, δηλαδή βρισκόμαστε στο 32,4% του πληθυσμού, πρώτοι στην Ευρώπη, στο κόστος στέγασης. Ένα στα τρία, δηλαδή απλά, νοικοκυριά πληρώνει πάνω από το 50% των εισοδημάτων του για το κόστος στέγασης. Τι είναι το κόστος στέγασης; Είναι το νοίκι, η δόση δανείου, το ηλεκτρικό, το νερό, η θέρμανση, το ηλεκτρικό ιδιαίτερα τώρα με τα πράσινα, μπλε κ.λπ. τιμολόγια θα το αντιμετωπίσουμε ακόμη καλύτερα, κοινόχρηστα κ.λπ.. Αύξηση ενοικίου έχουμε από το 2018 έως σήμερα κατά 40% μέσο όρο, όπως λέει η Τράπεζα της Ελλάδος. Μεγάλη μείωση της ιδιοκατοίκησης επίσης έχουμε. Θυμάστε το φοβερό πλεονέκτημα του ελληνικού λαού, την ιδιοκατοίκηση. Είχαμε 84,6% το 2005 και 72,8% σήμερα, δηλαδή μείωση 11,8 ποσοστιαίες μονάδες. Αυτό έκανε προφανώς η κρίση, αλλά και οι πλειστηριασμοί και βεβαίως η μείωση του δανεισμού, η οποία σήμερα πια, όπως ξέρετε, δεν δουλεύει.

Αν, όμως, ο Πρωθυπουργός εννοούσε ότι θα ελέγξει το Airbnb με το παρόν νομοσχέδιο, τότε εξαπατά για άλλη μια φορά τους νέους, διότι όχι μόνο δεν το περιορίζει, όπως είπα, αλλά το ενισχύει. Πώς θα το περιόριζε; Αν το απαγόρευε στις μεγάλες εταιρείες, δηλαδή τα νομικά πρόσωπα που συγκεντρώνουν σήμερα πολλά ακίνητα υπό τον μανδύα των καταλυμάτων Airbnb, στην πραγματικότητα όμως δημιουργούν μεγάλες τουριστικές μονάδες. Όλα αυτά τα κτήρια αγοράζονται από τις μεγάλες εταιρείες ολόκληρα. Ολόκληρες γειτονιές αγοράζονται. Έτσι παρακάμπτουν τις νόμιμες προϋποθέσεις της αδειοδότησης από τον ΕΟΤ που είναι και αυστηρές και κοστοβόρες και πια με μικρό κόστος και μέγιστη απόδοση κατακλύζουν τις γειτονιές και εκτινάσσουν τις τιμές των ακινήτων και βέβαια ανταγωνίζονται αθέμιτα τις ξενοδοχειακές μονάδες.

Μήπως, όμως, το πρόβλημα δημιουργείται από τους μικροϊδιοκτήτες που έχουν δύο-τρία ακίνητα και τα βάζουν στο Airbnb φορολογούμενοι για τα εισοδήματά τους που εισπράττουν; Δυστυχώς εδώ το νομοσχέδιο έχει μια νέα επινόηση. Ποια; Προβλέπει ότι φυσικά πρόσωπα με τρία ή περισσότερα ακίνητα σε βραχυχρόνια μίσθωση υποχρεούνται να κάνουν έναρξη επιχειρηματικής δραστηριότητας και να τηρούν ανάλογα βιβλία και να υπόκεινται σε ΦΠΑ. Όμως, ως γνωστόν, η Κυβέρνηση έχει απαλλάξει από το φόρο μεταβίβασης τις γονικές παροχές και θυμάστε σε τι δυσθεώρητα ύψη έχει κάνει αυτήν την απαλλαγή, πόσων εκατομμυρίων. Άρα το τρίτο, τέταρτο, πέμπτο ακίνητο θα μεταβιβαστούν στα παιδιά ως γονική παροχή χωρίς κόστος και «ούτε γάτα ούτε ζημιά».

Γι’ αυτό αυτή η διάταξη είναι εκτός πραγματικότητας, κύριε Υπουργέ, και έπρεπε να επιτρέπεται στα φυσικά πρόσωπα να έχουν μέχρι τρία μόνο ακίνητα σε Airbnb. Έτσι τα υπόλοιπα θα έμπαιναν σε μακροχρόνια μίσθωση και θα μπορούσαν να πέσουν στην αγορά.

Σκανδαλώδης, όμως, είναι και ο ορισμός της βραχυχρόνιας μίσθωσης –άρθρο 28- όπου ορίζεται ως βραχυχρόνια μίσθωση κάθε μίσθωση ακινήτου που διαρκεί μέχρι δύο μήνες –προσέξτε- σε έναν ενοικιαστή. Αυτή, όμως, η μεγάλη διάρκεια της βραχυχρόνιας μίσθωσης δελεάζει τους ιδιοκτήτες ακινήτων να τα βάζουν σε Airbnb και όχι προφανώς σε μακροχρόνια μίσθωση.

Το πρόβλημα του Airbnb που συρρικνώνει την προσφορά ακινήτων για μακροχρόνια μίσθωση σε πολλές χώρες της Ευρώπης αποτελεί καίριο ζήτημα συζήτησης σε όλους τους ευρωπαϊκούς θεσμούς και τα όργανα. Ήδη έχουν παρθεί αποφάσεις από το Ευρωπαϊκό Δικαστήριο της Ευρωπαϊκής Ένωσης, από το ψήφισμα του Ευρωπαϊκού Κοινοβουλίου για τη στέγαση για όλους και την πρόταση κανονισμού, τις οποίες η Κυβέρνηση όχι μόνο θέλει επιδεικτικά να αγνοεί, αλλά δεν προτίθεται να συμμορφωθεί. Όμως, είναι μέτρα για τη διασφάλιση του δικαιώματος σε αξιοπρεπή και οικονομική στέγη και όλο αυτό χαρακτηρίζεται ως επιτακτικό θέμα γενικού συμφέροντος.

Όμως, το σχέδιο νόμου δεν περιλαμβάνει κανέναν περιορισμό στον χρόνο εκμίσθωσης, στον αριθμό καταλυμάτων ανά πληθυσμό δήμου ή δημοτικού διαμερίσματος, ούτε κάποιου είδους αδειοδότηση, πράγματα τα οποία ήδη συμβαίνουν σε όλη την Ευρώπη. Αυτό είναι ένα μείζον θέμα. Η Κυβέρνηση «κλείνει απλά το μάτι» στις εταιρείες με μεγάλες συγκεντρώσεις ακινήτων, αρκεί να εισφέρουν στην εφορία.

Για να δοθεί ώθηση στη μακροχρόνια μίσθωση χρειάζεται ολοκληρωμένη στεγαστική πολιτική με πρώτο στόχο την αντιμετώπιση των υπερτιμημένων τιμών αγοράς και ενοικίασης, της «φούσκας» ακινήτων, μέσω εισόδου στην αγορά μεγάλου αριθμού ακινήτων σε μειωμένες τιμές.

Γι’ αυτό εμείς κάναμε προτάσεις εγκαίρως και επανερχόμαστε με καλύτερο τρόπο τώρα. Πρέπει να συντονίζονται κράτος και τοπική αυτοδιοίκηση και να αξιοποιηθεί η ιδιαιτερότητα της Ελλάδος που έχει υψηλό ποσοστό ιδιωτικών κατοικιών προς εκμετάλλευση. Αυτό το εγχείρημα αφορά από τη μια κενά ή ανεκμετάλλευτα ιδιωτικά ή δημόσια κτήρια και κατοικίες, αλλά και ενεργές ιδιωτικές κατοικίες, δηλαδή πολιτών που σήμερα ενοικιάζουν τις κατοικίες τους, να συμμετάσχουν σε ένα πρόγραμμα που θα δίνεται με φθηνότερο ενοίκιο ή αγορά στους πολίτες απ’ ό,τι έχουν μέσω αυτού του μηχανισμού που λέω και που θα μετέχουν σε αυτό το πρόγραμμα οι ιδιώτες, γιατί θα έχει δοθεί ένα ελκυστικό πακέτο φοροαπαλλαγών, ενεργειακών και ασφαλιστικών αναβαθμίσεων.

Καταψηφίζουμε το νομοσχέδιο και τα τρία άρθρα για το Airbnb.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Καλείται στο Βήμα ο κ. Φλώρος. Θα ακολουθήσει ο κ. Μπιμπίλας και μετά έχει ζητήσει τον λόγο ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

Ορίστε, κύριε Φλώρο, έχετε τον λόγο για επτά λεπτά.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, τίθεται σήμερα προς συζήτηση και ψήφιση ένα ακόμη νομοσχέδιο-έκτρωμα, το οποίο από πολιτική σκοπιά θεώρησης δεν μπορεί παρά να χαρακτηριστεί ως η νομοθετική προϋπόθεση για τη συμμόρφωση της Κυβερνήσεώς σας με την έξωθεν επιβαλλόμενη δημοσιονομική πολιτική.

Το υπό ψήφιση νομοσχέδιο αποτελείται από έξι μέρη και πενήντα τρία συνολικά άρθρα που στοχεύουν πρωτίστως στην αυστηροποίηση και δευτερευόντως στη διαμόρφωση του καταδιωκτικού ψηφιακού οικοδομήματος στο οποίο θα στηρίζεται ο κρατικός μηχανισμός για να εφαρμόζει τις αντιλαϊκές οικονομικές και φοροληστρικές πολιτικές σας.

Το νομοσχέδιο αυτό πλήττει το σύνολο των ελεύθερων επαγγελματιών, των επιστημόνων, καθώς και των μικρομεσαίων επιχειρήσεων και αυτό δεν το λέω μόνο εγώ και οι προλαλήσαντες ως Αντιπολίτευση, αλλά το δηλώνουν και οι ίδιοι οι εκπρόσωποι των πληττομένων φορέων, οι οποίοι ενδεχομένως να υποστηρίζουν εκλογικά και το κόμμα το οποίο βρίσκεται αυτή τη στιγμή στην Κυβέρνηση.

Οι αντιλαϊκές πολιτικές της Νέας Δημοκρατίας έχουν κάνει τον βίο αβίωτο και οι Έλληνες φορολογούμενοι καλούνται ουσιαστικά να εργάζονται ως υποτελείς του υδροκέφαλου κράτους, το οποίο όμως τους προσφέρει ελάχιστα, τόσο σε ό,τι αφορά την εξυπηρέτηση των βασικών κοινωνικών αναγκών, όπως είναι η υγεία, η εκπαίδευση, ο πολιτισμός, όσο και σε ό,τι αφορά την εθνική τους αξιοπρέπεια, η οποία ολοένα και ευτελίζεται, αν λάβουμε υπ’ όψιν την αμφισβήτηση των εθνικών συνόρων από τους ισλαμιστές Τούρκους, τη μη επίλυση του Κυπριακού, τη διαμόρφωση της πατρίδας μας σε μια απέραντη νατοϊκή βάση, την πλήρη αποδοχή της κατάπτυστης Συμφωνίας των Πρεσπών, την ψευδή άρνηση της οποίας εκμεταλλευτήκατε το 2019 για να ανέλθετε στην εξουσία, εξαπατώντας ξεδιάντροπα τον ελληνικό λαό, την ισλαμοποίηση και την αναμφισβήτητη αλλοίωση του εθνολογικού στοιχείου του ελληνικού πληθυσμού εξαιτίας της ανεξέλεγκτης εισροής αλλοδαπών στην πατρίδα μας.

Επανερχόμενος στο νομοσχέδιο και ειδικότερα στο Κεφάλαιο Β΄ που περιλαμβάνει τα άρθρα 12 έως 20, διαπιστώνεται η διάθεση της Νέας Δημοκρατίας να καταστήσει απαγορευτική την εξάσκηση των ελεύθερων επαγγελμάτων, όπως για παράδειγμα δικηγόρους, μηχανικούς, συμβολαιογράφους και να εισαγάγει νέες μορφές απασχόλησης των ανωτέρω επιστημονικών κλάδων, υποχρεώνοντας χιλιάδες εξ αυτών να κλείσουν τα γραφεία τους και να μπουν σε διαδικασία εύρεσης εργασίας, αλλά στην εξαρτημένη μορφή τους, αφού με τις νέες φορολογικές διατάξεις θα είναι αδύνατο να συντηρήσουν τα γραφεία τους και να μπορούν να πληρώνουν τις δυσβάσταχτες φορολογικές υποχρεώσεις τους.

Η θέσπιση του τεκμαρτού εισοδήματος για τους δικηγόρους που φέρνω ως παράδειγμα, φαίνεται να προσκρούει στο άρθρο 4 παράγραφος 5 του Συντάγματος περί ισότητας των Ελλήνων.

Τι μας αναφέρει αυτή η παράγραφος; «Οι Έλληνες πολίτες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους». Εσείς με τη θέσπιση του τεκμαρτού εισοδήματος, πρωτοφανές για τα ελληνικά δεδομένα και τη φορολόγηση του ελεύθερου επαγγελματία δυνάμει του αναφερόμενου παράτυπου φορολογικού κριτηρίου, ουσιαστικά καταστρατηγείτε το ανωτέρω συνταγματικό άρθρο. Όπως εξήγγειλε και ο Πρόεδρος της Ολομέλειας των Δικηγορικών Συλλόγων, θα υπάρχει σχετική προσφυγή στο Συμβούλιο της Επικρατείας.

Η αύξηση επί του τεκμαρτού εισοδήματος πλήττει κυρίως τους δικηγόρους που ασκούν το επάγγελμα από επταετίας, έχουν δηλαδή φορτωθεί στους ώμους τους όλο το βάρος των μνημονίων, το κλείσιμο των δικαστηρίων κατά τη διάρκεια των lockdown λόγω πανδημίας και παρ’ όλα αυτά το κόμμα σας τους θεωρεί ως επαγγελματίες που είχαν όλη τη δυνατότητα να αναπτύξουν ανεμπόδιστα τις επαγγελματικές τους καριέρες και να κερδίζουν δεκάδες χιλιάδες ευρώ.

Ζείτε σε άλλη διάσταση εντελώς. Μάλλον έχετε μπερδευτεί με τόσα αστεράκια που βλέπετε στη σημαία της Ευρωπαϊκής Ένωσης. Την έχετε δει όχι αστέρες της πολιτικής, γαλαξίες ολόκληροι. Οι Galacticos εσείς και η Real Μαδρίτης. Επί της ουσίας τσουβαλιάζετε αδιακρίτως τους συμπολίτες μας, καταστρέφετε τα επαγγελματικά τους σχέδια και όλα αυτά χωρίς να θεσπίζετε παράλληλα ορισμένα μέτρα ανακούφισης τους. Τουναντίον, διαρκώς προβαίνετε σε τροποποιήσεις των βασικών κωδίκων που προκαλούν δεκάδες προβλήματα στον χειρισμό των υποθέσεων και αναφέρομαι στον ποινικό κώδικα, στον κώδικα ποινικής δικονομίας και στον κώδικα πολιτικής δικονομίας κατά παραγγελία πάντα των αφεντικών σας από την Ευρωπαϊκή Ένωση και των δεσμεύσεών σας, ώστε να ανοίγει η κάνουλα του Ταμείου Ανάκαμψης. Προς επίρρωση της θέσεώς μου σχετικά με την επερχόμενη οικονομική αφαίμαξη των δικηγόρων παραθέτω σχετικά άρθρα στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προκύπτει, λοιπόν, από αυτό το νομοσχέδιο αβίαστα το συμπέρασμα ότι φορολογείτε τους πολίτες και εν προκειμένω τους δικηγόρους επί τεκμαρτού κέρδους που τείνει να ξεπερνά τα ακαθάριστα έσοδα. Στόχος, λοιπόν, του νέου νομοσχεδίου δεν είναι ούτε να πλήξει τη φοροδιαφυγή, ούτε να εξυγιάνει το φορολογικό σύστημα. Είναι να εξουθενώσει κάθε μικρομεσαίο ελεύθερο επαγγελματία και δη τους δικηγόρους, βγάζοντας λάδι τις μεγάλες δικηγορικές εταιρείες, οι οποίες έχουν τους ελεύθερους επαγγελματίες να εργάζονται σε συνθήκες εργασιακού μεσαίωνα με μισθούς πείνας. Με αυτό το φορολογικό έκτρωμα οδηγείτε τους δικηγόρους στην πενία και τους εξαθλιώνετε με μοναδικό σας τελικό στόχο να εγκαταλείψουν το λειτούργημά τους. Με αυτό τον τρόπο πλήττετε την ίδια τη δικαιοσύνη καθότι οι δικηγόροι είναι οι συλλειτουργοί της δικαιοσύνης και εξασφαλιστές των ανθρωπίνων δικαιωμάτων και άρα κατ’ επέκταση πλήττεται την ίδια τη δημοκρατία.

Επίσης, αλγεινή εντύπωση προκαλεί και το άρθρο 26 του νομοσχεδίου που προβλέπει μεταξύ άλλων την επιβράβευση των τυχόν καταγγελλόντων του που επωνύμως πληροφορούν μέσω ηλεκτρονικής οδού την ΑΑΔΕ για φορολογικές παραβάσεις. Δηλαδή, αποδέχεστε ότι οι υπάρχοντες ελεγκτικοί μηχανισμοί είναι ανεπαρκείς και επιχειρείτε να καταστήσετε τους πολίτες σε ρουφιάνους και μάλιστα με αμοιβή ή επιβράβευση, όπως την αποκαλείτε στο εν λόγω άρθρο, ανερχόμενη στο δεκαπλάσιο της διαπιστωθείσας παράβασης. Εν ολίγοις, θεσπίζετε και νομιμοποιείτε τη σύσταση μιας οιονεί φορολογικής πολιτοφυλακής αντί να συστήσετε ή να στελεχώσετε επαρκώς τις αρμόδιες υπηρεσίες ελέγχου.

Έχουν περάσει σχεδόν έξι μήνες από την τελευταία εκλογική διαδικασία του Ιουνίου κατά την οποία εκμεταλλευόμενοι τις συνήθεις μεγαλοστομίες, τις ψευδείς εξαγγελίες και τον συνδυασμό της ανυπαρξίας πολιτικού αντιπάλου με την ολοένα αυξανόμενη αποχή καταφέρατε ένα ποσοστό αυτοδυναμίας, το γνωστό 41% το οποίο συνέχεια μας λέτε. Η κοινωνία όμως βράζει. Οι επαγγελματικοί κλάδοι ασφυκτιούν. Ο ηλεκτρονικός έλεγχος και η μετάβαση στην ολοκληρωτική μετάβαση του καθεστώτος των ψηφιακών συναλλαγών προκαλεί δυσφορία και η πολιτική σας ψευδοηγεμονία καταρρέει.

Καταγγέλλω, λοιπόν, την πολιτική σας με όση δύναμη διαθέτω και καταψηφίζω κάθε διάταξη η οποία στοχοποιεί τους αδύναμους και εξυπηρετεί τους δυνατούς με αποκλειστικό γνώμονα την ευημερία του έθνους και των συμπολιτών μας.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη διατήρηση του χρόνου.

Τον λόγο τώρα έχει ο κ. Μπιμπίλας Σπυρίδων.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ, κύριε Πρόεδρε.

Πριν αρχίσω την ομιλία μου, θα ήθελα να τονίσω ότι για εμάς, για την Πλεύση Ελευθερίας, είναι μια μεγάλη μέρα γιατί αυτό το μικρό κόμμα σήμερα θύμισε στη Βουλή ότι θα πρέπει να θυμίζουμε την αστυνομική βία και το έγκλημα που οδήγησε τον άδικο χαμό του Γρηγορόπουλου από τη μια. Διά στόματος της Προέδρου μας έγιναν αυτά. Από την άλλη πρέπει να καταγγέλλουμε τη μεθόδευση που έγινε για την απομάκρυνση της Προέδρου μας από την εξεταστική επιτροπή για το έγκλημα των Τεμπών γιατί δεν θέλουν να ακούγεται η φωνή της και πρέπει να τη φιμώνουν.

Λυπάμαι πολύ γι’ αυτό, όπως λυπάμαι που όσο κι αν προσπαθώ δεν μπορώ να κατανοήσω το σκεπτικό αυτού του ισοπεδωτικού νομοσχεδίου. Το ξέρετε ότι θα έχετε ισχυρές λαϊκές αντιδράσεις από το λαϊκό κίνημα όταν αυτό το νέο φορολογικό νομοσχέδιο έχει πληθώρα αντιλαϊκών μέτρων για πολλούς επαγγελματίες. Ακούστηκαν πολλά για πολλά άρθρα αλλά εγώ θέλω να περιοριστώ στο θέμα των καλλιτεχνών που με καίει. Όπως ξέρετε τους εκπροσωπώ ως πρόεδρος του Σωματείου Ελλήνων Ηθοποιών. Θα αναφερθώ στα ήδη βεβαρημένα προβλήματα του κλάδου μας γιατί τα ειδικά προβλήματα αυτά δεν τα έχετε λάβει υπ’ όψιν σας.

Κατά τα διδάγματα της κοινής πείρας, όπως λέει και ο κ. Πλεύρης, αν ανατρέξει κανείς στην εργασιακή κατάσταση των ηθοποιών, των τραγουδιστών, των εν γένει καλλιτεχνών, θα δει ότι η πλειονότητα αυτών των εργαζομένων ειδικότερα από την εποχή των μνημονίων και του κορωνοϊού, όπου μείναμε όλοι άνεργοι και χάσαμε το βασικό μας εισόδημα, χάθηκαν και οι συλλογικές συμβάσεις που παρείχαν τουλάχιστον μια εγγύηση χαμηλότατου μισθού. Και έτσι φτάσαμε σε ένα χάος. Ακόμα και σήμερα κάνουμε προσπάθειες για υπογραφή συλλογικών συμβάσεων όχι μόνο στα θέατρα αλλά και στο οπτικοακουστικό και δυστυχώς ούτε η Κυβέρνηση βοηθάει σε αυτό.

Εμείς, λοιπόν, αποκτήσαμε δελτίο παροχής υπηρεσιών που καθιερώθηκε εδώ και είκοσι πέντε χρόνια γιατί ήταν ο μόνος τρόπος για να μπορέσουμε να πληρωθούμε αφού δεν ήμασταν μισθωτοί στις άλλες δουλειές. Στα υπόλοιπα -ταινίες, τηλεόραση, μεταγλώττιση- έχουμε το δελτίο. Στο θέατρο έχουμε τον μισθό. Έτσι διά μέσου του δελτίου και μόνο του δελτίου μπορούσαμε να εξασφαλίσουμε αμοιβές και ένσημα. Εδώ πρέπει να τονίσουμε ότι τα ένσημα που βρίσκονται στο δελτίο παροχής υπηρεσιών των καλλιτεχνών είναι ένσημα του ΙΚΑ που τα πληρώνει ο εργοδότης και δεν είναι ένσημα, όπως των υπόλοιπων ελεύθερων επαγγελματιών που τα πληρώνουν μέσω ΟΑΕΕ. Άρα εμείς θεωρούμεθα μισθωτοί με ειδική διάταξη με δελτίο. Όταν έχουμε τρεις εργοδότες, όταν κάνουμε τη φορολογική δήλωση μας θεωρούν μισθωτούς με το δελτίο. Πάνω από τέσσερις εργοδότες μας θεωρούν ελεύθερους.

Όταν καθιερώθηκε το τέλος επιτηδεύματος των 600 ευρώ ξέρετε τι έγινε; Το 50% των καλλιτεχνών έκλεισαν τα δελτία τους και έτσι χάθηκε από το κράτος αυτό το έσοδο. Ξέρετε πόσα κόβουν οι ηθοποιοί μέσα στα δελτία τους; Όχι μόνο τώρα στο διάστημα μετά τον κορωνοϊό. Η πλειονότητα των ηθοποιών κόβει τριακόσια -τόσο λίγα- έως 2.000 ευρώ, εκτός ελαχίστων εξαιρέσεων που δουλεύουν σε κάποια σίριαλ και μπορούν και κόβουν 6.000-7.000. Τις 10.000 δεν τις φτάνουν με τίποτα. Σήμερα διάβασα σε συνέντευξη της Μάρως Κοντού πόσο κόβει στο δελτίο που έχει ως συνταξιούχος και παίρνει 1.200 ευρώ τον χρόνο πνευματικά δικαιώματα. Τόσο παίρνει και ο Γιώργος Κωνσταντίνου. Η Αλίκη Βουγιουκλάκη έφτανε 3.000-4.000, με τα δελτία που παίρνουν οι κληρονόμοι τους. Αποτέλεσμα είναι ότι σε αυτά τα δελτία εμείς γιατί να φορολογηθούμε με 10.900 όταν δεν μπορούμε να συγκεντρώσουμε αυτό το ποσό που εσείς λέτε με το φορομπηχτικό νομοσχέδιο;

Με τα διδάγματα της κοινής πείρας ξέρουμε, λοιπόν, ότι οι ηθοποιοί δεν μπορούν να συγκεντρώσουν αυτό το ποσό και πολύ λίγοι μπορούν να το φθάσουν μετά βίας. Μαύρο χρήμα εμείς, όπως ξέρετε, είναι πάρα πολύ δύσκολο να πάρουμε. Δεν είμαστε φοροφυγάδες. Γιατί, λοιπόν, μας κατατάσσετε στους φοροφυγάδες; Πώς εξομοιώνετε τους μικρούς με τους μεγάλους; Ξέρετε τι θα γίνει τώρα; Θα διακόψουν και οι υπόλοιποι τα δελτία τους. Γιατί μόνο αυτό έχουν ως λύση, με αποτέλεσμα να οδηγηθούν να μη βάζουν ένσημα και το κράτος να χάσει και το τέλος επιτηδεύματος που εισπράττει τώρα.

Βρείτε, λοιπόν, λύσεις και κάντε εξαιρέσεις που βοηθάνε τον απλό κόσμο. Αν κάποιοι κλάδοι τόσα χρόνια έκλεβαν και φοροδιέφευγαν με την ύποπτη ανοχή σας και εισέπρατταν μαύρο χρήμα, σε αυτό δεν φταίνε οι καλλιτέχνες που πένονται από τους χαμηλούς μισθούς που παίρνουν. Ξέρετε στη μεταγλώττιση πόσο παίρνει ένας Έλληνας ηθοποιός κατά επεισόδιο; Δέκα πέντε ευρώ μεικτά. Πώς θα συγκεντρώσει ένας μεταγλωττιστής 10.900 με τα 15 ευρώ μεικτά; Τα τεκμήρια που βάζετε, λοιπόν, ειδικά για τους καλλιτέχνες είναι πάνω σε μία πλασματική φορολογητέα ύλη, σε πλαστά εισοδήματα.

Παραβιάζεται, λοιπόν, η αρχή της ισότητας και ως εκ τούτου τα σωματεία των εργαζομένων στον πολιτισμό ακόμα μια φορά θα είναι απέναντί σας και θα κάνουν ό,τι είναι δυνατόν για να καταπολεμήσουν αυτό το απαράδεκτο για εμάς νομοσχέδιο. Εμείς ζούμε σε καθεστώς συνεχούς μεταβλητού και μικρού εισοδήματος. Και αυτό πρέπει να το καταλάβετε. Ανόμοιες περιπτώσεις δεν είναι δυνατόν να εξομοιώνονται. Και αυτοί, λοιπόν, που θα βγάζουν πάνω από 10.900 θα κόβουν μόνο 10.900. Το υπόλοιπο θα προσπαθούν να το παίρνουν μαύρο. Αυτό δεν μπορούμε να το καταλάβουμε; Η σιγουριά των μισθωτών, επίσης, δεν μπορεί να εξομοιωθεί με την ανασφάλεια του «ελεύθερου» καλλιτέχνη. Σε κάθε περίπτωση, δε, αν θέλετε να περισώσετε κάτι, να βάλετε φορολογικές απαλλαγές ως κίνητρο στους πολίτες που θα συγκεντρώνουν αποδείξεις που θα τους κόβουν οι ελεύθεροι επαγγελματίες που υποτίθεται, κατά την άποψή σας, ότι είναι όλοι φοροφυγάδες. Κάντε, λοιπόν, αυτό για τους πολίτες και μην τους βάζετε όλους να γίνουν ρουφιάνοι.

Εμείς πάντως, αγαπητοί συνάδελφοι, οι πτωχοί καλλιτέχνες και να θέλαμε δεν μπορούμε να φοροδιαφύγουμε. Και αυτό μάλλον θα πρέπει να το ξέρετε. Επίσης, φέρατε ένα νομοσχέδιο στο τέλος Δεκεμβρίου το οποίο έχει αναδρομική ισχύ για όλο το 2023. Αυτό δεν είναι ανήθικο; Σας λέω, λοιπόν, ότι εκτός του ότι πληρώνουμε αυτό το άδικο χαράτσι των 600 ευρώ κάθε χρόνο, γιατί είμαστε μεσοβέζικοι ελεύθεροι επαγγελματίες, τώρα θα το χάσετε και αυτό.

Λέτε να κυνηγήσουμε τη φοροδιαφυγή. Βεβαίως, αλλά τι γίνεται με την υπόλοιπη αισχροκέρδεια, των τραπεζών ας πούμε, όταν για μια πλαστική κάρτα που τη χάνουμε ή που ανανεώνεται πρέπει να πληρώνεις όσο είναι ο τόκος των χρημάτων που έχεις όλο τον χρόνο; Δηλαδή, χάνεται και αυτός ο ελάχιστος τόκος. Δηλαδή, από τη μια μας ληστεύουν και από την άλλη, μας θεωρείτε ληστές. Ε, αυτό δεν μπορούμε να το ανεχθούμε.

Παρακαλώ πάρα πολύ λάβετε υπ’ όψιν σας και κάντε εξαιρέσεις για τους καλλιτέχνες.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για την τήρηση του χρόνου.

Τον λόγο τώρα έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης Αλέξης.

Παρακαλώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Θα μου επιτρέψετε να ξεκινήσω την πρώτη μου ομιλία ως Πρόεδρος της νέας Κοινοβουλευτικής Ομάδας της Νέας Αριστεράς με μια αναφορά: Σήμερα συζητάμε, πράγματι, ένα νομοσχέδιο το οποίο αφορά το σύνολο της ελληνικής κοινωνίας. Συζητάμε όμως και ένα νομοσχέδιο το οποίο αφορά ιδιαίτερα αυτό που ονομάσαμε «γενιά της κρίσης», τους ανθρώπους που σαν σήμερα πριν από δεκαπέντε ακριβώς χρόνια -στις 6 του Δεκέμβρη- είδαν την ενηλικίωσή τους να σφραγίζεται από την κρατική δολοφονία ενός δεκαπεντάχρονου παιδιού, του Αλέξανδρου Γρηγορόπουλου, που το μόνο έγκλημα που έκανε ήταν ότι έκανε παρέα με τους φίλους του. Δεκαπέντε χρόνια μετά από αυτή την κρατική δολοφονία οι νέοι και οι νέες του Δεκέμβρη, που τότε πλημμύρισαν τους δρόμους της Αθήνας και ολόκληρης της Ελλάδας ζητώντας δικαιοσύνη, είναι ακριβώς η γενιά των νέων εργαζομένων που ζουν σήμερα μέσα στην επισφάλεια, που ζουν σήμερα με το μπλοκάκι, που ζουν σήμερα τη σκληρή πραγματικότητα των εξοντωτικών ωραρίων στη δουλειά. Και το αίτημα παραμένει το ίδιο: δικαιοσύνη.

Έρχομαι στα θέματα του νομοσχεδίου. Άκουσα με προσοχή το πρωί την ομιλία του Πρωθυπουργού κ. Μητσοτάκη και θα μου επιτρέψετε να ξεκινήσω με ένα σημείο. Ανέφερε ότι η πρόταση της Κυβέρνησης απαντά, όπως είπε, σε στρεβλώσεις του παρελθόντος. Μάλλον θα έπρεπε να πει ο κ. Μητσοτάκης ότι το νομοσχέδιο της Κυβέρνησής του είναι εμπνευσμένο και μας επιστρέφει στο παρελθόν. Η οριζόντια εισαγωγή τεκμηρίων, αυτή η άδικη πολιτική οριζόντιων μέτρων, αντλεί την έμπνευσή της από το μακρινό 1986. Τότε, πράγματι, ήταν μια καινοτομία, όπως ήταν καινοτομία τότε και η εισαγωγή του φόρου προστιθέμενης αξίας την ίδια χρονιά. Αυτό που έχουμε, όμως, σήμερα είναι η ομολογία της αποτυχίας ενός κράτους που δεν μπορεί να ρυθμίσει με δίκαιο τρόπο το κρίσιμο ζήτημα της φορολογίας και καταφεύγει σε μέτρα που παραβιάζουν, εν τέλει, τη συνταγματική αρχή ότι οι Έλληνες συνεισφέρουν στα δημόσια βάρη ανάλογα με τις δυνάμεις τους. «Όχι» μας λέει η Κυβέρνηση της Νέας Δημοκρατίας, θα συνεισφέρουν δυσανάλογα, θα συνεισφέρουν σύμφωνα με τα δικά της αυθαίρετα και άδικα κριτήρια.

Για να μπορέσουμε να κάνουμε μια σοβαρή συζήτηση γι’ αυτό το θέμα, θα έπρεπε να συμφωνήσουμε αρχικά σε δύο πράγματα: Πρώτον, ότι η χώρα αντιμετωπίζει ένα δομικό πρόβλημα. Το φορολογικό σύστημα είναι άδικο και αυξάνει τις ανισότητες. Αυτή τη στιγμή τα δύο τρίτα σχεδόν των δημοσίων εσόδων προέρχονται από την έμμεση φορολογία και μόλις το ένα τρίτο από άμεσους φόρους και μάλιστα από αυτούς τους άμεσους φόρους, τα φυσικά πρόσωπα συνεισέφεραν για το 2022 11 δισεκατομμύρια ευρώ, ενώ τα νομικά πρόσωπα λιγότερα από 5 δισεκατομμύρια. Σε τι μεταφράζονται αυτά τα δεδομένα; Ότι οι πολίτες πληρώνουν, ανεξάρτητα από το εισόδημα τους, καθημερινό φόρο μέσα από την κατανάλωση, ενώ και πάλι οι πολίτες ως φυσικά πρόσωπα είναι αυτοί που στηρίζουν τα δημόσια οικονομικά.

Το δεύτερο στο οποίο θα έπρεπε να συμφωνήσουμε είναι ότι κάθε οριζόντιο μέτρο είναι εξ ορισμού άδικο, αντιμετωπίζει μία πολύπλοκη κατάσταση, όχι μέσα από την αποκωδικοποίησή της, αλλά μέσα από έναν ιδιόμορφο εξισωτισμό. Όλοι θα πληρώσουν το ίδιο χωρίς καμμία έγνοια για το ποιοι θα έπρεπε να εξαιρούνται και κυρίως μια συνειδητή αδιαφορία γι’ αυτούς που θα έπρεπε να πληρώσουν περισσότερο. Αυτούς, δηλαδή, που εσείς, η Κυβέρνησή σας, έχετε ευεργετήσει όλα αυτά τα χρόνια με προκλητικές φοροαπαλλαγές, αλλά και τους συστηματικούς φοροφυγάδες. Και επειδή δεν θέλετε να αντιμετωπίσετε επί της ουσίας αυτό το κρίσιμο ζήτημα, καταφεύγετε για μία ακόμη φορά στη γνωστή παλιά συνταγή του κοινωνικού αυτοματισμού. Χθες έφταιγαν οι δημόσιοι υπάλληλοι που ήταν τεμπέληδες. Σήμερα φταίνε οι ελεύθεροι επαγγελματίες οι οποίοι φοροδιαφεύγουν. Αύριο, άραγε, ποιος θα φταίει;

Σήμερα, λοιπόν, σαράντα χρόνια, σχεδόν, μετά το 1986, η χώρα μας έχει ανάγκη από μια σύγχρονη, δίκαιη, φορολογική μεταρρύθμιση, όχι από ένα ταξίδι στο παρελθόν μέσα από μια πρόταση της Κυβέρνησης της Νέας Δημοκρατίας που παραπέμπει σε φορολογική διευθέτηση για να καλύψει σπασμωδικά κάποιες οικονομικές τρύπες, αλλά μια δίκαιη φορολογική μεταρρύθμιση, ολοκληρωμένη μεταρρύθμιση, που θα στηρίζεται στις νέες δυνατότητες που διαθέτουμε στην ψηφιοποίηση, στην τεχνητή νοημοσύνη, στον εκσυγχρονισμό του συστήματος και κυρίως, θα έχει και έναν μακροπρόθεσμο σχεδιασμό. Διότι, η χώρα μας είναι εγκλωβισμένη στο εξής παράδοξο. Από τη μία η εισπραξιμότητα των άμεσων φόρων -κυρίως, των μεγάλων εισοδημάτων- είναι χαμηλή και ταυτόχρονα η αίσθηση των πολιτών, κυρίως, των ασθενέστερων και των μικρομεσαίων είναι ότι οι φόροι είναι πολύ υψηλοί, ότι η φορολογία είναι πολύ βαριά. Και, όντως, μπορεί να ισχύουν και τα δύο. Αυτά, όμως, οδηγούν στο μεγαλύτερο και στο κρισιμότερο πρόβλημα. Ποιο είναι αυτό; Κανείς δεν πιστεύει ότι οι φόροι έχουν νόημα. Κανείς δεν πιστεύει ότι οι φόροι επιστρέφουν στους πολίτες ανταποδοτικά, μέσα από την ενίσχυση του κοινωνικού κράτους και μέσα από τη στήριξη και δημιουργία νέων δημόσιων υποδομών. Νομίζω ότι το πιο χαρακτηριστικό παράδειγμα που έρχεται σε όλων μας το μυαλό, είναι το Εθνικό Σύστημα Υγείας. Είναι η κατάρρευση της δημόσιας ιατροφαρμακευτικής περίθαλψης στη χώρα μας. Μια δίκαιη, λοιπόν, φορολογική μεταρρύθμιση θα έπρεπε να ξεκινάει από αυτή την αρχή, ότι κάθε ευρώ μετράει, όταν αυτό το ευρώ επιστρέφει στην κοινωνία. Έτσι χτίζουμε φορολογική συνείδηση, έτσι χτίζουμε μια ισχυρή κοινωνία.

Αντί γι’ αυτό, εδώ τώρα τι έχουμε; Έχουμε μία άδικη πολιτική, που ενισχύει την καχυποψία των πολιτών για τα κίνητρα του κράτους, που βλέπουν το κράτος να τους αντιμετωπίζει, απλά, ως μια επιπλέον πηγή εσόδων. Δεν θα σχολιάσω καν την κυβερνητική υποκρισία, που προεκλογικά εξήγγειλε μείωση φόρων και διαφήμιζε -θυμόμαστε τα προεκλογικά σποτ του κ. Μητσοτάκη- σύγχρονα φορολογικά εργαλεία και σήμερα καταφεύγει στο ακριβώς αντίθετο, στην εφαρμογή τεκμηρίων. Μας έχει συνηθίσει, άλλωστε, ήδη από το 2019 η κυβέρνηση της Νέας Δημοκρατίας στη φοβερή αναντιστοιχία μεταξύ της επαγγελίας του νέου, από τη μία και της εφαρμογής του παλιού στην πράξη, από την άλλη.

Θα μιλήσω, όμως, για την αδικία και θα ξεκινήσουμε και πάλι από τα αυτονόητα. Οι ελεύθεροι επαγγελματίες, όπως έχει κρίνει και το Συμβούλιο της Επικρατείας, τελούν σε διαφορετικές συνθήκες σε σχέση με τους μισθωτούς. Ο εισηγητής μας, ο Δημήτρης Τζανακόπουλος, στη συζήτηση που έγινε το πρωί για την αντισυνταγματικότητα μίλησε αναλυτικά γι’ αυτό το θέμα. Γιατί εδώ υπάρχει μια ειδοποιός διαφορά. Και η διαφορά έγκειται στο ουσιώδες: Το εισόδημα των μη μισθωτών είναι διαρκώς μεταβαλλόμενο, δεν είναι σταθερό, δεν συναρτάται με το νομοθετημένο κατώτατο μισθό, δεν είναι οριζόντιο στην επικράτεια, δεν είναι ίδιο όλο τον χρόνο, δεν είναι το ίδιο ακόμα και μέσα στις ίδιες επαγγελματικές κατηγορίες. Αυτό και μόνο θα αρκούσε για να αποδείξει κανείς ότι ένα οριζόντιο μέτρο σε εισοδήματα τα οποία δεν είναι σταθερά, είναι καταφανώς άδικο.

Αυτό, ακριβώς, επισημαίνει και στην έκθεσή της η Επιστημονική Υπηρεσία της Βουλής, στις εύλογες αιτιάσεις της οποίας ο κύριος Υπουργός αρνήθηκε επί της ουσίας να απαντήσει.

Η Κυβέρνηση, όμως, έρχεται ουσιαστικά και μας λέει, παραδέχεται, αποδέχεται ότι ένα ευρωπαϊκό κράτος εν έτει 2023 παραιτείται από την προσπάθεια και την υποχρέωση να γνωρίζει ποια είναι τα πραγματικά εισοδήματα και με βάση αυτά να σχεδιάζει τη φορολογική της πολιτική. Και τι κάνει; Αδιαφορεί για την κοινωνική πραγματικότητα. Στη σύνθετη πυραμίδα των ελεύθερων επαγγελματιών, εστιάζει την προσοχή της στη βάση της πυραμίδας και αποκαλεί όλους όσοι βρίσκονται εκεί συλλήβδην φοροφυγάδες.

Αυτή η επιλογή υπηρετεί, πέρα από την άμεση οικονομική στόχευση, μια ευρύτερη στρατηγική της Κυβέρνησης της Νέας Δημοκρατίας. Τον εξοβελισμό αυτής της βάσης της πυραμίδας, αυτών των συλλήβδην φοροφυγάδων -όπως χαρακτηρίζονται- τον εξοβελισμό τους από την οικονομική και την κοινωνική δραστηριότητα.

Να κλείσουν τα βιβλία τους για να γίνουν ντελιβεράδες, για να θυμηθώ τι είπε πριν από λίγες ημέρες ένας Υπουργός της Κυβέρνησης ή στην πιο σοβαρή εκδοχή, να κλείσουν τα βιβλία τους για να ενισχυθούν οι λίγες, μεγάλες και ισχυρές επιχειρήσεις, όπως ακριβώς το περιγράφει η περίφημη έκθεση Πισσαρίδη.

Το φορολογικό είναι ένας πολύ κρίσιμος κρίκος για τη βίαιη κοινωνική αναδιάρθρωση που επιθυμεί η Νέα Δημοκρατία. Θα σταθώ σε τρία παραδείγματα για να το εικονογραφήσουμε λίγο αυτό. Το 2022 το 35% των δικηγόρων της Αθήνας δεν είχε καμμία παράσταση σε δικαστήρια και το 50% συνολικά είχε έως δύο παραστάσεις. Μπορεί κανείς προφανώς να σκεφτεί πάρα πολλά γι’ αυτή την κατάσταση. Υπάρχει, όμως, κάτι που δεν δικαιούται να κάνει και είναι αυτό ακριβώς το οποίο κάνει σήμερα η Κυβέρνηση της Νέας Δημοκρατίας, δηλαδή να τους επιβάλει φόρο για εισοδήματα που δεν έχουν μόνο και μόνο επειδή διατηρούν τη δικηγορική ιδιότητα. Όπως επίσης δεν είναι λογικό -είναι ακριβώς το αντίθετο, είναι εξωφρενικά παράλογο- ότι η Κυβέρνηση επιβάλλει επιπλέον φορολόγηση, όταν ο τζίρος υπερβαίνει το μέσο όριο του ΚΑΔ των νομικών υπηρεσιών. Ενώ, δηλαδή, υποτίθεται ότι ο νέος νόμος προσπαθεί να καταπολεμήσει τη φοροδιαφυγή, αποδεικνύεται ότι στην πράξη αυτοί που θα πληρώσουν παραπάνω είναι οι ενεργοί δικηγόροι που τυγχάνουν να είναι και ειλικρινείς φορολογούμενοι. Είναι αυτό δίκαιο; Είναι αυτό λογικό; Είναι αυτό μέτρο ενίσχυσης της φορολογικής συνείδησης;

Δεύτερο παράδειγμα, σήμερα -το είπα και στην αρχή της ομιλίας μου- ένα σημαντικό τμήμα των ελεύθερων επαγγελματιών ανήκει στη γενιά της κρίσης. Αυτή η γενιά, η γενιά των σημερινών παραγωγικών ηλικιών, πολύ συχνά εργάζεται σε σχέση εξαρτημένης, αλλά όχι σταθερής εργασίας. Είναι επί της ουσίας μισθωτοί, αλλά χωρίς να έχουν την ασφάλεια του σταθερού μισθού. Είναι άνθρωποι σε αναπαραγωγική ηλικία, άνδρες και γυναίκες, που ισορροπούν σε πολλαπλά μέτωπα στην επαγγελματική και στην προσωπική τους ζωή, δίχως ουσιαστική κρατική αρωγή, νέοι επιστήμονες και επαγγελματίες που η περιστασιακή εργασία, το μεταβαλλόμενο εισόδημα, η επισφάλεια είναι ακριβώς η καθημερινότητά τους.

Αυτοί οι άνθρωποι, λοιπόν, αυτοί οι νέοι δικηγόροι, οι νέοι γιατροί, οι νέοι μηχανικοί, οι ερευνητές, οι μεταφραστές, πολλές επαγγελματικές κατηγορίες, μπορεί να μην έχουν το δικό τους γραφείο, να μην έχουν αυτή την οικονομική δυνατότητα, έχουν όμως ως μόνιμο σύντροφο το μπλοκάκι και έχουν επίσης οφειλές σε εφορία και ασφαλιστικά ταμεία που συνήθως δεν μπορούν καν να τις ρυθμίσουν. Η Κυβέρνηση τούς λέει ότι πρέπει να πληρώσουν και γι’ αυτό -και για το μπλοκάκι- με οριζόντιο τρόπο, δίχως εξαιρέσεις. Είναι αυτό δίκαιο; Είναι λογικό; Είναι αυτό κάτι το οποίο καλλιεργεί η φορολογική συνείδηση;

Τρίτο παράδειγμα -και εδώ επιτρέψτε μου να πω ότι μπαίνουμε και στον βαθύ πυρήνα του αντικοινωνικού χαρακτήρα του νομοσχεδίου-, σε αυτούς που έχουν μεγάλα εισοδήματα, σε αυτούς που έχουν συχνά προκλητικά εισοδήματα και τα αποκρύπτουν βεβαίως, τι κάνει η Κυβέρνηση; Με τα οριζόντια μέτρα τους κλείνει το μάτι. Τους λέει: «Δεν πειράζει που φοροδιαφεύγετε, δώστε τώρα κάτι και θα τα βρούμε».

Μην κρυβόμαστε, κυρίες και κύριοι συνάδελφοι, πίσω από το δάχτυλό μας, η Κυβέρνηση σήμερα νομιμοποιεί τη μεγάλη φοροδιαφυγή με μια λογική που θυμίζει έντονα την αλήστου μνήμης διαδικασία της περαίωσης. Στην ουσία πρόκειται για μια χαριστική ρύθμιση που επιτρέπει την απώλεια δυνητικών και κοινωνικά δίκαιων και κοινωνικά αναγκαίων εσόδων από το κράτος στο όνομα της άμεσης είσπραξης λίγων χρημάτων. Γιατί πραγματικά αναρωτιέμαι, πόσο σπουδαία είναι, εν τέλει, αυτή η μεταρρύθμιση που αποσκοπεί στην είσπραξη σε ετήσια βάση 550 περίπου εκατομμυρίων ευρώ; Τόσο είναι το ύψος της φοροδιαφυγής στη χώρα μας; Όχι βέβαια. Για να μη μιλήσουμε βεβαίως για τη φοροαποφυγή, να μη μιλήσουμε για το γεγονός ότι στο εννεάμηνο Ιανουαρίου - Σεπτεμβρίου του 2023 οι τέσσερις συστημικές τράπεζες κατέγραψαν καθαρά κέρδη ύψους 2,8 δισεκατομμυρίων ευρώ, όταν οι εκατόν πενήντα εισηγμένες στο χρηματιστήριο εμφάνισαν έκρηξη κερδών κατά περισσότερο από 300% με καθαρά κέρδη 10,4 δισεκατομμύρια ευρώ, σημειώνοντας ρεκόρ δεκαπενταετίας στην κερδοφορία τους. Αυτή ακριβώς είναι η μια πλευρά αυτού που οι διεθνείς οργανισμοί -όλοι οι διεθνείς οργανισμοί πλέον- ονομάζουν ως πληθωρισμό της απληστίας, που εσείς τον έχετε αφήσει ανεξέλεγκτο.

Η άλλη πλευρά του πληθωρισμού της απληστίας είναι η καθημερινή λεηλασία των εισοδημάτων και των ελεύθερων επαγγελματιών, όπως όλων των μικρομεσαίων και των εργαζομένων από τον ΦΠΑ. Εκεί ακριβώς, στον πληθωρισμό της απληστίας, οφείλεται και η μείωση του κενού στην απόδοση του ΦΠΑ για την οποία μίλησε σήμερα το πρωί ο κ. Μητσοτάκης και όχι βεβαίως σε κάποιο επίτευγμα της Κυβέρνησής του.

Κυρίες και κύριοι, η Κυβέρνηση της Νέας Δημοκρατίας δεν ενδιαφέρεται για ένα δίκαιο φορολογικό σύστημα. Θυμόμαστε όλοι το λαϊκιστικό της κρεσέντο που δαιμονοποίησε τη φορολογία ως τον μεγάλο εχθρό της ανάπτυξης, θυμόμαστε όλοι πώς αντιμετώπισε το κοινωνικά δίκαιο αίτημα για φορολόγηση των μερισμάτων από τις μετοχές, θυμόμαστε όλοι το πώς αδιαφόρησε για το κοινωνικά αναγκαίο μέτρο της φορολόγησης των υπερκερδών των εταιρειών ενέργειας που θησαύρισαν μέσα στην κρίση, θυμόμαστε όλοι τις χαριστικές ρυθμίσεις για τους πλούσιους και για τους πολύ πλούσιους με τους φόρους κληρονομιάς, με τους φόρους για τις γονικές παροχές, θυμόμαστε όλοι τον διαρκώς αναβαλλόμενο φόρο στις τράπεζες και βεβαίως την πληθωριστική έκρηξη των έμμεσων φόρων.

Και επειδή τα θυμόμαστε όλα αυτά, μπορούμε ξεκάθαρα να το πούμε: Η Νέα Δημοκρατία είναι το κόμμα της φοροδιαφυγής, είναι το κόμμα της άδικης φορολογίας, είναι το κόμμα που δεν θέλει ένα σύγχρονο, δίκαιο, κοινωνικά προσανατολισμένο φορολογικό σύστημα και γι’ αυτό σήμερα βρίσκεται αντιμέτωπη με ένα ευρύ κύμα διαμαρτυρίας για τις επιλογές της. Το είδαμε στη διαβούλευση, το είδαμε στην ακρόαση των φορέων, το είδαμε στις κινητοποιήσεις των ελευθέρων επαγγελματιών, στις αποφάσεις επαγγελματικών συλλόγων και επιμελητηρίων που λένε όλοι το αυτονόητο ότι εδώ έχουμε μια άδικη πολιτική.

Όσο για τη δέσμευση που ακούσαμε επίσης το πρωί και από τον κ. Μητσοτάκη και από τον αρμόδιο Υπουργό, τον κ. Χατζηδάκη, ότι τα φορολογικά έσοδα από αυτή τη ρύθμιση προορίζονται για τη δημόσια υγεία και τη δημόσια παιδεία, είναι ακριβώς η μέχρι σήμερα πολιτική πρακτική της Νέας Δημοκρατίας, οι εξαγγελίες της, οι πράξεις της και αυτά που σχεδιάζει για το άμεσο μέλλον, τα οποία δείχνουν την υποβάθμιση και τη σταδιακή ιδιωτικοποίηση αυτών των πολύ σημαντικών δημόσιων αγαθών της παιδείας και της υγείας. Ακυρώνεται, λοιπόν, στην πράξη και αυτό το επιχείρημά σας.

Εμείς, η Νέα Αριστερά, δεν κρυβόμαστε πίσω από γενικόλογες διακηρύξεις και συνθήματα. Η αριστερά στη χώρα μας και διεθνώς πιστεύει στην αναγκαιότητα και στη δυνατότητα ενός δίκαιου και ισχυρού φορολογικού συστήματος που θα είναι εργαλείο για τη θωράκιση της κοινωνίας, την αναδιανομή του εισοδήματος προς όφελος των πολλών, τον περιορισμό του προκλητικού πλούτου. Αυτή είναι η σύγχρονη συζήτηση διεθνώς για τις ανισότητες, αυτή είναι η συζήτηση που χρειάζεται και στη χώρα μας, μείωση του ειδικού βάρους των έμμεσων φόρων και αναδιανομή του φορολογικού βάρους των άμεσων βαρών προς όφελος των ασθενέστερων μέσω της καταπολέμησης της φοροδιαφυγής και της υπερβολικής κερδοφορίας των ισχυρών. Είναι εφικτό αυτό σήμερα; Εμείς λέμε ότι είναι, όχι όμως με οριζόντια μέτρα τα οποία σύντομα θα δώσουν τη θέση τους σε άλλα μέτρα, αλλά μέσα από έναν στρατηγικό σχεδιασμό που θα στηρίζεται στα πραγματικά δεδομένα και στα πραγματικά προβλήματα της ελληνικής κοινωνίας, με την υπαγωγή των σύγχρονων τεχνολογικών εργαλείων στον στόχο της κοινωνικής δικαιοσύνης, με τη διασύνδεση της ΑΑΔΕ με το σύνολο των ηλεκτρονικών συστημάτων και πλατφορμών, με την ολοκλήρωση και διεύρυνση του περιουσιολογίου με άλλες κατηγορίες -κινητά, ακίνητα, μετοχές-, με ενσωμάτωση και χρήση νέων τεχνολογιών -big data, data mining- για εντοπισμό των πιο πιθανών περιπτώσεων φοροδιαφυγής, ξεκινώντας από την κορυφή της πυραμίδας, με την αυστηροποίηση του πλαισίου αναγνώρισης δαπανών σε νομικά πρόσωπα -leasing, υπερπολυτελών αυτοκινήτων, πολυτελείς καταναλωτικές δαπάνες-, με τον ενδελεχή έλεγχο και την πάταξη του μαύρου χρήματος, με την ενίσχυση, την αναδιοργάνωση και την ανανέωση του ανθρώπινου δυναμικού των ελεγκτικών μηχανισμών που σήμερα μόλις το 4% είναι κάτω των τριάντα τεσσάρων ετών. Με μια πολιτική που έχει ως στόχο τη δικαιοσύνη και όχι την αδικία, με μια πολιτική που θα πείθει τους πολίτες ότι οι φόροι τους επιστρέφονται στην καθημερινή τους ζωή μέσα από την ενίσχυση του κοινωνικού κράτους και των δημόσιων υποδομών, με μια στρατηγική που θα κατανοεί ότι όσο ο προκλητικός πλούτος μένει στο απυρόβλητο, δεν μπορεί να υπάρξει δικαιοσύνη.

Η Κυβέρνηση δυστυχώς ούτε θέλει αλλά ούτε και μπορεί και το βλέπουμε αυτό και στις ρυθμίσεις που περιλαμβάνει το νομοσχέδιο για το ζήτημα της βραχυχρόνιας μίσθωσης. Πριν από λίγο η Θεανώ Φωτίου σάς μίλησε αναλυτικά γι’ αυτές. Θα μου επιτρέψετε να κάνω και εγώ δύο σχόλια, κύριε Πρόεδρε, όσο πιο συνοπτικά μπορώ. Έχουμε εδώ ένα φαινόμενο το οποίο έχει γιγαντωθεί τα τελευταία χρόνια και στη χώρα μας. Δυστυχώς, παρ’ όλες τις εξαγγελίες τους, οι κυρίες και οι κύριοι της Κυβέρνησης κάνουν πως δεν κατανοούν ότι η χώρα αντιμετωπίζει ήδη -όχι στο μέλλον- μια πάρα πολύ σοβαρή στεγαστική κρίση.

Καταγράφουμε αρνητικές πανευρωπαϊκές πρωτιές πλέον στο κόστος στέγασης με το 1/3 των νοικοκυριών να δαπανούν σε έξοδα στέγασης περισσότερο από το 50% του πραγματικού διαθέσιμου εισοδήματος τους. Και η ανεξέλεγκτη μάλιστα, επέκταση της βραχυχρόνιας μίσθωσης, ειδικά στα αστικά κέντρα επηρεάζει αρνητικά και το κόστος της επαγγελματικής στέγης, το οποίο βεβαίως επιβαρύνει ακόμα περισσότερο τους ελεύθερους επαγγελματίες για τους οποίους συζητάμε σήμερα.

Διαβάζουμε στο νομοσχέδιο για επιμέρους ρυθμίσεις, δεν βλέπουμε πουθενά όμως το αποφασιστικό βήμα. Δηλαδή τι; Την απαγόρευση σε νομικά πρόσωπα να δραστηριοποιούνται στη βραχυχρόνια μίσθωση, την απαγόρευση κατοχής Golden Visa να μετατρέπουν τα ακίνητα τους σε Airbnb, τον ορισμό αυστηρού πλαφόν τριών ακινήτων ανά φυσικό πρόσωπο, ώστε να σπάσει επιτέλους η φούσκα στις τιμές των ακινήτων που διαλύει αυτή τη στιγμή την ελληνική κοινωνία. Αυτό επιβάλλει η πραγματικότητα. Αυτό απαιτεί η κοινωνία.

Κυρίες και κύριοι συνάδελφοι, η Νέα Αριστερά πιστεύει ότι είναι αναγκαία μια ανοιχτή, δημόσια, ευρεία συζήτηση σχετικά με την καλύτερη στρατηγική για μια δίκαιη και προοδευτική φορολογία, για τη διαμόρφωση για παράδειγμα του ολοκληρωμένου προφίλ του φορολογούμενου και την καλύτερη προτεραιοποίηση των ελέγχων για τη δυνατότητα φοροαπαλλαγών ενδεχομένως σε συγκεκριμένες κατηγορίες δαπανών, ώστε να δίνονται κίνητρα στους πολίτες να ζητούν αποδείξεις εκεί που εντοπίζεται η φοροδιαφυγή, για ένα μοντέλο ενδεχομένως αποτελεσματικού δειγματοληπτικού ελέγχου και την επιβολή αντίστοιχων αυστηρών ποινών στους παραβάτες, όλα αυτά μπορούμε να τα συζητήσουμε, να τα εξετάσουμε. Ένα πράγμα όμως πρέπει να είναι ξεκάθαρο και είναι για εμάς εξαιρετικά κρίσιμο. Πρέπει να αντιμετωπίσουμε με δίκαιο τρόπο όλη την πυραμίδα και όχι να λεηλατούμε το κάτω μέρος της, όπως κάνει σήμερα η Κυβέρνηση της Νέας Δημοκρατίας. Και η στρατηγική, βεβαίως, δεν μπορεί να είναι η εφαρμογή πολιτικών του παρελθόντος που δοκιμάστηκαν και απέτυχαν. Απέναντι στον κοινωνικό αυτοματισμό, απέναντι στον λαϊκισμό της δαιμονοποίησης των φόρων στους ισχυρούς και στον κυνισμό της οριζόντιας φορολόγησης των πολλών αντιτάσσουμε την τεκμηριωμένη στρατηγική ανάγκη για φορολογική και κοινωνική δικαιοσύνη. Και απέναντι στην αλαζονεία της Κυβέρνησης της Δεξιάς θα επιδιώξουμε την προγραμματική συνεννόηση των προοδευτικών πολιτικών και κοινωνικών δυνάμεων για μια ουσιαστική, πραγματική και δίκαιη φορολογική μεταρρύθμιση.

Δεσμευόμαστε, λοιπόν, για ένα δίκαιο φορολογικό σύστημα, σε μια δίκαιη και ισχυρή κοινωνία, όπως επίσης δεσμευόμαστε ότι η Νέα Αριστερά θα είναι εδώ, θα είναι παρούσα μέσα στη Βουλή, αλλά κυρίως μέσα στην κοινωνία, για να παλέψουμε με τις ιδέες μας, με το πρόγραμμά μας, με τις προτάσεις μας απέναντι στην ηγεμονία της Δεξιάς και τις αντικοινωνικές της πολιτικές και για τη δημιουργία μιας νέας προοδευτικής πλειοψηφίας, που έχει ανάγκη σήμερα η ελληνική κοινωνία.

Καταψηφίζουμε λοιπόν, το νομοσχέδιο της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Έχουν ακουστεί πολλά. Θα προσπαθήσω να εισφέρω ίσως κάτι διαφορετικό.

Κυρίες και κύριοι συνάδελφοι, τι ευαγγελίζεται ο κ. Μητσοτάκης και οι Υπουργοί του εδώ και πέντε χρόνια τουλάχιστον; Μεταρρυθμίσεις, μεταρρυθμίσεις και τώρα μεταρρυθμίσεις στην υγεία, στην παιδεία, στο ασφαλιστικό σύστημα, στη δικαιοσύνη, στο δημόσιο. Γιατί; Για να λειτουργεί αποτελεσματικά. Και σήμερα υποτίθεται ότι έχει σειρά το φορολογικό σύστημα.

Όμως, αλήθεια, τι κατάφερε αυτή η Κυβέρνηση στην πρώτη τετραετία σε σχέση με τη φοροδιαφυγή; Και ας μη μας πει βεβαίως ότι η ψηφιοποίηση του κ. Πιερακάκη, χωρίς περιορισμό των απαιτήσεων του δημοσίου και χωρίς καμμία μεταβολή επί της ουσίας των διαδικασιών είναι κάτι.

Εδώ κυρίες και κύριοι συνάδελφοι, το ερώτημα είναι απλό. Συνέβαλε αυτή η διαδικασία της υποτιθέμενης διευκόλυνσης των πολιτών, την οποία η Κυβέρνηση βάπτισε ως μεταρρύθμιση στην πάταξη της φοροδιαφυγής; Η απάντηση είναι σαφέστατα αρνητική. Η Ελλάδα παραμένει στους ουραγούς, καταλαμβάνοντας την εικοστή πέμπτη θέση ανάμεσα στις τριάντα οκτώ θέσεις στις χώρες του Οργανισμού Οικονομικής Συνεργασίας και Ανάπτυξης στο φετινό δείκτη διεθνούς φορολογικής ανταγωνιστικότητας. Ξεκάθαρα πράγματα.

Επιπλέον, σύμφωνα με την έρευνα του Ινστιτούτου Εφαρμοσμένων Οικονομικών του Πανεπιστημίου του Τύμπιγκεν, τον Φεβρουάριο του 2023 η σκιώδης οικονομία στην Ελλάδα φτάνει το 21,7% του επίσημου καταγεγραμμένου ΑΕΠ ενώ μεταξύ των χωρών-μελών του ίδιου Οργανισμού Οικονομικής Συνεργασίας και Ανάπτυξης μόνο η Ιταλία μας ξεπερνά με ποσοστό 21,8%.

Και τώρα η Κυβέρνηση ομολογεί ουσιαστικά την αποτυχία της, γιατί εδώ και τέσσερα χρόνια δεν μπορεί να εντοπίσει και να φορολογήσει τα αδήλωτα εισοδήματα, ενώ δεν έχει καταφέρει μέχρι και σήμερα να συνδέσει τα POS με τις ταμειακές μηχανές. Αυτό είναι επίσης ξεκάθαρο.

Και θα θέλαμε μια απάντηση. Αλήθεια, γιατί δεν έχει γίνει αυτή η σύνδεση; Τι εμπόδιζε την Κυβέρνηση να τα συνδέσει; Έχουν τοποθετηθεί POS και καταβάλλονται από τους καταναλωτές, από τους ελεύθερους επαγγελματίες τα διάφορα επιβαλλόμενα στις τράπεζες. Δεν λειτουργούν. Γιατί, κύριε Υπουργέ, δεν λειτουργούν; Και γιατί δεν κάνατε διασύνδεση; Για να καταλάβουμε πως είμαστε. Όπως επίσης, δεν έπραξε η Κυβέρνηση επί τέσσερα χρόνια και πλέον, έτσι και τώρα ο Υπουργός Εθνικής Οικονομίας και Οικονομικών εισηγείται ένα φορολογικό νομοσχέδιο, το οποίο δεν περιλαμβάνει καμμία ουσιαστική μεταρρύθμιση. Και πρόκειται για ένα σχέδιο νόμου, το οποίο απλά και μόνο αλλάζει τους κανόνες προκαλώντας εύλογες αντιδράσεις και πλείστες αντιδράσεις, μοναδικές θα έλεγα αντιδράσεις για το είδος και το αντικείμενο, αυξάνει το αίσθημα αδικίας και δημιουργεί σίγουρα το αίσθημα της φοροεπιδρομής, ακόμα και αν δεν θα είναι, αλλά έχει δημιουργήσει ένα τέτοιο αίσθημα. Και, βεβαίως, δημιουργεί την εντύπωση αυτή γιατί αυτό το νομοσχέδιο, κύριοι Υπουργοί, δεν μεταρρυθμίζει το φορολογικό σύστημα. Μην προσπαθείτε να πείσετε κανέναν, ούτε η Συμπολίτευση δεν έχει πειστεί. Και γνωρίζει τα προβλήματα η Συμπολίτευση και γι’ αυτόν το λόγο βλέπετε μια ιδιαίτερη κατάσταση. Εδώ είναι. Ουδείς. Τι να υπερασπιστεί η Συμπολίτευση; Τι να υπερασπιστεί αφού δεν υπάρχει καμμία μεταρρύθμιση. Δεν λειτουργεί αναπτυξιακά και το ξέρουν οι συνάδελφοι, δεν ευνοεί την επιχειρηματικότητα, αντίθετα είναι εχθρός στη μικρή επιχειρηματικότητα που είναι η κινητήρια δύναμη της ελληνικής οικονομίας. Επίσης δεν περιορίζει ούτε τη φοροαποφυγή των οργανωμένων μεγάλων πολυεθνικών ομίλων αλλά ούτε και το λαθρεμπόριο κάθε είδους.

Κύριοι Υπουργοί, σας προκαλώ να απαντήσετε τώρα ή και αργότερα. Γιατί καθυστερούν να εκδοθούν οι εφαρμοστικές αποφάσεις που αναφέρονται στα συστήματα εισροών-εκροών στα πρατήρια; Δεκατέσσερα χρόνια έχουν τοποθετηθεί τα μηχανήματα. Κάθονται, σκουριάζουν. Ρωτάμε γιατί οι εφαρμοστικές αποφάσεις δεν έχουν ακόμα τοποθετηθεί. Τι είναι αυτό το οποίο εμποδίζει, κύριοι Υπουργοί; Πείτε το να ξέρουμε κι εμείς ότι αυτό εμποδίζεται τόσα χρόνια. Και, εν πάση περιπτώσει, δεν μας ενδιαφέρει από το 2019 και πριν τι έγινε ή αν θέλετε πείτε το κι αυτό. Εσείς στα πέντε χρόνια σήμερα τι έχετε κάνει; Γιατί; Γιατί είναι μεγάλο πάρτι, κύριε Υπουργέ, στο επίπεδο αυτό των διυλιστηρίων και των καυσίμων. Θέλω να απαντήσετε γιατί δεν έχει εφαρμοστεί το σύστημα και γιατί καθυστερούν οι εφαρμοστικές αποφάσεις.

Επίσης, το νομοσχέδιο δεν απαλύνει το βάρος των νοικοκυριών από την ακρίβεια. Ένα άλλο ξεκάθαρο ζήτημα. Αντίθετα το κόστος ζωής γίνεται ακόμα πιο δυσβάσταχτο, λόγω επιβολής και σε αυτά του υπερβολικού ΦΠΑ 24%. Αυτό το νομοθέτημα ξεκάθαρα, κυρίες και κύριοι συνάδελφοι, απλά ανακατεύει επί το λαϊκότερο την τράπουλα. Ο οριζόντιος, άδικος και αναχρονιστικός φόρος είναι χάδι για τους μεγάλους φοροφυγάδες και βάρος για τους ελεύθερους και αδύναμους ελεύθερους επαγγελματίες. Βγείτε στην αγορά να δείτε τι γίνεται. Ζήστε το πεζοδρόμιο του μαχόμενου δικηγόρου να καταλάβετε τι συμβαίνει και μη λοιδορείτε τους δικηγόρους και τους άλλους ελεύθερους επαγγελματίες όπως το κάνετε, γιατί είναι ντροπή. Αν δεν γνωρίζετε τουλάχιστον σεβαστείτε και κρατήστε μια ισορροπία και μια σιωπή.

Αυτό το ίδιο νομοσχέδιο αντιμετωπίζει με απαρχαιωμένους τρόπους το πραγματικό πρόβλημα της φοροδιαφυγής και της φοροαποφυγής, επιδιώκοντας να εισπράξει περί τα 700 εκατομμύρια -ακούσατε και αναφέρομαι στη Συμπολίτευση- όταν η φοροδιαφυγή είναι 10 δισεκατομμύρια. Ερώτηση, απλή, ενός απλού πολίτη: Γιατί πάτε στα 700 εκατομμύρια και αφήνετε τα 9,3 δισεκατομμύρια έτσι; Και τι κάνετε, εν πάση περιπτώσει, για τα 9,3 δισεκατομμύρια; Πείτε ένα μόνο, δεν θέλουμε δεύτερο, για να καταλάβουν και οι πολίτες τι συμβαίνει και πώς κινείται η φορολογική πολιτική της Κυβέρνησης.

Πρωτοτυπεί μάλιστα η Κυβέρνηση καθώς φορολογεί το επάγγελμα -το είπε και ο Νίκος Ανδρουλάκης- και όχι το εισόδημα και το κάνει μάλιστα πυροδοτώντας ένα κοινωνικό αυτοματισμό, γνωστό φαινόμενο και γνωστή τακτική της Νέας Δημοκρατίας, γιατί έτσι της αρέσει και έτσι πρόκειται να κάνει και πυροδοτεί και τον επαγγελματικό ρατσισμό. Με έμμεσο αλλά και κυνικό τρόπο, κυρίες και κύριοι συνάδελφοι, απευθύνεται στους πελάτες, υποσχόμενη ότι θα τιμωρήσει τους φοροφυγάδες παρόχους ελεύθερους επαγγελματίες.

Και το κάνει πράγματι πιστεύοντας ότι θα μειώσει το πολιτικό κόστος με τέτοιες παρεμβάσεις. Δεν θα γίνει κάτι τέτοιο. Πλανάσθε πλάνην οικτράν.

Στην πραγματικότητα, οι αυθαίρετες, και φυσικά αμφισβητούμενες, υποθέσεις για το εισόδημα ολόκληρων κλάδων, το παιχνίδι με τους συντελεστές και τα όρια, οι διορθώσεις παλαιότερων λαθών μέσω φοροαπαλλαγών, οι φοροεξαιρέσεις μέσω πολύπλοκων υπολογισμών το μόνο που έχουν επιτύχει και πετυχαίνουν είναι να μπερδέψουν τους πολίτες, να δημιουργούν αίσθημα αδικίας και να καθιστούν ένα κακό φορολογικό σύστημα, περαιτέρω χείριστο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, πρέπει να καταπολεμήσουμε τη φοροδιαφυγή; Ποιος θα πει «όχι»; Ποιος θα πει «όχι»; Σαφώς είναι θετική η απάντηση. Και είναι θετική η απάντηση, διότι η φοροδιαφυγή συνιστά μεγάλη κοινωνική παθογένεια, η οποία οδηγεί και στις ανισότητες και δυστυχώς αυξάνει την απώλεια των εσόδων στο δημόσιο που θα μπορούσαν να κατευθυνθούν -εμείς ευελπιστούμε- στο κοινωνικό κράτος και στις υποδομές.

Πώς θα μπορούσε να γίνει αυτό; Μήπως θα μπορούσε να γίνει με κίνητρα τους καταναλωτές, για να υπάρχει ένα ιδιαίτερο ενδιαφέρον σε αυτούς τους ανθρώπους και να ζητούν έστω τις αποδείξεις; Λέμε τώρα, μήπως;

Εμείς, σαν ΠΑΣΟΚ - Κίνημα Αλλαγής, προτείνουμε έναν μηχανισμό ανταπόδοσης, με δύο στοιχεία: Σε ατομικό επίπεδο, με μεμονωμένα κίνητρα στους φορολογούμενους για ηλεκτρονικές πληρωμές που πραγματοποιούν και σε συλλογικό επίπεδο, που είναι μείζονος σπουδαιότητας κι αυτό, προβλέψεις για επενδύσεις στο κοινωνικό κράτος, όταν επιτευχθούν οι στόχοι αύξησης της φορολογητέας ύλης δημοσίων εσόδων που θα προέρχονται από αξιοποίηση των ηλεκτρονικών πληρωμών.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Επιπλέον, κύριε Πρόεδρε, προτείνουμε τα εξής θέματα και καταλήγω:

Πρώτον, κίνητρα σε νομικά πρόσωπα και φυσικά πρόσωπα, που εμπίπτουν σε κατηγορίες με αυξημένη φοροδιαφυγή, οι οποίες κλιμακωτά θα εξασφαλίζουν προνομιακή πρόσβαση, παραδείγματος χάριν σύστημα εκκαθάρισης που δεν υπάρχει τέτοιο σύστημα.

Δεύτερον, αξιοποίηση ψηφιακών μέσων από τις φορολογικές αρχές για εντοπισμό και φορολόγηση των αδήλωτων εισοδημάτων. Καμμία αξιοποίηση των φορολογικών μέσων.

Ερώτηση, κύριοι Υπουργοί: γιατί δεν τα αξιοποιείτε; Ή αν τα αξιοποιείτε, σε τι βαθμό τα αξιοποιείτε; Και αν τα αξιοποιείτε, έχουμε 10 δισεκατομμύρια φοροδιαφυγή ακόμα; Δεν έχουμε καταφέρει τίποτα;

Τρίτον, γενναία φορολογική μεταρρύθμιση, με σκοπό τη μείωση των άδικων έμμεσων φόρων και τη δικαιότερη κατανομή των άμεσων φόρων. Αξιοποίηση του συστήματος ανταλλαγής πληροφοριών μεταξύ των κρατών-μελών. Εφαρμογή ειδικών τεχνικών, που το λέμε πάλι, και, τέλος, ας σταματήσουν και αυτές οι διαρκείς καθυστερήσεις στη σύνδεση των ταμειακών μηχανών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

Να γίνει αυτή η online σύνδεση με την ΑΑΔΕ για να ξεμπερδεύουμε. Γιατί δεν γίνεται; POS και ταμειακές μηχανές. Γιατί δεν γίνεται; Πείτε το να καταλάβουμε.

Κυρίες και κύριοι συνάδελφοι, το νομοσχέδιο αυτό θα μπορούσε ίσως να ήταν μια σημαντική και χρήσιμη φορολογική μεταρρύθμιση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Θα μπορούσε, αφού το θέλει η Κυβέρνηση. Όμως, κύριε Πρόεδρε, θα μπορούσε να γίνει αυτό μόνο εάν πετύχαινε απλούστευση του φορολογικού συστήματος, εάν κατόρθωνε, εν πάση περιπτώσει, να γίνει ξεκάθαρο και σαφές σε όλους φορολογούμενους και να δημιουργούσε το αίσθημα φορολογικής δικαιοσύνης.

Τίποτε εξ αυτών δεν γίνεται. Υπάρχει διαμαρτυρία των πάντων. Αυτό είναι η μεγάλη αποτυχία την οποία έχετε και αυτό το φορολογικό νομοσχέδιο είναι πράγματι κατά πάντων, αλλά όχι κατά των ολίγων και εκλεκτών οι οποίοι σας προτιμούν και τους προτιμάτε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Επόμενος ομιλητής είναι ο κ. Παύλος Πολάκης, Βουλευτής του ΣΥΡΙΖΑ - Προοδευτική Συμμαχία.

Έχετε επτά λεπτά, κύριε Πολάκη.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, το πρωί παρακολούθησα πολύ προσεκτικά την ομιλία του Πρωθυπουργού. Δεν μπορώ, θα το πω. Μου θύμισε μια σκωπτική μαντινάδα που λέμε στην Κρήτη: «Είπαμε πολλά ψέματα, να πούμε μιαν αλήθεια, φορτώσαμε έναν ποντικό εννιά κιλά ροβύθια!».

Προσέξτε, θα είμαι λίγο σκληρός σε κάποια πράγματα, κύριε Θεοχάρη, γιατί εμείς έχουμε προσγειωθεί εδώ και καιρό σε αυτή τη χώρα. Είστε υποκριτές και ψεύδεστε! Αυτό που υλοποιείτε και με αυτό το νομοσχέδιο είναι το σχέδιο Πισσαρίδη**,** το οποίο μιλάει για στραγγαλισμό και εξόντωση μιας μεγάλης μερίδας μικρομεσαίων ελεύθερων επαγγελματιών, της μεσαίας τάξης, που λέτε, για να ανοίξει ο δρόμος σε μεγαλύτερη κερδοφορία σε πολυεθνικές επιχειρήσεις, σε μεγάλες αλυσίδες, στους πολύ πλούσιους.

Αυτό είναι το σχέδιο που υλοποιείτε και με αυτή την υποτιθέμενη φορολογική μεταρρύθμιση η οποία ουσιαστικά είναι μια οριζόντια περαίωση, αρκετά πιο ακριβή και ένα μεγάλο κομμάτι μικρομεσαίων και ελεύθερων επαγγελματιών οι οποίοι τα χαμηλά και πιο αδύναμα κλαδιά θα οδηγηθούν σε κλείσιμο.

Είναι διακαής πόθος πολλών πλούσιων της χώρας μας, πολλών αλυσίδων, πολλών πολυεθνικών να κλείσει η επιχειρηματική ή η ατομική δραστηριότητα σε πολλούς κλάδους διότι έτσι θα αυξήσουν την κερδοφορία τους. Δηλαδή θέλει η «Βιοϊατρική», για να μιλήσω για τον δικό μου κλάδο, ή η «Διάγνωση» ή η «Affidea» πολλούς ελευθεροεπαγγελματίες εργαστηριακούς γιατρούς; Δεν θέλει. Τους κόβουν πελατεία. Εσείς με αυτό το νομοσχέδιο, ποιον ενισχύετε; Ένα το κρατούμενο.

Δεύτερον, είστε μεγάλοι υποκριτές, γιατί τον μεγάλο πλούτο, τη μεγάλη φοροδιαφυγή ούτε που την ακουμπάτε. Κάνετε σαν τις στρουθοκαμήλους. Βάζετε το κεφάλι μέσα στην άμμο και κάνετε πως δεν ξέρετε τίποτα. Είναι 3 δισεκατομμύρια τα διυλιστήρια, 2,5 δισεκατομμύρια οι εταιρείες ενέργειας, 3 δισεκατομμύρια οι τράπεζες.

Εδώ τι έχετε κάνει; Να σας πω, στηρίξαμε όλοι τις τράπεζες με τις ανακεφαλαιοποιήσεις για να βγούμε και από την κρίση και βγήκαμε κι αυτή τη στιγμή καταγράφουν τα κέρατά τους τα δίφορα σε κέρδη, μοιράζουν μερίσματα και όχι μόνο μοιράζουν μερίσματα στους μετόχους, αλλά σήμερα, με τα τελευταία νέα, μοιράζει 85 εκατομμύρια ευρώ αξία μετοχών με τη σημερινή τιμή η Εθνική στα στελέχη της. Αντιγράφουν τον Στάσση της ΔΕΗ, άλλο μοντέλο golden boy. Ο Χατζηδάκης την έσωσε «ξεκαμπανιάζοντας» τους καταναλωτές. Ό,τι έκανε ο Στάσσης στη ΔΕΗ κάνει τώρα και η Εθνική Τράπεζα στα στελέχη της. Η ΔΕΗ έχει αγοράσει 135 εκατομμύρια ευρώ ίδιες μετοχές τις οποίες θα διαθέσει σε διακόσια περίπου στελέχη μέχρι το 2025. Στις τράπεζες θα φορολογήσετε τίποτα; Τον αναβαλλόμενο φόρο γιατί δεν αρχίζετε να τον εισπράττετε; Είχαν 3,2 δισεκατομμύρια κέρδη. Γιατί να μη δώσουν τα 500 φέτος, έναντι του αναβαλλόμενου φόρου;

Τρέμη η καρδούλα σας, άμα το πείτε αυτό. Θα βγει ο Στουρνάρας και θα μαλώσει.

Πάμε για άλλα, πάμε στις εταιρείες ενέργειας. Δεν είναι αυτά τα ουρανοκατέβατα κέρδη και όλα αυτά τα πράγματα; Πόσα έχετε πάρει από αυτούς; Σκάρτα 300 και όχι για τους καταναλωτές. Σκάρτα 300. Δηλαδή αφήνω τον άλλο να βγάζει 2,5 δισεκατομμύρια παραπάνω από αυτά που ήταν να βγάλει, του παίρνω 300 και είμαι και μερακλής. Τι λέτε, ρε παιδιά;

Πάμε όμως στο πιο σκληρό -κι εκεί είναι που τρέμει η περδικούλα σας- στα διυλιστήρια. Στα διυλιστήρια υπάρχουν δύο πράγματα. Έχετε αφήσει, ναι ή όχι, και πριν από τον πόλεμο της Ουκρανίας, να εκτινάξουν και τα δύο διυλιστήρια το περιθώριο κέρδους τους ανά βαρέλι διυλιζόμενου πετρελαίου από τα 7-9 δολάρια το λίτρο το βαρέλι, που ήταν πριν από τον πόλεμο με την Ουκρανία, στα 34-39 δολάρια το βαρέλι σήμερα, ανά διυλιζόμενο βαρέλι;

Γιατί, ρε παιδιά; Άλλαξε η τεχνική; Έγινε πιο ακριβή; Τι έχει γίνει; Ένα πολύ μεγάλο μέρος της τιμής που πληρώνουν οι καταναλωτές στη χώρα μας στα καύσιμα οφείλεται σε αυτό. Για ποιον λόγο απλά προεδρεύετε ως Κυβέρνηση και δεν ελέγχετε αυτό το πράγμα ή γιατί δεν φορολογείτε τα κέρδη τους;

Και για να μην ξαναπώ αυτά που έχουμε πει εκατό χιλιάδες φορές για τη μείωση του ειδικού φόρου κατανάλωσης, πραγματικά για να ανακουφίσετε κοινωνικά στρώματα κ.λπ..

Μας λέτε ότι θα χτυπήσετε τη φοροδιαφυγή. Εσείς θα τη χτυπήσετε; Αύριο τι κάνετε; Έχουμε την Επιτροπή Θεσμών και Διαφάνειας εδώ αύριο και θα χτυπήσουν -λένε- τη φοροδιαφυγή οι συνάδελφοι από εδώ.

Αύριο στην Επιτροπή Θεσμών και Διαφάνειας, για όσους συναδέλφους δεν το ξέρουν, η Κυβέρνηση του Κυριάκου Μητσοτάκη αντικαθιστά τον κ. Λιανό από Πρόεδρο της Επιτροπής Ανταγωνισμού. Δεν του ανανεώνει τη θητεία. Και ποια φέρνει στη θέση του, ξέρετε; Την κ. Σαρπ. Η κ. Σαρπ, Δικαστικός του Συμβουλίου της Επικρατείας, είναι η κυρία που ως μέλος του Συμβουλίου της Επικρατείας είχε νομιμοποιήσει την παράνομη αποπομπή της κ. Θάνου και των άλλων μελών της επιτροπής που είχαν θητεία.

Τι γελάτε, κύριε Θεοχάρη; Όταν είχαν πάει να αλλάξουν κάποιο άλλο μέλος, σύζυγο της κ. Κεραμέως, είχατε κάνει επανάσταση και δεν άλλαξε ο ΣΥΡΙΖΑ τότε. Εσείς διώξατε…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):**… (Δεν ακούστηκε)

**ΠΑΥΛΟΣ ΠΟΛΑΚΗΣ:** Το βλέπω ότι σας πειράζει. Ηρεμήστε, κύριε Θεοχάρη. Το βλέπω ότι σας πειράζει.

Την κυρία, που νομιμοποίησε με την τήβεννο του Συμβουλίου της Επικρατείας την παράνομη απομάκρυνση πολύ πριν λήξει η θητεία της κ. Θάνου, την φέρνετε στη θέση του δικού σας πρώην εκλεκτού, του κ. Λιανού στην Επιτροπή Ανταγωνισμού, ο οποίος ποιο ήταν το έγκλημα που φαίνεται ότι έκανε; Ετοίμασε τα πορίσματα για τα διυλιστήρια και τις εναρμονισμένες πρακτικές και τις τράπεζες και τις εναρμονισμένες πρακτικές. Και είχε πει το Σεπτέμβριο ότι θα δημοσίευε αυτά τα πορίσματα. Είναι πραγματικά ένα ζήτημα αν θα τα δημοσιεύσουν αυτά τα πορίσματα μέχρι το τέλος του Δεκέμβρη πριν αναλάβει από το Γενάρη, που με την κυβερνητική πλειοψηφία θα το περάσετε αύριο.

Γι’ αυτό σας λέω υποκριτές, γιατί δεν ακουμπάτε καθόλου το μεγάλο πλούτο και λέτε τώρα ότι θα ενισχύσετε τα αντανακλαστικά κοινωνικού αυτοματισμού. Είστε, όμως, μεγάλοι υποκριτές. Και ξέρετε γιατί; Γιατί αυτό που διαρρηγνύετε είναι το δικό σας κοινωνικό συμβόλαιο πελατειακών σχέσεων και εξυπηρετήσεων της προηγούμενης περιόδου. Βουλευτές σας δεν ήταν ανά την επικράτεια που ενημέρωναν ελευθεροεπαγγελματίες ψηφοφόρους και έλεγαν: Προσέξτε, παιδιά, αύριο κόβουμε αποδείξεις, έρχονται έλεγχοι. Ποιος τα έχει κάνει αυτά; Εγώ τα έκανα αυτά; Ή που έσβηναν πρόστιμα παρεμβαίνοντας στην ΑΑΔΕ;

Και μια που θυμήθηκα την ΑΑΔΕ, καταθέτουμε κοινοβουλευτική ερώτηση με πρωτοβουλία της κ. Γεροβασίλη και της κ. Χρηστίδου για μαφιόζικο κύκλωμα που με ονόματα και διευθύνσεις δρα στον χώρο της ΑΑΔΕ και της υπηρεσίας ελέγχου μεγάλου πλούτου. Μαφιόζικο κύκλωμα και εγώ δεν έχω κανένα πρόβλημα να πω και τα ονόματα, διότι σας έχουν έρθει επιστολές από το Νοέμβριο του ’22 στον κ. Μπρατάκο με ονόματα και διευθύνσεις πολλών εφοριακών και διαφόρων στελεχών ανεξάρτητων αρχών, οι οποίοι λένε ότι πάνε και εκβιάζουν επιχειρηματίες από εφοπλιστές μέχρι οτιδήποτε και τους λένε: Ή πληρώνεις ή σε κλείνω.

Και μάλιστα ο κ. Μπατσίλας, ο νούμερο «2» της ΑΑΔΕ, είναι αυτός που προτεραιοποιεί ελέγχους. Λέει, θα ελέγξω τον Παππά και ας έχω καταγγελία για τον Γαβρήλο. Αυτό κάνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, πρέπει να ολοκληρώσετε.

**ΠΑΥΛΟΣ ΠΟΛΑΚΗΣ:** Θα πω και κάτι τελευταίο και θα κλείσω με αυτό.

Είναι προφανές ότι χρειαζόμαστε και έρχεται ο καιρός που αυτό θα μπει στην ημερήσια διάταξη, διότι το κοινωνικό σας συμβόλαιο, το οποίο διαρρηγνύετε και όλα αυτά που κάνετε θα ξαναφορτώσουν. Τώρα δεν έχουμε την πανδημία να σπρώξετε επιστρεπτέες, πάλι εσείς που θα χτυπάγατε τη φοροδιαφυγή. Εσείς δεν ήσασταν αυτοί που επιτρέψατε στην τέταρτη, πέμπτη και έκτη επιστρεπτέα σε πάρα πολλές εταιρίες ή ελευθεροεπαγγελματίες να δηλώσουν συμπληρωματικές φορολογικές δηλώσεις το ’19 για να δείξουν πτώση το ’20; Γι’ αυτό τα αυξημένα του ’19 τα φορολόγησε άραγε ο κ. Πιτσιλής;

Δεν υπάρχει, λοιπόν, η πανδημία να σπρώξετε χρήμα και να κάνετε απευθείας αναθέσεις και θα καταρρεύσει αυτό το πράγμα το οποίο ετοιμάζετε και θα σας διασπάσει τη συμμαχία με τα κοινωνικά στρώματα. Εδώ χρειαζόμαστε άλλη πρόταση συνολικά. Και εγώ θα πω δυο κεντρικές ιδέες, γιατί αυτό θα μπει στην ημερήσια διάταξη και αυτό θα φέρει ο ΣΥΡΙΖΑ - Προοδευτική Συμμαχία όταν θα ξανααναλάβει την κυβέρνηση.

Το πρώτο είναι ότι χρειαζόμαστε για τη μισθωτή εργασία πολλές κλίμακες, δέκα, έντεκα, δώδεκα κλίμακες που να έχεις φοροεισπρακτική με βάση τη φοροδοτική ικανότητα του κάθε εργαζόμενου. Και, δεύτερον, για όλες τις επιχειρήσεις μέχρι 220.000 ευρώ κέρδη φόρος 17%, από εκεί και πάνω φόρος 24%.

Αυτή είναι η πρόταση, την οποία πολύ πιο επεξεργασμένη -είπα τις δύο κεντρικές ιδέες- θα καταθέσουμε πολύ σύντομα, διότι η χώρα χρειάζεται μια φορολογική πολιτική αναδιανομής υπέρ των ασθενέστερων για να στηρίξει το κοινωνικό κράτος. Και εσείς δεν κάνετε αυτό. Εσείς ανοίγετε τον δρόμο για να τα φάνε όλα οι εκατό επιχειρήσεις των μεγάλων επιχειρηματιών που σας στηρίζουν και θα σας κρατάνε σ’ αυτήν τη θέση με τα ΜΜΕ τους.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πολάκη.

Παρακαλώ πολύ να κρατείται ο χρόνος, είναι πάρα πολλοί συνάδελφοι που πρέπει να μιλήσουν, οπότε δεν θα υπάρξει χρόνος.

Τον λόγο τώρα έχει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):**

Ευχαριστώ πολύ, κύριε Πρόεδρε.

Σήμερα, μιλάμε για μέτρα περιορισμού μιας αντικοινωνικής συμπεριφοράς, της φοροδιαφυγής, που είναι συνώνυμο της αντικοινωνικής συμπεριφοράς στην φοροδιαφυγή και για τον περιορισμό της.

Θα πρέπει να εξηγήσουμε στους συμπολίτες μας γιατί δεχόμαστε ο μέσος συνταξιούχος να πληρώνει 938 ευρώ, ο μέσος εργαζόμενος 1.161 ευρώ και το 71% των ελευθέρων επαγγελματιών να πληρώνουν κάτω από τον κατώτατο μισθό. Θα πρέπει, λοιπόν, να είμαστε πειστικοί στα επιχειρήματά μας, γιατί άκουσα τον κ. Χαρίτση να μιλάει για τη γενιά των μνημονίων και θα πρέπει να δούμε ποιους αφορά ο περιορισμός της φοροδιαφυγής. Για ποιους μιλάμε και πού πηγαίνουν, πού ανακατευθύνονται οι πόροι αυτοί;

Συγκεκριμένα, οι πόροι που έχουμε δηλώσει ότι θα έρθουν από τον περιορισμό της φοροδιαφυγής θα γυρίσουν στην παιδεία και στην υγεία και το αποδεικνύουμε αυτό με την κατάθεση του προϋπολογισμού, όπου έχουμε αύξηση στα έξοδα των νοσοκομείων κατά 20% και αύξηση στον κλάδο της υγείας κατά 8%.

Μιλάμε, λοιπόν, για μία συμπεριφορά που περιορίζει τα έσοδα του κράτους και επειδή ζούμε σε μία κρίσιμη εποχή θα πρέπει, επίσης, να κατανοήσουμε ότι -ενώ λάβαμε πριν από μερικές μέρες την επενδυτική βαθμίδα- το 1,1% πρωτογενές πλεόνασμα που κατ’ ουσίαν μεταφράζεται σε 2,3 δισεκατομμύρια ευρώ μπορεί και επηρεάζεται πολύ εύκολα σε μία κλιματική κρίση, όπως, αυτή που συνέβη με την καταιγίδα «Ντάνιελ» στη Θεσσαλία. Εκεί είχαμε ζημιές 3,3 δισεκατομμύρια ευρώ εκ των οποίων τα 2,3 δισεκατομμύρια ευρώ ήταν ζημιές σε έργα υποδομής και το 1 δισεκατομμύριο σε κρατική αρωγή.

Πώς θα μπορέσουμε να καλύψουμε από εθνικούς πόρους ζημιές τέτοιες και πώς θα μπορέσουμε να ξεκινήσουμε κρατική αρωγή, στηρίζοντας τους συμπολίτες μας και τα νοικοκυριά και τις επιχειρήσεις, αν δεν αποδώσουμε φορολογική δικαιοσύνη;

Το θέμα, λοιπόν, της κλιματικής κρίσης που μας αφορά όλους, αφορά, όμως, και τα ευάλωτα νοικοκυριά. Γι' αυτό, λοιπόν, το νομοσχέδιο αυτό κατ' ουσίαν, πέραν των άλλων που θα δούμε σίγουρα την Αντιπολίτευση να ψηφίζει διατάξεις, όπως είναι η διασύνδεση και άλλα θέματα όπως τις αγοραπωλησίες ακινήτων, έρχεται και αποδίδει δικαιοσύνη, φέρνοντας έσοδα τα οποία επανέρχονται στην κοινωνία μέσω των προγραμμάτων για ευάλωτα νοικοκυριά, για στήριξη στον κλάδο της υγείας και της παιδείας.

Και επειδή έχει γίνει μια μεγάλη συζήτηση του τι έχουμε κάνει μέχρι σήμερα και πόσο έχει δουλέψει η Κυβέρνηση σχετικά με τη μείωση της φοροδιαφυγής, θα πρέπει να πούμε ότι παραλάβαμε το 2023 το κενό ΦΠΑ. Δηλαδή, τι σημαίνει κενό ΦΠΑ; Σημαίνει ότι αν το κράτος πρέπει να εισπράξει 100 ευρώ, χάναμε το 2019 τα 23 ευρώ, αυτό μειώθηκε σήμερα, έπεσε στα 15 ευρώ, στο 15% και ο στόχος μας είναι να πάμε στον μέσο όρο της Ευρώπης, που είναι 9%. Τι σημαίνει αυτό πρακτικά; Σημαίνει πόροι που επανέρχονται και γυρίζουν πίσω στην κοινωνία, γυρίζουν υπό μορφή προγραμμάτων στήριξης. Πολύ σύντομα θα λάβουν δεκάδες χιλιάδες συμπολίτες μας, αυτοί που δεν δικαιούνται την αύξηση των συντάξεων, στήριξη με ένα ποσό.

Ταυτόχρονα, φέραμε και εφαρμόσαμε πολύ γρήγορα τις εξαγγελίες που είχαμε κάνει για το οικονομικό μας πρόγραμμα, υλοποιώντας κατ’ ουσίαν το 50%.

Επειδή, λοιπόν, έχει γίνει μεγάλη συζήτηση σχετικά με το τι κάνουμε ως προς το να επιταχύνουμε το θέμα της μείωσης της φοροδιαφυγής, πρέπει να σας πω ότι ήδη τρέχουν οκτώ δράσεις του Ταμείου Ανάκαμψης, ο ψηφιακός μετασχηματισμός των φορολογικών και τελωνειακών αρχών, η δράση για την επιτάχυνση επιστροφών ΦΠΑ, ο ψηφιακός μετασχηματισμός των φορολογικών ελέγχων, η καθολική διασύνδεση των ταμειακών μηχανών και η ηλεκτρονική τιμολόγηση, η κωδικοποίηση και απλούστευση της φορολογικής νομοθεσίας -όπου απλοποιείται κατ’ ουσίαν και επικαιροποιείται η νομοθεσία- και ταυτόχρονα ένα νέο πλαίσιο καταπολέμησης του λαθρεμπορίου, κυρίως για προϊόντα που υπόκεινται σε ειδικούς φόρους κατανάλωσης.

Από την άλλη, πάντα στο πλαίσιο του Ταμείου Ανάκαμψης, συνεχίζονται μεταρρυθμίσεις, όπως το σύγχρονο θεσμικό πλαίσιο για τις κρατικές επιχειρήσεις, η μεταρρύθμιση του λογιστικού συστήματος και η κωδικοποίηση και απλούστευση της φορολογικής νομοθεσίας. Γι’ αυτό, λοιπόν, οι ρυθμίσεις που προχωρούν που έχουν σχέση με την αγοραπωλησία των ακινήτων αποκλειστικά και μόνο με τραπεζικά μέσα πληρωμής, προφανώς θα παρουσιάσουν και έσοδα τα οποία δεν τα είχαμε δει στο παρελθόν.

Επίσης, συνεχίζεται η διασύνδεση των POS με τις ταμειακές μηχανές που θα ολοκληρωθεί μέσα στο πρώτο εξάμηνο του 2024. Προφανώς, τα νέα συστήματα και τα νέα POS τα οποία προκύπτουν, μια νέα τεχνολογία -ήταν και αυτό ένας λόγος της καθυστέρησης της ολοκλήρωσης του προγράμματος των POS-, θα φέρουν πρόσθετα έσοδα.

Εισάγεται η υποχρεωτική ηλεκτρονική ανάρτηση εσόδων και δαπανών στο myData, το ηλεκτρονικό τιμολόγιο, η αύξηση του προστίμου στο διπλάσιο της συναλλαγής σε επιτηδευματίες και επιχειρήσεις για χρήση μετρητών σε συναλλαγές άνω των 500 ευρώ, η επιβολή μέτρων από την ΑΑΔΕ αναφορικά με τις παραβιάσεις των καυσίμων -ένα σημαντικό μέτρο σε περιπτώσεις νόθευσης ή λαθρεμπορίας-, καθώς και η επιβολή διοικητικού προστίμου κατά τον έλεγχο διαπίστωσης παραβάσεων του συστήματος εισροών-εκροών, η εγκατάσταση και λειτουργία συστημάτων επιτήρησης.

Θα ήθελα να ρωτήσω την Αντιπολίτευση, τι από αυτά πράγματι δεν θα ψηφίσετε; Θα μπούμε και στην ουσία των ελεύθερων επαγγελματιών, αλλά τι από αυτά, πράγματι, δεν θα ψηφίσετε; Την υποχρεωτική ηλεκτρονική ανάρτηση εσόδων και δαπανών στο myDATA;

**ΝΙΚΟΛΑΟΣ ΠΑΠΠΑΣ:** Θα το ψηφίσουμε. Εσείς το αχρηστεύετε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επομένως ένα αρκετά μεγάλο κεφάλαιο του νομοσχεδίου θα το ψηφίσετε.

Συνεχίζονται οι μεταρρυθμίσεις με την εγκατάσταση και λειτουργία συστημάτων επιτήρησης και βεβαίως τα μέτρα για τη βραχυχρόνια μίσθωση. Εδώ προβλέπεται ότι τα φυσικά πρόσωπα που διαθέτουν τρία ή περισσότερα ακίνητα σε βραχυχρόνια μίσθωση, υποχρεούνται να κάνουν έναρξη επιχειρηματικής δραστηριότητας.

Αυτό γίνεται και στο όνομα του μεγάλου κεφαλαίου που λέγεται «τουρισμός» που φέρνει κατ’ ουσίαν πάνω από 20 δισεκατομμύρια ευρώ στα έσοδα του κράτους, έτσι ώστε να συμβάλουμε με τον καλύτερο τρόπο. Διότι, κάθε τι το οποίο κατ’ ουσίαν ενισχύει την επιχειρηματικότητα, δημιουργεί νέες θέσεις εργασίας και οι νέες θέσεις εργασίας δίνουν δουλειά σε νέες και σε νέους. Γι’ αυτό και τον Οκτώβριο είχαμε σαράντα πέντε χιλιάδες νέες θέσεις εργασίας και για πρώτη φορά, μετά από πάρα πολλά χρόνια, πτώση της ανεργίας στο 9,6%.

Σημαντικό, λοιπόν, κεφάλαιο -και αυτό το οποίο ξεκινήσαμε προκειμένου να διευκολύνουμε την επιχειρηματικότητα- ήταν η μείωση του φόρου των επιχειρήσεων, η μείωση των μερισμάτων. Και στηρίζοντας την υγιή επιχειρηματικότητα, θέλαμε να συμβάλουμε προκειμένου και οι ελεύθεροι επαγγελματίες να θεωρήσουν ότι δίκαια φορολογούνται καθότι δεν μπορούσαμε να απαντήσουμε έτσι εύκολα ότι μόλις το 4% των ελεύθερων επαγγελματιών πληρώνουν το 51% των φόρων.

Επίσης, αυτό το νομοσχέδιο δίνει μια μερική απάντηση στο ερώτημα: Πώς γίνεται στην Ελλάδα οι ελεύθεροι επαγγελματίες να συνεισφέρουν το 0,8 του ΑΕΠ, ενώ ο μέσος όρος της Ευρώπης να βρίσκεται στο 2,1%, δηλαδή να είμαστε στο 38% του μέσου όρου της Ευρώπης.

Απαιτείται, λοιπόν, σύγκλιση. Η σύγκλιση μερικώς -γιατί κανείς δεν είπε ότι θα την καταφέρουμε στο σύνολό της, αλλά είναι ένα βήμα μπροστά- είναι ένα βήμα που μας φέρνει στο 1,1% και έπονται τα βήματα τα ψηφιακά τα οποία θα μας φέρουν στο επιθυμητό αποτέλεσμα έτσι ώστε ο κενός ΦΠΑ να κατέβει στο 9%.

Με το νέο σύστημα φορολόγησης, το οποίο είναι απόδοση φορολογικής δικαιοσύνης και δεν εφαρμόζεται οριζόντια, λαμβάνει υπ’ όψιν κριτήρια όπως ο τζίρος και ο αριθμός των απασχολουμένων. Το βασικό είναι ότι εισάγουμε το ελάχιστο τεκμαιρώμενο κέρδος από την άσκηση ατομικής επιχειρηματικής δραστηριότητας, το οποίο, όπως έχουμε τονίσει, είναι και μαχητό. Επομένως δεν είναι οριζόντιο.

Έρχομαι στους ελεύθερους επαγγελματίες με νεοσύστατη επιχείρηση. Εδώ τίθεται ένα θέμα, ότι ένας ελεύθερος επαγγελματίας τα πρώτα τρία χρόνια δεν υπόκειται σε κανένα τεκμήριο και στη συνέχεια, τον τέταρτο χρόνο, έχει μείωση 67%, ενώ στον πέμπτο χρόνο 33%. Ε, λοιπόν, στον έκτο χρόνο μπορεί ο ελεύθερος επαγγελματίας και πρέπει να έχει κατ’ ουσίαν τον κατώτατο μισθό, κάτι το οποίο θα θεωρούσε ο οποιοσδήποτε ότι ήταν δίκαιο.

Προβλέπεται, όμως, ταυτόχρονα η μείωση του τέλους επιτηδεύματος κατά 50% για τους ελεύθερους επαγγελματίες. Επίσης, περιλαμβάνονται ειδικές ρυθμίσεις υπολογισμού του τεκμηρίου για τις περιπτώσεις συνταξιούχων που απασχολούνται και ως ελεύθεροι επαγγελματίες, πολιτών με αναπηρία και γονέων με εξαρτώμενα τέκνα με ποσοστό αναπηρίας άνω του 67%. Παράλληλα, εισάγεται μία κατ’ ουσίαν δομική αλλαγή. Για τις επιχειρήσεις που λειτουργούν εποχικά ή για λιγότερο από ένα έτος, το ποσό του τεκμηρίου υπολογίζεται με βάση τους μήνες λειτουργίας της επιχείρησης. Όπως επίσης, απαλλάσσονται πλήρως οι αγρότες, οι επαγγελματίες με μπλοκάκι και ως τρεις εργοδότες και επαγγελματίες με αναπηρία άνω του 80%.

Τώρα, για τις επιχειρήσεις που λειτουργούν σε οικισμούς με πληθυσμό μέχρι πεντακόσιους κατοίκους, καθώς και σε νησιά με πληθυσμό κάτω των τριών χιλιάδων εκατό κατοίκων, το τεκμήριο μειώνεται σε 50%. Το αποτέλεσμα της εφαρμογής αυτού του νομοσχεδίου θα είναι ότι περίπου το 17% των επαγγελματιών θα πληρώνουν φόρο 1.000 ευρώ, ενώ το 54% θα πληρώνουν φόρο 3.000 ευρώ.

Κυρίες και κύριοι, το παρόν νομοσχέδιο που καλούμαστε να υπερψηφίσουμε αποτελεί μια προσπάθεια της Κυβέρνησης να αντιμετωπίσει μια παθογένεια δεκαετιών. Έχουμε φτάσει στο τέλος; Όχι. Υπάρχουν βήματα να κάνουμε. Σίγουρα η ψηφιακή εποχή και τα ψηφιακά εργαλεία θα βοηθήσουν και θα στηρίξουν την προσπάθεια αυτή. Αυτό το οποίο προάγει, όμως, σίγουρα είναι ένα πιο διαφανές, δικαιότερο φορολογικό σύστημα, που θα συμβάλει στη μείωση, στον περιορισμό της φοροδιαφυγής και στην αύξηση των δημοσίων εσόδων.

Να θυμόμαστε πάντα ότι κάθε ευρώ που μπαίνει στο δημόσιο ταμείο γυρίζει πίσω στους συμπολίτες μας, γυρίζει πίσω στους ευάλωτους συμπολίτες μας, γυρίζει πίσω σε κρατική αρωγή σε συμπολίτες μας που υπέστησαν σοβαρές ζημιές στη Θεσσαλία, στο YouthPass, γυρίζει πίσω σε προγράμματα στήριξης της επιχειρηματικότητας και κυρίως, γυρίζει πίσω σε δημιουργία νέων θέσεων εργασίας, έτσι ώστε οι συμπολίτες όλοι, οι νέες και οι νέοι, αλλά και αυτοί που έχουν φύγει στο εξωτερικό, να βρουν ένα καλύτερο μέλλον και, κυρίως, να γεννηθεί η ελπίδα, καθότι μόνο με τη μείωση της ανεργίας και με τη δουλειά δημιουργείται ένα καλύτερο μέλλον για όλες και όλους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Έχει ζητήσει μια παρέμβαση για ένα λεπτό ο κ. Παππάς.

Παρακαλώ, κύριε Παππά, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, κι εγώ θα ήθελα τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, χρόνια πολλά και για την ονομαστική σας εορτή.

Θέλω να σας καλέσω και εσάς και τον κ. Θεοχάρη και όσο κυβερνητικά στελέχη πάρουν τον λόγο μέχρι το πέρας της συζήτησης, να συμβάλετε ούτως ώστε εδώ να μη δίνουμε την εικόνα ότι γίνεται ένας διάλογος κωφών. Σας άκουσα ξανά και επαναλάβαμε το στοιχείο ότι οι αυτοαπασχολούμενοι συμβάλλουν κατά 0,8% του ΑΕΠ ως φορολογικά έσοδα.

Αυτό δεν αποδεικνύει τίποτα. Είναι χαμηλά τα έσοδα του φόρου εισοδήματος στην Ελλάδα. Είναι άδικο το φορολογικό σύστημα. Κατέθεσα κάποια στοιχεία νωρίτερα. Εδώ ήσασταν, κύριε Θεοχάρη, και θα περίμενα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ως ποσοστό του ΑΕΠ…

**ΝΙΚΟΛΑΟΣ ΠΑΠΠΑΣ:** Ως ποσοστό του ΑΕΠ, αυτό λέω.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είναι 2,2% το ποσοστό…

**ΝΙΚΟΛΑΟΣ ΠΑΠΠΑΣ:** Βεβαίως.

Τι αποδεικνύει, λοιπόν, αυτό; Αποδεικνύει ότι ο φόρος εισοδήματος υπολείπεται σε σχέση με τους έμμεσους φόρους, σε σχέση με τις άλλες χώρες της Ευρωπαϊκής Ένωσης. Σας καταθέσαμε κάποια στοιχεία που δείχνουν το εξής και θα ήθελα απάντηση και παρακαλώ ενσωματώστε το στην επιχειρηματολογία σας, να γίνουμε και λίγο δημιουργικοί εδώ μέσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Παππά.

**ΝΙΚΟΛΑΟΣ ΠΑΠΠΑΣ:** Τα στοιχεία λένε, λοιπόν, ότι από τον φόρο εισοδήματος το 15% στην Ελλάδα πληρώνεται από τους αυτοαπασχολούμενους, αυτούς που καθυβρίζετε και τους λέτε φοροφυγάδες. Ο μέσος όρος της Ευρωπαϊκής Ένωσης είναι 5,8%. Απαντήστε σ’ αυτό έστω.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ζητήσει η Πρόεδρος της Πλεύσης Ελευθερίας, επίσης για μια μικρή παρέμβαση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για την παρέμβαση που δικαιούμαι, κύριε Πρόεδρε, κατά τον Κανονισμό.

Κύριε Παπαθανάση, με εντυπωσίασε ότι είπατε ότι αυτό είναι ένα νομοσχέδιο διαφανές, που προάγει τη διαφάνεια. Αλήθεια, τα διαφανή νομοσχέδια τα καταθέτουν οι Υπουργοί 12 παρά 3 λεπτά τα μεσάνυχτα, για να μην τα πάρουν είδηση οι Βουλευτές, παρά την εντελώς τελευταία στιγμή; Και έχετε καταθέσει και δύο τροπολογίες στο νομοσχέδιο αυτό, το διαφανές, της νύχτας, πάλι της νύχτας τροπολογίες, η μία στις 10 και κάτι, η άλλη 11 και κάτι.

Εκείνη είναι η ώρα της διαφάνειας, τη νύχτα; Είναι ίδια ώρα που βγάλατε το ΦΕΚ για να αλλάξετε τη σύνθεση της Αρχής Διασφάλισης του Απορρήτου των Επικοινωνιών, με εκκρεμή την έκδοση πορίσματος για τις υποκλοπές και τις παρακολουθήσεις, με σύνδεση του Πρωθυπουργικού Γραφείου και με ευθύνη του Πρωθυπουργικού Γραφείου.

Τη νύχτα συνολικά δρα η Κυβέρνησή σας. Αυτά έχουν σχέση με τη διαφάνεια; Αυτές είναι οι καλές πρακτικές διαφάνειας; Δίνετε το παράδειγμα; Σας έχει απασχολήσει το γεγονός ότι οι αβάσταχτοι φόροι που έχουν επιβάλει οι δικές σας κυβερνήσεις, όλων όσοι έχετε κυβερνήσει τις τελευταίες δεκαετίες και ειδικά τα τελευταία δεκαπέντε χρόνια, οι αβάσταχτοι, λοιπόν, αυτοί φόροι δεν μπορούν να ψηλαφηθούν; Δεν μπορεί να τους βρούμε πού πήγαν. Υποδομές δεν έχουμε, δομές δεν έχουμε, σχολεία δεν έχουμε, νοσοκομεία δεν έχουμε, δρόμους δεν έχουμε, ιατροφαρμακευτική περίθαλψη δεν έχουμε, πρόνοια δεν υπάρχει.

Πού πήγαν, κύριε Παπαθανάση, οι φόροι που έχουν πληρώσει όλα αυτά τα χρόνια οι πολίτες; Πού αλλού, εκτός από τις τσέπες σας εννοώ και πού αλλού εκτός από τις τσέπες των δικών σας; Πού πήγαν; Πού πήγαν τόσα χρήματα, πού τολμάτε να έρχεστε να λέτε ότι είναι φοροφυγάδες οι πολίτες, που τολμάτε να παραπονιέστε ότι δεν καταβάλλουν από το αίμα τους και από τον ιδρώτα τους αρκετούς φόρους και που παρατηρείτε ότι υπάρχει φοροδιαφυγή σαν να είναι φυσικό φαινόμενο η φοροδιαφυγή.

Πώς χτίζεται η φορολογική συνείδηση των πολιτών, ξέρετε; Με το παράδειγμα, με το υπόδειγμα, όχι με Υπουργούς που δεν πληρώνουν ούτε τις εισφορές τους στον σύλλογο που ανήκουν, με δομές, με φόρους οι οποίοι πηγαίνουν εκεί όπου προϋπολογίζονται ότι θα πάνε και ποτέ δεν πηγαίνουν, με δημόσιες δαπάνες για το κοινωνικό σύνολο και το κοινωνικό συμφέρον και όχι για τους τραπεζίτες, τις τράπεζες και τους μονίμους ωφελημένους της ιδιοτελούς και ελιτίστικης διακυβέρνησης την οποία ασκείτε.

Είναι ντροπιαστικό να λέτε ότι θα πάρετε φόρους από εκείνους που δεν έχουν και θα φτιάξετε δομές για τη Θεσσαλία. Ντροπή! Ντροπή! Γι’ αυτό πλημμύρισε η Θεσσαλία; Δεν είχατε από τους φόρους των κουρέων, των καλλιτεχνών, των δικηγόρων, των ταξιτζήδων; Γι’ αυτό; Γι’ αυτό δεν υπήρχαν έργα υποδομής;

Είναι ντροπή, κύριε Παπαθανάση, να λέτε ότι τώρα θα κάνετε υποδομές στη Θεσσαλία παίρνοντας από τους φόρους που σήμερα αποφασίσατε να βάλετε, όπως είναι ντροπή, την ώρα που είναι στους δρόμους οι εργαζόμενοι στην υγεία, την ώρα που είναι σε κινητοποίηση οι εργαζόμενοι στην παιδεία, την ώρα που τα παιδιά περιγράφουν καταστάσεις αδιανόητες στα σχολεία τους και οι φοιτητές στα πανεπιστήμιά τους…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

…την ώρα που καταρρέουν οι υποτιθέμενες ψηφιακές σας πλατφόρμες ακόμα και την ώρα εξέτασης των μαθητών, να λέτε ότι θα πάρετε από τους φόρους αυτούς και θα καθοδήγησε τα εισπραττόμενα στην υγεία και στην παιδεία.

Θα πρέπει να ξέρει ο κόσμος ότι είστε πολιτικοί απατεώνες. Διότι αυτό δεν γίνεται! Δεν παίρνεις από τους φόρους και τους πηγαίνεις στην υγεία και την παιδεία. Είναι ένα ψέμα μεγάλο αυτό το οποίο λέτε. Αντιβαίνει σε όλους τους κανόνες της κατάρτισης του προϋπολογισμού. Και είναι άλλο ένα πρόσχημα για να επιτεθείτε και να στοχοποιήσετε και να αμαυρώσετε αγωνιζόμενους αυτοαπασχολούμενους ανθρώπους, με την συνταγή του «μαζί τα φάγαμε», που τώρα λέτε, αφού έχετε με χρυσά κουτάλια φάει το δημόσιο χρήμα, λέτε «εσείς τα φάγατε». Λέτε στους αυτοαπασχολούμενους και στους ελεύθερους επαγγελματίες «εσείς τα φάγατε».

Δεν περίμενα πραγματικά να έρθετε να μας πείτε αυτή την ώρα, περιμένοντας προφανώς πότε δεν θα έχει κανέναν η Βουλή, να κάνετε λόγο και να βγάλετε ομιλία λέγοντας ότι τώρα θα δώσετε χρήματα για τη Θεσσαλία, για να κάνετε καμμία δημοσκόπηση και να σας πει ο κόσμος ότι «μπράβο, σας συγχαίρουμε, γιατί θα βγάλετε από τη φοροδιαφυγή, δικής σας εμπνεύσεως, χρήματα για τη Θεσσαλία».

Θα πρέπει να έχετε την πολιτική εντιμότητα να πείτε ότι αυτό το κάνετε γιατί σας συμφέρει και σας βολεύει να έχετε σε μόνιμη ανασφάλεια εκείνους οι οποίοι μπορούν να αγωνιστούν εναντίον σας και θα αγωνιστούν και ήδη κινητοποιούνται εναντίον σας. Και θα πρέπει επίσης να έχετε την πολιτική εντιμότητα να πείτε ότι δεν σας ενδιαφέρει σε καμμία περίπτωση να ασκήσετε κοινωνικά επωφελή και δίκαιη φορολογική πολιτική, που σημαίνει δημόσιες δαπάνες για το κοινωνικό κράτος δικαίου, για εκεί όπου υπάρχουν ακόμη χιλιάδες…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Μόνο εγώ ενοχλώ σ’ αυτή την Αίθουσα και μόνο εγώ ενοχλώ όταν υπερβαίνω τον χρόνο, αλλά δεν πειράζει. Θα ολοκληρώσω, κύριε Πρόεδρε, μην ανησυχείτε.

**ΠΡΟΕΔΡΕΥΩΝ (Βασίλειος Βιλιάρδος):** Δεν ανησυχώ, κυρία Πρόεδρε. Και δεν είστε μόνο εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην ανησυχείτε, σας παρακαλώ! Αφήστε με μόνο να ολοκληρώσω. Κάντε μου αυτή τη χάρη.

**ΠΡΟΕΔΡΕΥΩΝ (Βασίλειος Βιλιάρδος):** Σας αφήνω, φυσικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να είστε καλά. Μεγάλη σας καλοσύνη, ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Δική σας. Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ και που μου επιστρέφετε την κουβέντα, όπως σίγουρα κάνετε και σε όλους τους άλλους πολιτικούς Αρχηγούς και στους Υπουργούς.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Παπαθανάση, αυτού του είδους την προστασία που σας εξασφαλίζεται εδώ μέσα και στην Κυβέρνηση και στους κυβερνητικούς Βουλευτές έναντι της κοινωνίας δεν την απολαμβάνετε. Σας βλέπει τι κάνετε και βιώνει. Το βίωμα δεν μπορεί να το αντιστρέψει κανείς.

Τουλάχιστον λίγη αιδώς, όταν κανοναρχείτε την κοινωνία που εσείς καταδυναστεύετε, γιατί αυτή την κοινωνία οφείλετε να υπηρετείτε και αυτή την κοινωνία τη βάζετε απέναντι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο. Παρακαλώ πολύ όχι πάνω από ένα λεπτό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δύο παρεμβάσεις. Νομίζω ότι θα απαντήσω και στον κ. Παππά. Χρόνια πολλά, κύριε Παππά, επίσης.

Κυρία Κωνσταντοπούλου, πολιτικός απατεών είναι αυτός που άλλα λέει πριν από τις εκλογές και άλλα λέει μετά τις εκλογές. Αν θυμάμαι καλά, ήσασταν μέλος της κυβέρνησης ΣΥΡΙΖΑ όταν έλεγε ότι «σε έναν νόμο κι ένα άρθρο» θα σκίσει τα μνημόνια. Και όχι μόνο δεν έσκισε τα μνημόνια, αλλά έφερε κι ένα τρίτο αχρείαστο μνημόνιο. Επομένως αυτός είναι ο πολιτικός απατεών, όταν άλλα λέει πριν, κοροϊδεύει τον λαό κι άλλα λέει μετά.

(Χειροκροτήματα από την πτέρυγα της Νέας Δημοκρατίας)

Όσον αφορά τώρα τη φορολογία και πού πηγαίνουν τα χρήματα, νομίζω ότι ήμουν ξεκάθαρος ότι τα 600 ή 650 εκατομμύρια που θα προέλθουν από αυτόν τον περιορισμό της φοροδιαφυγής θα πάνε στην υγεία και στην παιδεία. Κι αν μελετήσετε καλά τον προϋπολογισμό, θα δείτε ότι υπάρχει αύξηση και στον τομέα της υγείας και στον τομέα της παιδείας και μάλιστα, αύξηση μεγαλύτερη των 600 εκατομμυρίων ευρώ που προβλέπονται από τον περιορισμό της φοροδιαφυγής αυτού του νομοσχεδίου.

Επίσης, κυρία Κωνσταντοπούλου, το κράτος έχει ένα δημόσιο ταμείο και μέσα από το δημόσιο ταμείο λαμβάνονται τα χρήματα. Όλα τα χρήματα της φορολογίας πάνε σε ένα δημόσιο ταμείο κι από εκεί πληρώνει η πολιτεία τις δαπάνες, την κρατική αρωγή, τα προγράμματα, το Youth Pass. Από πού θεωρείτε ότι πληρώνονται οι δαπάνες αυτές; Πληρώνονται από τα έσοδα του κράτους. Εκεί, λοιπόν, συμβάλλει και ο περιορισμός της φοροδιαφυγής, που όπως σας είπα είναι μία αντικοινωνική συμπεριφορά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κλείνω πολύ γρήγορα, κύριε Πρόεδρε.

Κύριε Παππά, θα πρέπει να διαβάσουμε καλά. Τα έσοδα από τους ελεύθερους επαγγελματίες είναι 0,8% του ΑΕΠ και στην Ευρώπη -προσέξτε- που έχει κατ’ ουσίαν υψηλότερο μέσο όρο, είναι 2,2%. Τι σημαίνει αυτό πρακτικά, για να το κατανοήσετε. Σημαίνει ότι στην Ευρώπη υπάρχουν περισσότερες μεγάλες επιχειρήσεις που συμβάλλουν κατ’ ουσίαν στον φόρο. Παρ’ όλα αυτά, οι ελεύθεροι επαγγελματίες είναι σε υψηλότερο ποσοστό απ’ ότι είναι στην Ελλάδα. Εδώ στην Ελλάδα έχουμε μικρότερο ποσοστό μεγάλων επιχειρήσεων.

**ΝΙΚΟΛΑΟΣ ΠΑΠΠΑΣ:** Έχουν μεγαλύτερο φόρο εισοδήματος συνολικά.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όπως και να το δείτε στατιστικά το θέμα, προφανώς υπολειπόμαστε του μέσου όρου της Ευρώπης και αυτό που κάνουμε είναι ένα βήμα μπροστά, να πάμε από το 0,8% στο 1,1%. Έχουμε φτάσει, δεν έχουμε φτάσει, προφανώς η φοροδιαφυγή θα συνεχίσει. Θα την πιάσουμε, όμως, και περισσότερο, όπως είπαμε, στο 9% με τα ψηφιακά μέσα τα οποία θα εφαρμόσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Τον λόγο έχει ζητήσει ο Υφυπουργός κ. Θεοχάρης για κάποια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, να απαντήσω παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Περιμένετε λίγο. Έχω δώσει ήδη τον λόγο στον κ. Θεοχάρη. Μετά είστε εσείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δυο λόγια για τα στοιχεία που κατέθεσε ο κ. Παππάς και με την ευκαιρία χρόνια πολλά και πάλι για την ονομαστική σας εορτή.

Όσον αφορά τα στοιχεία που έχουν σχέση με το κενό του ΦΠΑ, πράγματι, πιστοποιείται, αυτό το έχουμε πει, ότι υπάρχει μια πρόοδος, ότι η πρόοδος είναι σημαντική και ότι ο δρόμος ακόμα είναι μακρύς και μεγάλος. Πιστεύουμε ότι κινούμαστε στη σωστή κατεύθυνση, με γρήγορους ρυθμούς. Πρέπει να κινηθούμε ακόμα πιο γρήγορα. Εάν δε πάρουμε στοιχεία πιο πίσω, στο μέγιστο σημείο που είχε φτάσει το κενό του ΦΠΑ το 2017, που ήταν στο 29,3%, καταλαβαίνετε ότι από το 29,3% το 2017 μέχρι το 17,8% κενό του ΦΠΑ το 2021, μέσα σε πέντε χρόνια έχουμε μια τεράστια πρόοδο, που στα επόμενα χρόνια και της δικής σας διακυβέρνησης τα πρώτα βήματα είχαν γίνει και συνεχίστηκε με πιο γρήγορους ρυθμούς η πτώση αυτή.

Το πιο σημαντικό, όμως, είναι ότι τα στοιχεία αυτά που μας δώσατε, που βλέπω ότι είναι από την Ευρωπαϊκή Επιτροπή, αν δεν κάνω λάθος, φαίνεται ότι στην περίπτωση της χώρα μας -και όχι μόνο και της Κύπρου- είναι πάρα πολύ ελλιπή. Για το 2014 και μετά είναι απλώς τα ίδια ποσοστά που τυχαίνει να έχει για το 2012 και 2013. Μάλιστα τα έχει με πλάγιους χαρακτήρες λέγοντας με σημείωση από κάτω ότι δεν είναι στοιχεία που απλώς θεωρούμε ότι παραμένουν ίδια. Δεν είναι πραγματικά δηλαδή στοιχεία, στοιχεία που μπορεί κάποιος να βασιστεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κλείνω, κύριε Πρόεδρε.

Σας δίνω για παράδειγμα ότι το 50,2% ξεκινάει το 2012 για πόσο φόρο πληρώνουν οι μισθωτοί και φτάνει μέχρι και το 2020 το ίδιο ακριβώς ποσοστό στο χιλιοστό. Καταλαβαίνουμε όλοι, λοιπόν, ότι εδώ υπάρχει έλλειψη στοιχείων και συνεπώς αυτά τα στοιχεία δεν είναι στοιχεία που μπορεί να βασιστεί κανείς.

Μπορείτε να δείτε τις τελευταίες εκθέσεις του ΟΟΣΑ για παράδειγμα που αναφέρει ότι η Ελλάδα ήταν μία από τις τέσσερις χώρες που είχε αύξηση των εσόδων το 2022, χωρίς αύξηση των φόρων. Δείτε γιατί συμβαίνει αυτό. Γιατί και η οικονομία προχωράει καλά και…

**ΝΙΚΟΛΑΟΣ ΠΑΠΠΑΣ:** Τους περισσότερους φόρους εδώ και είκοσι επτά χρόνια.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Και η οικονομία προχωράει καλά και αυξάνεται η φοροδοτική ικανότητα των επιχειρήσεων και των νοικοκυριών. Και μάλιστα, αναφέρει, κόντρα στο δικό σας αφήγημα -κλείνω με αυτή τη λέξη μόνο, κύριε Πρόεδρε- ότι παρ’ όλο που η αναλογία των έμμεσων φόρων στην Ελλάδα είναι υψηλότερη από τον μέσο όρο των χωρών του ΟΟΣΑ, είναι μόλις το 20,9%, λίγο υψηλότερα από το 20,7% που είναι ο μέσος όρος του ΟΟΣΑ. Άρα όλο αυτό το αφήγημα περί των έμμεσων φόρων που καταστρέφουν τους Έλληνες, δεν στηρίζεται τόσο πολύ στην πραγματικότητα.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Τον λόγο έχει ζητήσει για μικρή παρέμβασή της η Πρόεδρος της Πλεύσης Ελευθερίας. Ο διάλογος, όμως, δεν θα συνεχιστεί. Ο καθένας λέει την άποψή του και κάπου τελειώνει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να πείτε κάτι άλλο;

**ΠΡΟΕΔΡΕΥΩΝ (Βασίλειος Βιλιάρδος):** Όχι, τίποτα άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Κύριε Υπουργέ, πρώτον, είναι άλλο η Κυβέρνηση και άλλο η Βουλή. Ξέρω ότι έχετε πολύ μεγάλη δυσκολία να το κατανοήσετε, διότι επί διακυβέρνησης Μητσοτάκη και επί προεδρίας Βουλής Τασούλα η Βουλή έχει μετατραπεί σε εργαλείο της Κυβέρνησης που ό,τι θέλει κάνει και ο Πρόεδρος της Βουλής έχει παραδώσει τη Βουλή εις τον κ. Μητσοτάκη. Κι εσείς όλοι αισθάνεστε ότι είναι ένα και το αυτό Κυβέρνηση και Βουλή.

Όχι, κύριε Παπαθανάση, δεν ήμουν μέλος της κυβέρνησης ΣΥΡΙΖΑ. Τα μπερδεύετε. Ήμουν Πρόεδρος της Βουλής. Και όταν κάποιοι πολιτικοί απατεώνες -σωστά το είπατε- αποφάσισαν να τα γυρίσουν, εγώ έμεινα πιστή σε εκείνα τα οποία είχα δεσμευθεί. Άφησα την τρίτη τη τάξει πολιτειακή θέση, δεν τους έκανα τα χατίρια από τη θέση της Προέδρου της Βουλής. Δεν δέχθηκα καν να εισαγάγω το τρίτο μνημόνιο, δεν το ψήφισα, το καταψήφισα και δεν δέχτηκα καν να προεδρεύσω σε εκείνες τις ολονύχτιες συνεδριάσεις, όπου άλλοι προέδρευαν και τις μνημονεύετε.

Μιας, όμως, και αναφερθήκατε στους πολιτικούς απατεώνες που άλλα είπαν στον κόσμο, με άλλα πήραν την εντολή του και την εμπιστοσύνη του και την ελπίδα του και άλλα κάνανε στρογγυλοκαθήμενοι σε καρέκλες, θα ήθελα να σας υπενθυμίσω ότι με αυτούς ανταλλάσσετε φιλοφρονήσεις και χρόνια πολλά, με τρόπο πια που μας φέρνει όλους σε αμηχανία σήμερα. Με αυτούς ψηφίσατε μαζί, με χέρια και πόδια, το τρίτο μνημόνιο. Με αυτούς υπογράφατε μαζί κείμενα κοινοβουλευτικού πραξικοπήματος. Ο κ. Μητσοτάκης, με τον κ. Φίλη, με τους υπολοίπους υπέγραφαν κείμενα για να κάνουν διάσκεψη χωρίς εμένα ως Πρόεδρο της Βουλής το 2015. Και χθες επαναλάβατε αυτή την ωραία εμπειρία και ατμόσφαιρα, συμπράττοντας και πάλι μαζί, με αυτούς τους ίδιους που μας είπατε ότι τους χαρακτηρίζετε πολιτικούς απατεώνες, αλλά μαζί τα ψηφίσατε. Συμπράξατε με ποιον σκοπό; Για να με αποβάλλετε από την εξεταστική επιτροπή για το έγκλημα των Τεμπών.

Συνεπώς, κύριε Παπαθανάση, αφήστε σας παρακαλώ πολύ τις αναφορές αυτές, οι οποίες όλες εναντίον σας φυσικά θα επιτρέψουν. Να ξέρετε ότι οι άνθρωποι που είναι συνεπείς, δεν έχουν να φοβηθούν τίποτα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω πέντε λεπτά και σας παρακαλώ…

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε πέντε λεπτά, κυρία Πρόεδρε. Έχετε δικαίωμα μιας παρέμβασης για πέντε λεπτά, όχι συνεχώς για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω κατά τον Κανονισμό, θα σας ενημερώσει η κ. Στάθη που είναι αριστερά σας…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, κατά τον Κανονισμό έχετε δικαίωμα μιας παρέμβασης για πέντε λεπτά, όχι κάθε φορά μία φορά για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάθε φορά για πέντε λεπτά λέει ο Κανονισμός.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε. Δεν έχετε αυτό το δικαίωμα. Σας παρακαλώ. Τελειώστε, ολοκληρώστε. Αλλά αυτός είναι ο Κανονισμός, αυτό είναι το δικαίωμά σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βιλιάρδο, Βουλευτή και Αντιπρόεδρε της Ελληνικής Λύσης, θα σας ενημερώσει η κ. Στάθη ότι έχω δικαίωμα πέντε λεπτών.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε δικαίωμα μίας παρέμβασης πέντε λεπτών μία φορά. Δεν θα κάνετε κάθε ένα λεπτό παρεμβάσεις. Δεν το έχετε αυτό το δικαίωμα, το καταλαβαίνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με βάση ποιο άρθρο το λέτε αυτό;

**ΠΡΟΕΔΡΕΥΩΝ (Βασίλειος Βιλιάρδος):** Τώρα τι μου λέτε; Αφού το ξέρετε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποιο άρθρο;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, αυτή είναι η διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ αυτό που λέτε σε ποιο άρθρο προβλέπεται, μία φορά; Παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Μη συνεχίζετε. Ολοκληρώστε και τελειώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ πείτε μου με βάση ποιο άρθρο είναι μία φορά;

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να μου κάνετε έλεγχο εάν γνωρίζω το μάθημά μου; Σοβαρά το λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, διότι δεν γνωρίζετε αυτό που λέτε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν έχετε δικαίωμα να κάνετε συνεχείς παρεμβάσεις. Το ξέρετε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με βάση ποιο άρθρο;

**ΠΡΟΕΔΡΕΥΩΝ (Βασίλειος Βιλιάρδος):** Θα σας το πει σε λίγο η κυρία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με βάση ποιο άρθρο;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε. Δεν θα κάνουμε συζήτηση. Δεν κάνουμε συζήτηση μαζί. Διευθύνω τη συζήτηση. Ολοκληρώστε και δεν έχετε δικαίωμα άλλης παρέμβασης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με βάση ποιο άρθρο το λέτε αυτό;

**ΠΡΟΕΔΡΕΥΩΝ (Βασίλειος Βιλιάρδος):** Θα σας το πούμε σε λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου το πείτε σε λίγο; Θα περιμένω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε, να τελειώνει η συζήτηση. Περιμένουν οι συνάδελφοι. Έχουν μιλήσει μόνο δώδεκα Βουλευτές. Ειλικρινά, λυπάμαι με τον τρόπο αντιμετώπισης των Βουλευτών από όλους εδώ. Λυπάμαι, ειλικρινά. Δεν σέβεστε κανέναν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ντροπή αυτό που κάνετε. Εγώ κοιτώ…Τι να πω;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι εκπροσωπείτε ποιον, κύριε Βιλιάρδε; Τον κ. Μητσοτάκη ή τον κ. Τασούλα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν έχετε δικαίωμα να προσβάλλετε κανέναν εδώ πέρα, το καταλαβαίνετε; Γιατί με προσβάλλετε; Κάνω μια συγκεκριμένη δουλειά εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη βλέπω τη δουλειά σας.

**ΠΡΟΕΔΡΕΥΩΝ (Βασίλειος Βιλιάρδος):** Τι μου λέτε, εάν εκπροσωπώ τον κ. Μητσοτάκη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βλέπω ότι κάνετε τη δουλειά σας.

**ΠΡΟΕΔΡΕΥΩΝ (Βασίλειος Βιλιάρδος):** Ο τρόπος που μιλάτε είναι πολύ προσβλητικός. Εγώ δεν το ανέχομαι, κυρία Πρόεδρε. Σας παρακαλώ.

Καλείται στο Βήμα ο επόμενος ομιλητής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βιλιάρδο, σας λέω για τελευταία φορά κατά τον Κανονισμό…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν έχετε άλλο το δικαίωμα να μιλήσετε. Τελείωσε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με διακόπτετε εδώ και τρία λεπτά. Θέλω να ολοκληρώσω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν έχετε άλλο το δικαίωμα να μιλήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι απρεπές αυτό που κάνετε και άηθες και είναι και παραβίαση του Κανονισμού.

**ΠΡΟΕΔΡΕΥΩΝ (Βασίλειος Βιλιάρδος):** Πότε θα ολοκληρώσετε; Θα ολοκληρώσετε ή θα συνεχίσουμε στον επόμενο ομιλητή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σταματήσετε να με διακόπτετε; Πολύ ωραία.

Σας ενημερώνω, λοιπόν, πρώτον ότι κατά τον Κανονισμό της Βουλής ως πρώην Πρόεδρος της Βουλής έχω δικαίωμα ανά πάσα στιγμή να παίρνω τον λόγο για δώδεκα λεπτά. Σας ενημερώνω επίσης ότι ως Αρχηγός Κοινοβουλευτικής Ομάδας κατά τον Κανονισμό της Βουλής σε κάθε επόμενη της πρωτολογίας μου παρέμβαση, χωρίς περιορισμό παρεμβάσεων, έχω δικαίωμα να παίρνω τον λόγο για πέντε λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Δεν το έχετε αυτό το δικαίωμα, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας ενημερώσει η κ. Στάθη για το τι προβλέπει ο Κανονισμός. Λυπάμαι πάρα πολύ που το κάνετε αυτό.

**ΠΡΟΕΔΡΕΥΩΝ (Βασίλειος Βιλιάρδος):** Εσείς λυπάστε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα περιμένω να ζητήσετε συγγνώμη από την Έδρα μόλις σας ενημερώσει για το με ποιον τρόπο κακοποιείτε τον Κανονισμό και τη διαδικασία αυτή τη στιγμή.

**ΠΡΟΕΔΡΕΥΩΝ (Βασίλειος Βιλιάρδος):** Ειλικρινά, λυπάμαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Παπαθανάση, είχατε άριστη υπεράσπιση από τον Αντιπρόεδρο της Ελληνικής Λύσης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν είμαι ο Αντιπρόεδρος της Ελληνικής Λύσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να τον χαίρεστε, συγχαρητήρια! Έτσι δεν πρόκειται να γλιτώσετε ούτε την κριτική ούτε την αντιπολίτευση.

Και όταν βοά ο τόπος ότι η παιδεία είναι σε κακό χάλι, μην την κακοποιείτε άλλο, λέγοντας ότι θα δώσετε χρήματα από τους ελεύθερους επαγγελματίες και τους αυτοαπασχολούμενους για την παιδεία. Οι φοιτητές και οι μαθητές σήμερα είναι στους δρόμους, οι εκπαιδευτικοί είναι στους δρόμους, τα σχολεία καταρρέουν, οι κενές οργανικές θέσεις βοούν παντού και εσείς μετέρχεστε αυτά τα μέσα.

Κύριε Βιλιάρδο, λυπάμαι πάρα πολύ για λογαριασμό σας. Περιμένω τη συγγνώμη σας.

**ΠΡΟΕΔΡΕΥΩΝ (Βασίλειος Βιλιάρδος):** Εγώ να δείτε πόσο λυπάμαι, κυρία Πρόεδρε.

Καλείται στο Βήμα ο κ. Πασχαλίδης Ιωάννης, Βουλευτής της Νέας Δημοκρατίας. Θα ακολουθήσει η κ. Βέττα, ο κ. Τσαβδαρίδης, ο κ. Κόκκαλης και η κ. Βολουδάκη.

Ορίστε, κύριε συνάδελφε, έχετε τον λόγο για επτά λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή! Δείτε τον Κανονισμό, να μου ζητήσετε συγγνώμη.

**ΠΡΟΕΔΡΕΥΩΝ (Βασίλειος Βιλιάρδος):** Μη συνεχίζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Στάθη, δείξτε το άρθρο του Κανονισμού. Το γνωρίζετε εσείς. Δείξτε το, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν έχετε τον λόγο. Μιλάει Βουλευτής. Παρακαλώ.

Ορίστε, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η μακρόχρονη οικονομική και χρηματοπιστωτική κρίση στην Ελλάδα είχε έντονο οικονομικό, πολιτικό και κοινωνικό αντίκτυπο. Μέσα σε αυτό το κοινωνικοοικονομικό περιβάλλον το ζήτημα της φοροδιαφυγής παραμένει μείζον, αποτελώντας συχνά πεδίο συνεχών νομοθετικών ρυθμίσεων και εξελίξεων.

Ήδη από το καλοκαίρι του 2019, οπότε και ο Πρωθυπουργός μας Κυριάκος Μητσοτάκης ανέλαβε τα ηνία της χώρας, ο εντοπισμός των φαινομένων φοροδιαφυγής όσο και η εξεύρεση αποτελεσματικού τρόπου αντιμετώπισης αποτέλεσαν και αποτελούν πρωταρχικό στόχο της ελληνικής Κυβέρνησης. Το παρόν νομοσχέδιο αποτελεί τη συνέχεια μιας σειράς νομοθετικών ρυθμίσεων για την αντιμετώπιση της φοροδιαφυγής, περιλαμβάνοντας καίριες παρεμβάσεις σε έντεκα διαφορετικούς τομείς, με βασικό κύριο στόχο την κατανομή του φορολογικού βάρους στους πολίτες ανάλογα με τις οικονομικές τους δυνατότητες.

Συνολικά οι παρεμβάσεις της Κυβέρνησης για την αντιμετώπιση της φοροδιαφυγής, που περιλαμβάνει όχι μόνο τις ρυθμίσεις για τους ελεύθερους επαγγελματίες αλλά και όλες τις υπόλοιπες δράσεις που οδηγούν και στη μείωση του λεγόμενου κενού ΦΠΑ στην πλήρη εφαρμογή τους μέχρι το 2027, εκτιμάται ότι θα προσεγγίσουν τα 3 δισεκατομμύρια ευρώ ετησίως.

Η αλήθεια είναι ότι έχει γίνει πολύ μεγάλη συζήτηση σε σχέση με τις ρυθμίσεις που αφορούν τους ελεύθερους επαγγελματίες. Όμως θα ήθελα να τονίσω ότι ο Υπουργός Οικονομικών δεν κώφευσε σε δύο χιλιάδες οκτακόσια σχόλια και παρατηρήσεις της διαβούλευσης και προχώρησε σε διορθωτικές τροποποιήσεις, χωρίς ωστόσο να υπάρχει παρέκκλιση από τη βασική φιλοσοφία του νομοσχεδίου, που είναι ότι η προσωπική συνεισφορά κάθε ελεύθερου επαγγελματία στην ατομική του επιχείρηση δεν μπορεί να αποτιμάται σε επίπεδο χαμηλότερο από το εισόδημα του μισθωτού που πληρώνεται με τον κατώτατο μισθό.

Έτσι αξίζει να αναφερθεί ότι μειώθηκε κατά 50% το τέλος επιτηδεύματος για όλους τους ελεύθερους επαγγελματίες, ασχέτως του αν δηλώνουν εισοδήματα υψηλότερα από το ελάχιστο τεκμαρτό εισόδημα, με την προοπτική της οριστικής κατάργησής του τα επόμενα δύο χρόνια. Επίσης εισήχθη ρητή πρόβλεψη ότι ο ελεύθερος επαγγελματίας μπορεί να αμφισβητήσει το ποσό που προκύπτει από την εφαρμογή των τεκμηρίων της ελάχιστης αμοιβής πέραν από τους λόγους που ισχύουν ήδη και που καθιστούν το τεκμήριο μαχητό, όπως είναι η ασθένεια, για ανωτέρα βία, οι φυσικές καταστροφές και άλλα.

Δυστυχώς οι όποιες διαμαρτυρίες σχετικά με τις διατάξεις των ελευθέρων επαγγελματιών δεν άφησαν περιθώριο να αναλυθούν άλλες πολύ σημαντικές ρυθμίσεις που περιλαμβάνει το παρόν νομοσχέδιο, όπως, για παράδειγμα, η αυστηροποίηση των κυρώσεων για τη νοθεία, το λαθρεμπόριο καυσίμων ή η παρεμπόδιση του ελέγχου.

Προβλέπεται, δηλαδή, σφράγιση της εγκατάστασης για δύο χρόνια. Ενώ ορίζεται ότι τα φυσικά ή νομικά πρόσωπα των οποίων η εγκατάσταση σφραγίστηκε δεν μπορούν να δραστηριοποιηθούν στη διακίνηση ενεργειακών προϊόντων επίσης για δύο χρόνια από τη διαπίστωση της παράβασης.

Επιπλέον εισάγονται ρυθμίσεις για τη διασφάλιση ισότιμου ανταγωνισμού στην τουριστική αγορά, στη διασταύρωση των εισοδημάτων και στην ενίσχυση του κλάδου της βραχυχρόνιας μίσθωσης. Συγκεκριμένα, προβλέπεται ότι φυσικά πρόσωπα που διαθέτουν τρία ή περισσότερα ακίνητα σε βραχυχρόνια μίσθωση υποχρεούνται να κάνουν έναρξη επιχειρηματικής δραστηριότητας. Μάλιστα το εισόδημα που αποκτάται από νομικά πρόσωπα από τη βραχυχρόνια μίσθωση του ακινήτου θεωρείται εισόδημα από επιχειρηματική δραστηριότητα και υπόκειται σε ΦΠΑ.

Με στόχο πάντα τον περιορισμό της φοροδιαφυγής, το υπό συζήτηση νομοσχέδιο περιλαμβάνει και μια σειρά ρυθμίσεων, όπως η αύξηση του προστίμου για συναλλαγές με μετρητά, η ολοκλήρωση της διασύνδεσης των POS με τις ταμειακές μηχανές τους πρώτους μήνες του 2024 και η επέκταση των POS στους υπόλοιπους κλάδους της ελληνικής αγοράς, που σήμερα δεν έχουν τα ηλεκτρονικά τιμολόγια και καθολική επέκταση του myDATA, όπου θα διαβιβάζονται όλα τα έσοδα και έξοδα. Έτσι τα έσοδα που θα δηλώνονται από επιχειρηματική δραστηριότητα δεν θα μπορεί να είναι μικρότερα από τα έσοδα που έχουν διαβιβαστεί στην πλατφόρμα. Επίσης, προβλέπεται ότι οι δαπάνες μιας επιχείρησης που δεν έχουν διαβιβαστεί δεν θα εκπίπτουν.

Αξίζει ακόμη να αναφερθεί ότι μονιμοποιούνται οι μειωμένοι συντελεστές ΦΠΑ σε μεταφορές, τουριστικό πακέτο, γυμναστήρια, σχολές χορού, κινηματογράφους, θέατρα και ζωολογικούς κήπους και αγαθά σχετιζόμενα με τη δημόσια υγεία, ενώ παρατείνεται έως 30 Ιουνίου 2024 ο μειωμένος συντελεστής ΦΠΑ στον καφέ και τα ροφήματα, στην εστίαση καθώς και στα κόμιστρα των ταξί.

Επιπροσθέτως το παρόν νομοσχέδιο προβλέπει αύξηση του αφορολογήτου κατά 1.000 ευρώ για μισθωτούς, συνταξιούχους και κατά κύριο επάγγελμα αγρότες με παιδιά, γεγονός που σημαίνει ότι σε ετήσια βάση η ελάφρυνση θα κυμανθεί από 90 έως 220 ευρώ, ανάλογα με τον αριθμό των παιδιών.

Εισάγεται επίσης ρύθμιση που προβλέπει τη μεγαλύτερη μείωση φόρου για δαπάνες αναβάθμισης κτηρίων, ενώ οι μεταβιβάσεις ακινήτων θα γίνονται πλέον υποχρεωτικά με τη χρήση τραπεζικών εργαλείων. Έτσι κάθε συμβόλαιο που καταγράφει προκαταβολή και μερική ή ολική εξόφληση με τα μετρητά θα θεωρείται άκυρο και θα απαγορεύεται η μεταγραφή του.

Κλείνοντας, θα ήθελα να τονίσω ότι πρόκειται για ένα θετικό νομοσχέδιο, που σηματοδοτεί τη μεγάλη μάχη κατά της φοροδιαφυγής, το οποίο αποτελεί το μεγάλο στοίχημα της Κυβέρνησης. Οι καίριες παρεμβάσεις σε συνδυασμό με την επέκταση των νέων ψηφιακών εργαλείων αναμφισβήτητα θα διαδραματίσουν καταλυτικό ρόλο στη διαφάνεια και θα συμβάλουν στην καταπολέμηση της φοροδιαφυγής. Τελικός στόχος είναι η ενίσχυση των δαπανών για την παιδεία και την υγεία ήδη από το 2024 και η περαιτέρω μείωση των φορολογικών συντελεστών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πασχαλίδη.

Καλείται στο Βήμα η κ. Καλλιόπη Βέττα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ένα λεπτό, παρακαλώ, δεν ολοκλήρωσα.

Μέχρι να έρθει στο Βήμα η κ. Καλλιόπη Βέττα, θα σας πω ότι είναι το άρθρο 97, αν μου επιτρέπετε, στην παράγραφο 4, στην οποία γράφει: «Οι Υπουργοί και οι Πρόεδροι των Κοινοβουλευτικών Ομάδων πέρα από τον χρόνο των προηγούμενων παραγράφων ακούγονται, όποτε ζητήσουν τον λόγο, για πέντε λεπτά της ώρας την πρώτη φορά και για τρία λεπτά της ώρας, κάθε επόμενη φορά».

Εγώ σας έδωσα τον λόγο για πέντε λεπτά. Μιλήσατε, αν θυμάμαι καλά, εννέα λεπτά. Σας ξαναέδωσα τον λόγο για τρία λεπτά και μιλήσατε πάλι πέντε λεπτά. Νομίζω ότι για το ίδιο θέμα, τουλάχιστον εξ όσων καταλαβαίνω εγώ, δεν μπορεί να μιλάει κανείς συνέχεια. Αν έχετε εσείς κάποια διαφορετική άποψη, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτον, σύμφωνα με το άρθρο 97 παράγραφος 4: «Οι Πρόεδροι των Κοινοβουλευτικών Ομάδων πέρα από τον χρόνο»…

**ΠΡΟΕΔΡΕΥΩΝ (Βασίλειος Βιλιάρδος):** Σας το διάβασα. Κυρία Πρόεδρε, διαβάζουμε το ίδιο ακριβώς άρθρο. Το ίδιο ακριβώς διάβασα και εγώ προηγουμένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, παρακαλώ πάρα πολύ.

«…ακούγονται όποτε ζητήσουν τον λόγο για πέντε λεπτά την πρώτη φορά μετά την πρωτολογία τους και για τρία λεπτά κάθε επόμενη φορά». Εσείς πριν από λίγο ισχυρισθήκατε ότι δεν έχω δικαίωμα να ζητήσω άλλη φορά τον λόγο και μου κλείσατε και το μικρόφωνο. Σας παρακαλώ, μη με διακόψετε.

Ισχυριστήκατε, λοιπόν, ότι μία μόνο φορά μπορώ να μιλήσω για πέντε λεπτά και ότι δεν δικαιούμαι άλλη φορά. Με διακόπτατε με σκαιό τρόπο, μη αφήνοντάς με να ολοκληρώσω, κάτι που δεν έχετε κάνει σε κανέναν πολιτικό Αρχηγό.

Επιπλέον γνωρίζετε πάρα πολύ καλά ότι είμαι πρώην Πρόεδρος της Βουλής και σύμφωνα με το ίδιο άρθρο, δηλαδή 97 παράγραφος 6, έχω το δικαίωμα, το λέει ρητά, «με εξαίρεση την παράγραφο 4» κ.λπ. «οι πρώην Πρωθυπουργοί που διετέλεσαν Βουλευτές και Αρχηγοί κόμματος σε κυβερνήσεις που έλαβαν ψήφο εμπιστοσύνης και δεν μετέχουν στην Κυβέρνηση ακούγονται όποτε ζητήσουν τον λόγο για χρόνο ίσο με αυτόν που διατίθεται κάθε φορά τους αναπληρωτές εκπροσώπους των Κοινοβουλευτικών Ομάδων για την πρωτολογία τους, δηλαδή για δώδεκα λεπτά». Ακριβώς μετά λέει: «Το ίδιο δικαίωμα έχουν και οι διατελέσαντες Πρόεδροι της Βουλής».

Είναι, λοιπόν, δεδομένο ότι και την πρώτη φορά που μου δώσατε τον λόγο και τη δεύτερη είχα δικαίωμα να μιλήσω για δώδεκα λεπτά. Εσείς επιλέξατε τη μία φορά να βάλετε πέντε λεπτά και την άλλη να βάλετε δύο και να αρχίσετε να με διακόπτετε. Σας ρώτησα και σας είπα να μην το κάνετε αυτό. Είπατε ότι δεν έχω δικαίωμα να ξαναπάρω τον λόγο, γιατί ενοχλούσαν αυτά που έλεγα για τον ΣΥΡΙΖΑ και την Κυβέρνηση. Συνεχίσατε να παρέχετε υπηρεσία στην Κυβέρνηση, μη αφήνοντάς με να ολοκληρώσω για αυτά που έχουν κάνει μαζί Νέα Δημοκρατία και ΣΥΡΙΖΑ σε όλη τη μνημονιακή περίοδο. Συνεχίσατε να μη θέλετε να ανατρέξετε στο άρθρο και συνεχίσατε να λέτε ότι δεν έχω δικαίωμα να ξαναμιλήσω.

Περιμένω τη συγγνώμη σας.

**ΠΡΟΕΔΡΕΥΩΝ (Βασίλειος Βιλιάρδος):** Τελειώσατε, κυρία Πρόεδρε; Μπορώ να μιλήσω; Μου επιτρέπετε, κυρία Πρόεδρε;

Λοιπόν, σας είπα ότι σας έδωσα τον λόγο για πέντε λεπτά. Εσείς μιλήσατε εννέα λεπτά. Νομίζω ότι αρκετή υπομονή είχα. Όσον αφορά αυτό που λέτε εσείς, μιλάτε με μία ιδιότητα, όχι με δύο ιδιότητες. Μιλάτε ως Πρόεδρος ενός κόμματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς θα το ορίσετε αυτό;

**ΠΡΟΕΔΡΕΥΩΝ (Βασίλειος Βιλιάρδος):** Υπάρχει γνωμοδότηση της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για πείτε αυτή τη γνωμοδότηση.

**ΠΡΟΕΔΡΕΥΩΝ (Βασίλειος Βιλιάρδος):** Θα τη δείτε τη γνωμοδότηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος την έκανε;

**ΠΡΟΕΔΡΕΥΩΝ (Βασίλειος Βιλιάρδος):** Δεν θα κάνουμε άλλη συζήτηση, παρακαλώ. Είναι κρίμα. Υπάρχει γνωμοδότηση της Βουλής, η οποία λέει ότι δεν μπορείτε να μιλάτε με δύο ιδιότητες, ή με τη μία ή με την άλλη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάναμε Ολομέλεια και γνωμοδοτήσαμε;

**ΠΡΟΕΔΡΕΥΩΝ (Βασίλειος Βιλιάρδος):** Το Επιστημονικό Συμβούλιο της Βουλής, κυρία Πρόεδρε. Αν έχετε πρόβλημα, απευθυνθείτε στο Επιστημονικό Συμβούλιο της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που γνωμοδότησε και για την εξαίρεσή μου, γνωμοδότησε και ότι δεν μπορώ να μιλώ ως Πρόεδρος;

**ΠΡΟΕΔΡΕΥΩΝ (Βασίλειος Βιλιάρδος):** Γιατί βάζετε το ένα με το άλλο μαζί; Δεν έχει νόημα. Εγώ σας είπα τη θέση μου. Μου είπατε τη δικιά σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν σας έκλεισα ποτέ το μικρόφωνο. Δεν μπορώ να κλείσω μικρόφωνο. Πώς θα κλείσω το μικρόφωνο; Μα, τι λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μου λέτε, λοιπόν, ότι εσείς γνωρίζετε πως υπάρχει και κάποια άλλη, μυστική γνωμοδότηση του Επιστημονικού Συμβουλίου.

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι μυστική, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου.

**ΠΡΟΕΔΡΕΥΩΝ (Βασίλειος Βιλιάρδος):** Επιτρέπω, βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ μόνον μη με διακόπτετε, παρακαλώ. Είναι κανόνας βασικός ευγενείας και ευπρέπειας. Παρακαλώ, για λίγο κάντε υπομονή.

Μου λέτε, λοιπόν, από τη θέση του Αντιπροέδρου της Βουλής, προερχόμενου από την Ελληνική Λύση, ότι γνωρίζετε ότι υπάρχει και κάποια άλλη γνωμοδότηση του Επιστημονικού Συμβουλίου της Βουλής, αυτού που γνωμοδότησε ότι πρέπει να εξαιρεθώ από την Εξεταστική Επιτροπή των Τεμπών γιατί υπερασπίζομαι τα θύματα, έχοντας το Επιστημονικό Συμβούλιο δυο μέλη που είναι στην υπεράσπιση κατηγορουμένου γαλάζιου πρώην προέδρου της «ΕΡΓΟΣΕ» και διευθύνοντος συμβούλου της «ΕΡΓΟΣΕ» κατηγορούμενου για τα Τέμπη. Αυτό το ίδιο Επιστημονικό Συμβούλιο μου λέτε ότι γνωμοδότησε ότι δεν μπορώ να μιλώ με την ιδιότητα της πρώην Προέδρου της Βουλής. Το γνωμοδότησε αυτό και εσείς το ξέρετε.

Ξέρετε ποιο είναι το πρόβλημα, κύριε Αντιπρόεδρε; Το πρόβλημα είναι ότι εγώ απέστειλα στο Επιστημονικό Συμβούλιο ένα ρητό αίτημα στις 28 Νοεμβρίου, πριν γνωμοδοτήσει δήθεν ανεξάρτητα ότι δεν μπορώ να μετέχω στην Εξεταστική Επιτροπή για τα Τέμπη, και ρώτησα συγκεκριμένα: Ισχύει, όπως διακινεί ο κ. Τασούλας, ότι έχει εξασφαλίσει γνωμοδότησή σας για να μη μου επιτρέπεται να ασκήσω το δικαίωμά μου κατά τον Κανονισμό της Βουλής να μιλώ ως πρώην Πρόεδρος της Βουλής; Και ξέρετε τι μου απάντησε το Επιστημονικό Συμβούλιο στο οποίο πήγε το αίτημά μου στις 28 Νοεμβρίου, ξημερώματα 29, και στο οποίο επανέλαβα το αίτημά μου την 1η Δεκεμβρίου το πρωί στις 8.30΄;

Ξέρετε τι μου απάντησε; Όχι, ε; Τίποτα! Δεν μου απάντησε ούτε ότι έχει βγάλει τέτοια γνωμοδότηση ούτε ότι ασχολήθηκε με μένα, χωρίς να το ξέρω, ούτε ότι χτυπάει προσοχές στον κ. Τασούλα δίνοντάς του γνωμοδοτήσεις πώς θα περιορίσει -ποιον;- την ενοχλητική Ζωή Κωνσταντοπούλου, που τη μία δεν πρέπει να είναι στην Εξεταστική Επιτροπή για τα Τέμπη και την άλλη δεν πρέπει να της δίνεται ο λόγος κατά τον Κανονισμό της Βουλής.

Και ξέρετε τι άλλο έκανε το Επιστημονικό Συμβούλιο; Είναι πολύ επιστημονικό και γνωμοδοτεί επί παντός του επιστητού όταν το ζητάει ο κ. Τασούλας. Έγραψε στη γνωμοδότησή του ότι οι γνωμοδοτήσεις του απευθύνονται μόνο στον κύριο Πρόεδρο της Βουλής και δεν δημοσιοποιούνται από κανέναν άλλον, πλην του Προέδρου της Βουλής.

Για να δούμε, λοιπόν. Τελικώς αυτό το Επιστημονικό Συμβούλιο που επελήφθη για εμένα, για να με εξαιρέσετε από την Εξεταστική Επιτροπή για τα Τέμπη…

**ΛΑΖΑΡΟΣ ΤΣΑΒΔΑΡΙΔΗΣ:** Χρόνο δεν βάλατε, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τι να βάλω χρόνο; Δεν έχει νόημα. Να κοροϊδεύω τον εαυτό μου;

(Θόρυβος στην Αίθουσα)

Σας παρακαλώ. Μην επεμβαίνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...Αυτό το ίδιο συμβούλιο…

(Θόρυβος στην Αίθουσα)

Βέβαια! Ενοχλούνται οι ύαινες!

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, απλά, μιλάτε αρκετή ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό το ίδιο συμβούλιο…

Βάλτε τον χρόνο, μη με διακόπτετε. Βάλτε τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Δεν θα σας δώσω χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό το ίδιο συμβούλιο, λοιπόν…

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Tα είπατε πολλές φορές από το πρωί! Τα ίδια και τα ίδια!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ!

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ενοχλείστε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, βλέπετε τι κάνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό το ίδιο συμβούλιο…

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Βάλτε χρόνο!

**ΛΑΖΑΡΟΣ ΤΣΑΒΔΑΡΙΔΗΣ:** Περιμένουν δέκα ώρες να μιλήσουν οι Βουλευτές!

**ΠΡΟΕΔΡΕΥΩΝ (Βασίλειος Βιλιάρδος):** Μην επεμβαίνετε στη διαδικασία, παρακαλώ!

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Δεν γίνεται αυτό! Βάλτε χρόνο!

**ΑΛΕΞΑΝΔΡΟΣ ΚΑΖΑΜΙΑΣ:** Ποιος σού έδωσε τον λόγο; Γιατί παίρνετε τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην επεμβαίνετε στη διαδικασία.

(Θόρυβος στην Αίθουσα)

**ΑΛΕΞΑΝΔΡΟΣ ΚΑΖΑΜΙΑΣ:** Καθίστε κάτω! Δεν έχετε τον λόγο!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ!

Κυρία Πρόεδρε, τελειώνετε; Ολοκληρώνετε; Βλέπετε τι γίνεται.

(Θόρυβος στην Αίθουσα)

Κύριοι συνάδελφοι, παρακαλώ!

Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εδώ, λοιπόν, αποκαλύπτεται πλήρως πρώτον, ότι είστε, κύριε Μπαγιώκο, το λέω και για εσάς και κύριε Χατζηδάκη …

**ΠΡΟΕΔΡΕΥΩΝ (Βασίλειος Βιλιάρδος):** Θα κατηγορήσετε πολλούς ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποδεικνύεται ότι είστε σκευωροί, αποδεικνύεται ότι δράτε στο σκοτάδι, ο κ. Τασούλας ως άρχων του σκότους ζητάει από το Επιστημονικό Συμβούλιο ό,τι θέλει, του το δίνουν, αλλά κρυφά και δεν το δημοσιοποιεί …

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και έρχεστε σήμερα να μου πείτε ότι υπάρχει μία γνωμοδότηση. Παρακαλώ να την καταθέσετε τώρα στα Πρακτικά…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν θα μας δίνετε εντολές. Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα το ζητώ και από τον κ. Μπαγιώκο, που σηκώθηκε όρθιος στα τηλέφωνα, και από την κ. Στάθη. Παρακαλώ να την καταθέσετε στα Πρακτικά τώρα, να τη φέρει ο κ. Μαυριάς, να λάβω γνώση τώρα γιατί την έχω ζητήσει και λέτε ότι ισχύει και με αφορά και από εκεί και πέρα τα υπόλοιπα ο κόσμος τα καταλαβαίνει, κατά πόσο επιστημονικό είναι το Επιστημονικό Συμβούλιο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, το αίτημά σας στον Πρόεδρο της Βουλής και, ευχαρίστως, θα σας απαντήσει ανάλογα.

Παρακαλώ πολύ, κυρία Βέττα, έχετε τον λόγο και ζητώ συγγνώμη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό είχατε να πείτε;

**ΠΡΟΕΔΡΕΥΩΝ (Βασίλειος Βιλιάρδος):** Αυτό είχα να πω. Δεν έχω κάτι άλλο, κυρία Πρόεδρε. Αν νομίζετε ότι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, δεν θα χαλάσετε όλη τη διαδικασία.

(Θόρυβος στην Αίθουσα)

**ΛΑΖΑΡΟΣ ΤΣΑΒΔΑΡΙΔΗΣ:** Δώδεκα ώρες περιμένουμε να μιλήσουμε!

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, σας παρακαλώ. Μην κάνετε πράγματα τα οποία δεν είναι σωστά. Γελοιοποιείτε τελείως τη διαδικασία. Δεν το καταλαβαίνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοβαρά μιλάτε;

**ΠΡΟΕΔΡΕΥΩΝ (Βασίλειος Βιλιάρδος):** Σοβαρά μιλάω, πολύ σοβαρά. Η κ. Βέττα περιμένει μισή ώρα τώρα. Είναι ντροπή.

Παρακαλώ πολύ, κυρία Βέττα, ελάτε στο Βήμα.

Ευχαριστώ πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν σας ευχαριστώ και περιμένω να καταθέσετε στα Πρακτικά αυτά που επικαλεσθήκατε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αποτελεί τη μεγαλύτερη έκφραση ανικανότητας, εξαπάτησης, ιδεοληψίας και επικοινωνιακής μονομέρειας που έχουμε βιώσει με την Κυβέρνηση της Νέας Δημοκρατίας. Όλα τα προηγούμενα νομοσχέδια που «εξαερώνουν» κοινωνικά κεκτημένα σίγουρα κατατάσσονται σε υποδεέστερη θέση στην κλίμακα της αποδιάρθρωσης του κοινωνικού και οικονομικού ιστού.

Σήμερα η Κυβέρνηση παραδέχεται ότι δεν μπορεί, δεν θέλει και δεν γνωρίζει πώς να ελέγξει τη φοροδιαφυγή και προβαίνει σε έναν οριζόντιο κεφαλικό φόρο, αδιαφορώντας για τις ουσιαστικές παρατηρήσεις και διαμαρτυρίες των φορέων, των ελεύθερων επαγγελματιών και των αυτοαπασχολούμενων.

Να θυμίσουμε επίσης πως προεκλογικά ο Πρωθυπουργός διατράνωνε σε όλους τους τόνους ότι δεν θα μπει κανένας νέος φόρος. Λίγους μήνες μετά παραβαίνει και αυτή τη δέσμευση, θεωρώντας -μάταια αυτή τη φορά, σίγουρα- ότι η επικοινωνιακή του υπεροπλία θα το κάνει να ξεχαστεί, όπως έγινε και με τα προηγούμενα. Η μεσαία τάξη θεωρείται εκ προοιμίου ότι αποκρύπτει εισοδήματα και πλέον φορολογείται συλλήβδην, σαν να έχει εισοδήματα ύψους σχεδόν 11.000 ευρώ, με συνέπεια για πάρα πολλούς συμπολίτες μας να υπάρχει μεγάλη, πρόσθετη, αναίτια και άδικη επιβάρυνση.

Σε μια κοινωνία που βάλλεται από τους υψηλότατους άμεσους και έμμεσους φόρους, με δυσθεώρητο πληθωρισμό και ακρίβεια, με νέα ενεργειακή αύξηση που θα γίνει τις επόμενες εβδομάδες, με τις επιχειρήσεις να πληρώνουν αυξημένες ασφαλιστικές εισφορές, να έχουν δυσβάσταχτα λειτουργικά έξοδα και να μην έχουν πρόσβαση στον τραπεζικό δανεισμό και τα χρηματοδοτικά εργαλεία, η Κυβέρνηση προσθέτει επί δικαίων και αδίκων έναν οριζόντιο φόρο.

Πληροφορηθήκαμε αυτές τις μέρες ότι η Κυβέρνηση -και ο γνωστός για τις υποθέσεις που διεκπεραιώνει κ. Χατζηδάκης- άκουσε την κοινωνία και προέβη σε αλλαγές. Η μία αλλαγή είναι η μείωση του τέλους επιτηδεύματος και η άλλη είναι η δυνατότητα προσφυγής στην εφορία για αμφισβήτηση στο ελάχιστο τεκμαρτού εισοδήματος, δηλαδή μειώνει το τέλος αντί να το καταργεί, όπως είχε δεσμευτεί προεκλογικά και το θεωρεί αυτό ευεργέτημα, ενώ ακόμα πιο σκανδαλωδώς υποστηρίζει ότι επιτρέπει την προσφυγή στη δημόσια διοίκηση, κάτι που είναι συνταγματικά κατοχυρωμένο. Πραγματικά θα ήταν αστείο, αν δεν ήταν τραγικό.

Πολλά μπορεί να πει κανείς ακόμη γι’ αυτό το μνημείο ισοπεδωτικής νομοθέτησης, που έχει βγάλει την κοινωνία στον δρόμο. Ωστόσο, θέλω να σταθώ σε ειδικά θέματα και ζητήματα του νομοσχεδίου που αφορούν τον τουρισμό ως αρμόδια τομεάρχης τουρισμού του ΣΥΡΙΖΑ - Προοδευτική Συμμαχία.

Το πρώτο ζήτημα αφορά τον έλεγχο και τη φορολόγηση των εισοδημάτων από τη βραχυχρόνια μίσθωση ακινήτων μέσω των γνωστών πλατφορμών. Προφανώς πρέπει να υπάρξει ρύθμιση ενός πεδίου το οποίο ταυτόχρονα εξυπηρετεί ορισμένους εκμισθωτές, παρέχοντάς τους κύρια ή συμπληρωματικά εισοδήματα, ωστόσο δημιουργεί παρεμπίπτοντα ζητήματα στην έκτακτη και δίκαιη ανάπτυξη στον τουρισμό, την ίση φορολόγηση, τις υποδομές και βέβαια την πρόσβαση στη στέγη.

Η ρύθμιση που επιχειρείται με τα άρθρα 27 έως 29 αυξάνει τη φορολογία στα φυσικά πρόσωπα που κατέχουν τρία ακίνητα και πάνω. Ωστόσο, αυτή η διάταξη από μόνη της είναι αλυσιτελής, καθώς η προσέγγιση είναι μόνο φορολογική. Δεν συνοδεύεται από μια ρυθμιστική στρατηγική που να δίνει το δικαίωμα εύρυθμης ανάπτυξης της βραχυχρόνιας ενοικίασης ακινήτων, χωρίς να νοθεύεται το τουριστικό προϊόν και να τίθεται σε μειονεκτική θέση ο επιχειρηματίας του κλάδου, η ασφάλεια των επισκεπτών και η υγεία τους, η βελτίωση των παρεχόμενων υπηρεσιών, αλλά και το στεγαστικό ζήτημα, που είναι τεράστιο. Εμβαλωματικές και καθυστερημένες λύσεις, προσδοκώντας ότι θα τα λύσει όλα η αγορά, όπως κάνει σε κάθε νομοσχέδιο η Νέα Δημοκρατία.

Η δεύτερη διάταξη που αφορά αυτοτελώς τον τουρισμό είναι το άρθρο 30, η εισαγωγή του τέλους ανθεκτικότητας στην κλιματική κρίση, προσθετικά δηλαδή του τέλους διαμονής. Η Κυβέρνηση αυξάνει τον φόρο για τη διανυκτέρευση σε ένα άτομο έως 10 ευρώ την ημέρα, κόστος που προστίθεται στην τελική τιμή της διαμονής. Πρόκειται για υπερβολική αύξηση, που σίγουρα θα αποτελέσει αντικίνητρο για χιλιάδες επισκέπτες και τουριστικά γραφεία, καθώς ο ανταγωνισμός ειδικά στη Μεσόγειο είναι πολύ έντονος.

Ωστόσο, η αύξηση γίνεται ακόμα πιο δυσβάσταχτη, καθώς δεν είναι δίκαια κατανεμημένη, μιας και τριπλασιάζεται στα ενοικιαζόμενα δωμάτια και τα ξενοδοχεία ενός και δύο αστέρων, ενώ η αύξηση είναι μικρότερη στις υπόλοιπες μονάδες. Παράλληλα, δεν γίνεται καμμία μνεία για γεωγραφική αναλογικότητα, εποχικότητα ή οικονομική δικαιοσύνη.

Θα σας πω ένα παράδειγμα. Πελάτης ξενοδοχείου τεσσάρων αστέρων στην Κοζάνη με τιμή εκμίσθωσης του δωματίου 79 ευρώ θα επιβαρύνεται με τέλος 7 ευρώ, ενώ βίλα που νοικιάζεται βραχυχρόνια στη Μύκονο με μίσθωμα 1.800 ευρώ θα επιβαρύνεται με τέλος 1,5 μόλις ευρώ.

Ο τουρισμός είναι για την Κυβέρνηση «η κότα με τα χρυσά αυγά». Οι φορείς του χώρου, οι οποίοι δεν κλήθηκαν για διαβούλευση, εύλογα υποστηρίζουν ότι οι ρυθμίσεις αυτές ναρκοθετούν τη βιωσιμότητα και την επέκταση των μονάδων, δεν είναι ανταποδοτικές και δυσχεραίνουν την επιμήκυνση της τουριστικής περιόδου.

Καταθέτω το υπόμνημα της Πανελλήνιας Ομοσπονδίας Ξενοδόχων στα Πρακτικά, ακριβώς για να καταγραφεί αυτή η διαφωνία του κλάδου.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στην έκθεση Πισσαρίδη, το μεγάλο πλήθος, όπως λέει, των αυτοαπασχολούμενων χαρακτηρίζεται ως μία από τις χρόνιες παθογένειες της ελληνικής οικονομίας.

(Στο σημείο αυτό κτυπάει το κουδούνι λήξεως της ομιλίας της κυρίας Βουλευτού)

Τελειώνω, κύριε Πρόεδρε. Επιπλέον, για τον συντάκτη της αλλά και για την Κυβέρνηση που την υιοθέτησε, οι μικρές και ατομικές επιχειρήσεις αποτελούν εμπόδιο για τις μεγάλες επιχειρήσεις, γιατί τους στερούν πόρους και επομένως θα πρέπει να περιοριστεί ο αριθμός τους, προκειμένου να πάει μπροστά η οικονομία. Το νέο φορολογικό νομοσχέδιο δεν αποτελεί τίποτα άλλο παρά ακόμα μια υλοποίηση της έκθεσης Πισσαρίδη, που σκοπό έχει να δημιουργήσει συνθήκες ασφυξίας στους πολίτες. Το επαπειλούμενο σπάσιμο της ραχοκοκαλιάς της ελληνικής οικονομίας, δηλαδή των αυτοαπασχολούμενων και των ελεύθερων επαγγελματιών, προς όφελος της συγκεντροποίησης συνιστά ένα ολέθριο σφάλμα για τη συνεκτικότητα του παραγωγικού ιστού και για την απασχόληση. Αυτή την εξέλιξη εμείς αλλά και η ελληνική οικονομία θα κάνουμε ό,τι είναι δυνατόν για να την αποτρέψουμε. Και να είστε σίγουροι και όλοι όσοι μάς ακούνε ότι μαζί πραγματικά θα τα καταφέρουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Ζητώ συγγνώμη εκ μέρους του Προεδρείου για την προηγούμενη καθυστέρηση.

Επόμενος ομιλητής είναι ο κ. Τσαβδαρίδης Λάζαρος, Βουλευτής της Νέας Δημοκρατίας, για επτά λεπτά.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα στην Ολομέλεια της Βουλής ένα στρατηγικό νομοσχέδιο κατά της φοροδιαφυγής που αφορά στο σύνολο των Ελλήνων πολιτών, καθώς στοχεύει στην εμπέδωση του αισθήματος φορολογικής δικαιοσύνης στη χώρα μας και την εξασφάλιση των απαιτούμενων πόρων για την ενίσχυση της κοινωνικής πολιτικής.

Σε πείσμα όλων όσοι αποπειρώνται εβδομάδες τώρα να αποκρύψουν τη μεγάλη μεταρρυθμιστική αξία του παρόντος νομοσχεδίου, περιορίζοντας την ουσία του αποκλειστικά σε ένα δήθεν κυβερνητικό κυνήγι ενάντια στους ελεύθερους επαγγελματίες, η πραγματικότητα παραμένει αδιαμφισβήτητη. Γιατί στο παρόν σχέδιο νόμου η Κυβέρνηση της Νέας Δημοκρατίας φέρνει έντεκα διαφορετικές παρεμβάσεις στη φορολογία, που κατανέμουν τα φορολογικά βάρη πιο δίκαια και πιο ισορροπημένα και που κλείνουν τα παραθυράκια της φοροδιαφυγής, που ολοκληρώνουν τη διασύνδεση των POS με τις ταμειακές μηχανές, που γενικεύουν την ηλεκτρονική τιμολόγηση, που περιορίζουν τη χρήση των μετρητών, που υιοθετούν αυστηρά μέτρα για την καταπολέμηση του λαθρεμπορίου, που εκσυγχρονίζουν το πλαίσιο για τις βραχυχρόνιες μισθώσεις.

Από όλο αυτό το δάσος των αναγκαίων τομών η μέγιστη πλειοψηφία της Αντιπολίτευσης βλέπει δυστυχώς μόνο το δέντρο της πρόσκαιρης ευκαιρίας να λαϊκίσει. Καθήμενη στην ίδια ριζωμένη θέση του «όχι» σε κάθε απαραίτητη αλλαγή, παραβλέποντας ακόμη και την ίδια την κοινωνία, που στις δημοσκοπήσεις αποτυπώνεται ότι βλέπει θετικά αυτή τη μεταρρύθμιση.

Δεν θέλετε, κυρίες και κύριοι της Αντιπολίτευσης, να φωτίσει η Κυβέρνηση της Νέας Δημοκρατίας την οικονομική λειτουργία της χώρας, βγάζοντας οριστικά στο φως τις οικονομικές πράξεις που βρίσκονται στο σκοτάδι και στο ημίφως; Δεν θέλετε να φέρει η Κυβέρνηση στην επιφάνεια νέα δεδομένα, που μπορούν να διασταυρωθούν αλλά και να αξιοποιηθούν πιο αποτελεσματικά από τους ελεγκτικούς μηχανισμούς, εξοικονομώντας χρόνο και χρήμα για την κοινωνία μας; Δεν θέλετε να σταματήσουν φαινόμενα με φορολογούμενους που αποκρύπτουν ή δηλώνουν πολύ κατώτερα εισοδήματα από τα μεγάλα πραγματικά τους, ενώ την ίδια στιγμή εισπράττουν κάθε μήνα επιδόματα κοινωνικής αλληλεγγύης εις βάρος κάποιων άλλων αληθινά ευάλωτων συμπολιτών μας;

Δεν θέλετε να ισχυροποιηθεί ένα φορολογικό σύστημα, που μέσω του τεκμαρτού προσδιορισμού θα δίνει αποτελεσματικές λύσεις, απελευθερώνοντας μάλιστα την ΑΑΔΕ, προκειμένου να ασχοληθεί με τη μεγάλη φοροδιαφυγή, που μας πληγώνει όλους βαριά; Δεν θέλετε η Κυβέρνηση της Νέας Δημοκρατίας να συνεχίσει τη μετωπική ενάντια σε όσους λειτουργούν στο περιθώριο της φορολογικής δικαιοσύνης, κάνοντας με τις τωρινές παρεμβάσεις στο πεδίο του λαθρεμπορίου των καυσίμων αυτό που έκανε νωρίτερα με τις επιβαρύνσεις των ηλεκτροπαραγωγών και τις επιβαρύνσεις των διυλιστηρίων;

Γιατί μόνο έτσι θα μπορέσουμε να μειώσουμε κι άλλο τους φορολογικούς συντελεστές στην εργασία και στον ΦΠΑ και να εξασφαλίσουμε περισσότερους πόρους για υποδομές, δρόμους, σύγχρονα σχολεία και νοσοκομεία. Μόνο έτσι θα μπορέσουμε να αυξήσουμε και άλλο μισθούς και συντάξεις αλλά και να συμπαρασταθούμε περισσότερο στους πιο ευάλωτους συμπολίτες μας.

Προφανώς, όμως, εσείς άλλα θέλετε. Θέλετε κοινωνική αναταραχή βασισμένη σε έωλα επιχειρήματα και εφεύρατε ένα παραμύθι στο οποίο η Κυβέρνηση δήθεν στοχοποιεί όλους τους ελεύθερους επαγγελματίες. Πού το βρήκατε αυτό; Γιατί η Κυβέρνηση στοχοποιεί αποκλειστικά τη φοροδιαφυγή, όπου και αν υπάρχει. Και ασφαλώς και σε ελεύθερους επαγγελματίες, όπου τα επίσημα στοιχεία της ΑΑΔΕ δείχνουν ότι σε αρκετές περιπτώσεις υπάρχει και καπνός και φωτιά. Δεν πρέπει, λοιπόν, να υπάρξει διόρθωση με πνεύμα λογικής και δικαιοσύνης για να προστατευθεί η κοινωνία αλλά και οι ίδιοι οι συνειδητοποιημένοι και σοβαροί ελεύθεροι επαγγελματίες;

Κραυγάζετε ότι δήθεν τσουβαλιάζουμε όλους τους ελεύθερους επαγγελματίες με ένα οριζόντιο μέτρο. Μέγιστη παραπλάνηση, γιατί αποκρύπτετε ότι η Κυβέρνηση θεσπίζει τεκμήριο μαχητό με σημείο αναφοράς τον κατώτατο μισθό. Και μάλιστα βάζει και μια σειρά εξαιρέσεων και διαβαθμίσεων, για να γίνει ακόμη δικαιότερη η διόρθωση.

Μειώνουμε το τεκμήριο για τους νέους επαγγελματίες, για όσους δραστηριοποιούνται σε περιοχές με μικρό πληθυσμό, για τις μονογονεϊκές οικογένειες με ανήλικα τέκνα, για τους πολύτεκνους. Θεσπίζουμε πλήρη απαλλαγή όχι μόνο όταν συντρέχουν ειδικοί λόγοι -όπως ασθένεια, στρατιωτική θητεία, φυσικές καταστροφές-, αλλά και για τους αυτοαπασχολούμενους με μπλοκάκια σε έως τρεις εργοδότες, καθώς και για τους αγρότες. Έτσι τελικά, σε πείσμα της Αξιωματικής Αντιπολίτευσης, οι πολύ συνεπείς μέχρι τώρα με τις φορολογικές τους υποχρεώσεις ελεύθεροι επαγγελματίες θα δουν από μηδενική επίπτωση μέχρι και μείωση των φορολογικών τους βαρών, λόγω της σταδιακής κατάργησης του τέλους επιτηδεύματος. Τέλος το οποίο για φέτος και με αυτό το νομοσχέδιο καταργείται στο 50% από το 2024 για όλους τους επαγγελματίες, ασχέτως του αν δηλώνουν εισοδήματα υψηλότερα από το ελάχιστο τεκμαρτό καθαρό εισόδημα.

Κι όλα αυτά την ώρα που τα έσοδα για το κράτος θα είναι σημαντικά και υπολογίζεται ότι θα συντελέσουν στην αύξηση των κοινωνικών δαπανών επιπλέον κατά 480 εκατομμύρια ευρώ για την υγεία και επιπλέον κατά 255 εκατομμύρια ευρώ για την παιδεία.

Κυρίες και κύριοι συνάδελφοι, η Κυβέρνηση της Νέας Δημοκρατίας εκλέχθηκε για να οδηγήσει τη χώρα στο μέλλον κάνοντας τις αναγκαίες μεταρρυθμίσεις παντού, ώστε η συνολική ανάπτυξη να μετατρέπεται σε ατομική ευημερία για κάθε πολίτη. Και αυτό το πράττουμε με ψύχραιμη αποτύπωση των δεδομένων και σοβαρές προτάσεις, που διευρύνουν την εμπιστοσύνη των πολιτών απέναντι στις πολιτικές μας. Κάθε άλλη εναλλακτική επί του παρόντος είναι δυστυχώς οι αντιπολιτευτικές φωνές της στείρας άρνησης της πραγματικότητας, που μπορεί να είναι ενίοτε ηχηρές, σπανίως όμως είναι ωφέλιμες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσαβδαρίδη, ειδικά για την τήρηση του χρόνου.

Καλείται στο Βήμα ο κ. Βασίλης Κόκκαλης, Βουλευτής του ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εξ αφορμής της επίσκεψης του Τούρκου Προέδρου και της συνέντευξής του στην «Καθημερινή», θέλω να κάνω ένα σχόλιο.

Ας κρατήσουμε μικρό καλάθι, διότι κάποιοι δημιουργούν τις εντυπώσεις και τις προσδοκίες για μεγάλο καλάθι. Να θυμίσουμε ότι ο Τούρκος Πρόεδρος τον Δεκέμβριο του 2017, μετά τη συνάντησή του με τον Αλέξη Τσίπρα, δημόσια ανέφερε ότι η μειονότητα στη δυτική Θράκη είναι μουσουλμανική. Καλό είναι να του το θυμίσει αύριο ο Έλληνας Πρωθυπουργός και να κάνει τα πάντα για να το επαναλάβει. Διότι η διαφορά μας είναι μία. Δεν είναι πολλά τα θέματα με την Τουρκία. Ούτε και απειλήσαμε άλλωστε την Τουρκία.

Και έρχομαι στο φορολογικό νομοσχέδιο. Το ονομάζετε «μεταρρύθμιση». Σύμφωνα με τη δική σας, πάντα, μεταρρύθμιση -και πριν μπω στη φιλοσοφία του νομοσχεδίου- φροντίζετε να έχει πάντα ένα πολύ καλό -πράγματι πολύ καλό- περιτύλιγμα. Πρώτα ηθικοποιείτε την πολιτική. Όλοι γνωρίζουμε -δεν χρειάζεται να το υπενθυμίζετε- ότι είναι αντικοινωνική η συμπεριφορά αυτή, όχι απλά αντικοινωνική, αλλά είναι και αξιόποινη. Το ακούει ο πολίτης «είναι αντικοινωνική συμπεριφορά», όπως λέμε «δεν πρέπει να περνάς με κόκκινο». Μα, είναι και παράνομη, εκτός από αντικοινωνική, η φοροδιαφυγή.

Εν συνεχεία, έχετε κάνει αφήγημα κεντρικό και το διατυμπανίζετε, ότι το 70% των ελεύθερων επαγγελματιών, των αυτοαπασχολούμενων, δηλώνει λιγότερες αποδοχές από υπαλλήλους. Εδώ κάτι συμβαίνει. Μήπως έχει δίκιο ο κ. Χατζηδάκης;

Αποσιωπάται, όμως, μία άλλη επίσης αποδεδειγμένη έρευνα, ότι το ίδιο σχεδόν ποσοστό χρωστάει. Και κανείς δεν έχει αμφισβητήσει την τυπικότητα αυτών των ερευνών και την εγκυρότητα. Το 70% δηλώνει λιγότερες αποδοχές και σχεδόν το ίδιο ποσοστό χρωστάει. Είναι δυνατόν -διερωτάται η Κυβέρνηση- να δηλώνουν λιγότερα από τις αποδοχές των εργαζομένων; Κι όμως είναι, κύριε Υπουργέ. Τουλάχιστον μια μεγάλη πλειοψηφία αυτού του ποσοστού. Κι όμως είναι!

Και αφού το έχετε περιβάλει με αυτό το, πράγματι καλό, επικοινωνιακό περιτύλιγμα, εν συνεχεία προχωράτε στη βασική φιλοσοφία του νομοσχεδίου, η οποία δεν είναι άλλη από την εξομοίωση των μισθωτών με τους αυτοαπασχολούμενους. Από την εξομοίωση των μισθωτών με τους μη μισθωτούς. Κάτι τέτοιο, εκτός από άδικο, είναι και αντισυνταγματικό, είναι και παράνομο. Διαφορετικός ο τρόπος απόκτησης εισοδήματος του μισθωτού, διαφορετικός του μη μισθωτού. Η απόκτηση εισοδήματος του μισθωτού διακρίνεται από μία λέξη: Σταθερότητα. Οι δαπάνες, όσον αφορά την εργασία, καλύπτονται από τον εργοδότη του. Το εισόδημα του μη μισθωτού δεν είναι σταθερό, δεν είναι μόνιμο και εξαρτάται από πολλούς παράγοντες. Σίγουρα δεν εξαρτάται από το ύψος του κατώτατου μισθού.

Και αφού κάνετε αυτή την άδικη και παράνομη και αντισυνταγματική εξομοίωση, προχωράτε στον τεκμαρτό υπολογισμό. Τώρα τελευταία αναφέρατε και είπατε, κυρίες και κύριοι της Κυβέρνησης -και επειδή βλέπετε ότι αυτό το επιχείρημα με το 70%, ίσως, να μην προχωρά-, ότι όποιος θέλει, εκτός από τα τεκμήρια τα οποία ενδεικτικά είναι στον νόμο, να κάνει έλεγχο. Τι θα κάνετε τώρα; Όποιος θέλει, έλεγχο. Όποιος αρνηθεί, το λογικό συμπέρασμα είναι ότι φοροδιαφεύγει. Σωστά;

Η μεγαλύτερη υποκρισία είναι αυτή. Πρώτον, διότι δεν υπάρχει το προσωπικό για να κάνει αυτούς τους ελέγχους και, δεύτερον, η διάρκεια του ελέγχου και ο ίδιος ο έλεγχος δεν αναστέλλει την είσπραξη του φόρου. Ο φόρος βεβαιώνεται και εν τέλει καταλήγει να θεωρείται μία περαίωση.

Και έρχομαι στον μέσο όρο. Είπατε ότι η Επιστημονική Υπηρεσία της Βουλής δεν αναφέρει τη λέξη «αντισυνταγματικότητα». Η Επιστημονική Υπηρεσία της Βουλής, όμως, αναφέρει δύο λέξεις. Η μία είναι η «ειδική μέθοδος εξεύρεσης του πραγματικού εισοδήματος». Ειδική μέθοδος. Και δεύτερον, «τα δεδομένα της κοινής πείρας».

Κύριε Υπουργέ, ίδια είναι η δουλειά του δικηγόρου στην επαρχία με την Αθήνα; Ίδια είναι η δουλειά και το πελατολόγιο του ταξιτζή στην Ελασσόνα με κάποιον εδώ, στην Αθήνα; Στη Θεσσαλία οι επιχειρήσεις, αναγκαστικά, λόγω και της πλημμύρας, θα δηλώσουν πολύ λιγότερα εισοδήματα. Και όμως εσείς θα θεωρείτε ότι έχουν βγάλει χρήματα και θα εφαρμόζετε το τεκμαρτό εισόδημα. Και σε αυτούς τους ανθρώπους -είτε έχουν πληγεί άμεσα είτε έμμεσα- τους λέτε να πάνε για έλεγχο και να δικαιωθούν -εάν δικαιωθούν- σε τέσσερα με πέντε χρόνια.

Όχι, κύριε Υπουργέ, θα επαναλάβω αυτό το οποίο σας είπε ο κ. Βερβεσός, ο Πρόεδρος της Ολομέλειας των Δικηγορικών Συλλόγων, ότι δεν θα σας αφήσουν να τους διώξετε από τα γραφεία, από τα μαγαζιά τους, από τις δουλειές τους. Θα διώξουν εσάς από τη Βουλή. Τάδε έφη ο Πρόεδρος της Ολομέλειας των Δικηγορικών Συλλόγων Ελλάδος.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Καλείται στο Βήμα η κ. Βολουδάκη Σεβαστή, Βουλευτής της Νέας Δημοκρατίας. Θα ακολουθήσουν η κ. Σπυριδάκη, ο κ. Γκίκας, ο κ. Χριστοδουλάκης και ο κ. Ακτύπης.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι. Το υπό συζήτηση νομοσχέδιο ενδιαφέρει ιδιαίτερα τους Έλληνες πολίτες, όπως αποδείχθηκε από τη διαβούλευση του, η οποία συγκέντρωσε δύο χιλιάδες οκτακόσια περίπου σχόλια και παρατηρήσεις, τα οποία ελήφθησαν υπ’ όψιν κατά τη διαμόρφωσή του, πολύ πριν αυτό εισαχθεί στη Βουλή.

Βασικοί στόχοι του νομοσχεδίου είναι η αντιμετώπιση της φοροδιαφυγής με όρους ισότητας και δικαιοσύνης, η εξασφάλιση αναγκαίων πόρων για την ενίσχυση των δαπανών για την υγεία και την παιδεία και ως περαιτέρω στόχος η μείωση των φορολογικών συντελεστών. Η Κυβέρνηση κάνει πράξη τις εξαγγελίες της, έχοντας υλοποιήσει σχεδόν το 50% των οικονομικών προεκλογικών της δεσμεύσεων, σε βάθος τετραετίας, προσπαθώντας παράλληλα να επουλώσει τραύματα του παρελθόντος.

Με το συγκεκριμένο νομοσχέδιο προγραμματίζουμε να ολοκληρώσουμε τη διασύνδεση των POS με τις ταμειακές μηχανές τους μέσα στους πρώτους μήνες του 2024, να υιοθετήσουμε τα ηλεκτρονικά τιμολόγια, να επεκτείνουμε το σύστημα myDATA, ώστε να μην υπάρχουν διαφορές μεταξύ των δηλωθέντων εσόδων και των διαβιβασθέντων, στοιχείο που θα διευκολύνει σημαντικά την ελεγκτική αρμοδιότητα της διοίκησης, να ρυθμίσουμε τις βραχυχρόνιες μισθώσεις, να θεσπίσουμε διατάξεις για τον έλεγχο του λαθρεμπορίου καυσίμων, να περιορίσουμε τη χρήση μετρητών στις συναλλαγές, ειδικά όταν αυτό πρόκειται για αγοραπωλησίες και προσύμφωνα και να επιτύχουμε πιο διαφανείς και αποτελεσματικούς ελέγχους και διασταυρώσεις από την ΑΑΔΕ.

Ακούσαμε όλη αυτή την περίοδο διάφορα σχόλια σχετικά με τις νέες ρυθμίσεις για -δήθεν- άδικα και υπερβολικά βάρη στους επαγγελματίες. Θέλω να τονίσω εδώ, αντίθετα με όσα παραπλανητικά προσπαθεί να δώσει η Αντιπολίτευση, ότι βασική πρόβλεψη του νομοσχεδίου είναι πως οι συνεπείς μέχρι τώρα με τις φορολογικές τους υποχρεώσεις ελεύθεροι επαγγελματίες θα έχουν μηδενική επίπτωση σε βάρος τους ή θα διαπιστώσουν μέχρι και μείωση των φορολογικών τους βαρών, λόγω της προβλεπόμενης σταδιακής κατάργησης του τέλους επιτηδεύματος.

Σε κάθε περίπτωση, η όλη προσπάθειά μας στηρίζεται σε μια πραγματική διαπίστωση, την οποία θεωρώ ότι ουδείς μέσα σε αυτή την Αίθουσα μπορεί να αμφισβητήσει χωρίς να κινδυνεύει να χαρακτηριστεί ανειλικρινής ή ακόμη και λαϊκιστής. Τη διαπίστωση ότι το υπαρκτό πρόβλημα της εκτεταμένης φοροδιαφυγής απομυζά την εθνική μας οικονομία και πρέπει επιτέλους να αντιμετωπιστεί με σοβαρότητα και υπευθυνότητα.

Βασικοί άξονες του νομοσχεδίου είναι η μείωση του τέλους επιτηδεύματος κατά 50% για όλους τους ελεύθερους επαγγελματίες, ασχέτως του ύψους των δηλωθέντων εισοδημάτων και η κατάργησή του σε ορίζοντα διετίας, νωρίτερα δηλαδή από την προεκλογική μας δέσμευση, η θέσπιση καθαρού εισοδήματος από την άσκηση ατομικής επιχειρηματικής δραστηριότητας, το οποίο υπολογίζεται τεκμαρτά λαμβάνοντας υπ’ όψιν τον κατώτατο μισθό, τα έτη δραστηριοποίησης του επαγγελματία, τον αριθμό προσώπων που απασχολεί, καθώς και το μέσο όρο του ετήσιου τζίρου του ΚΑΔ.

Σκοπός της Κυβέρνησης δεν είναι το τσουβάλιασμα των ελεύθερων επαγγελματιών, καθώς λαμβάνονται υπ’ όψιν τα απαραίτητα οικονομικά δεδομένα για τη διαμόρφωση του τεκμαρτού εισοδήματος και μάλιστα ανά ΚΑΔ, προβλέπονται και περιπτώσεις αντίκρουσης του τεκμηρίου και η μείωσή του στο μισό κατά περίπτωση, ενώ περιλαμβάνονται στα τεκμαρτά ποσά εισοδήματα από μισθωτή εργασία, συντάξεις και αγροτικές δραστηριότητες.

Στο νομοσχέδιο περιλαμβάνεται ειδική πρόβλεψη -πολύ σημαντική- για τις επιχειρήσεις που δεν λειτουργούν δώδεκα μήνες τον χρόνο, οι οποίες προφανώς δεν μπορεί να αντιμετωπίζονται όπως οι υπόλοιπες. Συγκεκριμένα, οι νομοθετικές και κανονιστικές ρυθμίσεις που περιορίζουν χρονικά την άσκηση της δραστηριότητας προστίθενται στον κατάλογο των περιπτώσεων για τις οποίες το τεκμήριο καθίσταται μαχητό.

Εισάγονται επιπλέον ρυθμίσεις για τη διασφάλιση ισότιμου ανταγωνισμού στην τουριστική αγορά, τη διασταύρωση των εισοδημάτων και την ενίσχυση του κλάδου της βραχυχρόνιας μίσθωσης. Συγκεκριμένα, αναδιαμορφώνεται το πλαίσιο της φορολόγησης των βραχυχρόνιων μισθώσεων και πλέον το εισόδημα από βραχυχρόνια μίσθωση μέχρι δύο ακινήτων θεωρείται εισόδημα από ακίνητη περιουσία, ενώ από τρία ακίνητα και άνω θεωρείται εισόδημα από επιχειρηματική δραστηριότητα, ενώ το πρόστιμο για τους ιδιοκτήτες που δεν εγγράφονται στο ειδικό μητρώο της ΑΑΔΕ και δεν τηρούν τις προϋποθέσεις λειτουργίας του νόμου υπολογίζεται πλέον στο 50% των ετήσιων ακαθάριστων εσόδων, με ελάχιστο όριο τις 5.000 ευρώ. Επισημαίνω ότι στο προϊσχύον καθεστώς δεν υπήρχε διαφοροποίηση, αντίθετα το εισόδημα αυτό φορολογούνταν σε κάθε περίπτωση ως εισόδημα από ακίνητη περιουσία.

Πρόκειται για ρυθμίσεις που αποκαθιστούν αδικίες και επιβάλλουν μια δίκαιη, χωρίς ακρότητες, φορολόγηση αυτής της δραστηριότητας. Οι Έλληνες πολίτες συνεισφέρουν χωρίς διακρίσεις στα δημόσια βάρη, ανάλογα με τις δυνάμεις τους. Αυτό ορίζει το άρθρο 4 παράγραφος 5 του Συντάγματός μας. Οφείλουμε, επομένως, να αντιμετωπίσουμε το ζήτημα της φοροδιαφυγής με περισσότερη δικαιοσύνη, ισότητα, ειλικρίνεια και με την προοπτική της αξιοποίησης όλων των δυνατοτήτων της οικονομίας μας για την άσκηση καλύτερης και αποδοτικότερης κοινωνικής πολιτικής. Και βέβαια οφείλουμε να επιβραβεύουμε τους συνεπείς φορολογούμενους, γιατί και αυτό συνιστά ποιότητα δημοκρατίας και δικαιοσύνης.

Προς αυτές τις κατευθύνσεις το συζητούμενο νομοσχέδιο αποτελεί, νομίζω, μια πολύ σημαντική τομή που αξίζει και πρέπει να τη στηρίξουμε όλοι μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Καλείται στο Βήμα η κ. Σπυριδάκη Αικατερίνη, Βουλευτής του ΠΑΣΟΚ - Κινήματος Αλλαγής. Θα ακολουθήσουν ο κ. Γκίκας, ο κ. Χριστοδουλάκης, ο κ. Ακτύπης και η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα ψηφίζουμε ένα φορολογικό νομοσχέδιο που, παρά τη δηλωθείσα πρόθεση για την καλλιέργεια φορολογικής συνείδησης και την καταπολέμηση της φοροδιαφυγής, δεν φαίνεται να ευνοεί αυτούς τους στόχους.

Το εν λόγω νομοσχέδιο έχει θέσει στο στόχαστρο τις πλέον παραγωγικές δυνάμεις της χώρας μας, τις μικρομεσαίες επιχειρήσεις και τη μεσαία τάξη που εκείνες τροφοδοτούν. Άλλωστε είναι φανερή και η αδιαφορία της Κυβέρνησης για τις μικρομεσαίες επιχειρήσεις, όταν η πλειοψηφία των πόρων του Ταμείου Ανάκαμψης και Ανθεκτικότητας κατευθύνεται προς τις μεγάλες επιχειρήσεις, αφήνοντας στο περιθώριο αυτούς που πραγματικά έχουν ανάγκη. Δεν σταματάει, όμως, εκεί.

Έρχεται με ένα πλέον αναχρονιστικό και φοροεισπρακτικό τρόπο σαν παραδοχή αποτυχίας ή αδυναμίας των ψηφιακών συστημάτων ελέγχου της ΑΑΔΕ να επιβάλει οριζόντιο κεφαλικό φόρο στους μικρούς και μεσαίους, με την καθιέρωση του τεκμαρτού. Και λέω άδικο, διότι ισοπεδώνει και τσουβαλιάζει όλους τους κλάδους όλων των περιοχών της περιφέρειας και της επικρατείας και τους εξισώνει με τη μισθωτή εργασία, αδιαφορώντας έτσι για το διαρκώς μεταβαλλόμενο εισόδημα των ελεύθερων επαγγελματιών, το επιχειρηματικό ρίσκο και τις ήδη δυσβάσταχτες έμμεσες και άμεσες φορολογίες που καλούνται να πληρώνουν. Και λέω αναχρονιστικό, γιατί χρησιμοποιεί πεπαλαιωμένες πρακτικές, που πλέον χρησιμοποιούνται μόνο στις αναπτυσσόμενες χώρες.

Κυρίες και κύριοι της Κυβέρνησης, νομίζω πως μπορούμε να συμφωνήσουμε ότι η φορολογική σας πολιτική όντως επηρεάζει την απασχόληση, την κατανάλωση, την κοινωνική πολιτική της χώρας μας και ορίστε τα αναμενόμενα αποτελέσματα. Στοχοποίηση ατομικών μικρών και μεσαίων επιχειρήσεων, επιπλέον φτωχοποίηση και εξάλειψη της μεσαίας τάξης, όξυνση των κοινωνικών ανισοτήτων, επιβαρύνσεις που θα μετακυλήσουν στην τσέπη του Έλληνα καταναλωτή, μειώνοντας την αγοραστική του δύναμη και μάλιστα όταν ο ίδιος βρίσκεται εγκλωβισμένος στη δίνη του πληθωρισμού, της κλιματικής κρίσης και της ακρίβειας.

Ως απάντηση των παραπάνω, το παρόν νομοσχέδιο έρχεται να δώσει ένα εγχειρίδιο για το πώς οι μεγάλοι οικονομικά επιχειρηματίες θα φοροαποφεύγουν και να θέσει σε λειτουργία τους γνωστούς σας μηχανισμούς του κοινωνικού αυτοματισμού, με σκοπό τον επικοινωνιακό αποπροσανατολισμό και το κουκούλωμα της κοινωνικής αδικίας που προωθείται. Μάλιστα η Κυβέρνησή σας διαμήνυε τα ποσά της τάξης των 600 εκατομμυρίων ευρώ, ενώ το ύψος της φοροδιαφυγής σύμφωνα με τους επιεικείς υπολογισμούς ξεπερνά τα 10 δισεκατομμύρια ευρώ. Αυτό είναι, λοιπόν, το μεγάλο επίτευγμα;

Κυρίες και κύριοι συνάδελφοι, δυστυχώς η Κυβέρνηση με το παρόν νομοσχέδιο και με εξαίρεση κάποιων ρυθμίσεων δεν φαίνεται να κινείται προς την κατεύθυνση της φοροδιαφυγής.

Στον φορολογικό τομέα, όπως και σε όλους τους τομείς της κυβερνητικής πολιτικής, η Νέα Δημοκρατία λειτουργεί αποσπασματικά και με κοινωνικά άδικο τρόπο. Είναι πολιτική της επιλογή να θεσπίζει οριζόντια μεγάλες φορολογικές απαλλαγές για τους πλουσιότερους και δυσβάσταχτες φορολογικές επιβαρύνσεις για τους ασθενέστερους πολίτες. Το νέο φορολογικό νομοσχέδιο αποκάλυψε την κρυφή ατζέντα της Κυβέρνησης, την οποία απέκρυψε πριν από τις εκλογές και δεν αρκέστηκε σε αυτό. Χρεώνει και το ΠΑΣΟΚ για την ύπαρξη κρυφής ατζέντας, επειδή προτείναμε τη φορολογία των πολύ πλούσιων Ελλήνων με εκατομμύρια ευρώ μετοχές και ακίνητη περιουσία. Η πολιτική υποκρισία σε όλο της το μεγαλείο.

Ως ΠΑΣΟΚ είμαστε απέναντι στη φοροδιαφυγή, τη φοροαποφυγή, αλλά και τις σκανδαλώδεις φοροαπαλλαγές, διότι διευρύνουν τις κοινωνικές ανισότητες και πλήττουν την ανταγωνιστικότητα και την ανάπτυξη. Διατυπώσαμε ένα πλαίσιο προτάσεων, όπως αυτές παρουσιάστηκαν από τον ειδικό αγορητή μας, Πάρη Κουκουλόπουλο, αλλά και από τον ίδιο τον Πρόεδρό μας, Νίκο Ανδρουλάκη. Όμως, κατά τα δικά σας λεγόμενα, πώς θα χτυπηθεί η φοροδιαφυγή, επιλέγοντας οριζόντια φορολόγηση στους ελεύθερους επαγγελματίες και αφήνοντας τους μεγάλους φοροφυγάδες να διαφεύγουν;

Συγκρίνετε μονίμως τους ελεύθερους επαγγελματίες και τις μικρομεσαίες επιχειρήσεις με τους μισθωτούς για λόγους αποπροσανατολισμού και δεν τους συγκρίνετε με τους μεγάλους οικονομικά επιχειρηματίες και τη συνεισφορά αυτών μέσω φορολογίας στην οικονομία της χώρας μας. Από εκεί, όμως, πρέπει να ξεκινήσει η πάταξη της φοροδιαφυγής.

Μιλώντας με ελεύθερους επαγγελματίες διαπιστώθηκε ότι όλοι αντιλαμβάνονται την ανάγκη πάταξης της φοροδιαφυγής, αλλά διεκδικούν αυτή να γίνει με έναν τρόπο δίκαιο και αποτελεσματικό. Τα τόσα ηλεκτρονικά και ψηφιακά μέσα που η Κυβέρνησή σας καμαρώνει ότι το επιτελικό κράτος έχει στη διάθεσή της είναι μόνο σε τίτλους; Υπάρχει ανεπάρκεια και υποστελέχωση των ελεγκτικών μηχανισμών. Εκείνοι, λοιπόν, οι ελεγκτικοί μηχανισμοί που σήμερα αδυνατούν να πατάξουν τη φοροδιαφυγή είναι εκείνοι που θα κληθούν αύριο να διεξάγουν τους ελέγχους του λεγόμενου «μαχητικού τεκμαρτού»;

Κυρίες και κύριοι της Κυβέρνησης, οι μικρομεσαίες επιχειρήσεις είναι σημαντικός αναπτυξιακός μοχλός. Δημιουργούν θέσεις εργασίας και συνεισφέρουν στο ΑΕΠ, αλλά για εσάς μάλλον όχι. Για εσάς η αυτοαπασχόληση και η μικρομεσαία επιχείρηση πρέπει να συρρικνωθούν. Πρέπει όλοι να γίνουν μισθωτοί, για να μπορούν οι μεγάλες εταιρείες να βγάζουν περισσότερα, οι μικρές και οι μεσαίες να εξαφανιστούν και οι ανισότητες να μεγαλώσουν. Αν αυτό θέλετε, τότε, ναι, είστε στη σωστή κατεύθυνση. Απλά οφείλετε να ενημερώσετε και τον ελληνικό λαό.

Κυρίες και κύριοι συνάδελφοι, επιτρέψτε μου μια αναφορά για τον κόσμο του τουρισμού. Το τέλος της ανθεκτικότητας στην κλιματική κρίση πλήττει την ανταγωνιστικότητα του κλάδου και συνδυαστικά με τον υψηλό πληθωρισμό επιβαρύνει περαιτέρω τους ενδεχόμενους επισκέπτες. Το νέο οριζόντιο τέλος που επιβάλλετε αυξάνει την επιβάρυνση από 100% έως και 200% με δυσανάλογο τρόπο και χωρίς να λαμβάνει υπ’ όψιν τη μεταβλητότητα της τιμής των ξενοδοχείων, την εποχικότητα και τις ιδιαιτερότητες των επιμέρους προορισμών.

Το όλο θέμα συνιστά ένα ακόμα στοιχείο πολιτικής υποκρισίας της Κυβέρνησης, διότι ο φόρος διαμονής νομοθετήθηκε το 2016 και τότε η Νέα Δημοκρατία ως αντιπολίτευση είχε διαφωνήσει, καταψηφίζοντάς τον, αλλά σήμερα πράττει άλλα και προκύπτουν εύλογα ερωτήματα. Τα έσοδα του τέλους πού θα διοχετευτούν; Ποιο περιβαλλοντικό αποτύπωμα θα μείνει στους τόπους προορισμού και ποια η ανταποδοτικότητά του;

Κυρίες και κύριοι συνάδελφοι, οι φορείς στην αρμόδια κοινοβουλευτική επιτροπή διατύπωσαν προτάσεις και εξέφρασαν την οργή τους για το νομοσχέδιο. Όλες οι κατηγορίες των ελεύθερων επαγγελματιών, επιστημόνων, εμπόρων, εμποροβιοτεχνών, αυτοκινητιστών, αλλά και πολλών που θίγονται κινητοποιούνται και αντιδρούν σε όλη τη χώρα.

Κύριε Υπουργέ, αντιλαμβάνεστε ότι με το συγκεκριμένο νομοσχέδιο πλήττονται οι μικρομεσαίες επιχειρήσεις, πλήττεται ο δικηγόρος, ο μηχανικός που είχε επιλέξει να έχει το δικό του γραφείο, πλήττεται ο κόσμος της εστίασης που συνεχώς βάλλεται από επιβαρύνσεις, πλήττεται ο κόσμος του λιανεμπορίου, ο καταστηματάρχης και η κάθε ατομική επιχείρηση;

Αντιλαμβάνεστε ότι δεν πλήττονται οι μεγαλοδικηγόροι, οι μεγαλομηχανικοί ή όσοι έχουν μεγάλες εταιρείες; Η νοοτροπία σας, σύμφωνα με την οποία όλοι φοροδιαφεύγουν μέχρι αποδείξεως του εναντίου, και η νομοθέτηση σας αυτή, που ωθεί τις μικρομεσαίες επιχειρήσεις στο κλείσιμο, κάθε άλλο παρά μεταρρυθμιστική και αναπτυξιακή μπορεί να χαρακτηριστεί. Έχουμε άλλη μια φορά ένα νομοσχέδιο με λάθος τίτλο.

Με βάση τα όσα το συγκεκριμένο νομοσχέδιο περιλαμβάνει, πιθανοί τίτλοι θα μπορούσαν να είναι: «Μέτρα για τη μείωση της μικρομεσαίας επιχειρηματικότητας», «Μέτρα για τη νομιμοποίηση της φοροαποφυγής», «Μέτρα για να απαλλαγούμε από τη μικρομεσαία επιχείρηση». Σε αυτή τη βάση θα είχαμε τουλάχιστον φανεί συνεπείς μεταξύ τίτλου και περιεχομένου νομοσχεδίου, εφόσον δεν καταφέρατε να είστε συνεπείς μεταξύ προεκλογικών εξαγγελιών και μετεκλογικών σας νομοθετημάτων.

Είστε σταθερά συνεπείς με την αναξιοπιστία που αγγίζει τα όρια της πολιτικής απάτης. Σταθερά συνεπείς στο πλήρες έλλειμμα στοιχειώδους κοινωνικής ενσυναίσθησης. Λοιπόν και εμείς είμαστε σταθερά συνεπείς απέναντι σε αυτή τη στρατηγική, απέναντι σε αυτή τη νοοτροπία, απέναντι σε αυτή την αντίληψη, σταθερά συνεπείς απέναντί σας, σταθερά συνεπείς δίπλα στις δυνάμεις του μόχθου και της δημιουργίας, δίπλα σε αυτούς που αγωνίζονται καθημερινά, στην πραγματική οικονομία, στην πραγματική αγορά. Καλό θα ήταν να προσγειωθείτε, λοιπόν, και εσείς -έστω και τώρα- σε αυτή την πραγματική κοινωνία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Επόμενος ομιλητής ο κ. Γκίκας Στέφανος, Βουλευτής της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου, επειδή σήμερα είναι του Αγίου Νικολάου και γιορτάζει το ένδοξο Πολεμικό Ναυτικό στο οποίο είχα την τύχη να υπηρετήσω επί τρεις δεκαετίες, να ευχηθώ χρόνια πολλά στο Πολεμικό μας Ναυτικό. Χρόνια πολλά στους άνδρες και στις γυναίκες του Πολεμικού Ναυτικού, που προασπίζουν τα θαλάσσια σύνορα και διασφαλίζουν τα εθνικά κυριαρχικά δικαιώματα.

Έρχομαι τώρα στο νομοσχέδιο. Πράγματι, το παρόν σχέδιο νόμου έρχεται να υλοποιήσει μια βασική πτυχή του προεκλογικού μας προγράμματος, που ήταν η πάταξη, ο περιορισμός της φοροδιαφυγής και η απονομή, να το πω έτσι, φορολογικής δικαιοσύνης. Η Κυβέρνηση της Νέας Δημοκρατίας, η Κυβέρνηση η οποία τα προηγούμενα τέσσερα χρόνια μείωσε πενήντα φόρους, έρχεται τώρα με αυτές τις νέες ρυθμίσεις να περιορίσει τη φοροδιαφυγή και με τους πόρους που θα εξοικονομηθούν να ενισχύσει τους ευάλωτους συμπολίτες μας.

Είναι αδιαμφισβήτητο γεγονός, κυρίες και κύριοι συνάδελφοι, πως το διαχρονικό αυτό πρόβλημα της φοροδιαφυγής μάς έχει στοιχίσει δισεκατομμύρια ευρώ, χρήματα που θα μπορούσαν να αξιοποιηθούν σε καίριους άλλους τομείς, όπως είναι ο τομέας της υγείας, της παιδείας, η κοινωνική πολιτική, κ.λπ.. Βεβαίως η Κυβέρνησή μας έκανε σημαντικά βήματα τα προηγούμενα χρόνια. Θα πω, για παράδειγμα, ότι πέτυχε τη μείωση του ποσοστού του κενού ΦΠΑ από το 23% που ήταν το 2018, στο 17,8% το 2021, στο 15% το 2022 και ο στόχος είναι να το κατεβάσουμε κάτω από το 10% από το 2026 και μετά. Αυτό δεν το λες και λίγο.

Από εκεί και πέρα προχώρησε στη διασύνδεση των ταμειακών μηχανών με την ΑΑΔΕ, ώστε να διασφαλιστεί η αποτελεσματικότερη παρακολούθηση των φορολογικών συναλλαγών μέσω της πληρωμής με κάρτα.

Τώρα με το παρόν σχέδιο νόμου εντείνεται αυτή η προσπάθεια για τη μείωση της φοροδιαφυγής και της αποτροπής των αρνητικών συνεπειών και επιπτώσεών της. Προκειμένου, λοιπόν, να ελεγχθούν τα διαφυγόντα κέρδη μέσω των ηλεκτρονικών συναλλαγών, το Υπουργείο θα ολοκληρώσει τη διασύνδεση των ταμειακών μηχανών των επιχειρήσεων με τα POS στους πρώτους μήνες του 2024 και έτσι θα καταγράφονται οι αγοραπωλησίες και θα υπάρχει έλεγχος και σύγκριση των χρημάτων που διακινούνται μέσω του τραπεζικού συστήματος σε σχέση με αυτό που δηλώνει μία επιχείρηση.

Στο ίδιο πλαίσιο κινούνται και άλλες σημαντικές ρυθμίσεις, που κανονικά θα έπρεπε όλες οι πτέρυγες της Βουλής να συμφωνήσουν, οι οποίες ακροθιγώς αφορούν στην υποχρεωτική κατοχή συστήματος ηλεκτρονικών πληρωμών και από άλλους κλάδους της λιανικής, ώστε να υπάρξει επιτέλους η φορολογική δικαιοσύνη, στην εφαρμογή ηλεκτρονικών βιβλίων myDATA, ώστε τα δηλωθέντα έσοδα να μην υπολείπονται των εσόδων που διαβιβάζονται στην ΑΑΔΕ, στην υποχρέωση υπαγωγής των επιχειρήσεων στην έκδοση ηλεκτρονικών τιμολογίων, στην υποχρεωτική χρήση τραπεζικών μέσων πληρωμής για τη σύνταξη συμβολαιογραφικών πράξεων, για τη μεταβίβαση ακινήτων, γιατί εδώ παρατηρήθηκε το φαινόμενο το 2022 ένα μεγάλο μέρος αυτών των πράξεων πραγματικά να έχει εξοφληθεί αποκλειστικά ή εν μέρει με μετρητά.

Εξίσου σημαντικές διατάξεις είναι και αυτές που αφορούν στην καταπολέμηση της λαθρεμπορίας και της νοθείας καυσίμων από τα πρατήρια, καθώς προβλέπονται αυστηρές κυρώσεις, όπως η σφράγιση πρατηρίων, που δύναται μάλιστα να φτάσει και τα δύο χρόνια.

Ως γνωστόν με το σύστημα εισροών-εκροών, που λειτουργεί από το 2014 και εξελίσσεται, η πολιτεία προσπαθεί να αντιμετωπίσει τη λαθρεμπορία, τη φοροδιαφυγή, τη νοθεία στα υγρά καύσιμα. Ιδιαίτερα για το θέμα της νοθείας μέσα στο 2023 εκδόθηκαν σχετικές αποφάσεις ιχνηθέτησης των καυσίμων ναυτιλίας και θέρμανσης, με εθνικό και ευρωπαϊκό μοριακό ιχνηθέτη, κάτι το οποίο είναι πάρα πολύ σημαντικό.

Έρχομαι τώρα στο ζήτημα των βραχυχρόνιων μισθώσεων. Είναι αλήθεια πως για πολλά χρόνια η βραχυχρόνια μίσθωση ανταγωνιζόταν αθέμιτα τα τουριστικά καταλύματα όλων των κατηγοριών. Μάλιστα, η υπερβολική χρήση βραχυχρόνιων μισθώσεων σε νησιωτικές τουριστικές περιοχές, όπως για παράδειγμα η εκλογική μου περιφέρεια, η Κέρκυρα, δημιουργούσε και άλλα προβλήματα. Άνθρωποι που έρχονταν για επαγγελματικούς λόγους δεν έβρισκαν σπίτια, όπως γιατροί, λιμενικοί, εκπαιδευτικοί. Ήταν και είναι ένα μεγάλο θέμα.

Με το παρόν, λοιπόν, νομοσχέδιο μπαίνουν οι πρώτοι ουσιαστικοί κανόνες. Οριοθετείται η βραχυχρόνια μίσθωση στις εξήντα ημέρες ανά μίσθωση όχι ετησίως. Προβλέπεται η υπαγωγή της σε ΦΠΑ, εφόσον το νομικό ή φυσικό πρόσωπο διαθέτει τουλάχιστον τρία ακίνητα, ενώ οι βραχυχρόνιες μισθώσεις περιλαμβάνονται και στο τέλος ανθεκτικότητας, το οποίο θεσπίζεται τώρα.

Κλείνω με μία κουβέντα για το ζήτημα των ελεύθερων επαγγελματιών. Υπάρχουν πράγματι αντιδράσεις, εν πολλοίς είναι κατανοητές. Όμως η Κυβέρνηση ήρθε και υιοθέτησε ένα σημαντικό μέρος από τα σχόλια τα οποία διαβιβάστηκαν κατά τη διάρκεια της διαβούλευσης. Πρέπει να αντιληφθούμε πως το νομοσχέδιο δεν αποσκοπεί στην τιμωρία των ελεύθερων επαγγελματιών, αλλά στην απονομή μιας φορολογικής δικαιοσύνης. Τα στοιχεία λένε ότι επτά στους δέκα ελεύθερους επαγγελματίες δηλώνουν εισόδημα κάτω από το εισόδημα του μισθωτού που αμείβεται με τον κατώτατο μισθό, ενώ ένας στους τέσσερις δηλώνει ζημίες επί μία πενταετία συνεχόμενη.

Σε κάθε περίπτωση με το νομοσχέδιο -και είναι θετικό αυτό- μειώνεται κατά 50% το τέλος επιτηδεύματος για όλους τους ελεύθερους επαγγελματίες, ακόμη και αν δηλώνουν εισοδήματα υψηλότερα από το ελάχιστο τεκμαρτό καθαρό εισόδημα.

Επίσης, πρέπει να αναφέρουμε πως το τεκμήριο είναι μαχητό και μάλιστα η νέα έκδοση του νόμου έχει δώσει μετά τη διαβούλευση περαιτέρω όπλα, ενώ οι ρυθμίσεις δεν είναι οριζόντιες. Προβλέπονται διατάξεις που περιλαμβάνουν αρκετές εξαιρέσεις είτε για την κατάργηση είτε για τη μείωση στο 50%. Παραδείγματος χάριν τα μικρά νησιά, που εκεί οι επαγγελματίες θα πληρώσουν 50% του τεκμαρτού.

Κυρίες και κύριοι συνάδελφοι, επειδή ο χρόνος τρέχει και θέλω να είμαι συνεπής, κλείνω λέγοντας ότι θα υπερψηφίσω το σχέδιο νόμου, γιατί αποτελεί συνέχεια μιας μεγάλης προσπάθειας που κάνει αυτή η Κυβέρνηση να νοικοκυρέψει τη χώρα και τα οικονομικά, να μειώσει τη φοροδιαφυγή να επιφέρει φορολογική και κοινωνική δικαιοσύνη και να επιστρέψει στην κοινωνία αυτούς τους πόρους που θα διασφαλίσει από αυτόν τον αγώνα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκίκα.

Επόμενος ομιλητής είναι ο κ. Εμμανουήλ Χριστοδουλάκης, Βουλευτής του ΠΑΣΟΚ - Κινήματος Αλλαγής.

Θα ακολουθήσει ο κ. Ακτύπης και μετά ο κ. Κωνσταντινόπουλος, επειδή προεδρεύει στη συνέχεια.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριοι της Κυβέρνησης, κυρίες και κύριοι συνάδελφοι, είναι εντυπωσιακό το πώς έχετε καταφέρει μέσα σε ένα μόνο νομοσχέδιο να συμπυκνώσετε τέσσερις βασικούς πυλώνες μιας κορυφαίας πολιτικής αποτυχίας.

Νούμερο ένα: Επιτομή ασυνέπειας, αναντιστοιχίας λόγων και έργων, αναξιοπιστίας και, τελικά, πολιτική εξαπάτηση. Πριν από έξι μήνες περίπου, στα τέλη Μαΐου, μεταξύ πρώτων και δεύτερων εκλογών, εμείς βγήκαμε και είπαμε προεκλογικά -προεκλογικά, γιατί έτσι πρέπει- το εξής: Ότι επιδιώκουμε και επιζητούμε μια φορολογική μεταρρύθμιση με στόχο ένα πιο δίκαιο φορολογικό σύστημα. Και δεν είπαμε μόνο τι χαρίζουμε, όπως κάνατε τότε εσείς με όρους λαϊκισμού, αλλά είπαμε και πού θα τα βρούμε. Εμείς τότε, λοιπόν, μιλήσαμε για έναν κλιμακωτό φόρο στα πολύ υψηλά μερίσματα, που αντιστοιχούν σε μετοχές άνω του ενός εκατομμυρίου ευρώ, για να συνεισφέρουν αυτοί που μπορούν σε αυτούς που το έχουν πραγματικά ανάγκη σήμερα. Εμείς τότε είπαμε ότι πρέπει η πολύ υψηλή γονική παροχή να εισφέρει φορολογικά πάνω από ένα ήδη υψηλό όριο, το οποίο με δική σας ρύθμιση έφτασε ακόμα και στα έξι επί 800.000, 4.800.000 ευρώ. Δεν τους λες και μεσαία τάξη.

Είπαμε ότι πρέπει να φορολογήσουμε τα υπερκέρδη -όχι τα κέρδη- των παρόχων ηλεκτρικής ενέργειας και των τραπεζών. Το πρώτο το εξαγγείλατε κι εσείς, κάποια στιγμή. Και ξεχάστηκε κάπου η ΚΥΑ, σε κάποιο συρτάρι κάποιου, τότε, Υπουργού.

Και τότε, λοιπόν, μας απάντησε η Κυβέρνηση: «Παναγία μου, έρχονται οι φορομπήχτες, εμείς όχι μόνο δεν θα αυξήσουμε φόρους, αλλά αντίθετα θα τους μειώσουμε». Και αυτή η μείωση της φορολογίας ξεκινάει σήμερα, με το νομοσχέδιο που φέρατε στη Βουλή. Αυτή είναι η επιτομή του λαϊκισμού. Αυτή, δυστυχώς, είναι η πολιτική εξαπάτηση και διαμορφώνεται ένα τεράστιο έλλειμμα εμπιστοσύνης και αξιοπιστίας της Κυβέρνησης έναντι των Ελλήνων πολιτών και να μη μας κάνει μετά εντύπωση γιατί αυτός ο κόσμος εκεί έξω χάνει την εμπιστοσύνη του στην πολιτική και στους πολιτικούς, στρέφεται στην αποχή, στην αποστασιοποίηση, στρέφεται τελικά στην αντιδραστικότητα, στρέφεται στην ακροδεξιά.

Δεύτερον, επιτομή της ανισότητας. Λέτε σε έναν ελεύθερο επαγγελματία: «Αν έχεις εισοδήματα κάτω από το όριο των τεκμαρτών εισοδημάτων, τότε μπορείς να ζητήσεις να ελεγχθείς για να πιστοποιήσεις την ακρίβεια της δήλωσής σου». Φυσικά και να τους ελέγξουν. Αυτό άλλωστε γίνεται αυτεπάγγελτα από τη φορολογική διοίκηση. Όμως, λέτε και κάτι ακόμα. Λέτε: «Αν έχεις εισοδήματα μεγαλύτερα των τεκμαρτών εισοδημάτων, όσες δεκάδες ή εκατοντάδες χιλιάδες ευρώ και αν φοροδιαφεύγεις, με τον φόρο επί του τεκμαρτού εισοδήματος νομιμοποιείς αυτή τη φοροδιαφυγή». Δηλαδή, με άλλα λόγια τού λέτε το εξής: «Αν μπορείς να πληρώσεις τον φόρο επί του τεκμαρτού εισοδήματος, δεν πρόκειται να σε ελέγξει ποτέ κανείς για τη μεγάλη, πολύ μεγάλη ή πάρα πολύ μεγάλη φοροδιαφυγή».

Και υπάρχει μια ερώτηση: Με αυτή τη μεγάλη, πολύ μεγάλη ή πάρα πολύ μεγάλη φοροδιαφυγή πότε και με ποιον τρόπο ακριβώς έχετε επιτέλους σκοπό να ασχοληθείτε;

Τρίτον, κοινωνικός αυτοματισμός και έλλειμμα στοιχειώδους σεβασμού. Στοχοποιείτε συλλήβδην τους ελεύθερους επαγγελματίες, τους αυτοαπασχολούμενους ως φοροφυγάδες, ως κλέφτες. Υπονοείτε ότι μέσω της φοροδιαφυγής, σε βάρος της κοινωνίας, διάγουν κάποιας μορφής πολυτελή βίο, για να χαϊδέψετε τα αντανακλαστικά των μισθωτών ιδιωτικού και δημοσίου τομέα ή των συνταξιούχων.

Όμως, την ίδια ώρα ακριβώς ξεχνάτε να πείτε ότι οι ληξιπρόθεσμες οφειλές το πρώτο εξάμηνο του 2023 στον e-ΕΦΚΑ είναι πάνω από 600 εκατομμύρια ευρώ, το οποίο δείχνει ακριβώς ότι δεν έχουν όλοι οι ελεύθεροι επαγγελματίες ή όλες οι μικρομεσαίες επιχειρήσεις κέρδη, ακόμα κι αν με το νομοσχέδιό σας απαγορεύεται ο ελεύθερος επαγγελματίας να έχει ζημιές, την ώρα που δίνει καθημερινά τη μάχη απέναντι σε μια ενδημική ακρίβεια, απέναντι σε έναν πολύ υψηλό πληθωρισμό, απέναντι στη μέγγενη των οφειλών στην εφορία και τα ασφαλιστικά ταμεία.

Είπατε σε ανθρώπους οι οποίοι αγωνίζονται για να μπορέσουν να κρατήσουν βιώσιμες και ζωντανές τις επιχειρήσεις τους ή την επαγγελματική τους δραστηριότητα ότι δεν γίνεται να βγάζουν λιγότερα λεφτά από τους εργαζομένους τους, που δείχνει ότι δεν έχετε ιδέα τι γίνεται έξω στην πραγματική αγορά. Και τους είπατε: «Αν δεν θέλετε, να πάτε να γίνετε ντελιβεράδες». Προσβάλλετε τους ίδιους, προσβάλλετε και τους ντελιβεράδες, Κυβέρνηση με μεγαλειώδες έλλειμμα στοιχειώδους κοινωνικής ενσυναίσθησης.

Και τέταρτον, και ίσως και το πιο σημαντικό απ’ όλα, γιατί απαντάει ακριβώς στο δικό σας επιχείρημα, ότι δεν αντιμετωπίζετε καν τη φοροδιαφυγή την οποία επικαλείστε. Επί τεσσεράμισι χρόνια Κυβέρνηση ξεχάσατε, δεν θέλατε, δεν μπορούσατε να συνδέσετε τις ταμειακές μηχανές με τα POS και αντίστοιχα να εγγυηθείτε την on line διασύνδεση με τα στοιχεία της ΑΑΔΕ και τώρα το πάτε για την αρχή του 2024.

Ξεχάσατε, δεν θέλατε, δεν μπορούσατε να κάνετε το ίδιο με την αναβάθμιση των ψηφιακών εργαλείων της ΑΑΔΕ και με τις ψηφιακές διασταυρώσεις του πολυδιαφημισμένου ψηφιακού κράτους να βρείτε τα αδήλωτα εισοδήματα. Επί τεσσεράμισι χρόνια ξεχάσατε, δεν θέλατε, δεν μπορούσατε να δώσετε κίνητρα στον αντισυμβαλλόμενο με το ελεύθερο επάγγελμα να ζητήσει απόδειξη, για να αντιμετωπίσουμε όντως τη φοροδιαφυγή μέσω της μείωσης, για παράδειγμα, της δικής του φορολογίας.

Συμπέρασμα ότι ακόμα και μετά την εφαρμογή αυτού του δικού σας νομοσχεδίου δεν θα γίνουμε ούτε λίγο σοφότεροι για το ποιοι τελικά φοροδιαφεύγουν και ποιοι δεν φοροδιαφεύγουν.

Και να δούμε τη μεγάλη εικόνα των αριθμών:

Σύμφωνα με δηλώσεις κυβερνητικών στελεχών, στο πιο αισιόδοξο σενάριο η φοροδιαφυγή αγγίζει τα 10 δισεκατομμύρια. Σύμφωνα με τα στοιχεία του Γενικού Λογιστηρίου του Κράτους, τα έσοδα από το παρόν νομοσχέδιο θα είναι 716 εκατομμύρια, με εισπρακτέο όχι πάνω από 600. Εισπράττετε, δηλαδή, το 5% του συνόλου. Εντάξει, δεν τρίξατε και τα θεμέλια της φοροδιαφυγής.

Και ήρθε η ώρα να πούμε, λοιπόν, την αλήθεια. Η αλήθεια είναι ότι ούτε που ακουμπάτε τη φοροδιαφυγή, ενώ θα έπρεπε. Η αλήθεια είναι ότι φέρνετε ένα νομοσχέδιο καθαρά εισπρακτικού χαρακτήρα και μάλιστα συμπιέζοντας φορολογικά τη βάση των χαμηλών εισοδημάτων. Και η αλήθεια είναι ότι είπατε ψέματα προεκλογικά, ότι στοχοποιείτε ελεύθερους επαγγελματίες, στοχοποιείτε μικρομεσαίους επιχειρηματίες, αυτοαπασχολούμενους, επιστήμονες, τις δυνάμεις του ιδιωτικού τομέα, τις δυνάμεις της παραγωγής και της δημιουργίας, αυτούς που για εμάς είναι η ραχοκοκαλιά της ελληνικής οικονομίας.

Και στην πιο δύσκολη συγκυρία τούς δίνετε άλλο ένα χτύπημα, σε συνέχεια της δικής σας στρατηγικής και πολιτικής, όταν κρατάτε ήδη σταθερά υψηλούς τους έμμεσους φόρους που είναι οριζόντιοι και κοινωνικά άδικοι χωρίς εισοδηματικά κριτήρια, ακριβώς γιατί θέλετε τους πολίτες εξαρτημένους, επαίτες, πελάτες, με το χέρι ανοικτό για τη δήθεν κυβερνητική γενναιοδωρία.

Εμείς, λοιπόν, με αυτή τη στρατηγική διαφωνούμε και θα κλείσω επικαλούμενος τη διατύπωση του ίδιου του Πρωθυπουργού τότε σε άλλες εποχές, που όμνυε κατά των φοροκαταιγίδων. Σας αφήνουμε μόνους σας στον σκοτεινό κόσμο της μιζέριας σας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Επόμενος ομιλητής είναι ο κ. Διονύσιος Ακτύπης, Βουλευτής της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα τελευταία χρόνια η Ελλάδα αντιμετώπισε πολυεπίπεδες και διαφορετικές κρίσεις. Από την εποχή της λιτότητας, στην πανδημία του κορωνοϊού, στον πόλεμο της Ουκρανίας, στην ενεργειακή κρίση και τώρα τις εξελίξεις στη Μέση Ανατολή. Δύσκολα χρόνια, χιλιάδες θυσίες και μεγάλες προσπάθειες. Καταφέραμε όμως και σταθήκαμε όρθιοι, παρά τις προβλέψεις, παρά τις αντιξοότητες και παρά τις ψευδαισθήσεις και τις αυταπάτες μαθητευόμενων οικονομικών μάγων που πήγαν να παίξουν την τύχη της χώρας στα ζάρια.

Από το 2019 με συνέπεια και συνέχεια, με σχέδιο και όραμα, χωρίς λαϊκισμό και φυσικά χωρίς να θέσουμε σε κανέναν κίνδυνο τα δημόσια οικονομικά της πατρίδας μας σταθήκαμε πλάι σε όσους είχαν ανάγκη και σε όσους χτυπήθηκαν από την κρίση και τις καταστροφές. Τα προηγούμενα χρόνια κλείσαμε πληγές οι οποίες είχαν ανοίξει με τη διακυβέρνηση ΣΥΡΙΖΑ, πληγές που ο ελληνικός λαός, όσο κι αν κάποιοι προσπαθούν, δεν τις ξεχνά.

Στόχος μας πλέον είναι να συνεχίσουμε την τολμηρή πολιτική των μεγάλων μεταρρυθμίσεων, θέτοντας στο επίκεντρο τη βελτίωση της ποιότητας ζωής των πολιτών. Τα ζητήματα που σχετίζονται με την αντιμετώπιση της φοροδιαφυγής αφορούν όλους τους πολίτες, ανεξαρτήτως καταβολών, ιδεολογιών ή πολιτικών αποχρώσεων. Η φορολογική δικαιοσύνη, λοιπόν, απασχολεί όλη την κοινωνία και νομίζω πως συμφωνούμε ότι το φορολογικό βάρος πρέπει να κατανέμεται στους πολίτες αναλόγως των οικονομικών δυνατοτήτων τους. Κανείς δεν κλείνει τα μάτια στο πρόβλημα ούτε υπόσχεται εύκολες λύσεις.

Με το παρόν νομοσχέδιο η παρέμβασή μας είναι πολυεπίπεδη και περιλαμβάνει σειρά ρυθμίσεων, όπως την ολοκλήρωση της διασύνδεσης των POS με τις ταμειακές μηχανές τους πρώτους μήνες του 2024, τα ηλεκτρονικά τιμολόγια, την καθολική επέκταση του myDATA, τη ρύθμιση των βραχυχρόνιων μισθώσεων, καθώς και διατάξεις για την αντιμετώπιση του λαθρεμπορίου καυσίμων. Προχωράμε για πιο διαφανείς και αποτελεσματικούς ελέγχους και διασταυρώσεις από την ΑΑΔΕ, ενώ τελικός στόχος μας μέσω της αντιμετώπισης της φοροδιαφυγής είναι η ενίσχυση των δαπανών για την παιδεία και την υγεία, ξεκινώντας ήδη από το 2024.

Σήμερα ακούσαμε πολλά αλλά και εκφράσεις περί στοχοποίησης. Δεν ισχύουν αυτά. Συζητήσαμε με όλους ανεξαιρέτως τους ενδιαφερόμενους. Υπήρξε σε διαβούλευση το νομοσχέδιο και εξαρχής δηλώσαμε ότι είμαστε ανοιχτοί στον διάλογο. Δεν επιμένουμε σε δόγματα ούτε κλείνουμε τα αυτιά. Απεδείχθη αυτό με την ενσωμάτωση επιλογών από τη δημόσια διαβούλευση, που συγκέντρωσε το υψηλό ενδιαφέρον της κοινωνίας και των παραγωγικών δυνάμεων.

Αποδείχθηκε, όμως, για πολλοστή φορά και η δομική και αγενής αδυναμία της Αντιπολίτευσης να ξεφύγει από τα σύνδρομα που την κατατρέχουν. Χωρίς δομημένη επιχειρηματολογία προσπαθήσατε να καταφύγετε στην ανέξοδη και πάγια λύση του λαϊκισμού και των εύκολων υποσχέσεων. Όπως, ξέρετε, κάναμε σημαντικές παρεμβάσεις μετά τη διαβούλευση. Ακούσαμε κάθε δίκαιη πρόταση και κάθε εύλογη παρατήρηση. Δεν μπορεί, όμως, να μας κουνάνε το δάκτυλο εκείνοι που αφαίμαξαν τους φορολογούμενους, εκείνοι που επέβαλλαν φόρους σε ό,τι μπορεί να σκεφτεί κανείς. Ακόμα και τον αέρα που αναπνέουμε φορολόγησαν.

Επί των ημερών σας αυξήθηκε η προκαταβολή φόρου για όλους τους επαγγελματίες και τις μικρομεσαίες επιχειρήσεις από το 55% στο 100%. Επιβάλατε φόρους στον καφέ, στο ίντερνετ, στη συνδρομητική τηλεόραση, στη σταθερή τηλεφωνία, ακόμα και στο κρασί. Αυξήθηκαν οι συντελεστές της εισφοράς αλληλεγγύης και ο ανώτατος συντελεστής από το 2,8% ανήλθε στο 10%. Αυξήσατε τους συντελεστές της φορολογικής κλίμακας για όλους τους φορολογούμενους, με τον ανώτατο συντελεστή να φτάνει από το 42% στα 45%.

Η Νέα Δημοκρατία, κύριοι συνάδελφοι, επέδειξε εμπιστοσύνη στους ελεύθερους επαγγελματίες. Εμείς καταργήσαμε τον νόμο Κατρούγκαλου, εμείς στηρίξαμε τις επιχειρήσεις και, φυσικά, εμείς ενισχύσαμε την οικονομία και ενισχύουμε. Ας μην τα ξεχνάμε αυτά ή, αν έχετε επιλεκτική μνήμη, εδώ είμαστε για να σας τα θυμίζουμε. Διορθώσαμε χρόνιες αδικίες. Ακούσαμε τα δίκαια αιτήματα της κοινωνίας και κάποια από αυτά ήδη τα ικανοποιήσαμε και είμαι σίγουρος ότι θα έχουμε τον χρόνο να ικανοποιήσουμε ενδεχομένως και πολλά άλλα.

Μας είπατε να ασχοληθούμε με τους μεγάλους και ότι κυνηγάμε και πιάνουμε τους μικρούς, τη βάση της πυραμίδας. Όπως, όμως, σας είπαμε και χθες και σας κατέθεσε και ο Υπουργός, τι έγινε με τα διυλιστήρια; Τι έγινε με τις εταιρείες ενέργειας; Το ξαναλέω. Το συζητήσαμε και στον προϋπολογισμό. Πήραμε 7,1 δισεκατομμύρια από τις εταιρείες, από τους μεγάλους, ρεκόρ όλων των εποχών. Είχαμε 630 εκατομμύρια έκτακτη φορολόγηση από τα διυλιστήρια και 400 εκατομμύρια περίπου από τους παραγωγούς ρεύματος. Λάβαμε πάνω από 4 δισεκατομμύρια από τους παραγωγούς ρεύματος, τα οποία δεν εγράφησαν ως φορολογικά έσοδα, και τα πήραμε κατευθείαν από το Χρηματιστήριο της Ενέργειας και τα κάναμε κατευθείαν επιδοτήσεις ρεύματος στους καταναλωτές. Νομίζατε ότι υπάρχουν αυτά τα λεφτά; Από πού δόθηκαν αυτές οι επιδοτήσεις; Πού τα βρήκαμε; Τα δανείστηκε η χώρα; Όχι, βέβαια, από τους παραγωγούς τα πήραμε.

Γι’ αυτό, λοιπόν, ας αφήσουμε τις ανακρίβειες. Στόχος της σημερινής Κυβέρνησης είναι η σταδιακή μείωση της φορολογικής επιβάρυνσης νοικοκυριών και επιχειρήσεων. Νέα Δημοκρατία, κύριοι συνάδελφοι, σημαίνει λιγότεροι φόροι, ισχυρότερη ανάπτυξη και οικονομία.

Κυρίες και κύριοι συνάδελφοι, το σημερινό νομοσχέδιο επιχειρεί την εξάλειψη χρόνιων στρεβλώσεων και φορολογικών αδικιών στη χώρα μας. Κλείνοντας, θέλω να σταθώ και σε ένα ακόμα σημείο. Το νομοσχέδιο διευκρινίζει και καθιστά πλέον απολύτως σαφές στον καθένα ότι ο ελεύθερος επαγγελματίας μπορεί να αμφισβητήσει το τεκμήριο της ελάχιστης αμοιβής πέραν από τους λόγους που προβλέπονταν ήδη και που καθιστούσαν το τεκμήριο μαχητό, όπως η ασθένεια, ανωτέρα βία, με την προϋπόθεση να ζητήσει τη διενέργεια ελέγχου από τις φορολογικές αρχές, προκειμένου να αποδειχθεί η ακρίβεια της δήλωσής του για εισόδημα μικρότερο του τεκμαρτού. Με τη ρύθμιση αυτή αίρονται και οι τελευταίες αμφισβητήσεις για το πνεύμα της ρύθμισης, που είναι η φορολογική δικαιοσύνη. Αν κάποιος θεωρεί ότι αδικείται και δεν φοροδιαφεύγει θα έχει στη διάθεσή του ένα ισχυρό εργαλείο για να υποστηρίξει τη θέση του.

Αν και η Κυβέρνηση ήρθε αντιμέτωπη με πρωτοφανείς διεθνείς κρίσεις, δεν σταμάτησε ούτε λεπτό να στηρίζει την κοινωνία και να ενδυναμώνει την οικονομία. Όσο και αν κάποιοι μένουν προσκολλημένοι στο χθες, εμείς θα συνεχίσουμε τα γοργά βήματα για το εμπρός, εμπρός στις μεγάλες προκλήσεις της ελληνικής οικονομίας, εμπρός για τις μεγάλες αλλαγές. Θα παραμείνουμε αταλάντευτα υπέρ των δύσκολων αλλά μεταρρυθμιστικών επιλογών, προτάσσοντας το πολιτικό θάρρος απέναντι στον λαϊκισμό, την ειλικρίνεια απέναντι στην ανακρίβεια και το σχέδιο απέναντι στο αδιέξοδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη.

Επόμενος ομιλητής είναι ο κ. Οδυσσέας Κωνσταντινόπουλος, μετά η κ. Νοτοπούλου, η κ. Καζάνη και ο κ. Καλαματιανός.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο συνάδελφος που κατέβηκε από το Βήμα είχε πραγματικά πειστικά επιχειρήματα. Αυτά που λέει η Νέα Δημοκρατία τα έλεγε όλα τα προηγούμενα χρόνια. Και ήταν εύκολο να διακριθεί, γιατί είχε να αντιμετωπίσει τον ΣΥΡΙΖΑ. Αυτό ήταν last year, όμως. Δηλαδή, έλεγε με ευκολία ότι έρχεται ο μπαμπούλας του Κατρούγκαλου, άρα εμείς ήμασταν τα καλά παιδιά. Σήμερα, όμως, που δεν υπάρχει αυτός ο μπαμπούλας και μιλάμε ιδεολογικά και πολιτικά, αποδεικνύει ο καθένας τι σκέφτεται στην πράξη και έτσι δεν μπορεί να μιλούμε για τον κ Κατρούγκαλο, πάει ο κ. Κατρούγκαλος. Κρίθηκε.

Για να δούμε, κύριε Υπουργέ, τι κάνετε εσείς σε σχέση με τους μικρομεσαίους, που θεωρητικά σάς αγαπούσαν μέχρι χθες, στη σύγκριση ή στην πραγματικότητα.

Εγώ έρχομαι από μια περιοχή της περιφέρειας και βλέπω και αρκετούς Βουλευτές εδώ που είναι από την περιφέρεια. Είναι πολλοί ψηφοφόροι σας. Μην την πάθετε σαν τον κ. Κατρούγκαλο. Ο κ. Κατρούγκαλος έλεγε: Πηγαίνω στον δρόμο και μου λένε πόσο ωραία το έκανα. Δεν ξέρω αν την θυμάστε αυτή τη δήλωσή του. Ακούω ότι έχετε και εσείς κάτι τέτοιο, ότι όσο περνάτε στον δρόμο σάς λένε συγχαρητήρια.

Πώς γίνεται ο κεφαλικός φόρος στο καφενείο στην Κοντοβάζαινα -αν την ξέρετε, μπορεί και να την ξέρετε- να είναι ο ίδιος με την καφετέρια στο Κολωνάκι; Πώς γίνεται ένα περίπτερο στα Τρόπαια ή σε μια περιοχή εδώ στη Ζάκυνθο, του πρώην Υφυπουργού Οικονομικών, να έχει τον ίδιο κεφαλικό φόρο με την Κηφισιά; Πώς γίνεται μια ταβέρνα στον Διρό ή σε ένα νησί να έχει τον ίδιο κεφαλικό φόρο με τη Γλυφάδα, κύριε συνάδελφε, κύριε Ακτύπη; Έτσι είναι;

Τελικά, ευτυχώς που δεν βγήκε το ΠΑΣΟΚ, κύριε Υπουργέ, και δεν φορολόγησε τη χώρα. Αυτή είναι η πραγματικότητα. Αυτό προσπαθήσατε, όπως είπε και ο προηγούμενος ομιλητής, ο συνάδελφος, ο Μανώλης ο Χριστοδουλάκης, και προσπαθείτε να μας πείτε τώρα ότι καταπολεμάτε τη φοροδιαφυγή. Θα πάρετε 700 εκατομμύρια, λέει, αυτός είναι ο στόχος σας, από τους ελεύθερους επαγγελματίες. Ο δικός σας Πρόεδρος της ΑΑΔΕ, είχαμε και τον πρώην Πρόεδρο της ΑΑΔΕ εδώ πέρα που ξέρει τον σημερινό Υφυπουργό σας, λέει ότι η φοροδιαφυγή είναι στα 10 δισεκατομμύρια. Ο κ. Πιτσιλής το λέει. Ο κ. Στουρνάρας λέει ότι είναι 18 δισεκατομμύρια η φοροδιαφυγή.

εσείς, μετά από τεσσεράμισι χρόνια διακυβέρνησης, έρχεστε να μας πείτε ότι θα πάρετε μέσα από αυτό το νομοσχέδιο το 4%. Την πεθάνατε τη φοροδιαφυγή!

Αλλά, για να σας ρωτήσω: Την πορτοκαλάδα την πήγατε στο 24% ως είδος πολυτελείας και παίρνετε 30 εκατομμύρια, αλλά πέντε χρόνια δεν μπορείτε να συνδέσετε το POS με τις ταμειακές μηχανές. Πώς γίνεται αυτό; Σε αυτό ποιος φταίει, κύριε Υπουργέ; Το ΠΑΣΟΚ; Δεν μπορείτε να μας απαντήσετε.

Όμως, ας πάμε σε αυτά που είπε ο Πρωθυπουργός. Να σας ρωτήσω: Γιατί δεν βάζετε ποσοτικούς στόχους στο λαθρεμπόριο; Υπάρχει κάποιο θέμα; Είναι κάποιοι φίλοι μας εκεί, είναι γνωστοί μας; Σας απάντησε σε αυτό η «ΚΑΘΗΜΕΡΙΝΗ». Θέλετε να σας δείξω τι είπε η «ΚΑΘΗΜΕΡΙΝΗ», κύριε Υπουργέ; «Διπλασιάστηκαν», λέει, «επί Κυβέρνησης της Νέας Δημοκρατίας οι πειραγμένες αντλίες». Δεν το λέει καμμιά εφημερίδα της Αντιπολίτευσης. Αφήστε που δεν υπάρχει τώρα καμμία εφημερίδα της Αντιπολίτευσης. «Κάθε χρόνο πληρώνουμε», κύριε Υπουργέ, γράφει η «ΚΑΘΗΜΕΡΙΝΗ», «120 εκατομμύρια ευρώ για καύσιμα αέρα». Το καταθέτω.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ψάχνουμε 40 εκατομμύρια για τις πορτοκαλάδες. Τι έκανε η Κυβέρνηση, κύριοι συνάδελφοι της Νέας Δημοκρατίας, πέντε χρόνια τώρα, για να σταματήσει το λαθρεμπόριο; Απολύτως τίποτα. Αλλά θα τα πάρετε από την πορτοκαλάδα!

Κύριε Υπουργέ, θα μου επιτρέψετε να σας πω και ένα άλλο ζήτημα. Μιλάτε για την επενδυτική βαθμίδα και νομίζω ότι το ΠΑΣΟΚ χαίρεται που υπάρχει η επενδυτική βαθμίδα. Όμως, τι να την κάνουμε την επενδυτική βαθμίδα, άμα δεν μπορείτε να πληρώσετε μέσα από το Πρόγραμμα Δημοσίων Επενδύσεων όλο το ΕΣΠΑ;

Κύριε Χατζηδάκη, ξέρετε ότι έχει κάνει στάση πληρωμών και οι περιφέρειες σας έχουν στείλει έγγραφο ότι δεν πληρώνετε τα προγράμματα του ΕΣΠΑ, με αποτέλεσμα, αν σε δέκα μέρες δεν πληρώσετε, να απενταχθούν όλα τα έργα; Κατέθεσα ερώτηση γι’ αυτό. Ούτε γι’ αυτό θα μας απαντήσετε.

Κυρίες και κύριοι συνάδελφοι, μέχρι χθες στη Νέα Δημοκρατία έκανε κανείς μια εύκολη αντιπολίτευση, γιατί ο κόσμος μπορούσε να συγκρίνει μεταξύ δύο πολιτικών οι οποίες πραγματικά δημιουργούσαν πρόβλημα στη μεσαία τάξη και δεν έβαζαν κανόνες. Σήμερα δεν είναι το ίδιο εύκολο. Σήμερα θα αντιπαρατεθείτε με το ΠΑΣΟΚ, το οποίο έχει αρχές, αξίες και πολιτικές για τον επιχειρηματικό κόσμο, για τη μεσαία τάξη, για όλους τους ανθρώπους που αγωνίζονται και θέλουν να δημιουργήσουν για τη χώρα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ζητήσει για ένα λεπτό ο κ. Θεοχάρης.

Παρακαλώ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θα είμαι πολύ σύντομος, απλώς επειδή ακούστηκε αρκετές φορές το επιχείρημα που έχει σχέση και με τα 10 δισεκατομμύρια και έχει σχέση με το αν αυτό το νομοσχέδιο πιάνει τη φοροδιαφυγή ή πιάνει ψίχουλα.

Πρώτα απ’ όλα όταν υπολογίζει κάποιος ότι η φοροδιαφυγή είναι 10 δισεκατομμύρια δεν είναι ανακτήσιμα όλα. Το ξέρετε και το καταλαβαίνετε πολύ καλά, ότι μια συναλλαγή που έχει η φοροδιαφυγή, που έχει λαθρεμπόριο, προφανώς γίνεται με όρους της φοροδιαφυγής. Εάν πιαστεί και αν δεν μπορούν να φοροδιαφεύγουν δύο που συναλλάσσονται, σε πάρα πολλές περιπτώσεις απλώς δεν θα κάνουν συναλλαγή.

Άρα όταν αποκλείσεις τη φοροδιαφυγή και το λαθρεμπόριο, δεν σημαίνει ότι ανακτάς όλα τα χαμένα έσοδα, αλλά κόβεις τη μαύρη οικονομία και απλώς δεν γίνεται μια κάποια συναλλαγή. Άρα στην καλύτερη –θεωρητικά- περίπτωση που κλειδώνεις όλη τη φοροδιαφυγή με έναν μαγικό τρόπο -που δεν γίνεται πουθενά, σε καμμία χώρα- ανακτήσιμο είναι μάλλον περίπου το μισό από αυτό. Άρα αν έχουμε 10 δισεκατομμύρια χαμένα από τη φοροδιαφυγή, μόνο τα 4 με 5 μπορούμε να ανακτήσουμε.

Αυτό λοιπόν το νομοσχέδιο ανακτά 3 δισεκατομμύρια. Σας παραπέμπω στο σύνολο των μέτρων και όχι μόνο στα 500 εκατομμύρια που περίπου αναμένουμε να εισπράξουμε από τους ελεύθερους επαγγελματίες.

Και τέλος, μία λέξη γι’ αυτό το επιχείρημα που το είπατε και εσείς, κύριε Κωνσταντινόπουλε. Από εσάς παίρνω την ευκαιρία, δεν είστε μόνος που το είπε. Πώς είναι δυνατόν να είναι ίδιο το περίπτερο στο Διδυμότειχο και το ίδιο το περίπτερο στην Αθήνα; Ίδιο το ταξί στη Θεσσαλονίκη και το ίδιο το ταξί στην Τρίπολη ή οπουδήποτε αλλού; Μα, γι’ αυτόν τον λόγο βάζουμε τον μέσο όρο του τζίρου του ΚΑΔ και με αυτό τον τρόπο ξεχωρίζουμε τον τζίρο κατά τεκμήριο των Αθηνών, της Θεσσαλονίκης, των μεγάλων πόλεων, από την επαρχία.

Αυτό είναι ένα μεγάλο εργαλείο και αυτό αποδεικνύει ότι δεν είναι οριζόντιο το μέτρο. Γι’ αυτό ακριβώς βάζουμε όλες αυτές τις παραμέτρους και τις αυξητικές και τις μειωτικές, για να μην είναι οριζόντιο το μέτρο και έτσι ξεχωρίζουμε τις περιοχές που αναφέρατε, με τις περιοχές που πραγματικά έχουν αυξημένους τζίρους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Καλείται στο Βήμα η κ. Αικατερίνη Νοτοπούλου, Βουλευτής του ΣΥΡΙΖΑ - Προοδευτική Συμμαχία.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Αυτές οι μέρες θα είναι πάντα του Αλέξη. Η δολοφονία του Αλέξη Γρηγορόπουλου και η γενιά που σημαδεύτηκε για πάντα από την αμφισβήτηση, από την αγωνία, από την εξέγερση. Δεκαπέντε χρόνια μετά οι νέοι μας βρίσκονται ακόμα αντιμέτωποι με την κρατική καταστολή, με περιστατικά αστυνομικής βίας και αυθαιρεσίας που συγκλονίζουν. Δεκαπέντε χρόνια μετά οι νέοι σε αυτή τη χώρα εξακολουθούν να συναντούν ματαιώσεις από την κυβερνητική πολιτική που συντρίβουν βίαια το μέλλον τους. Τότε τους βαφτίσατε ταραξίες. Στην πανδημία τους βαφτίσατε ασυνείδητους. Σήμερα τους βαφτίζετε φοροφυγάδες. Δεκαπέντε χρόνια μετά, όμως, τα παιδιά εκείνης της γενιάς και όλοι μαζί αγωνιζόμαστε για το δίκαιο και για τη ζωή.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, η Νέα Δημοκρατία σήμερα έρχεται πάλι να νομοθετήσει το άδικο, το άδικο που προκαλεί ασφυξία στην κοινωνική πλειοψηφία και προκαλεί και οδύνη στα νοικοκυριά, στα σπίτια των ανθρώπων που βλέπουν τους κόπους μιας ολόκληρης ζωής να χάνονται με ένα και μόνο νομοσχέδιο, αυτό που μας καλείτε να ψηφίσουμε σήμερα και φυσικά μας βρίσκεται απέναντι, όπως και το σύνολο της ελληνικής κοινωνίας.

Σας φωνάζουν οι φορείς ότι πλήθος, χιλιάδες μικρομεσαίοι, επαγγελματίες, αυτοαπασχολούμενοι θα οδηγηθούν σε λουκέτα στις δραστηριότητές τους. Μάταια! Συνειδητά εξαπατήσατε τον κόσμο με ψεύτικες προεκλογικές δηλώσεις και υποσχέσεις και σήμερα εξίσου συνειδητά οδηγείτε χιλιάδες σε λουκέτα και ανεργία. Διότι θέλετε να οδηγηθούν να κλείσουν τις δραστηριότητές τους, να γίνουν άνεργοι, μισθωτοί με τον κατώτατο.

Μάλιστα το φορολογικό σας νομοσχέδιο, εκτός από άδικο και αναχρονιστικό, είναι και αντισυνταγματικό. Καταθέσαμε ένσταση αντισυνταγματικότητας, γιατί είναι αντισυνταγματικός ο προσδιορισμός του τεκμαρτού εισοδήματος των αυτοαπασχολούμενων και των ελευθέρων επαγγελματιών με βάση τον κατώτατο μισθό. Το επισημαίνει εμφατικά άλλωστε η Επιστημονική Υπηρεσία της Βουλής, αλλά εσάς δεν σας ενδιαφέρει ποια είναι τα πραγματικά δεδομένα και ποια είναι τα διδάγματα κοινής πείρας. Σας τα είπε ο Κοινοβουλευτικός μας Εκπρόσωπος, ο εισηγητής μας, όλοι οι συνάδελφοι. Δεν σας ενδιαφέρει καθόλου. Αυτό αποδείχθηκε. Αποφασίζετε και διατάζετε.

Άλλωστε μετά την προσχηματική διαβούλευση η οποία τη μία μέρα τελείωσε, την άλλη φέρατε το νομοσχέδιο χωρίς να λάβετε υπ’ όψιν την πληθώρα των παρατηρήσεων που υπήρχαν από φορείς και πολίτες, εσείς δεν λάβετε υπ’ όψιν τίποτα απ’ αυτές τις δράσεις. Επικαλείστε μεν την πάταξη της φοροδιαφυγής, στην πραγματικότητα, όμως, αυτό που προσπαθείτε να κάνετε είναι να προσαρμόσετε την ελληνική κοινωνία και ελληνική οικονομία στο σχέδιο Πισσαρίδη που βλέπει ως εμπόδιο τις ατομικές, τις μικρές, τις μεσαίες επιχειρήσεις, τους απασχολούμενους, τους αυτοαπασχολούμενους και τους ελεύθερους επαγγελματίες.

Έρχεστε, λοιπόν, να τους εξοντώσετε. Κι όμως. δικηγόροι και ελεύθεροι επαγγελματίες, βιοτέχνες, ταξί, έμποροι, γιατροί, συμβολαιογράφοι, ο κόσμος της εστίασης, τόσοι και τόσοι άλλοι, έχουν χαρακτηρίσει τις ρυθμίσεις σας άδικες και καταστροφικές.

Γι’ αυτό δεν έχετε βρει ούτε έναν υποστηρικτή σε αυτό σας το σχέδιο, παρά μόνο τους Βουλευτές της Συμπολίτευσης που από το πρωί μπορεί να μιλάνε εδώ για θεωρίες περί πάταξης της φοροδιαφυγής, γνωρίζουν όμως πως η οργή της κοινωνίας έχει ήδη γίνει ποτάμι. Και αυτό γιατί εξαπατήσατε τους πολίτες ξανά. Ο φόρος της κρυφής σας ατζέντας και του πολιτικού σας αμοραλισμού έρχεται απλά για να συγκεντρώσει τον τζίρο σε λίγους και να εξαθλιώσει την κοινωνική πλειοψηφία.

Ήταν Ιούνιος, στην καρδιά της προεκλογικής περιόδου, όπου ο Πρωθυπουργός κ. Μητσοτάκης μιλούσε χωρίς ντροπή για δήθεν κρυφή ατζέντα του ΣΥΡΙΖΑ, που ο ΣΥΡΙΖΑ ερχόταν με δεσμεύσεις πολύ συγκεκριμένες για αφορολόγητο στα 10.000 ευρώ, για κατάργηση του τέλους επιτηδεύματος, για στήριξη, για χρηματοδότηση μικρομεσαίων επιχειρήσεων, ακριβώς για να αντιστρέψουμε τις επιβεβλημένες μνημονιακές ρυθμίσεις.

Εσείς, λοιπόν, καλούσατε τον κόσμο να ψηφίσει Νέα Δημοκρατία και Μητσοτάκη για να βρει στήριξη και να μην αλλάξει τίποτα. Κι όμως σήμερα αποκαλύπτεται αυτή σας η υποκρισία. Να πούμε βέβαια ότι εμείς τα λέγαμε, γιατί αυτά τα σημάδια του ψεύδους σας ήταν ορατά και τότε.

Θυμάμαι τη γνωμοδότηση της Κομισιόν για το μεσοπρόθεσμο της Κυβέρνησης. Εκεί υπήρχε αναφορά πως θα επανεξεταστεί το τρέχον φορολογικό σύστημα για τους ελεύθερους επαγγελματίες, με βάση τη μελέτη που είχε παραγγείλει η Κυβέρνηση στο ΙΟΒΕ από τα τέλη του 2022. Την είχατε δηλαδή τη μελέτη στα χέρια σας, έτοιμοι να την εφαρμόσετε. Έγραφε για τη διεύρυνση της φορολογικής βάσης, δηλαδή αύξηση του αριθμού των επαγγελματιών που θα πληρώνουν φόρο ή αύξηση του φόρου που θα πληρώνει ο μεγάλος αριθμός των επαγγελματιών και των ατομικών επιχειρήσεων.

Τώρα εσείς με το νομοσχέδιο αυτό φέρνετε μία τεράστια μέση επιβάρυνση φόρων στους ελεύθερους επαγγελματίες και στις ατομικές επιχειρήσεις, με εισόδημα έως 12.000 ευρώ σε σχέση με το 2022. Χαρακτηριστικά, μέχρι έξι έτη λειτουργίας η μέση επιβάρυνση φόρου είναι 207 ευρώ. Από επτά έως εννέα έτη 447 ευρώ και για δώδεκα και πάνω έτη 928 ευρώ.

Οι μέγιστες επιβαρύνσεις του τεκμαρτού και του τέλους επιτηδεύματος ακούστηκαν από πάρα πολλούς ομιλητές. Δεν είναι μόνο αυτά τα άχθη όμως. Μετά την αύξηση εισφορών του 10% στις αρχές του 2023, εσείς φέρνετε νέα αύξηση στο 4% επιπλέον στις αρχές του 2024. Δεν φέρνετε όμως ακατάσχετο επαγγελματικό λογαριασμό, δεν φέρνετε ρύθμιση χρεών, δεν φέρνετε πρόσβαση στο τραπεζικό σύστημα, δεν φέρνετε προστασία επαγγελματικής στέγης, δεν φέρνετε κανένα μέτρο στήριξης της κοινωνικής πλειοψηφίας.

Διατείνεστε ότι ο στόχος είναι η πάταξη της φοροδιαφυγής. Ωραία! Πώς; Με οριζόντιο τρόπο; Αφού αποτύχατε και το ομολογείτε σήμερα, κύριε Υπουργέ, σε όλα τα επίπεδα, επιλέγετε να βάλετε τυφλά χαράτσια σε όλους τους μικρομεσαίους. Δεν χρησιμοποιείτε εργαλεία ψηφιακά ελέγχου που τόσο διαφημίζετε. Δεν κάνετε διασταυρώσεις των στοιχείων έτσι ώστε να πιάσετε τους πραγματικούς φοροφυγάδες. Δεν φέρνετε κίνητρα.

Και να σας πω το εξής. Γνωρίζετε όλοι, γνωρίζουμε όλοι πως υπάρχουν από την κυβέρνηση του ΣΥΡΙΖΑ υπερσύγχρονα συστήματα διασταύρωσης τραπεζικών καταθέσεων και δηλώσεων εισοδήματος.

Ξέρετε, κύριε Υπουργέ, το 1/3 των δικηγόρων πανελλαδικά βρίσκεται σε καθεστώς τυπικών ρυθμίσεων σε Εφορία και ασφαλιστικά ταμεία. Ξέρετε ότι οι νέοι δικηγόροι σε Αθήνα, Θεσσαλονίκη και Πειραιά αναγκάζονται να δηλώσουν τα σπίτια τους για γραφεία. Έχει εκτοξευθεί το κόστος ενοικίασης. Τι σας νοιάζει; Εσείς με κυνικότητα, τους λέτε να πάνε να γίνουν ντελιβεράδες.

Σήμερα που είναι η ώρα για ένα απλό δίκαιο σταθερό φορολογικό σύστημα, σήμερα που είναι η ώρα να δείξουμε το σεβασμό για τον μόχθο του 97% των πολύ μικρών και μικρομεσαίων επιχειρήσεων και επαγγελματιών, εσείς σήμερα απαγορεύετε μακιαβελικά στους ελεύθερους επαγγελματίες και τις ατομικές επιχειρήσεις να έχουν μικρά ή μηδενικά κέρδη ή ζημιές. Βαφτίζετε δηλαδή το 71% των ελεύθερων επαγγελματιών φοροφυγάδες. Δεν λέτε το ίδιο για το 65% των νομικών προσώπων που δηλώνουν ζημιές και μηδενικά κέρδη και είναι αποτέλεσμα συνήθους επαγγελματικής δραστηριότητας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω με το εξής, κύριε Πρόεδρε, ευχαριστώ για την ανοχή.

Θα αναφερθώ στη βραχυχρόνια μίσθωση. Τα έχουμε συζητήσει πάρα πολλές φορές με τον κ. Θεοχάρη, τέσσερα χρόνια τα λέγαμε. Όσον αφορά τις ρυθμίσεις που φέρνετε σήμερα, φέρνετε μια αποσπασματική φορολογική προσέγγιση στη δραστηριότητα της ρύθμισης, όταν γνωρίζουμε ότι χρειάζεται πράγματι ένα ρυθμιστικό πλαίσιο, γιατί είχε γιγαντωθεί αυτό το φαινόμενο, υπήρχε μια γκρίζα ζώνη και μαύρη εργασία χωρίς κανόνες, χωρίς ελέγχους.

Εσείς όμως δεν φέρνετε τώρα χωρικούς περιορισμούς, δεν φέρνετε ελάχιστους τεχνικούς ελέγχους και λειτουργικές προδιαγραφές. Δεν βάζετε την τοπική αυτοδιοίκηση να αναλάβει ρόλο και δεν έχετε πολιτική για τη στέγη. Είναι αυτά που φέρνετε πολύ πιο πίσω από τις διατάξεις και τις ρυθμίσεις σε άλλα ευρωπαϊκά κράτη. Δεν θα ελέγξουν το πρόβλημα της έλλειψης κατοικιών, γιατί οι ιδιοκτήτες που θα πιέσετε στην πραγματικότητα είναι οι μικροϊδιοκτήτες σε περιοχές που δεν έχουν υψηλή ζήτηση. Και αυτό το κενό θα καλυφθεί πάρα πολύ γρήγορα από τις δεκάδες χιλιάδες νομικά πρόσωπα, φυσικά πρόσωπα που θα θελήσουν να αναπτυχθούν περαιτέρω στον κλάδο.

Θα καταθέσουμε πολύ σύντομα ολοκληρωμένη πρόταση για τη στέγη. Εγώ θέλω να μείνω σήμερα στο εξής: Τα έσοδα αυτά τουλάχιστον να αξιοποιηθούν για μια συγκροτημένη στεγαστική πολιτική και για τη δημιουργία κοινωνικών κατοικιών που δεν υπάρχουν ως θεσμός στη χώρα μας.

Κυρίες και κύριοι συνάδελφοι της Νέας Δημοκρατίας, προφανώς δεν έχει νόημα να ρωτάμε ποιους εκπροσωπείτε. Το γνωρίζουμε πάρα πολύ καλά. Έχει νόημα να γνωρίζουν όμως οι πολίτες ότι μαζί μπορούμε να δώσουμε μια προοδευτική διέξοδο σε κάθε αδιέξοδο που εσείς δημιουργείτε. Εσείς έχετε ήδη ξεκινήσει να κατρακυλάτε στην κατηφόρα της Κυβέρνησής σας, διότι εξαπατήσατε τον ελληνικό λαό για δεύτερη φορά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Και τώρα τον λόγο έχει η κ. Καζάνη από το ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Κύριε Πρόεδρε, κύριε Υπουργέ, κυρίες και κύριοι, για άλλη μια φορά καλούμαστε να ψηφίσουμε ένα νομοσχέδιο που κατατέθηκε νύχτα. Για άλλη μια φορά η Κυβέρνηση εφαρμόζει την καταχρηστική πρακτική των κατεπειγουσών διαδικασιών, χωρίς να δίδεται ο απαραίτητος χρόνος στην Αντιπολίτευση, στους φορείς και στην κοινωνία την ίδια να θέσει σε ουσιαστική διαβούλευση το περιεχόμενο του νομοσχεδίου. Το ΠΑΣΟΚ δεν συμφωνεί με την πρακτική της έκτακτης νομοθέτησης.

Ως προς το περιεχόμενο του νομοσχεδίου, η Κυβέρνηση επιδιώκει να συνεχίσει την αποδόμηση της ελληνικής κοινωνίας. Προηγήθηκε το τσουνάμι αλλαγών στα εργασιακά, η δεκατρίωρη εργασία, η νομιμοποίηση των ελαστικών σχέσεων εργασίας και η αύξηση των ατομικών συμβάσεων έναντι των συλλογικών.

Πριν δύο μέρες κληθήκαμε να ψηφίσουμε ένα νομοσχέδιο που σκοπό έχει να επιλύσει τα προβλήματα των κόκκινων δανείων. Στην πραγματικότητα επιλύει τα προβλήματα των τραπεζών, όχι των δανειοληπτών. Τώρα, με το παρόν νομοσχέδιο επιδιώκει να πλήξει τον χώρο των μικρομεσαίων επιχειρήσεων, τη ραχοκοκαλιά της ελληνικής κοινωνίας. Αντιμετωπίζει τους ελεύθερους επαγγελματίες και τους αυτοαπασχολούμενους εκ προοιμίου ως ψεύτες, κλέφτες και φοροφυγάδες, καταπατώντας το τεκμήριο της αθωότητας, την πλέον βασική αρχή της δικαιοσύνης.

Προεκλογικά όμως η Κυβέρνηση, στο πολυτελές πολυσέλιδο πρόγραμμά της, ουδεμία νύξη έκανε για τα μέτρα αυτά. Μίλαγε για στήριξη της μικρομεσαίας επιχειρηματικότητας και επενδύσεις και διέβλεπε καλύτερες μέρες για τους κλάδους αυτούς.

Διαβάζοντας το παρόν νομοσχέδιο οι λέξεις «πρόστιμα» και «κυρώσεις» επαναλαμβάνονται συνεχώς. Θα δοθεί όμως κάποιο πρόστιμο στην Κυβέρνηση Μητσοτάκη για τα συνεχή προεκλογικά της ψεύδη; Αντίθετα, την περίοδο μεταξύ των δύο εκλογικών αναμετρήσεων, το ΠΑΣΟΚ στοχοποιήθηκε, εμμονικά μπορώ να πω, καθώς κατονομαστήκαμε ως φορομπήχτες. Γιατί; Γιατί τολμήσαμε να μιλήσουμε για αύξηση της φορολόγησης στα υψηλά μερίσματα από 5% στο 10%.

Η Κυβέρνηση λοιπόν φέρει προς ψήφιση ένα εξοντωτικό και άδικο νομοσχέδιο. Με πρόσχημα την πάταξη της φοροδιαφυγής οδηγεί τους ελεύθερους επαγγελματίες και τους αυτοαπασχολούμενους στα όρια της φτωχοποίησης, στην υπαλληλοποίηση ή ακόμα και στην ανεργία. Εξάλλου, αν ένας για παράδειγμα δικηγόρος δεν βγαίνει, ας γίνει ντελιβεράς, σύμφωνα με τον Υφυπουργό Εργασίας. Είναι αξιοσημείωτο πως με μία φράση ο Υφυπουργός κατάφερε να θίξει όχι έναν, αλλά δύο επαγγελματικούς κλάδους.

Αν ακολουθήσουμε τη λογική της Κυβέρνησης οι ελεύθεροι επαγγελματίες και οι αυτοαπασχολούμενοι έχουν πάντα κέρδη. Και όσο πιο πολλά χρόνια ασκούν το επάγγελμά τους, τόσο περισσότερο πρέπει να κερδίζουν και το κέρδος αυτό οφείλουν να είναι αυτό που ο νομοθέτης ορίζει. Η οικονομική αποτυχία απαγορεύεται. Εξάλλου οι άριστοι δεν αποτυγχάνουν ποτέ και σε τίποτα.

Σύμφωνα με το νομοσχέδιο καθιερώνεται η τεκμαρτή φορολόγηση για τους εν λόγω επαγγελματίες αναδρομικά για το 2023, με τεκμήριο στα 10.900, παρ’ όλο που έχει αποδειχθεί ότι ο μη λογιστικός προσδιορισμός κερδών και η θέσπιση οριζόντιων μέτρων δεν αποδίδει. Αντίθετα εντέλει ευνοεί τη φοροδιαφυγή.

Ζήτημα επίσης εγείρει η διασύνδεση του ελάχιστου τεκμαιρόμενου κέρδους και με τον βασικό μισθό των μισθωτών. Βέβαια, όποιος επαγγελματίας το επιθυμεί μπορεί αντί τεκμηρίου να υποβληθεί σε έλεγχο, αλλά ποιες αρχές θα πραγματοποιήσουν τον έλεγχο αυτό; Οι ίδιες που αδυνατούν να ελέγξουν τους πραγματικούς φοροφυγάδες και οδηγούν στην άδικη θέσπιση οριζόντιων μέτρων;

Ακόμα δεν τηρείται στους επαγγελματίες αυτούς η δυνατότητα εταιρικού μετασχηματισμού, καθώς ακόμη και η σύσταση μονοπρόσωπης εταιρείας δεν θα ωφελούσε. Ο νομοθέτης το έχει προβλέψει με το άρθρο 19 και οι νεοσυσταθείσες εταιρείες θα φορολογούνται ως ελεύθεροι επαγγελματίες μέχρι το 2026.

Κυρίες και κύριοι, ένα εισόδημα της τάξης των 11.000 για την πλειονότητα των ελεύθερων επαγγελματιών και των αυτοαπασχολούμενων είναι αδύνατον να επιτευχθεί. Το εν λόγω νομοσχέδιο θα οδηγήσει σε λουκέτο χιλιάδες επιχειρήσεις, βάλλοντας ακόμα περισσότερο περιοχές που έχουν πληγεί από τις απανωτές κρίσεις των τελευταίων ετών, την οικονομική, την υγειονομική, την οικολογική.

Και πιστέψτε με, στην Εύβοια έχουμε νιώσει πολύ έντονα τις συνέπειες των κρίσεων αυτών. Η Κυβέρνηση έχει καταφέρει να αναστατώσει ολόκληρο τον επαγγελματικό κόσμο. Εκατοντάδες κλάδοι επηρεάζονται από το νομοσχέδιο αυτό παντοιοτρόπως. Εξαιτίας της θέσπισης ελάχιστου τεκμαρτού εισοδήματος δεκάδες χιλιάδες επαγγελματίες κινδυνεύουν να λάβουν μειωμένα ή και να χάσουν εντελώς κοινωνικά επιδόματα, όπως το επίδομα τέκνων, στέγασης, θέρμανσης, το φοιτητικό στεγαστικό επίδομα, το ελάχιστο εγγυημένο εισόδημα ή και φοροελαφρύνσεις, όπως 50% έκπτωση στον ΕΝΦΙΑ. Παρ’ όλα αυτά η Κυβέρνηση αποφάσισε να μην συμπεριλάβει τους τρίτεκνους στη μείωση του ελάχιστου τεκμαρτού εισοδήματος.

Σύμφωνα με την Κυβέρνηση με το παρόν νομοσχέδιο επιδιώκει να πατάξει τη φοροδιαφυγή. Μα, κύριε Υπουργέ, κανείς δεν πείθεται, ούτε εμείς εδώ στην Αίθουσα, ούτε οι ελεύθεροι επαγγελματίες, ούτε οι αυτοαπασχολούμενοι, ούτε η ελληνική κοινωνία εν γένει. Συνεχίζετε να σχεδιάζετε τις πολιτικές σας με βάση τα προστάγματα του νεοσυντηρητισμού, εξυπηρετώντας τα μεγάλα συμφέροντα, εξοντώνοντας τις μικρομεσαίες επιχειρήσεις και τη μεσαία τάξη.

Σε μια περίοδο που βιώνουμε ούτως ή άλλως έκρηξη κοινωνικών ανισοτήτων, η Κυβέρνηση επιδιώκει να εντείνει τον κοινωνικό αυτοματισμό. Παρουσιάζει τους επαγγελματίες σαν κλέφτες, θέλοντας να χαϊδέψει τα αυτιά μισθωτών και συνταξιούχων, προσπαθώντας να τους κάνει να ξεχάσουν τα αισχρά νομοθετήματα που η ίδια θέσπισε και που τους αφορούν.

Κυρίες και κύριοι, το πρόβλημα της φοροδιαφυγής το αναγνωρίζουμε όλοι και στο ΠΑΣΟΚ αναγνωρίζουμε και την ανάγκη πάταξής της και καθώς είναι ζήτημα πολιτικής βούλησης προτάσσουμε την ουσιαστική προώθηση των ηλεκτρονικών συναλλαγών, την άμεση και πραγματική ψηφιοποίηση του φορολογικού συστήματος και την ενίσχυση των κρατικών τεχνολογικών μέσων, την φορολόγηση των μερισμάτων με τον ευρωπαϊκό μέσο όρο και όχι με 5%, την επάνοδο του συμπληρωματικού ΕΝΦΙΑ για τις πολύ μεγάλες περιουσίες.

Ο περιορισμός της φοροδιαφυγής οφείλει να είναι ο βραχυπρόθεσμος στόχος μας και θα επιτευχθεί με μέτρα φορολογικής δικαιοσύνης και ισότητας. Μακροπρόθεσμη επιδίωξή μας, όμως, πρέπει να είναι η καλλιέργεια φορολογικής συνείδησης και κουλτούρας στο κοινωνικό σύνολο και αυτό μπορεί να επιτευχθεί με την απλούστευση του φορολογικού συστήματος και κυρίως με μία φορολογική πολιτική ίσης κατανομής βαρών, ανάπτυξης και αναδιανομής, με ουσιαστική ανταποδοτικότητα εκ μέρους της πολιτείας προς τους πολίτες.

Ας μη μένουμε, όμως, στη θεωρία. Νομοσχέδια σαν το σημερινό μόνο αρνητικό αντίκτυπο θα έχουν στην οικονομία και την κοινωνία της χώρας. Οφείλουμε να σταθούμε δίπλα στους αυτοαπασχολούμενους, δίπλα στους ελεύθερους επαγγελματίες, δίπλα στους ανθρώπους του μόχθου. Να μην επιτρέψουμε τη φορολογική τους ασφυξία και την εξόντωση που η Κυβέρνηση μεθοδεύει.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε και για τον χρόνο.

Ακολουθεί ο κ. Καλαματιανός από τον ΣΥΡΙΖΑ και αμέσως μετά ο κ. Ιλχάν από το ΠΑΣΟΚ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να ευχηθούμε χρόνια πολλά στους εορτάζοντες και στις εορτάζουσες.

Σήμερα, όμως, είναι και η ημέρα του Αλέξη. Ένα δεκαπεντάχρονο παιδί δολοφονήθηκε πριν από δεκαπέντε χρόνια. Για να αποδείξουμε ότι τιμούμε τη μνήμη του και δεν τον ξεχνάμε, έχουμε χρέος να διαμορφώσουμε τις συνθήκες ώστε να μην δολοφονηθεί ποτέ ξανά ένα παιδί και να διαμορφώσουμε τις συνθήκες εκείνες που θα επιτρέψουν στη νέα γενιά να ανθίσει και να πραγματοποιήσει τα όνειρά της.

Έρχομαι τώρα στο νομοσχέδιο. Ακούσαμε τον εισηγητή της Νέας Δημοκρατίας να λέει ότι αυτές οι διατάξεις που εισάγετε σήμερα είναι δίκαιες, είναι σύγχρονες, είναι αποτελεσματικές. Ακούσαμε και τον Πρωθυπουργό να ισχυρίζεται ότι εισάγουν κοινωνική δικαιοσύνη. Πάμε να τα δούμε ένα-ένα.

Είναι δίκαιο ένα φορολογικό σύστημα το οποίο με οριζόντιο, με κεφαλικό τρόπο, με άδικο τρόπο, επιβάλλει σε εκατοντάδες χιλιάδες ελεύθερους επαγγελματίες έναν φόρο τουλάχιστον 1.427 ευρώ; Είναι δίκαιο ένα φορολογικό σύστημα το οποίο κρίνει και βάζει επιπλέον φόρο όταν είναι ένας οδηγός ταξί για παράδειγμα πιο παλιός από κάποιον άλλον; Βγάζει περισσότερα αυτός επειδή είναι πιο παλιός; Ή πηγαίνει και φορολογεί περισσότερο, βάζει επιπλέον φόρο σε κάποιον ο οποίος έχει εργαζόμενους και αποφασίζει να τους αμείψει με ανώτερες αποδοχές σε σχέση με τον κατώτερο μισθό; Δεν καταλαβαίνετε τι κάνετε; Τους λέτε ουσιαστικά μην δίνετε παραπάνω αποδοχές σε κανέναν γιατί θα φορολογηθείτε παραπάνω.

 Είναι δίκαιο ένα φορολογικό σύστημα που βάζει αυτόν τον κεφαλικό φόρο σε ένα καφενείο, σε ένα μαγαζί σε χωριά του τόπου μου της Ηλείας ή οπουδήποτε στην περιφέρεια, που οι άνθρωποι προφανώς δεν έχουν εισοδήματα; Τα γνωρίζετε οι συνάδελφοι της επαρχίας. Έχετε επαφή με κόσμο. Μιλάτε με κόσμο. Τι σας λένε; Σας λένε μπράβο γι’ αυτό το πράγμα που πάτε να ψηφίσετε σήμερα; Μπράβο που βάζετε αυτόν τον οριζόντιο, κεφαλικό, άδικο φόρο; Δεν νομίζω, κυρίες και κύριοι συνάδελφοι. Αυτά, όμως, πάτε να ψηφίσετε.

Ποια είναι τα χαρακτηριστικά του φορολογικού συστήματος στην Ελλάδα; Υψηλή φορολόγηση σε εργαζόμενους και συνταξιούχους, χαμηλή φορολόγηση, εξαιρετικά χαμηλή φορολόγηση στις μεγάλες και πολύ μεγάλες επιχειρήσεις. Τα έσοδα από έμμεσους φόρους είναι 60% και από άμεσους 40%. Και τι διαβάζουμε; Κέρδη 10 δισεκατομμύρια στις εισηγμένες στο Χρηματιστήριο επιχειρήσεις μέσα στο 2023. Ρεκόρ δεκαπενταετίας! Ρεκόρ. Φέτος. Επίσης, διαβάζουμε ότι η ΔΕΗ έχει 1 δισεκατομμύριο επιπλέον κέρδη το εννεάμηνο.

Μέσα σε αυτές τις συνθήκες ακρίβειας, χρεών, γνωρίζετε πολύ καλά ότι ένας στους τρεις επαγγελματίες βρίσκονται σε ρύθμιση οφειλών στον ΕΦΚΑ. Και αναρωτιόμαστε: Γιατί ρυθμίζουν τις οφειλές τους; Γιατί είναι φοροφυγάδες; Γιατί έχουν εισοδήματα μαύρα και δεν μπορούν να πληρώσουν τις ασφαλιστικές τους εισφορές; Προφανώς δεν έχουν.

Δεκατρείς χιλιάδες συνάδελφοι δικηγόροι στην Αθήνα δηλώνουν, κύριε Υπουργέ, ως έδρα το σπίτι τους. Αυτοί γιατί το δηλώνουν; Γιατί έχουν μεγάλα εισοδήματα και δηλώνουν το σπίτι τους και όχι ένα γραφείο; Δεν μπορούν να συντηρήσουν ένα γραφείο; Προφανώς αυτό είναι. Δεν μπορούν να συντηρήσουν ένα γραφείο. Δεν μπορούν να έχουν ένα γραφείο. Δεν το αντέχουν οικονομικά. Και σε όλους αυτούς επειδή δηλώνουν χαμηλά εισοδήματα πάτε και τους επιβάλλετε αυτόν τον κεφαλικό φόρο.

Ταυτόχρονα, οι άνθρωποι αυτοί, ελεύθεροι επαγγελματίες, επιστήμονες, αυτοαπασχολούμενοι, βλέπουν να χαϊδεύετε τον μεγάλο πλούτο. Μειώνετε τον φόρο στη συγκέντρωση κεφαλαίου, μειώνεται τον φόρο στις χρηματιστηριακές συναλλαγές και αρνείστε πεισματικά δύο χρόνια τώρα να φορολογήσετε τα πραγματικά υπερκέρδη των παρόχων ενέργειας, των διυλιστηρίων και των τραπεζών. Τεράστια κέρδη. Αυτούς στο απυρόβλητο. Στους άλλους τους μικρούς επιβάλλετε αυτές τις εισφορές, αυτόν τον φόρο.

Έρχομαι τώρα στο αν είναι σύγχρονο αυτό το σύστημα. Και ερωτώ: Είναι σύγχρονο ένα σύστημα που γυρίζει στη δεκαετία του 1990, που γυρίζει στα πρώτα μνημονιακά χρόνια; Τότε επιβλήθηκαν τέτοια συστήματα τεκμαρτής φορολόγησης. Τα καταδίκασε ελληνικός λαός αυτά, τα αρνήθηκε, γιατί είναι παρωχημένα, γιατί είναι αποτυχημένα. Δεν λειτουργούν. Κι έρχεστε εσείς το 2023, οι εκσυγχρονιστές και καλά, να επιβάλλετε τέτοιες διατάξεις, τέτοια φορολόγηση.

Δεν μπορεί αυτά τα άδικα, αναχρονιστικά, παρωχημένα, αποτυχημένα μέτρα να είναι η απάντηση και η λύση στις ανάγκες του σήμερα. Και γι’ αυτό είναι απέναντί σας η κοινωνία, είναι απέναντί σας όλοι οι παραγωγικοί φορείς. Γιατί δίκαια νιώθουν εξαπατημένοι. Τους εξαπατήσατε. Τι έλεγε ο Πρωθυπουργός προεκλογικά; Τι έλεγαν τα στελέχη σας προεκλογικά; Έλεγαν «ούτε 1 ευρώ φόρο». Μιλούσε ο Πρωθυπουργός σήμερα και είπε «τα έλεγα προεκλογικά». Δεν είναι αλήθεια. Δεν έλεγε ότι θα επιβάλλει αυτό το χαράτσι σε εκατοντάδες χιλιάδες ελεύθερους επαγγελματίες. Έλεγε: «Θα αντιμετωπίσουμε τη φοροδιαφυγή». Και στο πρόγραμμά σας γράφατε για ηλεκτρονικά μέσα αντιμετώπισης της φοροδιαφυγής, όχι για χαράτσια. Ποτέ δεν το είπατε αυτό, κανένας από εσάς και δικαίως οι άνθρωποι αυτοί νιώθουν εξαπατημένοι.

Όμως το γεγονός είναι ότι υλοποιείτε την έκθεση Πισσαρίδη. Θέλετε να διώξετε από το επάγγελμα, να διώξετε από το γραφείο τους, τους επιστήμονες, τους επαγγελματίες που δεν μπορούν να αντέξουν. Και δεν θα αντέξουν, οι ίδιοι μας το λένε. Το 30% των μαγαζιών θα κλείσουν με αυτή τη φορολόγηση. Δεν θα αντέξουν επιπλέον φόρους. Υπάρχει ακρίβεια, υπάρχουν χρέη. Δεν θα αντέξουν. Θα τους διώξετε λοιπόν είτε στην ανεργία είτε να πάνε να δουλέψουν ως υπάλληλοι σε μεγάλους ομίλους οι οποίοι σωρεύουν πλούτο. Αυτό θα είναι το αποτέλεσμα.

Και πάμε να δούμε αν είναι αποτελεσματικό αυτό το σύστημα. Προφανώς δεν είναι και ομολογείτε την αποτυχία σας. Πού είναι το ψηφιακό κράτος. Λέγατε ότι έχετε κάνει άλματα στην ψηφιοποίηση του κράτους. Εμείς σας προτείνουμε να αντιμετωπίσουμε τη φοροδιαφυγή, να αξιοποιήσουμε ηλεκτρονικά μέσα, ψηφιακά μέσα, διασταυρώσεις, να δώσουμε κίνητρα στον κόσμο και να ζητάει απόδειξη.

Δεν θέλετε αυτά. Δεν θέλετε να κάτσουμε να συζητήσουμε, να βρούμε λύσεις. όλη η Αντιπολίτευση, όχι μόνο ο ΣΥΡΙΖΑ - Προοδευτική Συμμαχία. Και άλλοι από την Αντιπολίτευση προτείνουν τρόπους αντιμετώπισης. Δεν θέλετε αυτά. Θέλετε να τους διώξουμε. Πιστεύετε ότι με το 41% που πήρατε στις τελευταίες εκλογές από τον ελληνικό λαό που ψήφισε, σας δίνει το δικαίωμα να κάνετε αυτή την άγρια επίθεση σε επαγγελματίες, σε επιστήμονες, στους εργαζόμενους, στους αγρότες, στην κοινωνική πλειοψηφία.

Νομίζετε ότι θα είστε και εσείς στο απυρόβλητο, όπως είναι οι μεγάλοι και η ελίτ που υποστηρίζετε. Όμως η κοινωνία θα αντιδράσει και ο ΣΥΡΙΖΑ - Προοδευτική Συμμαχία είναι Αξιωματική Αντιπολίτευση με την εντολή του ελληνικού λαού και είναι εδώ να σταθεί στο πλάι των δοκιμαζόμενων πολιτών και να ανατρέψει αυτές τις πολιτικές. Θα καταργηθούν αυτά τα νομοθετήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο συνάδελφος, ο κύριος Αχμέτ Ιλχάν από το ΠΑΣΟΚ.

**ΙΛΧΑΝ ΑΧΜΕΤ:** Ευχαριστώ, Πρόεδρε.

Κυρίες και κύριοι συνάδελφοι, κύριε Υπουργέ υπάρχει η έννοια του κοινωνικού αυτοματισμού. Θα ήθελα λίγο να αναφερθώ σε αυτό. Ο κοινωνικός αυτοματισμός μπορεί να αποτελεί μια ενδεδειγμένη λύση για τις κυβερνήσεις προκειμένου να πείθουν διάφορες κοινωνικές κατηγορίες για τις πολιτικές τους. Πάντοτε όμως ιστορικά οδηγεί σε κοινωνικό διχασμό και παράγει εν τέλει αντίθετα αποτελέσματα. Γιατί ο κοινωνικός αυτοματισμός δεν συνιστά μια μακρόπνοη πολιτική πρόταση. Έχει τα στοιχεία του λαϊκισμού και του φθηνού εντυπωσιασμού και ζητά αίμα στην αρένα, για να στραφεί η μία κοινωνική ομάδα εναντίον της άλλης στη λογική του διαίρει και βασίλευε.

Το ζήσαμε αυτό το φαινόμενο στα χρόνια της κρίσης όταν οι δημόσιοι υπάλληλοι έγιναν ξαφνικά περιττοί, τεμπέληδες και αντιπαραγωγικοί και ξεκίνησε τότε η αποψίλωση του δημόσιου τομέα για να φτάσουμε σήμερα να διαθέτουμε υποστελεχωμένες δημόσιες υπηρεσίες που δεν μπορούν να ανταποκριθούν στις βασικές ανάγκες λειτουργίας της δημόσιας διοίκησης. Δηλαδή τι έγινε; Στρέψαμε τους δημοσίους υπαλλήλους στους ελεύθερους επαγγελματίες τότε.

Ζούμε το ίδιο φαινόμενο ξανά σήμερα με τους ελεύθερους επαγγελματίες, οι οποίοι σε μια νύχτα βαφτίστηκαν συλλήβδην ως φοροφυγάδες, που καλούνται ενώπιον της φορολογικής διοίκησης να αποδείξουν βέβαια το αντίθετο. Με άλλα λόγια, κύριοι της Κυβέρνησης, η λεγόμενη ραχοκοκαλιά της ελληνικής οικονομίας που είναι οι μικρομεσαίες επιχειρήσεις, καλούνται με το νομοσχέδιο που συζητάμε σήμερα στην Εθνική Αντιπροσωπεία είτε να δηλώσουν τεκμαρτό ετήσιο εισόδημα 10.920 ευρώ, είτε να φορολογηθούν υποχρεωτικά για έσοδα που δεν απόκτησαν ποτέ, είτε, σύμφωνα με τα λεγόμενά σας, να καταφύγουν σε έλεγχο που θα ζητήσουν οι ίδιοι από τη φορολογική αρχή για να αποδείξουν ότι δεν αξίζουν να πληρώσουν για κάτι που δεν κέρδισαν, αφού προηγουμένως θα το έχουν βέβαια πληρώσει.

Μας ζητάτε να πούμε αν με τη στάση μας εμείς το ΠΑΣΟΚ μήπως ευνοούμε τη φοροδιαφυγή, όλων εκείνων που θεωρούν ότι μπορούν με τη συμπεριφορά τους να κλέβουν το κράτος χωρίς συνέπειες, ζώντας σε βάρος των τίμιων και συνεπών φορολογουμένων. Η απάντηση όμως είναι φυσικά όχι. Απαιτούμε να φορολογηθούν δίκαια και αποτελεσματικά όλοι όσοι ασκούν επάγγελμα στη βάση των πραγματικών τους βέβαια εισοδημάτων και όχι με νεφελώδη αντικειμενικά κριτήρια από τα οποία ευνοείται η φοροαπαλλαγή των εχόντων και παγιδεύονται σε αυτά εκείνοι που πραγματικά δεν κερδίζουν το τεκμαρτό εισόδημα στη βάση του οποίου να πληρώσουν αυτό το φόρο.

Απαιτούμε, κυρίες και κύριοι, κύριε Υπουργέ να χρησιμοποιηθούν όλα τα ψηφιακά εργαλεία που κανονικά θα έπρεπε να διαθέτει η διοίκηση στο πλαίσιο του πολυδιαφημισμένου ψηφιακού μετασχηματισμού της για να πιαστεί η πραγματική και όχι η εικαζόμενη φοροδιαφυγή, όταν μάλιστα θέλετε με τη σημερινή σας νομοθετική πρωτοβουλία να εισπράξετε 700 εκατομμύρια ή 560 εκατομμύρια λένε άλλοι, της πραγματικής εισφοροδιαφυγής που φτάνει στα 10 δισεκατομμύρια. Πριν λίγο βέβαια είπατε ότι κοιτάξτε δεν είναι 10 δισεκατομμύρια, αλλά είναι 5 με 6 δισεκατομμύρια. Αυτά τα 5 με 6 δισεκατομμύρια είναι λίγα, κύριε Υπουργέ; Από αυτά τα 5 με 6 δισεκατομμύρια γιατί να εισπράξετε τα 500; Εμείς είμαστε σίγουροι ότι ούτε αυτά θα μπορέσετε να εισπράξετε. Αλλά το αποτέλεσμα θα είναι πολλοί να κλείσουν τα μαγαζιά τους και περαιτέρω να έχετε μείωση εισοδήματος.

Κυρίες και κύριοι, ειδικά η φορολόγηση των ελευθέρων επαγγελματιών είναι άδικη, είπαμε είναι αποτελεσματική και είναι και αναχρονιστική. Γιατί; Πρώτον, γιατί αιφνιδιάζει τους πάντες καθώς θα φορολογηθούν τα εισοδήματά τους το 2023 με νέο τρόπο προ τετελεσμένων γεγονότων. Έμποροι, ελεύθεροι επαγγελματίες, επιστήμονες κινδυνεύουν μάλιστα και με πρόστιμο 22% αν δεν συγκεντρώσουν τις ηλεκτρονικές αποδείξεις για το 30% του εισοδήματός τους. Δεύτερον γιατί υπάρχει η οριζόντια φορολόγηση για μη υπαρκτό εισόδημα. Εσείς βέβαια ισχυρίζεστε ότι δεν είναι οριζόντια η φορολόγηση, διότι θα πάει κλιμακωτά. Όμως ξέρετε πάρα πολύ καλά ότι η αλήθεια δεν είναι αυτή. Τρίτον, γιατί οι έλεγχοι των μαχητών, όπως λέτε ότι θα είναι τα τεκμήρια, θα επικεντρωθούν σε όσους βρίσκονται κάτω του ορίου του τεκμαρτού και πραγματικά δεν έχουν κάτι να κρύψουν και όχι σε αυτούς που αποκρύβουν πολλαπλάσια αδήλωτα εισοδήματα. Εμείς πιστεύουμε ότι αυτό θα βοηθήσει αυτούς που θέλουν να φοροδιαφεύγουν.

Τέταρτον, γιατί το τέλος επιτηδεύματος που θα μειώσετε κατά 50% οριζόντια, είναι ο μοναδικός φόρος παγκοσμίως που δεν φορολογεί ούτε το εισόδημα ούτε την περιουσία αλλά την προσδοκία του επιχειρηματία ότι την επόμενη χρονιά δεν θα πάει από άποψη κερδοφορίας χειρότερα από την τρέχουσα. Πέμπτον, γιατί τιμωρείτε τις επιχειρήσεις που απασχολούν εργαζόμενους προσαυξάνοντας το φορολογητέο εισόδημα. Γιατί πιθανώς να στερείτε από ευάλωτους πολίτες κοινωνικές παροχές και επιδόματα. Διότι αυτοί που θα πληρώσουν φόρους στα χωριά ιδίως στα μικρά, θα στερηθούν και τα επιδόματα.

Κυρίες και κύριοι συνάδελφοι, μου προκαλεί βέβαια έκπληξη που η Κυβέρνηση πολιτικά και ιδεολογικά βρίσκεται, όπως υποστηρίζει η ίδια, δίπλα στην ελεύθερη οικονομία, επιχειρεί σήμερα με το υπό συζήτηση νομοσχέδιο να κοντύνει τα πόδια του και να πλήξει ένα μεγάλο κομμάτι της ελληνικής κοινωνίας. Πρόκειται για το εκλογικό σώμα, κύριε Υπουργέ, που σας στηρίξαμε με 50%. Γιατί σας στήριξε; Γιατί οι άνθρωποι φοβήθηκαν από την φοροεπιδρομή του Κατρούγκαλου και είπαν: «Καλύτερα να πάμε στη Νέα Δημοκρατία που θα τηρήσει τις υποσχέσεις της». Όμως τα πράγματα αποδείχθηκαν εντελώς αντίθετα.

Αυτή την κοινωνική συμμαχία που σας έδωσε αυτή τη μεγάλη εκλογική επιτυχία, σήμερα την περιφρονείτε και την διώκετε και την εμπαίζετε. Είμαστε βέβαια εμείς το ΠΑΣΟΚ κοντά στους επιστήμονες, ελεύθερους επαγγελματίες, τις μικρομεσαίες επιχειρήσεις, τους οποίους οδηγείτε μαθηματικά σε αναγκαστικό κλείσιμο βιβλίων, σε βίαιη έξοδο από την επαγγελματική δραστηριότητα. Γι’ αυτό τον λόγο απορρίπτουμε το πυρήνα του νομοσχεδίου που αφορά την οριζόντια φορολόγηση στους επαγγελματίες βάσει τεκμηρίων των ελεύθερων επαγγελματιών, τη στιγμή που εξασφαλίζει όμως μείωση κατά 43 εκατομμύρια ευρώ του συντελεστή φόρου συγκέντρωσης κεφαλαίου και μείωση του συντελεστή φόρου πώλησης εισηγμένων μετοχών. Τι θέλουμε να πούμε δηλαδή; Ότι ενώ εισπράττετε φόρους από τους μικρούς επαγγελματίες, δεν δείχνετε την ίδια ευαισθησία ως προς το μεγάλο κεφάλαιο.

Φυσικά υπάρχουν και κάποιες διατάξεις που θα ψηφίσουμε. Δεν σημαίνει ότι δεν θα ψηφίσουμε και καμμία θετική στόχευση, όπως αυτές που προωθούν τις ηλεκτρονικές συναλλαγές, ακόμα και αν είναι ανεπαρκείς, αλλά και αυτές που βάζουν κανόνες και όρια στην ανεξέλεγκτη πορεία βραχυχρόνιων μισθώσεων τύπου Airbnb.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Και αμέσως τον λόγο έχει η κ. Οικονόμου Θωμαΐς από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, στόχος της Κυβέρνησης του Κυριάκου Μητσοτάκη ήταν και παραμένει η φορολογική δικαιοσύνη. Αυτό το απέδειξε η Νέα Δημοκρατία ήδη από την προηγούμενη τετραετία με τη μείωση άνω των πενήντα φόρων και με τη μη επιβολή ούτε ενός φόρου. Αυτός ήταν και ένας από τους λόγους που οι πολίτες ξανά εμπιστεύτηκαν στον Πρωθυπουργό τη διακυβέρνηση της χώρας και μάλιστα με μία αυτοδύναμη πλειοψηφία που ξεπέρασε το 40% του εκλογικού σώματος.

Στόχος και της νέας Κυβέρνησης της Νέας Δημοκρατίας, σύμφωνα και με τη νωπή λαϊκή εντολή που έχουμε λάβει, είναι η πλήρης αποκατάσταση της φορολογικής δικαιοσύνης. Αυτό οφείλουμε να κάνουμε ως Κυβέρνηση και είμαι βέβαιη ότι αυτή ήταν και η βασική σκέψη πίσω από τη νομοθετική πρωτοβουλία του κ. Χατζηδάκη.

Κύριε Υπουργέ, το θέμα που ανέκυψε με το παρόν νομοσχέδιο ίσως δεν ήταν τελικά μόνο ουσίας, αλλά μορφής και τρόπου παρουσίασης. Το δείχνει άλλωστε και ο τίτλος του νομοσχεδίου που αναφέρεται αποκλειστικά σε φοροδιαφυγή, εμφανίζοντας έμμεσα μεγάλες ομάδες επαγγελματιών σαν φοροφυγάδες και έτσι εγείροντας πολλές αντιδράσεις.

Κύριοι συνάδελφοι, η σημερινή συζήτηση μας δίνει την ευκαιρία να μιλήσουμε για το σύνολο των προτεινόμενων μέτρων, αγγίζοντας την ουσία του φορολογικού με συγκεκριμένες θετικές διατάξεις του νομοσχεδίου. Θα σταθώ στις σημαντικότερες, όπως είναι η άμεση μείωση του τέλους επιτηδεύματος ασχέτως του ύψους του δηλωθέντος εισοδήματος. Μειώνεται δηλαδή από 1ης Ιανουαρίου 2024 κατά 50% το τέλος επιτηδεύματος για όλους τους ελεύθερους επαγγελματίες ασχέτως του αν δηλώνουν εισοδήματα υψηλότερα από το ελάχιστο τεκμαρτό. Απαλλάσσονται πλήρως από το τεκμήριο οι αγρότες, όσοι αμείβονται με μπλοκάκι με έως τρεις εργοδότες, καθώς και οι επαγγελματίες που παρουσιάζουν αναπηρία ίση και μεγαλύτερη του 80%.

Το τεκμήριο θα είναι μηδέν κατά τα τρία πρώτα χρόνια της επαγγελματικής δραστηριότητας. Για το τέταρτο έτος θα μειώνεται κατά 67% και για το πέμπτο έτος κατά 33%. Επιπλέον το τεκμήριο μειώνεται στο μισό για τους επαγγελματίες πρώτον, που παρουσιάζουν αναπηρία 67% έως 79% δεύτερον, σε γονείς μονογονεϊκής οικογένειας με ανήλικα τέκνα τρίτον, σε γονείς με εξαρτώμενα τέκνα με ποσοστό αναπηρίας τουλάχιστον 67% και τέταρτον, σε γονείς πολύτεκνων οικογενειών.

Εδώ, κύριε Υπουργέ, επανέρχομαι στο θέμα της νομοτεχνικής βελτίωσης που σας είχα ξαναθέσει και αφορά σε απομονωμένες περιοχές, όπου οι ελεύθεροι επαγγελματίες θα πρέπει να έχουν και αυτοί την ίδια μείωση του 50%, αν δραστηριοποιούνται αποκλειστικά σε περιοχές με πληθυσμό έως πεντακόσιους κατοίκους ή σε νησιά με πληθυσμό κάτω από τρεις χιλιάδες εκατό κατοίκους. Δηλαδή να απαλειφθεί ενδεχομένως η συντρέχουσα προϋπόθεση της κύριας κατοικίας καθώς δεν υπάρχει ουσιαστικό δημοσιονομικό κόστος.

Άλλα θετικά στοιχεία του νομοσχεδίου που αφορούν πολλές χιλιάδες συμπολιτών μας και τα οποία οφείλουμε να αναγνωρίσουμε είναι ότι τυχόν εισοδήματα από μισθούς, συντάξεις ή άλλη αγροτική δραστηριότητα αφαιρούνται από το τεκμήριο. Μειώνονται επίσης οι προσαυξήσεις του τεκμηρίου με βάση τον τζίρο, προκειμένου αυτό να εφαρμοστεί κατά τρόπο πιο αναλογικό και με μικρότερη επιβάρυνση για τους υπόχρεους. Ορίζεται ότι οι επαγγελματίες που θα φορολογηθούν για τα φετινά εισοδήματα με βάση το τεκμήριο θα πληρώσουν το 2024 μειωμένη κατά 50% προκαταβολή φόρου, υπολογιζόμενη πάνω στη διαφορά τεκμαρτού και δηλωθέντος κέρδους. Επίσης η προσαύξηση λόγω τζίρου δεν θα ισχύει όταν ο αντίστοιχος μέσος όρος του οικείου ΚΑΔ δεν υπερβαίνει τις 10.000 ευρώ και τέλος, η μεταφορά ζημιών θα συνεχίσει να ισχύει για τα εισοδήματα που προσδιορίζονται λογιστικά ανεξάρτητα από την εφαρμογή του τεκμηρίου.

Κυρίες και κύριοι συνάδελφοι, το παρόν νομοσχέδιο έχει γενικότερη σημασία καθώς πηγαίνει πέρα από το ζήτημα του τεκμηρίου για τους ελεύθερους επαγγελματίες και τους αυτοαπασχολούμενους. Και αυτό γιατί περιέχει ουσιαστικές παρεμβάσεις που παγιώνουν τη φορολογική διαφάνεια και τη δικαιοσύνη, όπως την υποχρεωτική ανάρτηση εσόδων και δαπανών στο myDATA εντός του 2024, τη ρύθμιση της αγοράς των βραχυχρόνιων μισθώσεων, τη διακοπή συνεργασίας των εταιρειών εμπορίας καυσίμων με παραβάτες λαθρεμπορίας και την επέκταση των έμμεσων τεχνικών ελέγχου για τον προσδιορισμό του φορολογητέου εισοδήματος.

Εξίσου σημαντική είναι και η νέα μείωση φόρου για δαπάνες αναβάθμισης κτηρίων. Οι δαπάνες για την αγορά αγαθών και τη λήψη υπηρεσιών που σχετίζονται με την ενεργειακή, λειτουργική και αισθητική αναβάθμιση των κτηρίων θα μειώνουν ισόποσα κατανεμημένες μέσα σε πενταετία τον φόρο εισοδήματος φυσικών προσώπων με συνολικό πλαφόν τα 16.000 ευρώ.

Κύριε Πρόεδρε, η Αντιπολίτευση στο σύνολό της αρνείται τη σημασία των παραπάνω κινήτρων, καταψηφίζοντας το παρόν νομοσχέδιο. Αρνείται ακόμη και το προφανές θετικό μέτρο της άμεσης μείωσης κατά 164 εκατομμύρια ευρώ του τέλους επιτηδεύματος, που αντιστοιχεί σε μείωση κατά 50% της επιβάρυνσης για το σύνολο των ελεύθερων επαγγελματιών και ανεξάρτητα απασχολουμένων. Είναι μια μνημονιακή επιβάρυνση που καταργείται πλήρως και ουσιαστικά μέσα στην επόμενη πενταετία. Όπως όμως και με τις φοροελαφρύνσεις της προηγούμενης τετραετίας, η Αντιπολίτευση μιλάει και πάλι για ψίχουλα και για μια μαγική εικόνα. Αυτό που απέδειξαν όμως τα αποτελέσματα όλων των εκλογών μέσα στο 2023 ήταν το ακριβώς αντίθετο.

Κυρίες και κύριοι συνάδελφοι, η φορολογική συμμόρφωση και η καλλιέργεια φορολογικής συνείδησης αποτελούν απαραίτητες προϋποθέσεις για την ανάπτυξη μιας υγιούς οικονομίας. Το παρόν νομοσχέδιο κάνει το πρώτο βήμα για να ξεφύγουμε από τις φορολογικές παθογένειες, τις αδικίες και τις στρεβλώσεις του παρελθόντος και κάνει μεταρρυθμιστικές τομές που στοχεύουν σε ένα πιο δίκαιο, πιο ευέλικτο και πιο αποτελεσματικό σύστημα φορολόγησης. Τελικός στόχος του νομοσχεδίου είναι να ενισχυθεί η φορολογική δικαιοσύνη και οι σημαντικοί πόροι που θα προκύψουν να κατευθυνθούν στους ευάλωτους συμπολίτες μας που έχουν πραγματική ανάγκη. Οι προκλήσεις της ελληνικής οικονομίας είναι μπροστά μας και απαιτούν αυτά τα στοιχεία που εμπεριέχονται στο παρόν νομοσχέδιο: τόλμη, συνέπεια στο μεταρρυθμιστικό μας πρόγραμμα και πολιτικό κόστος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Καπετάνο Χρήστο από τη Νέα Δημοκρατία.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να ξεκινήσουμε από μια παραδοχή. Είναι καλή η φορολογική συγκομιδή στην Ελλάδα; Εάν η απάντηση είναι ναι και είναι και δίκαιη, τότε δεν υπάρχει κανένας λόγος να συζητούμε εδώ πέρα αυτό το νομοσχέδιο. Εάν η απάντηση όμως είναι ότι έχουμε υστέρηση, ότι δεν υπάρχει δίκαιο φορολογικό σύστημα, τότε πρέπει να μπούμε στην ουσία αυτού του νομοσχεδίου. Θα δούμε λοιπόν τι προβλέπει, μένοντας στην ουσία, στα συστατικά αυτού του νομοσχεδίου, που προκαλούν αυτές τις αντιδράσεις από την Αντιπολίτευση.

Το πρώτο που προβλέπει: Περιορισμό της χρήσης των μετρητών για πάνω από 500 ευρώ. Εκεί προβλέπονται πρόστιμα. Είναι ή όχι τα μετρητά η «κιβωτός» της φοροδιαφυγής; Εάν σε αυτό συμφωνούμε, δεν βλέπω κανένα λόγο γιατί η Αντιπολίτευση να μην το ψηφίζει. Πείτε μου ένα λόγο γιατί κάποιος να μην ψηφίσει αυτό το άρθρο.

Πάμε στο δεύτερο που προβλέπει. Τι λέει; Λέει για τις αγοραπωλησίες ακινήτων να γίνονται είτε με δάνειο, με τραπεζικό τρόπο και όχι με αυτό που γνωρίζουμε, πήγαινες να υπογράψεις το συμβόλαιο και έλεγε «το μισό είναι με δάνειο, το μισό δίνεται μετρητοίς, δόθηκε εκτός γραφείου». Αυτό ήταν υγιές, ήταν φορολογικά σωστό, δίκαιο; Έρχεται αυτό το νομοσχέδιο και το καταργεί. Πείτε μου, λοιπόν, στο συγκεκριμένο που υπάρχει διαφωνία της Αντιπολίτευσης. Κακό και αυτό;

Πάμε παρακάτω. Έρχεται και διασυνδέει τις ταμειακές μηχανές με τα POS για να υπάρχει η διαφάνεια, αυτό το οποίο χρειαζόμαστε για να υπάρχει φορολογική δικαιοσύνη και στην καθημερινότητα οι συναλλαγές να είναι δίκαιες. Υποχρεωτικά ηλεκτρονικά τιμολόγια στις αρχές του 2024. Ισχύουν σε όλη την Ευρώπη. Εμείς δεν το έχουμε κάνει. Είναι κι αυτό κακό; Να το καταψηφίσουμε και αυτό!

Αυστηροποίηση κυρώσεων για τη λαθρεμπορία στο πετρέλαιο είτε σε εμπόρους είτε σε πρατήρια. Άκουσα κάποιον συνάδελφο να λέει «δεν το ψηφίζουμε όχι γιατί είμαστε κατά των κυρώσεων, αλλά δεν το ψηφίζουμε γιατί δεν το προλαμβάνει». Μα, για όνομα του Θεού. Εδώ πέρα έρχεται ένα νομοσχέδιο, φέρνει κυρώσεις και ερχόμαστε και λέμε «δεν τις ψηφίζουμε», ενώ πριν δεν υπήρχε τίποτε; Τώρα δεν τις ψηφίζουμε ούτε αυτές; Το αντιλαμβανόμαστε ότι είναι προς τη σωστή κατεύθυνση;

Πάμε παρακάτω. Λέει το νομοσχέδιο αυτό: Οριζόντια μείωση ανεξαρτήτως τεκμαρτού ή μη εισοδήματος, είναι ανεβασμένο ή όχι, μείωση κατά 50% του τέλους επιτηδεύματος για όλους. Κι αυτό πάλι τα κόμματα της Αντιπολίτευσης έρχονται και λένε ότι δεν το ψηφίζουν. Τα λέω αυτά για να ξέρει ο ελληνικός λαός τι κάνουμε εδώ μέσα και σε ποια συμφωνούμε και σε ποια διαφωνούμε.

Είναι οριζόντιο και άδικο αυτό το νομοσχέδιο; Λέει η Αντιπολίτευση ότι όλα είναι επίπεδα. Απάντηση: Μόνο επίπεδα δεν είναι. Εξηγούμαστε: Εξαιρεί ή όχι τα νησιά μέχρι τρεις χιλιάδες εκατό κατοίκους, τα χωριά έως πεντακόσιους κατοίκους με τα καφενεία, αυτό που λέγαμε όλοι; Γυρνάγαμε όλοι από την επαρχία. Δεν είναι μόνο οι Βουλευτές του ΠΑΣΟΚ και του ΣΥΡΙΖΑ που γύρναγαν. Κι εμείς γυρνάγαμε και λέμε ότι εξαιρείται, έχει 50% του τεκμαρτού το καφενείο στα μικρά χωριά. Και αυτό κακό; Αυτό είναι οριζόντιο; Το εξισορροπεί με τα καφενεία στα αστικά κέντρα; Όχι βέβαια.

Απαλλαγή από το τεκμήριο για αγρότες, για όσους είναι με μπλοκάκι μέχρι τρεις εργοδότες, από 80% και πάνω απαλλαγή για όσους είναι άτομα με αναπηρία, μείωση στο μισό για μονογονεϊκές οικογένειες και πολύτεκνους, ενώ οι νέοι ελεύθεροι επαγγελματίες για τρία χρόνια είναι χωρίς τεκμήριο και ως τα πέντε με μια διαβάθμιση.

Επίσης, προβλέπει εννιά περιπτώσεις όπως είναι φυσική καταστροφή, όπως είναι η εγκυμοσύνη, όπως είναι η ασθένεια, που κάποιος μπορεί να μη φορολογηθεί με το τεκμαρτό και να ζητήσει την εξαίρεση, να πατήσει το κουμπί και να πει «ελέγχομαι». Αυτό ισοδυναμεί με ότι όλα τα βάζουμε στο ίδιο τσουβάλι; Αυτό σας φαίνεται;

Ποια είναι τα οφέλη για το κράτος, όταν κάποιος για οποιονδήποτε λόγο, όχι μόνο για τους εννιά λόγους που αρχικά προέβλεπε το νομοσχέδιο, αλλά και για οποιονδήποτε λόγο μπορεί να πατήσει το κουμπί και να ελεγχθεί; Εάν αδικείται, θα δικαιωθεί από τον έλεγχο ότι δεν είναι το τεκμαρτό εισόδημα αυτό το οποίο του έχει επιβληθεί.

Ποια είναι τα οφέλη, όμως, για το κράτος; Είναι 552 εκατομμύρια έσοδα συν 100 εκατομμύρια από επιδόματα που δίνονταν και δεν έπρεπε να δίνονται και θα πάνε σε ευάλωτες κοινωνικές ομάδες. Ερχόμαστε εδώ και λέμε όλοι και κατηγορείτε αυτήν την Κυβέρνηση ότι δεν δίνει χρήματα για την παιδεία και την υγεία και εδώ εξοικονομούνται 650 εκατομμύρια ευρώ το χρόνο, στα τέσσερα χρόνια περίπου 3 δισεκατομμύρια, τα οποία θα πάνε εκεί. Είναι δέσμευση του Πρωθυπουργού. Εδώ τι λέει η Βουλή; Όχι σε αυτό το νομοσχέδιο, ας μην πάνε. Αυτό είναι το ουσιαστικό που μένει, γιατί αν δεν πέρναγε αυτό το φορολογικό νομοσχέδιο, αυτά τα χρήματα δεν θα πήγαιναν εκεί. Το θέλουμε; Όχι.

Ξέρετε, το να κουνά η Αντιπολίτευση και ειδικά ο ΣΥΡΙΖΑ το δάχτυλο σε αυτήν την Κυβέρνηση και να λέει ότι εμείς δεν κοιτάμε τους ελεύθερους επαγγελματίες, αυτή η «καραμέλα» πρέπει να πάψει, διότι ο ΣΥΡΙΖΑ είναι αυτός ο οποίος διέλυσε τη μεσαία τάξη. Θυμάστε τα τεσσεράμισι χρόνια που πέρασαν, όπου σύμφωνα με τον ΟΑΣΑ το 40% του εισοδήματος ενός ζευγαριού που είχε δύο παιδιά πήγαινε για φορολογικές και ασφαλιστικές υποχρεώσεις; Η Κυβέρνηση της Νέας Δημοκρατίας μόλις βγήκε το μείωσε. Θυμάστε; Η φορολογία από το 22% πήγε στο 9%. Αυτά έκανε η Νέα Δημοκρατία, όπως και τώρα για αγρότισσες και για ελεύθερες επαγγελματίες που παίρνουν το επίδομα της μητρότητας θα είναι εννέα επί εννέα μήνες περίπου 750 με 800 ευρώ το μήνα, ενώ με τον ΣΥΡΙΖΑ ήταν στους τέσσερις μήνες.

Αν θέλουμε λοιπόν, κυρίες και κύριοι, να μιλάμε για το ποια κυβέρνηση ήταν αυτή η οποία κατένειμε τα φορολογικά βάρη με δικαιοσύνη και ποια ήταν αυτή που πήγε να διαλύσει τη μεσαία τάξη, τότε ο ελληνικός λαός ξέρει, το είδε, αποφάσισε και ψήφισε.

Αυτό το νομοσχέδιο δεν λύνει βεβαίως τη φοροδιαφυγή, δεν λέει κανένας ότι είναι πανάκεια αυτό το νομοσχέδιο. Υπάρχουν θέματα και υπάρχουν και προβλήματα που δεν λύνονται, όμως μπαίνει μια σειρά και μπαίνει και μια βάση και ο Έλληνας πολίτης ξέρει να αξιολογεί και καταλαβαίνει τη σημασία που έχει αυτό το νομοσχέδιο για την καθημερινότητα της ζωής των Ελλήνων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Σήμερα θα πάμε μέχρι τον αριθμό 50 του καταλόγου των ομιλητών.

Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα περιλαμβάνει σειρά μεταρρυθμίσεων που στοχεύουν στον περιορισμό της φοροδιαφυγής σε ολιστικό επίπεδο, τη φορολογική δικαιοσύνη και την εξασφάλιση των απαιτούμενων πόρων για την περαιτέρω ενίσχυση της κοινωνικής πολιτικής. Ο στόχος αυτός είναι διαρκής. Αυτό πρέπει να γίνει κατανοητό από όλους όσοι επικεντρώνονται αποκλειστικά στο νέο τρόπο φορολόγησης των ελεύθερων επαγγελματιών, επιχειρώντας διαστρέβλωση της πραγματικότητας και απαξίωση των πολλαπλών θετικών ρυθμίσεων και διατάξεων της μεταρρύθμισης που επιχειρείται με γνώμονα τη δικαιοσύνη για την καίρια αντιμετώπιση της φοροδιαφυγής.

Πρόκειται για ένα νομοσχέδιο - τομή, καθώς συνιστά μια ολιστική θεσμική παρέμβαση της Κυβέρνησης του Κυριάκου Μητσοτάκη και περιλαμβάνει μεταξύ άλλων την απαγόρευση της χρήσης μετρητών στις αγοραπωλησίες ακινήτων, ένα νέο δικαιότερο σύστημα φορολόγησης των ελεύθερων επαγγελματιών, ένα νέο ρυθμιστικό πλαίσιο για τις βραχυχρόνιες μισθώσεις, την υποχρεωτική ανάρτηση εσόδων και δαπανών στο myDATA μέσα στο 2024, τα υποχρεωτικά ηλεκτρονικά τιμολόγια και την ενεργοποίηση του ψηφιακού δελτίου αποστολής εντός του 2024, την ολοκλήρωση της διασύνδεσης των POS με τις ταμειακές μηχανές μέσα στους πρώτους μήνες του 2024, την αυστηροποίηση των διατάξεων για το λαθρεμπόριο καυσίμων που έρχεται ως συνέχεια μιας σειράς ουσιαστικών θεσμικών παρεμβάσεων που ξεκίνησαν πριν από τέσσερα χρόνια.

Η αξιοποίηση της τεχνολογίας και των ψηφιακών εργαλείων που έχουμε στη διάθεσή μας, o περιορισμός της χρήσης μετρητών και οι στοχευμένοι έλεγχοι μπορούν και ο στόχος μας είναι, να επιφέρουν σημαντικό περιορισμό της φοροδιαφυγής. Η Κυβέρνηση του Κυριάκου Μητσοτάκη τα τέσσερα προηγούμενα χρόνια κινήθηκε μεθοδικά, έχει αποτελέσματα να παρουσιάσει στον τομέα της φορολογικής πολιτικής με πολλαπλές παρεμβάσεις τον περιορισμό της φοροδιαφυγής. Στα τέλη του Οκτωβρίου δημοσιοποιήθηκε έκθεση της Ευρωπαϊκής Επιτροπής σύμφωνα με την οποία στην Ελλάδα μειώθηκε το έλλειμμα ΦΠΑ, το λεγόμενο κενό ΦΠΑ, δηλαδή η διαφορά μεταξύ των προσδοκώμενων και των πραγματικών εσόδων από τον Φόρο Προστιθέμενης Αξίας. Συγκεκριμένα όταν αναλάβαμε την ευθύνη της διακυβέρνησης το ποσοστό απωλειών από τον ΦΠΑ ήταν 23% ενώ σήμερα έχει μειωθεί στο 15% και έχουμε ως στόχο να φτάσουμε το 9% που είναι ο ευρωπαϊκός μέσος όρος. Έχουν γίνει σημαντικά βήματα προόδου ωστόσο η προσπάθεια είναι διαρκής και συνεχίζεται.

Ηχηρή απάντηση προς όλους όσους τηρούν αρνητική στάση στο παρόν νομοσχέδιο του Υπουργείου Εθνικής Οικονομίας και Οικονομικών αποτελούν οι πρόσθετες βελτιωτικές παρεμβάσεις που περιλαμβάνονται στις διατάξεις του και επικεντρώνονται πρώτον, στη μείωση κατά 50% του τέλους επιτηδεύματος για όλους τους ελεύθερους επαγγελματίες ασχέτως του αν δηλώνουν εισοδήματα υψηλότερα από το ελάχιστο τεκμαρτό καθαρό εισόδημα.

Δεύτερον, στην αποσαφήνιση του πλαισίου που καθιστά μαχητό το τεκμήριο μέσα από τη δυνατότητα που παρέχεται στον φορολογούμενο για αίτημα διενέργειας ελέγχου προκειμένου να αποδειχθεί με ακρίβεια ότι το εισόδημά του είναι μικρότερο του τεκμαρτού εισοδήματος.

Τρίτον, στην ένταξη στη λίστα των ελεύθερων επαγγελματιών που εντάσσονται στο μειωμένο κατά 50% τεκμήριο της ελάχιστης αμοιβής για γονείς μονογονεϊκής οικογένειας με ανήλικα τέκνα, γονείς πολύτεκνων οικογενειών, γονείς με εξαρτώμενα τέκνα με ποσοστό αναπηρίας τουλάχιστον 67% και για άτομα αναπηρίας ίσης ή μεγαλύτερης του 67% ενώ όσοι έχουν αναπηρία άνω του 80% απαλλάσσονται. Στο σημείο αυτό υπενθυμίζω, επίσης, ότι οι ελεύθεροι επαγγελματίες που ξεκινούν την επαγγελματική τους δραστηριότητα τα τρία πρώτα χρόνια απαλλάσσονται πλήρως από το τεκμήριο της ελάχιστης αμοιβής ενώ για τον τέταρτο χρόνο θα ισχύει μείωσή του κατά 67% και για τον πέμπτο χρόνο κατά 33%. Και βέβαια ισχύει και μια σειρά άλλων εξαιρέσεων και περιπτώσεων ενώ από την εφαρμογή του τεκμηρίου απαλλάσσονται πλήρως οι αγρότες και όσοι αμείβονται με μπλοκάκι και με έως τρεις εργοδότες.

Τέταρτη βελτιωτική παρέμβαση του νομοσχεδίου αποτελεί η μείωση του φόρου για τις δαπάνες αγοράς αγαθών και τη λήψη υπηρεσιών που σχετίζονται με την ενεργειακή, λειτουργική και αισθητική αναβάθμιση των κτηρίων.

Τέλος, μία ιδιαίτερα σημαντική παράμετρο του νομοσχεδίου αποτελούν οι διατάξεις που αυστηροποιούν ακόμα περισσότερο το πλαίσιο και τις κυρώσεις για το λαθρεμπόριο καυσίμων. Αναφέρομαι στην υποχρέωση των εταιρειών εμπορίας καυσίμων που λαμβάνουν μέτρα πρόληψης για τη νοθεία και το λαθρεμπόριο καυσίμων ελέγχοντας αν τα πρατήρια με τα οποία συνεργάζονται διαθέτουν το σύστημα ελέγχου εισροών-εκροών καθώς και τις απαιτούμενες άδειες και πιστοποιητικά. Σε περίπτωση διαπίστωσης παραβάσεων οι εταιρείες εμπορίας καυσίμων θα διακόπτουν τη συνεργασία, θα αποσύρουν το σήμα τους από τα παραβατικά πρατήρια και υποχρεούνται να ενημερώνουν την ΑΑΔΕ.

Κυρίες και κύριοι συνάδελφοι, με βάση όλα όσα ανέφερα καθίσταται σαφές σε όλους ότι το σύνολο των διατάξεων του νομοσχεδίου πληροί όλα τα κριτήρια για να τύχει ευρείας διακομματικής στήριξης. Τα οφέλη από τον πρόσθετο περιορισμό της φοροδιαφυγής είναι προφανή για το σύνολο της κοινωνίας καθώς τα αποτελέσματα και τα έσοδα που προκύπτουν από τη μάχη αυτή μπορούν να οδηγήσουν σε αύξηση των δαπανών για την υγεία και την παιδεία καθώς και σε πρόσθετες μειώσεις των φορολογικών επιβαρύνσεων. Για τον λόγο αυτό η μάχη αυτή είναι διαρκής και μας αφορά όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο χρόνος ήταν εξαιρετικός.

Ο κ. Παπαηλιού από τον ΣΥΡΙΖΑ - Προοδευτική Συμμαχία έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, για πολλοστή φορά εισάγεται στη Βουλή ένα νομοσχέδιο που η επιγραφή του: «Μέτρα για τον περιορισμό της φοροδιαφυγής έρχεται σε αντίθεση με το περιεχόμενό του». Τα προτεινόμενα μέτρα εν μέρει τουλάχιστον συνιστούν μέτρα όχι καταπολέμησης της φοροδιαφυγής αλλά οριζόντια μέτρα φορολογικής επιβάρυνσης. Αυτό αντιβαίνει στη συνταγματική επιταγή ότι η φορολόγηση πρέπει να επιβάλλεται βάσει της φοροδοτικής ικανότητας του φορολογούμενου πολίτη. Τα θεσπιζόμενα μέτρα οδηγούν σε σημαντική οικονομική επιβάρυνση, θα έλεγα μέχρις οικονομικής εξάντλησης, ελεύθερους επαγγελματίες, επιστήμονες και μικρομεσαίους επιχειρηματίες.

Αυτή η νέα επιβάρυνση προστίθεται στα ήδη υπάρχοντα οικονομικά προβλήματα που αντιμετωπίζουν ως αποτέλεσμα της υπερδεκαετούς πολλαπλής οικονομικής και κοινωνικής κρίσης και συνακόλουθα λειτουργεί πολλαπλασιαστικά. Η Κυβέρνηση ή αγνοεί ή εμφανίζεται να αγνοεί τα προβλήματα της «ραχοκοκαλιάς» της ελληνικής οικονομίας, της μικρομεσαίας επιχειρηματικότητας και ενός σημαντικού τμήματος του ενεργού δυναμικού της, των ελεύθερων επαγγελματιών και των αυτοαπασχολούμενων που δεν μπορούν πλέον να ανταποκριθούν στις βασικές υποχρεώσεις τους. Ο προτεινόμενος τρόπος φορολόγησής τους είναι αντισυνταγματικός όπως αναφέρεται και στην έκθεση της Επιστημονικής Υπηρεσίας της Βουλής και βέβαια άκρως προβληματικός.

Προβλέπεται ότι το τεκμαρτό φορολογητέο εισόδημα θα ισχύσει για εισοδήματα μέχρι του ποσού των 50.000 ευρώ. Με αυτόν τον τρόπο, με αυτόν τον περιορισμό, οι πραγματικοί, οι μεγάλοι φοροφυγάδες βολεύονται αφού με την καταβολή ενός μικρού για την τσέπη τους ποσού φόρου «καθαρίζουν». Επιχειρείτε να ταυτιστούν οι ελεύθεροι επαγγελματίες με τους μισθωτούς ενώ είναι γνωστό ότι πρόκειται για διαφορετικές κατηγορίες, όπως έχει αποφανθεί και το Συμβούλιο της Επικρατείας. Για τον προσδιορισμό του τεκμαρτού φορολογητέου εισοδήματος δεν χρησιμοποιείται ο καθαρός μισθός αλλά ο μικτός. Επιπλέον, το τεκμαρτό φορολογητέο εισόδημα προσαυξάνεται αφ’ ενός βάσει του χρόνου άσκησης του επαγγέλματος και αφ’ ετέρου σωρευτικά βάσει του ετήσιου κόστους μισθοδοσίας των υπαλλήλων τους και βάσει του μέσου όρου του ετήσιου τζίρου του ΚΑΔ. Με αυτόν τον τρόπο η φορολόγηση γίνεται βάσει εισοδημάτων τρίτων κατά παράβαση του Συντάγματος.

Παρά τις προεκλογικές υποσχέσεις της Νέας Δημοκρατίας για φοροελαφρύνσεις, κατάργηση του τέλους επιτηδεύματος -μειώνεται κατά 50% μόνον- και κίνητρα για την ενίσχυση της μικρομεσαίας επιχειρηματικότητας, η Νέα Δημοκρατία σπεύδει λίγους μήνες μετά τις εκλογές να ψηφίσει έναν άδικο τρόπο φορολόγησής της κατηγορώντας το σύνολο των ελεύθερων επαγγελματιών, των αυτοαπασχολούμενων και των μικρομεσαίων επιχειρήσεων για φοροδιαφυγή.

Κύριοι της Νέας Δημοκρατίας εξαπατήσατε τα μικρά και μεσαία στρώματα της ελληνικής κοινωνίας. Το εισπράττετε ήδη με τις μεγάλες κινητοποιήσεις, τη συσπείρωση τους και βέβαια θα το εισπράξετε και στις επόμενες εκλογικές αναμετρήσεις. Με τον τρόπο που ρυθμίζει τα πράγματα η Κυβέρνηση παραδέχεται ότι όσα μέτρα έχουν ληφθεί για την καταπολέμηση της φοροδιαφυγής απέτυχαν, ενώ τα μέτρα που θα θεσπιστούν ψηφίζοντάς τα στα τέλη του έτους θα ισχύσουν για τη φορολόγηση των εισοδημάτων του τρέχοντος έτους. Αυτό σημαίνει ότι οι φορολογούμενοι είναι πιθανόν να κληθούν να πληρώσουν και πρόστιμο για τις ηλεκτρονικές δαπάνες που θα έπρεπε να έχουν πραγματοποιήσει το 2023, αφού το απαιτούμενο από τον νόμο ποσό δαπανών των φορολογούμενων με ηλεκτρονικά μέσα πληρωμής για κάθε φορολογικό έτος ορίζεται σε 30% του πραγματικού εισοδήματος.

Μία από τις αλλαγές της τελευταίας στιγμής είναι και η δυνατότητα του ελεύθερου επαγγελματία να ζητήσει φορολογικό έλεγχο προκειμένου να αμφισβητήσει το ύψος του τεκμαρτού εισοδήματος του, όπως αυτό προκύπτει βάσει των κανόνων που προβλέπονται από το νομοσχέδιο.

Σύμφωνα με το κείμενο της διαβούλευσης το ελάχιστο εισόδημα ήταν μαχητό μόνον βάσει συγκεκριμένων πραγματικών περιστατικών. Προστέθηκε ρύθμιση ούτως ώστε ο φορολογούμενος για να μπορεί να απαλλαγεί, να ζητά φορολογικό έλεγχο, όμως αφού καταβάλει τον φόρο που προκύπτει από την εφαρμογή του τεκμηρίου. Στη συνέχεια θα ακολουθήσει ο φορολογικός έλεγχος. Ο φορολογικός έλεγχος μπορεί να πραγματοποιηθεί χρόνια μετά. Εξάλλου, ο Πρόεδρος της ΑΑΔΕ μίλησε για υποστελέχωση της ΑΑΔΕ και συνεπώς για περιορισμένες δυνατότητες ελέγχων.

Ένα, επίσης, προβληματικό σημείο είναι ότι δεν αναγνωρίζονται ως στοιχεία για τη μείωση του τεκμαρτού, του πλασματικού εισοδήματος, τα οικονομικά στοιχεία –έσοδα, έξοδα- που αποτυπώνονται στο myDATA. Ένα σύστημα που νομοθετήθηκε ακριβώς για να παταχθεί η φοροδιαφυγή, αχρηστεύεται και δεν θα έχει εφαρμογή.

Κυρίες και κύριοι συνάδελφοι, θέλω να προσθέσω κάποιες παρατηρήσεις: Επέρχεται πλήρης εξομοίωση των μικρών και περιορισμένων δυνατοτήτων ατομικών επιχειρήσεων της επαρχίας, απομακρυσμένων από τα κέντρα περιοχών και ακριτικών περιοχών, με τις πολύ μεγαλύτερες του κέντρου και των τουριστικών περιοχών. Αυτό προκαλεί έντονες στρεβλώσεις και φυσικά είναι εις βάρος της ελληνικής επαρχίας, της ελληνικής περιφέρειας. Η οικονομική ασφυξία και η εξαΰλωση της όποιας ρευστότητας θα ωθήσει ένα μεγάλο μέρος των μικρών επιχειρήσεων της περιφέρειας, που με «το ζόρι» τα βγάζουν πέρα, σε κλείσιμο.

Η ρύθμιση για τη μείωση του ελάχιστου τεκμαρτού από την άσκηση επιχειρηματικής δραστηριότητας σε οικισμούς της ηπειρωτικής χώρας με πληθυσμό μικρότερο των πεντακοσίων κατοίκων και σε νησιά με πληθυσμό μικρότερο των τριών χιλιάδων εκατό κατοίκων, δεν επαρκεί. Έχετε συνειδητοποιήσει, κύριοι της Νέας Δημοκρατίας τι σημαίνει για την ύπαιθρο μια μικρή επιχείρηση σε ένα χωριό έστω και άνω των πεντακοσίων κατοίκων; Τι σημαίνει το καφενείο στο χωριό; Έτσι, η περαιτέρω φτωχοποίηση χωριών, οικισμών και κοινοτήτων θα οδηγήσει στη διάρρηξη του τοπικού κοινωνικού ιστού, στην εξαθλίωση των τοπικών κοινωνιών και εν τέλει στην ερημοποίηση.

Στον αντίποδα με το νομοσχέδιο προβλέπονται ευνοϊκές ρυθμίσεις για «τους έχοντες και κατέχοντες», τους μεγάλους και ισχυρούς. Ειδικότερα, μειώνεται κατά 60% ο φόρος συγκέντρωσης κεφαλαίου -από 0,5% σε 0,2%- με απώλεια κρατικών εσόδων ύψους 22 εκατομμυρίων ευρώ και επιπλέον, κατά 50% ο φόρος πώλησης εισηγμένων μετοχών από 2% σε 1% με απώλεια δημοσίων εσόδων ύψους 21 εκατομμυρίων ευρώ.

Κυρίες και κύριοι συνάδελφοι, με το παρόν νομοσχέδιο ολοκληρώνεται η επιχείρηση εξοβελισμού από την αγορά και τη συμμετοχή στην οικονομική ζωή των μικρομεσαίων επιχειρήσεων των αυτοαπασχολούμενων και των ελεύθερων επαγγελματιών. Θεωρούνται βάρος για τα συμφέροντα των μεγάλων και ισχυρών. Ο εξοβελισμός τους αποτελεί σκοπό για την έκθεση Πισσαρίδη. Το νομοσχέδιο αποτελεί ψηφίδα της νεοφιλελεύθερης πολιτικής σας, κύριοι της Νέας Δημοκρατίας, βάσει της οποίας όλοι οι παράγοντες, οι δυνάμεις, οι πόροι, τα πάντα συγκεντρώνονται και όλες οι δυνατότητες παρέχονται στους ολίγους και ισχυρούς, με τρόπο που η ελληνική οικονομία να καθίσταται απολύτως ολιγοπωλιακή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Στο σημείο αυτό, θέλω να σας κάνω μια ανακοίνωση, κύριοι συνάδελφοι: «Σύμφωνα με το άρθρο 72 του Κανονισμού της Βουλής, οι παρακάτω Βουλευτές της Κοινοβουλευτικής Ομάδας ΠΑΣΟΚ - Κίνημα Αλλαγής υποβάλλουμε αίτηση ονομαστικής ψηφοφορίας επί της αρχής και επί των άρθρων 15, 49 και 50, του νομοσχεδίου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής»». Το κείμενο της αίτησης ονομαστικής ψηφοφορίας έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 610-613)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Χνάρης Εμμανουήλ από το ΠΑΣΟΚ – Κίνημα Αλλαγής.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το φορολογικό νομοσχέδιο που καλούμαστε σήμερα να ψηφίσουμε, εκτός των υπολοίπων διατάξεων, περιλαμβάνει και διατάξεις οι οποίες τιτλοφορούνται ως μέτρα για τον περιορισμό της φοροδιαφυγής. Οι τελευταίες, όμως, δεν αποτελούν μια φορολογική μεταρρύθμιση με αναπτυξιακό χαρακτήρα, αλλά έχουν καθαρά ταξικό πρόσημο.

Η φορολογική δικαιοσύνη επιβάλλει τα οικονομικά βάρη να κατανέμονται ισομερώς και δίκαια στους πολίτες, όπως επιτάσσει το Σύνταγμα. Αυτό προϋποθέτει την υιοθέτηση μιας φορολογικής πολιτικής και ακολούθως τη δημιουργία ενός τέτοιου φορολογικού συστήματος, που θα καταπολεμά τη φοροδιαφυγή με την καθιέρωση αποτελεσματικών μηχανισμών είσπραξης και ελέγχου. Θα αίρει τις αδικίες και θα αποκαθιστά τις κοινωνικές ανισότητες.

Όμως δεν συμβαίνει κάτι τέτοιο με τις σχετικές διατάξεις. Δεν μπορείτε, κύριοι της Κυβέρνησης, να θεωρείτε ότι είναι δυνατόν να παταχθεί η φοροδιαφυγή με μέτρα που στρέφονται αποκλειστικά και μόνο σε βάρος των ελεύθερων επαγγελματιών, καθώς αυτό προκύπτει ξεκάθαρα από το νομοσχέδιο σας.

Ως ΠΑΣΟΚ, προφανώς, και δεν είμαστε υπέρ της φοροδιαφυγής από κανέναν κλάδο. Έχουμε δηλώσει, όμως, απερίφραστα την αντίθεσή μας στο παρόν νομοσχέδιο και αυτό, γιατί είναι σκληρό, άδικο, αναχρονιστικό και εντελώς αναποτελεσματικό. Άδικο για τους ελεύθερους επαγγελματίες, γιατί θεσπίζει οριζόντια φορολόγηση για εισόδημα μη υπαρκτό, εξομοιώνει τις επιχειρήσεις σε όλη τη χώρα σύμφωνα με το μέσο συντελεστή κάθε κλάδου. Αποτελεί χάδι για τους μεγάλους φοροφυγάδες γιατί τους επιτρέπει να είναι νομότυποι με το ελάχιστο τεκμαρτό εισόδημα, να αποφεύγουν τους ελέγχους και να συνεχίζουν να φοροδιαφεύγουν ανενόχλητοι. Αναχρονιστικό γιατί επιβάλλει οριζόντιο κεφαλικό φόρο, με κριτήρια το επάγγελμα και όχι το εισόδημα.

Στην εποχή της ψηφιακής εξέλιξης, που είναι εφικτή η διασταύρωση όλων των στοιχείων, επαναφέρετε το τεκμαρτό φορολογητέο εισόδημα, γυρνώντας μας δεκαετίες πίσω. Αναγκάζει όσους δεν έχουν κάτι να κρύψουν, να ζητούν να υποβληθούν σε έλεγχο, για να αποδείξουν τα αυτονόητα. Το αποτέλεσμα είναι, οι ελεγκτικοί μηχανισμοί να μην ασχολούνται με τους πραγματικούς φοροφυγάδες. Και αναποτελεσματικός γιατί η φοροδιαφυγή έχει προσδιοριστεί στα 10 δισεκατομμύρια από την Τράπεζα της Ελλάδος -ανεξάρτητα απ’ ό,τι είπατε, κύριε Υπουργέ- τα μέτρα αυτά, όμως, θα επιφέρουν μόλις το 5%, περίπου, θέτοντας σε αμφισβήτηση το μακροπρόθεσμο δημοσιονομικό αποτέλεσμα.

Παράλληλα, πουθενά δεν μας λέτε τι θα γίνει με τους μεγαλοοφειλέτες του δημοσίου, θεσπίζοντας, στην ουσία, υποχρεωτικό έλεγχο για εκείνους τους επαγγελματίες που θα δηλώνουν πραγματικό εισόδημα πολύ χαμηλότερο από το όριο των 10.900 ευρώ.

Σε αυτούς, λοιπόν, σκοπεύετε να εξαντλήσετε τους ελεγκτικούς μηχανισμούς για την πάταξη της φοροδιαφυγής; Θεωρείτε ότι στα καφενεία και στα μπακάλικα κρύβεται η φοροδιαφυγή;

Ας δούμε, όμως, το παρόν νομοσχέδιο και με αριθμούς. Για παράδειγμα, ένας μικρομεσαίος ελεύθερος επαγγελματίας ή επιστήμονας είτε δικηγόρος είτε λογιστής, με ακαθάριστα ετήσια έσοδα 32.000 ευρώ και καθαρά κέρδη 16.000 ευρώ, ο φόρος που του αναλογεί στα καθαρά κέρδη, σύμφωνα με τα ισχύοντα μέτρα, ανέρχεται στο ποσό των 2.200 ευρώ, ενώ με τα τεκμήρια θα ανέλθει στο ποσό των 4.300 ευρώ. Επιβαρύνεται, δηλαδή, επιπλέον με το ποσό των 2.100 ευρώ, άρα το μηνιαίο εισόδημά του θα είναι λιγότερο από 1.000 ευρώ.

Είναι ξεκάθαρο, λοιπόν, πως η στόχευση είναι να εξωθήσετε τους μικρομεσαίους ελεύθερους επαγγελματίες και επιστήμονες να γίνουν υπάλληλοι σε μεγάλες εταιρείες. Αν όχι, γιατί δεν υπάρχει μία διάταξη στο νομοσχέδιο που να ασχολείται με τη φοροδιαφυγή από τις μεγάλες εταιρείες; Γιατί η φορολογική σας πολιτική δεν τις αγγίζει ούτε στο ελάχιστο;

Η Κυβέρνηση εξακολουθεί να αγνοεί επιδεικτικά τη σκληρή πραγματικότητα, που βίωσαν την τελευταία δεκαετία οι ελεύθεροι επαγγελματίες. Η οικονομική κρίση, η πανδημία, τώρα η ενεργειακή κρίση, οδήγησαν πολλούς από αυτούς στην έξοδο από το επάγγελμά τους.

Κυρίες και κύριοι συνάδελφοι, μόνιμη επωδός της Νέας Δημοκρατίας είναι ότι ο σκοπός του παρόντος νομοσχεδίου είναι η πάταξη της φοροδιαφυγής. Πώς, όμως, θα επιτευχθεί αυτό, όταν αντί να φορολογήσετε τους πραγματικά έχοντες, όπως για παράδειγμα τα υπερκέρδη των μεγάλων τραπεζών, στις οποίες ούτε καν αναφέρεστε, φορολογείτε κατ’ αυτόν τον τρόπο τη μικρομεσαία τάξη ελευθέρων επαγγελματιών, ισοπεδώνοντάς τους; Κανείς δεν έχει ξεχάσει την προεκλογική προσωπική δήλωση του ίδιου του Πρωθυπουργού: «Κανένας φόρος, αλλά μείωση των υπαρχόντων». Γιατί αποκρύψατε την πραγματική σας φορολογική ατζέντα κατά την προεκλογική περίοδο; Αν αυτό δεν είναι αναξιοπιστία, τότε τί είναι;

Επιπλέον, δεν παραλείψατε να στοχοποιήσετε το ΠΑΣΟΚ και τη φορολογική του πολιτική, όταν μάλιστα οι προτάσεις του αφορούσαν τη φορολόγηση των πολύ μεγάλων εισοδημάτων και ήταν ξεκάθαρα διατυπωμένες στο προεκλογικό μας πρόγραμμα. Σήμερα διαπιστώνεται η απόλυτη υποκρισία σας.

Επιπλέον, για ποιον λόγο δεν αξιοποιείτε τις ψηφιακές υπηρεσίες για τη διασταύρωση στοιχείων και κατ’ επέκταση την καταπολέμηση της φοροδιαφυγής; Για ποιον λόγο καταργείτε τον λογιστικό προσδιορισμό, ειδικά για τους ελεύθερους επαγγελματίες, δεδομένου ότι το τελευταίο συνέβαλε από το 2010 σημαντικά στην εξυγίανση των δημοσίων εσόδων; Τέλος, γιατί λαμβάνεται ως δεδομένο ότι οι ελεύθεροι επαγγελματίες έχουν πάντοτε κέρδη και όχι ζημιές στις επιχειρήσεις τους; Φαίνεται ότι αγνοείτε το ρίσκο του ελεύθερου επαγγελματία.

Γνωρίζετε ότι υπάρχουν απασχολούμενοι που είναι στα πρόθυρα συνταξιοδότησης και με τα τεκμήρια που εφαρμόζετε, καλούνται να πληρώσουν φόρους για έσοδα που δεν θα εισπράξουν ποτέ; Είναι πασιφανές πως με τη λήψη αυτών των σκληρών και άδικων μέτρων η Κυβέρνηση παραδέχεται την αποτυχία της στην άσκηση της φορολογικής πολιτικής.

Το ΠΑΣΟΚ έχει σαφείς και ξεκάθαρες προτάσεις για την αντιμετώπιση της φοροδιαφυγής, όπως προώθηση των ηλεκτρονικών συναλλαγών και αναζήτηση αποδείξεων από τους πολίτες, χορήγηση κινήτρων στους φορολογουμένους με μηχανισμό ανταπόδοσης για τη χρήση ηλεκτρονικών πληρωμών, αξιοποίηση της ψηφιακής τεχνολογίας από τις αρμόδιες αρχές για τον εντοπισμό αδήλωτων εισοδημάτων και δίκαιη κατανομή των άμεσων φόρων και μείωση των έμμεσων.

Συνοψίζοντας, το ΠΑΣΟΚ έχει ως βασικό σκοπό την καταπολέμηση της φοροδιαφυγής μέσα από σύγχρονες μεθόδους και τη φορολόγηση με δίκαιο και αντικειμενικό τρόπο για την ενίσχυση του κοινωνικού κράτους. Ως εκ τούτου η βούληση της Κυβέρνησης να επιβάλλει μέτρα με καθαρά εισπρακτικό χαρακτήρα που σταδιακά οδηγούν στην εξόντωση των ελευθέρων επαγγελματιών, μας βρίσκει κατηγορηματικά αντίθετους. Γι’ αυτό και η καταψήφιση του επίμαχου νομοσχεδίου είναι για μας μονόδρομος.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο έχει ο κ. Παπαθανάσης Αθανάσιος.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητάμε επί του φορολογικού νομοσχεδίου με τίτλο: «Μέτρα για τον περιορισμό της φοροδιαφυγής» που παρουσίασε ο Υπουργός κ. Κωστής Χατζηδάκης και θα ήθελα να φωτίσω αρκετές από τις σκιές που έχουν διαμορφωθεί σκόπιμα εδώ από ορισμένα επίμαχα άρθρα, που έχουν ως στόχο την ειδική μεταρρύθμιση στη φορολογία των ελεύθερων επαγγελματιών και των αυτοαπασχολουμένων.

Αναφέρω επιγραμματικά: Πρώτον, η τροποποίηση ιδίως του τελωνειακού κώδικα του ν.2160/2001, Α 265 και του κώδικα φορολογικής διαδικασίας του ν.4987/2022, Α 206, για τη διεύρυνση της χρήσης ηλεκτρονικών μέσων πληρωμής. Δεύτερον, η μείωση του τέλους επιτηδεύματος και η αναδιαμόρφωση κυρίως του κώδικα φορολογίας εισοδήματος για τον προσδιορισμό του εισοδήματος και την καθιέρωση του τεκμαρτού ετήσιου κέρδους για τους αυτοαπασχολούμενους και τους ελεύθερους επαγγελματίες. Τρίτον, η υπαγωγή δραστηριοτήτων βραχυχρόνιας μίσθωσης σε καθεστώς φόρου προστιθέμενης αξίας. Τέταρτον, η τροποποίηση του κώδικα φορολογικής διαδικασίας για την απλοποίηση των διαδικασιών και τα ειδικότερα καθεστώτα του φόρου προστιθέμενης αξίας. Πέμπτον, η θέσπιση φορολογικών διατάξεων συμπληρωματικά προς τους σκοπούς του άρθρου 1 για την αντιμετώπιση των ζητημάτων.

Θα ήθελα στο σημείο αυτό να εμείνω και να αναλύσω τα σημαντικότερα σημεία του προτεινόμενου νομοσχεδίου που βρίσκεται υπό συζήτηση ενώπιον μας, αρχής γενομένης από τις τροποποιήσεις στον εθνικό τελωνειακό κώδικα και κώδικα φορολογικής διαδικασίας. Στόχος των ρυθμίσεων είναι η διεύρυνση της χρήσης ηλεκτρονικών μέσων πληρωμής, καθώς αποτελούν και δέσμευση προεκλογική που υλοποιείται. Συνιστούν, δε, ένα σημαντικό βήμα προς την κατεύθυνση μιας πιο σύγχρονης και αποτελεσματικής φορολογικής διαδικασίας.

Για εμάς χρήζει ιδιαίτερης σημασίας ο εκσυγχρονισμός μέσω ψηφιοποίησης. Ψηφιοποίηση στις συναλλαγές με αύξηση των ηλεκτρονικών συναλλαγών σημαίνει μείωση της φοροδιαφυγής και της φοροαποφυγής. Συνιστά, δε, παράγοντα αύξησης των εσόδων για την οικονομία και προϋπολογισμό με περισσότερο κοινωνικό κράτος.

Το σχέδιο νόμου εισάγει μείωση στο 50% του τέλους επιτηδεύματος για όλους από φέτος και αναδιαμόρφωση του κώδικα φορολογίας εισοδήματος με ρυθμίσεις που αποτελούν ουσιαστικά μέτρα, με στόχο τον προσδιορισμό του ελαχίστου εισοδήματος και τη διασφάλιση της δίκαιης φορολόγησης των αυτοαπασχολούμενων και των ελεύθερων επαγγελματιών, καθώς και την εναρμόνιση της φορολογικής τους συμμόρφωσης με τον αντίστοιχο μέσο όρο των άλλων επαγγελματικών κλάδων της χώρας.

Στην πραγματικότητα μετά και την τροποποίηση του νομοσχεδίου και τη ρητή πρόβλεψη δυνατότητας εξαίρεσης από το τεκμαρτό με αίτηση ελέγχου του εισοδήματος από την ΑΑΔΕ καθιστά την αυτή ρύθμιση του ελαχίστου τεκμαρτού κέρδους για όλους τους αυτοαπασχολούμενους και ελεύθερους επαγγελματίες μαχητή, καθώς νομιμοποιείται ενεργητικά το σύνολο των επαγγελματιών του κλάδου.

Συλλήβδην, η ρύθμιση αυτή μαζί με τις εξαιρέσεις της για αρκετές ευάλωτες κοινωνικές ομάδες ελευθέρων επαγγελματιών την καθιστά τουλάχιστον δίκαιη και ενταγμένη σε ένα ευρύτερο πνεύμα ισονομίας και ίσης κατανομής βαρών μεταξύ των Ελλήνων πολιτών.

Η τροποποίηση του κώδικα φορολογικής διαδικασίας για την απλοποίηση των διαδικασιών και τα ειδικότερα καθεστώτα του φόρου προστιθέμενης αξίας αποτελεί μέτρο κατά της γραφειοκρατίας και της περίπλοκης φορολογικής διαδικασίας, ενώ η θέσπιση φορολογικών διατάξεων συμπληρωματικά προς τους σκοπούς του άρθρου 1 για την αντιμετώπιση ειδικών ζητημάτων αποτελεί σημαντικό κομμάτι του νομοσχεδίου που αξίζει την προσοχή μας.

Ταυτοχρόνως, με τη ρύθμιση για την εισαγωγή των δραστηριοτήτων βραχυχρόνιας μίσθωσης σε καθεστώς φόρου προστιθέμενης αξίας διαμορφώνουμε συνθήκες προς την κατεύθυνση της διασφάλισης της φορολογικής δικαιοσύνης. Στο μέρος β΄ οι διατάξεις για τον περιορισμό της φοροδιαφυγής και της λαθρεμπορίας θέτουν τις βάσεις για μια πιο αποτελεσματική φορολογική εποπτεία.

Θα ήθελα να επισημάνω ότι αυτές οι μεταρρυθμίσεις είναι απαραίτητες για να προσαρμοστεί η ελληνική φορολογία στις σύγχρονες ανάγκες και στη σύγχρονη πραγματικότητα. Είναι σημαντικό να εξελιχθεί η φορολογία μας ώστε να είναι δίκαιη, απλούστερη και να ενθαρρύνει την επιχειρηματικότητα και την ανάπτυξη. Είναι σαφές πως το νομοσχέδιο περιλαμβάνει σημαντικές τροποποιήσεις στη φορολογική νομοθεσία που αποσκοπούν στη βελτίωση της διοικητικής διαδικασίας και τη διευκόλυνση των φορολογουμένων, ενώ ταυτόχρονα θα αποτελέσει βραχίονα για το χτίσιμο ενός μεγαλύτερου κοινωνικού κράτους για όλους.

Σας καλώ όλους, λοιπόν, να εξετάσουμε προσεκτικά αυτές τις προτάσεις και να συζητήσουμε τα πλεονεκτήματα που μπορεί να επιφέρουν, αλλά και προτάσεις για τη βελτίωσή τους. Το απαιτεί ο διάλογος και η σοβαρή αντιπαράθεση, εάν έχετε συνάδελφοι της μείζονος και ελάσσονος αντιπολίτευσης στοχοθεσία που να περιλαμβάνει την οικοδόμηση ενός ισχυρού, σύγχρονου και δίκαιου κράτους, που να μοιράζει δίκαια τα φορολογικά βάρη μεταξύ όλων των επαγγελματικών ομάδων.

Για εμάς η συνοχή και η συνεκτικότητα της ελληνικής κοινωνίας είναι θεμέλιος λίθος στην πορεία ανάπτυξης της χώρας μας. Ο Πρωθυπουργός Κυριάκος Μητσοτάκης πρώτος έχει δεσμευτεί ότι μερίδιο της επιτυχίας της ελληνικής οικονομίας θα λαμβάνουν όλοι οι Έλληνες, ενώ για τον κλάδο των ελευθέρων επαγγελματιών και αυτοαπασχολούμενων η Κυβέρνηση στέκεται σταθερά δίπλα τους, μειώνοντας φόρους, στηρίζοντας τους όλο το προηγούμενο διάστημα της πανδημίας, διασφαλίζοντας θέσεις εργασίας και δίνοντας κίνητρα και εργαλεία για την ανάπτυξη του. Ο στόχος μας είναι η στήριξη και η μεγέθυνση της ελληνικής αγοράς, που θα οδηγήσει σε αύξηση του εισοδήματος για όλους.

Η κατάλληλη διαμόρφωση της φορολογικής νομοθεσίας είναι κρίσιμη για την οικονομία μας και αποτελεί το μεγαλύτερο εχέγγυο για μια κοινωνία με ισονομία, ισοτιμία και αίσθημα δικαίου. Απαιτούμενη, λοιπόν, η συνεργασία όλων μας για τη δημιουργία ενός κράτους σύγχρονου, ελκυστικού στις επενδύσεις και φιλικού στον πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Σαρακιώτης από τον ΣΥΡΙΖΑ, ακολουθεί ο κ. Ξανθόπουλος και μετά ο κ. Χρηστίδης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση φορολογικό νομοσχέδιο συνιστά την κορωνίδα της πολιτικής εξαπάτησης των πολιτών από τη Νέα Δημοκρατία. Συνιστά ένα απτό παράδειγμα υφαρπαγής της ψήφου των πολιτών και πλήρους ανακολουθίας μεταξύ προεκλογικών δεσμεύσεων και κυβερνητικών πράξεων.

Όλοι θυμόμαστε άλλωστε τις προεκλογικές μεγαλοστομίες του κ. Μητσοτάκη, όταν δήλωνε απευθυνόμενος προς τον ΣΥΡΙΖΑ - Προοδευτική Συμμαχία: «Ασκήσατε πολιτική εναντίον όλων, αυτό είναι το αποτέλεσμα της φορομπηχτικής σας πολιτικής». Έφτασε μάλιστα να συγκαταλέγει στην κριτική του ακόμη και το τέλος για την πλαστική σακούλα, το οποίο βεβαίως η Κυβέρνηση της Νέας Δημοκρατίας διατήρησε και εν τέλει το αύξησε.

Όμως επί του κακού ΣΥΡΙΖΑ το 27% του ΑΕΠ προερχόταν από τη φορολογία. Το συγκεκριμένο ποσοστό σήμερα επί της Νέας Δημοκρατίας που θα μείωνε τους φόρους, έχει ανέβει στο 29% και βαίνει διαρκώς αυξανόμενο. Είναι χαρακτηριστικό ότι τις νέες φορολογικές επιβαρύνσεις η Νέα Δημοκρατία θέλησε να τις κρατήσει σαν επτασφράγιστο μυστικό ως το τέλος, καθώς μόλις πριν από δύο μήνες ο κυβερνητικός εκπρόσωπος είχε αδειάσει τον κ. Θεοχάρη επειδή προανήγγειλε αύξηση της φορολογικής επιβάρυνσης των ελευθέρων επαγγελματιών.

Μάλλον, κύριε Υπουργέ, σας επέπληξε επειδή χαλάσετε την έκπληξη στον κ. Μητσοτάκη. Ήθελε να έχει αυτός το προνόμιο να κάνει αυτή τη μεγάλη έκπληξη και αυτό το μεγάλο δώρο στη μεσαία τάξη.

Κυρίες και κύριοι συνάδελφοι, η Κυβέρνηση της Νέας Δημοκρατίας επαναφέρει το απαρχαιωμένο μέτρο του τεκμαρτού εισοδήματος, ομολογώντας την πλήρη αποτυχία της να πατάξει τη φοροδιαφυγή παρά το γεγονός ότι διανύει το πέμπτο έτος στη διακυβέρνηση της χώρας. Προηγήθηκαν οι ομολογίες αποτυχίας όσον αφορά την αισχροκέρδεια στην αγορά, τον έλεγχο των κερδών των εταιρειών παραγωγής ηλεκτρικού ρεύματος, αλλά και τη χαλιναγώγηση του ράλι των τιμών στα καύσιμα. Σε μια κοινωνία άκρως επιβαρυμένη από τον εν λόγω κυκεώνα οικονομικής αφαίμαξης η Νέα Δημοκρατία κατηγορεί τετρακόσιους ογδόντα χιλιάδες αυτοαπασχολούμενους, επιχειρηματίες και επιστήμονες ως φοροφυγάδες, επιδιώκοντας για μία ακόμη φορά την πρόκληση του κοινωνικού αυτοματισμού. Είναι γνωστή η τακτική, την έχετε εφαρμόσει άλλωστε πολλές φορές στο παρελθόν. Όμως εσείς που κομίζατε το νέο φέρνετε και τα επιχειρήματα για την υποστήριξη αυτής της πολιτικής από το παρελθόν με τον κ. Μητσοτάκη που ακούσαμε σήμερα να μιλά και να λέει ότι η φορολογική επιβάρυνση της μεσαίας τάξης θα αυξήσει τα κονδύλια για την υγεία. Και πραγματικά διανύει και περπατά τον δρόμο που είχε χαράξει πρώτος ο σημερινός Υπουργός Εθνικής Οικονομίας, ο κ. Χατζηδάκης όταν πριν πολλά έτη δήλωνε ότι με την πώληση της Ολυμπιακής θα φτιαχνόταν ένα νοσοκομείο το μήνα. Το ένα νοσοκομείο τον μήνα δεν το είδαμε και φτάσαμε επί Κυβέρνησης Μητσοτάκη να βλέπουμε ηλικιωμένες κυρίες να διαθέτουν όλο τον κόπο μιας ζωής για να κάνουν δωρεά ασθενοφόρο του ΕΚΑΒ.

Βεβαίως, κατά τον Σόλωνα αν ζητάς να αποδοθούν ευθύνες σε άλλους να είσαι έτοιμος να αποδοθούν ευθύνες και σε εσένα. Και να είστε βέβαιοι ότι θα έρθει και η ώρα της λογοδοσίας για την ύβρη διαρκείας προς τους πολίτες.

Με το σημερινό νομοσχέδιο η Νέα Δημοκρατία που θα προχωρούσε μόνο σε μειώσεις φόρων, όπως υποσχόταν πριν από λίγους μήνες, επιβαρύνει με άδικο και ανισομερή τρόπο εκατοντάδες χιλιάδες πολίτες με ένα ποσό της τάξεως των 1.430 ευρώ το λιγότερο, όπως προκύπτει από το άθροισμα του νέου ελάχιστου φόρου και του τέλους επιτηδεύματος, το οποίο και αυτό υποτίθεται ότι θα καταργούσατε. Πλήρης αιφνιδιασμός με ένα κοινωνικά άδικο νομοσχέδιο όπως προκύπτει και από ένα ακόμη δεδομένο.

Επιδιώκετε να συγκεντρώσετε φορολογικά έσοδα ύψους 716 εκατομμυρίων ευρώ από την ήδη επιβαρυμένη μεσαία τάξη. Την ίδια όμως στιγμή, σήμερα στο ίδιο νομοσχέδιο φέρνετε φοροελαφρύνσεις προς τους έχοντες, με τη μείωση του συντελεστή φόρου πώλησης στις μετοχές και με τη σχεδόν βέβαιη εξαφάνιση του φόρου συγκέντρωσης κεφαλαίου. Άλλωστε είναι γνωστό ότι στη χώρα μας δεν υπάρχει πολίτης που ανήκει στη μεσαία τάξη, ο οποίος δεν θα ευνοηθεί από τη μείωση του συντελεστή φόρου πώλησης στις μετοχές και τη μείωση του φόρου της συγκέντρωσης κεφαλαίου. Την ίδια στιγμή δεν διώκονται εκείνοι που διαθέτουν 100.000 ετήσιο εισόδημα και δηλώνουν 20.000, αλλά αυτοί που πραγματικά έχουν έσοδα κάτω από 10.000 ευρώ. Οδηγοί ταξί, οι οποίοι επιβιώνουν οριακά, μικρές ατομικές επιχειρήσεις που όλο και περισσότερες εξ αυτών κλείνουν μέρα με τη μέρα εξαιτίας κατά κύριο λόγο της ακρίβειας, δικηγόροι που 13 χιλιάδες εξ αυτών διαθέτουν την οικία τους ως επαγγελματική στέγη καθώς δεν μπορούν να ανταπεξέλθουν στα έξοδα διατήρησης ενός γραφείου, ελεύθεροι επαγγελματίες και αυτοαπασχολούμενοι που εγκαταλείπουν τις δραστηριότητές τους.

Τα ως άνω σε καμμία περίπτωση δεν συνιστούν δείγμα κοινωνικής δικαιοσύνης όπως προσπάθησε να μας πείσει το πρωί ο κύριος Πρωθυπουργός και δίκαιου φορολογικού συστήματος. Αντιθέτως, αποκαλύπτουν την σταθερή προσήλωση της Κυβέρνησης της Νέας Δημοκρατίας στην πολιτική της βίαιης αναδιανομής του πλούτου.

Πριν κλείσω, κύριε Πρόεδρε, θα ήθελα να αναφερθώ και στην τροπολογία που έχει καταθέσει ο ΣΥΡΙΖΑ - Προοδευτική Συμμαχία και έχει να κάνει με την παράταση των συμβάσεων των εργαζομένων της «ΛΑΡΚΟ». Οι συμβάσεις λήγουν στις 31 Δεκεμβρίου του τρέχοντος έτους. Η Κυβέρνηση δεν έχει αναφερθεί καθόλου στο ζήτημα αυτό, με αποτέλεσμα να κινδυνεύουν να χάσουν σε λίγες μόλις μέρες την εργασία τους περί τους επτακόσιους εργαζόμενους στο εργοστάσιο της εταιρείας και όχι μόνο. Ζητούμε την παράταση μέχρι 31 Δεκεμβρίου του 2024. Αυτά που συμβαίνουν σήμερα στην μοναδική εταιρεία παραγωγής νικελίου στην Ευρωπαϊκή Ένωση, τη «ΛΑΡΚΟ» τα είχαμε προεξοφλήσει και σας τα είχαμε πει από αυτό εδώ το Βήμα τον Φεβρουάριο του 2020, όταν φέρνετε την τροπολογία για την εκποίηση της εταιρείας. Και τότε μας λέγατε και το αναγράφατε και στην αιτιολογική έκθεση ότι θα εξυγιανθεί η εταιρεία. Ο στόχος ήταν η διατήρηση του παραγωγικού χαρακτήρα, η συνέχιση της λειτουργίας της εταιρείας και η διατήρηση των θέσεων εργασίας και η δημιουργία νέων θέσεων εργασίας.

Σε τι κατάσταση φέρατε την εταιρία σήμερα; Έχει σταματήσει να παράγει από τον Αύγουστο του 2022. Οι εργαζόμενοι αγωνιούν για το αν την 1η Γενάρη θα μπορούν να συμβάλουν στις οικογένειές τους και εσείς συνεχίζετε να πανηγυρίζετε ότι έχετε σώσει αυτήν την εταιρεία. Έχετε αποτύχει πλήρως όπως δείχνουν τα σημερινά δεδομένα και το ελάχιστο που μπορείτε να κάνετε είναι να υπερψηφίσετε, να κάνετε δεκτή την τροπολογία και να δοθεί παράταση μέχρι τις 31 Δεκεμβρίου του 2024 στις συμβάσεις εργασίας των εργαζομένων της «ΛΑΡΚΟ».

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ξανθόπουλος έχει τον λόγο από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θέλω να κάνω μια παραδοχή για να βάλουμε ένα πλαίσιο στη συζήτηση που από το πρωί εξελίσσεται στην Αίθουσα.

Η χώρα έχει πρόβλημα φοροδιαφυγής. Η φοροδιαφυγή υπάρχει στη χώρα και αυτό οφείλουμε να το θέσουμε ως προϋπόθεση για να κάνουμε μία συζήτηση, έτσι ώστε να δούμε αν συνεισφέρει στη σύλληψη της φορολογητέας ύλης, στην πάταξη της φοροδιαφυγής το συζητούμενο νομοσχέδιο ή αναπαράγει παθογένειες που έχουν ταλαιπωρήσει τη δημόσια ζωή εδώ και πάρα πολλά χρόνια. Εμείς στην Αριστερά είμαστε υπέρ των δίκαιων φόρων. Δεν παθαίνουμε αλλεργία, δεν βγάζουμε φλύκταινες όπως η συντηρητική παράταξη και οι νεοφιλελεύθεροι στο άκουσμα της λέξης φόρων. Θεωρούμε ότι μία κοινωνία πορεύεται, πηγαίνει ακριβώς στο πλαίσιο μιας συνοχής, στην οποία συνοχή είναι απαραίτητη η ύπαρξη ενός δίκαιου φορολογικού συστήματος. Αλλά για να πείσεις την κοινωνία ότι πραγματικά στοχεύει στη σύλληψη της φορολογητέας ύλης και στην καταπολέμηση της φοροδιαφυγής, δίνεις ένα στίγμα. Ξεκινάς από ψηλά, ξεκινάς εκεί που υπάρχει λίπος, εκεί που υπάρχει υλικό και δεν κυνηγάς τον δραχμοβίωτο, τον καθημερινό βιοπαλαιστή στη λογική καταπολέμησης της φοροδιαφυγής. Αφήνετε στο απυρόβλητο τις εταιρείες διύλισης και εμπορίας καυσίμων. Δισεκατομμύρια έχουν κερδίσει τα τελευταία δύο χρόνια. Οι τράπεζες με τις θηριώδεις διαφορές ανάμεσα στα επιτόκια χορηγήσεων και καταθέσεων απαλλάσσονται από τη φορολογία συνεχώς με την καταβολή με τον αναβαλλόμενο φόρο. Οι εταιρείες παραγωγής και εμπορίας ηλεκτρικού ρεύματος παίρνουν μια παρατεταμένη άνοιξη και φορολογικά είναι στο απυρόβλητο. Το καρτέλ των σουπερμάρκετ αθροίζει εξαιρετικά κέρδη και κανείς σας από την Κυβέρνηση δεν στοχεύει εκεί και στοχεύετε στον ελεύθερο επαγγελματία, σε αυτόν που είτε έχει ένα καφενείο στην επαρχία είτε ασκεί ελεύθερο επάγγελμα είτε είναι επιστήμονας είτε είναι μηχανικός είτε είναι δικηγόρος.

Θυμίζω, για να ξέρουμε το πρόβλημα ότι ταυτοχρόνως με τη φοροδιαφυγή η αναλογία έμμεσων και άμεσων φόρων στη χώρα μας είναι 60-40 υπέρ των έμμεσων φόρων, που αυτό σημαίνει ότι το ΦΠΑ του 24% τον πληρώνει και αυτός που παίρνει μεροκάματο 20 ευρώ και αυτός που έχει εισοδήματα 100.000 ευρώ το μήνα.

Άρα αν θέλουμε να αλλάξουμε, να δείξουμε στην κοινωνία ότι στοχεύουμε σε μια αλλαγή του φορολογικού υποδείγματος, ξεκινάμε, κατά την άποψή μας από αυτά που ανέφερα grosso modo, έτσι ακροθιγώς, για να ξέρουμε για τι πράγμα μιλάμε.

Έρχομαι στα του νομοσχεδίου. Τι κάνετε τώρα εσείς. Συνδέετε, παρά τα όσα έχει πει η έννομη τάξη, το Συμβούλιο της Επικρατείας, τη φορολογία των ελεύθερων επαγγελματιών, αυτοαπασχολουμένων και ατομικών επιχειρήσεων είτε με το ύψος του ελάχιστου κατώτατου μισθού, είτε με τον υψηλότερο μισθό που καταβάλλει ο εργοδότης, όποιο ποσό είναι υψηλότερο. Άρα οι ελεύθεροι επαγγελματίες -μια παράμετρο θέτω- δεν θα συμφωνήσουν ποτέ σε αύξηση του κατώτατου μισθού διότι θα συμπαρασύρει κι αυτό που οφείλουν αυτοί ως φορολογητέα ύλη.

Δεύτερον, κατά τη γνώμη μου εξαιρετικά σημαντικό: Όταν το κράτος θεσμοθετεί αντικειμενικά κριτήρια φορολόγησης, ουσιαστικά ομολογεί με τον πιο επίσημο τρόπο την αδυναμία να συλλάβει, να πατάξει τη φοροδιαφυγή. Διότι όταν δεν ασκείς τους μηχανισμούς ελέγχου, όταν δεν έχεις τους μηχανισμούς ελέγχου, όταν δεν τους οργανώνεις, όταν δεν συνδέεις τα POS με το «TAXIS», όταν όλα αυτά που ανέφερε εισηγητής αλλά και οι άλλοι ομιλητές του ΣΥΡΙΖΑ, δεν έχεις προετοιμάσει, λοιπόν, όλο τον μηχανισμό της έρευνας, της διαπίστωσης και της επιβολής των κυρώσεων, είναι προφανώς ότι το πιο απλό πράγμα είναι να πεις: «Όλοι 10.920 ευρώ» και από κει και μετά βλέποντας και κάνοντας. Για να πω μάλιστα για το 10.920 ότι προκύπτει σύμφωνα με τη λογική σας, σύμφωνα με τον νόμο, από έναν μισθό 780 ευρώ -ο οποίος είναι μεικτός, δεν είναι καθαρός- επί δεκατέσσερα.

Σας λέω, λοιπόν, ότι οι ελεύθεροι επαγγελματίες -και το ξέρετε- και τα καταστήματα και οι δικηγόροι δεν δουλεύουν δεκατέσσερις μήνες, δουλεύουν δώδεκα. Όμως, ακόμα και στην πηγή και στην αφετηρία του υπολογισμού σας κάνετε μια τεχνητή διόγκωση. Και αντιπροτείνετε εσείς ότι δεν είναι ισοπεδωτικά τα κριτήρια, ότι είναι μαχητά. Γιατί είναι μαχητά; Γιατί αν ο άλλος είναι στο νοσοκομείο, αν κάποια είναι έγκυος, αν έχει δηλαδή εξαιρετικά περιορισμένες δυνατότητες να δουλέψει, αυτό το πράγμα λαμβάνεται υπ’ όψιν για να μειωθεί το ποσό των 10.920 ευρώ. Αλλιώς, τι του λέτε; Του λέτε: «Θα πας να υποστείς τον έλεγχο».

Ξέρουμε πολύ καλά ότι αυτός που φοροδιαφεύγει, θα πάει στον έλεγχο τρέχοντας γιατί ο έλεγχος σημαίνει περαίωση. «Δώσε ενάμισι χιλιάρικο και κλείσε». Αυτό λέτε στον πολίτη. Και είναι προφανές ότι γνωρίζει…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Το ανάποδο!

**ΘΕΟΦΙΛΟΣ ΞΑΝΘΟΠΟΥΛΟΣ:** Έχετε δίκιο. Με συγχωρείτε πολύ, εν τη ρύμη του λόγου.

Άρα, η περαίωση είναι ένα πρόβλημα το οποίο ταλανίζει το φορολογικό μας σύστημα επί σειρά ετών και δεν είναι αποδοτικό, αλλά αυτό το πράγμα δεν γίνεται τυχαία. Γίνεται εσκεμμένα γιατί ακριβώς έχετε κατά νουν το ευαγγέλιο, τον οδηγό, τον μπούσουλα του πορίσματος Πισσαρίδη.

Είμαστε πολλοί ελεύθεροι επαγγελματίες, κύριοι συνάδελφοι, περισσεύουμε σύμφωνα με τη νεοφιλελεύθερη λογική. Άμα δεν μπορούμε ως δικηγόροι, ας γίνουμε delivery, άμα δεν μπορούμε ως delivery, να γίνουμε κάτι άλλο και άμα δεν μπορούμε κάτι άλλο, να πάρουμε των ομματιών μας και να φύγουμε. Αυτό είναι το βασικό πρόβλημα το οποίο έρχεται να υλοποιήσει το νομοσχέδιο που συζητάμε.

Η φορολογία είναι ένας μηχανισμός αναδιανομής. Είναι ένα εργαλείο καταπολέμησης των ανισοτήτων και είναι ένας τρόπος ενίσχυσης του κοινωνικού κράτους. Κανένα από τα τρία αυτά στοιχεία δεν υλοποιεί, δεν υποστηρίζει, δεν βοηθάει το παρόν νομοσχέδιο.

Κατά την άποψή μας, ένα προοδευτικό σχέδιο διακυβέρνησης, για το οποίο θα δουλέψουμε όλοι εμείς που είμαστε στον ΣΥΡΙΖΑ και κάνουμε μια πρόσκληση σε όλη την προοδευτική Αντιπολίτευση να τα βάλουμε κάτω και να βρούμε τα σημεία σύγκλισης, θα είναι σε διαφορετική κατεύθυνση, θα έχει τις στοχοθεσίες που ανέφερα προηγουμένως, θα θέσει και τις υποστηρικτικές διαδικασίες των ηλεκτρονικών μέσων υποβοήθησης αλλά και την πολιτική στόχευση να πληρώσουν αυτοί που, πραγματικά, κερδίζουν δισεκατομμύρια στις πλάτες του ελληνικού λαού και θα αποτελέσει και έναν παράγοντα κοινωνικής ενίσχυσης και κοινωνικής σταθερότητας γιατί ακριβώς θα αποτελέσει έναν τρόπο αναδιανομής του εθνικού πλούτου. Αυτό αποτελεί δέσμευση και σε αυτόν τον αγώνα καλούμε όλη την κοινωνία.

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Χρηστίδης από το ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Δεν θα μπορούσα να ξεκινήσω τη σημερινή τοποθέτηση χωρίς να αναφερθώ σε αυτό το οποίο ζήσαμε όλοι όσοι βρισκόμαστε σήμερα σε αυτή εδώ την Αίθουσα πριν από δεκαπέντε χρόνια, στο τραγικό περιστατικό της δολοφονίας του Αλέξη Γρηγορόπουλου κάτω από τραγικές και αδιανόητες συνθήκες για μια δημοκρατική χώρα, κάτω από συνθήκες οι οποίες επιβεβαίωσαν ότι η εξουσία και η αυθαιρεσία την οποία πολλές φορές οι υπηρεσίες χρησιμοποιούν μπορεί να χτυπήσει στο ψαχνό τη ζωή ενός νέου ανθρώπου και να δημιουργήσει με τη συμπεριφορά της και με τη στάση της ένα σύμβολο το οποίο δεν θα ξεχάσουμε ποτέ. Αυτό είναι ο Αλέξης Γρηγορόπουλος σήμερα για όλη τη νέα γενιά αλλά και για όλους εμάς οι οποίοι σήμερα βρισκόμαστε εδώ σε ένα διαφορετικό πόστο και ερχόμαστε για να συζητήσουμε όλα αυτά τα οποία απασχολούν το σήμερα και το αύριο.

Κυρίες και κύριοι συνάδελφοι, μπαίνοντας στη συζήτηση για το φορολογικό είναι σαφές σε όλους μας ότι οι φορολογικές διατάξεις για τους ελεύθερους επαγγελματίες και τις ατομικές επιχειρήσεις που φέρνει σήμερα η Κυβέρνηση είναι και άδικες, είναι και παράλογες, είναι στο τέλος καταστροφικές για χιλιάδες ελεύθερους επαγγελματίες, επιστήμονες, μικρά και μεσαία εμπορικά καταστήματα, το σύνολο ίσως των χειρωνακτικών επαγγελμάτων και των τεχνιτών.

Δεν θα μιλήσω όμως για τον κίνδυνο της διπλής φορολόγησης, για την αδικία της αλλαγής του φορολογικού συστήματος στο τέλος της χρονιάς με ισχύ όμως από την τρέχουσα χρονιά. Δεν θα μιλήσω για την κατάργηση της κατηγορίας εξόδων από χιλιάδες επιχειρήσεις. Δεν θα μιλήσω, ούτε για τη ναρκοθέτηση οποιασδήποτε συζήτησης για τον κατώτατο μισθό ούτε καν για την απαγόρευση των ζημιών που διατάζει σήμερα η Κυβέρνηση για τους ελεύθερους επαγγελματίες και τις ατομικές επιχειρήσεις λες και αυτό δεν προβλέπεται στην πραγματική αγορά. Ούτε καν θα σπαταλήσω τον χρόνο μου για να επιχειρηματολογήσω για την πρωτοφανή ομολογία της Κυβέρνησης ότι είναι ανίκανη μετά από πέντε χρόνια στη διακυβέρνηση να ελέγξει τη φοροδιαφυγή και επιλέγει το οριζόντιο χαράτσι χαρακτηρίζοντας συλλήβδην τους ελεύθερους επαγγελματίες ως φοροφυγάδες. Δεν θα μιλήσω, ούτε για τον βαθμό εμπιστοσύνης που εμπνέει σήμερα με αυτές τις διατάξεις η Κυβέρνηση στο σύνολο των επιχειρήσεων που αντιλαμβάνονται ότι όπως σήμερα επιβάλλει επί δικαίων και αδίκων ένα οριζόντιο και βαρύ φορολογικό μέτρο στους ελεύθερους επαγγελματίες, με την ίδια ακριβώς άνεση και ευκολία τον επόμενο χρόνο –άλλωστε, το ίδιο συνέβη και με τον προηγούμενο και τον προπροηγούμενο χρόνο- μπορεί να έρθει και να επιβάλει αντίστοιχα φορολογικά μέτρα στο σύνολο των επιχειρήσεων, ανεξαρτήτως εταιρικής μορφής.

Είμαι σίγουρος ότι τα παραπάνω προβλήματα που δημιουργεί το σημερινό νομοσχέδιο και πολλά περισσότερα θα αναφερθούν και από δω και μπρος όπως αναφέρθηκαν και μέχρι τώρα από Βουλευτές που αντιλαμβάνονται και τις επιπτώσεις αυτής της αισχρής φοροεπιδρομής και δεν δεσμεύονται από την κακώς εννοούμενη κομματική πειθαρχία των Βουλευτών της συμπολίτευσης.

Είμαι εδώ σήμερα για να μιλήσω για δικαιώματα. Θα σας μιλήσω για την οικογένεια και τις επιπτώσεις που αυτό το νομοσχέδιο θα έχει στις γυναίκες και ιδίως τις γυναίκες μητέρες ανήλικων παιδιών. Θα σας μιλήσω για τη βία και τις διακρίσεις σε βάρος των γυναικών που προκαλεί αυτό το νομοσχέδιο και θα σας μιλήσω για τη βαθιά συντηρητική επιλογή αυτής της Κυβέρνησης με αυτό το νομοσχέδιο που επιβάλλει στις γυναίκες να γυρίσουν στο σπίτι και να ασχοληθούν με τα οικιακά, σαν να είμαστε στη δεκαετία του 1950 και του 1960, και την ανατροφή των παιδιών, εξαρτώμενες πλήρως από τους συζύγους τους, μέχρι τουλάχιστον να ανεξαρτητοποιηθούν και να αυτονομηθούν τα παιδιά τους. Διότι οι αρνητικές συνέπειες που θα φέρει αυτό το φορολογικό στην ελληνική κοινωνία αφορούν πρωτίστως τις γυναίκες που θα κληθούν να κάνουν τη βάρβαρη επιλογή, εν έτει 2023, παιδιά ή καριέρα.

Και θα είμαι πολύ συγκεκριμένος. Ξεκινά από γυναίκες επιστήμονες που διατηρούν ατομική επιχείρηση ή είναι αυτοαπασχολούμενες σε κάποιο επιστημονικό πεδίο, γιατροί, δικηγόροι, μηχανικοί, ψυχολόγοι, λογίστριες ή οικονομολόγοι, εκπαιδευτικοί και πολλά ακόμα.

Οι περισσότερες από αυτές τις γυναίκες όταν κάνουν παιδιά και μέχρι, τουλάχιστον, να ολοκληρώσουν και το δημοτικό ή τις πρώτες τάξεις του γυμνασίου τα παιδιά τους επιλέγουν να μειώσουν τις ώρες εργασίας τους και άρα και την πελατεία τους και προφανώς τα εισοδήματά τους. Οι γυναίκες αυτές, που είναι εξαιρετικές στη δουλειά τους, επιλέγουν να δώσουν προτεραιότητα στις ανάγκες των παιδιών τους, αφού το κοινωνικό κράτος δεν υφίσταται, χωρίς να εγκαταλείψουν εξ ολοκλήρου την επαγγελματική τους πορεία και διατηρούν ένα γραφείο αυξάνοντας σταδιακά τους όρους απασχόλησης ανάλογα με τον βαθμό αυτονομίας που κατακτούν τα παιδιά τους. Όταν κάποια στιγμή αποφασίζουν ότι μπορούν να αφιερώσουν περισσότερο χρόνο στην εργασία τους, τα έσοδά τους και οι φόροι τους προφανώς μεγαλώνουν, κάτι που δεν θα συνέβαινε εάν ξεκινούσαν από το μηδέν. Τα καθαρά κέρδη αυτών των γυναικών μπορεί να είναι κατώτερα του βασικού μισθού, καλύπτουν, όμως, τις ασφαλιστικές εισφορές, το σύνολο των εξόδων διατήρησης της επιχείρησης και ενισχύουν το οικογενειακό εισόδημα που πλήττεται καθημερινά λόγω της παροιμιώδους πια ανικανότητας της Κυβέρνησης να περιορίσει την ακρίβεια.

Αντίστοιχα, προφανώς, είναι και πολλές γυναίκες που διατηρούν εμπορικά καταστήματα και προκειμένου να είναι δίπλα στα παιδιά τους προσλαμβάνουν υπαλλήλους για να κρατήσουν το μαγαζί ανοιχτό χωρίς να χρειάζεται η δική τους αυτοπρόσωπη παρουσία δεκατέσσερις ή δεκαπέντε ώρες την ημέρα. Τα μαγαζιά αυτά εκτός από το ότι διατηρούν την πελατεία τους σε ένα εξαιρετικά ανταγωνιστικό περιβάλλον καλύπτουν και τα έξοδα και τη μισθοδοσία των υπαλλήλων και συμπληρώνουν πάλι το οικογενειακό εισόδημα.

Όλες οι παραπάνω γυναίκες και πολύ περισσότερο εκείνες που απασχολούν και κάποιο υπάλληλο πλήρους ή μερικής απασχόλησης θα αναγκαστούν να πληρώσουν το χαράτσι που σήμερα θέλει να εγκρίνει η Κυβέρνηση της Νέας Δημοκρατίας. Όλες αυτές οι γυναίκες γνωρίζουν πολύ καλά ότι διατηρώντας άμεση επαφή με την αγορά εργασίας και διατηρώντας ορισμένη έστω πελατεία μπορούν να διαχειριστούν επαγγελματικά χωρίς να εκτεθούν και διατηρούν μια σχετική έστω οικονομική αυτονομία, γνωρίζοντας ανά πάσα ώρα και στιγμή ότι εφόσον οι συνθήκες το επιβάλλουν, μπορούν να πολλαπλασιάσουν τις ώρες εργασίας τους και να ανταποκριθούν σε οποιαδήποτε ανάγκη. Στην πράξη γνωρίζουν ότι είναι ανεξάρτητες και ότι μπορούν να καλύψουν μόνες τους τις ανάγκες των ιδίων και των παιδιών τους, επιλέγοντας, όμως, να επιβραδύνουν την επαγγελματική τους πορεία.

Δεν είναι, όμως, όλες οι γυναίκες που έχουν αυτή την επιλογή. Οι γυναίκες που χρειάζονται ως μισθωτές πολλές φορές να εγκαταλείψουν τη δουλειά τους ακόμα είτε για παροδικές ανάγκες των παιδιών είτε λόγω της τρομακτικής διάλυσης των εργασιακών σχέσεων, των μη σταθερών ωραρίων, την απαίτηση πολλών και απλήρωτων υπερωριών που έχει νομιμοποιήσει αυτή η Κυβέρνηση με πρωταγωνιστή τότε, τον κ. Χατζηδάκη, έρχονται σε πολύ δύσκολη θέση.

Τι λέει, λοιπόν, η Νέα Δημοκρατία σήμερα, σε αυτές τις χιλιάδες αυτοαπασχολούμενες γυναίκες; Ή θα πληρώσετε περίπου 1.500 ευρώ το χρόνο χαράτσι ή θα εγκαταλείψετε το επάγγελμα και μαζί με αυτό και την ασφάλιση και τη μελλοντική σύνταξη και, κυρίως, την εν δυνάμει οικονομική ανεξαρτησία σας. Το κάνει μάλιστα σε συνθήκες ακραίου πληθωρισμού εδώ και δυόμισι χρόνια. Το κάνει σε βάρος των γυναικών της μεσαίας τάξης, στο όνομα της οποίας εκλέχθηκε. Φορτώνει τη μεσαία τάξη και, κυρίως, τις γυναίκες με ένα χαράτσι 1.500 ευρώ τον χρόνο, τουλάχιστον, κραυγάζοντας μάλιστα ότι χτυπάει τη φοροδιαφυγή. Δεν χτυπάει καμμία φοροδιαφυγή. Τη γυναίκα και τη μητρότητα χτυπάει, διότι η πλειοψηφία των περιπτώσεων που δηλώνουν καθαρά κέρδη μικρότερα του κατώτατου μισθού είναι εκείνες οι γυναίκες που δεν κρύβουν εισοδήματα και που αυξάνουν αλματωδώς τα κέρδη και τους φόρους όταν επιστρέφουν σε ρυθμούς πλήρους απασχόλησης.

Κύριε Πρόεδρε, η πραγματικότητα είναι αυτή και είναι πολύ δύσκολη. Το χειρότερο, όμως, που μπορεί να συμβεί σε αυτές τις γυναίκες είναι ότι κλείνοντας τις ατομικές επιχειρήσεις, κάτι που θα συμβεί σε πολλές περιπτώσεις, θα είναι πλήρως εξαρτημένες οικονομικά από τις οικογένειές τους και τους συζύγους τους, θα είναι εξαρτημένες οικονομικά και θα φοβούνται ακόμα περισσότερο να απομακρυνθούν από την οικιακή στέγη ακόμα και αν υπάρχουν περιστατικά και φαινόμενα ενδοοικογενειακής βίας. Θα υποχρεωθούν, επίσης, σε μικρότερες συντάξεις, ενώ για πολλές περιπτώσεις η μακρά και πλήρης απουσία από το επάγγελμά τους θα σημαίνει και αδυναμία πλήρους επαναφοράς τους. Αυτή είναι η πραγματικότητα όσο και αν θέλει να το κρύψει η Κυβέρνηση.

Επομένως, καλώ ειδικά τις γυναίκες της Συμπολίτευσης να αναλογιστούν πολύ σοβαρά αυτά τα οποία λέμε. Και τις καλώ, επίσης, όπως και εσάς όλους, αυτούς τους ανθρώπους τους οποίους σήμερα χαρακτηρίζετε ως φοροφυγάδες να θυμηθείτε ότι ο κ. Μητσοτάκης σε επανειλημμένες δηλώσεις του τους χαρακτήριζε έντιμους επαγγελματίες και επιστήμονες. Είναι ο κ. Μητσοτάκης εκείνος, ο οποίος σήμερα ως νέος κ. Κατρούγκαλος έρχεται και επιβάλλει οριζόντια μέτρα. Είναι εκείνος, ο κ. Μητσοτάκης, ο όποιος έλεγε ότι εξοντώνουμε τους ελεύθερους επαγγελματίες το 2016 και έρχεται και κάνει το ίδιο ακριβώς το 2023.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πρόβλημα της φοροδιαφυγής στη χώρα μας είναι τεράστιο και διαχρονικό. Σε αυτή τη διαπίστωση συμφωνεί σχεδόν το 88% των πολιτών. Ωστόσο, το πρόβλημα παραμένει και είναι ένα πρόβλημα ισότητας και δικαιοσύνης.

Το κράτος πρέπει να διασφαλίζει νομοθετώντας και καλλιεργώντας φορολογική συνείδηση ότι οι πολίτες συμμετέχουν ισότιμα και δίκαια με βάση τις οικονομικές τους δυνατότητες στα φορολογικά βάρη. Γιατί; Διότι τα έσοδα από τους φόρους καθιστούν δυνατή την ύπαρξη κοινωνικού κράτους δημόσιας υγείας και παιδείας άλλων κοινωνικών πολιτικών και μέτρων για τους ευάλωτους.

Το 2021, το 78% των δηλωθέντων ποσών ήταν μισθοί και συντάξεις. Είναι τα έσοδα των περίπου 4,5 εκατομμυρίων πολιτών που ούτως ή άλλως δεν μπορούν να φοροδιαφύγουν. Ο μέσος μισθωτός, όμως, στην Ελλάδα πληρώνει μεγαλύτερο φόρο από το 85% των ελεύθερων επαγγελματιών. Έχουμε περίπου επτακόσιες πενήντα χιλιάδες ελεύθερους επαγγελματίες από τους οποίους το 71% δήλωσε το 2022 εισόδημα κάτω από τον κατώτατο μισθό, δηλαδή κάτω από 10.920 ευρώ. Φοροδιαφεύγουν όλοι; Όχι, βέβαια. Έχουμε, όμως, περιπτώσεις εργοδοτών που δηλώνουν λιγότερα από τους εργαζόμενους τους.

Πιστεύω και ελπίζω ότι όλοι αναγνωρίζουμε ότι αυτό αποτελεί μια στρέβλωση. Όπως είπα από το 71% των ελεύθερων επαγγελματιών το 54% δήλωσε μηδενικά έσοδα ή ζημίες και το 27% δηλώνει επί πέντε χρόνια μηδενικά έσοδα ή ζημιές. Τα φορολογικά έσοδα από ελεύθερα επαγγέλματα είναι 0,8% όταν ο μέσος ευρωπαϊκός όρος είναι 2,2% και με τα μέτρα που φέρνουμε θα πάμε από το 0,8% στο 1%. Επιπλέον, 100 εκατομμύρια ευρώ το χρόνο από κοινωνικά επιδόματα πηγαίνουν σε ανθρώπους που φαίνεται ότι δεν τα δικαιούνται. Άρα, χρειάζονται διορθωτικές κινήσεις και αυτές γίνονται με το νομοσχέδιο που συζητούμε. Δεν είναι μια εύκολη τομή. Το γνωρίζει και η Κυβέρνηση και ακόμα περισσότερο εμείς οι Βουλευτές, που είμαστε σε άμεση επαφή με τις περιφέρειές μας όπου υπάρχουν και αντιδράσεις. Όμως το 86,8% της κοινωνίας, θέλει μέτρα για τη φοροδιαφυγή. Και μάλιστα σχεδόν το 56,4% συμφωνεί με τα συγκεκριμένα μέτρα αυτού του νομοσχεδίου. Ακόμα και οι ίδιοι οι ελεύθεροι επαγγελματίες σχεδόν οι μισοί αναγνωρίζουν την αναγκαιότητα του νομοσχεδίου.

Η Κυβέρνηση, λοιπόν, προχωρά σε μια τολμηρή, αλλά απολύτως δίκαιη μεταρρύθμιση, συνεχίζοντας τα ουσιαστικά μέτρα για την καταπολέμηση της φοροδιαφυγής, τα οποία ξεκίνησε τα προηγούμενα χρόνια. Ένα από τα νέα μέτρα αφορά τη θέσπιση τεκμηρίου για τους ελεύθερους επαγγελματίες. Αυτό δεν σημαίνει ίδια οριζόντια επιβάρυνση για όλους. Η Κυβέρνηση προχώρησε σε βελτιωτικές παρεμβάσεις, αξιοποιώντας και τις προτάσεις που κατατέθηκαν στη διαβούλευση. Έτσι αυξήθηκαν οι κατηγορίες που έχουν μειωμένο τεκμήριο κατά 50%, ανάμεσα σε αυτές και επαγγελματίες που έχουν έδρα σε μικρά χωριά και νησιά.

Είναι μια σωστή πρόνοια, κύριε Υπουργέ. Θα ήθελα ωστόσο να σας ζητήσω να εξαιρεθούν πλήρως από τη ρύθμιση τα παραδοσιακά καφενεία και τα μικρά παντοπωλεία στα μικρά χωριά της περιφέρειας όλης της χώρας, όπως σας ζήτησα και με σχετική ερώτηση που σας κατέθεσα αλλά και με σχετική επιστολή μου στον κ. Χατζηδάκη. Τα χωριά της υπαίθρου ερημώνουν. Τα καφενεία είναι ένα κύτταρο κοινωνικής ζωής και ψυχαγωγίας για τους λιγοστούς κατοίκους. Πρέπει να τα στηρίξουμε, να διατηρηθούν όσα υπάρχουν αλλά και να ανοίξουν καινούργια σε χωριά όπου δεν υπάρχουν.

Άλλες προοδευτικές μειώσεις προβλέπονται ακόμη για νέους επαγγελματίες. Το τεκμήριο δεν εφαρμόζεται κατά τα τρία πρώτα χρόνια της επαγγελματικής δραστηριότητας. Για το τέταρτο έτος μειώνεται κατά 67% και για το πέμπτο έτος κατά 33%. Βεβαίως, αντίστοιχα υπάρχει αύξηση για μεγάλους τζίρους και μισθοδοσίες διότι, όπως προανέφερα, το μέτρο δεν είναι οριζόντιο. Κυρίως, όμως, το τεκμήριο είναι μαχητικό από το φορολογούμενο.

Ο ελεύθερος επαγγελματίας μπορεί να αμφισβητήσει το ποσό που προκύπτει από την εφαρμογή του τεκμηρίου, αρκεί να ζητήσει φορολογικό έλεγχο. Μπορεί, επίσης, να επικαλεστεί ασθένεια, στρατιωτική θητεία, φυλάκιση, αδυναμία άσκησης επαγγελματικής δραστηριότητας, συνεπεία φυσικών καταστροφών και άλλα.

Τέλος, προβλέπεται πλήρης απαλλαγή από την εφαρμογή του τεκμηρίου για τους αγρότες, για όσους αμείβονται με μπλοκάκι και μέχρι έως τρεις εργοδότες, καθώς και για τους επαγγελματίες που παρουσιάζουν αναπηρία ίση ή μεγαλύτερη του 80%. Από αυτή τη μεταρρύθμιση, το κράτος φιλοδοξεί να εισπράξει περίπου 550.000.000 ευρώ. Κανονικά τα έσοδα υπολογίζονται σε 700.000.000 ευρώ, όμως αφαιρούνται τα 150.000.000 από τη μείωση του τέλους επιτηδεύματος, το οποίο μειώνεται 50%. Μάλιστα, κυρίες και κύριοι συνάδελφοι, μειώνεται ένα χρόνο νωρίτερα από ότι είχαμε υποσχεθεί και για όλους, ανεξαιρέτως, τους ελεύθερους επαγγελματίες. Βέβαια, παραμένει η δέσμευσή μας ότι μέσα στα επόμενα δύο χρόνια θα καταργηθεί πλήρως.

Κυρίες και κύριοι συνάδελφοι, είναι λογικό η συζήτηση να επικεντρώνεται στον νέο τρόπο φορολόγησης των ελεύθερων επαγγελματιών. Όμως, αυτό δεν πρέπει να επισκιάσει τις υπόλοιπες σοβαρές παρεμβάσεις που φέρνουμε για τον περιορισμό της φοροδιαφυγής. Αναφέρομαι σε συγκεκριμένα μέτρα και διατάξεις όπως: Πρώτον: Υποχρεωτική ανάρτηση εσόδων και δαπανών στο myDATA εντός του 2024. Αυτό σημαίνει ότι όλα τα παραστατικά εσόδων και εξόδων υποβάλλονται υποχρεωτικά ψηφιακά στην ΑΑΔΕ. Η διαδικασία αυτή ξεκίνησε από τον Οκτώβριο του 2020 και ήδη συμμετέχουν ένα εκατομμύριο τριακόσιες είκοσι πέντε χιλιάδες, ενώ οι καταγεγραμμένες συναλλαγές ξεπέρασαν τα δύο δισεκατομμύρια.

Δεύτερον: Ολοκλήρωση της διασύνδεσης των ταμειακών μηχανών με τα POS και κατ’ επέκταση με την ΑΑΔΕ και η επέκταση της υποχρεωτικής χρήσης τους στους υπόλοιπους κλάδους της λιανικής αγοράς.

Τρίτον: Ενεργοποίηση του ψηφιακού δελτίου αποστολής και τα ηλεκτρονικά τιμολόγια.

Τέταρτον: Απαγόρευση της χρήσης μετρητών στις αγοραπωλησίες ακινήτων, που ήταν ένας συνήθης τρόπος να ξεπλένεται μαύρο χρήμα.

Πέμπτον: Αυστηροποίηση των κυρώσεων που φτάνουν μέχρι και το κλείσιμο για τις επιχειρήσεις που ενέχονται στο λαθρεμπόριο ή νόθευση καυσίμων. Αυτό αφορά και πρατήρια, αλλά και τις εταιρείες εμπορίας καυσίμων.

Κυρίες και κύριοι συνάδελφοι, το νομοσχέδιο που συζητάμε είναι μια ακόμη προσπάθεια της Κυβέρνησης να περιορίσει τη φοροδιαφυγή. Οι μισθωτοί, οι συνταξιούχοι αλλά και οι συνεπείς ελεύθεροι επαγγελματίες δεν πρέπει να αισθάνονται αδικημένοι, ούτε να έχουν την αίσθηση ότι επωμίζονται αυτοί όλα τα φορολογικά βάρη. Με τα νέα μέτρα, με ψηφιακά μέσα, με κίνητρα αλλά και κυρώσεις για παραβατικές συμπεριφορές απαντάμε στην ανάγκη για ισότητα και δικαιοσύνη στο φορολογικό σύστημα. Στηρίζουμε μια ακόμη μεταρρυθμιστική τομή της Κυβέρνησης του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ζαμπάρας έχει τον λόγο και αμέσως μετά ο κ. Μαμουλάκης από ΣΥΡΙΖΑ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Ήταν 6 Δεκεμβρίου 2008. Θα ήταν σήμερα τριάντα. Η δολοφονία του σημάδεψε μια ολόκληρη γενιά, τη γενιά μας, μια γενιά που μεγάλωσε, σπούδασε, έφυγε στο εξωτερικό γιατί απειλούνταν με αφανισμό. Διέπρεψε εκεί αλλά τους λείπει η πατρίδα. Και κάποιοι άλλοι που μείνανε εδώ να το παλέψουν, συνεχίζουν να παλεύουν για ένα καλύτερο μέλλον, που ακόμα δεν φαίνεται να έρχεται. Όλοι αυτοί κρατάνε ένα κομμάτι από εκείνο τον Δεκέμβρη. Είναι ένας Δεκέμβρης που δεν τελείωσε ποτέ. Όλοι αυτοί κρατάνε ένα κομμάτι από τον Δεκέμβρη που δεν εξοστρακίζεται. Μια γενιά, όπως η δικιά μας η γενιά, που δεν θα πει ποτέ αντίο στον Αλέξη, αλλά στο επανιδείν.

Θέλω να ξεκινήσω την ομιλία μου επισημαίνοντας για ακόμη μια φορά τον τρόπο που επιλέγετε να φέρετε τα νομοσχέδια στην Ολομέλεια και στις επιτροπές της Βουλής και ειδικά ένα τέτοιο νομοσχέδιο όπως είναι αυτό που αφορά τη φορολόγηση των ελευθέρων επαγγελματιών, με τόσο μεγάλες κοινωνικές αντιδράσεις. Φαίνεται ότι για σας η διαβούλευση αρχίζει, ξεκινάει και τελειώνει με το opengov. και αυτό το κάνετε πολύ απλά γιατί είναι υποχρεωτικό, αλλιώς θα το είχατε παρακάμψει ως στάδιο.

Είναι ένα φορολογικό νομοσχέδιο που επηρεάζει χιλιάδες ελεύθερους επαγγελματίες. Αλλά εσείς δεν μπήκατε στον κόπο να κάνετε κανενός είδους διαβούλευση με κανέναν φορέα από αυτούς. Έχετε πάει στην περιφέρεια να δείτε τι γίνεται; Έχετε ακούσει καθόλου αυτούς τους ανθρώπους;

Εγώ, αγαπητοί συνάδελφοι, όλο το προηγούμενο διάστημα στον νομό μου, στον Νομό Αιτωλοακαρνανίας, συνάντησα φορείς, δικηγορικούς συλλόγους, οδηγούς ταξί, φοροτεχνικούς, λογιστές, εργατικά κέντρα, σωματεία, ανθρώπους που έχουν οργανική σχέση με το μικρό και μεσαίο επιχειρείν. Όλοι αυτοί οι άνθρωποι σχεδόν με απόλυτο και οριζόντιο τρόπο μάς ρωτούσαν ρητορικά: «Είμαστε φοροφυγάδες; Μας θεωρείτε φοροφυγάδες; Μας θεωρεί η Κυβέρνηση φοροφυγάδες;».

Και, βέβαια, θα πρέπει να πούμε ότι με έναν συντονισμένο τρόπο, τόσο η Κοινοβουλευτική σας Ομάδα, όσο και κάποια μέσα τα οποία υποβοηθούν με τον τρόπο τους, έχουν δημιουργήσει μια λογική κοινωνικού αυτοματισμού για να δικαιολογήσετε τα αδικαιολόγητα. Ακούσαμε μάλιστα και κάποια κρύα, ρηχά και φαιδρά αστεία ότι θα μπορούσαν οι δικηγόροι να γίνουν ντελιβεράδες, υποτιμώντας με αυτόν τον τρόπο και τους δικηγόρους και τους ντελιβεράδες που δίνουν τη μάχη της επιβίωσης.

Να θυμίσουμε, αγαπητοί συνάδελφοι, ότι πριν από κάποια χρόνια ο Κυριάκος Μητσοτάκης ως Υπουργός Διοικητικής Μεταρρύθμισης είχε κάνει εξαπολύσει μια πολύ μεγάλη επίθεση στους δημοσίους υπαλλήλους, γιατί θεωρούσαν τότε, με βάση ένα παρόμοιο αφήγημα, ότι αυτοί ευθύνονται για την οικονομική κατάσταση και κατάρρευση της χώρας και είχατε καταφέρει με ψέματα και συκοφαντίες να στρέψετε τότε στους ιδιωτικούς υπαλλήλους έναντι στους δημοσίους. Είχαν ακουστεί και τότε πολλά ψέματα, πολλά φαιδρά πράγματα. Με την ίδια λογική αυτή τη στιγμή, φέρνετε ένα νομοσχέδιο που πλήττει οριζόντια, άδικα και με έναν φόρο κεφαλικό τους ελεύθερους επαγγελματίες, τους μικρούς και μεσαίους.

Και να θυμίσω ότι τότε που μιλούσατε με τον ίδιο τρόπο για τους δημοσίους υπαλλήλους, όταν μετά, στην πανδημία, αυτοί οι άνθρωποι, οι νοσηλευτές και οι γιατροί, μέσα από το Εθνικό Σύστημα Υγείας στήριξαν τη χώρα, στήριξαν την κοινωνία, ήταν ήρωες που τους χειροκροτήσατε παροδικά, μέχρι και αυτούς, όμως, να τους βγάλετε στο περιθώριο, υποαμειβόμενους και εξαντλημένους.

Άρα σήμερα οι φοροφυγάδες είναι οι ελεύθεροι επαγγελματίες και είναι κάποιοι άλλοι αυτοί που καλούνται να αναλάβουν και να πληρώσουν τα σπασμένα κατά την Κυβέρνηση. Έχετε όλες αυτές τις μέρες κατασκευάσει ένα αφήγημα ότι η αυτοαπασχόληση εμποδίζει την ανάπτυξη, ότι όσοι αντιδρούν καλύπτουν τους φοροφυγάδες, ότι αν δεν φορολογήσουμε τους ελεύθερους επαγγελματίες, τότε δεν θα έχουμε πόρους για άλλες δαπάνες, για το κοινωνικό κράτος και τα λοιπά. Την ίδια στιγμή που σήμερα τα νοσοκομεία καταρρέουν, την ίδια στιγμή που ένα πρόγραμμα που αφορά κατ’ οίκον νοσηλεία -καταθέσαμε ερώτηση σήμερα στη Βουλή για αυτό το πράγμα ερώτηση- σταματάει τέλος του χρόνου.

Άρα νομίζω ότι δεν είναι η πρόθεσή σας αυτή, δεν είναι η πρόθεσή σας να στηρίξετε το κοινωνικό κράτος. Αυτό θα μπορούσατε να το είχατε κάνει. Δόθηκαν πολλές ευκαιρίες και την περίοδο της πανδημίας αλλά και μετά. Επικρατεί, λοιπόν, η λογική του κοινωνικού αυτοματισμού που στοχεύει πλήρως στον αποπροσανατολισμό, δημιουργώντας και ένα ζήτημα «αποδιοπομπαίων τράγων» εντός της κοινωνίας.

Τσουβαλιάζετε με αυτόν τον τρόπο τον ψιλικατζή, για παράδειγμα, που δουλεύει όλη μέρα για να μπορέσει να βγει στη σύνταξη, τον νέο δικηγόρο που χρησιμοποιεί το σπίτι του ως γραφείο, το κυλικείο του σχολείου που για κάποιους –αρκετούς- μήνες το χρόνο δεν δουλεύει, με αυτούς που βγάζουν χιλιάδες ευρώ μαύρα και τους αντιμετωπίζετε με το γάντι ή θα έλεγα καλύτερα ότι τους αντιμετωπίζετε με χάδι.

Όμως δεν έχετε μιλήσει και, κυρίως, όμως δεν έχετε κάνει κάτι για τα υπερκέρδη, τα πολύ μεγάλα υπερκέρδη και στα διυλιστήρια, αλλά και στους παρόχους της ενέργειας. Τα υπερκέρδη αυτά είναι 2,2 δισ. και έχετε εισπράξει μόλις ελάχιστα. Στα υπερκέρδη των διυλιστηρίων η Κυβέρνηση χαρακτηριστικά επέλεξε τον κατώτατο φορολογικό συντελεστή που επιτάσσει ο ευρωπαϊκός κανονισμός, 33% μόνο και όχι 90% που λέγατε προεκλογικά και περιόρισε την εφαρμογή του μόνο για το 2022, ενώ θα μπορούσε να επεκτείνει το μέτρο αυτό και το 2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και για να είμαστε ξεκάθαροι, αγαπητές και αγαπητοί συνάδελφοι, όλα αυτά είναι πολιτικές επιλογές από την πλευρά της Κυβέρνησης. Είναι πολιτική επιλογή να στοχοποιήσει τον μικρό και να αφήνει στο απυρόβλητο τον μεγάλο. Είναι πολιτική επιλογή να δημιουργήσει υπερπλεονάσματα από περικοπές δαπανών και από φορολόγηση, και από την άμεση φορολόγηση, όπως είναι αυτό το νομοσχέδιο που φέρνετε και από την έμμεση φορολόγηση, όπως είναι ο ΦΠΑ που αυτή τη στιγμή δεν έχει μειωθεί και ειδικά σε κάποιες περιπτώσεις αυξάνεται κιόλας.

Είναι πολιτική επιλογή να δημιουργείς αντιπαραθέσεις μεταξύ των κοινωνικών ομάδων για να καλύψεις την εύνοιά σου στις μεγάλες επιχειρήσεις και στις μεγάλες εταιρείες που αισχροκερδούν. Είναι πολιτική επιλογή να οδηγείς στο κλείσιμο τους μικρούς ελεύθερους επαγγελματίες και τις μικρές επιχειρήσεις, γιατί κατά τα λεγόμενά τους και κατά τα λεγόμενα του κ. Γεωργιάδη, οι ελληνικές μικρομεσαίες επιχειρήσεις είναι πολύ μικρές για να διασωθούν. Άρα, προφανώς και δεν τις θέλετε. Προφανώς σας χαλάνε τη σούπα και προφανώς θέλετε να τις κλείσετε εις όφελος των μεγάλων. Και, βέβαια, είναι πολιτική επιλογή το πώς χρησιμοποιείς τους πόρους που εισπράττεις και πού τους κατευθύνεις.

Είναι προφανές επίσης ότι τον κόσμο εκεί έξω, που τις τελευταίες μέρες, την τελευταία περίοδο διαμαρτύρεται, καλά θα κάνετε να τον ακούσετε. Καλά θα κάνετε να τον λάβετε υπ’ όψιν σας -δεν το έχετε κάνει μέχρι στιγμής- από τη στιγμή που συνεχίζετε στο ίδιο μήκος κύματος και με αυτό το νομοσχέδιο. Να ξέρετε ότι τη νωπή εκλογική εντολή που συνεχώς με αλαζονεία χρησιμοποιείτε, αυτό το βολικό άλλοθι του 41%, αυτή τη βολική, αν θέλετε κατάσταση του 41%, σύντομα θα την απωλέσετε.

Είναι ξεκάθαρο, αγαπητές και αγαπητοί συνάδελφοι, ότι είστε η Κυβέρνηση της κρυφής ατζέντας, κρυφή ατζέντα για το εργασιακό, κρυφή ατζέντα στο Υπουργείο Εσωτερικών παρακάμπτοντας τον ΑΣΕΠ και στηρίζοντας τα golden boys, κρυφή ατζέντα για το ασφαλιστικό, που πετάξατε πρόσφατα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει στα δέκα λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** …για την αύξηση των ορίων ηλικίας, κρυφή ατζέντα τέλος και στο φορολογικό.

Και το τελευταίο φύλλο συκής της δήθεν κοινωνικότητας αυτής της Κυβέρνησης έπεσε. Είναι μεταρρύθμιση αυτό το νομοσχέδιο; Είναι η πλήρης απορρύθμιση. Είναι κοινωνική δικαιοσύνη; Σε καμμία περίπτωση. Είστε κοινωνικά απομονωμένοι, είστε κοινωνικά απονομιμοποιημένοι, είστε κοινωνικά ανάλγητοι, είστε κοινωνικά απαράδεκτοι, είστε κοινωνικά έκθετοι.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, μεγάλη μέρα σήμερα και της χριστιανοσύνης αλλά και της πολιτικής ζωής. Χρόνια πολλά στους εορτάζοντες, λοιπόν. Όμως εκφράζω και την ικανοποίησή μου για το γεγονός ότι σήμερα συζητάμε ένα μεγάλο και πολύ σημαντικό νομοσχέδιο.

Άκουσα τον συνάδελφο της Αντιπολίτευσης αλλά πρέπει να ομολογήσω ότι αισθάνομαι αμήχανα όταν ακούω για κρυφές ατζέντες. Όλα στο φως, αγαπητοί συνάδελφοι της Αξιωματικής Αντιπολίτευσης. Ο Κυριάκος Μητσοτάκης και οι Υπουργοί του δεν έχουν κρυφή ατζέντα. Υπάρχει διαβούλευση, υπάρχει συζήτηση και υπάρχει συζήτηση σε βάθος στις επιτροπές. Ο κ. Μπαραλιάκος, ο κ. Θεοχάρης, ο κ. Χατζηδάκης ανέλυσαν σε βάθος όλες εκείνες τις ρήτρες του νομοσχεδίου που αφορούν σε ένα και μόνο σημαντικό ζήτημα, την ελληνική κοινωνία, τα μέτρα για τον περιορισμό της φοροδιαφυγής.

Αυτά όλα που συζητήσαμε σήμερα, ιδιαίτερα με τις τοποθετήσεις των εκπροσώπων της Νέας Δημοκρατίας είναι συγκεκριμένα και μετρήσιμα μέτρα. Με συγχωρείτε πάρα πολύ, αγαπητοί συνάδελφοι. Περάσαμε δέκα χρόνια μεγάλης κρίσης και εγώ είχα την τύχη με τον κ. Θεοχάρη να υπηρετήσω στο Υπουργείο Τουρισμού την περίοδο της πανδημίας.

Θα έπρεπε όλοι μας αφ’ ενός να γίνουμε σοφότεροι, αλλά από την άλλη να είμαστε λιγότερο οξείς σε ό,τι αφορά στα θέματα που σχετίζονται με ένα μεγάλο κοινωνικό ζήτημα που είναι η φοροδιαφυγή και η φοροαποφυγή. Ποιος από εμάς στην Αίθουσα αυτή δεν πιστεύει ότι στην ελληνική οικονομία υπάρχει φοροδιαφυγή; Ποιος πιστεύει ότι δεν υπάρχει φοροδιαφυγή; Έμμεσα ή άμεσα όλοι ομολόγησαν ότι υπάρχει φοροδιαφυγή και γι’ αυτό συζητάμε σήμερα.

Ελάτε, λοιπόν, να μιλήσουμε για συγκεκριμένα μέτρα και όχι για πολιτικές που ενδεχόμενα είναι καλές σε επίπεδο θεωρητικό και να μην υπάρχει μια μετρήσιμη πολιτική για την αντιμετώπιση αυτού του ζητήματος. Γιατί ξέρετε οι πολίτες είναι εξαιρετικά προβληματισμένοι και γενικότερα με τη φοροδιαφυγή. Νομίζω ότι έχουν την αντίληψη ότι είναι μια αντικοινωνική συμπεριφορά, κυρίες και κύριοι Βουλευτές.

Το πιστεύω ακράδαντα γιατί μιλάω και εγώ μαζί τους. Δεν είμαστε κρυμμένοι. Οι περισσότεροι είμαστε Βουλευτές και δεν διεκδικώ τις δάφνες μόνο της Πλειοψηφίας ότι εμείς έχουμε την ευαισθησία. Και εσείς γυρνάτε. Δεν έχουν αντίληψη οι πολίτες για το τι είναι αντικοινωνική συμπεριφορά ή όχι; Γιατί η αντικοινωνική συμπεριφορά υπονομεύει τη σχέση εμπιστοσύνης των πολιτών απέναντι στο κράτος. Και αυτό συμβαίνει, κυρίες και κύριοι συνάδελφοι, γιατί ο πολίτης αισθάνεται φορολογικά ότι είναι επιβαρυμένος εξαιτίας της δίκαιης κατανομής αφ’ ενός, αλλά και της άδικης επιβολής φόρων από την άλλη.

Επομένως πρέπει να ισορροπήσουμε, ποια είναι δίκαιη και ποια είναι άδικη. Και πρέπει να πούμε ότι κανείς δεν αμφισβητεί ότι η φοροδιαφυγή στερεί πολύτιμους πόρους από τον κρατικό προϋπολογισμό, ώστε να ασκηθεί αποτελεσματικά και εκτεταμένα αυτή η πολιτική, πέρα, βέβαια, από το γεγονός ότι λειτουργεί ανασχετικά τόσο η αναπτυξιακή διαδικασία της Κυβέρνησης, αλλά και στη μείωση των φορολογικών συντελεστών.

Η συζήτηση αυτή για τους φορολογικούς συντελεστές είναι μακρόχρονη και πάντα υπάρχει επικαιροποιημένο ζήτημα στην κοινωνία, για το πόσο είναι το πλαίσιο αυτών των φορολογικών συντελεστών ή ακόμα ακόμα και φορολογικών συντελεστών που υπάρχει ανάγκη σε επιμέρους κοινωνικές ομάδες ή και γεωγραφικές ενότητες.

Σας θυμίζω, αγαπητοί συνάδελφοι, ότι η προηγούμενη κυβέρνηση κατάργησε τους μειωμένους συντελεστές ΦΠΑ στα νησιά. Ήταν δίκαιο ή άδικο ο νόμος σε ένα άρθρο και σε ένα νόμο; Έπρεπε η Νέα Δημοκρατία να ψηφίσει αυτή την προοπτική παραμονής της χώρας στην Ευρώπη γι’ αυτόν το νόμο; Το κάναμε με υπευθυνότητα; Ήταν δίκαιη αυτή η απόφαση να καταργηθούν οι μειωμένοι συντελεστές ΦΠΑ; Φυσικά όχι δεν ήταν και δίκαιοι, αλλά εδώ πρέπει να δούμε και μια άλλη οπτική.

Η ρητορική και η πολεμική της Αντιπολίτευσης επικεντρώνεται στον νέο τρόπο φορολόγησης των ελεύθερων επαγγελματιών, χωρίς όμως να προτείνει κάτι. Ακούσατε, αγαπητοί συνάδελφοι, μια πρόταση για τη φορολόγηση των επαγγελματιών; Με συγχωρείτε πάρα πολύ! Προφανώς για κάποιους θεωρείται φυσιολογικό ότι το 71% των ελεύθερων επαγγελματιών δηλώνει εισόδημα μικρότερο από το εισόδημα μισθωτού που αμείβεται με τον κατώτατο μισθό.

Ο κ. Καββαδάς, προηγουμένως, είπε ότι το 56% των πολιτών πιστεύει ότι πρέπει να υπάρχει δίκαιη φορολόγηση αλλά και να υπάρχει ένα φορολογικό σύστημα ισομερώς κατανεμημένο, σύμφωνα με τις ανάγκες του κράτους αλλά και τις υποχρεώσεις που έχουν οι πολίτες απέναντί του.

Η Κυβέρνηση, κυρίες και κύριοι Βουλευτές, δεν στοχοποιεί ελεύθερους επαγγελματίες ούτε τους θεωρεί συλλήβδην φοροφυγάδες. Τους έχει στηρίξει και θα συνεχίσει να τους στηρίζει. Ο κ. Θεοχάρης έχει μεγάλη εμπειρία και από την προγενέστερη ιδιότητά του αλλά και από προηγούμενη εμπειρία στο Υπουργείο Τουρισμού. Δεν στήριξε η Κυβέρνηση την περίοδο της πανδημίας τους επαγγελματίες, κυρίες και κύριοι συνάδελφοι;

Μήπως ξεχνάτε τι είχε γίνει; Το έκανε με περίσσιο θάρρος και πιστεύοντας ότι πρέπει να στηριχθεί η ελληνική οικονομία και οι επαγγελματίες. Και σε τελική ανάλυση, είδατε ότι ακόμα και τώρα η μείωση του 50% του τέλους επιτηδεύματος για όλους είναι πλέον πρόσφατο ουσιαστικό μέτρο στήριξης και συμπεριλαμβάνεται σε αυτό το νομοσχέδιο. Είναι ένα νομοσχέδιο που συνδέθηκε και με τις αλλαγές στο περιεχόμενό του, αφού η Κυβέρνηση και ευαισθησίες έχει και ακούει από τη διαβούλευση και στις επιτροπές ενσωμάτωσε και δικές σας προτάσεις.

Το νομοσχέδιο, όμως, δεν αφορά μόνο στο νέο τρόπο φορολόγησης των ελεύθερων επαγγελματιών. Είναι μια μεγάλη θεσμική μεταρρύθμιση, παρέμβαση που στοχεύει στη φοροδιαφυγή. Το νομοσχέδιο έχει νέες ασφαλιστικές δικλίδες, έχει νέο ελεγκτικό πλαίσιο, έχει νέους θεσμούς, έχει θεσμούς που διευκολύνουν τον έλεγχο και τις διασταυρώσεις αλλά και ένα νέο πλαίσιο αυστηροποίησης των κυρώσεων για τις περιπτώσεις λαθρεμπορίας καυσίμων. Ακούσατε τον πρωί τον κ. Μητσοτάκη, τον Πρωθυπουργό και Αρχηγό της Νέας Δημοκρατίας, να αναφέρεται με ιδιαίτερη επισήμανση γι’ αυτό το ζήτημα. Δεν το γνωρίζουμε όλοι αυτό; Δεν είναι καλή νομοθέτηση;

Δεν είναι καλή νομοθέτηση η φορολόγηση για τις βραχυχρόνιες μισθώσεις στον τουρισμό σε σχέση με τα άλλα καταλύματα; Γνωρίζετε πολύ καλά τι συμβαίνει στη χώρα. Πολλοί ασκού κριτική χωρίς τεκμηρίωση. Και βέβαια για το πεπραγμένο και το γεγονός ότι η Κυβέρνηση εδώ και τέσσερα χρόνια στο πεδίο της φοροδιαφυγής έχει καταθέσει τεράστια προσπάθεια για να μπορέσει η χώρα να προχωρήσει μπροστά σε βήματα και στην ανάπτυξη και στην οικονομία, δεν νομίζω ότι το προσπερνά κανείς εύκολα και αβίαστα.

Έχουμε μια αύξηση των δημοσίων εσόδων σε σταθερή βάση στους προϋπολογισμούς που εκτελέστηκαν από την Κυβέρνηση της Νέας Δημοκρατίας και αυτό οφείλεται σε μια φορολογική πολιτική δίκαιη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου μόνο ένα λεπτό σας παρακαλώ.

Θέλω να πω με την αναφορά μου αυτή ότι αύξηση αυτή είναι της τάξεως των 2,5 δισεκατομμυρίων ευρώ, εκ των οποίων τα 2 δισεκατομμύρια προέρχονται από τον ΦΠΑ και τα 500 εκατομμύρια προέρχονται από το φόρο εισοδήματος επιχειρήσεων, αφού αποκαλύπτονται περισσότερα κέρδη. Άρα, τι σημαίνει αυτό; Μειώθηκε η απώλεια εσόδων από τον ΦΠΑ το οποίο επιβεβαιώνει η έκθεση της Κομισιόν και παράλληλα ο δείκτης εσόδων από τον ΦΠΑ είναι ίσως από τους πιο αξιόπιστους και αξιολογούν τις επιδόσεις κάθε κυβέρνησης σε όλη την Ευρωπαϊκή Ένωση. Ο δείκτης επαναλαμβάνω του ΦΠΑ σε σχέση με τις επιδόσεις αυτές.

Κλείνοντας, κύριε Πρόεδρε, πρέπει να πω ότι τα μέτρα αυτά που προτείνει Κυβέρνηση έχουν σαφή στόχο. Ο στόχος είναι να υπάρχουν πρόσθετα έσοδα ύψους 2 δισεκατομμυρίων ευρώ, που θα αξιοποιηθούν στην υγεία, στην παιδεία και επίσης σε περαιτέρω μείωση φορολογικών επιβαρύνσεων.

Δεν μπορούμε, όμως, να προσπεράσουμε και μέτρα όπως η υποχρεωτική ανάρτηση εσόδων-δαπανών στο myDATA το 2024 και η καθιέρωση ηλεκτρονικών τιμολογίων ή η καθολική σχεδόν διασύνδεση ταμειακών μηχανών με τα POS, η ενεργοποίηση του ψηφιακού δελτίου αποστολής προϊόντων, η απαγόρευση χρήσης μετρητών στις αγοραπωλησίες ακινήτων και οι νέες αυστηρές κυρώσεις στη λαθρεμπορία καυσίμων.

Κυρίες και κύριοι συνάδελφοι, επισημαίνω ότι χρειάζεται να αυξηθεί αυτή η εποπτεία αλλά με παράλληλα κίνητρα. Να σας πω μόνο ότι οι Ηνωμένες Πολιτείες πρόσφατα είχαν δώσει την κατεύθυνση και το υιοθέτησαν οι τράπεζές τους ότι θα έχουν περαιτέρω ποσοστό 30% έκπτωση οι πελάτες τους εάν γίνεται χρήση της ηλεκτρονικής πληρωμής των υποχρεώσεών τους. Άρα, δεν πρωτοτυπούμε εμείς. Δεν είναι κάτι που ανακαλύψαμε από παρθενογένεση. Υπάρχει καλή πρακτική, υπάρχουν αποτελέσματα σε μεγάλες οικονομίες και νομίζω ότι σε αυτή την κατεύθυνση κινείται και το φορολογικό νομοσχέδιο. Γι’ αυτό σας καλώ, έστω και τώρα, να ψηφίσετε το νομοσχέδιο και επί του πεδίου θα κριθεί θετικά.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κυριάκης.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, επιτρέψτε μου μια αναφορά πριν ξεκινήσετε τον χρόνο. Στις 6 Δεκεμβρίου του 1940 ο Ελληνικός Στρατός απελευθερώνει για τελευταία φορά την πόλη των Αγίων Σαράντα στη Βόρειο Ήπειρο. Αν αυτή εδώ η Βουλή σήμερα έπρεπε για έναν λόγο να τηρήσει ενός λεπτού σιγή είναι για τους πεσόντες στη μάχη των Αγίων Σαράντα, είναι για τους Έλληνες οι οποίοι έδωσαν το αίμα τους στα βουνά της Αλβανίας, για τους Έλληνες που έχασαν τη ζωή τους στο αλβανικό μέτωπο για να μπορούμε όλοι εμείς σήμερα να είμαστε ελεύθεροι. Η Ελλάδα τους ευγνωμονεί.

Κύριε Πρόεδρε, κύριε Υπουργέ, κυρίες και κύριοι συνάδελφοι, έχουμε σήμερα μπροστά μας ένα από τα σημαντικότερα νομοσχέδια του έτους. Και είναι ένα από τα σημαντικότερα νομοσχέδια γιατί ρυθμίζει τα οικονομικά του κράτους μέσω της προσπάθειας πάταξης της φοροδιαφυγής. Και μπορεί η βασική συζήτηση να περιστρέφεται γύρω από το θέμα της φορολόγησης των ελεύθερων επαγγελματιών, όμως το συγκεκριμένο νομοσχέδιο έχει μια σειρά από διατάξεις και μέτρα τα οποία αξίζει να σταθούμε και αξίζει να αναφέρουμε.

Πρωταρχικά, απαγορεύεται πλήρως πλέον η οποιαδήποτε εγχρήματη συναλλαγή πάνω από 500 ευρώ. Μέχρι σήμερα υπήρχε αν θέλετε ένα παράθυρο στο νόμο το οποίο επέτρεπε γκρίζες αγοραπωλησίες ακινήτων. Πλέον το παράθυρο αυτό παύει να υπάρχει. Κι όχι μόνο παύει να υπάρχει, επιβάλλονται και σημαντικά πρόστιμα σε όσους παραβατούν. Με τον τρόπο αυτό περιορίζεται πλήρως η ροή του μαύρου χρήματος.

Μια σειρά από άλλα μέτρα, όπως η σύνδεση των POS με τις ταμειακές μηχανές, η υποχρεωτική ανάρτηση των δεδομένων στο myDATA, τα μέτρα για την καταπολέμηση του λαθρεμπορίου, αλλά και η ρύθμιση μιας σημαντικής, μιας νέας αγοράς αυτής των βραχυχρόνιων μισθώσεων, είναι αρκετά σημαντικά. Βλέπετε στη χώρα μας οι βραχυχρόνιες μισθώσεις, ένας νέος, ένας σύγχρονος κλάδος της οικονομίας μας, δρα, κυρίως, αθροιστικά προς το οικογενειακό μας εισόδημα.

Υπάρχουν, όμως, περιπτώσεις, όταν αυτή ασκείται επαγγελματικά και επισταμένα, που δημιουργούνται στρεβλώσεις και δημιουργείται αθέμιτος ανταγωνισμός, ενάντια στον κλάδο του τουρισμού, ο οποίος πληρώνει μέχρι σήμερα διαφορετικούς φόρους κι έχει ένα εντελώς διαφορετικό ρυθμιστικό πλαίσιο. Αυτό από σήμερα παύει να υφίσταται γιατί η αγορά αυτή ρυθμίζεται πλήρως και εξισορροπείται σχεδόν με τη φορολογία που ισχύει σήμερα για τα τουριστικά καταλύματα για όσους επαναλαμβάνω ασκούν την βραχυπρόθεσμη μίσθωση κατ’ επάγγελμα.

Στο σημείο αυτό επιτρέψτε μου να πω πως αλλάζει ο φόρος διανυκτέρευσης και γίνεται το τέλος για την καταπολέμηση της κλιματικής κρίσης, κάτι το οποίο επιβάλλεται για πρώτη φορά και στους ιδιοκτήτες βραχυχρόνιων μισθώσεων και είναι δίκαιο. Όμως, υπάρχει μια πολύ σημαντική αύξηση από τον φόρο διαμονής στο τέλος για την κλιματική κρίση, το οποίο βαραίνει τον ελληνικό τουρισμό και δυσχεραίνει την ανταγωνιστικότητα του ελληνικού τουριστικού πακέτου. Βλέπετε, σε ένα παγκοσμιοποιημένο περιβάλλον όπως αυτό του τουρισμού οι Έλληνες επιχειρηματίες έχουν να ανταγωνιστούν χώρες όπως η Τουρκία, η Αίγυπτος και η Κροατία, με πολύ συγκεκριμένες οικονομικές συνθήκες οι οποίες καθιστούν τα τουριστικά τους πακέτα ιδιαίτερα ευέλικτα και προσιτά. Ο Έλληνας ξενοδόχος, ο Έλληνας τουριστικός επιχειρηματίας έχει ταυτόχρονα να αντιπαλέψει τον υψηλό πληθωρισμό ο οποίος υπάρχει παγκοσμίως, έχει να αναμετρηθεί με το αυξημένο κόστος μισθοδοσίας το οποίο υπάρχει λόγω της έλλειψης προσωπικού και ταυτόχρονα, βγαίνει από μια κρίση του κορωνοϊού.

Κατανοώ πως η κλιματική κρίση είναι εδώ και το είδαμε και πρόσφατα στη Λάρισα. Αυτό, όμως, το οποίο λέω, κύριε Υπουργέ, και θα πρέπει να το εξετάσουμε μεσοπρόθεσμα, είναι πως το βάρος της κλιματικής κρίσης και της αντιμετώπισής της δεν θα πρέπει να πέσει μόνο στη βιομηχανία του τουρισμού.

Έρχομαι τώρα στο βασικό κομμάτι του νομοσχεδίου που είναι η φορολόγηση των ελεύθερων επαγγελματιών, και οφείλω να τονίσω από αυτό εδώ το Βήμα πως κανένας μας εν έτει 2023 δεν πρέπει να θεωρεί τους ελεύθερους επαγγελματίες ως κατά τεκμήριο φοροφυγάδες. Ο Έλληνας ελεύθερος επαγγελματίας είναι ένας άνθρωπος ο οποίος αγωνίζεται σκληρά, ένας άνθρωπος ξυπνά από τα χαράματα δουλεύει δεκατρείς, δεκατέσσερις και δεκαπέντε ώρες την ημέρα για να εξασφαλίσει τα προς το ζην γι’ αυτόν και την οικογένειά του. Αναγκάζεται να κάνει πολλές και πολύπλευρες εργασίες στο χώρο της δουλειάς του, έχει πολύ υψηλή εξειδίκευση και γνώσεις σε σχέση με τον μέσο ελεύθερο επαγγελματία στις ευρωπαϊκές χώρες, ενώ κατά βάση δεν αμείβεται ούτε για τον χρόνο του ούτε για την εξειδίκευση του, αλλά βάσει του αποτελέσματος.

Κι εδώ υπάρχει ένα δομικό πρόβλημα το οποίο οφείλουμε όλοι μας να το αναγνωρίσουμε.

Και ποιο είναι αυτό το δομικό πρόβλημα; Ότι αυτή τη στιγμή στη χώρα μας υπάρχουν περίπου διακόσιες χιλιάδες ελεύθεροι επαγγελματίες οι οποίοι δεν συνεισφέρουν ούτε 1 ευρώ στα κρατικά ταμεία. Και κατανοώ ότι κάποιοι απ’ αυτούς μπορεί να μην ασκούν τη δραστηριότητά τους ή κάποιοι απ’ αυτούς να μην παράγουν φορολογήσιμα κέρδη, αδυνατώ όμως να κατανοήσω ότι αυτό συμβαίνει και για τις διακόσιες χιλιάδες αυτών των συνανθρώπων μας.

Ως φιλελεύθερος είμαι ενάντια στη τεκμαρτή φορολόγηση. Οφείλω όμως να τονίσω πως ο τρόπος με τον οποίον εισέρχεται η τεκμαρτή φορολόγηση στο συγκεκριμένο νομοσχέδιο, αντιμετωπίζει ένα δομικό πρόβλημα με το βέλτιστο δυνατό τρόπο. Και ακούω τις αιτιάσεις των συναδέλφων της Αντιπολίτευσης, οι οποίοι λένε ότι δημιουργεί αδικίες. Από τη στιγμή που υπάρχει προαιρετικότητα στην κατά τεκμήριο φορολόγηση, τότε δεν μπορεί να υπάρχει οποιαδήποτε συζήτηση για αδικία. Δεν θυμάμαι ποτέ νόμο στο ελληνικό κράτος και δη φορολογικό, ο οποίος να έχει τη δυνατότητα προαίρεσης από τον πολίτη, όταν αυτός νιώθει ότι αδικείται. Και αυτό από τη φύση του είναι ό,τι πιο φιλελεύθερο και ό,τι πιο φιλολαϊκό έχει έρθει ποτέ σε αυτή εδώ την Αίθουσα και είμαι περήφανος που έχει τη σφραγίδα της Νέας Δημοκρατίας και την υπογραφή του Κυριάκου Μητσοτάκη.

Κύριε Υπουργέ, επειδή ο χρόνος τελειώνει σιγά σιγά, θα ήθελα να σας ευχαριστήσω που συμπεριλάβατε τις μειώσεις κατά 50% του τεκμηρίου στα χωριά κάτω από πεντακόσιους κατοίκους. Και θα ήθελα να ξαναδούμε το θέμα με τα καφενεία γιατί τα χωριά μας μαραζώνουν, οι άνθρωποι γερνούν. Οι νέοι άνθρωποι που είναι εκεί και παραμένουν πεισματικά στα χωριά, ασχολούνται με ελαιουργικές και κτηνοτροφικές εργασίες και τα καφενεία στα χωριά επιτελούν κοινωνικό έργο. Χωριό χωρίς καφενείο παύει να είναι χωριό.

Αγαπητοί συνάδελφοι -και θα κλείσω με αυτό- νομίζω πως όλοι μας γνωρίζουμε τη φράση του Βενιαμίν Φραγκλίνου για τους φόρους και το θάνατο. Επειδή η ώρα είναι περασμένη και για να ελαφρύνουμε λίγο το κλίμα, η ειδοποιός διαφορά μεταξύ των δύο, των φόρων και του θανάτου, είναι ότι ευτυχώς ο θάνατος δεν μεταβάλλεται από τις επιταγές του εκάστοτε νομοθέτη. Το σημερινό όμως νομοσχέδιο δεν μεταβάλλει τους φόρους. Αυτό που κάνει, είναι να επιφέρει κοινωνική δικαιοσύνη μέσω της μείωσης της φοροδιαφυγής, αλλά ταυτόχρονα κοινωνική δικαιοσύνη μέσω της διεύρυνσης της φορολογικής βάσης.

Και νομίζω πως όλοι μας συμφωνούμε πως οι φόροι είναι το τίμημα που οποιαδήποτε οργανωμένη κοινωνία οφείλει να πληρώσει στην προσπάθειά της να παραμείνει οργανωμένη ως κοινωνία. Και νομίζω πως όλοι μας συμφωνούμε πως το τίμημα αυτό δεν θα πρέπει να καταβάλλεται μόνο από μερικούς, ενώ κάποιοι άλλοι που μπορούν, να μην το καταβάλλουν. Στο πλαίσιο, λοιπόν, της κοινωνικής δικαιοσύνης σας καλώ όλους σας να υπερψηφίσετε το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Ραλλία Χρηστίδου και αμέσως μετά είναι ο κ. Λοβέρδος.

Είμαστε οι τελευταίοι, να ζητήσω για τον χρόνο ό,τι μπορείτε να είστε μέσα στα πλαίσια. Το κατανοείτε.

**ΡΑΛΛΙΑ ΧΡΗΣΤΙΔΟΥ:** Το κατανοώ απόλυτα, κύριε Πρόεδρε.

Κυρίες και κύριοι συνάδελφοι, κύριε Υπουργέ, μόλις έξι μήνες μετά τις εκλογές του Ιουνίου η Κυβέρνηση της Νέας Δημοκρατίας έρχεται να δείξει πραγματικά το πρόσωπο της και το κυβερνητικό της πρόγραμμα πέρα και πάνω από τις δήθεν προεκλογικές δεσμεύσεις και εξαγγελίες.

Με το υπό συζήτηση νομοσχέδιο ομολογείτε την πλήρη αποτυχία για πάταξη της φοροδιαφυγής, του λαθρεμπορίου, της διαφθοράς και την ίδια στιγμή επιβάλλετε την πιο ακραία, άδικη και τιμωρητική φοροεπιδρομή σε μικρούς, μεσαίους ελεύθερους επαγγελματίες, επιστήμονες, αυτοαπασχολούμενους, ατομικές επιχειρήσεις κ.λπ.. Με το νομοσχέδιο δεν φέρνετε προς ψήφιση κανένα μέτρο για την καταπολέμηση της φοροδιαφυγής, για τους μεγάλους και για τους πολύ μεγάλους παίκτες της αγοράς, τα υπερκέρδη, την αισχροκέρδεια των καρτέλ. Αλλά τι κάνετε; Στοχοποιείτε τους αυτοαπασχολούμενους ως τους βασικούς αν όχι τους μοναδικούς υπαίτιους για την εκτεταμένη και ανέλεγκτη φοροδιαφυγή.

Καταθέτετε ένα νομοσχέδιο ανεπαρκώς κοστολογημένο, όπως άλλωστε προκύπτει από την ειδική συνοδευτική έκθεση, χωρίς να έχουν κοστολογηθεί σημαντικές παρεμβάσεις ενώ βέβαια υπάρχει πρόβλεψη παροχών δώρων ύψους 43 εκατομμυρίων ευρώ προς μεγάλες και πολύ μεγάλες επιχειρήσεις. Ακόμη δεν λάβατε υπ’ όψιν τα περισσότερα από δύο χιλιάδες οκτακόσια σχόλια στη δημόσια διαβούλευση, αφού καταθέσατε μέσα σε τριάντα πέντε μόλις ώρες μετά τη λήξη της διαβούλευσης το νομοσχέδιο στη Βουλή. Δεν σας ενδιαφέρει, δηλαδή, ούτε τα προσχήματα να τηρήσετε. Νομοθετείτε σε βάρος χιλιάδων επαγγελματιών μόνοι σας και εν κρυπτώ, αποφεύγοντας κάθε προηγούμενη διαβούλευση μαζί τους.

Και ενώ έχετε απέναντί σας όλη την κοινωνία, ακόμη και σήμερα εξακολουθείτε να κομπάζετε ότι έρχεστε σήμερα να πατάξετε τη φοροδιαφυγή. Μάλιστα. Όλοι οι φορείς που κλήθηκαν εκ των υστέρων στην κοινοβουλευτική ακρόαση των φορέων, ο Πρόεδρος της ολομέλειας των Δικηγορικών Συλλόγων, ο Πρόεδρος του Ιατρικού Συλλόγου, ο Πρόεδρος των Ιδιοκτητών Ακινήτων, ο Πρόεδρος των Ιδιοκτητών Ταξί, ο Πρόεδρος της ΓΣΕΒΕΕ, ο Πρόεδρος του Επαγγελματικού Επιμελητηρίου, ο Πρόεδρος της Πανελλήνιας Ομοσπονδίας Μισθωτών Περιπτέρων, τι είπαν; Έκαναν λόγο για την επερχόμενη εξαθλίωση των κλάδων τους με την επιβολή οριζόντιου κεφαλικού φόρου. Χιλιάδες κόσμου βρίσκονταν στο δρόμο τις τελευταίες εβδομάδες και διεκδικεί τα αυτονόητα, ώστε να μπορέσουν να συνεχίσουν να εργάζονται καθώς βλέπουν τους κλάδους τους να συρρικνώνονται και τους ίδιους να οδηγούνται στην έξοδο και την ανεργία, μη δυνάμενοι να ανταποκριθούν στην υπέρμετρη και άδικη φορολογική μεταχείριση που εσείς τους επιβάλλετε, όχι ο νόμος Κατρούγκαλου ούτε ο ΣΥΡΙΖΑ. Τελείωσε, το παραμύθι αυτό είναι δίχως δράκο πια.

Έρχεστε, λοιπόν, και νομοθετείτε τέλη Δεκέμβρη, τέλη του χρόνου, ένα νομοσχέδιο για να ισχύσουν όμως οι ρυθμίσεις του για τη φορολόγηση των φετινών εισοδημάτων, χωρίς να έχετε ενημερώσει κανένα κλάδο και κανέναν από τους άμεσα εμπλεκόμενους, άμεσα πληττόμενους. Αυτή είναι η κοινωνική σας πολιτική και η μέριμνα για τους χειμαζόμενους κλάδους. Αυτή είναι η αξιοπιστία σας για όσα δεσμευόσασταν και τάζατε προεκλογικά.

Με τις προβλέψεις του νομοσχεδίου τετρακόσιες εβδομήντα τρεις χιλιάδες αυτοαπασχολούμενοι θα κληθούν να καταβάλλουν σημαντικά υψηλότερους φόρους, ενώ τελικά ούτε και το τέλος επιτηδεύματος καταργείται, όπως προεκλογικά διατυμπάνιζε ο αξιότιμος κύριος Πρωθυπουργός. Απλά μειώνεται σε ποσοστό της τάξης του 50%.

Και όλα αυτά ενώ η εισαγωγή τεκμαρτού φορολογητέου εισοδήματος σημαίνει ότι η πλειονότητα των ελεύθερων επαγγελματιών θα κληθεί να καταβάλει φόρους για έσοδα που δεν έχει αποκτήσει ακόμα. Αυτή είναι η φορολογική δικαιοσύνη της Κυβέρνησης της Νέας Δημοκρατίας. Η Κυβέρνηση νομοθετεί κατά τη γνώμη μας και εγκλωβίζει, θέτει σε ομηρία τους ελεύθερους επαγγελματίες, τους αυτοαπασχολούμενους, ατομικές επιχειρήσεις μέχρι το 2026. Προσδίδει σε κάθε επαγγελματικό εγχείρημα τιμωρητική διάσταση. Έτσι η αλλαγή της επαγγελματικής δραστηριότητας από κάποιον από τους πληττόμενους στο χρονικό αυτό διάστημα οδηγεί στην επιβολή πληρωμής της διαφοράς φόρου, την οποία προσπάθησε δήθεν να αποφύγει με την καταχρηστική συμπεριφορά του. Σε τέτοιο κυνήγι μαγισσών επιδίδεται η Κυβέρνηση.

Ακόμη το υπό συζήτηση νομοσχέδιο συνδέει τη φορολογία των ελευθέρων επαγγελματιών, αυτοαπασχολούμενων, ατομικών επιχειρήσεων, είτε με το ύψος του εκάστοτε κατώτατου μισθού είτε με τον υψηλότερο μισθό που καταβάλλει σε εργαζόμενό του. Μάλιστα. Ποιο θα είναι, λοιπόν, το αποτέλεσμα; Οι εργαζόμενοι σε επιχειρήσεις που ενδέχεται να πληρώνονται με μισθό μεγαλύτερο του κατώτατου θα μπορούν να οδηγηθούν στην απόλυση και, βέβαια, οι ελεύθεροι επαγγελματίες, αυτοαπασχολούμενοι δεν θα συμφωνήσουν ποτέ σε αύξηση του κατώτατου μισθού.

Σήμερα εδώ μιλάτε και μιλάμε όλοι για διαφάνεια, κάθαρση και μας λέτε για πάταξη της διαφθοράς, σε μία χώρα που βρίσκεται σε θέσεις υποανάπτυκτων χωρών στα επίπεδα διαφθοράς στη διακυβέρνηση. Σήμερα εδώ μιλάτε για διαφάνεια, κάθαρση και πάταξη της διαφθοράς, ενώ, βέβαια, να θυμίσουμε ότι η φαραωνική Εθνική Αρχή Διαφάνειας που συστήσατε με τον ν.4622 παραμένει ακέφαλη εδώ και ενάμιση χρόνο μετά την παραίτηση του διοικητή της. Και τώρα παραιτούνται και στελέχη της εν μέσω καταγγελιών για κύκλωμα εφοριακών με έσοδα άνω του ενός εκατομμυρίου -θα καταθέσουμε ερώτηση κοινοβουλευτικού ελέγχου σχετικά- όπως προκύπτει από επιστολές στο γραφείο του Πρωθυπουργού, των αρμόδιων Υπουργών, τον οικονομικό εισαγγελέα και πλήθος μέσων ενημέρωσης, στα «ΝΕΑ», στο «ΒΗΜΑ», στο «DOCUMENTO», ότι στελέχη του Υπουργείου Οικονομικών που υπηρετούν σε καίριες θέσεις για την αντιμετώπιση της φοροδιαφυγής και του μαύρου χρήματος αποτελούν εγκληματική οργάνωση που εκβιάζει επιχειρηματίες και διακινεί η ίδια το μαύρο χρήμα.

Είναι καταγγελίες γνωστές στην Κυβέρνηση ήδη από το Νοέμβριο του 2022. Για αυτά θα αναμένουμε να μας απαντήσετε.

Κύριε Υπουργέ, σε αυτό το περιβάλλον δεν μπορείτε πια να εμπαίζετε και να εξαπατάτε τους πολίτες. Σήμερα δείξατε άλλωστε ποιες είναι οι προθέσεις σας με τη λιτότητα που θα φέρετε και τα οριζόντια χαράτσια την ίδια στιγμή που οι φοροφυγάδες δρουν ανενόχλητοι.

Ο ΣΥΡΙΖΑ - Προοδευτική Συμμαχία -και κλείνω, κύριε Πρόεδρε, γιατί τηρώ το λόγο μου- έχει δεσμευτεί για οριζόντιο αφορολόγητο και στους ελεύθερους επαγγελματίες μέχρι 10.000 ευρώ. Έχει δεσμευτεί για δημιουργία ακατάσχετου επαγγελματικού λογαριασμού, για πραγματική κατάργηση του τέλους επιτηδεύματος σε μία δίκαιη φορολογική μεταρρύθμιση με όρους διαφάνειας και ισότητας για όλους, για να υπάρξει επιτέλους σε αυτή τη χώρα μία απλή, ξεκάθαρη, προοδευτική κλίμακα φορολογίας. Γι’ αυτόν ακριβώς τον λόγο θα καταψηφίσουμε το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε τώρα με τον κ. Λοβέρδο και αμέσως μετά η κ Πέρκα.

**ΙΩΑΝΝΗΣ-- ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλησπέρα σας ή καλημέρα σας. Η ώρα είναι μία το πρωί. Όλοι έχουν κοιμηθεί και απ’ ό,τι βλέπω και όλοι εδώ λίγο ακόμα και θα τους πάρει λίγο ο ύπνος. Γιατί το λέω αυτό; Το λέω αυτό, γιατί δεν έχουμε συνειδητοποιήσει ότι για πρώτη φορά από το 1974 και μετά μέσα σε αυτή την Αίθουσα πλέον υπάρχουν εννέα κοινοβουλευτικές ομάδες. Αυτό σημαίνει εννέα Πρόεδροι Κοινοβουλευτικών Ομάδων, εννέα εισηγητές, εννέα Κοινοβουλευτικοί Εκπρόσωποι και Υπουργοί. Και αν πιάνει τη συζήτηση ο Υπουργός με τον κάθε Αρχηγό Κοινοβουλευτικής Ομάδας, με τον κάθε Κοινοβουλευτικό Εκπρόσωπο και με αντιδικίες και όλα αυτά, θα περνάει η μέρα, θα περνάει η συζήτηση και ο ρόλος του απλού Βουλευτή που δεν είναι ούτε Κοινοβουλευτικός Εκπρόσωπος, ούτε Πρόεδρος, ούτε Υπουργός θα περιθωριοποιηθεί ακόμη περισσότερο. Αυτό θέλουμε; Όχι βέβαια.

Αυτό που θέλουμε είναι να αναβαθμίσουμε τον ρόλο του Βουλευτή διότι αλλιώς υποβαθμίζεται ο ρόλος του ίδιου του Κοινοβουλίου. Γι’ αυτόν, ακριβώς, τον λόγο θέλω να απευθύνω έκκληση προς το Προεδρείο της Βουλής, τον Πρόεδρο και τους Αντιπροέδρους, προς τους Αρχηγούς των Κοινοβουλευτικών Ομάδων να αλλάξουμε ορισμένα πράγματα. Δεν μπορεί να λειτουργήσει έτσι η Βουλή. Δεν μπορεί από το πρωί μέχρι το βράδυ να μιλάνε όλοι αυτοί που οι είπα και ο απλός Βουλευτής να μιλάει στη μία η ώρα το πρωί, που δεν τον ακούει κανείς και που κανείς δεν ενδιαφέρεται για το τι λέει.

Κι όμως υπάρχουν πολλοί αξιόλογοι Βουλευτές. Άκουσα προηγουμένως -δεν τον ήξερα, δεν είναι φίλος μου, πρώτη φορά τον είδα πριν από μερικούς μήνες όταν πρωτοεξελέγη- τον κ. Κυριάκη από τη Νέα Δημοκρατία. Ο άνθρωπος είχε δύο πράγματα να πει. Τα άκουσα με πολύ μεγάλο ενδιαφέρον τυχαία όμως, διότι οι περισσότεροι Βουλευτές λείπουν, κοιμούνται, είναι στα κρεβάτια τους.

Και γιατί το λέω αυτό, φίλες και φίλοι; Διότι δεν είναι δυνατόν σε μια εποχή που ο κοινοβουλευτισμός βάλλεται να συμβάλλουμε κι εμείς στην περαιτέρω υποβάθμισή του. Δεν είναι δυνατόν. Πρέπει να το αλλάξουμε αυτό. Και σε αυτό νομίζω ότι πρέπει να συμφωνήσουμε όλοι μας. Δεν μπορεί να θεωρείται ο Βουλευτής που δεν έχει κάποιου άλλου είδους αξίωμα «ε, να τον βάλουμε και αυτόν να συμπληρώσει εκεί μέσα στα μεσάνυχτα τον ρόλο του». Τον διώχνουμε. Απόδειξη ότι και οι Βουλευτές που έρχονται μετά από μένα οι μισοί δεν έχουν έρθει. Τι να έρθουν να κάνουν; Αυτό πρέπει να αλλάξει. Εγώ το λέω. Αλλιώς κινδυνεύει ο ίδιος ο κοινοβουλευτισμός. Είναι πολύ σημαντικό να βρισκόμαστε σε αυτό εδώ το Βήμα. Εγώ προσωπικά νιώθω δέος όποτε ανεβαίνω σε αυτό το Βήμα. Εδώ είναι το Βήμα του κοινοβουλευτισμού.

Εγώ, προσωπικά, και σας μιλάω από καρδιάς τέτοια ώρα που είναι, είχα πάει προηγουμένως σε δύο κανάλια. Με βλέπει ο κόσμος πολύ περισσότερο απ’ ό,τι με βλέπει εδώ. Εγώ είμαι κάθε μέρα στην εκλογική μου περιφέρεια. Ωραία, το κάνω αυτό, αλλά η πρώτιστη όμως υποχρέωση και καθήκον μου είναι να βρίσκομαι στη Βουλή. Αλλά να μου δίνει τη δυνατότητα η ίδια η Βουλή να μπορώ να συνεισφέρω περισσότερα. Γιατί δεν είναι τσόντα ο Βουλευτής. Ο Βουλευτής είναι εκπρόσωπος του έθνους εκλεγμένος από τον κυρίαρχο ελληνικό λαό. Τούτων λεχθέντων νομίζω ότι θα πετάξουν στον κάλαθο των αχρήστων αυτά τα οποία είπα. Εγώ θα το επαναλαμβάνω γιατί αυτό είναι το συνταγματικό μου και δικαίωμα και υποχρέωση.

Τώρα ερχόμαστε στο νομοσχέδιο αυτό. Δύο κουβέντες ξεκάθαρες και σαφείς θα πω. Όλοι εδώ μέσα -υπάρχει έστω ένας; καλά, λίγοι είμαστε, αλλά εννοώ από τους τριακόσιους- που να μην πιστεύει ότι υπάρχει φοροδιαφυγή στη χώρα μας; Ούτε ένας δεν υπάρχει. Όποιος το πει θα είναι τουλάχιστον ή ψεύτης ή βλαξ και κανείς εδώ μέσα δεν είναι βλαξ. Όλοι συμφωνούμε, λοιπόν, ότι υπάρχει φοροδιαφυγή. Πρέπει να καταπολεμηθεί η φοροδιαφυγή; Όλοι συμφωνούμε ότι πρέπει να καταπολεμηθεί η φοροδιαφυγή, όλα τα κόμματα. Δεν άκουσα κανέναν να λένε κάτι διαφορετικό. Υπάρχει τρόπος να την καταπολεμήσουμε πλήρως τη φοροδιαφυγή, να εξαφανιστεί ως διά μαγείας; Όχι, δεν υπάρχει χώρα που να την έχει καταπολεμήσει πλήρως τη φοροδιαφυγή. Μόνο βήματα να την περιορίσουμε μπορούμε να κάνουμε, το είπε το πρωί και ο Πρωθυπουργός και είχε δίκιο σε αυτό.

Αυτό το νομοσχέδιο αυτό προσπαθεί να κάνει. Να κάνει ένα βήμα προς τον περιορισμό της φοροδιαφυγής, που σύμφωνα με τον ίδιο τον διοικητή της Τράπεζας της Ελλάδος, τον κ. Στουρνάρα, η παραοικονομία είναι γύρω στα 40 δισεκατομμύρια τον χρόνο. Άλλοι την υπολογίζουν ακόμη περισσότερο.

Θέλουμε να περιορίσουμε τη φοροδιαφυγή και για ποιο λόγο; Για δύο λόγους. Ο πρώτος λόγος είναι ηθικός και συνταγματικός. Γιατί χρειάζεται δικαιοσύνη. Δεν μπορεί άλλος να πληρώνει περισσότερα από κάποιον που δεν πληρώνει τίποτα. Δεν είναι δίκαιο. Ο δεύτερος λόγος είναι πρακτικός. Όσο περισσότερα έσοδα έχουμε από τον περιορισμό της φοροδιαφυγής τόσο μεγαλύτερο κοινωνικό έργο μπορεί να ασκήσει η εκάστοτε κυβέρνηση και φυσικά μπορεί και να προχωρήσει, εφόσον αυξάνονται τα έσοδα από τον περιορισμό της φοροδιαφυγής, να μειώσει τους φορολογικούς συντελεστές και τους έμμεσους φόρους. Πολύ σωστά μερικές φορές η Αντιπολίτευση λέει ότι είναι πιο άδικοι για τις χαμηλότερες τάξεις οι έμμεσοι φόροι, πολύ σωστά. Αλλά για να το κάνουν αυτό πρέπει να περιορίσουμε και την φοροδιαφυγή και να αυξήσουμε την άμεση φορολογία. Αυτό επιδιώκει αυτό το νομοσχέδιο.

Θα τα καταφέρει; Σε κάποιο βαθμό ελπίζουμε να τα καταφέρει. Δεν θα θεραπεύσει το πρόβλημα πλήρως, αλλά είναι προς τη σωστή κατεύθυνση. Αυτός είναι ο ρόλος του νομοσχεδίου αυτού. Δεν μιλάμε για οριζόντιο φόρο. Το διόρθωσε αυτό η ηγεσία του Υπουργείου Οικονομικών. Μιλάμε για έναν τεκμαρτό μεν φόρο που όμως έχει την προαίρεση ότι, αν δεν συμφωνείς με τον φόρο αυτό μπορείς να τον αμφισβητήσεις και να σου γίνει έλεγχος.

Μιλάμε επίσης όχι για έναν καινούργιο φόρο. Δεν πρόκειται περί καινούργιου φόρου. Πρόκειται περί προσπάθειας περιορισμού της φοροδιαφυγής. Δεν μιλάμε για νέους φόρους. Η Κυβέρνηση του Κυριάκου Μητσοτάκη νέους φόρους δεν θα επιβάλλει και δεν έχει επιβάλει. Άλλο πράγμα η καταπολέμηση της φοροδιαφυγής άλλο πράγμα η επιβολή νέων φόρων.

Και επειδή το άκουσα κι αυτό, άκουσα κάτι περί αισχροκέρδειας, τι σχέση έχει η αισχροκέρδεια με τον φόρο; Δεν έχει καμμία σχέση. Άλλο πράγμα η αισχροκέρδεια που και αυτή την καταπολεμούμε, και είναι άλλο πράγμα η φοροδιαφυγή. Μην τα μπερδεύουμε. Πολύ φοβάμαι ότι μπερδεύουμε πράγματα που δεν ισχύουν.

Και, επειδή καταλαβαίνω κύριε Πρόεδρε, ότι όλοι βιαζόμαστε να τελειώσουμε και να πάμε σπίτια μας, και επειδή θέλω να σέβομαι τον Κανονισμό της Βουλής, αυτό που θέλω να πω και που αφορά τον τρόπο λειτουργίας του Κοινοβουλίου ιδίως μετά τις εννέα Κοινοβουλευτικές Ομάδες που έχουμε, το είπα. Όποιος αντέξει να το ακούσει ας το ακούσει και να το εφαρμόσει.

Να είστε καλά, καλό σας βράδυ ή καλή σας μέρα, μάλλον.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Κουλκουδίνας από τη Νέα Δημοκρατία έχει τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όσοι προσεγγίζουν το περιεχόμενο αυτού του νομοσχεδίου με όρους άντλησης μικροκομματικού οφέλους, είναι βέβαιο πως δεν αντιλαμβάνονται τις αλλαγές που έχουν επέλθει στον τρόπο με τον οποίο αντιλαμβάνεται πρόσωπα και καταστάσεις ο πολίτης. Μετά από την ανεπιτυχή επέλαση του λαϊκισμού που παραλίγο να ρίξει τη χώρα στα βράχια, οι πολίτες έχουν υιοθετήσει έναν ορθολογικό τρόπο σκέψης.

Το νομοσχέδιο, κυρίες και κύριοι συνάδελφοι, δεν στοχεύει σε καμμία περίπτωση τους ελεύθερους επαγγελματίες, όπως κάποιοι εδώ μέσα θέλουν να περάσουν. Το νομοσχέδιο συνιστά μία ολιστική θεσμική παρέμβαση για τον περιορισμό της φοροδιαφυγής με νέα, ουσιαστικά και αποτελεσματικά κυρίως μέτρα. Το νομοσχέδιο δεν θεωρεί ούτε αντιμετωπίζει τους ελεύθερους επαγγελματίες ως φοροφυγάδες, γιατί η μεγάλη πλειοψηφία των ελεύθερων επαγγελματιών είναι άνθρωποι που έχουν πλήρη συναίσθηση των υποχρεώσεών τους απέναντι στο κράτος, όπως επίσης και στο κοινωνικό σύνολο.

Το νομοσχέδιο αυτό, κυρίες και κύριοι συνάδελφοι, εισάγει έναν νέο τρόπο φορολόγησης που είναι εγγύτερα στην εικόνα της κοινωνικής δικαιοσύνης που πρέπει να διέπει τη φορολογική πολιτική. Όσοι εδώ μέσα χύνουν κροκοδείλια δάκρυα για τους ελεύθερους επαγγελματίες ξεχνούν ποια κυβέρνηση επιχείρησε να τους εξοντώσει με τις υπέρογκες ασφαλιστικές εισφορές και τους φόρους, ξεχνούν ποια κυβέρνηση μείωσε όχι μία αλλά δύο φορές το αφορολόγητο. Και, βέβαια, παραβλέπουν ότι με αυτό το νομοσχέδιο η Κυβέρνηση της Νέας Δημοκρατίας μειώνει κατά 50% το τέλος επιτηδεύματος για όλους τους ελεύθερους επαγγελματίες και σταδιακά θα καταργηθεί τελείως.

Θα περίμενε κανείς να γίνει κατά τη συζήτηση του νομοσχεδίου τόσο στην επιτροπή όσο και στην Ολομέλεια μια ουσιαστική συζήτηση για το πρόβλημα της φοροδιαφυγής. Η Αντιπολίτευση επέμεινε μονοθεματικά στην αλλαγή του τρόπου φορολόγησης των ελεύθερων επαγγελματιών. Αγνόησε τις άλλες πολύ σημαντικές διατάξεις του νομοσχεδίου που έχουν ως στόχο τον περιορισμό της φοροδιαφυγής. Και, βέβαια, δεν ακούσαμε καμμία απολύτως πρόταση, μόνο τις εύκολες και ατεκμηρίωτες λύσεις που είδαμε όλοι ότι δεν έχουν καμία εφαρμογή.

Στην πραγματικότητα, κυρίες και κύριοι συνάδελφοι, μόνο η Κυβέρνηση της Νέας Δημοκρατίας έχει να παρουσιάσει συγκεκριμένα αποτελέσματα στον τομέα της αντιμετώπισης και περιστολής της φοροδιαφυγής. Επιβεβαιώνεται αυτό από τα στοιχεία της Κομισιόν που επιβεβαιώνουν ότι οι απώλειες εσόδων από τον ΦΠΑ στην Ελλάδα μειώθηκαν στα 3,2 δισεκατομμύρια ευρώ έναντι των 3,5 δισεκατομμυρίων ευρώ περίπου που ήταν το 2020.

Αυτό σαφώς και κάτι μας δείχνει. Δείχνει ότι οι ηλεκτρονικές συναλλαγές και τα κίνητρα που έδωσε η Κυβέρνηση στους πολίτες μειώνουν τη φοροδιαφυγή και αυξάνουν τα δημόσια έσοδα. Δείχνει σημαντικές καινοτομίες, όπως το myDATA, που παράγουν αποτελέσματα, αφού καταργούν τη χειρόγραφη έκδοση παραστατικών και την αντικαθιστούν με την ηλεκτρονική, ενώ τα παραστατικά αυτά διαβιβάζονται σε ηλεκτρονική πλατφόρμα για να μπορούν να γίνονται και οι απαραίτητες διασταυρώσεις. Δείχνει επίσης ότι αρχίζουν και λειτουργούν τα μέτρα θεσμικού χαρακτήρα και ελέγχου που πήρε η Κυβέρνηση της Νέας Δημοκρατίας για τον περιορισμό του λαθρεμπορίου στα καύσιμα και στα καπνικά προϊόντα, μέτρα που φυσικά επικαιροποιούνται, ανανεώνονται και αυστηροποιούνται.

Το νομοσχέδιο που συζητάμε σήμερα περιέχει διατάξεις που καθιστούν περισσότερο αποτελεσματική τη μάχη ενάντια στη φοροδιαφυγή. Ποιες είναι αυτές οι διατάξεις;

Κατά πρώτον, η υποχρεωτική ανάρτηση εσόδων και δαπανών στο myDATA εντός του 2024. Ανέλυσα πριν τη λειτουργικότητα αλλά και τη χρησιμότητα αυτής της καινοτομίας, δεν θα το κάνω ξανά.

Κατά δεύτερον, η ολοκλήρωση της διασύνδεσης των ταμειακών μηχανών με τα POS. Αυτό σημαίνει ότι η φορολογική διοίκηση θα έχει πλήρη εικόνα για το ύψος και τον χρόνο έκδοσης των αποδείξεων λιανικής πώλησης, καθώς και τον τρόπο πληρωμής αυτών από τον πελάτη.

Παράλληλα, είναι πολύ σημαντικό το γεγονός ότι θεσπίστηκαν οι ανέπαφες συναλλαγές, προκειμένου να υπάρχει κίνητρο για τους επαγγελματίες της λιανικής, αφού δεν θα υπάρχουν οι προμήθειες και οι χρεώσεις των τραπεζών.

Την ίδια στιγμή αυστηροποιούνται οι κυρώσεις για το λαθρεμπόριο στην αγορά καυσίμων. Θα υπάρχει παράλληλος έλεγχος και από τις εταιρείες εμπορίας καυσίμων, ενώ η σφράγιση πρατηρίων που ενέχονται σε λαθρεμπορία καυσίμων θα είναι διετής.

Κυρίες και κύριοι, η φορολογική πολιτική της Κυβέρνησης έχει ως οδηγό αυτό που είχε πει ο Άνταμ Σμιθ, ένας πρωτοπόρος της πολιτικής οικονομίας. Είχε πει: «Οι φόροι θα πρέπει να αντιστοιχούν στη φοροδοτική ικανότητα του ατόμου και επιπλέον θα πρέπει να είναι συγκεκριμένοι, ευκόλως βεβαιούμενοι και αποδοτικοί». Μέρος της φορολογικής πολιτικής είναι και η διαρκής μάχη ενάντια στη φοροδιαφυγή και τη φοροαποφυγή. Τη μάχη αυτή η Κυβέρνηση της Νέας Δημοκρατίας τη δίνει και θα συνεχίσει να τη δίνει μέχρι τέλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα στη θέση της κ. Πέρκα θα είναι η κ. Μερόπη Τζούφη από τη Νέα Αριστερά και μετά έχουμε τον κ. Παπαδάκη από την Ελληνική Λύση και ολοκληρώνεται η διαδικασία με τον κ. Νικολαΐδη από το ΠΑΣΟΚ.

Ορίστε, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Καλημέρα, λοιπόν, και από εμένα.

Συμπληρώθηκαν πράγματι δεκαπέντε χρόνια από τη δολοφονία του Αλέξη Γρηγορόπουλου. Η συλλογική μνήμη μένει ενεργή για να θυμάται η νιότη ότι αξίζει να συνεχίσει να αγωνίζεται για όλα αυτά που δίνουν νόημα, αξιοπρέπεια και ομορφιά στη ζωή, για τις δικές της μέρες. Αυτή η μέρα θα είναι πάντα η μέρα του Αλέξη.

Κύριε Πρόεδρε, κύριε Υπουργέ, κυρίες και κύριοι συνάδελφοι, συνεχίζουμε να συζητάμε ένα από τα πιο σοβαρά ζητήματα που αφορούν την ελληνική κοινωνία, ένα σχέδιο νόμου που αφορά χιλιάδες συμπολίτες μας και που πρόκειται να επηρεάσει είτε άμεσα είτε έμμεσα πολλούς, πάρα πολλούς πολίτες από δω και στο εξής.

Δυστυχώς το είδαμε και πριν σε μια τοποθέτηση αλαζονικού χαρακτήρα: H Κυβέρνηση τού 41% φέρνει προς ψήφιση, χωρίς να λαμβάνει υπόψη τις αντιδράσεις που υπάρχουν, ένα νέο σκληρό και κυρίως άδικο φορολογικό νομοσχέδιο, το οποίο απέκρυψε έντεχνα ως πολιτικό της στόχο στην προεκλογική περίοδο.

Θυμίζω μάλιστα πως η Nέα Δημοκρατία στηρίχθηκε προεκλογικά στο αφήγημα πως οι ρυθμίσεις που έγιναν από την κυβέρνηση του ΣΥΡΙΖΑ σε συνθήκες παραλειφθείσης χρεοκοπίας –θυμίζω- από τις προηγούμενες κυβερνήσεις, είχαν σαν αποτέλεσμα την καταστροφή της μεσαίας τάξης. Στο πλαίσιο αυτό –θυμίζω- τότε καταδίκαζε κάθε προσπάθεια εξορθολογισμού, όπως και κάθε προσπάθεια θεσμοθέτησης ενός δίκαιου φορολογικού συστήματος, μιλώντας συνεχώς για πολιτικές υπερφορολόγησης και πολιτικές που εχθρεύονταν την επιχειρηματικότητα.

Όλες και όλοι θα θυμάστε ότι κεντρική γραμμή της Νέας Δημοκρατίας ήταν πως η Αριστερά ήθελε να τιμωρήσει τους ελεύθερους επαγγελματίες και να καταστρέψει το επιχειρείν. Για την οικονομία της συζήτησης ας υποθέσουμε πως όλα αυτά ανήκουν στο παρελθόν.

Τι συμβαίνει, όμως, σήμερα με το νέο φορολογικό νομοσχέδιο της Κυβέρνησης και αφού έχει προηγηθεί μια συστηματική προσπάθεια εξαπάτησης της ελληνικής κοινωνίας; Επαναφέρει τα τεκμαρτά εισοδήματα, μια οριζόντια ρύθμιση από το παρελθόν, από την εποχή Τσοβόλα -άλλα τα πράγματα εκείνη την εποχή- που εισήγαγε μια αντίστοιχη ρύθμιση το μακρινό 1986.

Είναι σαφές, το επισημαίνουν όλοι οι επαγγελματικοί φορείς πως η ρύθμιση για το ελάχιστο τεκμαρτό εισόδημα συνοδεύεται από πολυεπίπεδες αδικίες.

Είναι απολύτως ενδεικτικό ότι οι φορολογούμενοι με χαμηλά εισοδήματα θα πληρώσουν φόρο για υψηλότερο εισόδημα και παράλληλα η οριζόντια μείωση του τέλους επιτηδεύματος κατά 50% ευνοεί τους ελεύθερους επαγγελματίες με υψηλότερα εισοδήματα και μεγαλύτερες πιθανότητες απόκρυψης του πραγματικού εισοδήματος.

Την ίδια στιγμή είναι σαφές ότι εκεί που, πραγματικά, υπάρχει φορολογητέα ύλη στα μεγάλα και πολύ μεγάλα εισοδήματα η Νέα Δημοκρατία δεν θέλει και δεν προτίθεται να τα φορολογήσει. Να αντιμετωπίσει, δηλαδή, τη μεγάλη φοροδιαφυγή. Αντίθετα προβλέπει τη μείωση της φορολογίας στη συγκέντρωση κεφαλαίου και τις χρηματιστηριακές συναλλαγές. Πρόκειται για ρυθμίσεις που έρχονται να κουμπώσουν με τη μείωση του ΕΝΦΙΑ στις μεγάλες περιουσίες, την κατάργηση του συμπληρωματικού φόρου στον ΕΝΦΙΑ, τη μείωση του φόρου των μερισμάτων, τη μείωση της φορολογίας των επιχειρήσεων, την αύξηση του ορίου των γονικών παροχών στις 800.000 ευρώ δίνοντας τη δυνατότητα σε οικογένεια με δύο παιδιά να μεταβιβάσουν συνολικά περιουσία 3,2 εκατομμυρίων ευρώ αφορολόγητα. Βεβαίως δεν συζητάμε καν για τη φορολόγηση των κερδών της ενεργειακής κρίσης, παρά τα υπεσχημένα και από του Βήματος της Βουλής από τον Πρωθυπουργό, τη φορολόγηση του εφοπλιστικού κεφαλαίου και τα υπερκέρδη των τραπεζών.

Ρίχνοντας και πάλι μια σύντομη ματιά στην πρόσφατη ιστορία θα θυμάστε όλες και όλοι πως ο κ. Κυριάκος Μητσοτάκης το 2019, έστελνε μήνυμα πως θα αφήσει την αγορά και την επιχειρηματικότητα ανεξέλεγκτες. Στο βίντεο που είναι εύκολο να το βρει κανείς στο you tube συνομιλούσε με κάποιους επιχειρηματίες και υποσχόταν πως θα καταργήσει το ΣΕΠΕ. Έδινε σήμα πως το κράτος θα αποσυρθεί από τις υποχρεώσεις του και θα κάνει τα στραβά μάτια ώστε να ευδοκιμήσει η νεοφιλελεύθερη ζούγκλα που έχει ως πρότυπο για την οικονομία και την κοινωνία. Το επιβεβαίωσε, δυστυχώς, την προηγούμενη τετραετία όταν η διακυβέρνηση της Νέας Δημοκρατίας έκανε ό,τι μπορούσε για να διαλύσει τις εργασιακές σχέσεις και να δημιουργήσει συνθήκες ατιμωρησίας. Οι ελεγκτικοί μηχανισμοί, είτε δεν λειτουργούσαν είτε υπολειτούργησαν. Αντίστοιχα οι φορολογικοί έλεγχοι ήταν ουσιαστικά ανύπαρκτοι και το μήνυμα που περνούσε προς τους πολίτες ήταν ότι κανένας μπορεί να κάνει ό,τι θέλει.

Το κλίμα αυτό συνεχίζεται μέχρι σήμερα με το φορολογικό νομοσχέδιο να βαθαίνει περισσότερο το συγκεκριμένο χάσμα. Φυσικά στο σχέδιο νόμου περιλαμβάνονται και ρυθμίσεις, όπως είπα πριν, που μειώνουν τους φόρους. Μόνο που οι μειώσεις αφορούν στα μεγάλα και πολύ μεγάλα εισοδήματα. Μειώνεται ο φόρος συγκέντρωσης κεφαλαίων και φόρος πώλησης μετοχών. Αλήθεια, πώς οι κάτοικοι αυτής της χώρας επωφελούνται από όλα αυτά; Πόσους αφορά η συγκέντρωση κεφαλαίων; Τι γίνεται με τον μέσο πολίτη που έχει ένα μαγαζί με έναν δύο εργαζόμενους ή και πολλές φορές με κανέναν εργαζόμενο; Πώς τον αφορά η συγκέντρωση κεφαλαίων;

Κυρίες και κύριοι της Κυβέρνησης, γνωρίζετε πως ο μέσος ελεύθερος επαγγελματίας δυσκολεύεται να πληρώσει το ενοίκιο και αντί να φέρνετε προτάσεις που να δίνουν έμφαση στην ουσιαστική διευκόλυνση σε δύσκολες συνθήκες της μικρής επιχειρηματικότητας που είναι η σπονδυλική στήλη της οικονομίας μας στοχεύετε στην περαιτέρω φορολόγηση και, βεβαίως, σε εκείνους που σε πολλούς από αυτούς τα πραγματικά τους εισοδήματα δεν έχουν αυξηθεί καθόλου. Θέλω να επισημάνω, λοιπόν, ότι το σχέδιο νόμου είναι μια παραδοχή αποτυχίας. Ούτε θέλει ούτε μπορεί να ελέγξει όσους φοροδιαφεύγουν συστηματικά και προσπαθεί να αντισταθμίσει τις απώλειες του κράτους αναγκάζοντας την πλειοψηφία των ελεύθερων επαγγελματιών και των μικρομεσαίων επιχειρηματιών να πληρώσουν από την τσέπη τους ποσά που δεν τους αναλογούν με βάση τα κέρδη τους.

Ταυτόχρονα το νομοσχέδιο, επαναλαμβάνω, αποκαλύπτει το πραγματικό πρόσωπο και τις αληθινές προθέσεις της Νέας Δημοκρατίας και του Κυριάκου Μητσοτάκη. Η πραγματική έννοια είναι να κάνει τους πλούσιους πλουσιότερους μέσω αφαίμαξης της μεσαίας τάξης. Είναι αδιανόητο εν μέσω αύξησης των τιμών σε όλα τα είδη πρώτης ανάγκης, εν μέσω συνεχιζόμενης ενεργειακής κρίσης με τα ενοίκια να έχουν πάρει την ανηφόρα, να ζητάει από το μέσο Έλληνα πολίτη να πληρώσει επιπλέον φόρους. Και, βεβαίως, διά νόμου να δίνει επιπλέον έσοδα στους λίγους και εκλεκτούς μέσω επιπλέον φοροελάφρυνσης.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Τελειώνω, κύριε Πρόεδρε.

Το κύριο ζήτημα είναι η μείωση των έμμεσων φόρων που αποτελούν πάνω από το 60% των συνολικών φορολογικών εσόδων και πλήττουν τους πιο ευάλωτους συμπολίτες μας οριζόντια ενώ στην Ευρωζώνη συνεισφέρουν μόνο στο 50%. Αρνείται η Κυβέρνηση να μειώσει αυτούς τους άδικους φόρους. Προφανώς χρειάζονται πολλά να γίνουν. Να υπάρξει άμεση αναδιάταξη των φορολογικών συντελεστών. Αναδιάρθρωση του φόρου ακίνητης περιουσίας, φορολόγηση όλων των εισοδημάτων βάσει μιας ενιαίας κλίμακας. Να ολοκληρωθεί το περιουσιολόγιο και το κτηματολόγιο και να διασυνδεθούν τα εισοδήματα με το ύψος των εξυπηρετούμενων δανείων. Ενέργειες και ρυθμίσεις που θα μπορούσαν να βοηθήσουν σε ένα πιο δίκαιο και διάφανο φορολογικό σύστημα. Είναι ρυθμίσεις που δεν θα υιοθετήσει ποτέ η Κυβέρνηση της Νέας Δημοκρατίας. Και γι’ αυτό το καταψηφίζουμε.

Το μήνυμα που μας έρχεται από κάθε συνάντηση με επαγγελματικό φορέα και από κάθε συζήτηση με μικροεπιχειρηματίες της περιοχής μας είναι ότι το φορολογικό αυτό νομοσχέδιο βρίσκεται απέναντι από τις ανάγκες μας. Για εμάς το δίκαιο φορολογικό σύστημα είναι μέρος της συνολικής μας προσέγγισης για την οικονομία και την κοινωνία. Και το σχέδιο αυτό νόμου δεν ενισχύει ούτε τη φορολογική συνείδηση ούτε δημιουργεί τις βάσεις για ένα δίκαιο φορολογικό σύστημα. Θα επιδιώξουμε μια προγραμματική συνεννόηση των προοδευτικών δυνάμεων για μια δίκαιη φορολογική μεταρρύθμιση γιατί όσο ο προκλητικός πλούτος μένει στο απυρόβλητο δεν μπορεί να υπάρξει δικαιοσύνη και ανταπόδοση. Και, βεβαίως, δεν μπορεί να υλοποιηθεί η απαραίτητη πολιτική αναδιανομής και ουσιαστικής στήριξης των πιο ευάλωτων της δημόσιας υγείας και της δημόσιας παιδείας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Παπαδάκη από την Ελληνική Λύση. Θα κλείσουμε με τον κ. Νικολαΐδη.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ.

Κυρίες και κύριοι συνάδελφοι, πραγματικά η Κυβέρνηση είναι εκτός τόπου και χρόνου. Ζει σε έναν δικό της κόσμο, σε έναν γυάλινο πύργο και δεν αφουγκράζεται τους πολίτες. Ήρθε ο κύριος Πρωθυπουργός και ανέφερε από το Βήμα της Βουλής ότι για να μειωθούν οι φορολογικοί συντελεστές πρέπει να πατάξουμε τη φοροδιαφυγή. Το αντίθετο πρέπει να γίνει. Για να μειωθεί η φοροδιαφυγή πρέπει να μειώσουμε τους φορολογικούς συντελεστές. Στην ουσία το ομολόγησε. Αυτό είπε. Και κάνει ακριβώς το αντίθετο.

Τέσσερα εκατομμύρια Έλληνες αυτή τη στιγμή χρωστούν στο δημόσιο οφειλές 120 δισεκατομμυρίων τα οποία 30 δισεκατομμύρια θεωρούνται ανεπίδεκτα είσπραξης. Τώρα τι κάνετε με αυτό το νομοσχέδιο; Διογκώνετε τις οφειλές. Αυτός θα έπρεπε να είναι ο τίτλος. Θα βάλετε κι άλλους φόρους. Και ποιος σας είπε ότι θα έχει τόσα εκατομμύρια ευρώ έσοδα όπως υπολογίζεται από το Γενικό Λογιστήριο του Κράτους και από την Κυβέρνηση; Ποιος σας είπε ότι θα τα πληρώσουν; Είστε βέβαιοι ότι αυτό το τεκμαρτό θα μπορεί ο άλλος να το πληρώσει; Και εσείς υπολογίζετε από πριν ότι θα το λάβετε; Όχι, αφού τώρα δεν μπορούν να τα πληρώσουν. Όταν θα τους τελειώσετε τελείως με αυτό το νομοσχέδιο, δεν θα μπορούν να πληρώσουν φυσικά και το μόνο που θα κάνετε είναι να αυξήσετε και να διογκώσετε το χρέος.

Ο κ. Χατζηδάκης, ο κύριος Πρωθυπουργός, όταν βγαίνανε στον κ. Αυτιά και σε άλλες εκπομπές και έλεγαν «δεν θα βάλω άλλα μέτρα φορολόγησης», πού είναι τώρα; Εάν αυτά τα μέτρα λέγατε ότι θα τα πάρετε πριν τις εκλογές, θα παίρνατε 50% από τους ελεύθερους επαγγελματίες, θεωρείτε; Κάνετε δημοσκοπήσεις και λέτε ότι οι ελεύθεροι επαγγελματίες θέλουν αυτά τα μέτρα για να παταχθεί η φοροδιαφυγή.

Πόσο εκτός τόπου και χρόνου είναι η Κυβέρνησή σας όταν θεωρεί ότι ο εργοδότης είναι αδύνατο να βγάζει λιγότερα από τον εργαζόμενο; Δηλαδή, θεωρείται αδύνατο ο άλλος που έχει μια καφετέρια ή ένα καφενείο στο Διδυμότειχο ή στην Ορεστιάδα ή σε μια παραμεθόρια περιοχή δεν μπορεί να βγάζει 500 - 600 ευρώ και να πληρώνει τον κατώτατο μισθό -700 ή όσο είναι- τον εργαζόμενο; Μπορεί να θέλει να πάρει τη σύνταξή του. Μπορεί να μην έχει να κάνει κάτι άλλο στο μέρος το οποίο βρίσκεται ή να μην υπάρχει ανάπτυξη, όπως στον Έβρο. Πόσο εκτός τόπου και χρόνου είστε, όταν τσουβαλιάζετε όλους τους ελεύθερους επαγγελματίες και τους θεωρείτε κλέφτες;

Υπάρχουν δικηγόροι που δουλεύουν σε γραφεία και βγάζουν 500 - 600 ευρώ. Σας ενημερώνω γιατί δικηγόρος είμαι. Όχι, κυρίες και κύριοι συνάδελφοι, κύριοι της Κυβέρνησης και κύριε Υπουργέ, δεν θα γίνουν ντιλιβεράδες όπως είπε ο Υφυπουργός Εργασίας. Τουναντίον θα τους αναγκάσετε να φύγουν στο εξωτερικό με δύο και τρία μεταπτυχιακά και διδακτορικά και θα τους αντικαταστήσετε με τους λαθρομετανάστες που θέλετε να φέρετε στην Ελλάδα. Πραγματικά είναι αστείο να θέλουμε να μας σώσει αυτός που μας έφερε σε αυτή τη διόγκωση του χρέους. Είναι αστείο να θέλουμε να μας σώσει η Νέα Δημοκρατία που μαζί με το ΠΑΣΟΚ έχει ένα δισεκατομμύριο οφειλές. Σύμφωνα με το άρθρο 11 του ν.4978/2022 μπορεί ο υπάλληλος της ΑΑΔΕ να μπει μέσα στο σπίτι χωρίς δικαστικό αντιπρόσωπο, χωρίς δικαστικό εκπρόσωπο, δικαστή ή εισαγγελέα και να σου ανοίξει τα κλινοσκεπάσματα, να σου κατάσχει ότι βρει εκεί πάνω, μέχρι και τα εσώρουχά σου, για να μπορέσει να πάρει την οφειλή.

Για 500 ευρώ, δηλαδή, οφειλή να ανοίγει κλειστά έπιπλα, σκεύη και δοχεία, ενώ το κόμμα σας, λαμβάνει κρατική επιχορήγηση, δεν κατάσχεται, δεν φορολογείται και σε ένα κράτος δικαίου, εφόσον συμπεριφέρεστε έτσι εσείς στον πολίτη, δεν έπρεπε καν να κατεβαίνετε τις εκλογές, όχι να κυβερνάτε. Και ο πολίτης συνεχίζει, έχοντας έστω και 1 ευρώ χρέος, να μην μπορεί να πάρει φορολογική ενημερότητα -ούτε καν στην τουαλέτα μπορεί να πάει. Αν δεν πληρώσει το 1 ευρώ, τα 50 λεπτά, το 1 λεπτό, δεν μπορεί να πάρει φορολογική ενημερότητα και να κάνει το οτιδήποτε. Και εσείς είστε εδώ και κυβερνάτε.

Στον Έβρο το σοβαρότερο πρόβλημα αυτή τη στιγμή είναι το δημογραφικό. Τα τελευταία δέκα χρόνια έχουμε χάσει δεκαπέντε χιλιάδες συμπολίτες, οι οποίοι έχουν φύγει από τον Έβρο. Δηλαδή πληθυσμιακά, για να αντιληφθείτε το μέγεθος του προβλήματος, έχει χαθεί μία Σαμοθράκη και ένα Σουφλί. Το αντιλαμβάνεστε αυτό το πρόβλημα; Και σύμφωνα με τη δημοσιευμένη μελέτη του Πανεπιστημίου Θεσσαλίας, από τους καθηγητές Κοτζαμάνη και Παππά, για την περίοδο 2014 - 2019 η αναλογία θανάτων - γεννήσεων στον Έβρο, στον Δήμο Τριγώνου, ήταν μία γέννηση για δεκαοκτώμισι θανάτους. Στους Μεταξάδες, μία γέννηση για δώδεκα θανάτους, στο Σουφλί η αναλογία ήταν 1 προς 3, στις Φέρες 1 προς 2,7, στο Διδυμότειχο 1 προς 2, στην Ορεστιάδα 1 προς 1,25.

Αυτή είναι η αναλογία στον Έβρο. Και έρχεστε τώρα με αυτό το νομοσχέδιο να τους τελειώσετε τελείως και να τους πείτε, «σηκωθείτε και φύγετε, θα αντικαταστήσουμε τον πληθυσμό με κάποιους άλλους». Και ενώ ο Έβρος πεθαίνει και έχει αθέμιτο ανταγωνισμό την Τουρκία και τη Βουλγαρία όπου όλοι πάνε και βάζουν βενζίνη με 90 λεπτά και 1 ευρώ το λίτρο και αγοράζουν ακόμα και ζαρζαβατικά από τις λαϊκές της Τουρκίας, έρχεστε σε αυτήν την περιοχή και λέτε «σου βάζω τεκμαρτή φορολόγηση». Μάλιστα, λέτε και για τα χωριά που έχουν κάτω από πεντακόσιους κατοίκους θα πληρώνουν το μισό. Καλά, ποιο χωριό είναι κάτω από πεντακόσιους κατοίκους στην απογραφή; Όλοι είμαστε σε ένα χωριό εγγεγραμμένοι, όπου, πραγματικά, μπορεί να μένουν εκατό και είναι εξακόσιοι εγγεγραμμένοι. Πάμε για να ψηφίσουμε και θεωρούμαστε ότι είμαστε εκεί, αλλά δεν είμαστε εκεί στην ουσία διότι πραγματικά μένουν μόνο εκατό άτομα. Αυτό το έλαβε υπ’ όψιν η Κυβέρνηση;

Επειδή, λοιπόν, είστε ανίκανοι να πατάξετε τη φοροδιαφυγή, βάζετε στο μάτι τη ραχοκοκαλιά της οικονομίας, γιατί εδώ στην Ελλάδα δεν παράγουμε ούτε βίδα ούτε αυτοκίνητο, όπως και η Μάλτα. Αυτές οι δύο χώρες είμαστε. Χτυπάτε τους αδύναμους γιατί είναι ο εύκολος στόχος. Δεν φορολογείτε τους τραπεζίτες, δεν φορολογείτε τις μεγάλες αλυσίδες, δεν φορολογείτε τις ασφαλιστικές εταιρείες, τις ενεργειακές εταιρείες, παρά επιλέγετε να χτυπάτε τον κομμωτή, την κομμώτρια, τον λογιστή, τον δικηγόρο, τον ταξιτζή, τον ψιλικατζή. Από αυτούς θα τα πάρετε.

Με ποια λογική, θα ήθελα να ξέρω, με ποιο σκεπτικό, θέτετε τεκμήρια φορολόγησης μόνο σε ατομικές επιχειρήσεις, μόνο σε αυτοαπασχολούμενους. Δηλαδή αυτός που έχει Α.Ε., δεν κλέβει; Αυτός που έχει ΕΠΕ δεν κλέβει; Αυτός που έχει ομόρρυθμη, ετερόρρυθμη εταιρεία, δεν κλέβει; Μόνο η ατομική επιχείρηση;

Γι’ αυτό λέμε στην Ελληνική Λύση ότι είναι φοροληστρική επιδρομή ενάντια στους ελεύθερους επαγγελματίες. Σας παραπέμπω, αν δεν το ξέρετε, στο μοντέλο της Ρουμανίας. Ποιας; Ναι, καλά ακούτε, της Ρουμανίας που επέλεξε να φορολογήσει τους δυνατούς, τους ολιγάρχες με 16% και αν έχεις εργαζόμενο, με 1%. Και ξέρετε ποιο ήταν το αποτέλεσμα της πολιτικής αυτής; Φυσικά δεν υπήρχε λόγος να φοροδιαφύγει ο Ρουμάνος και ενώ στην Ελλάδα έχουμε τέσσερα εκατομμύρια οφειλέτες σε εφορία και ασφαλιστικά ταμεία, στη Ρουμανία αυτή τη στιγμή χρωστάνε εκατόν πενήντα χιλιάδες. Και το ΑΕΠ της Ρουμανίας το 2015 ήταν 160 δισεκατομμύρια και της Ελλάδας 177 δισεκατομμύρια. Και το 2023, η Ρουμανία θα κλείσει με ΑΕΠ περίπου 324 δισεκατομμύρια και η Ελλάδα θα πιάσει μάλλον τα 225 δισεκατομμύρια. Ποια; Η Ρουμανία -το ξαναλέω.

Και υπάρχει και ο ΦΠΑ που συνεχίζει να έχει το μεγαλύτερο στην Ευρωζώνη ενώ υπάρχει η οδηγία 77/1992 που λέει ότι μπορεί να φθάσει μέχρι 15%.

Υπάρχει το άρθρο 15 του νομοσχεδίου στο οποίο αναφέρομαι, στο οποίο κάνατε και μια δημόσια διαβούλευση, όπου είχατε χίλια διακόσια είκοσι σχόλια εκ των οποίων τα χίλια διακόσια ήταν όλα αρνητικά. Είχατε το Επιστημονικό Συμβούλιο της Βουλής, παρατηρήσεις σημαντικές, διάλογο, δημοκρατία, το ίδιο μοτίβο, το ίδιο έργο συνεχίζεται.

Κλείνοντας, θα ήθελα να πω για το κατάπτυστο άρθρο 26 της χρηματικής επιβράβευσης. Εδώ φυσικά ανοίγετε ένα ΚΑΔ, το ξέρετε. Ανοίγετε μια επαγγελματική δραστηριότητα του ρουφιάνου -έτσι θα λέγεται- στον οποίο θα κάθεται αυτός ο όποιος μπορεί να χρωστάει και 1.000.000 ευρώ στην εφορία, δεν έχει δουλειά, θα κάνει μια καταγγελία, θα πηγαίνει ο υπάλληλος θα το γράφει -μία απόδειξη να γράψει είναι 500 ευρώ- και θα παίρνει το δεκαπλάσιο συν τον ΦΠΑ, 6.200. Το ανώτερο, λέτε, τρία χιλιάρικα. Αυτό σημαίνει ότι όχι μόνο δεν θα βάλετε λεφτά στο δημόσιο κορβανά αλλά περισσότερα θα φάτε στους ρουφιάνους παρά θα πάρετε φόρους από τους αυτοαπασχολούμενους, που στην πραγματικότητα θα κλείσουν.

Και αυτό σας το λέει -και κλείνω με αυτό- το Γενικό Λογιστήριο του Κράτους που στην έκθεσή του –η οποία είναι συνημμένη μέσα στο νομοσχέδιο- αναφέρει ότι σύμφωνα με το άρθρο 26 θα υπάρξει ενδεχόμενη δαπάνη λόγω των αμοιβών αυτών και απώλειας εσόδων, διότι η αμοιβή που θα δίνεται στον καταγγέλλοντα δεν εκχωρείται, δεν φορολογείται, δεν κατάσχεται.

Αντιλαμβάνεστε τι κάνετε; αυτός, δηλαδή, μπορεί να χρωστάει ένα εκατομμύριο αλλά θα παίρνει και αμοιβή γιατί ο άλλος δεν έκοψε μια απόδειξη.

Ελάτε, λοιπόν, να αφουγκραστείτε τον κόσμο, αφουγκραστείτε τους πολίτες και ελάτε δίπλα στον πολίτη όπως απαιτεί το Σύνταγμα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Νικολαΐδης από το ΠΑΣΟΚ για να ολοκληρωθεί η διαδικασία.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι κυβερνήσεις ψηφίζονται για το καλό του πολίτη και η φορολογία επιβάλλεται για να λειτουργεί ανταποδοτικά με την εκτέλεση έργων υποδομών, κύριε Υπουργέ, στην υγεία, την παιδεία και σε άλλους τομείς. Συμβαίνει όμως αυτό πραγματικά;

Ας μας πει η Κυβέρνηση τι ανταποδοτικό έχει δώσει στους πολίτες, ώστε να λειτουργήσει ως κίνητρο για τη φορολόγησή τους.

Θέλετε να μιλήσουμε για το Νομό Δράμας; Είναι μια περιοχή πλήρως αποκομμένη σε σχέση με τα οδικά δίκτυα. Κάθε Δραμινή και κάθε Δραμινός που ταξιδεύει, είτε προς τη Θεσσαλονίκη είτε προς την Καβάλα είτε προς τα σύνορα με τη Βουλγαρία διακινδυνεύει τη ζωή του.

Για την υγεία, το Νοσοκομείο της Δράμας κρατιέται ανοιχτό με μπαλώματα και με μετακινήσεις γιατρών από εδώ και από εκεί μέχρι να έρθει η πλήρης απαξίωση. Μόνο το φιλότιμο των εργαζομένων δεν αρκεί. Απαιτούνται μόνιμες λύσεις, καθώς οι πολίτες του Νομού Δράμας αξίζουν ποιοτικές υπηρεσίες υγείας.

Για την παιδεία, ένα μόνο παράδειγμα θα σας δώσω. Το νέο σχολείο στο Κάτω Νευροκόπι έγινε σύγχρονο «Γεφύρι της Άρτας» και ακόμη δεν γνωρίζουμε πότε θα παραδοθεί προς χρήση στα παιδιά μας.

Αντιμετωπίστε με διαφορετικό τρόπο κάθε περιοχή της Ελλάδας. Αυτό σημαίνει δικαιοσύνη. Ειδικά για τη φορολογία, αυτό θα σημαίνει και ταυτόχρονη πρόνοια για να ανακοπεί η δημογραφική συρρίκνωση. Είναι το ίδιο ένα καφενεδάκι σε χωριό της Δράμας, όπως τα Κύργια ή η Πετρούσσα, με ένα κατάστημα εστίασης στο κέντρο της Αθήνας; Κι όμως εσείς τα εξισώνετε με αυτό το νομοσχέδιο χωρίς να λάβετε υπ’ όψιν τις ιδιαίτερες συνθήκες που επικρατούν σε κάθε περιοχή.

Στην Αθήνα, κύριε Υπουργέ, ξεκίνησαν να λειτουργούν τη θέρμανση στα τέλη Νοέμβρη. Στη Δράμα από τις αρχές Οκτώβρη. Αν μιλήσουμε για το Νευροκόπι και το Παρανέστι από τις αρχές Σεπτέμβρη. Μη μου πείτε για το επίδομα θέρμανσης. Ελάτε να ζήσετε εσείς, συνάδελφοι, στη Δράμα για να καταλάβετε τι τραβάμε εμείς στην περιοχή μας.

Γι’ αυτό θα πρέπει να εξεταστεί η ειδική αντιμετώπιση σε κάθε περιοχή της χώρας μας. Αυτή θα είναι μια άλλη ματιά στη φορολογική πολιτική, σύγχρονη καινοτόμα, που θα ανταποκρίνεται στις μεγάλες ανάγκες και τις πραγματικές δυνατότητες, με εφαρμογή ενός πιλοτικού ειδικού οικονομικού και φορολογικού καθεστώτος σε περιοχές, όπως η Δράμα, δηλαδή σε νομούς με ιδιαίτερη γεωγραφική θέση στα σύνορα της πατρίδας μας, λίγα χιλιόμετρα μακριά από την Βουλγαρία, που ισχύει ένα εντελώς διαφορετικό φορολογικό, με αποτέλεσμα να αιμορραγεί ο τόπος μας.

Τέτοια μέτρα θα μπορούσαν να είναι η μείωση του ΦΠΑ και η μείωση της φορολογίας. Είστε δογματικοί στην επιλογή της αύξησης των φόρων αλλά δεν έχετε δοκιμάσει, έστω και πιλοτικά, το ενδεχόμενο να υπάρχουν μεγαλύτερα έσοδα για το κράτος με τη μείωση της φορολογίας.

Ακόμα, θα μπορούσαμε να υιοθετήσουμε μέτρα όπως ειδικά κίνητρα για τη δημιουργία και διατήρηση επιχειρήσεων, θέσπιση επιδόματος παραμεθορίου στους εργαζόμενους, καθώς και αυτοματοποιημένη πληρωμή φόρων με την εξόφληση κάθε τιμολογίου, δηλαδή πραγματικά κίνητρα για να μένουν και να δημιουργούν οι Έλληνες της επαρχίας στον τόπο τους αλλά και να μπορούν να πληρώνουν τις φορολογικές τους υποχρεώσεις.

Κυρίες και κύριοι συνάδελφοι, το συγκεκριμένο νομοσχέδιο επιβάλλει φορολογία όχι στο εισόδημα αλλά στο επάγγελμα. Ακούσαμε το επιχείρημα γιατί να μένει μια επιχείρηση ανοιχτή χωρίς κέρδη. Αυτό το ερώτημα είναι η απόλυτη παραδοχή ότι είσαστε αποκομμένοι μακριά από τον κόσμο και τα προβλήματα της κοινωνίας.

Σας απαντώ, λοιπόν: Πρώτον, γιατί πολύ απλά οι συνθήκες μεταβάλλονται ραγδαία και σε ένα άκρως ανταγωνιστικό περιβάλλον που καλείται μια μικρομεσαία επιχείρηση να ανταγωνιστεί τις μεγάλες πολυεθνικές -που εσείς τις κλείνετε το μάτι- είναι φύσει αδύνατο να δημιουργήσει κάθε χρόνο κέρδη για να φορολογηθεί. Δεύτερον, γιατί κοπιάζει, μοχθεί και ελπίζει ότι θα καταφέρει κάποια στιγμή να αναστρέψει την αρνητική της πορεία και να επανέλθει σε θετικές χρήσεις. Τρίτον, γιατί πολλές φορές οι επιχειρήσεις βρέθηκαν σε αυτή τη ζημιογόνο κατάσταση λόγω της αναξιοπιστίας του ίδιου του κράτους.

Πείτε μου σας παρακαλώ, πόσες επιχειρήσεις ξέρει ο καθένας μας που βρίσκονται στο χείλος του γκρεμού λόγω της ασυνέπειας του κράτους, καταβολές για ιδιωτικές επενδύσεις που στοιβάζονται στα ντουλάπια των Υπουργείων, αναμένοντας έναν φιλότιμο υπάλληλο να σπρώξει την υπόθεση, επιδοτήσεις που δίνονται πάντα με καθυστέρηση, επιδοτούμενα προγράμματα που ποτέ δεν τηρούνται τα χρονοδιαγράμματα; Και στον αντίποδα, οι φόροι ζητούνται πάντα στην ώρα τους. Σε όλο αυτό το σκηνικό παραμονεύουν οι τραπεζικοί οργανισμοί για να πιούν ό,τι επιχειρηματικό αίμα έχει απομείνει.

Μα μπορείτε να καταλάβετε τι βιώνει ένας συμπολίτης μας που είναι μεγαλύτερης ηλικίας, πενήντα ή εξήντα ετών και δεν έχει μάθει να κάνει κάτι άλλο στη ζωή του; Πώς μπορεί να αλλάξει δουλειά όταν πλησιάζει στο όριο της συνταξιοδότησης; Αν μάλιστα έχει και χρέη προς την εφορία ή τα ασφαλιστικά ταμεία, πώς μπορεί να κλείσει την επιχείρησή του; Θα σας το πω απλά και κατανοητά: Μπρος γκρεμός και πίσω ρέμα.

Τέλος, απλά ανατρέξτε στον χρόνο πίσω και θυμηθείτε τα επιχειρήματα που χρησιμοποιούσαμε ως χώρα όταν μας ζητούσαν να βγούμε από την Ευρωπαϊκή Ένωση με το επιχείρημα ότι η χώρα μας είναι υπερχρεωμένη, και δώστε επιτέλους εσείς την απάντηση σε αυτή την αστεία ερώτηση για τη ζημιογόνα επιχείρηση. Αποφασίσατε ότι το εύκολο θύμα είναι οι ελεύθεροι επαγγελματίες, όμως ο σωστός και δίκαιος δρόμος είναι η καταπολέμηση της πραγματικής φοροδιαφυγής και όχι αυτής που πιστεύετε ότι υπάρχει, ζώντας κλεισμένοι μέσα στα γραφεία σας μακριά από τις πραγματικές συνθήκες που επικρατούν στην ίδια την κοινωνία. Γι’ αυτό απαιτείται προώθηση των ηλεκτρονικών συναλλαγών και κίνητρα για την πραγματοποίηση τους, ενίσχυση των αρμόδιων υπηρεσιών για τη διενέργεια ελέγχων, πλήρης διασύνδεση των POS με την ΑΑΔΕ.

Εσείς χωρίς να έχετε εξαντλήσει τα περιθώρια προχωράτε σε θέσπιση κεφαλικού φόρου. Να είστε βέβαιοι ότι τα μεγάλα προβλήματα που θα δημιουργήσετε, θα τα βρείτε μπροστά σας.

Τέλος, κύριε Υπουργέ, η λύση του προβλήματος δεν είναι η τιμωρία των φορολογουμένων αλλά η ανάπτυξη φορολογικής παιδείας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 1.44΄ λύεται η συνεδρίαση για σήμερα, Πέμπτη 7 Δεκεμβρίου 2023 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Εθνικής Οικονομίας και Οικονομικών: «Μέτρα για τον περιορισμό της φοροδιαφυγής».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**